ANTANAS MACEINA 


DIDIEJI | 
DABARTIES 
KLAUSIMAI 


| 


"THE GREAT OUESTIONS OF THE DAY 


THE SECULARISATION OF THE WORLD 
THE DEMYTHISING OF THE GOSPELS 
EVOLUTION AND RELIGION 


by 


ANTANAS MACEINA 


Įrašus piešė Telesforas Valius 
Išleido Krikščionis Gyvenime 1971 


Spaudė “Draugo" spaustuvė 
4545 West 63rd Street, Chicago, III. 60629 
Kaina $6.00 


Didžiai gerbiamiem ir brangiem Bičiuliam 
dr. Albinui ir dr. Vincui 
ŠMULKŠČIAM, 
savaimingai atskubėjusiem pagalbon 
ilgos ligos metu, 
šią knygą kaip gilios padėkos išraišką 
skiria 


Autorius 


lausimų šiandien esama gausybės: 

Dievo buvimas ir To mirtis", Kris- 

taus dieviškumas ir Jo prisikėlimas, 

Bažnyčios sąranga ir jos paskirtis, 
sakramentai, malda, asmeninis nemirtingumas, amžinybė, — 
visa dabar bandoma iš naujo permąstyti, kitaip suprasti 
arba bent kitaip išreikšti. Esame atsidūrę iš tikro sunkiai 
išpainiojamame rezginyje, keliančiame nerimo ir kartais net 
nevilties. Bažnyčia, seniau buvusi tokia jauki prieglobstis 
kiekvienam tikinčiajam, dabar vis labiau virsta įvairių vė- 
jų gairinama lyguma. Tikėjimo sunkenybė gula ant mūsų 
pečių visu svoriu, reikalaudama iš mūsų ne tik ištikimy- 
bės Kristaus tiesai, bet ir jėgos pakelti šios tiesos paikybei 
naujųjų stabmeldžių akyse. 

Visam šiam rezginiui aprėpti bei išpainioti vieno as- 
mens akiratis ir jėgos šiandien yra per maži. Užtat auto- 
rius saviem svarstymam ir renkasi tik tris dalykus, kuriem 
jis pastaraisiais metais buvo kiek labiau atsidėjęs, būtent: 
pasaulio sekuliarizaciją, evangelijų numitinimą ir religijos 
santykį su naujausia evoliucijos teorija Teilhard de Char- 
din moksle. Šiuos dalykus autorius vadina “didžiaisiais da- 
barties klausimais' — ne todėl, kad jie būtų toki pagrindi- 
niai, kaip Dievo buvimas ar Kristaus prisikėlimas, bet to- 
dėl, kad jie yra toki platūs, jog apima ir anuos pagrindi- 
nius: nuo vienokios ar kitokios šių klausimų sampratos pri- 
klauso ir grindžiamųjų tikėjimo tiesų likimas. Kas, sakysi- 
me, pasaulį taip sekuliarizuoja, jog šis nustoja buvęs Die- 

vo kūrinys, tam ir pats Dievo buvimas pakimba ore, nes 
kelias į šį buvimą eina tik per pasaulio kūriniškumą; kas 
evangelijas perprasmina taip, jog jos virsta ne įvykių skel- 
bimu, o tik didžiadvasių minčių bei idėjų dėstymu, tam ir 
Kristaus prisikėlimas virsta tik gražiu pamokymu; kas evo- 
liucijos teoriją išplečia tiek, jog net ir žmogiškasis Aš yra 
suprantamas kaip medžiagos išsivystymo pasėka, tas savai- 
me netenka Dievo-Kūrėjo ir tuo pačiu tiesioginio santykio 
su Juo arba religijos. "Tam tikra linkme išvystyti, šie klau- 
simai gimdo ateizmą, paverčia Krikščionybę gražaus elgesio 
taisyklių rinkiniu ir sunaikina asmeninį žmogaus sąlytį su 
Dievu. Štai kodėl jie dabar ir yra taip praplitę, nes jų rė- 
muose vyksta kova už pačius pagrindus. 


Autorius šiuos klausimus čia dėsto taip, kad atsiskleis- 
tų pati jų esmė; vadinasi, kad mes galų gale suvoktume, 
ką reiškia pasaulį sekuliarizuoti, evangelijas numitinti ir žmo- 
gų kildinti iš medžiagos tapsmo. Juk dažnai net ir katalikų 
raštuose visi šie dalykai yra priimami, neišmąsčius jų ligi 
galo arba bent neiškėlus aikštėn juose glūdinčių įvairių at- 
žvilgių, slepiančių savyje tiesos, sykiu tačiau ir netiesos. Kiek 
pasaulio sekuliarizacija, pavyzdžiui, reiškia jo nudievinimą 
ta prasme, kad jis nei savo visuma, nei savo dalimis nėra 
dieviškas, tiek reikia ją tik sveikinti, nes tuo būdu ji apva- 
lo Krikščionybę nuo daugybės kasdieninių prietarų ir išlais- 
vina gamtą bei kultūrą nuo jom abiem svetimų autorite- 
tinių įtakų. Kiek evangelijų numitinimas kelia aikštėn ir 
net pabrėžia gilesnę prasmę, glūdinčią jų aprašymuose, ir 
kiek jis šią prasmę sieja su asmenine ir visuomenine žmo- 
gaus egzistencija, tiek jis iš tikro yra prasmingas ir net bū- 
tinas. Kiek evoliucijos teorija įžvelgia pasaulio kitimą pagal 
vidinius jo dėsnius, kiek ji praplečia mūsų akiratį pasaulio 
praeities bei ateities atžvilgiu, tiek ji yra laimėjimas ne tik 
mokslui, bet ir religijai, nes išsivystančio pasaulio akivaiz- 
doje įgyja naujos šviesos ir Kristus kaip galutinis Dievo 

apsireiškimas ir Krikščionybė kaip aukščiausias santykių su 
Dievu laipsnis. 

Iš kitos betgi pusės visuose anuose klausimuose tūno, 
kaip minėta, ir didžiulė netiesa, ne tik temdanti, bet daž- 
nai net ir ardanti juose esančias tiesas. Skirti tad tiesą nuo 
netiesos, atskleisti šią pagrindinę netiesą, dabar taip dažnai 
nepastebimą ar nutylimą, kaip tik ir yra autoriaus kelias 
šiem didiesiem klausimam nagrinėti; kelias, kurį krikščionim 
yra nurodęs jau šv. Jonas apaštalas, kalbėdamas apie savo 
meto sąmyšius Bažnyčioje: “Ištirkite dvasias“ (1 Įn. 4,1). Iš- 
tirti tad minėtų trijų klausimų dvasią kaip tik ir yra šios 
knygos uždavinys. 

Ypatingos pastabos prašosi skyrius apie pasaulio seku- 
liarizaciją, kurioje autorius randa daugiausia tiesos ir todėl 
ją laiko tam tikru krikščioniškosios sąmonės laimėjimu. "Ta- 
čiau kaip tik todėl šis skyrius ir nori būti pratęsiamas tei- 
giama linkme. Skelbdama žmogaus veiklos pasaulyje arba 
kultūros savarankiškumą ir radusi šios minties pripažinimą 
II Vatikano Susirinkime, pasaulio sekuliarizacija savaime ke- 
lia klausimą, kokios prasmės turi kultūra Dievo Karalystė- 
je. Iš sykio autorius buvo norėjęs duoti į tai atsakymą jau 
šioje knygoje, tuo labiau, kad jis šiuo reikalu jau yra ne 
kartą pasisakęs mūsų spaudoje. "Tačiau besklaidydamas įvai- 
rius sekuliarizacijos atžvilgius, jis pastebėjo, kad kultūros 
prasmės nagrinėjimas susprogdintų knygos rėmus. "Todėl tei- 
giamą sekuliarizacijos klausimo atsakymą kultūros prasmės 
atžvilgiu autorius išjungė iš šios knygos svarstymų, palikda- 
mas jį kitai studijai, jeigu jam Viešpaties Apvaizda dar leis 
prie jos prieiti. 


Antanas Maceina 


Muensteris, 1970 m. lapkričio 6 d. 


PIRMASIS SKYRIUS 


PASAULIO 
SEK ILIARIZACIJA 


erprasti pasaulio sekuliarizaciją nėra 
taip jau lengva, kaip iš sykio atrodo. 
Visi šiandien jaučiame, kad ji liečia 
ne tik tikrovę šalia mūsų — mokslą, 
meną, visuomenę, valstybę —, bet ir mus pačius arba, kaip 
dabar įprasta sakyti, mūsų egzistenciją. Taip pat jaučiame, 
kad sekuliarizacija nėra tik teorija, kitaip suvokianti pasau- 
lį, bet kartu ir praktika, vykdanti šią kitokią sampratą vi- 
same gyvenimo plote: net ir mūsų vidus kinta šio reiški- 
nio įtaigojamas. Užtat Utrecho universiteto profesorius A. 

E. Loenas, anksčiau buvęs gamtininkas, vėliau tapęs reli- 
gijos filosofu, ir įspėja mus nenuvertinti sekuliarizacijos “ligi 
kultūriškai istorinio pavidalo“, nes iš esmės tai esąs “tie- 
sos klausimas“, 0 tuo pačiu galų gale ir “Dievo klausi- 
mas“'. Sekuliarizacija yra vyksmas, nudievinąs pasaulį. 
Tai bendriausia jos apibrėžtis. Betgi A. E. Loenas kaip tik 
todėl ir klausia: “Ar tiesa, kad ši sąmonė, aiškiai suprasda- 
ma ar tik neaiškiai nujausdama, taip jau be niekur nieko 
atskleidžia mums pasaulio nudievinimą? Ar tiesa, kad Die- 
vas iš pasaulio traukiasi? O gal Jis pasilieka pasaulyje kaip 
ir buvęs?... O gal Jo pasaulyje niekados nėra buvę? Gal 
pasaulio sąranga niekados nėra buvusi kelrodis į Dievą? Gal 
Dievas tiesioginiu būdu pasaulyje niekados nėra veikęs?“ 
(12 p.)? 

Šiais klausimais Loenas mėgina kritiškai žvelgti į tai, 
kas šiandien daugeliui atrodo savaime aišku, ir tuo pačiu 
ragina mus sklaidyti sekuliarizacijos klausimą labai atsar- 
giai bei apdairiai, kad atskirtume, kas čia teisėtai teigiama 
bei reikalaujama, nuo to, kas slypi joje kaip pavojus ir net 
kaip dūžtis. Juk sekuliarizacijos gelmės atsiveria tik ryšium 
su krikščionies buvimu pasaulyje. "Vodėl šio buvimo bent 
trumputė apžvalga yra pati pirmoji sąlyga sekuliarizacijai 
suprasti. 


1. KRIKŠČIONIES BUVIMAS PASAULYJE 


Ką reiškia krikščioniškai būti? — Ne ką kitą, kaip vil- 
kėti Kristumi. Tai, be abejo, vaizdinis posakis, paveldėtas 
iš senovinio misterijų kulto, tačiau pilnas gilios prasmės. 
Stabmeldžiai graikai bei romėnai, švęsdami savo misterijas, 
paprastai užsivilkdavo gyvulių išvaizdas, manydami tuo pri- 
siimą ir aukštesnę būtį, kurią jie tikėjo gyvenančią kaiku- 
riuose gamtos padaruose. Tai buvo silpnutė atšvaita ano 

gilaus žmogiškojo ilgesio peržengti patį save; ilgesio, kuris 
prasiveržė jau rojuje, kurio tačiau klaidingas siekimas įpai- 
niojo žmoniją į nuodėmę ir į vėlesnės istorijos klystkelius. 
Ir vis dėlto šv. Povilas nepabūgo atsiremti į šią atšvai- 
tą, nurodydamas kartu romėnam, kad žmogų į aukštesnę 
plotmę pakelia ne viršinis užsidėjimas žuvies, krokodilo ar 
tigro kaukės, bet vidinis persikeitimas pagal Jėzų Kristų: “Ap- 
sivilkite Viešpačiu Kristumi“ (Rom. 13,14) — ne ta pras- 
me, kad, sakysime, krokodilo kaukė būtų pakeista svetimša- 
lio Nazariečio kauke, bet kad būtų atsisakyta tamsybės dar- 
bų: “Elkimės padoriai, nepasiduodami apsirijimam ir girtuok- 
liavimam, paleistuvavimui ir begėdystei, barniui ir pavydui“ 
(Rom. 13,13). Gyvulių ar net dievų išvaizdos buvo tik 
ženklai: jie nurodė, bet nekeitė. "Tuo tarpu Kristus yra pati 
tikrovė. Tuo apsivilkti reiškia nebe užsidėti To kaukę, bet 
prisiimti Jo būseną, ne pridengiančią mūsų veidą, kaip gy- 
vulių odos ar dievų maskės, bet perkeičiančią mūsų širdį, 
valią ir protą. 


Apsivilkimą Kristumi šv. Povilas laiko tačiau ne tik 
dvasiniu pergyvenimu, bet kartu ir pačios istorijos reika- 
lavimu. “Tai darykite“, rašo jis, “suprasdami laiką, kad jau 
metas mum keltis iš miego" (Rom. 13,11). Istorija po Kris- 
taus nebėra ta pati, kaip ir istorija prieš Kristų: “Naktis. 
praėjo, o diena priartėjo“ (Rom. 13,12). Laikas prieš Kris- 
tų yra buvęs nakties metas, kai žmonija grabaliojosi tam- 
soje, nujausdama, kad Dievas yra, bet nežinodama, kas Jis. 
ir koks Jis yra. Būdamas sukurtas kaip Viešpaties paveikslas 
bei panašumas (plg. Pr. 1,26-27), žmogus jaučiasi esąs “Jo 
giminės“ (Apd. 17,28), todėl mėgina šį giminiškumą reikš- 
ti ir savu buvimu. Tai polinkis, bendras visiem žmonėm — 
tiek krikščionim, tiek stabmeldžiam. "Teisingai tad Krikščio- 
nybė stengiasi atsiremti į šį bendrumą ir nekrikščioniško- 
siose religijose, kaip tai skelbia II Vatikano Susirinkimas, 
regėti atsakymą “į žmonių širdies nerimą“, kuriam paten- 

kinti šios religijos siūlo tam tikras “doktrinas, gyvenimo tai- 
sykles ir šventas apeigas“.“ Katalikų Bažnyčia neatmeta 
nieko, “kas tose religijose yra teisinga ir šventa“. priešin- 
gai, ji “nuoširdžia pagarba žvelgia į tuos veikimo ir gyve- 
nimo būdus, į tuos nuostatus ir tiesas, kurie, nors daug 
kur skiriasi nuo jos pačios tikimų ir mokomų dalykų, ta- 
čiau neretai atspindi aną visus žmones apšviečiančią Tiesą“ 
(t.0.). Nuosekliai tad, kaip pastebi kard. T. Daniėlou, “Krikš- 
čionybė įima į save religines stabmeldybės vertybes; ji anaip- 
tol jų nenaikina“.* Bažnyčios istorija — nuo pat pirmų 
dienų ligi dabarties — patvirtina šį teiginį visu plotu. 


Ir vis dėlto kokia gili bedugnė tvylo tarp krikščionies 
ir stabmeldžio! Gyvendamas senojo Adomo metą, stabmel- 
dis neturi būtinio pavyzdžio, kuriuo sekdamas galėtų virsti 
Dievo atvaizdu savo gyvenimo tikrovėje. Pirmykštė nuodė- 
mė juk sunaikino tiesioginį žmogaus sąlytį su Dievu: visa 
istorija ligi Kristaus buvo gyvenimas toli nuo Dievo, kurio 
“niekas niekados nematė“ (Jn. 4,12). Tiesa, Viešpats kal- 
bėjo žmonėm visą laiką, tačiau ne tiesiog, 0 visų pirma 
per gamtos apraiškas (plačiau apie tai kiek vėliau). Net 
ir Nojui duotas pažadas nebenusiaubti daugiau žemės tva- 
nu buvo patvirtintas vaivorykštės ženklu (plg. Pr. 9,11-14); 
net ir Izraelio tautai Dievas kalbėjo dar Sinajaus kalno 
dūmais bei griausmais (plg. Iš. 19,18). Todėl visiškai ne- 
nuostabu, kad stabmeldžiai “pakeitė nemaraus Dievo garbę 
maraus žmogaus, net paukščių, keturkojų ir šliužų paveiks- 
lo panašumu“ (Rom. 1,23). Jie ieškojo, kas galėtų jiem 
akivaizdžiai parodyti Dievą, ir tarėsi radę Jo atvaizdą tai 
visa gimdančioje žemėje, tai gamtos jėgų siautėjime, tai 
dangaus skliaute, tai gyvūnuose, tai valdovo asmenyje. Be 
abejo, Viešpaties “amžinoji galybė ir dievystė“, kaip skel- 
bia šv. Povilas, yra “galima matyti proto šviesa iš pada- 
rytujų dalykų“ (Rom. 1,20). Iš jų galima suvokti, kad Die- 
vas nėra ir negali būti panašus “į auksą ar sidabrą, ar 

akmenį, ar dailės ir žmogaus minties padarą" (Apd. 17,29); 
kad Jis “negyvena rankų darbo šventyklose“ ir negali būti 
“žmonių rankomis aptarnaujamas“, tarsi Jam ko nors stigtų 
(Apd. 17,24-25). Todėl šv. Povilas anaiptol neteisina stab- 
meldžių, kurie “pakeitė Dievo tiesą melu“ (Rom. 1,25). 
Objektyviai svarstant, visa tai yra tiesa. Subjektyviai betgi 
šitoks Dievo suvokimas yra nepaprastai sunkus. Pats šv. Po- 
vilas sako, kad Viešpats leidęs žmonėms Jo ieškoti, “ar ne- 
apčiuops Jo, ar neras Jo, nes Jis yra netoli nuo kiekvieno 
mūsų: Jame mes gyvename, judame ir esame“ (Apd. 17,28). 
Ir žmonės iš tikro Dievo ieškojo visus amžius. Kadangi ta- 
čiau šis ieškojimo laukas buvo arba gamtinis arba kultūri- 
nis pasaulis, todėl jie ir rado Jį šiame pasaulyje — deja, ne 
kaip neregimą galybę, o kaip regimą šios galybės atvaiz- 
dą daikto, gyvulio ar jėgų siautulio pavidalu. "Teisinga, bet 
atitrauktinė Dievo samprata buvo žmogui sunkiai pakeliama. 
Todėl jis ir iškeitė ją į apčiuopiamą dalyką, susikurdamas 
tuo būdu stabą. Galime sutikti su naujaisiais stabmeldybės 
aiškintojais, kad, sakysime, saulės kultas Mithros religijoje 
reiškė ne saulės kaip danguje šviečiančio daikto garbini- 
mą, bet nusilenkimą aukštesnei jėgai, teikiančiai gyvybės ir 
ją ugdančiai“ Kasdienoje betgi ana jėga arba, kaip ją II 
Vatikano Susirinkimas vadina, visus žmones apšviečianti 
Tiesa (plg. II, 284) buvo ir tebėra nuolatos pakeičiama vi- 
siškai konkrečiais gamtos daiktais arba kultūros kūriniais 
— ne kaip šios Tiesos ženklais bei prasmenimis, bet kaip 
esančiais ja pačia. O tai kaip tik ir yra Dievo — tegu ir 
neaiškiai nujaučiamo bei ieškomo — pavertimas stabu. 
Stabmeldiškoji kasdiena iš tikro yra ne kas kita kaip ne- 
tikrų dievų garbinimas. 

Kad šitoks žmonijos paklydimas vargu ar iš viso yra 
išvengiamas, rodo ne tik stabmeldijos iškrypimai, bet ir pa- 
ties Izraelio kaip išrinktosios tautos nuolatinis linkimas klup- 
ti prieš netikrus, užtat akivaizdžius dievus. Mum krikščio- 

nim šiandien beveik neįmanoma suprasti, kaip žydai, dar 
taip neseniai stebuklingu būdu išvaduoti iš egiptiečių vergi- 
jos, galėjo, Mozei kiek ilgėliau užtrukus ant Sinajaus kal- 
no, būriais veržtis pas Aaroną ir jį prašyti: “Padaryk mums 
dievų! (Iš. 32,1); kaip jie galėjo šiam reikalui aukoti žie- 
dų bei auskarų, kad iš jų būtų nuliedintas aukso veršis, 
kurį jie laikė dievu, išvedusiu juos iš Egipto (plg. Iš. 32,4). 
Mum taip pat sunku suprasti, kaip po tiekos šimtmečių 
sandoros tarp Izraelio ir Viešpaties reikėjo pranašui Jeremi- 
jui rašyti specialų laišką žydam, išvestiem į Babilono nelais- 
vę, ir juos tikinte tikinti, kad jie tenykščių stabų nelaiky- 
tų Dievu, jų nebijotų ir negarbintų, nes šie esą tik “skulp- 
torių bei auksakalių padarai“ (Bar. 6,45). Jeigu betgi pri- 
siminsime aną nenugalimą žmogaus linkimą nepasitenkinti 
neregimu Dievu, o ieškoti regimo Jo atvaizdo ir šį atvaiz- 
dą perkelti į savo buvimą, tai bus suprantami tiek stabmel- 
dijos klaidžiojimai, tiek išrinktosios tautos svyravimai bei 
nuopuoliai. Istorijos prieš Kristų tragika ir buvo ta, kad ji 
garbino kūrinį, užuot garbinusi Kūrėją (plg. Rom. 1,25) — 
ir tai todėl, kad kūrinys buvo čia pat, o Kūrėjas gyveno 
nepergalimoje tamsoje. 


Kristus pergalėjo šią tragiką visiem amžiam ir visom 
tautom. Juk kas gi yra Kristus? Tai žmogumi tapęs ir tarp 
mūsų apsigyvenęs Dievas (plg. Įn. 1,14), prisiėmęs “tarno 
pavidalą, pasidaręs panašus į žmones ir viršine išvaizda 
rastas kaip žmogus“ (Pil. 2,7). Kristus yra tikras žmogus ir 
sykiu daugiau negu tik žmogus: “Jis yra tikrasis Dievas ir 
amžinoji Gyvybė“ (1 Jn. 5,20). Kristus yra Dievažmogis. Tai 
žmonijai bylojąs Dievas, tačiau jai bylojąs ne kaip gamtos 
jėga, ne kaip pranašų ar išminčių žodis, ne kaip autorite- 
tas valdovo asmenyje, bet kaip visiškai regimas, visiškai 
apčiuopiamas žmogus, gimęs iš moters, todėl esąs mūsų bro- 
lis ir visu savo buvimu esąs tarp mūsų. Kristaus Žmogišku- 
mas yra Jo dieviškumo nešėjas: per jį spindi visagalis Die- 

vas, ana visus žmones apšviečianti Tiesa, ana visa palai- 
kanti ir visa gaivinanti Jėga. Trumpai tariant, Kristus yra 
neregimo Dievo paveikslas“ (Kol. 1,15) ir Jo “garbės at- 
švaita" (Žyd. 1,3). Jeigu tad žmonija amžių amžius ieško- 
jo Dievo atvaizdo savos aplinkos regimybėje, tai dabar ji yra 
jį radusi Kristuje. Teigu žmonija amžių amžius klydo, re- 
gėdama šį atvaizdą tai gamtos padaruose, tai kultūros kū- 
riniuose, tai valdančiuose asmenyse, tai dabar Kristus išva- 
davo ją iš šios klaidos, apreikšdamas pačiu savimi, koks 
Dievo paveikslas iš tikro yra. 


Apaštalo Pilypo kreipimasis į Kristų paskutinės vakarie- 
nės metu “Viešpatie, parodyk mums Tėvą“ (Jn. 14,8) kaip 
tik ir buvo nuoširdi proverža ano amžino žmonijos trošku- 
lio regėti Dievą akivaizdžiai ir pastoviai. Ir štai, Kristus 
atsakė, kad tasai troškulys jau įvykdytas: “Pilypai, kas ma- 
ne mato, mato ir Tėvą“ (Įn. 14,9), nes “Aš ir Tėvas esa- 
me vienas“ (Jn. 10,30). Vadinasi, Kristus yra Dievo regimy- 
bė, nes “visai Dievo pilnybei patiko apsigyventi Jame“ (Kol. 
1,19). Todėl ši pilnybė dabar ir spindi Kristuje, padary- 
dama Dievą mum regimą. Savo laiškuose šv. Jonas nepap- 
rastai ryžtingai gina Kristų kaip tikrą žmogų (plg. 1 Įn. 4,2), 
žinodamas, kad tik Jo žmogiškumo tikrumas laiduoja mum 
ir Dievo paveikslo tikrumą. Teigu Kristus nėra tikras žmo- 
gus, tai Dievo apsireiškimas Tame yra tokios pat prasmės 
bei vertės, kaip ir Abraomo bei Saros pokalbis su trimis 
vyrais (plg. Pr. 18,2) arba Įokūbo grumtynės su vienu vy- 
ru lig aušros (plg. Pr. 32,25). Ir šiais atvejais buvo apsireiš- 
kęs Dievas — Šventraštis tai aiškiai pastebi (plg. Pr. 18,1; 
32,29) —, tačiau prisiėmęs ne žmogaus prigimtį, o tik žmo- 
gaus išvaizdą. Ši išvaizda dingo, ir Dievas pasiliko nebe- 
regimas kaip ir anksčiau. Su Kristumi betgi taip nėra. Kris- 
taus žmogiškumas yra ne trumpalaikė išvaizda, bet esminė 
sudedamoji Jo asmenybės dalis. Kaip žmogus Kristus yra 
amžina Dievo regimybė, nes žmogiškoji Jo prigimtis gyve- 

na asmeninėje — hipostatinėje vienybėje su dieviškąja pri- 
gimtimi ir todėl yra nuo šios nebeatskiriama. Štai kodėl 
šv. Jonas suvedžiotoju ir net antikristu laiko tą, kuris “per- 
skiria Jėzų“ (1 Įn. 4,3), vadinasi nepripažįsta, “kad Jėzus 
Kristus yra atėjęs kūne“ (2 Įn. 7). 


"Tad Kristaus pasirodymas pasaulyje buvo didžiulis žmo- 
gaus santykių su Dievu perversmas. Tai buvo Dievo pa- 
sirodymas žmonijai ir Jo apsigyvenimas tarp mūsų regimų 
būdu. Po Kristaus jau žinome, kaip atrodo žmogus, sukur- 
tas pagal Dievo paveikslą bei panašumą. Po Kristaus jau 
turime būtinį pavyzdį, kaip reikia būti kaip Dievas, kad 
būtum tikras žmogus. Po Kristaus Dievas gyvena mumyse 
ne tik kaip visa laikąs pagrindas (toks Jis buvo ir prieš 
Kristų), bet Jis gyvena jau ir tarp mūsų kaip gyvas, asme- 
ninis, regimas mūsų pirmavaizdis. Kristus yra kūrinijos pirm- 
gimis: “Jis yra pirm visų, ir visa Juo laikosi“ (Kol. 1,17); 
“visa yra sukurta per Jį ir Jam“ (t.p.). Jis apsprendžia vi- 
sus mus kaip Dievas ir parodo akivaizdžiai šį apsprendi- 
mą kaip žmogus. Žmogaus santykis su Dievu po Kristaus 
kinta iš esmės. Nuodėmės apardytas gyvenimas esti iš nau- 
jo atstatomas. Dievas išnyra iš begalinės tamsos ir būna 
“netoli nuo kiekvieno mūsų“ (Apd. 17,27). Jis nebėra regi- 
mas tik atitrauktine proto šviesa iš padarytų dalykų kaip 
bendroji kūrinijos priežastis; ne, Dievas dabar yra regimas 
kaip mūsų brolis, ir mes daromės Jo giminės tiesiogine šio 
žodžio prasme. Istorija po Kristaus yra ne tiek Dievo ieško- 
jimas, kiek Dievo gyvenimas tarp mūsų ir mūsų gyvenimas 
su Dievu. Kristus išblaškė tamsą žmogaus kelyje į Dievą: 
“Aš, šviesa, atėjau į pasaulį, kad kiekvienas, kuris tiki į 
mane, nepasiliktų tamsybėje“ (Jn. 12,46). Be abejo, ir po 
Kristaus žmonija Dievo ieško, tačiau dabar šis ieškojimas 
gali eiti tik per Kristų: “Nė vienas neateina pas Tėvą kaip 
tik per mane“ (t.p.). Reikia tad, pasak šv. Povilo, suprasti 
laiką (plg. Rom. 13,11), prasidėjusį su Kristumi, nes kas 

dabar savo santykiuose su Dievu praeina pro Kristų, Jo ne- 
pastebėdamas arba Įį neigdamas, tas atkrinta į stabmeldiš- 
kąją istoriją. 

Krikščioniškasis buvimas pasaulyje yra tad ne kas kita, 
kaip Kristaus būsena, pasilikusi istorijoje ir vykdoma žmo- 
gaus buvime. Apsivilkti Kristumi reiškia prisiimti šią būse- 
ną. Prisiimti gi Kristaus būseną reiškia virsti regimu Die- 
vo paveikslu, kaip juo yra ir pats Kristus. Ontologiškai 
kiekvienas žmogus yra Dievo paveikslas. "Tačiau egzisten- 
ciškai juo gali virsti tik žmogus istorijoje po Kristaus, nes 
tik šios istorijos žmogus turi būtinį Dievo atvaizdą ir to- 
dėl gali jį vykdyti savame gyvenime. Nuosekliai tad krikš- 
čioniškasis buvimas pasaulyje yra Dievo paveikslo vykdy- 
mas žmogaus būtyje, priimant Kristaus būseną kaip Dievo 
regimybę. Štai kodėl krikščioniškoji asketika dažnai krikš- 
čionį ir vadina "antruoju Kristumi“. Mes galėtume jį pa- 
vadinti “mažuoju Kristumi' asmeninės jo būties ir “sutelkti- 
niu Kristumi' bendruomeninės jo būties atžvilgiu. Visi ta- 
čiau šie posakiai reiškia tą patį, būtent: krikščionis yra 
Kristaus atstatytas ir regimai įvykdytas Dievo paveikslas 
žmoguje. Būti krikščionimi pasaulyje reiškia vilkėti Kristumi 
ne kaip kokiu šventadieniniu drabužiu, kurį po pamaldų 
galima vėl pakabinti spintoje, bet kaip Dievo paveikslu mu- 
myse, kurio išsivilkimas yra kartu ir žmogiškosios mūsų bū- 
ties apnuoginimas. Juk jeigu žmogus iš tikro yra sukurtas 
pagal Viešpaties paveikslą, tai jis yra tiek žmogus, kiek ja- 
me šis paveikslas yra ryškus. Iš kitos pusės, jeigu Kristus 
yra pats tikrasis Dievo paveikslas, apsireiškęs regimu ir as- 
meniniu pavidalu, tai tuo pačiu Kristus yra pats tobuliau- 
sias bei žmogiškausias žmogus. "Todėl ir mūsų žmogiškumo 
mastas yra ne atitrauktinė Dievo idėja, bet konkretus Kris- 
taus asmuo. Žmogus istorijoje po Kristaus yra tiek žmogus, 
kiek jis yra “mažasis Kristus“, o žmonių bendruomenė yra 
tiek žmogiška, kiek ji yra “suteilktinis Kristus'. Visokios mū- 

sų dienų kalbos apie humanizmą be Kristaus kaip Dieva- 
žmogio yra iš tikro istorijos nesupratimas; nesupratimas lai- 
ko, kad Dievas dabar stovi mūsų akivaizdoje asmeniniu 
pavidalu. "Todėl negalima šio pavidalo nuasmeninti, pasi- 
neriant tai kosmo begalybėje, tai socialiniuose žygiuose, tai 
vidiniame atitrauktinės Dievybės pergyvenime, nes visos šios 
humanizmo lytys yra nebegrįžtamai praėjusios. Mėginti jas 
atgaivinti reiškia duoti milžinišką šuolį atgal į stabmeldiš- 
kąją istoriją, vadinasi, iš dienos, kurią Kristus išaušdino, 
į gūdžią tiek pažinimo, tiek elgimosi naktį (plg. Rom. 13,12). 


Kas yra tačiau krikščioniškojo buvimo erdvė? Kur tu- 
ri būti vykdomas anas vilkėjimas Kristumi? — Kristaus bū- 
senos prisiėmimo nereikia suprasti kaip vienkartinio veiks- 
mo, kuris visiem laikam krikščioniškąjį buvimą įtvirtintų ir 
užbaigtų. Tai greičiau vyksmas, trunkąs visą asmens gyve- 
nimą ir visą žmonijos istoriją. Tiesa, Krikšto sakramentu 
esame įjungiami į Kristų tarsi skiepo spurgelė į vaisme- 
džio stiebą. Šakelės ir kamieno palyginimu pats Kristus yra 
išreiškęs šį nuostabiai glaudų santykį tarp Jo ir krikščio- 
nies: “Aš vynmedis, jūs vynmedžio šakelės“ (Jn. 15,5). Bet 
kaip tik šis palyginimas ir nurodo, jog krikščionies kaip ša- 
kelės gyvenimas Kristuje kaip kamiene yra visą laiką trun- 
kąs vyksmas, kyląs iš syvų apykaitos, tekančios iš kamieno 
į šakelę: “Kaip vynmedžio šakelė negali nešti vaisiaus pati 
savaime, jei nepasilieka vynmedyje, taip ir jūs, jei nepasilie- 
kate manyje“ (Įn. 15,4). Ir priešingai, “kas pasilieka many- 
je ir aš jame, tas neša daug vaisiaus“ (Įn. 15,5). Vaisiaus 
nešimas sudaro krikščioniškojo buvimo turinį. Žmogus, api- 
plautas Krikšto vandeniu, auga: iš spurgelės į šakelę, iš ša- 
kelės į medį, didesnį už visus kitus, “taip kad net dangaus 
paukščiai atskrenda gyventų jo šakose“ (Mt. 13, 32). Krikš- 
čioniškasis buvimas pradeda vykdyti Bažnyčią atskiro asmens 
gyvenime. Krikščionis skleidžia savą vilkėjimą Kristumi į vi- 
sas plotmes. Tai ir yra tasai Kristaus minimas vaisiaus ne- 

šimas kaip Dievo garbinimo apraiška, nes “tuo mano Tė- 
vas garbinamas, kad nešate labai daug vaisiaus“ (Jn. 15,8). 
Garbinti Dievą reiškia vykdyti To paveikslą kaip jis Kristu- 
je yra apsireiškęs. 


Šis gi paveikslas yra apsireiškęs kaip dievažmogiškoji 
pilnatvė. Kristuje gyvena tiek visa Dievybė (plg. Kol. 1,19), 
tiek visa žmogybė (plg. Pil. 2,7-8). Tuo vilkėti reiškia vil- 
kėti šia pilnatve. Krikščioniškasis buvimas yra pilnutinis 
gyvenimas; pilnutinis tiek turinio, tiek būdo atžvilgiu. Tis 
apima visas sritis ir visą asmenybę. Krikščioniui nėra jokios 
uždraustos srities. “Visa yra jūsų: ar Povilas, ar Apolis, ar 
Kefas; ar pasaulis, ar gyvenimas, ar mirtis; ar dabartiniai 
dalykai, ar būsimieji. Taip, visa yra jūsų" (1 Kor. 3,22). Iš 
krikščioniškojo buvimo negali būti nieko išskirta, nes “visa, 
ką Dievas sukūrė, yra gera ir nėra nieko atmestino“ (1 Tim. 
4,4). Tai tinka ne tik gyvenimui šalia mūsų, bet ir gyve- 
nimui mumyse pačiuose. Krikščioniškasis buvimas anaiptol 
nereikalauja išsižadėti asmeninio savitumo. Vilkėjimas Kris- 
tumi yra pilnatvė, išreikšta asmenine ir todėl nepakartoja- 
ma būsena. Niekas nėra tiek priešingas žmogiškųjų skirtybių 
sulyginimui, kaip krikščioniškasis buvimas: “Kuris valgo, te- 
gul neniekina nevalgančiojo, ir kuris nevalgo, teneteisia val- 
gančiojo;... tegul kiekvienas esti pilnai įsitikinęs savo nuo- 
monės tikrumu“ (Rom. 14,2-5). Ne tikinčiųjų sulyginimo 
siekia Evangelija, bet Kristaus spindėjimo asmeninėse skirty- 
bėse: “Kas daro skirtumą tarp dienų, jis tai daro Viešpačiui; 
kas valgo, valgo Viešpačiui; kas nevalgo, nevalgo Viešpa- 
čiui" (Rom. 14,6). Kristus yra bendras pagrindas mum vi- 
siem," nes nė vienas negali dėti kito pamato, kaip tik tą, ku- 
ris yra Jėzus Kristus“ (Kor. 3,10). Tai esminė krikščioniško- 
jo buvimo sąlyga. Betgi toliau, “ar kas stato ant to pama- 
to auksą, sidabrą, brangius akmenis, medžius, šieną, šiau- 
dus“ (1 Kor. 3,12), tai yra jau jo paties reikalas. Objekty- 
vinę šios jo statybos vertę išaiškins, kaip šv. Povilas sako, 

“Viešpaties diena“ (1 Kor. 2,13), tai yra paskutinis teismas 
galutine Kristaus ištarme. "Tada “ugnis ištirs, koks yra kiek- 
vieno darbas“ (1 Kor. 3,13). Pastato kūrimas ant Kristaus 
kaip pagrindo, objektyviai žiūrint, gali ir nepasisekti, nes 
žmogus gali ant jo statyti ne tik auksą bei brangakmenius, 
bet ir šieną bei šiaudus. Tačiau jei šio — tegu ir šiaudi- 
nio — pastato statytojas jį kūrė ant Kristaus kaip pamato, 
jis “bus išganytas“, nors jo “darbas sudegs" (1 Kor. 3, 14-15). 
Krikščioniškoji etika tuo ir skiriasi nuo komunistinės etikos, 
kad ji žmogaus likimą atremia ne į jo darbų vertę istorijoje, 
bet į vidinį jo apsisprendimą Kristaus atžvilgiu. Užtat Krikš- 
čionybė ir turi dvi etikos normas — artimąją (sąžinė) ir 
tolimąją (dieviškasis įstatymas) — ir du teismu — asmeni- 
nį (po mirties) ir paskutinįjį (istorijos pabaigoje). Šių teis- 
mų mastai kaip tik ir yra anos dvi normos: sąžinės spren- 
dimas asmeniniame teisme ir dieviškasis įstatymas paskutinia- 
jame teisme. Krikščioniškasis buvimas yra pilnutinis tiek sa- 
vo eiga, tiek savo atbaiga. Toks vienašališkumas čia neran- 
da teisėtos vietos. 

Ši krikščioniškojo buvimo pilnatvė kaip tik ir rodo, kad 
krikščionies gyvenimo bei veikimo erdvė, kurioje jam lemta 
vilkėti Kristumi, yra ne kas kita kaip pasaulis. Tik pasau- 
lyje krikščionis auga Kristuje kaip šakelė vynmedyje; tik pa- 
saulyje jis neša vaisiaus ir tuo garbina Dievą; tik pasau- 
lyje jis ryškina Viešpaties paveikslą, statydamas savą pasta- 
tą ant Kristaus. Apaštalų išsiuntimas į visą pasaulį (Mk. 
16,15) yra ne tik erdvinė, bet ir esminė pasiuntinybė. Visas 
pasaulis čia yra ne tik visas žemės rutulys su visomis jo tauto- 
mis, bet ir visas gyvenimas su visu istoriniu jo turiniu. Pasau- 
lis ir krikščionis yra apspręsti vienas kitam. Pasaulis be krikš- 
čionies, yra gyvenimas prieš Kristų; tai nakties metas. Krikščio- 
nis be pasaulio yra Kristus prieš savo įsikūnijimą: tai nepriei- 
nama Šviesa. Bet kaip Šviesa atėjo, kad naktis pasibaigtų, 
taip krikščionis eina į pasaulį, kad jį perkeistų. Kaip Amžinasis 

Logos troško nusileisti į žmogiškąją prigimtį, kad ją išvaduotų 
iš jos klydinėjimų, taip krikščionis trokšta leistis į pasaulį, kad 
jam perteiktų Kristaus būseną, kuria jis pats yra apsivilkęs. 
Perskirti krikščionį ir pasaulį reiškia giliausia prasme per- 
skirti Kristų, atjungiant Jo dieviškąją prigimtį nuo žmogiš- 
kosios. Tai mintis bei ryžtas, kuriuos šv. Jonas vadina, kaip 
aukščiau sakyta, antikristo užmačia (plg. 1 Ton. 4,3). 


Bet vos tik ištariame žodį “pasaulis, tuojau išnyra 
prieš mūsų dvasios akis šiurpi priešingybė. Pasaulis krikš- 
čioniškojoje sąmonėje nešioja gilios dialektikos žymę. Iš vie- 
nos pusės jis yra nepaprastos Dievo meilės objektas. “Die- 
vas taip mylėjo pasaulį, kad davė savo viengimusįjį Sūnų“, 
kuris atėjo ne “pasaulio teistų, bet kad pasaulis būtų per Jį 
išgelbėtas" (Įn. 3, 16-17). Jis atėjo, "kad būtume per Jį gy- 
vi" (1 Jn. 4,9). Ši gelbimoji Kristaus pasiuntinybė bus mum 
dar labiau suprantama, jei prisiminsime, kad pasaulis yra 
Kristaus nuosavybė ontologine šio žodžio prasme. Šv. Jonas 
aiškiai skelbia, kad Kristus kaip Logos “buvo pasaulyje“ ir 
prieš savo įsikūnijimą, nes “pasaulis per Jį padarytas“ (Įn. 
1, 10; plg. Žyd. 1,2); padarytas ne tik per Jį, bet “ir Jam“ 
(Kol. 1,16). Kristus nėra pasauliui kažkas svetimo, kas būtų 
į jį nužengęs grynai iš aukšto. Greičiau galėtume teigti, 
kad Kristus iškilo iš pasaulio esmės, kurią Įis neša “savo 
jėgos žodžiu“ (Žyd. 1,3). Pranašo Izaijo maldavimas, kad 
rasotų dangūs ir debesys išlytų "Teisingąjį, kad atsivertų že- 
mė ir duotų šį Teisingąjį tarsi vaisių (plg. Iz. 45,8), yra 
daugiau negu tik poetinis dūsavimas. Tai kreipimasis į daik- 
tuose esantį Logos kaip kūrinijos pirmavaizdį, kad Jis iš- 
kiltų iš būties gelmių į žmogiškojo gyvenimo paviršių ir atei- 
tų pas mus jau nebe kaip visa kuriančioji Galybė, bet kaip 
mūsų Gelbėtojas, nešinas mūsų prigimtimi. Nuosekliai tad 
Kristaus įsikūnijimas buvo ne kas kita kaip atėjimas “pas 
savuosius" (Įn. 1,11). Tai buvo regimas atsiėmimas pasau- 
lio kaip nuosavybės, kurią nuodėmė išplėšė iš Logos — irgi 

tik regimai, tik istoriškai, tik egzistenciškai, nes ontologiš- 
kai joks žmogaus puolimas negali pajėgti atitraukti pasaulio 
nuo Kristaus kaip kuriančiosios bei palaikančiosios Tėgos. 
Kristus pasirodė pasaulyje kaip tikrasis jo Savininkas, kaip 
“pasaulio šviesa“, kuria sekdamas niekas “nevaikščioja tam- 
sybėje" (Jn. 8,12). Po Kristaus pasaulis yra Jo ne tik onto- 
logiškai, bet ir istoriškai bei egzistenciškai. Juk net ir išaukš- 
tintas bei sėdėdamas Tėvo dešinėje, Kristus laiko pasaulį 
savu, pasilikdamas ir toliau “permaldavimas už mūsų nuo- 
dėmes“ (asmeninis-egzistencinis atžvilgis); “ne tik už mūsų, 
bet taip pat ir už viso pasaulio“ (istorinis atžvilgis) (1 Jn. 
2,2). Pasaulis kaip Kristaus nuosavybė yra tokia didžiulė 
vertybė, jog jam grąžinti į Dievą bei vadovauti istoriniame 
jo kelyje net kryžiaus kančia bei mirtis nebuvo perdidelė 
kaina. 


Iš kitos tačiau pusės pasaulis yra ir Dievo teismo ob- 
jektas. Kristus atėjo į pasaulį kaip Šviesa, bet “pasaulis Jo 
nepažino“ (Įn. 1,10). Jis atėjo į jį kaip į savo nuosavybę, 
bet “savieji Jo nepriėmė“ (Jn. 1,11). Pasaulis nepažino nei 
Kristaus Tėvo (plg. Jn. 17,25), nei nepriėmė Jo Dvasios 
(plg. Jn. 14,17). Jis nekentė ir nekenčia tiek paties Kristaus 
(plg. Įn. 7,7; 15,18), tiek Jo ištikimųjų bei mokinių (plg. 
1 In. 3,3). Dar daugiau: pasaulis yra antikristo veiklos erd- 
vė. “Daug netikrų pranašų“ (1 Įn. 4,2) ir “daug suvedžio- 
tojų išėjo į pasaulį“ (2 Įn. 7), kad suklaidintų daugelį 
(plg. Mt. 24,5). Kadangi “jie yra iš pasaulio“, todėl “pasau- 
lis jų klauso" (1 Įn. 4,5). Ir priešingai, kadangi Kristaus iš- 
tikimieji yra “ne iš pasaulio", todėl jie yra nekenčiami, per- 
sekiojami ir žudomi (plg. Mk. 24,9; Tn. 15,18-19; Apr. 13, 
15). Užtat “teismas pasauliui“ jau vyksta. Jo kunigaikštis, 
tai yra pasaulio užgrobikas, plėšiąs jį iš Kristaus, bus pa- 
smerktas ir “išmestas laukan“ (Jn. 12,31). Krikščioniui ne- 
valia mylėti pasaulio “nė to, kas yra pasaulyje“, nes pasau- 
lio ir Dievo meilė yra nesuderinamos: “Jei kas myli pasau- 

lį, jame nėra Tėvo meilės“ (1 Įn. 2,15). “Kas norėtų būti 
pasaulio draugas, tas pasidarytų Dievo priešu“ (Jok. 4,4). 
Dievas juk yra aukščiausias Gėris, tuo tarpu “visas pasaulis 
guli piktenybėje“ (1 Įn. 5,19). 

Ši priešingybė tarsi raudona gija eina per visą Naująjį 
Testamentą, per visą krikščioniškąjį mokslą, per krikščioniš- 
kąją dorovę bei askezę. Iš vienos pusės Kristus “buvo pa- 
saulyje" (Jn. 1,10) jau prieš savo įsikūnijimą, iš kitos, kaip 
pats pasisako, Jis yra “ne iš pasaulio“ (Jn. 17,16). Iš vie- 
nos pusės Kristus maldauja Tėvą už pasaulį kaip šiojo už- 
tarėjas danguje (plg. 1 Įn. 2,1), iš kitos — Jis sąmoningai 
ir pabrėždamas išskiria pasaulį iš savo kaip Vyriausiojo Ku- 
nigo maldos: “Ne už pasaulį meldžiu, bet už tuos, kuriuos 
man davei“ (Įn. 17,9). Iš vienos pusės Jis siunčia savo mo- 
kinius “į visą pasaulį? (Mk. 16,15), iš kitos — pastebi, kad 
tiesos Dvasios “pasaulis priimti negali" (Jn. 14,17). Jeigu tad 
pasaulis yra krikščioniškojo buvimo kaip pilnutinio gyvenimo 
erdvė, kurioje šis gyvenimas turi būti vykdomas, tai savai- 
me kyla klausimas: koks pasaulis? Tasai, už kurį Kristus ken- 
tėjo ir mirė, ar tasai, už kurį Jis nesimeldė ir kurio kuni- 
gaikštis yra teisiamas? Klausimas labai svarbus ir vis dėlto 
— klaidingai keliamas bei reiškiamas. 


Naujasis "Testamentas, kalbėdamas apie pasaulį kaip 
Dievo meilės ir Dievo teismo objektą, anaiptol neturi gal- 
voje dviejų pasaulių, kurie stovėtų šalia vienas kito. Tai yra 
vienas ir tas pats pasaulis: viena gamta, viena istorija, viena 
kultūra, viena žmonija. Kristus ir Jo ištikimieji yra ne ta 
prasme “ne iš pasaulio“ (Įn. 17,14), kad jie būtų kažkaip 
išimti iš mūsų laiko, iš mūsų erdvės, iš mūsų rūpesčių bei 
reikalų. Toks išskyrimas iš pasaulio paverstų tiek patį Kris- 
taus įsikūnijimą, tiek krikščionies vilkėjimą Kristumi apgau- 
le (doketizmo erezija), o Bažnyčios veiklą aprėžtų grynai 
dvasine-vidine sritimi (spiritualizmo klaida). Tokiu atveju 
nei pats Kristus nebūtų “atėjęs kūne“ (2 Įn. 7), vadinasi, 


27 


nebūtų tikras žmogus, nei Jo mokinių veikla nebūtų vykdo- 
ma regimais pavidalais, apsireiškiančiais konkrečiais darbais 
bei kūriniais. Tai būtų greičiau budistiškas nusisukimas nuo 
pasaulio, o ne Kristaus pabrėžiamas vaisiaus nešimas, kuriuo 
garbinamas Tėvas. Jeigu Dievo garbė glūdi vaisiaus nešime, 
tai ši garbė gali būti reali tik tada, kai ano vaisiaus neši- 
mas yra vykdomas pasaulyje regimos ir mus apsupančios tik- 
rovės prasme. Iš kitos pusės, Kristaus priešininkai ir tuo pa- 
čiu žmonijos suvedžiotojai ne todėl yra “iš pasaulio“ (1 Įn. 
4,5), kad jiem būtų pavesta tam tikra mūsų tikrovės dalis 
ar kaikurios jos sritys. Toks pasaulio padalinimas tarp Kris- 
taus ir antikristo reikštų Kristaus visuotinės valdžios aprėži- 
mą ir Jo kaip pasaulio Savininko nušalinimą. Pasaulio prie- 
šingybė, padaranti jį čia Dievo meilės, čia Dievo teismo 
objektu, yra visiškai kitos rūšies. Ji liečia ne pasaulio ob- 
įektyvinį turinį, bet subjektyvinį žmogaus apsisprendimą, ku- 
ris patraukia paskui save ir turinį. 


Savo kančios išvakarėse Kristus šitaip išreiškė savo mo- 
kinių santykį su pasauliu, melsdamasis už juos į savo dan- 
giškąjį "Tėvą: “Aš neprašau atimti jų iš pasaulio, bet ap- 
saugoti nuo pikto“ (Įn. 17,15). Apaštalai turi pasilikti pa- 
saulyje; dar daugiau, jie turi eiti į jį ir skelbti Evangeliją 
“visam sutvėrimui“ (Mk. 16,15). Dangiškasis "Tėvas betgi 
turi juos apsaugoti nuo pikto, kuriame, kaip sakyta, pasau- 
lis guli. Tai yra tas pats prašymas, kaip ir mums Kristaus 
paliktoje maldoje “Tėve mūsų“, kurią baigiame žodžiais: 
“Bet gelbėk mus nuo pikto“. Visa ši malda savo turiniu 
yra ne kas kita kaip mūsų pasilikimas ir įsitvirtinimas pa- 
saulyje: mes ja prašome, kad ateitų Dievo Karalystė į mū- 
sų gyvenamą ir keičiamą žemę; kad Jo Valia įvyktų joje, kaip 
kad ji vyksta ir anapusinėje tikrovėje; kad turėtume kasdie- 
ninės duonos, kad atleistume vienas kitam kaltes, vadina- 
si, gyventume meilėje bei taikoje. Tačiau visi šie prašymai 
būtų neprasmingi, jei Viešpats negelbėtų mūsų nuo pikto. 


28 


Tai reiškia: tiek apaštalų, tiek visų krikščionių buvimas 
pasaulyje yra grąsomas ne šio pasaulio turinio, bet pikto, 
glūdinčio visuose jo turiniuose bei vertybėse. O šį piktą gali 
pergalėti tik Dievas. Būti “ne iš pasaulio“ reiškia nesusitai- 
kinti su piktu, pasaulyje viešpataujančiu ir jį apvaldžiusiu 
ligi gelmių. Štai ko prašė Kristus savo Tėvą apaštalam, ir 
štai ko prašome mes patys sau kiekvieną rytą bei vakarą. 

Pasaulyje glūdįs piktas yra tačiau ne koks nors turinys 
ar kokia nors sritis, bet mūsų pačių buvimo linkmė, einan- 
ti tolyn nuo Dievo arba net atsikreipianti prieš Jį. Gilus 
plyšys yra perskėlęs visą mūsų būtybę. Aštrus ginčas vyksta 
mūsų prigimties gelmėse. Mes gėrimės “Dievo įstatymu“ ir 
kartu jaučiame savyje “kitą įstatymą“, besipriešinantį “proto 
istatymui ir todėl padarantį mus belaisvius “nuodėmės įsta- 
tymo“ (Rom. 7,22-23). Kartais apsisprendžiame už Dievo 
įstatymą ir pasukame savo buvimą jo linkui; kartais vėl 
paklūstame nuodėmės įstatymui ir žygiuojame tolyn nuo Die- 
vo arba skelbiame Jam net kovą. Taip svyruojame kiekvie- 
nas. Taip svyruoja visos tautos, visi amžiai ir galop visa 
žmonija. Kol esame pakeliui arba, kaip krikščionių rašytojai 
sako, “in via“, tol šis svyravimas grąso net ir švenčiausiom 
asmenybėm. Tik mirtis asmeniškai ir antrasis Kristaus atė- 
jimas istoriškai užbaigs šį svyravimą. O tuo tarpu visi tu- 
rime iškęsti šio mumyse esančio skilimo tragiką, nors tek- 
tų dėlto ir karčiai skųstis šv. Povilo žodžiais: “Nelaimin- 
gas aš žmogus" (Rom. 7,24). 

Pasaulis kaip Dievo meilės objektas yra tad ne kas ki- 
ta, kaip mūsų buvimo linkmė Dievop. Atsikreipę į Dievą 
patys, mes į Jį atkreipiame ir visą gyvenimo turinį, kuris 
mums yra duotas mūsų istorijos. Viskas yra mūsų, mes gi 
Kristaus (plg. 1 Kor. 3,23), todėl ir viskas yra Kristaus. 
Per mūsų buvimo linkmę Dievop Kristus pasiima pasaulį kaip 
savo nuosavybę. Štai kodėl Kristus yra reikalingas tikinčiojo 
žmogaus, nes tik per jo buvimą sklinda Kristaus išganymas 

laikų tėkmėje. Teigu betgi mes nusikreipiame nuo Dievo, tai 
tuo pačiu nukreipiame nuo Jo ir pasaulio turinius su visa 
jų istorija bei kultūra. Šiuo atveju taip pat viskas yra mūu- 
sų, bet mes patys nesame Kristaus, tuo pačiu ir viskas nėra 
Kristaus. Per mūsų buvimo kryptį, einančią tolyn nuo Die- 
vo ar net prieš Jį, Kristus yra ištremiamas iš pasaulio kaip 
iš savo nuosavybės. Šiuo atveju savieji Jo nepriima. Pasau- 
lis tad esame mes patys savo santykiuose su Kristumi. Mes 
patys esame aukščiau minėta priešingybė bei dialektika. Pa- 
saulis kaip Dievo meilės ir kaip Dievo teismo objektas yra 
mūsų pačių dvejopa būsena Dievo ir Jo Kristaus atžvil- 
giu. Virtusi gyvenimą apipavidalinančiu pradu, ši dvejopa 
būsena kaip tik ir gimdo aną šiurpią priešingybę, perskel- 
dama pasaulį į dvi viena su kita kovojančias sroves, apie 
kurias kalba šv. Jonas apreiškimų knygose (plg. Apr. 19, 
11-21) ir kurios yra taip būdingos visai mūsų žemės istori- 
jai. 

Klaida tad yra “iš pasaulio“ laikyti, kaip tai dažnai 
įprasta, žmogiškąją kūrybą: filosofiją, mokslus, menus, vals- 
tybę, ūkį, techniką, — ir visa tai statyti prieš Dievo Kara- 
lystę kaip esančią “ne iš pasaulio“. Dar sykį pabrėžiame: 
pasaulis yra ne žmogiškojo buvimo turinys, bet šio buvimo 
linkmė ryšium su Dievu. Įei ši linkmė krypsta Dievop, tai 
ir visa žmogiškoji kūryba, kilusi iš šios linkmės, telpa Die- 
vo Karalystėje. Jei žmogaus buvimo linkmė eina tolyn nuo 
Dievo, tai ji ištraukia iš Dievo Karalystės net tokius gry- 
nai dvasinius dalykus kaip maldą, išmaldą ir pasninką. Kal- 
no Pamoksle Kristus juk griežtai skiria maldą “sinagogose 
ir gatvių kampuose“, kad besimeldžiantieji “būtų žmonių 
matomi", nuo maldos savame kambarėlyje tik vieno dangiš- 
kojo "Tėvo akivaizdoje, “kuris mato slaptoje“ (Mt. 6,5-6). 
Kristus taip pat skiria išmaldą, duodamą dideliu garsu, kad 
jos davėjai “būtų žmonių gerbiami“, nuo tylios išmaldos, 
kada “kairioji nežino, ką dešinioji daro“ (Mt. 6,2-3). Kris- 

tus galop skiria pasninką, kai pasninkautojai “perkreipia sa- 
vo veidus, kad pasirodytų žmonėm pasninkaują“, nuo pas- 
ninko patepta galva ir nupraustu, t.y. pradžiugusiu veidu 
(Mt. 6,16-17). Šie pavyzdžiai rodo, kad viskas gali virsti “iš 
pasaulio", ir viskas gali būti “ne iš pasaulio“. Gyvenimo 
turiniai virsta Dievo Karalystės priešingybe ne iš savęs, bet 
dėl žmogaus apsisprendimo, kuris pašvenčia arba suteršia 
kiekvieną turinį. Pasaulis ir Dievo Karalystė yra ne dvi sa- 
varankiškos, šalia viena kitos stovinčios objektyvinės sritys 
ar plotmės, bet dvi linkmės vieno ir to paties žmogiškojo 
buvimo. Tiek pasaulis, tiek Dievo Karalystė yra visuma: juo- 
du abu apima visą žmogų ir visą Jo gyvenimą. Dievo Ka- 
ralystė juk neturi kitokio turinio negu pasaulis. Nėra jokių 
piktų objektyvinių sričių iš savęs, kurias Viešpats atmestų, 
nes nėra, kaip aukščiau sakėme, “nieko atmestino“, ką Vieš- 
pats yra sukūręs (plg. 1 Tim. 4,4). Laikydami kurią nors 
objektyvinę sritį (kūną, moterystę, turtą, meną ir t.t.) blo- 
ga savyje, tik pakartotume senovės manichejų kliedėjimus, 
su kuriais taip aštriai kovojo jau šv. Augustinas ir kuriuos 
Bažnyčia visados yra smerkusi, nors ir nepajėgdama jų vi- 
siškai pašalinti iš savo askezės. Dabar tačiau, atrodo, atei- 
na laikas šia manichejine atgyvena pagaliau nusikratyti. II 
Vatikano Susirinkimui paskelbus, kad “žmonijos laimėjimai 
laikytini Dievo didybės ženklu ir Jo paslaptingo plano vai- 
siais" (I,202), netenka pagrindo bet koks žmogiškosios kū- 
rybos įtarinėjimas ar niekinimas. 


2. SEKULIARIZACIJOS DVIPRASMIšKUMAS 


Pasaulio kaip krikščionies buvimo erdvės priešingybė 
savaime atsispindi ir pasaulio sekuliarizacijos sampratoje: 
pasaulio dialektikos šviesoje ir sekuliarizacija darosi dialek- 
tinė. Kaip pasaulis yra čia Dievo meilės, čia Dievo teismo 

objektas, taip ir sekuliarizacija gali būti ir iš tikro yra arba 
šios meilės arba šio teismo plėtimas istorijos eigoje. Šie du 
atžvilgiai padaro sekuliarizaciją dviprasmę ir apsunkina jos 
vertinimą. Tačiau negalima praeiti pro juos negirdomis, nes 
jie glūdi tiek pačiame termine, tiek juo reiškiamame vyks- 
me, kuris šiuo metu vis gilėja bei platėja, grėsdamas už- 
lieti visą mūsų gyvenimą ir persunkti jį ligi pačios jo esmės. 

"Terminas “sekuliarizacija" yra kilęs iš lotynų kalbos žo- 
džio “saeculum", kuris savo ruožtu yra graikiškojo žodžio 
“aion? vertinys. Kasdienine savo prasme abu žodžiai reiškia 
'amžių" tam tikro laikotarpio prasme. Savo gelmėse tačiau 
graikiškasis “aion' pažymi ne tik laiko tėkmę, bet kartu ir 
savotišką šios tėkmės būdą, būtent: kartojimąsi arba ėjimą 
ratu. Laikas graikam ėjo ne į kokį nors tikslą, bet grįžo 
vis į tą patį tašką. Todėl Heraklitas ir apibūdino “aioną" 
"kaip kauliukais žaidžiantį vaiką: “Kas yra Aionas? "Tai žai- 
džiantis, kauliukus dėstantis ir vėl juos ardantis vaikas“.* 
Juos dėstydamas ir vėl griaudamas, Aionas kaip tik ir vyk- 
do laiko sukimąsi ratu, kai viskas grįžta į seną savo padėtį 
ir todėl nieko negema iš esmės nauja. “Vaikiškame Aiono 
žaidime“ Heraklitui reiškė tą patį bet kokia laiko kaita 
(t.p. 78). Aiono kaip amžiaus tekėjimas buvęs betikslis ir 
todėl beprasmis. . 

Šitokiai laiko sampratai griežtai pasipriešino Krikščiony- 
bė, nes jai laiko tekėjimas turi pradžią (pasaulio sukūrimas), 
centrą (pasaulio atpirkimas) ir tikslą arba galą (pasaulio per- 
keitimas). Įokio kartojimosi, jokio grįžimo į tą patį tašką 
čia nėra ir negali būti. Tikrasis 'aionas" yra vienkartinis. 
Laikas Krikščionybei yra ne žaidimas kauliukais, juos sta- 
tant ir vėl griaunant, bet vienkartinis žmogaus buvimas 
Viešpaties akivaizdoje. Todėl yra suprantamas šv. Povilo 
įspėjimas krikščionim nesitaikinti “šiam aionui“ (toi aioni 
toutoi)“, bet atsinaujinti dvasia, ištiriant, “kas yra Dievo 
Valia" (Rom. 12,2). Ištirti betgi, kas Dievo Valia, galima 

tik tada, kai laiko tekėjimas yra šios Valios vykdymas; va- 
dinasi, kai jis išsivelka iš ano beprasmio sukimosi ratu ir 
virsta žygiavimu atbaigos linkui pagal Viešpaties nubrėžtą 
planą. Nesitaikinti šiam “aionui' reiškia prisiimti naują lai- 
ko sampratą, atneštą Kristaus, kuris kaip tik todėl ir atėjo 
žemėn, kad išvaduotų mus “iš dabartinio aiono“ (Gal. 1,4), 
vadinasi, iš betikslybės ir beprasmybės. Origenas užtat ir 
teigė, esą Kristus nuvainikavo “aioną'. 


Ši Kristaus paneigta "aiono' tekėsena kaip tik ir buvo 
krikščionių įimta į lotynišką “saeculum"' vertinį. Klasikinei 
lotynų kalbai "saeculum" reiškė paprastą Žmogaus amžių, 
dažniausiai šimtą metų, kartais dar šio amžiaus turinį pap- 
ročių pavidalu, bet niekados ne šio amžiaus kokybę vertės 
ar nevertės, prasmės ar neprasmės atžvilgiu. "Tuo tarpu 
bažnytinei lotynų kalbai “saeculum" jau yra — šalia pap- 
rastos laiko tėkmės — ir nevertybė nuodėmingos bei žlun- 
gančios būsenos prasme. Pora pavyzdžių. Anksčiau buvusių 
gedulingųjų Mišių sąrangoje skaitėme arba giedojome giesmę 
(seguentia) “Dies irae“, kurioje sakoma, kad pastaroji isto- 
rijos diena paversianti pasaulį pelenais: “Solvet saeculum in 
favilla". Laidotuvių giesmėje “Libera me, Domine," kuri Lie- 
tuvoje būdavo giedama bažnyčioje, smilkant bei švęstu van- 
deniu šlakstant mirusiojo karstą, girdime žodžius: “Dum ve- 
neris judicare saeculum per ignem — kai ateisi ugnimi teis- 
tų pasaulio“. Šitokių pavyzdžių galima būtų pririnkti iki va- 
lios. Visi jie turi tą pačią prasmę, būtent: žodis “saeculum? 
krikščioniškojoje kalboje reiškia ne tik paprastą laiką bei 
amžių, bet ir santalką viso to, kas praeina, žlunga, prieši- 
nasi Dievui ir todėl yra Jo teisiama bei atmetama. Grai- 
kiškojo "aiono' betikslybė bei beprasmybė iškilo krikščioniš- 
kojoje sąmonėje labai ryškiai ir buvo įglausta į vertinį “sae- 
culum'. Krikščioniui svarbiau ne tai, kad “saeculum" yra lai- 
ko tarpas, kiek tai, kad šis tarpas yra pilnas priešinimosi 
Viešpaties Valiai. Išvertus “saeculum? į kitų tautų kalbas, 

laiko tėkmės reikšmė dar sumenkėjo, o šios tėkmės nevy- 
kęs būdas dar sugriežtėjo. Toki vertiniai, kaip lotyniškasis 
“'mundus', vokiškasis “Welt', rusiškasis “mir', lietuviškasis 
“pasaulis" vargu ar bejtaigoja, kad jais reiškiamas laiko te- 
kėjimas; visi jie jau taip toli nuo laiko sąvokos, jog jais su- 
prantame tiktai žemiškąją būseną, dažniausiai neigiamą ar- 
ba bent maža vertingą. "Todėl ir aukščiau minėtame šv. 
Povilo įspėjime “nolite conformari huic saeculo — nesitai- 
kinkite prie šio pasaulio“ (Rom 12,2) jau nebegirdime grai- 
kiškojo “'aiono? pradžios tėkmės, o tik atgrasą nuo jos nuodė- 
mingo, Viešpaties Valiai besipriešinančio būdo. 

Ši dvilypė 'saeculum" prasmė — laiko tėkmė ir nevykęs 
šios tėkmės būdas — išeina aikštėn ir sekuliarizacijos samp- 
ratoje. “Sekuliarizacija', išvertus šį žodį lietuviškai, reiškia 
“supasaulinimą". Pasaulio sekuliarizacija yra pasaulio supa- 
saulinimas. Pirmu žvilgsniu tai skamba tarsi tautologija. 
Tuk pačioje pasaulio sąvokoje jau glūdi jo pasauliškumas. Tad 
kam reiktų jį dar pasaulinti? Ir kaip būtų galima pasaulį 
padaryti dar pasauliškesnį? Iš sykio atrodo, kad “sekuliari- 
zacija' esąs tik madinis šūkis, svetimžodžiu nusakąs tai, kas 
pasaulis yra pačia savo esme, būtent, ne kas kita kaip — 
pasaulis. Jeigu betgi prisiminsime, kad pasaulis krikščioniš- 
kajai sąmonei yra dviprasmis, tai sekuliarizacija kaip pasau- 
lio supasaulinimas nebeteks tautologinio pobūdžio ir virs dve- 
jopa elgsena pasaulio atžvilgiu. Bendriausia juk prasme, kaip 
pradžioj sakyta, sekuliarizacija yra pasaulio nudievinimas. 
Pasaulio supasaulinimas vyksta tuo būdu, kad jį nudievina- 
me, paneigdami jam dieviškumo ar net ir šventumo pobū- 
dį. Ir štai, šis nudievinimas gali būti dvejopas — pagal 
tai, ar jis pasaulį pasaulina Dievo meilės ar Dievo teismo 
linkme. Kitaip tariant, pasaulio nudievinimas gali reikšti 
jo palenkimą Kristui kaip Galvai, bet jis gali reikšti ir pa- 
saulio išveržimą iš Kristaus kaip jo Savininko valdžios. Pir- 

mu atveju sekuliarizacija virsta pasaulio pašventimu, ant- 
ru atveju — pasaulio suprofaninimu. 


Kad sekuliarizacija kaip pasaulio nudievinimas gali būti | 
ir iš tikro yra pasaulio pašventimas, paverčiant jį Dievo 
meilės objektu, — šis teiginys iš sykio atrodo esąs beveik 
išmonė. O vis dėlto jis yra nepaneigiama tiesa, išreikšta jau 
pačiu pirmuoju Viešpaties įsakymu: “Neturėk kitų dievų, o 
tik mane vieną“ (Iš. 20,3). Šis įsakymas yra pati seniausia ir 
sykiu pati giliausia sekuliarizacijos išraiška pirmąja prasme. 
Pasaulyje juk yra buvę ir tebėra eibė netikrų dievų arba 
stabų, stojančių vienintelio Dievo vietoje ir neretai žmogui 
Ti atstojančių. Pirmoje eilėje čia eina gamtos padarai. Tau 
esame minėję šv. Povilo papeikimą, nukreiptą į stabmeldžius, 
esą šie “nemaraus Dievo garbę“ pakeitė “paukščių, keturko- 
jų ir šliužų paveikslo panašumu“ (Rom. 1,23), vadinasi 
sudievino gamtos daiktus ir teikė jiem dieviškosios garbės, 
tuo paversdami “Dievo tiesą melu“ (Rom. 1,25). Žmogaus 
nenugalimas linkimas ieškoti Dievo regimu pavidalu yra, 
kaip sakėme, pasaulio sudievinimo pagrindas. Ir taip buvo 
ne tik šv. Povilo laikais. Taip yra ir šiandien vadinamo- 
siose “gamtinėse" religijose. Taip yra net tokio aukšto lygio 
religijose kaip hinduizmas, kuriam karvė yra šventas, vadi- 
nasi, neliečiamas dalykas: jį sekuliarizuojant (karvę papjau- 
nant, uždarant tvartan, melžiant ir t.t.), kyla Indijoje vai- 
dų ir net muštynių tarp hinduistų ir mahometonų. Jeigu 
tad sekuliarizacija yra pasaulio nudievinimas, tai visų gam- 
tos daiktų nudievinimas yra paties Viešpaties įsakytas. Nes 
nėra ir neprivalo būti jokio kito dievo šalia tikrojo Dievo; 
jokiam daiktui neprivalo būti teikiama dieviškojo garbini- 
mo kaip tik viedam Dievui. Visi gamtiniai daiktai — vis- 
tiek ar jie būtų gamtos jėgos, ar pati žemė, ar gyvūnai, ar 
galop visata — turi būti nudievinti, vadinasi, sekuliarizuo- 
ti, nes tik tokiu būdu anasai šv. Povilo minimas melas 


gali būti atstatytas į “Dievo tiesą“. Indijos keliais bei gat- 

vėmis besivalkiojančių "šventų" karvių vieta iš tikro yra ne 
šventykla, o tvartas; jų paskirtis yra būti žmogaus tarny- 
bos, bet ne jo pagarbos objektu. Šia prasme gamtos sekulia- 
rizacija yra krikščionies pareiga ir vienas iš istorinių jo už- 
davinių. Gamtai turi būti nuimta stabo kaukė. |i turi būti 
parodyta tokia, kokia yra ji savyje — kaip kūrinys, bet ne 
kaip Kūrėjas. 

Šitokio melo esama ne tik žmogaus santykiuose su gam- 
tos daiktais, bet ir jo santykiuose su kultūros kūriniais, vadi- 
nasi, su jo paties padarais. Ir kultūros srityje pilna netikrų 
dievų arba stabų. Ir su jais žmogus mezga tokį ryšį, kokį 
jis turėtų megzti tik su Dievu. M. Scheleris savo metu yra 
teisingai pastebėjęs, kad “kiekviena lygstama dvasia tiki arba 
į Dievą arba į stabą“.* Šio tikėjimo turinys esąs, pasak 
Schelerio, visados absoliutinis; čia žmogus neturįs “jokio pa- 
sirinkimo“ (p. 263). Kitaip tariant, žmogus tiki tiktai į Ab- 
soliutą. Tačiau jis gali kokiam nors lygstamam dalykui teik- 
ti nelygstamų savybių, kokią nors reliatyvybę paversti Ab- 
soliutu ir tuo būdu susikurti stabą. Tokiais stabais galin- 
čios tapti, pasak Schelerio, įvairios kultūrinės gėrybės, kaip 
mokslas, menas, valstybė, pinigas ir t.t. (plg. p. 262). Šiuo 
atveju kultūros sekuliarizacija yra taip lygiai reikalinga kaip 
ir gamtos sekuliarizacija: ji yra vienintelis kelias netikriem 
kultūros dievam nuplėšti dievybės kaukę. Žmogui, kuris 
lygstamas kultūros gėrybes yra pavertęs Absoliutu, reikia, 
sako Scheleris, parodyti, “kad jis Dievo vietoje... yra pasista- 
tęs lygstamą gėrį, kad jis šį gėrį yra, sakytume, “sudievinęs", 
kad jis yra į jį "kvailai įsimylėjęs' (vergafft)“ (p. 261-62). 
Jam reikia parodyti, kad jo garbinamas dalykas priklauso 
ne absoliutinei plotmei, bet šiam mūsų lygstamam pasau- 
liui. Kitaip tariant, tokiam žmogui reikia nudievinti jo sta- 
bą, atskleidžiant šiojo pasauliškumą; šį stabą reikia sekulia- 
rizuoti arba supasaulinti. "Tada žmogus savaime pastebės sa- 
vo klaidą ar melą ir grįš prie Dievo tiesos. 

Šia prasme kultūros gėrybių sekuliarizacija kaip pasau- 
linio jų pobūdžio atskleidimas turi tokios pat Dievo Karalys- 
tę statančios reikšmės kaip ir gamtos daiktų nudievinimas. 
Aukščiau minėtas pranašo Įeremijo įspėjimas žydam, esan- 
tiem babiloniečių nelaisvėje, negarbinti “sidabrinių, auksinių 
ar medinių dievų“ (Bar. 6,3), kadangi jie yra “skulptorių 
bei auksakalių padarai" (Bar. 6,45), yra ne kas kita kaip 
kultūros sekuliarizacijos išraiška, pratęsianti pirmąjį Dievo 
įsakymą į kultūros sritį, Kaip gamta — tiek savo visuma, 
tiek atskirais savo padarais — nėra Absoliutas ir todėl ne- 
gali atsistoti Dievo vietoje, taip lygiai Absoliutas nėra nė 
kultūra. Tai reikia šiandien ypač pabrėžti, kai gamtos moks- 
lai bei technika pradeda atnaujinti Prometejo mitą, esą žmo- 
gus pasiglemžęs dieviškąją ugnį, kurios pagalba galįs susi- 
kurti pasaulyje gerovę, laimę, prasmę ir galop net nemir- 
tingumą. Žmogus kaip kultūros kūrėjas vis įžūliau užima 
Dievo-Kūrėjo vietą ir virsta naujuoju stabu. Šis stabas ste- 
bina mus savo galia, kaip izraelitus stebino Babilono sta- 
bai savo baisa (plg. Bar. 6,69). Jį ir jo veikalus nedievinti 
yra dabar toks pat svarbus krikščionies uždavinys kaip ir 
kovoti su stabmeldiškuoju gamtos sudievinimu. Tikėti į vie- 
ną tikrąjį Dievą galima juk tik tada, kai nėra jokių kitų 
dievų — nei gamtoje, nei kultūroje. Šitaip nudievinus pa- 
saulį, jis pasitraukia iš Kūrėjo vietos, virsdamas Jo kūriniu; 
jis nusikrato Absoliuto savybėmis, virsdamas lygstamu, va- 
dinasi, praeinančiu savo esmėje; jis atsisako farizejaus išdi- 
dumo ir prisipažįsta esąs nuodėmingas muitininkas, prašąs 
Viešpatį jo pasigailėti. Ir tik šitaip suprastas, pergyvena- 
mas bei vertinamas pasaulis yra Dievo meilės objektas. "Tik 
į šitokį pasaulį Dievas siuntė savo Sūnų, ir tik už šitokį 
pasaulį Dievo Sūnus kentėjo ir mirė. Sekuliarizacija pirmą- 
ja prasme yra tad prigimtoji sąlyga, kad Viešpats atsikreip- 
tų į pasaulį kaip jo Gelbėtojas: tai prigimtoji išganymo są- 
lyga, atidaranti Kristui kelią į Jo nuosavybę. 

"Tačiau pasaulis, kaip sakyta, yra krikščioniškajai są- 
monei ne tik Dievo meilės, bet ir Dievo teismo objektas, 
nes jis, kaip tai skelbia jau Senasis "Vestamentas, “sukyla... 
prieš Viešpatį ir Jo Kristų“ (Ps. 2,2), pergyvena savo ry- 
šius su Dievu kaip “grandines bei pinkles“ (Ps. 2,3) ir todėl 
mėgina jas traukyti žmogaus laisvės vardu. “Pasaulio kuni- 
gaikščio" prasmenimi pats Kristus yra apibūdinęs šią suki- 
lėlišką pasaulio būseną (plg. Įn. 14,30). Nors “pasaulio ku- 
nigaikštis" su Kristumi ir “neturi nieko bendro“ (t.p.), vis 
dėlto Naujasis "Testamentas kalba apie jį nuolatos kaip apie 
Kristaus priešininką ir iš šios priešybės kilusią būseną va- 
dina “pasaulio nuodėme“ (Įn. 1,29). Naujieji egzegetai tei- 
singai yra atkreipę dėmesio į tai, kad šv. Jonas Krikštytojas, 
rodydamas žmonėm pajordanėn atėjusį Kristų, pasakė: “Štai 
Dievo Avinėlis, štai tasai, kuris pasiima ant savęs pasaulio 
nuodėmę (peccatum mundi)“ (t. p.). Prieš priimdami Ko- 
muniją, mes kartojame šiuos Jono žodžius, tačiau žodį "nuo- 
dėmė* vartojame daugiskaitoje: “Kuris naikina pasaulio nuo- 
dėmes“. Taip pat daugiskaitą vartoja ir kunigas, priimda- 
mas Mišių metu Kristaus Kūną ir Kraują. Šia daugiskaita 
norime pasakyti, kad Kristus kaip aukos Avinėlis prisiima 
ant savęs visų Žmonių bei visų laikų nuodėmes ir jas nai- 
kina savo krauju. Kiekviena asmeninė nuodėmė yra Kristaus 
nešama ir už kiekvieną yra maldaujamas dangiškasis Tė- 
vas. Šia prasme šv. Jonas Apaštalas ir guodžia krikščionis: 
“Jei kas ir nusidėtų, tai mes turime pas Tėvą užtarėją Tėzų 
Kristų "Teisųjį: Jis yra permaldavimas už mūsų nuodėmes; 
ne tik už mūsų, bet taip pat ir už viso pasaulio“ (1 Jn. 
2,1-2). Šioje vietoje ir pats šv. Jonas vartoja žodį "nuodėmė" 
daugiskaitoje (“Pro peccatis nostris“). 

Vis dėlto kasdieninė nuodėmės daugiskaita nepasiekia ir 
neišreiškia tos gelmės, kurią ji turi, išsakyta vienaskaita. 
Kristus neša ant savęs ne tik asmenines tiek mūsų, tiek vi- 
so pasaulio nuodėmes; Jis neša ir aną “pasaulio nuodėmę“ 

kaip visų asmeninių nuodėmių — ne sumą, bet esmę. O šios 
“pasaulio nuodėmės" esmė kaip tik ir glūdi minėtamė suki- 
lime “prieš Viešpatį ir Jo Kristų" (Ps. 2,2). Savo apmąsty- 
muose apie Jėzaus Kristaus asmenį bei Jo gyvenimą R. Guar- 
dini pakartodamas vadina Kristaus atmetimą “antruoju 
žmonijos puolimu“, kuris pirmąjį užantspaudavo, užuot jį 
atšaukęs." Šis antrasis puolimas padaręs, kad jį įvykdęs žmo- 
gus jau nebebuvo toks pat, kaip prieš Kristaus atmetimą, 
kai Kristus jam skelbė Dievo Karalystę: jis jau buvo Kris- 
taus mirties kaltininkas (plg. 120 p.). Čia Guardini turi 
galvoje ne tik anuos žmones, kurie Piloto akivaizdoje reika- 
lavo Kristaus mirties, šaukdami: “Jo kraujas tekrintie ant 
mūsų ir ant mūsų vaikų“ (Mt. 27,25), bet ir mus visus, 
nes iš vienos pusės Kristaus nužudymas yra tapęs visų mū- 
sų kalte (plg. 469 p.), iš antros — mes visi esame tyko- 
mi pavojaus, kad “antrasis puolimas galįs pasikartoti ir mu- 
myse“ (131 p.), vadinasi, kad ir mes galime sąmoningai 
įsijungti į Kristaus atmetimą, savu nusistatymu jį pratęsda- 
mi ir vykdydami istorijos eigoje. 

Papildydamas šias Guardinio mintis, olandų teologas 
P. Schoonenbergas pastebi, kad Kristaus atmetimas “įsikūni- 
jo Jo nužudyme“ ir kad tuo būdu “Jam buvo užsklęstas 
priėjimas prie visos žemiškojo mūsų buvimo tikrovės“, nes, 
Jo atmetėjų akimis žiūrint, Kristus buvęs “iš šios tikrovės 
galutinai pašalintas“, būtent mirtimi ant kryžiaus“ Į Jo 
prisikėlimą juk niekas iš Jo atmetėjų netikėjo ir nebetiki. 
Ir labai nuoseklu! Sukilimas prieš Viešpatį ir Jo Kristų bai- 
giasi Kristaus nužudymu, o nužudymas išbraukia Tį iš mū- 
sų buvimo. Miręs ir neprisikėlęs Kristus yra pralaimėjęs ko- 
vą su “pasaulio kunigaikščiu“ nebeatšaukiamai. Mirusio ir 
neprisikėlusio Kristaus akivaizdoje pasaulio savininkas yra 
“pasaulio kunigaikštis“: jis pasiima pasaulį kaip savo nuo- 
savybę. Giliausia tad prasme “pasaulio nuodėmė“ yra ne 
kas kita kaip buvimas be Kristaus. Visa, kas Kristų iš buvi- 

mo išskiria, yra “pasaulio nuodėmės" vykdymas bei jos sklei- 
dimas. Kaip Kristaus priėmimas įsikūnija tikėjime į Jo pri- 
sikėlimą ir susitelkia Bažnyčioje, taip ir Jo atmetimas įsikū- 
nija Jo išbraukime iš mūsų tikrovės ir virsta taip pat isto- 
riniu vyksmu. Šiuo atveju “pasaulio nuodėmė“ paverčia 
pasaulį erdve, kurioje vyksta Kristaus išskyrimas iš buvimo. 

Šios mintys turi sprendžiamosios reikšmės tolimesnei 
sekuliarizacijos sampratai. Juk jeigu galima pasaulį nudie- 
vinti taip, kad jis kaip tik todėl būtų vertas Dievo meilės, 
atsisakydamas stoti Viešpaties vietoje ir nusikratydamas vi- 
sokiais stabais, tai kodėl nebūtų galima nudievinti pasaulio 
taip, kad jis virstų buvimu be Kristaus ir irgi kaip tik todėl 
pasidarytų vertas Dievo teismo? Pasaulio nuodėmė — taip 
lygiai kaip ir pasaulio išganymas — glūdi istorijos vidur- 
kyje, kurį sudaro Kristus.“ Nusistatymas Kristaus atžvilgiu 
teikia šiai istorijai, kaip minėta, dvejopą būseną, arba pa- 
lenkdamas viską Kristui kaip Galvai, viską, “kas yra dangu- 
je ar žemėje“ (Efez. 1,10), arba išverždamas viską iš Kris- 
taus valdžios ir persekiodamas tuos, kurie šią valdžią pripa- 
žįsta ir jai paklūsta (plg. Apr. 13,1-17). Kaip tikrovės pa- 
lenkimas Kristui vyksta, pasaulį nudievinant arba sekuliari- 
zuojant, tai yra atskleidžiant netikrų dievų ar pranašų bei 
mesijų melą (plg. Mt. 24,4-4), taip lygiai tikrovės išver- 
žimas iš Kristaus vyksta irgi, pasaulį nudievinant arba se- 
kuliarizuojant, bet jau visiškai priešinga prasme, būtent: iš- 
stumiant Dievą iš buvimo ir pasikeliant viršum visko, “kas 
yra garbinama“ (2 Tes. 2,4). 

Šia prasme pasaulio sekuliarizacija visados slepia savy- 
je ateistinių bruožų, nes tarp Kristaus išstūmimo ir Dievo 
neigimo esama vidinio ryšio. “Kiekvienas, kuris atsitraukia 
nuo Kristaus ir nepasilieka Jo moksle neturi Dievo“ (2 Įn. 
9), nes Kristus mūsojoje istorijoje yra vienintelis kelias į 
Dievą, vienintelė Dievo apsireiškimo vieta, iš kurios Jis kal- 
ba žmonijai. Atmesti Kristų reiškia paneigti šį vienintelį 

kelią į Dievą, paneigti šią vienintelę Dievo apsireiškimo vie- 
tą ir todėl arba atkristi į senąją stabmeldiškąją istoriją, kas 
krikščioniui iš viso nebeįmanoma, arba pereiti į visiškai 
kitokią istoriją, būtent, į istoriją be Dievo, apie kurią kalba 
F. Nietzschė " ir kuri mūsų laikais yra vadinama istorija 
po Dievo mirties. Tai istorija, prasidėjusi Kristaus nužudy- 
mu, plevenusi visą laiką įvairių klaidatikybių pavidalu ir 
dabar sąmoningai ar nesąmoningai ugdoma sekuliarizacijos 
lytimi. Amerikoje gimusi vad. “Dievo mirties teologija“, kaip 
prasmingai pastebi O. Semmelrothas, “yra tik išraiška to, 
kas sekuliarizacijos teologijai yra prielaida“, būtent: “Dievo 
palaidojimas pasaulyje“." Dievui mirus, nebėra nieko, kas 
būtų šventa. Istorijoje be Dievo nebėra vietelės, apie kurią 
būtų galima pasakyti: “Nusiauk batus, nes vieta, kurioje 
stovi, yra šventa“ (Iš 3,5). Čia viskas yra profaniška arba 
nusakralinta. Šia prasme pasaulio sekuliarizacija yra pasau- 
lio nusakralinimas, — tačiau ne todėl, kad vietoje stabo 
būtų pastatytas tikrasis Dievas, bet todėl, kad nebėra jo- 
kio Dievo ir tuo pačiu jokios šventybės. Šiuo atveju Žmogus 
yra viso ko sprendėjas ir apsprendėjas. Jis savaime iškyla 
į aukščiausią būties sąrangos laipsnį, gaivinamas sąmonės, 
esą galįs visa apimti ir visa tvarkyti. 

Ši sąmonė labai ryškiai išėjo aikštėn jau Piloto žo- 
džiuose Jėzui: “Ar nežinai, kad aš turiu valdžios prikalti 
Tave ant kryžiaus ir turiu valdžios paleisti Tave?“ (Įn. 19 
10). Tai reiškia: Kristaus buvimas ar nebuvimas istorijoje 
priklauso nuo pasaulio malonės. Žydai skundė Tėzų Pilotui 
religiniu pagrindu: “Jis turi mirti, nes skelbėsi esąs Dievo 
Sūnus“ (Jn. 19,7). Politiniai priekaištai — “kelia sumišimą 
tautoje, draudžia mokėti mokesčius ciesoriui ir sakosi esąs 
Kristus karalius“ (Lk. 23,2) — buvo tik priedanga, kurią 
„Pilotas greitai perprato ir todėl netikėjo, kad Jėzus būtų po- 
litinis nusikaltėlis (plg. Lk. 23,14; Įn. 18,38). Ir vis dėlto 
jis Kristų nuteisė mirti, nes jautėsi turįs galios tai padaryti. 

Čia nesvarbu, kad Pilotas nė nenujautė, kam jis šią savo 
galią taiko. Čia svarbu tai, kad valstybės atstovas jautėsi ga- 
lis visa apimti ir visa apspręsti — ne tik ūkio reikalus (mo- 
kesčiai ciesoriui), ne tik politinius reikalus (sąmyšis tauto- 
je), bet ir religinius dalykus (Dievo Sūnus). Pasaulio totaliz- 
mas prasiveržė Piloto elgesyje labai akivaizdžiai. Ir šis to- 
talizmas šiandien kaip tik susiklosto sekuliarizacijos pavi- 
dalu. Sekuliarizacija yra pasaulio viršenybės sąmonė arba 
anas šv. Povilo minimas pasikėlimas viršum viso, “kas va- 
dinama Dievu“ (2 Tes. 2,4). Tai “pasaulio kunigaikščio“ 
sąmonė, kad pasaulis yra ne Kristaus, o jo nuosavybė. Jis 
tad ir stengiasi išveržti visas pasaulio sritis iš Kristaus val- 
džios. "Tuo: būdu sekuliarizacija — šia antrąja prasme — 
virsta “pasaulio kunigaikščio" kaip Kristaus priešininko atė- 
jimu į pasaulį kaip į savo nuosavybę. Štai kodėl ji yra an- 
tikristinis bei ateistinis istorijos vyksmas, kuris, laikui bė- 
gant, vis gilėja ir platėja. Jis gilėja ta prasme, kad nuo ne- 
žymių bei nereikšmingų dalykų (pav. bažnytinių žemių bei 
pastatų sekuliarizacija) eina per Bažnyčios išstūmimą iš so- 
cialinės bei kultūrinės srities(pav. Bažnyčios atskyrimas nuo 
valstybės, pasiimant valstybei savon žinion labdarą, auklėji- 
mą bei mokymą, mokslo bei meno įstaigas ir t.t.) ir bai- 
giasi paties Kristaus bei Dievo supasaulinimu, suprantant 
Kristų ne kaip Išganytoją, bet kaip tam tikrų idėjų skel- 
bėją, o Dievą ne kaip transcendentinę Būtį ir Kūrėją, bet 
kaip tarpusavius žmonių santykius taikos bei meilės pagrin- 
du. Jis platėja ta prasme, kad pasaulio viršenybę skleidžia 
ne tik ūkio bei politikos srityse, bet braunasi į dorovę, ją 
suistorindamas ir palenkdamas vad. 'viešajai nuomonei", ir 
galop net į religiją, perimdamas tvarkyti dvasininkų veik- 
lą, jų gyvenimo būdą ir tikinčiųjų santykius su hierarchi- 
ja, kaip tai ryškiai matome komunistinėje valstybėje, kur 
yra aukščiausias anos “pasaulio kunigaikščio“ sąmonės su- 
siklostymas istorine lytimi. Nubažnytinimas, nukrikščionini- 

mas, nudievinimas yra trys pagrindinai šios sekuliarizacijos 
tarpsniai, kurių slinktis atskleidžia nuostabų antidieviškos 
istorijos nuoseklumą. 

Sekuliarizacijos dviprasmiškumas, kaip matome, yra ne- 
abejotinas. Kaip pasaulio nudievinimas ji yra giliai dialekti- 
nė. Galima pasaulį nudievinti, kad jis nebūtų Dievas, bet 
galima jį ir nudievinti, kad jis nebūtų Dievo. Tai esminis 
skirtumas.'* 

Šio skirtumo įtakoje ir sekuliarizacijos vertinimas daro- 
si nevienodas. Būdama dialektinė pati savyje, ji virsta dialek- 
tine ir vertinama. Apskritai į sekuliarizaciją žiūrima kaip į 
tokį reiškinį, kuris įgalina apibūdinti naujosios istorijos, ypač 
mūsojo amžiaus, dvasios pobūdį: tai esąs mastas laiko diag- 
nozei.“ Visi sutinka, kad pastarųjų amžių istorijos slink- 
tis, pradedant renesansu, ėjo sekuliarizacijos linkme. Kokios 
betgi vertės turi ši slinktis? Šiuo klausimu nuomonės la- 
bai įvairuoja. Iš vienos pusės vis didėjanti pasaulio seku- 
liarizacija laikoma pagrindine priežastimi pastarojo istorijos 
nuosmūkio ir net jos katastrofų (pasauliniai karai) bei nu- 
sikaltimų (masinės nacionalsocializmo ir bolševizmo žudy- 
nės), iš kitos — daug vilties teikiančia atrama atstatyti 
vaisingiem santykiam tarp Bažnyčios ir pasaulio. 

Jau beveik prieš pusę šimto metų (1926) kat. filoso- 
fas P. Wustas laikė sekuliarizacijos vyksmą “keliu žemyn', 
būtent, “dvasios nuosmūkjo keliu", vedančiu “į dvasinę žmo- 
gaus savižudybę (p. 107) ir “į Vakarų kultūros žlugimą“.!* 
Sekuliarizacija esanti “vis didėjąs pasaulio ir visų prigimtų- 
jų dalykų nusakralinimas (Entweihung), vis labiau priekin 
žengiąs nusakralinimas žmogaus, jo kūno, jo sielos, jo dva- 
sios, jo logikos, jo mokslo, jo meno, jo religijos ir visos jo 
kultūros"; trumpai tariant, “tai Dievo nuvainikavimas visa- 
toje“ (p. 108); tai “protinio nesusivaldymo nuodėmė“ arba 
“pažinimo sukilimas prieš metafizinį būties šventumą“ (p. 
148); tai “pirmykštės rojaus nuodėmės pakartojimas didin- 

giausiu pavidalu“ (p. 150). Šio vyksmo, trunkančio jau ko- 
kius tris keturis šimtmečius (plg. p. 300), pasėkos esan- 
čios, pasak Wusto, tiesiog tragiškos, “nes ten, kur žmogaus 
tikėjimas į teigiamas idėjas pasirodo esąs bejėgis (versagt), 
daiktai pradeda nustatinėti išsivystymo dėsnius“ (p. 301). Ki- 
taip tariant, tokiu atveju asmuo esti pavergiamas daiktui, 
vistiek ar šis būtų gamtos padaras ar kultūros kūrinys: tada 
jis, o ne laisvas žmogus, pradeda apspręsti istorijos eigą. 
Istorija išsprūsta iš žmogaus galios ir rieda dūžties keliu, ką 
pastarieji sąmyšiai Europoje kaip tik ir patvirtinę: tai, ką 
dabar gyvename, esą ne kas kita, kaip “galutinis trijų šimt- 
mečių sekuliarizacinio sąjūdžio tarpsnis“.'? Šie Wusto žo- 
džiai, parašyti netrukus po pirmojo pasaulinio karo, kai 
Europoje iš tikro vyravo žlugties nuotaika, pažadinta ekono- 
minės suirutės Vakaruose bei komunistinės revoliucijos Ry- 
tuose ir sustiprinta O. Spenglerio veikalo “Vakarų žlugi- 
mas“ (1918), nėra koks nors praeinantis vieno Žmogaus įs- 
pūdis. "Tai iš tikro laiko diagnozė, pakartota lygiai ta pa- 
čia prasme ir po antrojo pasaulinio karo. Ir šiuo metu se- 
kuliarizacijai buvo suversta kaltė už pastarąją katastrofą. 
Ir šiuo metu ji tarnavo kaip mastas laiko dvasiai apibū- 
dinti.!? "Trumpai tariant, sekuliarizacija kaip laiko diagno- 
zė yra laikoma neigiama, vedančia į kultūros žlugimą, ypač 
į Vakarų kultūros, išaugusios iš Krikščionybės ir persunk- 
tos jos dvasia. 


Iš kitos betgi pusės ta pati pasaulio sekuliarizacija pas- 
taruoju metu pradeda būti vertinama vis teigiamiau, būtent 
ta prasme, kad ji kaip laiko diagnozė virsta tikėjimo diag- 
noze. Pasaulio nudievinime pradedama įžiūrėti “religinės są- 
monės blaivėjimą“, kai “dievas, buvęs deus ex machina, 
darosi tikras Dievas-Kūrėjas“, nes “mokslas ir technika ne 
Dievą stumia į užpakalį, bet žmogų traukia į priešakį. Tuo 
būdu Dievas nustoja buvęs žmogaus pažinimo bei veikimo 
plyšių bei negalių kamšytoju ir todėl gali būti laisviau bei 

blaiviau suvokiamas kaip Dievas-Kūrėjas“.*" Užuot visur pa- 
saulyje regėjus Dievo veiklą, dabar pradedama regėti žmo- 
gaus darbus. Užtat pergyvenus pasaulį kaip amžinai pasto- 
vią tvarką, dabar pradedama laikyti jį žmogaus kūrybos me- 
džiaga, kurią žmogus keičia pagal savo valią. Tai esąs “per- 
ėjimas nuo sudievinto pasaulio į sužmogintą pasaulį“; per- 
ėjimas, kuriame regimas “ne tik didžiulis pavojus mūsų tikė- 
jimui", bet “taip pat ir krikščioniškoji galimybė laimėti bei 
krikščioniškasis uždavinys“./* Pasaulio nudievinimas, stu- 
miąs žmogų priekin, anaiptol nereikalaująs iš mūsų užsis- 
klęsti “aukšto kambaryje“, kaip tai darė apaštalai, laukda- 
mi Šv. Dvasios (plg. Apd. 1,13); priešingai, jis skatinąs mus 
eiti į šį nudievintą pasaulį ir įsijungti į jo veiksmus." Nuo- 
sekliai tad atgemanti viltis, kad šiame sužmogintame arba 
nudievintame pasaulyje Krikščionybė ryškiau sublizgėsianti 
ir giliau įsišaknysianti negu anksčiau, kai pasaulis dar ne- 
buvo sekuliarizuotas. Sekuliarizacija tampanti “didele Krikš- 
čionybės laimėjimo galimybe“, ir pasaulio nukrikščionini- 
mas virstąs “padrąsinančiu reiškiniu“ bei įgyjąs “teigiamos 
prasmės“.*" "Tai, kas “dar prieš keletą metų buvo didžios 
Bažnyčiai nelaimės ir pasauliui gręsiančios katastrofos ženk- 
lu, dabar staiga darosi vilties ir palankios ateities nurody- 


>> 21 


mu . 


Paviršium žiūrint, atrodo, kad šiedu vertinimai prieš- 
tarauja vienas kitam. Iš tikro tačiau juodu tik išreiškia aną 
aukščiau minėtą pačios sekuliarizacijos dviprasmiškumą. Kai 
pasaulis taip supasaulinamas, kad jis tampa nebe Dievo, 
tuomet sekuliarizacija yra neabejotinas kelias į viso gyveni- 
mo nuosmūkį; gyvenimo, virtusio buvimu be Kristaus ir tuo 
pačiu netekusiu masto saviem veiksmam ir gairės savam ke- 
liui. Juk jeigu Kristus yra “kelias, tiesa ir gyvenimas“ (Įn. 
14,6), tai To išskyrimas yra tuo pačiu išskyrimas kelio, tie- 
sos ir gyvenimo; kitaip sakant, tai klydinėjimas nežinioje 
mirties linkui. Kai šis klydinėjimas virsta istorijos linkme bei 


45 


lytimi, jis savaime slenka, kaip Wustas teisingai teigia, į dva- 
sinę žmogaus savižudybę. Šia prasme sekuliarizacija gali ir 
turi būti vertinama neigiamai. Įeigu betgi pasaulis taip su- 
pasaulinamas, kad jis tampa nebe Dievu, tuomet sekulia- 
rizacija yra religinis laimėjimas, nes, išvilkus pasaulį iš die- 
viškųjų pavidalų, tikrasis Dievas sušvyti  skaidriau, negu 
kad į šiuos pavidalus įvilktas ir todėl jų temdomas. "Tai 
tinka ne tik stabmeldybei. Tai tinka didele dalimi ir Krikš- 
čionybei, nes ir joje yra išsilikę nemaža stabmeldiškųjų pra- 
dų pasaulio sudievinimo prasme. Laisvas bei bičiuliškas san- 
tykis tarp Kristaus ir tikinčiojo — “Jūs mano bičiuliai“ (Jn. 
15,14) — nekartą esti pakeičiamas maginiu santykiu, tei- 
kiant daiktui (dažniausiai pinigui arba turtui apskritai) ant- 
gamtinės galios: taip yra buvę jau pačioje Krikščionybės 
pradžioje, kai Simonas už pinigus norėjo įgyti malonės teik- 
ti Šv. Dvasią (plg. Apd. 8,18-20); taip yra buvę protestan- 
tizmo pradžioje, kai atlaidų malonė buvo pardavinėjama; 
taip yra dar ir šiandien, kai pomirtiniai palikimai Bažny- 
čiai turį laiduoti sielai vietelę danguje. Visa tai yra ne kas 
kita, kaip stabmeldiškai-maginiai atoliepiai krikščioniškojo- 
je sąmonėje bei krikščioniškojoje praktikoje. Tokių atolie- 
pių galime užtikti tiek sakramentų pergyvenime, tiek mal- 
doje, tiek liturgijoje, tiek kasdieniniame krikščionių elgesy- 
je. Šia prasme pasaulio sekuliarizacija iš tikro gali ir turi 
būti laikoma viltimi, kad Krikščionybė, nusikračiusi visomis 
stabmeldiškomis liekanomis, skaidriau apreikš savo esmę. 
Tai teigiamoji sekuliarizacijos vertinimo pusė. 


Ir vis dėlto šis formalinis sekuliarizacijos — jos sam- 
pratos bei jos vertinimo — dviprasmiškumas neišsprendžia es- 
minio klausimo: kur yra pasaulio nudievinimo ribos? Kad 
pasaulis nėra Dievas, tai krikščioniui savaime aišku. "To- 
dėl jis ramia sąžine sveikina sekuliarizaciją, kuri pasaulį 
išvelka iš dieviškųjų savybių. Tačiau krikščioniui taip pat 
savaime aišku, kad pasaulis yra Dievo reiškimosi erdvė: Die- 

vo-Kūrėjo, Dievo-Atpirkėjo ir Dievo-Atbaigėjo. Kaip toli tad 
gali eiti anas pasaulio išvilkimas iš dieviškųjų savybių, kad 
jis neišstumtų Dievo visiškai iš pasaulio? Kitaip sakant, kaip 
toli gali būti išvystytas teiginys “pasaulis nėra Dievas“, kad 
jis nevirstų teiginiu “pasaulis nėra Dievo“? Iš kitos pusės. 
krikščionis taip pat pripažįsta, kad pasaulyje esama nema- 
ža sričių, kurios iš tikro nėra Dievo, bet žmogaus padarai. 
Pripažinti, kad pasaulis yra Dievo, dar anaiptol nereiškia 
viską laikyti tiesioginės Dievo veiklos vaisiumi. Kitaip pa- 
neigtume žmogaus kūrybiškumą ir laisvą bei atsakingą jo 
paties veikimą. Kaip toli tad gali eiti šis žmogaus (kartu 
ir gamtos) savarankiškumas? Kaip toli galime išvystyti tei- 
ginį “pasaulis yra Dievo“, kad jis nevirstų teiginiu “pasau- 
lis nėra žmogaus“? Dievo ir žmogaus veikimas pasaulyje 
yra tiek ankštai susipynę, jog jų išskirti neįmanoma. O 
vis dėlto reikia juos skirti vieną nuo kito. Štai čia kaip tik 
ir kyla didžiulių sunkenybių sekuliarizacijos atžvilgiu — vis- 
tiek ar ją suprasime kaip teiginį “pasaulis nėra Dievas“ ar 
kaip teiginį “pasaulis nėra Dievo“, nes kiekvienu atveju 
esama joje tiesos ir kiekvienu atveju esama joje pavojaus. 
patekti į netiesą. 


Kaip šios sunkenybės konkrečiai atrodo, gali pavaizduo- 
ti paprastas pavyzdys. Atvykęs į Aziją ar į Afriką, krikš- 
čionis misininkas ne tik skelbia Gerąją Naujieną, bet ir 
moko žmones geriau įdirbti žemę, kad ji neštų gausesnių 
vaisių ir tuo būdu gelbėtų gyventojus nuo bado. Jis moko 
juos arti, tręšti, tiesti vandentiekį, laistyti želmenis, ravėti 
piktžoles, žodžiu įjungti žmogaus veiklą į žemės vaisingu- 
mą. Pirmiau šių kraštų gyventojai visa tai patikėjo die- 
vam, prašydami jų malonės bei pagalbos tam tikromis apei- 
gomis bei maldomis. Dabar jie regi, kad krikščionys misi- 
ninkai visa tai pasiekia žmogaus pastangomis. Didesnis der- 
lius gaunamas ne dėl gausesnių maldų bei apeigų, bet dėl 
geresnio žemės įdirbimo žmogaus pasigamintais įrankiais ir 

žmogaus sumanumu. Žemės našumas yra nudievinamas.“* 
Bet kaip tik todėl krikščionis misininkas ir atsiduria keb- 
lioje padėtyje. Juk jeigu derlius priklauso nuo žmogaus pas- 
tangų, tai kokia prasmė yra laiminti sėją? Kokia prasmė 
dėkoti Viešpačiui už gerą piūtį? Nudievinęs žemės vaisin- 
gumą stabmeldiškų dievų atžvilgiu, krikščionis misininkas 
negali šauktis savo Dievo ir į Įį suvesti derliaus gausumą. 
Ne! Jis turi aiškiai pripažinti, kad derlius yra ne Dievo, 
o žmogaus padaras. Ar tad beprasmės bei bereikšmės tam- 
pa sėjos bei piūties maldos? Ar jos irgi yra tik klaidingo 
pasaulio sudievinimo liekana? "Tai visiškai konkretus klausi- 
mas, kuris pasaulio nudievinimą padaro painų abejopa se- 
kuliarizacijos prasme. Todėl šiandien dažnai ir teigiama — 
vėliau regėsime, kad tai tiesa — , jog sekuliarizacija yra 
pačios Krikščionybės pažadinta ir iš jos kilusi.?* / Bet kaip 
tik todėl ji ir yra vienas iš painiausių reiškinių Bažnyčios 
santykiuose su pasauliu. 


3. SEKULIARIZACIJOS PAGRINDAS IR ESMĖ 


Kame glūdi sekuliarizacijos pagrindas? Kodėl yra gali- 
ma pasaulį nudievinti? Kodėl pasaulis yra ne tik ne Die- 
vas, bet tam tikra prasme net ir ne Dievo? — Į tai at- 
sakymą yra davęs II Vatikano Susirinkimas, kalbėdamas pas- 
toracinėje konstitucijoje apie Bažnyčią dabartiniame pasau- 
lyje. Pasaulį Susirinkimas supranta visų pirma kaip “žmonių 
pasaulį, tai yra ištisą Žmonijos šeimą su visa tikrove, kurio- 
je ji gyvena“. Pasaulis — tai “žmonių giminės istorijos sce- 
na, paženklinta jos pastangomis, pralaimėjimais ir pergalė- 
mis“.*“* Nors Susirinkimas apie gamtą tiesiog ir nekalba, 
tačiau vadindamas pasaulį “visa tikrove“, kurioje žmonija gy- 
vena, ir “istorijos scena," kurioje ji veikia, savaime išplečia 
pasaulio sąvoką ir į gamtą, nes žmonija kaip tik gyvena 

gamtinėje tikrovėje, į ją kreipdama visų pirma savo pastan- 
gas, ją visų pirma keisdama ir todėl laimėdama ar pralai- 
mėdama. Pagrįstai tad galime prileisti, kad pasaulio sampra- 
ta Susirinkimo mintyje apima ne tik gryną istoriją, bet ir 
gamtą, nes juodvi sudaro nedalomą tikrovę. Ši pastaba yra 
reikalinga todėl, kad Susirinkimo nusistatymą žemiškųjų da- 
lykų atžvilgiu suprastume ne tik istorijos, bet ir gamtos pras- 
me; tai, ką Susirinkimas sako apie žmogaus kūrinius, tin- 
ka ir gamtos padaram. 

Koks vaidmuo tenka Bažnyčiai šioje žmonių giminės 
tikrovėje ir jos istorijos scenoje? Susirinkimas aiškiai skel- 
bia, kad Bažnyčia pasaulyje “siekia tik vieno dalyko: Šven- 
tosios Dvasios vadovaujama tęsti darbą, kurio ėmėsi Kristus“, 
būtent: tarnauti pasauliui jo išganymo prasme (I, 171). Tuo 
nepasakoma nieko naujo, ko Bažnyčia nebūtų skelbusi ir 
anksčiau. Išganomoji Bažnyčios tarnyba pasauliui juk yra 
paties Kristaus apibrėžta (plg. Mt. 20,28; Mk. 10,45) ir su- 
daro Bažnyčios veiklos esmę visą istorijos metą. Jau žymiai 
naujoviškiau skamba Susirinkimo pasisakymas, kaip Bažny- 
čia šią savo tarnybą pasauliui konkrečiai atlieka: “Minė- 
tam uždaviniui atlikti Bažnyčia visuomet privalo žvelgti į 
laiko ženklus ir, Evangelijos apšviečiama, juos aiškinti“ (I, 
171). Tai būdinga pastaba. Juk šie “laiko ženklai“, kuriuos 
Bažnyčia aiškina, nėra kažkoki stebuklingi apreiškimai; tai 
paties pasaulio reiškiniai, kilę iš istorinės jo eigos, iš gam- 
tos apvaldymo mokslu bei technika, iš žmogaus sąmonėji- 
mo, iš jo įžvalgos į savo teises bei kilnumą. "Nuosekliai 
tad Susirinkimas minėtos konstitucijos pradžioje ir apibū- 
dina “svarbesnius dabartinio pasaulio savumus“ (t.p.). Tai 
nėra, kaip galėtų kaikam atrodyti, sociologinė, ar psicholo- 
ginė, ar kultūrinė šiandienos charakteristika, nepilna -savo 
apimtimi ir nevienur ginčytina savo turiniu.“ "Tai tik ke- 
letas būdingesnių apybraižų, turinčių Bažnyčiai padėti 
“įžvelgti, kas mūsų meto žmonijos įvykiuose, reikalavimuo- 

se, troškimuose... ženklina Dievo pėdsakus ir planus“ (I,178), 
nes Bažnyčia yra įsitikinusi, “kad žmonijos laimėjimai lai- 
kytini Dievo didybės ženklu ir Jo paslaptingo plano vaisiais“ 
(I, 202). Kitaip tariant, Bažnyčia, vykdydama savo tarny- 
bą pasauliui, žvelgia į jį ne tiek kaip į apčiuopiamą tikro- 
vę (kosmologinę, antropologinę, sociologinę ir t.t.), kiek kaip 
į ženklą, parodantį Dievo Valią bei Jo planą. 


"Tai nuostabiai gili pasaulio samprata. Pasaulis Bažny- 
čiai nėra vieno matavimo arba vienos dimensijos dalykas; 
jis yra dviejų matavimų arba dviejų dimensijų, nes jis ne 
tik paprastai būna, bet ir reiškia. Pasaulis Bažnyčiai yra ne 
tik būtis, bet ir reikšmuo. Jis yra perregimas; už jo matyti 
kita plotmė, būtent, dieviškoji. Alain de Lille (1120-1202), 
viduramžių teologas ir poetas, yra suėmęs šią pasaulio sam- 
pratą į gražų trieilį: 


“Omnis mundi creatura 
Ouasi liber et pictura 
Nobis est et speculum: 


“Kiekvienas pasaulio padaras yra mum tarsi knyga, pa- 
veikslas ir veidrodis"; knyga, kurioje“ skaitome apie Viešpa- 
ties darbus; paveikslas, kuris šiuos darbus vaizduoja; veid- 
rodis, kuris juos atspindi, Tai nėra tik viduramžiškas pasau- 
lio pergyvenimas, vadinasi, grynai istorinis ir todėl praei- 
nantis. Tai iš esmės krikščioniškas pergyvenimas, nes pa- 
saulis Krikščionybei yra Viešpaties kūrinys, vadinasi, turįs 
būtinį santykį su savo Kūrėju ir todėl galįs būti savo gel- 
mėse suprastas tik ryšium su Juo. Iš kitos pusės, kūrinys 
byloja apie Kūrėją — ir tai ne tik krikščioniui, bet ir kiek- 
vienam tikinčiajam. “Visi tikintieji, kokiai religijai bepri- 
klausytų, kūrinijos kalboje visuomet girdėjo  apsireiškiantį 
Kūrėjo balsą“ (1,204). Pasaulio kūriniškumas yra pagrindas, 
kodėl jo reiškiniai gali būti suprasti kaip ženklai, per 

kuriuos Dievas reiškia savo Valią bei savo planą. Be abejo, 
konkrečiu atveju net ir Bažnyčia sunkiai tegali nuspręsti — 
ji čia nėra neklaidinga — ar kuris nors pasaulio įvykis bei 
ištisa jo istorijos linkmė yra Dievo ženklas ir ką jis reiš- 
kia. Kultūros pažanga ir jos nuosmūkis, technikos ir moks- 
lų išsivystymas, tautų gerovė ir jų skurdas, gamtos apval- 
dymas, žmogaus įsibrovimas į visatos erdvę, galop karai, re- 
voliucijos, sąmyšiai — vis tai pasaulio įvykiai bei reiški- 
niai, kurie nesileidžia vienaprasmiškai suvokiami kaip ženk- 
lai, nurodantieji į Dievo planą. Aiškinant “laiko ženklus“, 
reikia visados turėti prieš akis aukščiau minėtą pasaulio dia- 
lektiką: pasaulis kaip ženklas gali reikšti ne tik Dievo mei- 
lę, bet ir Dievo teismą; per jį gali byloti ne tik dieviškasis 
atpirkimas, bet ir dieviškasis pasmerkimas. Nepaisant ta- 
čiau visų šių neaiškumų bei dviprasmiškumų, iškylančių 
konkrečiu atveju aiškinant “laiko ženklus“, pasaulis Bažny- 
čiai visados yra buvęs ir tebėra daugiau negu tik gryna re- 
gimybė: jis buvo ir tebėra ženklas į anapus. 


Bet kaip tik ši pasaulio kaip ženklo arba reikšmens 
samprata ir apsunkina Bažnyčios santykius su pasauliu. Tuk 
ženklas arba reikšmuo niekados nėra savarankiškas. Jis es- 
mingai priklauso nuo to, ką jis reiškia ir į ką nurodo. Kel- 
rodis, stovįs kryžkelėje, gyvena ne sau ir ne savyje, bet 
tam, kad rodytų kelią į tą ar kitą vietovę, kad praneštų 
keliaujančiam žmogui jo ieškomą kryptį bei atstumą. Ženk- 
lo buvimas išsisemia jo reikšme. Įeigu tad pasaulis yra ženk- 
las, nurodąs į dieviškąją sritį, tai jis ir gyvena ne sau ir ne 
savyje, o tam, kad šią sritį reikštų. "Tada ir jo buvimą ap- 
sprendžia bei tvarko ne jo paties vidiniai dėsniai, o anos 
dieviškosios antpasaulinės srities nurodymai, reikalavimai, 
įstatymai. Pasaulis, suprastas kaip reikšmuo, nustoja sava- 
rankiškumo ir virsta savotišku Dievo hieroglifu, kurį Baž- 
nyčia išskaito ir paskui skelbia žmonėm jo turinį. Medžia- 
ga, kurioje šis hieroglifas yra įspaustas, netenka vertės. Ver- 

tingas čia yra tik pats ženklas ir tai, ką jis sako. Tuk ne- 
svarbu, ar kelrodis medinis, ar geležinis, ar akmeninis; ar 
jis meniškai išgražintas, kaip Bavarijoje, ar sukaltas iš ne- 
nugludintų lentelių, — svarbu tiktai, kad jis rodytų tikrą 
kelią ir pasakytų tikrą šio kelio ilgį. Taip yra ir su pasau- 
liu, jeigu jis ne tik būna, bet ir reiškia. To buvimas tokiu 
atveju esti tiek palenkiamas jo reikšmei, jog įvairios šio buvi- 
mo sritys suniekėja ligi visom jom lygaus menkavertingumo. 


Kebliausia betgi čia yra tai, kad pasaulis kaip reikš- 
muo yra pajungiamas Bažnyčiai visu savo plotu. Juk Baž- 
nyčia yra vienintelė, kuri pasaulį kaip reikšmenį supranta, 
vadinasi, kuri skaito “laiko ženklus“ pasaulio įvykiuose bei 
reiškiniuose. Bažnyčia tad ir nustato, kaip turėtų būti tvar- 
komi šie įvykiai bei reiškiniai, kad jie iš tikro taptų ženk- 
lais į anapus. Juk jeigu kiekvienas pasaulio padaras yra Vieš- 
paties knyga, paveikslas ir veidrodis, tai Bažnyčia kaip Die- 
vo plano vykdytoja žemėje ir apsprendžia šios knygos, šio 
paveikslo ir šio veidrodžio sąrangą. Kitaip sakant, Bažny- 
čia nustato, kaip pasaulio sritys — mokslas, menas, ūkis, 
visuomenė, šeima, — turi būti kuriamos, kad jos įsijung- 
tų į Dievo planą, šį planą savimi reikštų ir virstų jo dali- 
mis. Išganomoji Bažnyčios tarnyba įsiskverbia šiuo atveju 
į pasaulinę sritį neišvengiamai. Bažnyčios žinion patenka 
ne tik pasaulis kaip ženklas, bet ir visa tai, kame šis ženk- 
las esti įspaustas ir kas jį savimi neša. Štai kodėl ir pats 
II Vatikano Susirinkimas pripažįsta, jog “daugelis mūsų am- 
žininkų bijo, kad glaudesnis ryšys tarp žmogaus veiklos ir 
religijos neužgniaužtų pavienių žmonių, bendruomenių ar 
mokslų savarankiškumo“ (I,203). Kad ši baimė nėra be pa- 
grindo, liudija viduramžiai ir naujųjų laikų pradžia, kai Baž- 
nyčia stropiai saugojo savo įtaką pasaulinėm sritim ir to- 
dėl nekartą susikirto su šių sričių atstovais, kitaip jas aiš- 
kinančiais negu Bažnyčia (plg. Galilejaus atvejį).“* 

Šiai baimei išsklaidyti II Vatikano Susirinkimas kaip 

tik ir pasisakė už pasaulio savarankiškumą, būtent, už “tei- 
sėtą kultūros, ypač mokslų, autonomiją“ (I,236), skelbda- 
mas: “Jei žemiškųjų dalykų autonomija laikome tai, kad 
kūriniai ir pačios bendruomenės turi savo dėsnius bei ver- 
tę, kuriuos žmogui reikia palaipsniui įžvelgti, panaudoti ir 
tvarkyti, tokios autonomijos yra visiškai pagrįsta reikalauti“ 
(I,204). Šios autonomijos pagrindas yra tai, kad “kultūra 
kyla tiesiog iš protaujančios ir visuomeninės žmogaus pri- 
gimties. Todėl jai yra be paliovos reikalinga derama vysty- 
mosi laisvė ir teisėtas gebėjimas savarankiškai veikti pa- 
gal jos pačios reikalavimus. "Tad pagrįstai ji gerbtina ir sa- 
vo būdu neliečiama“ (I,235). Susirinkimas užtat ir “pa- 
reiškia, kad Bažnyčia nedraudžia žmogaus meno ir mokslo 
kultūrai savo srityje vadovautis savais dėsniais ir metodais“ 
(I,246). 

Šie žodžiai yra didžiulis posūkis Bažnyčios santykiuose 
su pasauliu. Jais Bažnyčia atsisako žiūrėti į pasaulį tik kaip 
į reikšmenį ir saugoti atskiras pasaulio sritis, kad jos šio 
reikšmens nepaneigtų ar neaptemdintų. Skelbdama žemiš- 
kųjų dalykų autonomiją, vadinasi, teisę turėti “savą patva- 
rumą, tiesą, gėrį, savus įstatymus ir tvarką“ (I,204), Baž- 
nyčia paleidžia juos iš savo globos. Dar daugiau: ji net 
apgailestauja “tam tikrą dvasios laikyseną, kurios kartais 
netrūko ir krikščionim, nepakankamai  įžvelgiančią teisėtą 
mokslo autonomiją“ (t.p.). Nors šis apgailestavimas yra iš- 
reikštas tik trumpai ir gana atitrauktai, tačiau jo turinys 
apima tiek Bažnyčios sankirtį su mokslais praeityje, tiek sa- 
votišką laidą ateičiai, kad Bažnyčia savo praktikoje paisys 
žemiškųjų dalykų savarankiškumo ir nelenks jų pasaulio 
kaip reikšmens uždaviniam. 


Štai kodėl Bažnyčios santykis su pasauliu ir laikomas 
po II Vatikano Susirinkimo pasikeitusiu. Šis santykis apibū- 
dinamas šiandien kaip “pasaulio atleidimas... nuo jo tie- 
sioginio palenkimo tikėjimui ir Bažnyčiai“, atleidimas “nuo 

prižiūrinčios ir vadovaujančios bažnytinės kompetencijos“.* 
Krikščioniškasis mąstymas, sakoma, pradeda žiūrėti į pasau- 
li ne kaip “į belytę, pasyvia medžiagą, laukiančią būti api- 
pavidalinama Krikščionybės, to vienintėlio aktyvaus bei tvar- 
kančio veiksnio, bet pripažįsta pasauliui savą vertę ir savą 
veiklumą".“* Trumpai tariant, ankstesnis pasaulio apibūdi- 
nimas: “pasaulis ne tik būna, bet ir reiškia“ pačios Baž- 
nyčios dabar yra apgręžiamas: “pasaulis ne tik reiškia, bet 
ir būna“. Kiek pirma buvo pabrėžiama pasaulio reikšmė, 
tiek dabar svorio centras perkeliamas į pasaulio būtį. Pasau- 
lis nebeišsisemiąs savo ženkliškumu; jis turįs ir savą būtiš- 
kumą savos tiesos, savo gėrio, savų įstatymų bėi savos tvar- 
kos pavidalu. Pasaulis nėra tik tam, kad būtų grynas reikš- 
muo, vadinasi, kad rodytų tik į anapus. Jis yra ir savaran- 
kiška būtis, kuriai išvystyti bei ištobulinti žmogus yra pa- 
šauktas iš pat pradžios: “Subjicite terram et dominamini 
— pajungkite žemę ir apvaldykite ją“ (Pr. 1,28) yra patys 
pirmieji Apreiškimo žodžiai žmonijai. II Vatikano Susirinki- 
mas juos primena (plg. I,202) ir, kreipdamasis į visus žmo- 
nes (1962), ragina juos nesišalinti “nuo žemiškų pareigų 
bei rūpesčių“ (III,38), bet “dar griežčiau“ rūpintis “pasau- 
lio statymu" (I,203). 


Vaizdingai kalbant, galima būtų pasakyti, kad šian- 
dien akmeninis kelrodis kryžkelėje pradeda būti pastebimas 
ne tik kaip ženklas, rodąs kelio kryptį bei jo atstumą, bet 
ir kaip akmuo, reikalingas priežiūros: apvalyti nuo apaugu- 
sių samanų bei plyšiuose prisirinkusio purvo, nes kitaip ir 
jo ženklai greitai bus nebeišskaitomi. Pasaulis kaip reikš- 
muo laikosi juk pasaulyje kaip būtyje. Jei ši būtis nyksta, 
ir ženklas temsta. Todėl Susirinkimas, kaip minėta, žmoni- 
jos laimėjimus ir vadina “Dievo didybės ženklais“ (I,202). 
Šiem laimėjimam esant menkiem ar iškreiptiem, ir Dievo di- 
dybė negali tinkamai prasiveržti bei būti pastebima. Juk vie- 
na iš gražiausių psalmių kaip tik gretina Dievo vardo nuos- 

tabą su žmogaus kilnumu bei galia: Viešpaties vardas yra 
garbinamas “visoje žemėje“ (Ps. 8,2) tuo, kad po žmogaus 
kojomis guli visa To kūrinija (plg. 8,7) ir kad todėl žmo- 
gus yra apvainikuotas “garbe ir šlove" (8,6). Vargu tad bu- 
vo teisi praeities moralinė, o ypač asketinė teologija, regė- 
dama Dievo didybę žmogaus menkybėje, pagal dėsnį: “Koks 
mažas yra žmogus ir koks didis yra Dievas“ (B. Welte). 
Šios teologijos klaida buvo ta, kad ji palygino tai, kas iš 
viso negali būti palyginama. Būdamas kūrinys, žmogus bū- 
na visiškai kitoje plotmėje — ir tai visais atžvilgiais — 
negu Dievas. Kaip tad galėtų jis būti palyginamas su Die- 
vu? Kiekvienas palyginimas juk reikalauja bendros plotmės. 
Argi turi kokios nors prasmės posakis: “Kokia menka de- 
vintoji simfonija ir koks didingas Beethovenas“? Šventasis 
Raštas eina kaip tik priešingu keliu: žmogaus kaip kūrinio 
didybė jam skelbia Dievo kaip Kūrėjo didybę. Atrodo, kad 
šiuo keliu yra pasukęs ir II Vatikano Susirinkimas. 


Pritaikant nūn šias mintis pasauliui, galima teigti, kad 
pasaulio būties tobulinimas yra tuo pačiu ir jo reikšmens 
ryškinimas. Nuvalytame kryžkelės kelrodyje ir jo ženklai 
spindi akivaizdžiau. Be abejo, net ir didžiausio pasiekęs to- 
bulumo, pasaulis vistiek pasilieka tik ženklas į antpasauli- 
nę tikrovę, niekad nevirsdamas pačia šia tikrove. Dievo Ka- 
ralystė nėra pasaulio pažangos padaras. Užtat Susirinkimas 
ir įspėja krikščionis nelaukti naujos žemės, Viešpaties paža- 
dėtos (plg. 2 Petr. 3,13; Apr. 21,1), iš pasaulio būties tobu- 
linimo: “Žemiškąją pažangą turime rūpestingai skirti nuo 
Kristaus Karalystės augimo“ (I,207). Sykiu tačiau Susirinki- 
mas čia pat pabrėžia, kad žemiškoji pažanga “yra labai 
svarbi Dievo Karalystei“ (I,208).** Pasaulio statymas, apie 
kurį Susirinkimas kalba ir kuriam atsidėti jis žmones skatina 
(plg. I,203), nėra Dievo Karalystės augimas. "Tačiau ne- 
statant pasaulio, neauga nė Dievo Karalystė, nors ji “slė- 
piningu būdu jau yra žemėje“ (I,208). Tarp Dievo Kara- 

lystės augimo ir pasaulio tobulinimo esama vidinio ryšio, 
kaip apskritai tarp malonės ir prigimties. Kaip malonės sklei- 
dimasis asmenyje reikalauja prigimtų sąlygų (pav. psichiš- 
kai nesveikas žmogus niekad negali tapti šventuoju), taip 
Dievo Karalystės įvykimas žemėje reikalauja kultūrinių są- 
lygų. Todėl Susirinkimas ir sako, kad “naujos žemės lau- 
kimas turi ne silpninti, o kaip tik pažadinti rūpinimąsi dar- 
buotis šioje žemėje“ (I,207), kad tuo būdu būtų paruoš- 
tos prigimtos sąlygos atbaigiamajam Viešpaties veiksmui.?" 


Bet kaip tik šio žemiškųjų dalykų ir apskritai visos 
pasaulinės žmogaus veiklos savarankiškumo akivaizdoje ir 
išnyra sunkus klausimas, keliamas ir paties Susirinkimo: 
“Kaip pripažinti teisėtu kultūros reikalaujamą savarankišku- 
mą, kad nebūtų prieita prie grynai žemiško, net pačiai re- 
ligijai priešingo humanizmo?“ (I, 232). Juk jeigu pasaulis 
ne tik reiškia, bet ir būna. dar daugiau: jeigu ši jo būtis 
turi savą tiesą bei savą gėrį, tai visiškai įmanoma susitelkti 
tiktai apie šią tiesą bei šį gėrį, juos tirti bei vykdyti, ne- 
paisant pasaulio kaip reikšmens. Pamiršus gi pasaulį kaip 
reikšmenį, esama pavojaus, kad “žmogus gali manyti pats 
sau pakankąs ir jau nebeieškoti aukštesnių dalykų“ (I,234). 
Šis Susirinkimo keliamas pavojus yra ne tik gryna galimy- 
bė, bet sykiu jau ir tikra dabartinio žmogaus padėtis. Juk 
kultūrai vis labiau kylant bei plintant, žmogus vis akivaiz- 
džiau susiduria su savo paties veikalais, iš kurių byloja nebe | 
Dievas, o tik jis pats. Žmogus pradeda jaustis, kaip šią pa- 
dėtį gražiai apibūdina protestantų teologas H. "Thielicke, 
tarsi būtų “uždarytas Versailles veidrodžių salėje. Stiklo sie- 
nos aprėžia mano akiratį. Aš negaliu nieko matyti, kas yra 
lauke, kas anapus ir ar iš viso yra dar kas nors šalia ma- 
nęs. Iš visų pusių žiūri į mane tik mano paties vaizdas. Čia 
nėra nieko, kas tikrai stovėtų prieš mane. Aš esu vienintelis 
maname pasaulyje. Visur tik aš pats“.“' Tai giliapras- 
mis palyginimas, kuris mum atskleidžia pasaulio kaip reikš- 

mens pradingimą žmogaus perdirbtoje pasaulio būtyje. Juo 
labiau jis šią būtį perkuria, juo dažniau užtinka joje tik 
save. Gali jo kūriniai būti ir labai nuostabūs, vis dėlto jie 
yra jo veikalai, o ne Dievo. Mes pagrįstai stebimės žmo- 
gaus kelionėmis į mėnulį. Tačiau mum nė į galvą neatei- 
na rasti ten kažką dieviška. Kultūra, pirmoje eilėje gamtos 
mokslai ir technika, savaime užtrina Viešpaties pėdsakus pa- 
saulyje, pakeisdami juos žmogaus pėdsakais. Kitaip tariant, 
kultūros pažanga neišvengiamai pasaulį sekuliarizuoja. Štai 
kodėl anksčiau ir esame sakę, kad sekuliarizacija reiškia per- 
ėjimą nuo sudievinto į sužmogintą pasaulį. 


Šitokion padėtin kaip tik ir yra atsidūręs dabartinis 
žmogus. Jau maždaug prieš penkioliką metų minėtas švei- 
carų teologas H.U. von Balthasaras rašė, kad “moderniam 
žmogui atsitiko kažkas baisaus: jam Dievas mirė gamtoje. 
Kur pirmiau religija siūbavo lyg žydintis laukas, dabar beliko 
tik išdžiūvęs molynas“.“* Kaip tai atsitiko, išsamiai mum 
pavaizduoja vokiečių teologas ].B. Metzas, žinomas vad. “po- 
litinės teologijos“ kūrėjas bei skleidėjas. “Ligi pat nesenos 
praeities“, rašo jis, “žmogus žinojo, kad savo veikimu pasau- 
lyje jis yra įglaustas į platų ryšį su gamta; jis žinojo, kad 
gamtinė visuma jį gaubia ir neša, sykiu betgi jam grąso ir 
jį reliatyvina; kad ji jį prašoksta ir kad jai todėl jis be 
niekur nieko nusilenkia. Jo “kultūra' buvo tik menka, iš- 
skirtinė išpiova, apsupta didžiulės neapvaldytos gamtos. O 
ši gamta išsprūsdavo jam kiekvieną sykį iš rankų tarsi ne- 
liečiama, “rytmetinė' jo patyrimo paslaptis. Ji buvo jam 
“įsčios? ir “motina', kurios globoje jis jautėsi maloniai sau- 
gus, kartu betgi ir 'keršinanti deivė“, persekiojanti jį savomis 
katastrofomis ir šaltakraujiškai naikinanti visa, ką jis bu- 
vo sukūręs. Taip tad klostėsi pasaulyje žmogaus būtis, per- 
sunkta patyrimu gamtos, savarankiškai viešpataujančios ir 
todėl nešiojančios dieviškų bruožų. Ji buvo žmogui jo savi- 
monės akiratis: jis suvokė save kaip “mikrokosmą", vadinasi, 

kaip atvaizdą šio visa apimančio ir iš anksto nustatytoje 
tvarkoje gyvenančio gamtinio kosmo. Gamta jam buvo ga- 
lop kartu ir puikus religinio patyrimo tarpininkas. Atviras 
žmogaus išstūmimas į neapvaldytą gamtą teikė jai beveik 
apčiuopiamos asmenybės išvaizdą. Tikinčiam žmogui ji tu- 
rėjo atrodyti tarsi didybė (numinosum), atspindinti šventą 
Dievo žėrėjimą; tarsi paties Dievo apsireiškimas ir pratęsi- 
mas. Šitokios gamtos veikimas, vykstąs pagal nekintamus dės- 
nius, galėjo jam atrodyti tarsi paties Dievo viešpatavimas 
santalkos pavidalu. "Tuo būdu žmogus galėjo gana lengvai 
išganymo istoriją patirti kosmo istorijos fone ir kaip tik čia 
regėti tiesioginį perėjimą nuo gamtos veikimo į išganomąjį 
Dievo veikimą. Šia prasme žmogus gyveno ir save bei reli- 
ginę savo patirtį aiškinosi dieviškų bruožų nešiojančios gam- 
tos šviesoje (im Horizont); trumpai sakant, jis gyveno su- 
dievintame ir dieviškais ženklais persunktame (numinisier- 
ten) pasaulyje“ (p.47). "Tuo tarpu šiandien pradeda viskas 
kisti. Jeigu anksčiau, kaip Metzas sako, gamtoje atsispindė- 
jo žmogui Dievo buvimas ir Jo viešpatavimas, tai dabar 
“ši gamta, užuot buvusi visa apimanti, virto pati apima- 
ma; užuot buvusi didinga, ji pasidarė pajungiama; jos dės- 
niai pateko į mūsų rankas. Dabar yra taip, tarsi būtume 
pažiūrėję į jos kortas ir tarsi kaip tik todėl būtų iš pasaulio 
pradingę visi dieviškieji ženklai ir visi tabu. Šiandien jau 
nebe žmogus su savo buvimu pasaulyje yra perleistas gam- 
tos žinion, bet, priešingai, gamtinis pasaulis yra patekęs 
žmogaus valdžion... Žmogus suvokia save ryšium su gamta 
jau kaip demiurgą, kaip pasaulio architektą, kuris iš gam- 
tinės medžiagos kuria savą pasaulį, žmogaus pasaulį, su- 
žmogintą pasaulį? (p.48). "Trumpai tariant, dabartinis žmo- 

gus “iš pasaulio stebėtojo pasidarė pasaulio formuotojas“. 


Galimas daiktas, kad šis apibūdinimas yra stipriai ro- 
mantiškas, kiek jis liečia ligšiolinį žmogaus santykį su pa- 
sauliu: net ir žiloje senovėje Žmogus nesijautė gamtoje jau 

taip “maloniai saugus", kaip Metzui atrodo. Gamta jam nie- 
kad ir niekur nėra buvusi “motina', bet greičiau žiauri ir 
negailestinga "pamotė", kiekviename žingsnyje grėsusi jam 
ligomis, nuodingais augmenimis, plėšriais žvėrimis, klimato 
negandais ir t.t. Dabartinės egzistencinės filosofijos iškel- 
tas nesaugumas (insecuritas) kaip esminis žmogiškojo pasau- 
lyje buvimo bruožas, pirmykščiam žmogui buvo ne tik on- 
tologinis apsprendimas, bet tiesiog kasdieninis patyrimas. Ne 
gamtoje, bet kaip tik savo paties susikurtoje kultūroje, tegu 
ji būtų buvusi ir labai menkutė didžiulės bei galingos gam- 
tos išpiova (bambuko stiebų ir palmės lapų trobelė, iš me- 
džio kamieno išduobta valtis, lankas ir strėlė), šis žmogus 
jautėsi kiek saugus. Todėl greičiau kaip tik nesaugumas pa- 
saulyje, o ne paties pasaulio didingumas paskatino žmogų 
ieškoti antgamtinės tikrovės, kuria jis galėtų pasitikėti ir kuri 
ji gintų nuo gamtinių jėgų bei daiktų siautėjimo. Išgany- 
mas — net ir pirmykščiam žmogui — visados buvo lau- 
kiamas iš aukšto, o ne patiriamas kaip kosmo istorija, nes 
ši istorija jam reiškėsi tiktai kaip žūtis. "Tad vargu ar tei- 
singa yra Metzo mintis, kad anksčiau žmogus gamtos di- 
dingumą laikęs tarsi Dievo pratęsimu ir gamtoje regėjęs 
“tiesioginį perėjimą“ nuo kosmo į Dievą. Skirtumas tarp 
Dievo ir pasaulio yra buvęs žinomas visais laikais, ypač 
krikščioniškoje istorijoje. Iš kitos betgi pusės Metzas teisin- 
gai įžvelgia, kad gamtinė aplinka yra buvusi — ir tai “ligi 
pat nesenos praeities“ — Dievo reiškimosi vieta ir kad to- 
dėl žmogus gyvenęs “dieviškais ženklais persunktame“ pa- 
saulyje. Reiktų čia tik pridurti, kad šitokiame pasaulyje krikš- 
čionis gyvena ir dabar, nes net ir pats II Vatikano Susi- 
rinkimas, kaip minėta, yra įsitikinęs, jog Žmonijos (nuosek- 
liai ir gamtos) įvykiai “ženklina Dievo pėdsakus ir planus“ 
(I, 178). Svarbiausia tačiau Metzo mintis yra ta, kad mūsų 
dienomis šitoks pasaulio pergyvenimas esąs iš pagrindų pa- 
sikeitęs; kad dieviškieji ženklai yra iš pasaulio pradingę; kad 

dabartinis žmogus, jausdamasis esąs “pasaulio „statytojas“, 
gamtą ir istoriją suvokia jau tik kaip medžiagą saviem pla- 
nam, kuriuos jis vykdo be atodairos į pasaulį kaip reikšmenį. 


Sutraukiant Metzo apibūdinimą, kokiu būdu moder- 
niam žmogui Dievas pasaulyje mirė, galima būtų pasakyti: 
Dievas gamtoje ir istorijoje mirė todėl, kad pasaulis nustojo 
buvęs reikšmenimi. Pažinęs pasaulio dėsnius, veikiančius 
būtinu būdu, žmogus suvokė, kad gamta neturi jokių asme- 
nybės bruožų. Skverbdamasis vis gilyn į pasaulio erdvę bei 
į jo daiktų vidų, jis niekur neužtiko Dievo. Mes dažnai 
šypsomės, girdėdami, kaip sovietų kosmonautai giriasi, esą 
savo kelionėse aplinkui žemę jie niekur ten aukštai 'dan- 
guje' Dievo neradę. Raidiškai suprastas, šis posakis iš tikro 
yra juokingas. Savo esme betgi jis yra išraiška viso moder- 
ninio žmogaus santykio su pasauliu. Teigu didis švedų bo- 
tanikas C. Linnė (1707-78) galėjo dar didžiuotis, jo sukla- 
sifikuotoje augmenijos sąrangoje regėjęs “ką tik praėjusio 
Dievo pėdsakų“, tai dabar šių žodžių nebepakartotų jokis 
šiandienos mokslininkas. ĮTokis mokslininkas negalėtų teigti, 
savo tyrinėjimais radęs Dievo ženklų pasaulyje. Pasaulis 
kaip ženklas į anapus yra moksliniam žvilgiui galutinai 
dingęs: šiam žvilgiui pasaulis tik būna, bet nieko nereiškia. 
Užuot skaitęs pasaulį kaip knygą, žiūrėjęs į jį kaip į paveiks- 
lą ir regėjęs jame tarsi veidrodyje aukštesnės tikrovės at- 
spindžių, mokslinis žvilgis mato tik nebylius daiktus kaip 
žmogaus pažinimo bei veikimo medžiagą. Patys daiktai yra 
pasilikę toki pat kaip ir anksčiau. Pasikeitęs yra tik žmogaus 
santykis su šiais daiktais. “Pirmuoju atveju“, sako H.U.von 
Balthasaras, “žmogaus dvasia žvelgia pro daiktus aukštyn, 
antruoju atveju ji žvelgia iš išdidžios savo aukštybės į daik- 
tus žemyn“.?* Pirmuoju atveju daiktai yra, kaip sakyta, 
skaidrūs: pro juos matyti kažkas kita, kas nėra pasaulis. 
Antruoju atveju daiktai yra tamsūs: žmogaus žvilgsnis at- 
šoksta nuo jų, ir jie rodo tik tai, kas jie yra. Pirmuoju 

atveju daiktai nereikalauja būti moksliškai tyrinėjami: jie 
byloja žmogui savaime, kai tik jis į juos žvelgia, kaip šv. 
Pranciškus Asyžietis į saulę, kurią jis pergyveno kaip Aukš- 
čiausiojo ženklą: “De Te, Altissimo, porta significatione“.?* 
Antruoju atveju daiktai yra reikalingi ilgo bei kantraus ty- 
rimo, kad žmogus mokslo bei technikos priemonėmis įsi- 
skverbtų į jų būtį ir atskleistų jos sąrangą bei jos dėsningu- 
mą, nes grynas jų regimumas apie tai beveik nieko nesako. 

Šis antrasis atvejas kaip tik ir žymi moderninio žmo- 
gaus santykį su pasauliu: žmogus žvelgia į pasaulį iš aukš- 
to, pergyvena daiktus kaip nieko nesakančius ir verčia juos 
techninėmis priemonėmis atskleisti savo vidų, tačiau ne ženk- 
lo, o paprastos būties prasme. Šios gi būties mokslinis at- 
skleidimas jam Dievo nerodo. Pasaulio nureikšminimas pa- 
daro, kad modernus žmogus Dievo pasaulyje neberegi ir 
niekur jo pėdsakų neberanda. Nes, būdamas tik būtis, o ne- 
be ženklas, pasaulis nebetenka ryšio su Dievu ir tampa 
nebe Dievo. Kol pasaulis pergyvenamas kaip reikšmuo, tol 
jis yra, kaip sakyta, palenktas tam, ką jis reiškia ir į ką 
nurodo, nes ženklas gyvena ne sau, o ženklinamajam, šiuo 
atveju Dievui. Netekęs betgi savo reikšmingumo, pasaulis 
netenka kartu ir savo priklausomybės Dievui kaip ženklina- 
majam. Nureikšmintas pasaulis yra kartu ir nudievintas pa- 
saulis, ne tik ta prasme, kad jis yra ne Dievas, bet ir ta 
prasme, kad jis yra ne Dievo. O pasaulis, virtęs nebe Die- 
vo, yra sekuliarizuotas pasaulis. Sekuliarizacijos esmė užtat 
ir glūdi pasaulio kaip būties pabrėžime ir pasaulio kaip 
reikšmens paneigime. Pasaulis kaip dviejų plotmių tikrovė 
čia nyksta. Sekuliarizacijai jis yra nebe dviejų, o tik vienos 
plotmės: tik būtis, bet ne ženklas; tik daiktas, bet ne reikš- 
muo. : 


Nuosekliai tad ir žmogaus santykis su šiuo vienaplot- 
miu pasauliu darosi taip pat vienaplotmis. Pasaulis nebe- 
kreipia žmogaus dvasios žvilgio aukštyn; priešingai, jis krei- 

pia šį žvilgį tik žemyn — į daiktus. Saulė sekuliarizuo- 
tam žvilgiui yra tik fizinis kūnas, tik dujų kamuolys, tik 
viena iš milijardų žvaigždžių, bet ne Aukščiausiojo reikš- 
muo, kaip ją pergyveno šv. Pranciškus Asyžietis. Augmeni- 
jos sąranga yra jų išsivystymo pasėka, o ne Dievo sukurta 
tvarka atskleidžianti Jį patį, kaip galvojo Linnė. Ir pats 
žmogus galop yra šio išsivystymo vaisius, kuriame evo- 
liucija esą pasiekusi savisąmonės ir kuris todėl turįs galios 
atsigrįžti tiek į pasaulį, tiek į save patį, kad savo veikla 
tvarkytų bei keistų ir pasaulį ir save. Žmogaus gi atsigrį- 
žimu pasaulis esti užsklendžiamas ir virsta uždara sistema, 
kurioje nėra jokio plyšio į anapus. Pasaulis, kaip K. Rah- 
neris apibūdina dabartinę jo sampratą, “yra virtęs atbaig- 
tu dydžiu. Jis nėra tam tikruose taškuose atviras ir neper- 
eina į Dievą; jis nepatiria tam tikruose taškuose Dievo 
priežastingumo stūmio“.?* Žmogus gyvena pasaulyje ne tam, 
kad pro jį regėtų kažką kitą, kas nėra pasaulis, bet kad at- 
sidėtų pasaulio būčiai keisti bei tobulinti ir, kaip šiandien 
nuolatos pabrėžiama, jaustųsi atsakingas už savo veiklą. Štai 
kodėl O. Semmelrothas sekuliarizaciją ir vadina “praktiniu 
esminio žmogaus dviplotmiškumo neigimu“; neigimu dvejo- 
pos žmogaus linkmės, būtent: “linkmės į pasaulį ir kartu 
linkmės į Dievą“.“" Sekuliarizacija pripažįsta ir laiko tik- 
rovišką tik vieną linkmę, būtent, linkmę į pasaulį. 

Tuo būdu ji yra žymiai gilesnis dalykas, negu tik ko- 
va už pasaulio savarankiškumą Bažnyčios atžvilgiu. "Tai mė- 
ginimas paversti žmogaus buvimą vienaplotmiu — ne tik 
praktiškai, lenkiant jį atsidėti pasaulio rūpesčiam bei var- 
gam, bet sykiu ir teoriškai, suprantant ir patį žmogų kaip 
pasaulio būties apraišką, kurios prigimtis iš pasaulio kyla 
ir kurios pašaukimas pasaulyje išsisemia. Kadangi šios ap- 
raiškos būtis yra sąmoninga, todėl ji stovi visų kitų pasau- 
lio apraiškų viršūnėje, ir po jos kojomis guli visa pasau- 
lio įvairybė. Sekuliarizuotas žmogus yra taip lygiai apvaini- 

kuotas garbe ir šlove, kaip ir krikščioniškasis žmogus. "Ta- 
čiau šio apvainikavimo pagrindas yra iš esmės skirtingas. 
Krikščioniškajam žmogui pasaulis guli po jo kojomis kaip 
Viešpaties veikalas ir todėl rodo į Jį ir tuo garbina Jo var- 
dą. Tuo tarpu sekuliarizuotam žmogui pasaulis guli po jo 
kojomis kaip niekeno daiktas (res nullius). Žmogus yra vie- 
nintelis jo savininkas, nes jis pasiima jį savo pažinimu ir 
savo veikimu. Tai, ką sovietinis gruzinų rašytojas G. Tabi- 
dzė savo eilėraštyje “Liaudis" yra pasakęs apie komunis- 
tinio žmogaus santykį su pasauliu, tinka ir visam moder- 
niniam santykiui: “Pažvelki į miškus, į pievas ir į laukus! 
Pažvelki į kalnus, skęstančius rožiniame rūke! Tu esi visų 
jų laimingas valdovas! Tu esi pasaulyje tarsi savuose na- 
muose. Tavo nuosavybė yra kalnynų turtai, apsnigtų viršū- 
nių žėrėjimas ir neaprėpiamos dangaus platybės. Visur tu 
esi vienintelis šeimininkas (vsemu choziain ty odin).“* 
Žmogus kaip vienintelis pasaulio šeimininkas — štai po- 
sakis, giliausiai atskleidžiąs sekuliarizacijos esmę ir sykiu nu- 
rodąs, kokiu būdu pasaulis tampa nebe Dievo. 


Žmogaus kaip vienintelio šeimininko samprata bei per- 
gyvenimas nušviečia mum ir aukščiau minėtą buvimą be 
Kristaus, kurį pavadinome pasaulio nuodėme, padarančia pa- 
saulį vertą Dievo teismo. Gyvendamas pasaulyje tarsi sa- 
vuose namuose ir laikydamas save vieninteliu šių namų šei- 
mininku, sekuliarizuotas žmogus negali pakelti, kad Krikš- 
čionybė skelbtų, esą Kristus atėjęs į pasaulį kaip į savo 
nuosavybę. Pasaulis juk esąs žmogaus nuosavybė, ir Kristui 
čia nėra ko ieškoti. Išganymas, Kristaus atneštas pasaulin, 
galįs būti suprastas tik kaip žmogiškojo sugyvenimo pakil- 
ninimas, bet ne kaip viso ko palenkimas Kristui kaip Gal- 
vai. Kristus-Išganytojas ontologine prasme, kuriam visa yra 
sukurta, virsta tuo būdu sekuliarizuoto žmogaus varžovu. 
Galimas daiktas, kad šios varžytinės nevisados esti sąmo- 
ningos. Galimas daiktas, kad sekuliarizuotas žmogus ieškosi 

įvairių priedangų, kad pateisintų priešišką savo nusiteiki- 
mą. Esmėje tačiau Kristaus stūmimas iš pasaulio yra ne 
kas kita, kaip išvada sampratos, kad pasaulis yra gryna bū- 
tis, o ne reikšmuo, ir kad žmogus yra vienintelis šios bū- 
ties valdovas, ją sau palenkęs savo mokslu ir technika. Kas 
tad skelbia, esą pasaulis rodąs į anapus, tas atima jį iš 
žmogaus ir paverčia šį nebe šeimininku, bet tik patikėti- 
niu, tik užvaizda, apie kurį kalba Evangelija ir kuris turįs 
duoti apyskaitą tikrajam talentų Savininkui (plg. Mt. 25, 
19-30). Sekuliarizuotas žmogus tokios apyskaitos duoti kaip 
tik nenori, nes jam patikėtus talentus laiko ne skola, bet 
savu pinigu. Todėl jis nekenčia ano Didžiojo Savininko ir 
mėgina Įį išstumti legendoje, kai inkvizitorius atidaro Sevi- 
lijos kalėjimo duris ir sako suimtam Kristui: “Eik ir dau- 
giau nebegrįžk! Niekados, niekados“;“* — ši scena karto- 
jasi visą istorijos metą. Sekuliarizacijos vyksmu ji yra vir- 
tusi visų mūsų padėtimi. 


4. SEKULIARIZACIJOS TIESA 


Lig šiol kalbėjome apie sekuliarizaciją daugiau apra- 
šomuoju būdu, aptardami jos dviprasmiškumą, jos galimy- 
bes ir galop jos esmę. Tačiau liko neatsakytas pats svar- 
biausias klausimas, būtent: sekuliarizacijos tiesos klausimas. 
Kiek sekuliarizacija yra teisi, šaukdamasi gamtos ir kultūros 
sričių savarankiškumo? Kiek ji teisi, nepaisydama pasaulio 
kaip ženklo? Ir ar iš tikro pasaulis yra ženklas į anapus? 
Jei taip, tai kur šis jo ženkliškumas reiškiasi ir ką jis mum 
sako? Jei ne, tai kokiu būdu pasaulis vis dėlto yra Dievo? 
— Štai klausimai, kurie savaime kyla ir prie kurių norėtume 
valandėlę stabtelti, nes, tik juos išsiaiškinus, atsiskleis mum 
ir sekuliarizacijos tiesa. 

Pirmasis dalykas, kuris iš esmės rišasi su sekuliariza- 

cija, yra klausimas: ar pasaulis yra Dievo apsireiškimo vie- 
ta? Kitaip sakant, ar per gamtos ir istorijos reiškinius by- 
loja Dievas, skelbdamas žmonijai savo Valią, skleisdamas 
amžinąjį savo planą, duodamas įsakymų bei nurodymų ir ves- 
damas ją išganymo keliu? Šį klausimą keliame, išeidami 
anaiptol ne iš subjektyvaus pergyvenimo. Subjektyviai žmo- 
gus visais laikais yra Dievą pasaulyje radęs. “Jis girdi, kaip 
laukai Jį kužda; jis regi, kaip žvaigždės ]į dainuoja; jis nie- 
kur negali Jo pamiršti, nes visa yra tik Jo apsiaustas" (R.M. 
Rilke). Šiuo pergyvenimu rėmėsi viduramžiška pasaulio kaip 
knygos, kaip paveikslo ir kaip veidrodžio samprata; juo rė- 
mėsi romantinis santykis su gamta kaip motinos įsčiom; 
juo gyveno net ir filosofinis pasaulio tikslingumo bei dar- 
numo svarstymas, vedęs žmogų į Dievą kaip asmeninį ir 
absoliutinį Protą. Subjektyvus pasaulio pergyvenimas yra 
žmogaus kelias į Dievą. Tačiau ne šiuo keliu norime eiti, 
klausdami, ar pasaulis yra Dievo apsireiškimo vieta. Šį klau- 
simą keliame išeidami iš Dievo objektyvaus atsiskleidimo 
žmonijai; atsiskleidimo, kuriuo yra grindžiamas jos santykis 
su Dievu arba religija. Kitaip tariant, čia norime suvokti, 
ar pasaulis yra Dievo kelias į žmogų. 


Būdama santykis, religija iš esmės yra dvipolė, vadina- 
si, apimanti tiek žmogų, tiek Dievą. Nėra jokios nei gry- 
nai dieviškos, nei grynai žmogiškos religijos. Visokios kal- 
bos apie vad. humanistinę religiją pagal L. Feuerbacho min- 
ti “homo homini Deus est — žmogus žmogui yra Dievas“ *? 
yra nesusipratimas. Tai suvokė jau didis marksizmo teoreti- 
kas G. Plechanovas, kritikuodamas rusiškuosius “dievadir- 
bius' (bogostroiteli) ir savo mintį sutraukdamas į šiuos bū- 
dingus žodžius: “Nėra jokios religijos be Dievo; kur yra re- 
ligija, ten turi būti ir Dievas“.“" Iš kitos pusės, nėra jokios 
religijos ir be žmogaus; kur yra religija, ten turi būti ir 
žmogus kaip sąmoninga bei veikli būtybė Dievo atžvilgiu. 
Todėl nesusipratimas yra ir kalbos apie ateistus kaip apie 

anoniminius krikščionis, kurie, padoriai gyvendami ir gera 
darydami artimui, jau tuo pačiu, tegu ir nesąmoningai, tikį 
į Dievą ir vykdą Krikščionybę, nors savo žodžiais bei el- 
gesiais savo tikėjimą ir neigtų.'* Religija kaip santykis ne- 
gali būti nei Dievo užsisklendimas savo didybėje, nei žmo- 
gaus užsidarymas savo vienatvėje. Religijos nėra tol, kol Die- 
vas gyvena “neprieinamoje garbėje“, kaip apie Įį sako vie- 
nas bizantininės liturgijos himnas, arba kol žmogus slepiasi 
“nuo Viešpaties po sodo medžiais“, kaip apie pirmuosius 
nusidėjėlius kalba Šventasis Raštas (Pr. 3,8). Religija gali kil- 
ti tik tada, kai Dievas apsireiškia žmogui ir kai žmogus at- 
siveria Dievui, vadinasi, kai Dievas palieka savo transcen- 
denciją ir nusileidžia žmogaus plotmėn ir kai žmogus palie- 
ka savo imanenciją ir eina Viešpaties pasitiktų. Religija yra 
Dievo ir žmogaus susitikimas pakeliui į vienas kitą. Tai nėra 
koks nors grynai vidinis pergyvenimas, bet tai visiškai ob- 
įektyvus vyksmas, kurio metu susieina žmogus nusidėjėlis 
su Dievu Išganytoju, tuo būdu pradėdami ir vykdydami at- 
pirkimo istoriją. | 

Kur yra šio susitikimo vieta? Kur žmogus pasitinka 
Dievą, palikęs savo slėpynę “po sodo medžiais“ ir išėjęs 
Viešpaties ieškotų? Kur apsireiškia Dievas, palikęs savo “ne- 
prieinamą garbę“ ir išėjęs nusidėjėlio ieškotų? 

Pati pirminė Dievo apsireiškimo vieta, kurioje Žmogus 
Dievą objektyviai randa ir todėl užmezga su Juo religinį 
santykį, gali būti tiktai gamta, vadinasi, šalia žmogaus (as- 
menine ir visuomenine prasme) esąs pasaulis su savo apraiš- 
komis, įvykiais ir dėsniais. Šiandieninė evoliucijos teorija ga- 
li būti, kaip matysime trečiame šios knygos skyriuje, gana 
stipriai kritikuojama filosofiniu bei teologiniu atžvilgiu, kiek 
ji pati, peržengusi gamtamokslio ribas, virsta filosofija ir net 
teologija (pav. Teilhard de Chardin atveju). Tačiau jokiu 
būdu negalima neigti jos atskleisto fakto, kač žmogus yra 
išsivystanti būtybė, vadinasi, kad jo buvimas pasaulyje ne- 

visados yra buvęs toks, koks yra dabar. Be abejo, šio išsi- 
vystymo eiga gamtamoksliui yra tokia spragota, jos pradžia 
tokia tamsi ir jos priežastys tokios neaiškios, jog šiandien, 
kaip teisingai pastebi P. Overhage, vis labiau įsitikinima, 
kad “viena biologija savomis tyrimo priemonėmis neįsten- 
gia išaiškinti atsiradimo naujos buvimo lyties, kurią regi- 
me žmoguje“.“* Nepaisant betgi visų šių sunkenybių bei 
negalių pats išsivystymas yra neabejotinas. Jo esmė glūdi 
tame, kad žmogus, atsiradęs pasaulyje (kaip jis atsirado, evo- 
liucijos teorija pasakyti negali *'), iš lėto, tačiau pastoviai 
bei ryžtingai vadavosi iš gamtos priklausomybės, pamažu 
kurdamas naują savo gyvenimo aplinką, kurią vadiname 
kultūra. Evoliucija žmogiškojoje būtyje reiškia nuolatinį per- 
ėjimą nuo gamtos prie kultūros arba gamtos palenkimą sa- 
vo reikalam. Tai betgi kaip tik ir rodo, kad pradinis žmo- 
gus yra buvęs gamtai tiek stipriai palenktas, jog ši iš tik- 
ro jam buvo tiesioginė gyvenamoji jo aplinka — tegu ir 
neromantine prasme kaip “aukso amžius' ar “motinos įščios“. 
Pirminio žmogaus ypatingas susijimas su gamta yra buvęs 
neišvengiamas ir jo išsivystyme visiškai suprantamas da- 
lykas.** 


Betgi ir šis pirminis žmogus turėjo religiją, vadinasi, 
santykiavo su Dievu. Krikščionybė, atsiremdama į Dievo 
kaip Meilės sampratą, yra įsitikinusi, kad “bereliginis žmo- 
nijos istorijos tarpsnis yra gryna išmonė ir kad religija 
savo esme nėra priklausoma nuo kultūros laipsnio“.** "Tai 
reiškia, kad religija yra buvusi ir tada, kai žmogus gyveno 
dar kuo mažiausiai perkeistoje gamtoje. Ir tada Dievas jam 
reiškėsi kaip jo Gelbėtojas. Ir tada žmogus ieškojo To, ku- 
tis atleistų jam kaltes ir saugotų jį nuo negandų. Ir tada 
jis tikėjo į anapusinį gyvenimą, ką rodo visų amžių laidose- 
nos palaikai. Tačiau kas buvo tasai laukas, kur anas pir- 
minis žmogus galėjo Dievo apsireiškimą objektyviai užčiuop- 
ti ir todėl suprasti, kad Viešpats yra netoli jo (plg. Apd. 

17,27)? Kokiais ženklais bylojo Dievas į šį žmogų, tebegy- 
venantį laukinį gyvenimą? Juk kad žmogus pajėgtų Dievą 
pasitikti, pats Dievas turi nužengti į žmogaus plotmę, nes 
į Dievo plotmę žmogus pakilti negali. Kiekvienas Dievo apsi- 
reiškimas turi būti šitoks nužengimas. Jis turi būti susižmo- . 
ginimas ir net susidaiktinimas, vadinasi, įsikūnijimas į žmo- 
gui prieinamus bei suprantamus dalykus. Dievas byloja žmo- 
gui ne dieviškai, bet žmogiškai. Tai pagrindinis apsireiški- 
mo dėsnis, kuriame slypi ne tik jo sėkmingumas sielovadi- . 
niu atžvilgiu, bet kartu ir jo priklausomumas nuo Žmogaus 
išsivystymo laipsnio ir tuo pačiu nuo jo istorijos pobūdžio. 
Apsireiškimo būdas kinta, nes kinta žmogus su visa savo 
aplinka.“ Dievas kalba į žmogų visados, nes Jis yra Meilė. 
Bet kaip tik todėl, kad Dievas yra Meilė, Jis kalba į žmo- 
gų kiekvieną sykį taip, kad šis Jo kalbą suprastų — ne 
kaip subjektyvią savo vidaus nuotaiką, bet kaip objektyvų 
jam iš viršaus duotą ženklą. Objektyvinis ženkliškumas yra 
kiekvieno apsireiškimo būdas, tegu šis būdas ir labai įvai- 
ruotų. Dievas kalba “tūleriopu būdu“ (Žyd. 1,1), bet Jis 
kalba kiekvieną sykį objektyviai ir suprantamai. į 
Kokiais tad ženklais galėjo Dievas prabilti į patį pir- 
minį žmogų? Į kokią šiam žmogui prieinamą bei supranta- 
mą jo būsenos plotmę galėjo nusileisti Dievas kaip Apreiš- 
kėjas? Atsakymą į šį klausimą mėgina duoti kardinolas ]. 
Daniėlou, ieškodamas vaidmens, kurį stabmeldybė vaidina 
išganymo istorijoje.“* Išganymo istorija juk prasideda žmo- 
gaus puolimu, kuriuo prasideda ir jo žemiškoji istorija aps- 
kritai. Kiekvienas santykis su Dievu arba religija dalyvau- 
ja šioje išganymo istorijoje. Nuosekliai tad joje dalyvauja 
ir stabmeldybė. "Tačiau kaip? Koks yra jos vaidmuo šiame 
dalyvavime? Šio klausimo išsprendimą Daniėlou regi No- 
jaus istorijoje. Nojų Viešpats, kaip žinome, išgelbėjo nuo 
tvano ir sudarė su juo sąjungą, vadinasi, jam apsireiškė, 
nužengdamas į Nojui prieinamą bei suprantamą plotmę, 

atitinkančią jo būseną. Ir štai, ši plotmė, iš kurios Vieš- 
pats Nojui bylojo, buvo grynai gamtinė: tvanas kaip gam- 
tinė katastrofa yra Dievo bausmės išraiška (plg. Pr. 7, 
4-6), vėjas kaip gamtinis reiškinys yra šios bausmės užbai- 
gėjas (plg. Pr. 8,1), vaivorykštė irgi kaip gamtinis reiški- 
nys yra Dievo pažado ženklas, kad daugiau žemės tvanu. 
nebebausiąs (plg. Pr. 9,11-16). Visoje šioje istorijoje Die- 
vas apsireiškė ir kaip "Teisėjas bei Baudėjas ir kaip Gel 
bėtojas bei Vadovas ateičiai. Tačiau visais atžvilgiais Jis ap- 
sireiškė per gamtą. Gamtos reiškiniai — tvanas, vėjas, vai- 
vorykštė — buvo Nojui Viešpaties ženklai, skelbę jam Die- 
vo rūstybę, Jo pasigailėjimą ir Jo pasilikimą su žmonija 
amžiam: “Kai tik vaivorykštė pasirodys debesyse, aš pažvelg- 
siu į ją ir prisiminsiu amžiną sąjungą tarp Dievo ir kūni- 
nių padarų žemėje“ (Pr. 9,16). 


Nuosekliai tad Daniėlou Nojaus religiją laiko gamtine 
religija, nes visi Nojui Dievo duoti ženklai buvo gamtiniai 
reiškiniai. Ir pats Dievas, tvanui pasibaigus, atrodo, labiau 
gailėjosi sunaikintos gamtos negu žuvusių Žmonių: šie esą 
“pikti savo širdyje nuo pat jaunystės“ (Pr. 8,21), tuo tar- 
pu gamtos padarai yra nekalti. Kodėl tad jie turėtų būti 
baudžiami kartu su žmogumi? Užtat Dievas ir kalbėjo “pats 
sau: Aš nebeprakeiksiu daugiau žemės žmogaus dėliai... To- 
kio gyvo padaro daugiau nebebausiu taip, kaip dabar pada- 
riau“ (Pr. 8,21). Nuosekliai tad ir sąjunga, apie kurią Die- 
vas kalbėjo po tvano, buvo sudaryta ne tik su Nojumi bei 
jo palikuonimis (plg. Pr. 9,9), bet ir “su kiekvienu žemės 
gyvūnu“ (Pr. 9,10). Vaivorykštė kaip šios sąjungos ženk- 
las buvo duotas ne tik žmogui, bet ir gamtai: “Aš lenkiu 
savo lanką debesyse. Jis bus ženklas tarp manęs ir šitos že- 
mės“ (Pr. 9,13). Nojaus atveju Dievas iš tikro apsireiškė 
kaip gamtos Viešpats, per ją kalbėdamas ir ją globodamas. 
Gamta buvo toji plotmė, į kurią Dievas nužengė, kad ap- 
sireikštų žmogui, esančiam su gamta dar ypatingai susietam. 

Nojaus įvykis meta, pasak Daniėlou, šviesos ir visom 
kitom gamtinėm religijom suprasti. Nojaus religija nebuvo 
išimtis ano meto žmonijos istorijoje. Visos religijos tuo lai- 
ku buvo gamtinės, ir visose jose Dievas reiškėsi per gamti- 
nius įvykius. Nojus buvo tik dorinė — anaiptol ne reiligi- 
nė — išimtis: Tis “buvo teisingas, nebaustinas žmogus tarp 
savo amžininkų“, taip jį apibūdina Senasis Testamentas (Pr. 
6,9). Todėl Viešpats jo ir pasigailėjo, o kitus nubaudė — 
ne todėl, kad jų religija būtų buvusi Dievui nepriimtina, 
bet todėl, kad jie buvo doriškai sugedę, vadinasi, nepaisė 
jiem Dievo duodamų per gamtą ženklų. Nojus jų klausė 
ir todėl “vaikščiojo su Dievu“ (Pr. 6,9). Tai reiškia, kad ir 
gamtinė religija gali padaryti žmogų teisų Viešpaties aki- 
vaizdoje. Jeigu gamtinę religiją  vykdąs žmogus doriškai 
smunka, tai kalta čia yra ne ši religija, bet pats žmogus. 
Nojaus teisumas todėl ir leidžia Daničlou daryti išvadą, kad 
“gsamtinėse religijose esama tiesos“ ir kad “jos atitinka pir- 
mykštę sąjungą, būtent sąjungą su Nojum, kai Dievas ap- 
sireiškė gamtinio ritmo taisyklingume“, liudijančiame “Jo 
ištikimybę".“* Gamta pirminiam žmogui buvo sakralinė, 
nes Dievas tikrai joje gyveno: ji buvo Jo šventykla, ir žmo- 
gaus santykis su šia Dievo šventykla buvo pilnas pagar- 
bos ir net baimės. Pirminis žmogus jautė Dievo artumą 
“gamtiniame ritme, žvaigždžių skriedime, metų laikų eigo- 
je“; visi šie dalykai teikė jam galimybės “šiek tiek pažinti 
Dievą; visi jie buvo šventybės atskleidimas“ (t.p.). Šiai min- 
čiai patvirtinti Daniėlou cituoja šv. Povilo žodžius, esą Die- 
vas “praeitais laikais leido visom tautom eiti savais keliais, 
tačiau nepaliko savęs be liudijimo, gera darydamas iš dan- 
gaus, duodamas lietaus ir derliaus, maitindamas ir pripildy- 
damas mūsų širdis linksmybės" (Apd. 14,15-16). Vadinasi, 
tokios gamtinės apraiškos kaip lietus ir derlius, maistas ir 
džiaugsmas turėjo liudyti Dievą ir tuo būdu leisti žmogui 
pajausti Jo artumą. Be abejo, gamtinės religijos keliai buvo 

labai įvairūs. Kiekviena tauta turėjo kitokių gamtinių reiš- 
kinių, per kuriuos Dievas kalbėjo. Bet nė viena tauta neli- 
ko be Dievo apsireiškimo arba savęs liudijimo. Daniėlou 
neslepia, kad gamtinės religijos mus pasiekė išsigimusios. 
“Tačiau tai nereiškia, kad jų pagrindas nebūtų buvęs tei- 
singas“ (p. 25). Tai patvirtina ir II Vatikano Susirinki- 
mas, sakydamas, kad “nuo pat senovės iki mūsų dienų įvai- 
riose tautose buvo vienaip ar kitaip įžvelgta paslaptinga 
jėga, glūdinti pasaulio būvyje ir žmogaus gyvenimo įvykiuo- 
se. Kartais užtinkame jose net aukščiausios Būtybės arba ir 
Tėvo pripažinimą. Tas pažinimas ir pripažinimas pripildo 
jų gyvenimą gilaus religinio jausmo“"" Kitaip sakant, Die- 
vo apsireiškimas per gamtą yra buvęs tikras apsireiškimas, 
ir žmogaus santykis su šiuo per gamtą bylojančiu Dievu 
buvo tikra religija. Išganymo istorijoje gamtinė religija bu- 
vo pirmas konkretus šios istorijos tarpsnis, atitinkąs ano me- 
to žmogaus išsivystymą. Nereikia stebėtis, kad šis tarpsnis 
truko ilgai, nes ir žmogus labai ilgai buvo “laukinis'. Pasie- 
kęs aukštesnio kultūros laipsnio, vadinasi, labiau išsivadavęs 
iš gamtos, jis susikūrė kitokią savo buvimo pasaulyje plot- 
mę, kurioje ir Dievas jam kitaip apsireiškė. Tuo būdu kilo 
nauja religija kaip tolimesnė išganymo istorijos lytis. 


Šios naujos religijos pradžią tiek Daničėlou, tiek kiti re- 
ligijų istorikai regi Dievo sąjungoje su Abraomu (plg. Pr. 
15). Dievas siuntė Abraomą iš savo krašto į nežinomą ša- 
lį kaip būsimą jo palikuonių tėvynę (plg. Pr. 12,1-3); Jis 
siuntė jį į nežinomą ateitį, ir Abraomas keliavo “vis to- 
liau ir toliau" (Pr. 12,9), neturėdamas nuovokos, kur jis 
eina ir ką galėtų savo klajonėmis pasiekti, juo labiau, kad 
buvo bevaikis (plg. Pr. 15,2). Bet jis pakluso Viešpaties Va- 
liai ir bastėsi iš vieno krašto į kitą, sutikdamas karalių bei 
kunigų ir kovodamas su nedraugingomis gentimis (plg. Pr. 
14,11-20). Kur tik naujai atvykdavo, tuoj pat statydavo au- 
kurą ir šaukdavosi Viešpaties Vardo (plg. Pr. 12,7-8; 13,4; 

13, 18). Mūsų laiko teologai, sekdami Soeren Kierkegaardu,"' 
laiko Abraomą tikinčio žmogaus pavyzdžiu: jis "tiek atsive- 
ria Dievui, jog ne tik neklausia, kur ir kam jį Viešpats 
siunčiąs, bet ir be jokio murmėjimo sutinka paaukoti net 
savo sūnų (plg. Pr. 22). Todėl labai dažnai (jau nuo B. 
Pascalio laikų) “Abraomo Dievas“ yra laikomas priešin- 
gybe “filosofijos Dievui": pirmasis esąs tikėjimo, antrasis — 
žinojimo Dievas. Galimas daiktas, kad Abraomo elgsena iš 
tikro yra pavyzdinga ir kad Dievas jo pergyvenime iš tik- 
ro yra religinis Dievas, vadinasi, paliečiąs pačią mano būtį, 
o nepasiliekąs suvoktas tik kaip loginė išvada, kilusi svars- 
tant pasaulio sąrangą. Ši įžvalga gali būti laikoma visiškai 
teisinga. Ir vis dėlto ji liečia ne naują religiją, kilusią iš 
Dievo sąjungos su Abraomu, o tik paties Abraomo nuotai- 
ką arba jo religingumą, vargu kuo nors iš esmės besiski- 
rianti nuo Nojaus religingumo. Tuo tarpu subjektyvinė Ab- 
raomo nuotaika — jo gilus klusnumas Dievo valiai ir be- 
atodairinis ja sekimas kasdienoje — dar nepasako, kuo gi 
Nojaus religija objektyviai skiriasi nuo Abraomo religijos. 


Susitelkęs apie vidinį Abraomo religingumą, Kierkegaar- 
das bei jo sekėjai nepastebėjo, kad, sudarydamas naują są- 
jungą su Abraomu, Dievas savo apsireiškimą arba aną šv. 
Povilo minimą savęs liudijimą iš gamtos perkėlė į visuome- 
nę bei jos istoriją, būtent: į iš Abraomo kilsiančią tautą 
(plg. Pr. 17,4-8). Abraomas su savo žmona Sara turėjo tap- 
ti protėviais “tautų ir karalių" (Pr. 17,5. 16), kuriem Die- 
vas pažadėjo “visą Kanaano kraštą kaip amžiną jų nuosavy- 
bę“ (Pr. 17,8); Kanaaną nebe kaip gamtos gabalą, bet kaip 
erdvę valstybei su visa jos kultūra ir istorija. Pats Dievas 
pakartodamas primygtinai sakėsi būsiąs šios tautos — jos kul- 
tūros ir istorijos — “globos Dievas“ (Pr. 17,7). Ši tauta bus 
Jo tauta; Jis gyvens joje ir jai vadovaus; visi jos žygiai es- 
mėje bus Jo žygiai kaip ženklai, per kuriuos Jis kalbės žmo- 
nijai, duos savo įsakymus ir skelbs savo Valią. Visi šios 

tautos vadai kalbės ir veiks ne savo, bet Jo vardu. Šios 
tautos istorija su visais savo įvykiais bus tikroji Viešpaties 
apsireiškimo erdvė. Todėl ji bus sakralinė, nes tai bus pa- 
ties Dievo gyvenvietė. Dievo sąjunga su Abraomu užtat ir 
reiškia didžiulį posūkį išganymo istorijoje. Ji reiškia Dievo 
apsireiškimo plotmės pakitimą. Nuo Abraomo Dievas liudija 
save ne per gamtą — jos daiktus bei reiškinius, bet per 
išrinktosios tautos žmones bei įvykius. Nuo Abraomo nebe 
gamta yra tasai laukas, kur žmogus pasitinka Dievą, bet 
Izraelio istorija. Santykis su Dievu arba religija kinta: užuot 
gamtinės religijos ateina istorinė religija; istorinė ta pras- 
me, kad žmogaus tiesioginis gyvenimas — jo bendruomenė 
ir jo kūryba — virsta tąja plotme, į kurią nužengia Dievas, 
norėdamas būti žmogaus apčiuoptas ir suprastas, kaip esąs 
netoli jo. Kol iš Abraomo kilusi tauta buvo klajoklė dy- 
kumoje, tol Dievas kišosi į jos istoriją tiesiog. "Tapusi sėsli 
Kanaano žemėje ir susikūrusi valstybę, ji Dievo apsireiški- 
mą vykdė per savo kunigus, karalius ir pranašus. Naujoji 
religija įgijo valstybinės religijos lytį: visa Izraelio tautos 
kultūra — poezija, filosofija, politika, šeima — buvo sak- 
ralinė, nes tai buvo Dievo reiškimosi laukas. Kiekvienas 
šio lauko supasaulinimas arba sekuliarizacija buvo laikomas 
neištikimybė Dievui arba laužymas sąjungos su Dievu iš 
žmogaus pusės. Visa tai yra mum daugiau ar mažiau ži- 
noma, nes apie visa tai plačiai pasakoja Senasis Testamen- 
tas — ši Izraelio kultūros bei istorijos, sykiu tačiau ir Die- 
vo apsireiškimo knyga, kadangi šiuodu dalykų — Izraelio 
istorija ir Dievo apsireiškimas per ją — yra neatskiriami. 


Mažiau mum betgi aišku, kas atsitiko su gamtine reli- 
gija, sudarius Dievui su Abraomu naują sąjungą ir tuo bū- 
du pagrindus naują religiją. Pasirinkęs Izraelio tautą — jos 
istoriją, jos kultūrą, jos vadovus — savo apsireiškimo plot- 
me, Dievas pasitraukė iš gamtos kaip savęs liudijimo lau- 
ko. Gamta nustojo buvusi Viešpaties gyvenviete arba Jo 

šventykla. Dievas per ją nebekalba. Ji nebėra Dievo ženk- 
las. Dievas nebesirodo žmonėm šventuose medžiuose ar miš- 
keliuose, žaibuose ar perkūnijoje, lietuje, vaivorykštėje ar 
metų laikų eigoje. Jis rodosi tik Izraelio tautoje. Tiesa, ir 
jai Dievas nesykį yra reiškęsis dar per gamtinius dalykus: 
Mozei degančiame krūme (plg. Iš. 3,2-4), izraelitam, ke- 
liaujantiem per dykumas, debesyse dieną ir ugnies stulpe 
naktį (plg. Iš. 13,21), visai tautai, susiėjusiai prie Sina- 
jaus kalno, ugnyje ir dūmuose (plg. Iš. 19,16-19). Gamta 
nestaiga nustojo buvusi Viešpaties savęs liudijimo sritis. Ir 
vis dėlto Mozė, primindamas Izraeliui visus šiuos gamtinius 
reiškinius, kaip Dievo ženklus, pabrėžia: “Viešpats kalbėjo 
į jus iš ugnies. Žodžių skambesį Jūs girdėjote, bet tik skam- 
besį. Jūs neregėjote jokios išvaizdos“ (Pak. 4,12). Ir kaip tik 
dėlto, kad Dievas neapsireiškė jokiu pavidalu, Mozė uždrau- 
dė Izraeliui gamintis Viešpaties paveikslų, vaizduojančių “vy- 
rą ar moterį, ar kokį nors žemės galviją, ar sparnus iš- 
tiesusį paukštį, lekiantį ore, ar kokį nors žemės šliužą, ar 
kokią nors žuvį" (Pak. 4,16-17). Visos gamtinių daiktų ly- 
tys — Žmogaus kūnas irgi yra gamtinė lytis — neturin- 
čios būti Dievo ženklas. Dievas yra neregima Jėga, kalban- 
ti ne per kurį nors regimą pavidalą, bet neregimu būdu: 
mes girdime Jo žodį, bet neregime Jo paties. Istorinėje re- 
ligijoje daikto vietą užima žodis. Tis yra Dievo priemonė 
apreikšti žmogui savo Valią. Nuosekliai tad Mozė ir įspėja 
izraelitus: “Žiūrėk, kad, pakėlęs galvą į dangų ir regėdamas 
saulę, mėnulį ir žvaigždžių eibę, nesusigundintum ir nepul- 
tum prieš juos ant kelių. Nes juos Viešpats, tavo Dievas, 
sukūrė visom tautom. Jus gi Viešpats išsirinko, išvedė iš 
Egipto tirpyklos, kad būtumėte Jo tauta, kaip kad dabar 
esate" (Pak. 4,19-20). "Tuo Mozė ir pabrėžė skirtumą tarp 
Izraelio ir kitų tautų. Izraelio santykio su Dievu pagrin- 
das yra ne gamtinis, bet istorinis pasaulis, Izraelio istorija, 

kurią pats Dievas pradėjo, sudarydamas sąjungą su Abrao- 
mu, ir kurią pats Dievas toliau vedė. 

Kas tad yra gamtinė religija ryšium su šia istorine 
Izraelio religija? ]. Daniėlou ją vadina pirmatake, regėda- 
mas kaip tik čia jos tiesą, kartu jos tragiką ir netiesą. Prieš 
sąjungą su Abraomu gamtinė religija buvo vienintelis tei- 
singas žmogaus santykis su Dievu, nes gamta buvo vienin- 
telis Viešpaties apsireiškimo arba savęs liudijimo laukas. Ji 
atitiko anuometinį žmogaus išsivystymo laipsnį ir todėl buvo 
teisinga. Tačiau ji buvo tik kelio paruošėia naujai religijai, 
prasidėjusiai su Abraomu. Po Abraomo sąjungos atėjo tokia 
religija, kurioje Dievas reiškėsi ne per gamtą, bet per isto- 
riją. Tiesa, istorija neišskiria gamtos, todėl ir gamtiniai reiš- 
kiniai kaip Dievo ženklai buvo žinomi ir Izraelyje. "Tačiau 
istorija duoda gamtai naujos prasmės; ji neima gamtos 
kaip tokios, bet įtraukia ją į žmogaus egzistenciją, teikda- 
ma jai naujo pavidalo. Todėl ir gamtiniai reiškiniai Izra- 
elio religijoje buvo Dievo apsireiškimo vieta ne kaip toki, 
bet tik kaip erdvė, iš kurios suskambo Viešpaties žodis. Tai, 
kaip minėta, Mozė pabrėžė izraelitam labai aiškiai, norėda- 
mas, kad jie skirtų savą religiją nuo Kanaano gyventojų 
"religijos, kuri tebebuvo gamtinė Nojaus prasme. Gamtiniai 
reiškiniai, iš kurių izraelitai Dievo žodžio negirdėjo, nebe- 
buvo Viešpaties ženklai, o tik nebylūs Jo padarai. Gamta 
po sąjungos su Abraomu buvo nusakralinta. Ji nebebuvo 
šventa, nes ji nebebuvo Viešpaties apsireiškimo plotmė. Jos 
uždavinys liudyti Dievą buvo baigtas. Po jos atėjo aukštes- 
nis Viešpaties liudytojas, būtent: Izraelis su sava kultūra bei 
istorija. Gamtinė religija kaip istorinės religijos pirmatakas 
turėjo užsibaigti ir išnykti. 

Bet ji neišnyko. Ji gyveno šalia istorinės Izraelio reli- 
gijos. Ji tebegyvena ir šiandien šalia Krikščionybės. Ir štai, 
čia Daničlou kaip tik ir regi jos tragiką. Gamtinės religi- 
jos nelaimė yra ne ta, kad ji yra išsigimusi, bet ta, kad 

ji nėra išnykusi. “Nojaus sąjunga“, sako Daniėlou, “buvo 
tikra žmonijos religija ligi sąjungos su Abraomu. Bet kaip. 
tik šios sąjungos ji buvo pralenkta. O Evangelijos ji yra 
pralenkta dar sykį. Ji tad yra pasenusi dvigubai. Stabmel- 
diškųjų religijų klaida yra ta, kad jos neišnyksta apreikš- 
tosios religijos akivaizdoje“ (p.25). Čia Daniėlou primena 
mum šv. Jono Krikštytojo vaidmenį ryšium su Kristumi. 
Šv. Jonas buvo Kristaus pirmatakas, ir kaip tik čia glūdėjo 
jo didybė. Tačiau jis suprato savo vaidmenį, todėl tylomis 
pasitraukė Kristaus akivaizdoje, pastebėdamas, kad jam rei- 
kią mažėti, o Kristui augti (plg. Jn. 3,30).** Tuo tarpu 
gamtinės religijos šios savo paskirties būti pirmatakėmis ne- 
suprato. Jos nepasitraukė nuo žmonijos išganymo scenos. 
Jos laikėsi ir toliau, nors jų uždavinys jau buvo atliktas. 
“Pirmatako pagunda“, pastebi Daniėlou, “kaip tik ir glūdi 
atsisakyme išnykti“ (t.p.). Pirmatakas, kuris nenori eiti ma- 
žyn, užleisdamas savo vietą aukštesniajam, “priešinasi isto- 
rijai, mėgina sulaikyti Dievo planą, kuriam kaip tik pats 
atstovauja, ir todėl virsta nebe pirmataku, bet priešinin- 

(t.p.). Tai didžiai prasminga pastaba. Įsivaizduokime, 
kas būtų įvykę, jei šv. Jonas Krikštytojas būtų pasidavęs 
šiam gundymui ir, užuot užleidęs Kristui savo veiklos dir- 
vą, būtų ėmęsis pats kurti savą religinę mokyklą. Jono veik- 
la šalia Kristaus būtų buvusi nebe kelio tiesimas Aukščiau- 
siajam, kaip šią veiklą apibūdino Zacharijas Jono gimimo 
dieną (plg. Lk. 1,7), bet ėjimas savu keliu ir tuo būdu pa- 
čios pasiuntinybės išdavimas. 

Šitoks išdavimas kaip tik ir įvyko gamtinių religijų at- 
veju. Perkėlus Dievui savo apsireiškimo plotmę iš gamtos 
į Izraelio istoriją, gamtinės religijos pasidarė tuščios: jos re- 
gėjo Viešpatį ten, kur jo objektyviai nebebuvo. Galimas daik- 
tas, kad subjektyviai šios religijos ir toliau galėjo padaryti 
žmogų, kaip kadaise Nojų, “teisingą ir nebaustiną". Čia yra 
pagrindas krikščioniškos pažiūros, kad kiekvienas žmogus, 

gyvenąs pagal savo sąžinę, gali pasiekti išganymo. Objek- 
tyviai tačiau visas šis stabmeldiškasis teisingumas po Ab- 
raomo rėmėsi klaida, nes Dievas per gamtą nebebylojo. Po 
Abraomo bet kokia gamtinė religija buvo klaidinga — ne 
tik tuo, kad ji nekartą garbino kūrinį, užuot garbinusi Kū- 
rėją, bet klaidinga pačia savo esme, būtent tuo, kad ji gam- 
tą laikė ir toliau Dievo apsireiškimo plotme, tuo tarpu ši 
plotmė jau buvo Izraelio istorija. Po Abraomo nebebuvo 
prasmės klaustis gamtos įvykių — audros, žaibų, paukščių 
skridimo —, kad jie mum atskleistų Viešpaties Valią, nes 
Dievas per juos nebebylojo, kaip tai buvo daręs anksčiau. 
Po Abraomo nebebuvo prasmės melstis miškuose, prie šal- 
tinių, kalnų olose, nes ten Dievas nebegyveno: Jo gyven- 
vietė buvo Izraelis. Gamta neteko savo ženkliškumo, ji gy- 
veno gryną būties gvvenimą su savais nepermaldaujamais 
dėsniais, virtusi medžiaga žmogaus veiklai. Abraomo sąjunga 
su Dievu buvo gamtos supasaulinimas visuotine prasme. Po 
Abraomo gamta yra sekuliarizuota. Jai yra nutraukta sakra- 
linė uždanga; ji yra palikta gryname savo pasauliškume. 
Jeigu tad žmogus ir toliau stebi gamtą kaip Viešpaties sa- 
vęs liudijimo ženklą, jis klysta ir tuo pačiu stumia gamtinę 
religiją vis toliau išsigimimo keliu. Ieškodamas Dievo Va- 
lios gamtos reiškiniuose, žmogus po Abraomo rado joje tik 
savo paties valią. Burtininkų, žynių, magų ir kunigų spėji- 
mai iš gamtos ženklų apreiškė žmogui nebe Dievo, bet tik- 
tai šių nepasitraukusių pirmatakų mintis. Bet koks mėgini- 
mas laikyti sekuliarizuotą gamtą ir toliau sakraline keršino 
žmogui, žalodamas jo santykį su Dievu ir tuo pačiu jį patį. 
Štai kur yra pagrindas, kodėl gamtinės religijos istorijos ei- 
goje taip labai išsigimė. Nes kai tik žmogus Dievo vardu 
kalba ten, kur Dievas tyli, atsidaro durys sauvaliai kuo pla- 
Čiausiai. 

Dievo sąjunga su Abraomu betgi nebuvo paskutinė iš- 
ganymo istorijos vyksme. Todėl ir Dievo apsireiškimas bei 

savęs liudijimas Izraelio tautoje nebuvo paskutinė plotmė, 
kurion Viešpats nužengė, kad pasitiktų nusidėjusį Žmogų. 
Nuo pat pradžios Dievas skelbė, kad sudarysiąs naują są- 
jungą, šį sykį jau nebepakeičiamą ir nebeišardomą, būtent: 
asmeninės vienybės sąjungą. Sąjunga su Nojumi buvo dau- 
giau sąjunga su jo gyvenamąja gamtine aplinka, kurioje 
Dievas buvo jaučiamas esąs arti žmogaus gamtos jėgų bei 
reiškinių pavidalu. Sąjunga su Abraomu buvo daugiau sąjun- 
ga su tauta, kurią Dievas išsirinko kaip savo liudytoją ir 
per kurios istorijos įvykius bei kultūros lytis jis jai kalbėjo 
ir ją vedė. Tačiau abi šios sąjungos nebuvo asmeninio po- 
būdžio. Abiejose sąjungose Dievas pasiliko kaip veikianti, 
bet neregima Jėga. Šios Tėgos galią Nojus jautė gamtos reiš- 
kiniuose, Abraomas ir vėliau visa Izraelio tauta — savos 
istorijos įvykiuose ir bendrame jos likime. Kiekvienu betgi 
atveju Dievas nebuvo tarp žmonių kaip vienas iš jų, kaip 
jų brolis, būnąs taip, kaip ir visi kiti. O kol šitokios sąjungos 
Dievas nebuvo sudaręs, tol bet kuri kita sąjunga negalėjo 
būti galutinė ir neperžengiama. Štai kodėl ir sąjunga su 
Abraomu buvo tik laikinė. Štai kodėl ir Izraelis kaip Vieš- 
paties apsireiškimo plotmė irgi buvo tik pirmatakas būsimai 
asmeninei sąjungai. 

Asmeninė Dievo sąjunga su žmogumi įvyko — tai vi- 
siem mum žinoma — Logos kaip antrojo Šv. Trejybės As- 
mens įsikūnijimu Žmogiškoje prigimtyje ir Jo gimimu iš Mer- 
gelės Marijos. Jėzus Kristus tapo šios naujos sąjungos išraiš- 
ka, šio naujo žmogaus santykio su Dievu arba naujos reli- 
gijos grindėju. Būdamas tikras Dievas ir tikras Žmogus vie- 
name asmenyje, Kristus yra nebepakeičiama ir nebesuardo- 
ma Dievo ir žmogaus sąjunga. Sykiu Jis yra ir paskutinė 
sąjunga, nes asmeninės vienybės pralenkti nebegalima. Kris- 
tus yra išganymo vyksmo atbaiga. Po Jo nėra įmanomas 
joks kitas žmonijos atpirkėjas. Kai Dievas apsireiškia žmoni- 
jai regimo asmens pavidalu, regimo ne kaip: kokia išvaizda, 

bet kaip tikras žmogus, tai šis apsireiškimas yra galutinis, 
nes asmuo yra aukščiausia ir galutinė kategorija. Šia pras- 
me Krikščionybė ir moko, kad Įėzus iš Nazareto yra ne- 
peržengiamas žmonijai tartas Dievo Žodis, tartas ne greitai 
nuskambančiu garsu, bet žmogiškąja prigimtimi, neatskiria- 
mai sujungta su dieviškąja prigimtimi. Nuosekliai tad Krikš- 
čionybė laiko save paskutine ir neperžengiama religija. Kaip 
negalima peržengti asmeninės Dievo vienybės su žmogumi 
Kristuje, taip negalima peržengti nė žmogaus santykio su 
šiuo asmeniškai Kristuje gyvenančių Dievu arba krikščio- 
niškosios religijos. Krikščionybė yra paskutinis išganymo is- 
torijos tarpsnis. Jokia kita religija arba kitu santykiu su Die- 
vu Krikščionybės pakeisti nebegalima, nes nieko nebegalima 
pastatyti vietoje asmeninės Dievo vienybės su žmogumi. 
Kiekvienas bandymas pakeisti Krikščionybę reikštų atkritimą 
į Dievo kaip neregimos Jėgos sampratą stabmeldybės ar ju- 
daizmo prasme. Šitoks atkritimas betgi būtų priešingas pa- 
siektam žmogaus išsivystymo laipsniui. Suvokęs save kaip 
nelygstamos vertės asmenį ir garbinęs Dievą kaip savąjį Tu, 
gyvenantį Kristaus asmenyje, žmogus nebegali grįžti atgal 
ir pradėti garbinti Dievą kaip kažkokią kosminę ar istorinę 
Jėgą. Tai reikštų atkritimą į barbarybę, nepaisant net ir la- 
bai aukštos techninės civilizacijos. Krikščionybę pakeisti 
gali tik ateizmas, vadinasi, paneigimas Dievo kaip tikrovės. 
Štai kodėl visokios teorijos, esą Krikščionybė esanti galima 
ir be Kristaus kaip Dievažmogio““ yra nesusipratimas tiek 
išganymo istorijos apskritai, tiek Krikščionybės skirtumo nuo 
visų ankstesnių šios istorijos tarpsnių. 


Įvykus asmeninei sąjungai tarp Dievo ir žmogaus Kristu- 
je, istorinė sąjunga su Izraeliu nustojo buvusi Dievo apsi- 
reiškimo plotmė — taip lygiai, kaip gamta nustojo buvusi 
apsireiškimo plotmė po Dievo sąjungos su Abraomu.  Isto- 
rinė Izraelio religija užleido vietą asmeninei Kristaus religi- 
jai. Tai skelbia Naujasis Testamentas labai aiškiai. Visas 

laiškas žydam yra skirtas atskleisti skirtumui tarp judaizmo 
ir Krikščionybės ir sykiu parodyti, kad pasilikti prie judaizmo 
reiškia, kaip jau šio skyriaus pradžioje minėjome, nesuprasti 
laiko (plg. Rom. 13,11) ir todėl būti išganymo istorijos pra- 
lenktam. To laiško autorius stengiasi žydam įkalbėti, esą jie 
turį “laikytis tų dalykų“, kuriuos yra girdėję apie Kristų, 
nes kitaip jie bus išganymo istorijos srovės nunešti į šalį (“ne 
forte perefluamus“, Žyd. 2,1). Izraelis yra buvęs Kristaus atė- 
jimo pirmatakas ir kelio tiesėjas. "Todėl jis turįs dabar su- 
prasti savo vaidmenį ir nepaniekinti “taip didelio išgany- 
mo“ (Žyd. 2,3), patvirtinto jo dalyvių ir paliudyto paties 
Dievo “ženklais ir stebuklais“ (2,4). Kitaip Izraelis virstų 
tokiu pirmataku, kuris nenori eiti mažyn ir todėl tampa 
priešininku to, kuriam pats ruošė kelią. "Tolimesnis Izraelio 
ir Krikščionybės santykių išsivystymas, deja, parodė, kad 
tame laiške išreikštas būkštavimas nebuvo be pagrindo: ju- 
daizmas atsisakė pasitraukti ir išnykti kaip Dievo santykis 
su žmogumi ir kaip Viešpaties savęs liudijimo plotmė. Jis pa- 
siliko ir po Kristaus, kaip gamtinės religijos pasiliko po Ab- 
raomo. Tuo pačiu jis virto objektyviai klaidinga religija, nes 
po Kristaus Dievas kalba žmonijai nebe per Izraelio istori- 
ją bei kultūrą, bet tik per savo Sūnų. Izraelio istorija virto 
nebyle, kaip ir gamta po Abraomo, nes Dievas šios istori- 
jos įvykiuose nebesireiškia. Jo gyvenvietė dabar yra ne Izra- 
elis, bet Kristus: “Visai Dievo pilnybei patiko apsigyventi 
Jame ir per Jį suderinti visa su savimi“ (Kol. 1,19). Po 
Kristaus jokia galia — nei gamtinė nei istorinė — neturi 
teisės kalbėti Dievo vardu. Dievo vardu dabar kalba tik pats 
Kristus arba Jo išrinktieji bei pasiųstieji. 


Visa tai mum yra daugiau ar mažiau žinoma. Tai, apie 
ką galbūt nė nepagalvojame, yra pasėkos, kurių atsirado, 
Kristui pasirodžius išganymo istorijoje ir pagrindus naują 
žmogaus santykį su Dievu arba naują religiją. Izraelio istori- 
ja ir kultūra buvo, kaip sakyta, sakralinės, nes per jas reiš- 


80 


kėsi Viešpats: jos buvo Dievo nužengimo plotmė. Izraelio tau- 
tos kultūra iš esmės neturėjo kitokio uždavinio kaip būti žmo- 
gui suvokiamas pavidalas, per kurį byloja Dievas. Po Kris- 
taus betgi visa tai pakito iš pagrindų. Kadangi Dievas po Kris- 
taus nebekalba ne tik per Izraelio, bet nė per kurios kitos 
tautos istoriją ar kultūrą, todėl jokia istorija ar kultūra dabar 
nėra sakralinės. Kultūros sakrališkumas po Kristaus yra taip 
lygiai dingęs, kaip gamtos sakrališkumas po Abraomo. Po 
Kristaus istorija visu savo kultūriniu turiniu Dievo nebereiš- 
kia, nebėra Jo ženklas ir savęs liudijimo plotmė. Dievo apsi- 
reiškimo ir Jo gyvenvietės perkėlimas iš Izraelio istorijos į Kris- 
taus asmenį buvo nepaprasta kultūros sekuliarizacija. Kultū- 
ra buvo išvilkta iš sakralinių pavidalų ir supasaulinta. Po 
Kristaus ji išsivysto pagal savo pačios vidinius dėsnius, ne- 
būdama tiesiog Viešpaties vadovaujama, kaip tai yra buvę Iz- 
raelyje. 


Štai kodėl Krikščionybė jau pačiu savo buvimu yra nuos- 
tabus pasaulio sekuliarizacijos veiksnys. Juo labiau ji sklinda 
pasaulyje, juo labiau ji jį nusakralina arba supasaulina, nes 
Evangelijos dėsnis, kad Kristus yra vienintelis, per kurį Die- 
vas reiškiasi bei kalba, nepakenčia šalia savęs jokios kitos Die- 
vo apsireiškimo vietos. Krikščionybė naikina ne tik šventus 
miškelius bei šaltinius, bet ir pranašus, išminčius bei kara- 
lius, kurie tariasi ir toliau galį kalbėti Dievo vardu ir per 
savo darbus bei veikalus reikšti Viešpaties Valią. Krikščionybė 
sekuliarizuoja tiek gamtinius daiktus, tiek kultūrinius, nurody- 
dama jiem vietą — pasaulinę žmogaus būties sritį. Kas tad mė- 
gina kultūrinę kūrybą lenkti bažnytiniam autoritetui, tas at- 
krinta į judaizmą, kuriame Sinagogos vyresnieji apsprendė 
Izraelio kultūros linkmę bei dvasią, arba į stabmeldybę, ku- 
riame gamtos vyksmas tarėsi esąs palenktas magų bei burti- 
ninkų galiai. Štai kodėl šiandien ir sakoma, kad “klerikali- 
nimas ir sakralinimas Krikščionybės istorijoje amžių amžius 

eina ranka rankon“."* Klerikalizmas Krikščionybėje yra ly- 

giagretė apraiška su farizejizmu judaizme ir su magizmu stab- 
meldybėje: kiekvienu atveju čia norima išlaikyti pasaulio sak- 
rališkumą ten, kur šio sakrališkumo jau nebėra. 

Kaip ši trumputė išganymo istorijos apžvalga rodo, į 
klausimą, ar pasaulis yra Dievo apsireiškimo vieta, galima 
duoti tiktai dinaminį atsakymą: savo išsivystymo eigoje pasau- 
lis pamažu nustojo buvęs Dievo savęs liudijimo plotmė. Nei 
gamtos reiškiniai, nei istorijos įvykiai nebėra ženklai, per ku- 
riuos Viešpats dabar reikštųsi. Po Kristaus yra nusakralinta 
visa, kas anksčiau buvo iš tikro šventa. Todėl sekuliarizaci- 
ja yra teisi, kiek ji atsiremia į gamtos ir kultūros savaran- 
kiškumą, nepaisydama pasaulio kaip ženklo, nes jo ženkliš- 
kumas išganymo istorijos eigoje yra dingęs. Tuo pačiu yra 
atsakomas ir pačioje šio skyriaus pradžioje keltas A. E. Loeno 
klausimas: “Ar tiesa, kad Dievas iš pasaulio traukiasi?““* 
Taip, Dievas iš pasaulio traukiasi tuo, kad savęs liudijimą 
perkelia kiekvieną sykį vis į kitą plotmę: iš gamtos į istori- 
ją, iš istorijos į Kristaus asmenį. Tuo būdu netenka tiesos 
tiek gamtinė, tiek istorinė religija. Vienintelė teisinga pasilie- 
ka tik asmeninė religija, atremta į Kristų kaip vienintelę 
Dievo apsireiškimo plotmę. 


Tačiau kaip tik ši pasaulio sekuliarizacija, prasidėjusi 
Abraomu gamtos atžvilgiu ir Kristumi istorijos bei kultūros 
atžvilgiu, turi nepaprastos reikšmės žmonijos pažangai. Nes 
tik tada, kai Dievas pasitraukia iš pasaulio kaip apsireiškimo 
plotmės, kai pasaulis nebetenka savo pobūdžio kaip Viešpa- 
ties ženklas, tik tada jis virsta žmogaus nuosavybe tikra šio 
žodžio 'prasme. Kitaip sakant, tik sekuliarizuota arba nusakra- 
linta gamta ir istorija gali būti žmogaus veiklos medžiaga 
arba jo tyrinėjimo bei pažinimo laukas. Nuosekliai tad se- 
kuliarizacija yra tiek gamtos, tiek dvasios (W. Dilthey) arba 
kultūros (H. Rickert) mokslų pagrindas. Kol gamta yra per- 
gyvenama kaip Dievo apsireiškimo vieta ir kol gamtos reiš- 
kiniai yra aiškinami kaip Viešpaties bylojimas žmogui, tol 

gamtos mokslai yra negalimi, o be jų negalimi nei technika, 
nei ūkis. Juk būtų piktažodžiavimas ir net nesąmonė gamin- 
tis perkūnsargį, jeigu žaibas yra Dievo pykčio išraiška. Per- 
kūnsargis gali atsirasti tik tada, kai žaibas yra sekuliarizuo- 
tas, vadinasi, kai jis suvokiamas kaip paprastų paprasčiausias 
oro elektros išsikrovimas, neturįs savyje nieko antgamtiško 
bei sakrališko. Taip pat būtų prometejiškas sukilimas ieškoti 
priemonių beskausmiui gimdymui, jeigu šis yra Viešpaties 
bausmė moteriai už Ievos paklusimą žalčio gundymui. "To- 
kių priemonių galima ieškoti bei rasti tik tada, kai gim- 
dymas yra pergyvenamas kaip grynai biologinis vyksmas, ne- 
sąs nei Dievo bausmės, nei Jo palaimos išraiška.““ 


Šiuo atžvilgiu Krikščionybė yra nepaprastas pažangos va- 
riklis. Skelbdama, kad Dievas gamtoje nebegyvena ir per ją 
nebesireiškia, ji nusakralina gamtą, paverčia ją grynu daik- 
tu ir atiduoda ją į žmogaus rankas. Didžiulis tad yra ne- 
susipratimas kalbėti apie Krikščionybę kaip apie mokslo stab- 
dį. Stabdis čia yra ne Krikščionybė kaip asmeninė religija, 
vadinasi, kaip žmogaus santykis su Kristumi, vienintele Die- 
vo gyvenviete, bet daugelio krikščionių, ypač dvasininkų, pa- 
sąmonėje vis dar tebegyvenąs priešabraominis gamtos sakra- 
liškumas, išganymo istorijoje jau seniai pralenktas, tačiau pa- 
silikęs gamtinėse religijose, iš kurių, jas krikščioninant, jis 
perėjo kaip atgyvena ir į krikščioniškąją sąmonę. Kaip mūsų 
laikais yra žmonių, tikinčių į žvaigždžių įtaką žmogaus liki- 
mui, į laumes bei raganas, į arklio pasaga, nešančią laimę, 
taip yra ir krikščionių, kurie gamtoje regi Dievą — Jo Va- 
lią, Jo galybę, To planą ir todėl nedrįsta gamtos daiktų bei 
reiškinių tyrinėti taip, kaip jie būtų tyrinėjami, nusikratę die- 
višku ženkliškumu. Tei šitoki žmonės turi kokios nors religi- 
nės ar pasaulinės galios, tai jie ir kitiem gamtos tyrinėjimą 
draudžia arba bent kliudo. Čia tad ir glūdi gamtos mokslų 
sankirtis su Bažnyčios atstovais naujųjų laikų pradžioje. Čia 
glūdi ir pagrindas, kodėl gamtos mokslai išsivystė ne Baž- 

nyčios prieglobstyje, bet kaip tik šalia jos ir net prieš ją. Ta- 
čiau su Krikščionybe kaip Dievo apsireiškimu Kristuje tai 
neturi nieko bendro, kaip astrologija neturi nieko bendro su 
astronomija. Po Kristaus “visa yra jūsų" (1 Kor. 3,22), vadi- 
nasi, visa yra pavesta žmogui, Dievas nebepasilaikė nė vie- 
nos srities, į kurią žmogui būtų uždrausta įžengti. 


"Tą pati tenka pasakyti ir apie kultūrą. Kol kultūra yra 
kuriama pagal sakralinius dėsnius, tol ji teturi vieną uždavinį 
— būti Dievo apsireiškimo plotme, kaip tai yra buvę Izrae- 
lyje. Visos kitos kultūros kryptys, kurių žmogaus buvime esa- 
ma daugybės, esti pastumiamos šalin arba net pamirštamos. 
Psalmės yra nuostabūs poezijos kūriniai. Tačiau jie yra vie- 
ninteliai, kuriuos Izraelis sukūrė. Jeigu net ir prileistume, 
kad Izraelio tauta buvusi iš esmės lyriška, tai vistiek nega- 
lėtume neapgailestauti, kad toki motyvai, kiap meilė, dar- 
bas, karas, mirtis, nerado atspindžio Izraelio poezijoje, jei ir 
rado, — skysime “Giesmių Giesmė“, ši nuostabi meilės po- 
ema —, tai jie buvo suprantami ne tiesiogine, bet perkelta 
prasme kaip Dievo apsireiškimas simbolių kalba. Sakralinė 
kultūra visados yra kultūros siaurinimas ir net stingdymas, 
kas ypač ryškiai matyti Rytų Bažnyčioje, išlaikiusioje izraeli- 
tišką pažiūrą, esą Dievas ir po Kristaus apsireiškiąs per kultū- 
rinius kūrinius, sakysime, per ikonas, kurių tapyba, tiesa, yra 
pasiekusi nepaprasto aukščio, tačiau šiame aukštyje ir sustin- 
gusi. Juk jeigu ikona, kaip ją aiškina Rytų Bažnyčios teolo- 
gija," yra Dievo apsireiškimas spalvomis, tai šio apsireiški- 
mo turinys visados pasilieka tas pat. Mėginti savaip aiškin- 
ti Viešpaties savęs liudijimą spalvomis, yra erezija. Nuosek- 
liai tad erezija yra ir ikonas kurti kitaip, negu tai buvę pra- 
džioje. Pagal Rytų Bažnyčią esama ne tik žodžiu pasakytų, 
bet ir dažais nutapytų erezijų. Tai pavyzdžiai, kaip kultūra, 
būdama Dievo apsireiškimo plotmė, savo išsivystymą savai- 
me stabdo. Kultūra gali išsiskleisti tik tada, kai ji esti kuria- 
ma ne kaip Viešpaties ženklas, bet kaip žmogaus veikalas 

pagal jo paties vidinius dėsnius: menas pagal meno dėsnius, 
mokslas — pagal mokslo, filosofija — pagal filosofijos, ūkis 
— pagal ūkio, technika — pagal technikos ir t.t. Sakrali- 
niai dėsniai, įvesti į kultūrą, veikia joje tarsi svetimas rau- 
gas. Viduramžiais Petro Damiano nukaltas posakis “filosofi- 
ja yra teologijos tarnaitė“ tinka visai sakralinei kultūrai: vi- 
sos kultūros sritys virsta religijos tarnaitėmis, jeigu jos apvel- 
kamos sakraliniais drabužiais. Tai nepergalėjimas izraelitiš- 
kos pažiūros, kuri buvo savo metu teisinga, būtent, tada, kai 
Dievas tikrai kalbėjo per istoriją bei jos turinį kultūrą, bet 
kuri virto objektyviai klaidinga, kai Dievas savo apsireiški- 
mą perkėlė į savo Sūnaus Jėzaus Kristaus asmenybę. Ta- 
čiau kaip gamtos sakrališkumas laikėsi tūkstančius metų po 
Abraomo sąjungos su Dievu, taip kultūros sakrališkumas lai- 
kėsi šimtmečius po žmogaus sąjungos su Dievu Kristuje. "To- 
kių atgyvenų išganymo istorijoje esama nemaža. Tačiau jos 
visos yra išganymo istorijos vyksmo pralenktos ir gyvena tik 
kaip praėjusiųjų šios istorijos tarpsnių liudytojos, bet ne kaip 
gyvastingos išganymo dabarties nešėjos bei skleidėjos. 


Nuosekliai tad sekuliarizacijos vyksmas naujaisiais lai- 
kais, paneigdamas pasaulį kaip Dievo apsireiškimo vietą, ne 
tik kad nebuvo prieškrikščioniškas, bet tiesiog vykdė giliau- 
sią Evangelijos dėsnį — regėti Dievą nebe istorijoje (jos įvy- 
kiuose ir kūriniuose), bet vieninteliame Įėzaus iš Nazareto as- 
menyje. Galimas daiktas, kad kultūros sekuliarizacija nevie- 
nu atveju peržengė savo ribas; kad dėlto įvyko daug socia- 
linių neteisybių Bažnyčios atžvilgiu; kad nesąmoningas E- 
vangelijos tiesos vykdymas nekartą išsigimė į sąmoningą jos 
neigimą. Viso to teisinti nėra reikalo. Esmėje betgi šis vyks- 
mas buvo būtinas, nes tik jis atidarė duris tikrai kultūrinei 
pažangai tiek gamtos mosklų srityje, tiek žmogiškosios kūry- 
bos plotmėje. Jeigu Bažnyčios atstovai, savo metu taip aistrin- 
gai kovoję už kultūros palenkimą bažnytiniam autoritetui, 
būtų supratę šio vyksmo pobūdį bei reikšmę ir patys būtų 

kultūrą nusakralinę, paleisdami ją iš bažnytinės globos, kaip 
Dievas Logos įsikūnijimu ją paleido iš savo globos, tai anų 
išsišokimų, neteisybių bei skriaudų būtų buvę žymiai ma- 
žiau. Todėl reikia džiaugtis, kad II Vatikano Susirinkimas ga- 
lop tai suvokė ir žmogiškosios kūrybos savarankiškumą, kaip 
jau esame minėję, aiškiai pripažino. Tuo būdu jis pripažino 
ir sekuliarizacijos tiesą. 


v 


5. SEKULIARIZACIJOS NETIESA 


Būdama dviprasmė savo esmėje, sekuliariziacija lieka 
dviprasmė ir savo tiesoje. Teisinga yra teigti, kad pasaulio 
reiškiniai bei įvykiai patys savimi nėra ženklas į anapus, kad 
jie vyksta pagal jų pačių vidinį priežastingumą ir todėl ne 
reiškia, o tik paprastai yra. Nebesirinkdamas gamtos ir istori- 
jos savęs liudijimo plotme, Dievas tuo pačiu sekuliarizuoja 
pasaulį, ir žmogus šiuo atveju virsta “tikru pasaulio savinin- 
ku“, kaip tai skelbia II Vatikano Susirinkimas (I,205). T'a- 
čiau pasaulis neišsisemia regimais gamtos reiškiniais, istorijos 
įvykiais ir kultūros kūriniais. Visi šie dalykai sudaro tik jo re- 
gimybę, tik jo paviršių, bet jie anaiptol dar neišreiškia jo gel- 
mių. Pasaulis yra daugiau, negu tik gamtos tvarka su jos 
darna ar istorijos eiga su jos tarpsniais. Kitaip tariant, pa- 
saulis neišsisemia kosmologine ir sociologine plotme. Krikš- 
čioniui jis turi dar vieną plotmę, būtent, ontologinę, kurioje 
jis būna ne kaip šis ar kitas reiškinys, ne kaip šis ar kitas 
įvykis, bet kaip Viešpaties kūrinys. 

Ši tad plotmė, svarstant pasaulį, kaip tik ir yra dažnai 
pamirštama arba nepakankamai pastebima. "Tuo tarpu tai ji 
yra pati svarbiausia, nes pati giliausia. Tuk būti Dievo kūri- 
niu yra žymiai daugiau, negu būti Jo apsireiškimo sritimi 
arba Jo ženklu. Savęs liudijimą pasaulio ženklais Dievas ga- 
li reikšti įvairiopai, kilnodamas jį iš vienos srities į kitą; ir 

tai Jis iš tikro yra daręs laikų eigoje(plg. Žyd. 1,1-2). Ta- 
čiau Dievas jokiu atveju negali keisti savo santykio su pasau- 
liu taip, jog šis nustotų buvęs Jo kūrinys, nes “kūrinys be 
Kūrėjo dingsta“, pastebi II Vatikano Susirinkimas (1,204). 
Kūrinys yra visados ontologiniame santykyje su Kūrėju, va- 
dinasi, tokiame santykyje, kuris kūrinį grindžia pačioje jo 
būtyje. Kaip tad galėtų Kūrėjas nutraukti šį santykį, negrą- 
žindamas pasaulio į nebūtį, iš kurios Jis yra jį pašaukęs sa- 
vo žodžiu “tebūnie — fiat's (plg. Pr. 1,3-31)? Kūriniškumo 
atžvilgiu pasaulis egzistuoja ne kaip kokia substancija, vadi- 
nasi, daiktas savyje, bet kaip santykis. Substancija pasaulis 
yra tik kosmologinėje savo plotmėje, todėl čia jis ir yra sa- 
varankiškas. Tačiau pasaulis yra santykis ontologinėje plot- 
mėje, vadinasi, susietas pačiu savo buvimu su Tuo, kuris jam 
šį buvimą teikia. Kadangi buvimo teikimas arba kūrimas, 
krikščioniškąja pažiūra, yra ne vienkartinis veiksmas, bet nuo- 
latinis vyksmas, todėl ir pasaulis kaip santykis niekados ne- 
gali atitrūkti nuo savos būties šaltinio, nevirsdamas nebūti- 
mi. Šia prasme ir reikia suvokti minėtus II Vatikano Susir- 
rinkimo žodžius, kad kūrinys be Kūrėjo dingsta. Štai kodėl 
į šio skyriaus pradžioje keltą A. E. Loeno klausimą, gal Die- 
vas “pasilieka pasaulyje kaip ir buvęs?", turime atsakyti: taip, 
Dievas pasilieka pasaulyje kaip ir buvęs ontologine prasme; 
pasilieka kaip jo Kūrėjas, kiekvieną akimirką šaukiąs pasaulį 
būti. Dievas gali pasaulį palikti kaip savo ženklą, bet Jis ne- 
gali jo palikti kaip savo kūrinio. 


Skirtumas tarp pasaulio kosmologinės bei sociologinės 
plotmės, kurioje vyksta Dievo apsireiškimas žmogui, ir on- 
tologinės jo plotmės, kurioje vyksta kuriamoji Viešpaties ga- 
lia, kaip tik ir atskleidžia mum antrąją sekuliarizacijos pusę 
jos tiesos atžvilgiu. Sekuliarizacija yra teisi, kiek ji pasilie- 
ka gamtinėje bei kultūrinėje pasaulio plotmėje, teigdama šios 
plotmės savarankiškumą ir lenkdama ją žmogui, kad šis įžvelg- 
tų jos dėsnius ir juos taip tvarkytų, jog jie padėtų jam vyk- 

dyti savas idėjas, savus norus bei planus. Tačiau sekuliari- 
zacija virsta netiesa, kiek ji žengia į ontologinę pasaulio plot- 
mę ir neigia kūriniškąjį jo pobūdį, atplėšdama jį nuo Dievo 
Kūrėjo ir tuo būdu teigdama pačios pasaulio būties savaran- 
kiškumą. II Vatikano Susirinkimas labai aiškiai, kaip jau mi- 
nėta, pripažino pasaulio daiktų “savus įstatymus ir tvarką“ 
(I, 204). Šios rūšies pasaulio savarankiškumas arba autonomi- 
ja turinti būti, pasak Susirinkimo, gerbiama, nebandant jos 
pajungti kokiam nors autoritetui, net jeigu šis būtų ir pa- 
čios Bažnyčios (plg. I,204). Iš kitos betgi pusės, II Vatikano 
Susirinkimas taip pat labai aiškiai pastebėjo: “Tačiau jei žo- 
džiais “laikinųjų dalykų autonomija? laikoma, kad sukurtieji 
daiktai nepriklauso nuo Dievo ir gali būti žmogaus naudo- 
jami be sąryšio su Kūrėju, nėra nė vieno pripažįstančio Die- 
vą, kuris nejaustų, kaip toks tvirtinimas yra klaidingas“ (I, 
204). Kitaip tariant, ontologinėje plotmėje nėra jokios pa- 
saulio autonomijos, nes šioje plotmėje pasaulis laikosi tik ry- 
šium su Kūrėju, todėl tik šio ryšio šviesoje ir gali būti žmo- | 
gaus svarstomas bei pergyvenamas. Kiekvienas mėginimas 
taip nudievinti pasaulį, jog jis šį ryšį prarastų, vadinasi, ne- 
bebūtų suvokiamas kaip Viešpaties kūrinys, paverčia sekulia- 
rizaciją netiesa. 


Ana tad riba, kurios anksčiau ieškojome, klausdami, 
ligi kol gali eiti pasaulio nudievinimas bei jo nusakralini- 
mas, kaip tik ir yra jo kūriniškumas. Šią ribą pasiekęs, seku- 
liarizacijos arba pasaulio nudievinimo vyksmas turi liautis. 
Pasaulis kaip Viešpaties kūrinys yra tarsi anas Horebo kalno 
papėdėje degąs ir nesudegąs krūmas, iš kurio sklinda paties 
Dievo balsas: “Neik arčiau! Nusiauk batus! Nes vieta, kurioje 
stovi, yra šventa“ (Iš. 3,5). Mėgindama ir šią vietą, vadi- 
nasi, pasaulį kaip kūrinį nusakralinti, sekuliarizacija darosi 
nebekrikščioniška. “Jeigu sekuliarizacija kaip nudievinimas", 
prasmingai sako A. E. Loenas, “reiškia, kad pasaulis nebėra 
laikomas kūriniu arba kad "kūrimas" iš viso nebegali būti 

mątsomas, tuomet ji yra priešinga Evangelijai“.** Pasaulio kū- 
riniškumo pripažinimas ar nepripažinimas yra sekuliarizaci- 
jos tiesos ar netiesos galutinis mastas. Be abejo, reikia su-- 
tikti, kaip šiandien tvirtinama, kad “pasaulis, stebimas sukur- 
tosios jo būties atžvilgiu, nėra tinkamas mokslo objektas“,** 
nes mokslas stengiasi suvokti pasaulį kaip tik jo savarankiš- 
kume. Tačiau tai dar nereiškia, kad, norint pasaulį tirti 
moksliškai, reiktų paneigti jo kūriniškumą, vadinasi, jį seku- 
liarizuoti ontologinėje jo plotmėje. Mokslui ontologinė sritis 
yra nereikalinga, nes jos jis nepasiekia, nepasiekdamas tuo 
pačiu nė pasaulio kaip Dievo kūrinio. Kiekvieno mokslo ob- 
jektas yra šis ar kitas pasaulio dalykas iš kosmologinės ar 
sociologinės jo plotmės. Peržengdamas šią plotmę ir mėgin- 
damas spręsti apie pasaulio kūriniškumą, mokslas savaime 
virsta pasaulėžiūra, filosofija ir net religija, vadinasi, nebe 
mokslu. Tai šiandien aiškiai regėti tiek tų mokslininkų vei- 
"kaluose, kurie Krikščionybei palankūs (pav. Teilhard de 
Chardin), tiek tų, kurie yra jai priešingi (pav. Jean Ros- 
tand). Pirmieji nusikalsta mokslui tuo, kad jį paverčia teolo- 
gija ir net mistika, manydami galį mokslo keliu pasaulio 
kūriniškumą prieiti ir jį patvirtinti; antrieji paneigia mokslą 
tuo, kad manosi taip pat mokslo keliu galį pasiekti ontologi- 
nę pasaulio sritį ir taip pat mokslo priemonėmis įrodyti šios 
srities autonomiją nuo Dievo. Iš tikro tačiau nei vieni, nei 
kiti apie pasaulį kaip Viešpaties kūrinį negali nieko — nei 
teigiamo, nei neigiamo — pasakyti, kas tikrai būtų paremta 
mokslu. 


Jeigu tad sekuliarizacija, šaukdamasi mokslo būtinybės, 
reikalauja taip nudievinti pasaulį, jog šis nustotų buvęs Die- 
vo kūrinys, tai ji maišo kosmologinę bei sociologinę pasau- 
lio plotmę su ontologine jo plotme ir tuo būdu klysta. Be 
abejo, kol gamtinė ar kultūrinė sritis yra sakralinė, tol, kaip 
jau sakyta, mokslas yra iš tikro negalimas, nes yra negali- 
mas mokslinis pasaulio kaip Dievo ženklo tyrinėjimas. Moks- 

las juk klausia, ne ką Dievas tuo ar kitu pasaulio reiškinių 
nori pasakyti, bet kas šis reiškinys pats savyje yra. Esant 
gamtai ar kultūrai sakralinėm, mokslo klausimas ir Viešpa- 
ties atsakymas prasilenkia: pasaulis kaip Dievo apsireiškimo 
sritis liudija Tį patį, tačiau anaiptol neišreiškia pasaulio są- 
rangos. Pastebėjęs dykumose liepsnojantį, bet nesudegantį erž- 
kėtrožių krūmą, Mozė tarė pats sau: “Eisiu ir pasižiūrėsiu 
šio nuostabaus reiškinio, kodėl krūmas nesudega“ (Iš. 3,3). 
"Tai buvo esmėje mokslinis klausimas, nors ir keltas smalsu- 
mo dėliai. Betgi jei Mozė iš tikro būtų pradėjęs fiziškai ar 
chemiškai tyrinėti, kodėl anas krūmas liepsnoja ir vis dėlto 
nesudega, jis būtų neradęs į tai jokio atsakymo. Jo nerastų 
ir šiandieninis labai modernus mokslas. Visokios teorijos, ku- 
rios mėgintų tokio degančio, bet nesudegančio krūmo prie- 
žastį surasti, būtų juokingos iš pagrindų, nes aiškintų gamti- 
nį reiškinį savyje, nė kiek nepaliesdamos jo kaip Viešpaties 
ženklo, kuriuo Dievas Mozei paliudijo būsimą įo pasiunti- 
nybę. Tokių nesusipratimų moksle yra visados buvę ir šian- 
dien jų vis dar yra, sakysime, moksliškai nusiteikusių egzege- 
tų ar egzegetiškai nusiteikusių mokslininkų svaičiojimai, kas 
yra buvęs tasai šviesulys, atvedęs išminčius “iš Rytų“ į Jėzu- 
zalę, ėjęs “pirm jų“ ir galop sustojęs “viršum vietos, kur 
buvo vaikelis“ (Mt. 2,1-9). Visoki astronominiai apskaičia- 
vimai čia šauna pro šalį, nes šis reiškinys yra buvęs Dievo 
ženklas, paliudijęs Mesijo gimimą. Taip jį suprato anie Ry- 
tų išminčiai ir taip jį aprašė Evangelija. Kiekvienas tad ban- 
dymas šį ženklą suvesti į kokią nors formulą, yra nesusipra- 
timas, nes mokslas Viešpaties ženklų paskaityti nepajėgia. 
Viešpaties ženklus suvokia tik tikėjimas, o ne mokslinis ty- 
rinėjimas. Kol tad pasaulis kosmologine savo sritimi iš tikro 
yra pergyvenamas kaip Dievo reiškimosi sritis, vadinasi, kaip 
ženklas, tol mokslas yra negalimas. Kol, pavyzdžiui, dangaus 
skliautas yra Viešpaties pakojis, tol yra galima tik astrolo- 
gija, bet ne astronomija. Šiuo atžvilgiu pasaulio nusakrali- 

nimas mokslui yra būtinas, ir šiuo atžvilgiu sekuliarizacija 
yra teisi, reikalaudama kosmologinės ir sociologinės srities 
nudievinimo. Bet ji pasidaro tučtuojau neteisi, kai šį reikala- 
vimą išplečia į ontologinę sritį, nes su šia sritimi mokslas 
neturi nieko bendro. Kadangi tačiau šis reikalavimas seku- 
liarizacijos šalininkų šiandien tiesiog aistringai keliamas, tai 
jis rodo, kad čia kalbama nebe mokslo, o pasaulėžiūros — 
ir tai nekrikščioniškos pasaulėžiūros — vardu. Štai kodėl šios 
rūšies sekuliarizacija, skverbdamasi į ontologinę sritį ir šią 
sritį nudievindama, darosi ne tik įtartina, bet yra tiesiog at- 
mestina kaip klaidinga objektyviai ir kaip nenuoširdi subjek- 
tyviai. 

Nuostabiausia betgi yra tai, kad sekuliarizacija nesuvo- 
kia ryšio tarp pasaulio savarankiškumo ir pasaulio kūriniš- 
kumo: pasaulis yra savarankškas kosmologinėje srityje tik to- 
dėl, kad jis yra kūrinys ontologinėje srityje. Kitaip sakant, 
jeigu pasaulis nebūtų Viešpaties sukurtas iš nebūties, jis nie- 
kad negalėtų būti savarankiškas ir todėl niekad negalėtų būti 
sekuliarizuotas. Pasaulio kūriniškumas yra jo nudievinimo 
arba sekuliarizacijos pagrindinė sąlyga. Pirmu požiūriu tai 
skamba gana keistai. Tačiau tai yra tiesa. Juk kas gi yra 
kūrimo iš nebūties idėja? Ne kas kita, kaip Krikščionybės 
atsakymas, koks yra esminis santykis tarp Dievo ir pasaulio. 
"Ir štai, palyginę krikščioniškąjį atsakymą su kitais atsaky- 
mais, randame, kad jis vienintėlis išgelbsti pasaulio savaran- 
kiškumą ir tuo būdu sekuliarizacijos reikalą bei teisę. Visom 
pasaulėžiūrom, pripažįstančiom Dievo buvimą, bendras yra 
įsitikinimas, kad pasaulis kyla Viešpaties veikimu. Skirtybės 
prasideda tik tada, kai reikia paaiškinti, kokiu būdu Dievas 
pasaulį kildina, vadinasi, kame glūdi ano dieviškojo veikimo 
esmė. Atsakymų į ši klausimą esama gana įvairių. Bet visus 
juos galima suvesti į tris rūšis: Dievas žiedžia pasaulį iš pir- 
minės, šalia Jo esančios medžiagos. Dievas tekėdina pasaulį 
pats iš savęs; galop Dievas kuria pasaulį iš nebūties. Ir štai, 

tik šis trečiasis — krikščioniškasis — atsakymas pagrindžia 
pasaulio savarankiškumą. 

Pirmoji pažiūra vadinasi dualizmas, nes čia iš pat pra- 
džios prileidžiami du dalykai: pirminė medžiaga ir Dievas 
kaip šios medžiagos apipavidalintojas. Kas yra ši pirminė me- 
džiaga, nuomonės labai įvairuoja. Platonui ji yra tuščia erdvė, 
kurioje laikosi keturi sugeometrinti pradai: ugnis, oras, vanduo 
ir žemė (plg. Timajas, 53a-57c). Iš šių geometrinių pradų 
demiurgas kildina, kaip Platonas sako, “nesuskaitomą kūnų 
įvairybę" (57c). Demiurgo veikimo esmė glūdi ne tame, kad 
jis teiktų pasauliui būtį kaip tokią, bet tik tame, kad jis tei- 
kia pasaulio kūnam pavidalą. "Todėl šį demiurgo veikimą 
ir vadiname ne kūrimu, bet žiedimu, nes pirminė medžiaga 
— ana sugeometrinta erdvė — čia egzistuoja nepriklauso- 
mai nuo demiurgo: jis jos nekuria, bet tik ją apipavidalina, 
kaip, vaizdingai kalbant, puodžius apipavidalina molį, nu- 
žiesdamas puodų, vazų, lėkščių ir t.t. Nuosekliai tad ir daik- 
tas, kilęs iš tokio žiedžiančiojo veikimo, nėra ir negali būti 
savarankiškas pats savyje. Juk materialine savo puse jis yra 
ne kas kita kaip anos pirminės medžiagos dalelė. Formaline 
gi savo puse jis yra ne kas kita kaip demiurgo idėjos įkū- 
nijimas anoje dalelėje — lygiai taip, kaip ir puodžiaus nu- 
žiesta lėkštė: kas gi galėtų teigti, esą lėkštė turi savus dės- 
nius ir savą vertę, nepriklausomus iš vienos pusės nuo mo- 
lio, iš kitos — nuo puodžiaus tikslo bei norų, įkūnytų lėkštė- 
je? Kiekviename demiurgo padare glūdi pirminės medžiagos 
dėsniai, nes šis padaras yra tik anos medžiagos dalis ir todėl 
visu savimi laikosi šioje medžiagoje. Iš kitos pusės, demiurgo 
padaras yra palenktas idėjai, kuri yra įkūnyta anoje medžia- 
goje ir kuri teikia jam individualų pavidalą kaip regimą idė- 
jos išraišką. Pats padaras kaip toks neturi nieko sava ir todėl 
negali būti savarankiška būtybė. Nesusipratimas tad kalbėti 
apie pasaulio daiktų savarankiškumą, jeigu pasaulis yra de- 
miurgo žiedinys, nes tokiu atveju neįmanoma logiškai atsieti 

pasaulio nuo pirminės medžiagos, kurioje jis laikosi materia- 
liai, ir nuo demiurgo idėjos, kuri jį laiko formaliai kaip anos 
bendros medžiagos suindividualinimą. Kas tad atstovauja du- 
alistinei pasaulėžiūrai, tuo pačiu neigia pasaulio savaran- 
kiškumą ir negali jo sekuliarizuoti, vadinasi, padaryti jį ne 
ženklu, o tikra būtimi. Dualizme pasaulis yra ženklas savo 
esme, todėl ir negali būti subūtinamas: dualizme pasaulis tik- 
tai reiškia. Jo regimybė kaip būtis yra netikra: ii yra tik 
išvaizda ir net apgaulė, kas Platono filosofijoje, sakysime, 
matyti labai ryškiai. Dualistinė pasaulio santykių su Dievu 
samprata pasikartoja, kaip matysime trečiame šios knygos 
skyriuje, Teilhard de Chardin pasaulėžiūroje, paverčiančioje 
pasaulį tik kelrodžiu į ateitį, neturinčiu vertės dabartine sa- 
vo būkle. į 


Antroji pažiūra kaip pirmosios priešingybė yra moniz- 
mas. Jos autorius yra paskutinis didis stabmeldiškosios seno- 
vės mąstytojas Plotinas (3 šimt. po Kr.). Pasak jo, yra tik 
vienas pradas, būtent, Dievas arba Absoliutas. Absoliutas yra 
vienis, sykiu tačiau ir daugis. Plotinas užtat ir klausia: kaip 
šis vienis santykiuoja su pasaulio daiktų daugybe? Kokiu 
būdu vienis ir daugis telpa šalia vienas kito? Plotino atsa- 
kymas: Absoliutas kaip vienis spinduliuoja iš savęs daugybę, 
tarsi saulė spindulius, pats savęs betgi neišspinduliuodamas. 
Kitaip tariant, Absoliutas tekėdina iš savęs pasaulį, kaip šal- 
tinis tekėdina upelį. Tai nebe žiedimas iš ko nors, kaip 
Platono teorijoje, bet kildinimas (emanatio) iš savęs. Pirmas 
toks Absoliuto kildinys yra, pasak Plotino, dvasia (nous), 
toliau eina siela (psychė) ir galop medžiaga (hylė). Tuo 
labiau ši būtybių srovė nuo Absoliuto kaip savo šaltinio tols- 
ta, juo labiau ji temsta ir nyksta savyje, taip kad medžia- 
ga, pavyzdžiui, būdama toliausiai nutekėjusi, tuo pačiu yra 
ir labiausiai sunykusi; virtusi beveik nebūtimi (mė on). 
Nesunku betgi suvokti, kad pasaulis kaip Absoliuto išplauka 
negali būti savarankiškas, nes savyje jis yra ne kas kita kaip 

to paties Absoliuto pratęsimas. Net ir nusilpusios bei su- 
menkėjusios Absoliuto išplaukos yra vistiek jo išplaukos, o 
ne savarankiškos būtybės. Juk net ir tūkstančius kilometrų 
nuo savo šaltinio nutekėjęs upeliukas, vos srovenąs, užterštas 
ir drumzlinas, pasilieka vanduo, esmėje nesiskiriąs nuo savo 
šaltinio vandens. Monistinėje pažiūroje skirtumas tarp Abso- 
liuto ir pasaulio nyksta. Pasaulio savarankiškumas darosi 
apgaulingas. Tiesa, ši pažiūra regimas pasaulio apraiškas — 
psichines, biologines, medžiaginės jo savybes — vertina labai 
neigiamai. Tačiau ir neigiamas vertinimas nepadaro regimo 
pasaulio savarankišku. Jis vistiek lieka Absoliuto išplauka ar- 
ba sunykęs Absoliutas, nors Plotinas niekur nepaaiškina, ko- 
dėl jis savo srovenime sunyksta. Pasaulis ir Dievas čia nėra 
dvi tikrovės, bet tik dvi tos pačios absoliutinės tikrovės bū- 
senos. Kaip tad galima būtų šiame tekėjime įžiūrėti kokią 
nors pasaulio nepriklausomybę, jo savus dėsnius ir jo savą 
vertę, be kurių realumo nė sekuliarizacija yra neįmanoma? 
Sekuliarizuoti monistiškai suprastą pasaulį reikštų jį atjungti 
nuo Absoliuto ir tuo būdu jį visiškai išsekinti jo būtyje. 


Trečioji pažiūra vadinasi kreacionizmas, atstovaujamas 
Krikščionybės. Pasak šios pažiūros pasaulis yra Dievo ne nu- 
žiedžiamas iš ko nors, ne kildinamas iš savęs, bet sukuria- 
mas iš nebūties. Nebūtį čia reikia suprasti ne kokios nors 
tuščios erdvės, ne kokio neaprėžto daugio, ne maišaties, bet 
būties stokos tiesiogine šio žodžio prasme. Tai reiškia: kūrimo 
akimirką Dievas atlieka tokį veiksmą, kuris padaro, kad pa- 
saulis yra. Be šio veiksmo pasaulis ne tik nebūtų pavidalas, 
tvarka bei sąranga, bet jo iš viso nebūtų. Kūrimas iš ne- 
būties nereikalauja jokios pirminės medžiagos ir jokios idėjos, 
todėl jis ir nėra žiedimas iš ko nors ir pagal ką nors; jis 
nereikalauja jokio srovenimo iš Absoliuto, todėl nėra Dievo 
ištaka arba Jo — tegu ir sunykęs — tęsinys. Kūrimas yra 
Viešpaties veiksmas, Šventaraščio pasakymu “žodis', kurio ato- 
liepis ir yra pasaulis kaip būtis. Daiktas, sukurtas iš nebū- 

ties, neturi visiškai nieko, kas jį savimi laikytų ir todėl ap- 
spręstų, kaip pirminė medžiaga bei demiurgo idėja Platono 
teorijoje arba kaip Absoliutas Plotino filosofijoje. Žvelgiant 
į nebūtį, sukurtasis daiktas yra visiškai savarankiškas, nes 
nebūtis kaip visiška būties stoka negali nieko įtaigoti: ji yra 
niekis. Žvelgiant į Dievą, sukurtasis daiktas yra irgi sava- 
rankiškesnis, nes Dievas pašaukia jį iš nebūties ne kaip api- 
pavidalintą pirminės medžiagos dalelę ir ne kaip savo 
paties išplauką, bet kaip tikrovę, kuri nėra nei nebūtis, 
nei Absoliutas. Sukurtasis daiktas kyla iš nebūties, bet jis 
yra būtis. Jis kyla Dievo veiksmu, bet jis nėra Dievas. 
Kūrimas jį atriboja ir nuo nebūties ir nuo Dievo ir tuo 
būdu kaip tik pagrindžia jo savarankiškumą. Kurti iš 
nebūties reiškia teikti daiktam būtį, turinčią savus dės- 
nius, savą gėrį, savą tiesą ir todėl savą autonomiją. 
Sukurtasis iš nebūties pasaulis yra autentinė tikrovė, sa- 
varankiška tiek savo būsme, tiek tapsme. Štai kodėl II Vati- 
kano Susirinkimas ir pabrėžia, kad pasaulio savarankišku- 
mas yra ne tik reikalaujamas “mūsų meto žmonių“, bet kad 
jis atitinka “ir Kūrėjo valią“ (I, 204). Kitaip sakant, Dievas 
„ kūrimo veiksmu pašaukia būti tai, kas yra ne Jis pats ir 
kas tuo pačiu yra savarankiška būtybė. Nesusipratimas tad 
yra reikalauti pasaulio savarankiškumo ir kartu neigti jo kū- 
riniškumą. Jeigu pasaulis nėra Dievo kūrinys iš nebūties, tai 
jis tada yra arba demiurgo žiedinys iš pirminės medžiagos 
arba Absoliuto išplauka bei tęsinys. Kitokios išeities čia nėra, 
jeigu pripažįstamas Dievo buvimas. Kiekvienu atveju pasaulio 
savarankiškumas dingsta. "Tuo pačiu dingsta ir jo nudievini- 
mas arba sekuliarizacija. Nudievinti pasaulį kosmologinėje 
plotmėje galima tik tada, jeigu jis nėra Dievas ontologinėje 
plotmėje. O ontologinėje plotmėje pasaulis nėra Dievas tik 
tada, jei jis yra Jo kūrinys iš nebūties. Štai kodėl ir šiuo 
atžvilgiu Krikščionybė, skelbdama kūrimo iš nebūties idėją 
ir laikydama pasaulį Viešpaties kūriniu, pagrindžia sekulia- 

rizaciją kaip pasaulio savarankiškumo reikalavimą bei vyk- 
dymą. Šių dienų sekuliarizacijos atstovai, neigdami pasaulio 
kūriniškumą, nė nepastebi, kad tuo pačiu jie neigia tai, kam 
jie taip aistringai atstovauja, būtent: pasaulio autonomiją 
kosmologinėje bei sociologinėje srityje. 


Pasaulio kūriniškumas atskleidžia mum ir tikrąją pasau- 
lio ženkliškumo prasmę. Anksčiau pabrėžėme, kad laikyti 
pasaulį Viešpaties ženklu arba, kaip II Vatikano Susirinki- 
mas sako, “kūrinijos kalboje“ girdėti “Kūrėjo balsą“ (I,204) 
yra ne tik viduramžiškas, bet ir apskritai krikščioniškas pa- 
saulio pergyvenimas. Iš kitos betgi pusės teigėme, kad išga- 
nymo istorijoje Dievas traukiasi iš pasaulio kaip savęs liudi- 
jimo plotmės ir kad todėl pasaulis — gamta ir istorija — nu- 
stoja buvusios Dievo ženklu: tokis ženklas dabar yra tiktai 
Kristus. Kitaip sakant, Krikščionybei pasaulis yra ženklas ir 
kartu nebėra ženklas. Atrodo, kad tai prieštaravimas. Tačiau 
šis prieštaravimas nyksta, atsiminus, kad pasaulis yra Dievo 
kūrinys. Būdamas sukurtas iš nebūties, pasaulis yra savaran- 
kiška būtybė kosmologinėje savo plotmėje. Šioje plotmėje jis 
pats savimi nėra ženklas. Ženklu virsti čia jis gali tik tada, 
kai Viešpats jį laisvai pasirenka kaip savęs liudijimo arba 
apsireiškimo vietą. Taip yra buvę, kaip sakėme, visose gam- 
tinėse religijose, taip yra buvę retkarčiais dar ir Izraelio 
religijoje, taip gali būti net ir Krikščionybėje stebuklų atveju, 
kas betgi kiekvienu atskiru atveju reikalauja Bažnyčios pri- 
pažinimo, kad Dievas per kurį nors pasaulio reiškinį tikrai 
yra kalbėjęs. Tai aiškus nurodymas į tai, kad išganymo is- 
torijoje po Kristaus tik Bažnyčia kaip laike ir erdvėje sklin- 
dąs Išganytojas yra tikroji Viešpaties bylojimo sritis. Šia pras- 
me į paskutinį skyriaus įžangoje minėtą A.E. Loeno klausi- 
mą, “o gal pasaulio sąranga niekados nėra buvusi kelrodis 
į Dievą?", turime atsakyti: taip, kosmologinė pasaulio sąran- 
ga pati savaime niekad nėra rodžiusi į Dievą, vadinasi, bu- 
vusi Jo ženklu. Ji yra buvusi ženklu tik tada ir tik tiek, ka- 

da ir kiek Viešpats ją tiesiog tokiu ženklu buvo pasirinkęs. 
Viduramžiškas tad pasaulio kaip knygos, kaip paveikslo ir 
veidrodžio pergyvenimas objektyvine kosmologine prasme yra 
neteisingas. Jis yra teisingas tik subjektyvine psichologine 
prasme, nes nevienas gali regėti pasaulio padaruose bei įvy- 
kiuose Viešpaties pėdsakų, kaip jų regėjo Linnė gyvūnijos. 
sąrangoje. Iš tikro tačiau šitoks pergyvenimas neturi atitik- 
mens kosmologinėje plotmėje, nes ši plotmė yra sukurta būti, 
o ne reikšti. Reikšmuo pačiu savimi pasaulis yra tik dualis- 
listinėje, 0 ypač monistinėje pasaulėžiūroje, bet ne kreacio- 
nistinėje. Kas kosmologinius pasaulio reiškinius ar pavida- 
lus laiko objektyviais Dievo ženklais, tas atkrinta arba į pla- 
tonizmą arba į plotinizmą, nes tam pasaulis yra arba demi- 
urgo žiedinys, reiškiąs tam tikrą idėją, arba Absoliuto išplau- 
ka rodanti į savą šaltinį. Viduramžiškas pasaulio pergyveni- 
mas esmėje buvo platoniškas, nors ir apvilktas krikščioniš- 
kuoju drabužiu.“ Paviršium žiūrint, jis atrodė esąs giliai re- 
ligingas, esmėje tačiau jis buvo senovės atoaidis ir todėl dau- 
geliu atvejų pilnas prietarų. Gal todėl jį U. H. von Bal- 
thasaras, kaip sakėme, ir vadina pelkėmis, kurias reikėjo nu- 
sausinti.“ Sekuliarizacija tai kaip tik ir įvykdė. 


Bet ar tai reiškia, kad pasaulis iš viso nėra Dievo ženk- 
las? Atsakyme į šį klausimą kaip tik ir išeina aikštėn pa- 
saulio sampratos priešingybė. Pasaulis yra Viešpaties sukur- 
tas būti, todėl jis yra savarankiškas, būnąs bei veikiąs pa- 
gal savo paties dėsnius. Tačiau kaip tik todėl, kad jis yra 
sukurtas, vadinasi, gavęs savo būtį (ne pavidalą, kaip dua- 
lizme) iš Dievo ir ją gaunąs kiekvieną akimirką, jis nėra 
ir negali būti savarankiškas. Tai skirtumas, kurį reikia visa- 
dos turėti galvoje, kalbant apie pasaulio ženkliškumo tei- 
gimą Krikščionybėje ir jo neigimą sekuliarizacijoje. Kiek pa- 
saulis yra savarankiškas, tiek jis nėra ženklas. Kiek tačiau pa- 
saulis yra nesavarankiškas, tiek jis yra ženklas. Nesavaran- 
kiškas yra pasaulis betgi tiek, kiek jis yra Dievo kūrinys, 

nes kūrinys savaime nurodo į Kūrėją, nešiodamas savyje šio- 
jo bruožų ir būdamas tik ryšium su Kūrėju. Tarp kūrinio ir 
Kūrėjo esama, kaip sakėme, būtinio ryšio, kuris jokiu atveju 
nutrūkti negali, nes negali nutrūkti kuriamasis Viešpaties 
veiksmas. Tačiau šis glūdi ne toje pačioje plotmėje kaip ir 
regimasis pasaulio gyvenimas. Savo regimybe pasaulis nėra 
Dievo kūrinys, nes ši regimybė yra paties pasaulio dėsnių 
veiklos padaras. "Todėl čia pasaulis yra savarankiškas ir čia 
jis nėra Dievo ženklas. Kosmologinė pasaulio plotmė kaip 
šio savarankiškumo išraiška ir jo vykdymo sritis yra kintanti, 
sujukusi, bloga ir net demoniška. Dievo kūrinys pasaulis yra 
tik ontologinėje savo plotmėje, todėl čia jis yra nesavaran- 
kiškas ir kaip tik čia jis yra Viešpaties ženklas. Ontologinė 
pasaulio plotmė kaip tiesioginis dieviškojo kūrimo padaras 
yra todėl amžina, darni, gera, sakralinė, nes susijusi betar- 
piškai su Dievu. Ji apie Dievą kalba ir Jį reiškia. Todėl ir 
viduramžiškas pasaulio kaip knygos, paveikslo bei veidrodžio 
pergyvenimas, kurį kritikavome kosmologine prasme, yra 
teisingas ontologine prasme. Šia prasme jis, kaip sakėme, ir 
yra ne grynai istorinis, vadinasi, praeinąs, bet krikščioniš- 
kas savo esme. Šia prasme atmetame sekuliarizaciją kaip ne- 
krikščionišką, nes ji neigia pasaulio ženkliškumą ontologinė- 
je srityje. Juk nudievinti pasaulį ontologinėje jo plotmėje reiš- 
kia paneigti jo kūriniškumą. O tai darant, pasaulis virsta 
nebe Dievo giliausia šio žodžio prasme. Šitaip betgi pasaulį 
sekuliarizuojant, jis padaromas amžinu arba pirmapradės me- 
džiagos arba Absoliuto prasme. Kadangi tačiau šios abi pa- 
saulio sampratos yra nekrikščioniškos, tuo pačiu nekrikščio- 
niška darosi ir sekuliarizacija, kuri, teigdama pasaulio amži- 
numą, jį ontologiškai išveržia iš Dievo ir tuo būdu virsta 
ateistine apraiška. Šitoje vietoje sekuliarizacijos dviprasmiš- 
kumas, apie kurį anksčiau kalbėjome, išeina aikštėn visu ryš- 
kumu. 

Šitoje vietoje išeina galop aikštėn ir ano šiandien taip 

madinio “Dievo mirties“ šūkio prasmė, Jau minėjome H.U. 
von Balthasaro mintį, esą moderniam žmogui atsitiko kaž- 
kas baisaus, nes jam Dievas mirė pasaulyje. Tačiau ši “Die- 
vo mirtis" yra lygiai tokia pat dviprasmė, kaip ir visas se- 
kuliarizacinis modernaus žmogaus santykis su pasauliu. Ga- 
lima visiškai ramiai — tegu ir grynai psichologiškai — kal- 
bėti apie “Dievo mirtį“ kosmologinėje pasaulio plotmėje. Ma- 
nydamas, esą Dievas gyvena pasaulio regimybėje, joje reiš- 
kiasi ir ją tiesiog tvarko, viduramžių žmogus jautė Viešpa- 
ties artumą kiekviename gamtos reiškinyje ar istorijos įvy- 
kyje, pergyvendamas juos kaip Jo malonę ar nemalonę. Sub- 
jektyviai šitoks pergyvenimas, be abejo, skatino maldingu- 
mą ir leido regėti Viešpatį kiekviename gyvenimo žingsny- 
je. Objektyviai betgi jis buvo, kaip sakėme, klaida. "Todėl 
kai naujųjų laikų mokslas šia klaida nusikratė, maldingiem 
žmonėm atrodė, kad tai esąs pasaulio išniekinimas, neigiant 
jį kaip Viešpaties gyvenvietę. Šia tad prasme ir galima teigti, 
esą Dievas “mirė" pasaulyje. Be abejo, šis teiginys yra tik 
vaizdas, nes jis reiškia tik žmogaus pergyvenimą, bet ne Dievo 
tikrovę. Dievas mirė žmogaus sąmonėje, nes tarp pasaulio 
regimybės kaip Viešpaties gyvenvietės ir žmogaus pergyveni- 
mo įsiterpė modernus mokslas, kuris šią gyvenvietę nusakra- 
lino ir tuo būdu Dievą iš pasaulio regimybės išstūmė. Ka- 
" dangi tačiau pasaulio regimybė po Kristaus ir nebuvo Dievo 
gyvenvietė bei Jo šventykla, tai “Dievo mirtis“ pasaulyje šia 
prasme yra ne kas kita kaip subjektyvinio pergyvenimo ati- 
tiesimas ir jo suderinimas su objektyvine kosmologinė pasau- 
lio sąranga. Juk jeigu ši sąranga pati savimi Dievo nereiškia, 
tai ji ir neturi būti pergyvenama taip, tarsi ji Jį reikštų bei 
rodytų. Jeigu pasaulio regimybėje Viešpaties pėdsakų nėra, 
tai ir nereikia šios regimybės laikyti knyga, kurioje anuos 
pėdsakus atsektume tarsi Viešpaties raštą, įbrėžtą atomuose, 
gyvūnijoje ar žmonių santykiuose. Maldingumas, atremtas 


į netikrovę, yra nevertas būti palaikomas, nes jis pažeidžia 

žmogaus kilnumą, reikalaujantį visur ir visados remtis tik- 
tai tiesa. Todėl šitokios “Dievo mirties“ pasaulyje nereikia 
bijoti. Iš kitos pusės, nereikia jos nė pabrėžti arba ja remti 
ištisą teologiją, kaip tai šiandien mėgstama,“* nes šitokia “te- 
ologija' yra tik nesusipratimas.“* “Dievo mirtis“ pasaulyje 
kosmologine prasme yra panaši į “mirtį" Kalėdų senelio ar 
Velykų kiškio, kai paaugęs vaikas patiria, kad jo gaunami 
šių švenčių proga žaislai ar kiaušiniai yra jo paties tėvelių 
dovanoti. Šia prasme sekuliarizacija yra suprantama, patei- 
sinama ir net reikalinga, kad žmogus gilų savo santykį su 
Dievu grįstų subrendusia bei objektyvinę tikrovę atitinkan- 
čia sąmone. Šia prasme sekuliarizacija iš tikro yra moder- 
naus žmogaus religinio brendimo ženklas. 


Visai kas kita betgi, jei “Dievo mirtis“ yra suprantama 
kaip objektyvinis įvykis ar vyksmas — vistiek ar jis būtų 
įvykęs ontologinėje pasaulio plotmėje ar istorinėje Viešpa- 
ties apsireiškimo eigoje. Nes tokiu atveju kalbama ne apie 
žlugimą sąmonės įvaizdžio, kuriuo žmogus išreiškia Dievo 
pergyvenimą bei Jo sampratą, bet apie žlugimą paties šio 
įvaizdžio objekto. Kitaip tariant, tokiu atveju kalbama apie 
paties Dievo žlugimą. O tai yra ne kas kita, kaip vaizdin- 
gai išreikštas ateizmas. Nes jeigu Dievas yra miręs savyje, tai 
Jis niekad nėra nė gyvenęs. H. Zahrntas šiuo atžvilgiu gra- 
žiai sako: “Arba Dievas yra miręs, tai tuomet jis niekad nėra 
buvęs nė gyvas; arba Jis yra gyvas, tai tuomet Jis nėra mi- 
ręs. Nes Dievas mirti negali“.** Ir čia Zahrntas cituoja pras- 
mingą H. Coxo posakį, kad mirti galįs Dievas nesąs vertas 
nė vienos ašaros, nes tokiu atveju Jo niekados nėra buvę. 
Gali kisti žmogaus turimi įvaizdžiai bei sampratos, kuriais 
jis Dievą suvokia: jie gali mirti ir iš tikro miršta istorijos 
eigoje. Tačiau jie miršta ne todėl, kad Dievą iš žmogaus bū- 
ties išstumtų, bet kad jam kaip tik padėtų Viešpatį vis aiš- 
kiau suvokti, giliau pergyventi ir arčiau pajausti. Teigu bet- 
gi šių įvaizdžių bei sampratų mirtis yra perkeliama į paties 

Dievo mirtį, padarant Jį žmogui arba visiškai nesuvokiamu 
bei neprieinamu arba suliejant Jį su pačiu žmogumi, tuo- 
met sekuliarizacija virsta viena iš ateizmo apraiškų, nes “Die- 
vo mirties“ vaizdu ji pridengia Jo nebuvimą savyje arba Jo 
buvimo neigimą iš žmogaus pusės. Dabartinės teologijos mai- 
šatyje kartais sunku atskirti, kuria prasme yra “Dievas mi- 
ręs“: kosmologine ar ontologine. Tačiau susidaro įspūdis, kad 
vis labiau griežtėjanti “Dievo mirties“ teologija (ypač Ameri- 
koje) nesąmoningai suka į ontologinę plotmę ir tuo būdu ati- 
dengia ateistinį savo pagrindą. 


Štai kodėl anksčiau ir kalbėjome, kad sekuliarizacija 
gali reikšti ir ateizmą, jeigu ji pasaulį padaro nebe Dievo 
ontologine prasme. O pasaulis tampa nebe Dievo visu svo- 
riu kaip tik tada, jei Dievas yra “miręs' savyje ir jei dabar 
Jo vietininkas yra žmogus. Nuo pažinimo srities pasukusi 
buvimo linkui, sekuliarizacija tuo pačiu pasuka nuo religi- 
jos į ateizmą. Štai kodėl ir neigiamas jos vertinimas — nors 
kartais ir neaiškiai išreikštas — kaip tik ir turi galvoje šį 
sekuliarizacijos pusūkį į ateizmą. Sekuliarizacijai kaip ateis- 
tinei apraiškai gražiai tinka tai, ką N. Berdiaevas yra pasa- 
kęs apie komunizmą: “Komunizmas slepia savyje vieną di- 
džiulį prieškrikščionišką melą, sykiu tačiau ir ištisą eilę tiesų; 
jis slepia savyje ištisą eilę tiesų ir tik vieną vienintelį didžiulį 
melą. Šis tačiau melas yra toks galingas, jog nustelbia bei 
iškreipia visas komunizmo tiesas“.“" Komunizmo gi melas 
kaip tik ir yra jo ateizmas. Tas pat atsitinka ir su sekulia- 
rizacija. Ji išreiškia daug tiesų, kalbėdama apie gamtos, is- 
torijos bei kultūros nepriklausomumą; ji nudievina pasaulį 
jo regimybėje ir tuo būdu atitinka patį išganymo istorijos 
vyksmą; ji kelia aikštėn žmogiškosios kūrybos vertę bei pras- 
mę savyje, išvaduodama jį iš pasivergimo religijai bei Baž- 
Nyčiai; ji pabrėžia žmogaus kaip pasauliškio reikšmę ir tuo 
būdu pakerta šaknis klerikalizmui. Visa tai yra sekuliari- 
Zacijos tiesos, kurių negalima nematyti ir nepripažinti. "Ta- 

čiau anuo didžiuoju melu, kad Dievas yra miręs savyje ir 
kad dabar Jo vietą užima žmogus, vadinasi, kad pasaulis 
yra ne tik ne Dievas, bet ir ne Dievo, — šiuo melu seku- 
liarizacija užgožia visas savo tiesas, jas iškreipia ir paverčia 
jas dviprasmėmis. Todėl ir kova už ar prieš sekuliarizaci- 
ją kaip tik priklauso nuo to, ar ji pajėgs išsivaduoti iš ano 
didžio melo, ar eis ir toliau ateistine kryptimi ir tuo būdu 
virs galų gale tik viena iš naujųjų Dievo neigimo lyčių. 


ANTRASIS SKYRIUS 


EVANGELIJŲ 
NUMITINIMAS 


vangelijų numitinimo teorija turi ne 
tik savo autorių, bet net ir savo gim- 
tadienį, būtent, 1941 m. birželio 4 
d. Mat, tą dieną R. Bultmannas, 
protestantų teologijos profesorius Marburgo (Vokietijoje) uni- 
versitete, skaitė “Evangelikų Teologijos Draugijos“ suvažiavi- 
me Alpirsbache (šiauriniame Schwarzwalde) paskaitą, pava- 
dintą “Naujasis Testamentas ir mitologija“, netrukus išėju- 
Sią ir atskiru leidiniu! Tačiau ano meto karinės vokiečių 
sėkmės neleido Bultmanno mintim pasiekti platesnių sluogs- 

nių. Evangelikų Bažnyčia, kaip pastebi H. Zahrntas, “tu- 
rėjo tada kitų rūpesčių: ji kovojo už savo mokslo grynu- 
mą ir už savo pačios išsilaikymą. ]i domėjosi Naujuoju "T'es- 
tamentu, bet ne mitologija. Be to, didžiuma pastorių ir te- 
ologų buvo fronte“.* Po karo betgi, pradedant maždaug 
1948 metais, Bultmanno mintys tuojau buvo prisimintos, ir 
jų atžvilgiu užvirė aštrus ginčas, kuriame viena pusė numi- 
tinimo teoriją sveikino kaip “primygtiną kreipimąsi į teolo- 
gų sąžinę" (H. Thielicke), kiti vadino ją “tikėjimo bei Baž- 
nyčios griovike“ (O. Kuester); vieni tikėjo, kad “ją svarsto 
kiekvienas pamokslininkas kiekviename tikrame pamoksle“, 
norėdamas prieiti prie modernaus žmogaus (Į. Schniewind), 
kiti įžiūrėjo joje žymiai daugiau, negu “tik pagalbą moder- 
niam mąstymui atgauti savas teises" (F. Gogarten). Būdin- 
giausia yra gal tai, kad Vokietijos “Suvienytų Evangelikų- 
Liuteronų Bažnyčių“ sinodas 1952 m. buvo pasišovęs Bult- 
manno numitinimą viešai pasmerkti. Tik Hamburgo evange- 
likų vysk. V. Herntrichas atkalbėjo sinodo dalyvius nuo šio 
žingsnio.“ "Tad Bultmanno mintys pasiliko protestantizme kaip 
teisėta, nors ir ginčijama teorija, vis labiau plitusi, radusi 
vis daugiau pritarimo ir galop įsibrovusi net į katalikų teolo- 
giją,' virsdama vienu iš didžiųjų religinių dabarties klausi- 
mų. Evangelijų numitinimas dabar yra nebe tik specialistų 
reikalas, bet “viešų diskusijų objektas“, pralaužiąs “akade- 
minį susidomėjimą“ ir tampąs banga, “kuri anaiptol nerodo 
ženklų atslūgti".? 

Tai kaip tik ir verčia mus panagrinėti šį klausimą kiek 
platėliau, nes ligšiolinėje lietuviškoje religinėje literatūroje 
jis, atrodo, nėra buvęs net nė liestas. Tai reikalinga tuo la- 
biau, kad, kaip matysime vėliau, numitinimas yra atvirkšti- 
nė sąvoka: savo turiniu ji reiškia priešingybę to, ką sako 
savo žodžiu. 

1. EVANGELIJŲ NUMITINIMO PRIELAIDOS 


Pirmu požiūriu atrodo, kad “£numitinimas" esanti lygiai 
tokia pat neigiama sąvoka, kaip “*nužmoginimas"', “nuasmeni- 
nimas", 'nutolinimas" ir t.t. Kaip šie pastarieji terminai reiš- 
kia padaryti žmogų nebe žmogumi, užtrinant jame žmogiš- 
kąsias jo savybes; padaryti asmenį nebe asmeniu, paneriant 
ji į masę arba palenkiant jį kurios nors grupės bei parti- 
jos valiai; padaryti daiktą esantį nebe arti, bet toli nuo mū- 
sų, — taip lygiai ir “numitinimas' turėtų padaryti evange- 
lijas nebe mitais, teikdamas jom tikrovės pobūdžio. Kalbi- 
niu atžvilgiu '/numitinimas? turėtų reikšti pastangą grąžinti 
evangelijom jų istoriškumą, nes istorinė tikrovė kaip tik ir 
yra mito priešingybė. Juk, žinome, 19 ir 20 šimt. sąvartoje 
vad. "istorinė kritika' (F.Ch. Baur, A. von Harnack, D. F. 
Strauss, A. Schweitzer, J. Wellhausen ir k.) ištikro evange- 
lijas buvo padariusi legendų rinkiniu, neturinčiu istorinio pa- 
grindo, nes asmuo, apie kurį šios legendos telkiasi — Tė- 
zus Kristus — nesąs buvęs istorinė asmenybė. Nuosekliai tad 
dabartinė numitinimo teorija kaip tik ir turėtų atsigrįžti 
prieš aną liberalinį Šventojo Rašto aiškinimą (egzegezę) ir 
pabrėžti evangelijų istoriškumą visu rimtumu. "To reikalautų 
jau pats šios teorijos pavadinimas — 'numitinimas".* 

Bet kaip tik čia ir prasideda sunkenybės. Numitinimo 
teorija yra priešingybė vad. dialektinei teologijai, sukurtai vie- 
no iš žymiausių protestantizmo teologų — K. Bartho. Bar- 
thas gi yra ankstesnės kritiškai istorinės egzegezės nepaisyto- 
jas. Tiesa, teoriškai jis jos neneigia, tačiau praktiškai jis pa- 
lieka ją šalia visų savo svarstymų. Dialektinės teologijos 
pagrindinė mintis yra: “Šventraščio turinį sudaro ne teisin- 
80s Žmogaus mintys apie Dievą, bet teisingos Dievo min- 
tys apie žmogų. Ne tai yra Šventraštyje, kaip mes turime 
kalbėti apie Dievą, bet tai, ką Jis kalba į mus; ne tai, kaip 
mes turime rasti kelią į Jį, bet tai, kaip Jis kelio į mus ieš- 

kojo ir jį rado". "Tai reiškia: Šventraščio aiškinimas ir sy- 
kiu su juo visa teologija gali Dievo tiesą apie žmogų at- 
skleisti ne istoriškai, tyrinėdami senovės palaikus; ne psicho- 
logiškai, gilindamiesi į žmogaus sielą; ne filosofiškai, pasi- 
kliaudami begalybės sąvoka ar pasaulio atsitiktinybe, bet gry- 
nai bibliškai, išeidami iš to, kad Šventraštis yra Dievo Žodis. 
O Dievo žodis stovi viršum visokios istorijos, psichologijos 
ir filosofijos. Pats Barthas pabrėžia, kad jo pastanga buvo 
žvelgti pro istoriją tarsi pro stiklą, žvelgti tiesiog į Švent- 
raščio dvasią, kuri yra amžinoji Dvasia". Tuo būdu visi is- 
toriniai svarstymai, kurie atrodė tiek svarbūs ankstesnei libe- 
ralinei istorinei kritikai, dialektinės teologijos šviesoje visiš- 
kai nubluko. Štai kodėl H. Zahrntas ir sako, kad “dialektinė 
teologija lyg kokia didžiulė banga persirito per istorijos prob- 
lemą, tarsi visiškai nebūtų buvę dviejų šimtmečių istoriškai 
kritinio darbo, tyrinėjant Šventraštį ir Krikščionybės kilmę“? 

Šią tad dialektinės teologijos nepagarbą istorijai dabar 
kaip tik ir mėgina pataisyti numitinimo teorija. Tačiau ko- 
dėl numitinimo? Tuk dialektinė teologija Šventraščio anaiptol 
nelaikė mitų rinkiniu. Priešingai, Šventraščio pasakojami įvy- 
kiai jai buvo tikrovė giliausia šio žodžio prasme, būtent: 
dieviškoji tikrovė, kuri neišsisemia jokia žmogiškąja kultūra, 
jokiu maldingumu, jokiu religiniu pergyvenimu, vadinasi, 
jokia žmogiškąja tikrove. Todėl šiai dieviškajai tikrovei ir ne- 
pakanka istorijos, nes ji pati yra anapus istorijos. Kas tad 
čia galima būtų numitinti? Numitinti galima juk tik tai, 
kas laikoma mitu, kas tačiau — numitintojo įsitikinimu — 
nėra mitas. Tačiau šitokios pažiūros į Šventraštį dialektinėje 
teologijoje kaip tik nebuvo. Įeigu ji istorijos ir nepabrėžė, tai 
tik todėl, kad iš istorinių Šventraščio tyrinėjimų nieko ypa- 
tingo nesitikėjo, nes Šventraščio tiesa gyvena viršum istorijos 
ir todėl istorinėmis priemonėmis nėra prieinama. Šiuo at- 
žvilgiu dialektinė teologija ryšium su Šventraščiu buvo labai 
panaši į senesniąją katalikų ir į dabartinę ortodoksų egze- 

gezę, kuri į istorinę Šventraščio pusę taip pat nekreipė ypa- 
tingo dėmesio, jos anaiptol neneigdama, atvirkščiai, ją pri- 
imdama net be didesnės kritikos. Kokia tad prasmė būtų 
visos šios — katalikiškos, protestantiškos ir ortodoksiškos — 
egzegezės šviesoje kalbėti apie numitinimą? 

Ir štai, čia kaip tik ir pradeda mum pamažu aiškėti 
numitinimo teorijos tikrasis pobūdis. Ji anaiptol nėra atsigrį- 
žimas į evangelijų istoriškumą kaip mitiškumo priešingybę, 
nes šio istoriškumo pastarąjį pusšimtį metų niekas nėra nei- 
gęs. Ji yra šuolis į devynioliktojo šimtmečio istoriškai kriti- 
nę egzegezę, kuriai evangelijos ištikro buvo legendos ir mi- 
tai. Skirtumas tarp senosios liberalinės egzegezės ir numitini- 
mo teorijos yra tik tas, kad pirmoji, atmetusi evangelijų is- 
toriškumą, neteikė jom jokios prasmės bei svarbos, atmesda- 
ma nuosekliai ir pačią Krikščionybę kaip apreikštąją religiją 
bei įjungdama į eilę visų kitų religijų; antroji betgi, nors 
ir laikydama evangelijas mitais, mėgina rasti jose tam tikrą 
prasmę ir nori ją numitinimo veiksmu kaip tik kelti aikštėn. 
Skirtumas dar ir tas, kad liberalinei egzegezei ir pats Kristus 
kaip evangelijų kertinis akmuo buvo neistorinis, tuo tarpu 
numitinimo teorijai Kristus yra tikrai gyvenęs, veikęs ir mi- 
ręs. Tačiau Jo asmuo, Jo mokslas, Jo veikla evangelijose 
esą atpasakoti mitiškai. Nuosekliai tad reikią evangelijas nu- 
mitinti, kad galėtume patirti, kas iš tikro Jėzus Kristus yra 
buvęs, ko Tis iš tikro yra mokęs ir ką iš tikro reiškia tas 
ar kitas evangelijų pasakojimas apie Jo darbus. "Trumpai ta- 
riant, pagal numitinimo teoriją evangelijos reiškia ne tai, ką 
jos sako. Tikrąją jų pasakojimų reikšmę suvokti kaip tik ir 
yra numitinimo uždavinys. Numitinimas klausia, “kas yra 
ana tikrovė, ant kurios rymo krikščioniškasis tikėjimas“.'* 

Štai kodėl F. Gogartenas ir teigia, kad numitinimas yra 
Žymiai daugiau negu tik Kristaus Naujienos skelbimo pritai- 
kymas modernaus žmogaus mąstymui bei pergyvenimui; tai 
Nėra tik sielovados ar pamokslininkavimo būdas; tai nėra 

tik pakeitimas tos ar kitos krikščioniškojo tikėjimo smulk- 
menos, to ar kito įsisenėjusio įvaizdžio; tai “sukrėtimas viso 
tikėjimo“, nes numitinimas “liečia tikrovę, kurią krikščioniš- 
kasis tikėjimas tiki ir kuria jis yra grindžiamas; jis suabejo- 
ja šia tikrove — ne todėl, kad ją neigtų, bet todėl, kad 
klaustų, ar tradicinė ir Bažnyčios skelbime įprasta šios tikro- 
vės samprata iš tikro yra teisinga ir reali"./' Atsakydamas 
į šį klausimą, numitinimas griebiasi “iš pagrindų kitokio bū- 
do" ir todėl “išvysto iš pagrindų kitokią šios tikrovės sampra- 
tą" (t.p.p.21). Kitaip tariant, numitinimo teorija evangelijų 
anaiptol neatmeta, kaip tai buvo dariusi senoji liberalinė 
istorinė kritika; ji tik evangelijas perprasmina. Numitinimas 
yra evangelijų prasmės pakeitimas. Nuosekliai tad numiti- 
nimo teorijoje nėra beveik jokios evangelijų kritikos. Ji pri- 
ima Naująjį Testamentą tokį, koks jis yra savo pilnatvėje. 
Tačiau ji aiškina jį kitaip.“ Kame glūdi šis naujas aiškini- 
mas ir ši nauja prasmė, matysime tolimesniuose skyreliuose. 
Šitoje vietoje mum svarbu patirti, kodėl numitinimo egzege- 
zei yra reikalingas evangelijų perprasminimas; kokiomis prie- 
laidomis remiasi evangelijų prasmės pakeitimas, ir ar šios 
prielaidos iš tikro pateisina numitinimo pastangas. 


Pirmas dalykas, reikalaująs evangelijas numitinti, esąs 
jų pasaulėvaizdis. Minėtoje savo paskaitoje Bultmannas ši- 
taip apibūdina evangelijų pasaulėvaizdį: “Naujojo Testamen- 
to pasaulėvaizdis yra mitinis. Pasaulis yra padalintas į tris 
aukštus: viduryje stovi žemė, viršum jos yra dangus, o jos 
apačioje — požemis (Unterwelt). Dangus yra Dievo ir dan- 
giškųjų būtybių arba angelų gyvenvietė; požemis yra pragaras 
arba kančių vieta. Tačiau ir žemė yra ne tik prigimto kas- 
dieninio vyksmo, rūpesčių bei darbo, tvarkos bei įstatymų 
vieta, bet sykiu ir antgamtinių jėgų veiklos scena; stebuklai 
čia nėra retenybė. Žmogus nėra paties savęs viešpats; jį gali 
apsėsti velniai; šėtonas gali jam įkvėpti piktų minčių; taip 
pat ir Dievas gali lenkti jo mąstymą bei norus, gali jam 

siųsti dangiškų vizijų, gali jam tarti įsakančių ar guodžian- 
čių žodžių, gali jam teikti antgamtinių savo Dvasios jėgų. 
Istorija eina ne nuolatine dėsninga vaga, bet esti antgam- 
tinių galybių judinama ir tam tikra kryptimi lenkiama. Tos 
tarpsniai yra šėtono, nuodėmės ir mirties valdžioje; jos eiga 
skuba galo linkui, būtent, greito galo, kuris įvyks kosmi- 
nio sudužimo būdu. Jau netoli paskutinio meto "traukuliai", 
dangiškojo Teisėjo atėjimas, mirusiųjų prisikėlimas ir teismas 
išganymui arba pasmerkimui“".'* "Tai trumpas, bet aiškus bei 
įspūdingas aprašymas to, ką Bultmannas ir vėlesni jo sekė- 
jai (ir tarp katalikų!) vadina Naujojo Testamento pasau- 
lėvaizdžiu. 

Betgi šis pasaulėvaizdis nebeturįs nieko bendro su da- 
bartiniu moksliniu pasaulėvaizdžiu, kuriame nėra jokių tri- 
jų aukštų, jokio dangaus, jokio požemio arba pragaro, jo- 
kių demonų bei šėtonų, jokių stebuklų, jokio istorijos galo, 
jokio teismo. Dabartinis pasaulėvaizdis yra grynai imanenti- 
nis, atskleidęs, kaip minėta pirmame šios knygos skyriuje, 
pasaulio savarankiškumą bei jo dėsningumą, nebepalenktą jo- 
kiom aukštesnėm galybėm. Mokslo išsivystymas sugriovęs 
Naujojo Testamento pasaulėvaizdį iš pat pagrindų. Tarp se- 
nojo pasaulėvaizdžio, į kurį esančios įvilktos evangelijos, ir 
naujojo pasaulėvaizdžio, kurį yra pasisavinęs dabartinis žmo- 
gus, tvylanti nebeužgrindžiama bedugnė. “Ar gali tad, klau- 
sia Bultimannas, krikščioniškasis skelbimas iš šiandienos žmo- 
gaus reikalauti, kad šis mitinį pasaulėvaizdį laikytų tikru?“ 
(t.p.). Todėl jis savo teorijoje, net pabrėždamas, kartoja žo- 
dį "baigta" (erledigt): baigta su visokiomis istorijomis apie 
Kristaus nužengimą į pragarus ir užžengimą į dangų; baigta 
su besiartinančia pasaulio katastrofa ir jo pabaiga; baigta 
su laukimu ant dangaus debesų ateisiančio Žmogaus Sū- 
naus; baigta su stebuklais kaip stebuklais; baigta su tikėjimu 
i dvasias ir demonus. “Negalima naudotis elektros šviesa ir 
radijo aparatu, ligos metu pasikliauti naujosiomis medicinos 

bei ligoninių priemonėmis ir sykiu tikėti Naujojo Testamen- 
to dvasių ir stebuklų pasaulį. O jei kas mano tai asmeniš- 
kai galįs, turi žinoti, kad tuo jis padaro Krikščionybės skel- 
bimą bei supratimą šiandien nebegalimą“.'* Naujojo "Tes- 
tamento pasaulėvaizdis ir modernaus žmogaus pasaulėvaizdis 
yra priešingybės. Tų suderinti negalima. Juos galima tik arba 
visumoje priimti arba visumoje atmesti. Kadangi naujasis 
pasaulėvaizdis yra mokslinis ir todėl atmesti negalimas, tad 
belieka atmesti Naujojo "Testamento pasaulėvaizdį, kuris yra 
nebegrįžtamai praėjęs. 

Ar tai reiškia, kad tuo pačiu reikia atmesti ir šiuo miti- 
niu pasaulėvaizdžiu išreikštas Krikščionybės tiesas? Į tai nu- 
mitinimo teorija atsako griežtu “ne'. Krikščionybės tiesos ne- 
sančios tiek su senuoju pasaulėvaizdžiu susijusios, kad, šiam 
žlungant, žlugtų ir jos. Jeigu tačiau Krikščionybės tiesos ga- 
lioja ir šiandien, tai ką reikia daryti su anuo pasaulėvaiz- 
džiu, kuriuo jos yra išreikštos? Į tai Bultmannas ir sykiu vi- 
sa numitinimo teorija atsako: “Kad Naujojo "Testamento skel- 
bimas galiotų, yra tik vienas vienintelis kelias, būtent: numiti- 
nimas“ (t.p. 22 p.). Reikia evangelijas išvilkti iš mitinės iš- 
raiškos ir atskleisti tikrąjį jų branduolį. Reikia atsisakyti vis- 
ko, kas telpa senojo pasaulėvaizdžio rėmuose, kas tačiau moks- 
linio pasaulėvaizdžio yra neigiama. Tik tokiu atveju atsiskleis 
tikroji evangelijų prasmė ir sykiu krikščioniškųjų tiesų supra- 
timas moderniam žmogui. 


Kiek ši numitinimo prielaida gali būti pateisinama? — 
Visų pirma reikia pastebėti, kad evangelijų pasaulėvaizdžio 
kaip mitinio samprata turi du atžvilgiu: 1. numitinimo teo- 
rija atmeta visą aukštesnį arba, kaip Bultmannas žodiškai 
sako, “dvasių ir stebuklų" pasaulį bei jo santykį su mūsuoju 
pasauliu ir 2. ši teorija atmeta senąją kosmologinę regimo 
pasaulio sąrangą. Šiuodu atžvilgiu reikia griežtai skirti vieną 
nuo kito, nes juodu neturi vienas su kitu nieko bendro, nors 
numitinimo teorijoje juodu ir esti nuolatos jaukiami. 

Yra tiesiog juokinga manyti, kad žmogus, naudojąsis 
elektros šviesa ir radijo aparatu, einąs pas gydytoją injek- 
cijų ar tirdinąs ligoninėje savo inkstus izotopų priemonėmis, 
negalėtų tikėti antgamtinį pasaulį ir jo įtaką šiam pasau- 
liui bei jo istorijos eigai. Šios 'negalimybės'" pagrinde glūdi 
tam tikra filosofija, būtent: būties kaip vienaplotmės samp- 
rata, neturinti betgi nieko bendro nei su modernumu, nei 
su mokslu. Ši samprata yra buvusi jau ir graikų filosofijo- 
je, būtent: sofistikoje, neigusioje dievų buvimą, ir Heraklito 
mokykloje, neigusioje dievų įtaką pasauliui ir teigusioje pa- 
saulio savarankiškumą, išeinantį aikštėn ritminiame jo sąran- 
gos kilime bei žlugime; ji yra buvusi ir Apšvietos deizme, 
pagal kurį Dievas, tiesa, sukūręs pasaulį, tačiau užsukęs jo 
spyruoklę tarsi didžiulio laikrodžio ir palikęs jį vieną tiksėti 
amžiam, nesikišdamas į jo eigą. Kas šią filosofiją priima, 
tas, žinoma, negali pripažinti jokio “dvasių ir stebuklų pa- 
saulio". Tačiau tam nėra reikalo būti 20 amžiaus žmogu- 
mi. Modernumo šaukimasis čia yra visiškai nereikalingas. 


Viena betgi reikia nepamiršti, kad šitoks Dievo ir pasau- 
lio santykių aiškinimas yra nekrikščioniškas. Jeigu Dievas 
yra, jeigu Jis yra pasaulio Kūrėjas, jeigu Jis yra Meilė, tai nėra 
nei logiška, nei tuo labiau krikščioniška neigti Jo Apvaizdą 
kaip vidinį Jo santykį su žmonijos istorija ir su atskiro žmo- 
gaus gyvenimu. Numitinimo teorija teigia, esą mitologija su- 
vokusi Dievo transcendentiškumą “kaip objektyvinį pasaulį, 
esantį viršum arba anapus mūsojo pasaulio ir nuolatos besi- 
kišantį į šį, suardant jo gamtinį bei istorinį nuolatinumą".'* 
Jei betgi šitoks Dievo transcendentiškumas iš tikro būtų Nau- 
jajame "Testamente, tai tiek pats Kristus, tiek šv. Povilas, 
tiek šv. Jonas būtų buvę pirmieji jo "numitintojai", nes visi 
jie skelbė begalinį Viešpaties artumą. Kas gi yra pats įsikūni- 
jimas, jei ne Dievo tapimas žmogumi tarno pavidalu (plg. 
Pilyp. 2,7)? Kas gi yra Kristaus pažadas pasilikti su savo 
ištikimaisiais ligi pasaulio pabaigos (plg. Mt. 28,20), jei ne 

nuolatinis To buvimas Bažnyčioje neregimu, tačiau visiškai 
realiu būdu? Kas gi yra visos kūrinijos suderinimas su Die- 
vu, darant Kristaus “kryžiaus krauju taiką" (Kol. 1,20), jei 
ne Dievo apsigyvenimas tarp mūsų, su mumis ir mumyse? 
Kas gi yra Kristaus nurodymas į paskutiniojo teismo ištar- 
mės mastą “ką padarėte vienam iš šitų mažiausiųjų brolių, 
man padarėte“ (Mt. 25,40), jei ne aiškus pripažinimas, kad 
Jis kaip tik gyvena šiame mažiausiajame brolyje? O argi ne 
šv. Povilas skelbė graikam Atėnų areopage, kad Dievas “yra 
netoli nuo kiekvieno mūsų, nes Jame mes gyvename, juda- 
me ir esame" (Apd. 17,27-28)2 Argi ne šv. Jonas savo laiš- 
kuose primygtinai kartoja, “kad mes vadinamės Dievo vai- 
kais ir esame“ (1 Įn. 3,1), vadinasi, kad Dievas yra ne 
kažkokia anapus gyvenanti transcendentinė Būtis, bet mūsų 
"Tėvas? Dar daugiau: ne mes savais dūsavimais bei maldavi- 
mais padarome, kad prasiskleidžia ana Bultmanno “aukštes- 
nė sfera"'" ir kad mes į ją pasikeliame tarsi į kokį trečią 
aukštą, bet priešingai, “tame yra meilė, ne kad mes mylėjo- 
me Dievą, bet kad Jis pirmas mus mylėjo ir siuntė savo 
Sūnų kaip permaldavimą už mūsų nuodėmes“ (1 Jn. 4,10). 
Mūsų meilė Dievo atžvilgiu yra, pasak Naujojo Testamento, 
tik atsakymas į Dievo meilę mūsų atžvilgiu: “Mylėkime 
Dievą, nes Dievas pirmas mus mylėjo“ (1 Įn. 4,19). Kur 
čia tad tasai numitinimo teorijos atmetamas “objektyvinis 
pasaulis“, stovįs viršum arba anapus mūsų? Krikščioniškasis 
Dievas yra tiek arti, jog žmogus nebežino, ar Dievas gyvena 
jame, ar jis Dievuje (plg. Gl. 2,20). 

Be abejo, tai nereiškia, kad Naujojo "Testamento Dievas 
yra tik kitoks žmogaus vardas, kaip tai skelbė savo metu 
L. Feuerbachas ir kaip tai šiandien mėgina mus įtikinėti tie, 
kurie visą teologiją suveda į antropologiją, o Dievo reiški- 
mąsi regi tik socialiniuose darbuose. Būdamas žmogaus Kū- 
rėjas, Atpirkėjas ir Perkeitėjas, Dievas nesutampa su žmogu- 
mi tiek, jog virstų tik žmogaus prasmenimi, nes tokiu atve- 

ju Žmogus pats save susikurtų, išganytų ir ištobulintų. "Ta- 
čiau kaip tik dėl to, kad Dievas yra tikras žmogaus Kūrė- 
jas, tikras jo Išganytojas ir tikras jo Perkeitėjas — tai pa- 
grindinė Krikščionybės tiesa —, Dievas nevirsta nė kažkokiu 
grynai “objektyviniu pasauliu“, kažkokia “aukštesne sfera“, 
kuri gyventų viršum žmogaus ir jo istorijos. Priešingai, Die- 
vas gyvena pačiame žmoguje kaip jo būties pagrindas, kaip 
pašvenčiamoji malonė ir kaip galutinio išskaistinimo paža- 
das bei viltis. Šie du to paties Dievo sampratos atžvilgiai 
Naujajame Testamente yra tiek ankštai vienas su kitu susi- 
je, jog apie bet kokį Dievo transcendentiškumą, nesusisiekian- 
ti su mūsuoju pasauliu arba į jį įsikišantį tik stebuklo pa- 
vidalu, negali būti nė kalbos. Teigu numitinimo teorija ma- 
no, esą ji numitinanti Dievo bei dvasių gyvenvietę tuo bū- 
du, kad ji visą aną “aukštesnę sferą“ perkelianti į žmogaus 
egzistencija, į mūsų regimus veiksmus, įvykius bei daiktus," 
tai ji laužiasi į atviras duris: Naujasis Testamentas tai yra 
padaręs jau prieš du tūkstančiu metų. 


Tuo būdu savaime prieiname prie antrojo atžvilgio, bū- 
tent: senosios kosmologinės pasaulio sąrangos atmetimo. Yra 
visiškai tiesa, kad Naujojo "Testamento pasaulėvaizdis nėra 
mokslinis. Tačiau jis nėra nė toks, kaip jį aprašo Bultman- 
nas. Kur yra evangelijose anas jo minimas bei įtaigojamas 
triaukštis pasaulėvaizdis? Bultmannas ir net katalikiškieji jo 
sekėjai nepastebėjo, kad tuo metu, kai evangelijos buvo ra- 
šomos, vadinasi, helenistiniame tarpsnyje, vyravo nebe Ari- 
stotelio, o stoikų pasaulėvaizdis. Stoikų gi pasaulėvaizdis ne- 
turi tokių tvarkingų rangų kaip Aristotelio teorijoje. Stoikų 
pasaulėvaizdis yra panteistinio pobūdžio (plg. jų vad. sėkli- 
nius logus — logoi spermatikoi), nebeturįs transcendentinio 
Dievo ir todėl stokojąs paties viršutinio aukšto. Iš kitos pu- 
sės, visos religijos, kurios pripažįsta požeminį pasaulį, pripa- 
žista kartu ir požemio dievus kaip šio pasaulio gyventojus. 
Krikščionybė betgi jokių nei požemio, nei antžemio dievų 

nepripažįsta. Griežtas jos monoteizmas neleidžia jai skaldyti 
būties į aukštus ir padalinti jos lyg butus įvairiarūšiem die- 
vam. Tai yra buvę stabmeldiškose religijose, bet tai nėra nei 
Senajame, nei Naujajame Testamente. "Todėl protestantų te- 
ologas F. Flueckigeris ir peikia Bultmanną, kad jis niekad nė- 
ra nurodęs, “kur gi toks pasaulėvaizdis Šventraštyje yra ap- 
rašytas". Bendra prielaida, esą senovėje vyravęs toks pasau- 
lėvaizdis, dar nėra, pasak Flueckigerio, pagrindas teigti, esą 
šis pasaulėvaizdis yra perimtas iš Naujojo Testamento. Prie- 
šingai, reiktų aiškiai parodyti, kad toks pasaulėvaizdis yra 
evangelijų skelbiamas ir kad Kristaus Naujiena su tokiu pa- 
saulėvaizdžiu yra rišama. "Tuo tarpu Bultmannas “niekad ne- 
sistengia tokio pasaulėvaizdžio Naujajame Testamente rasti“. 
Jis jį tik teigia, net nenurodydamas, kaip jis tokio teiginio 
yra priėjęs. O perėmimas kaikurių terminų, kaip “hades* (gr.) 
arba “šeol" (hebr.), dar nieko nereiškia, nes šie terminai Nau- 
jajame Testamente naudojami labai bendra prasme; jie nie- 
kad nenurodo konkretaus turinio ir todėl negali būti laikomi 
pasaulėvaizdžio išraiška.“ "Teisingai tad ir A.E. Loenas sako, 
“iei Naujojo Testamento Naujiena ir buvo įdėta į ano meto 
kosmologinio pasaulėvaizdžio rėmus, tai negali būti nė kal- 
bos, kad šis pasaulėvaizdis būtų paimtas nepakeistas. Tai bu- 
vo iš viso negalima, nes Evangelija paprasčiausiai netilpo 


jame“? 


Ar tai reiškia, kad Naujasis Testamentas neturi jokio 
pasaulėvaizdžio? Anaiptol! Tačiau šis jo pasaulėvaizdis yra 
tiek kosmologinis, kiek geografiškai-istorinis. Evangelijos be- 
veik nieko nekalba apie kosmologinę pasaulio sąrangą. Kris- 
taus vaizduojamas pasaulio galas — “saulė aptems, mėnu- 
lis nebeduos savo šviesos, žvaigždės kris nuo dangaus“ (Mt. 
24,29) — reiškia kosmologinės sąrangos sudužimą, bet jis 
nereiškia šios sąrangos vaizdo. Užtat evangelijos labai aiškiai 
kalba apie jų aprašomų įvykių geografinę bei istorinę aplin- 
ką; vietovardžiai, vardai asmenų, daugiau ar mažiau tikslus 

laiko nurodymas, įvykių būdas, jų atogarsis žmonių sąmonėje 
— Štai kas sudaro evangelijų pasaulėvaizdžio pradus. "Tai 
žmogaus gyvenamoji aplinka, kurioje pasirodė Kristus kaip 
pasaulio Gelbėtojas. Ši aplinka yra labai konkreti, labai 
smulkmeniška, labai ankštai susijusi su ano meto kultūra. 
Jos yra pilnos evangelijos, pilna apaštalų darbų knyga, pilni 
apaštalų laiškai. Tačiau ji yra jokiu būdu ne mitinė, bet 
istorinė. Jos numitinti negalima, nes tokia ji yra anuo metu 
iš tikro buvusi. Nuosekliai tad numitinimo teorija jos kaip 
tik ir nepastebi ar nenori pastebėti. Bultmannas nuolatos 
kalba apie kosmologinį evangelijų pasaulėvaizdį, kurio gali- 
ma rasti daugiausia tik užuominų, bet jis niekur nekalba 
apie geograliškai-istorinį tų pačių evangelijų pasaulėvaizdį, 
kuris užtinkamas kiekviename žingsnyje. Todėl F. Fluecki- 
geris ir sako, kad “Bultmannas visiškai nekreipia dėmesio į 
šį Šventraščio ryšį su pasauliu, kaip kad jis nekreipia dėme- 
„sio nė į istoriją; vienas tik “kryžius yra pripažįstamas kaip 
istorinis įvykis. Tačiau kad šis kryžius stovėjo Palestinoje 
prie Įėruzalės miesto, tai neturi jam reikšmės. Kalbėdamas 
apie Šventraščio arba Naujojo "Testamento "pasaulėvaizdį", 
Bultmannas turi galvoje grynai idėjinius kosmologinius įvaiz- 
džius; teigdamas, esą Naujojo Testamento Naujiena yra susi- 
jusi su mitiniu pasaulėvaizdžiu, jis jau iš anksto prileidžia 
jos ryšį su anais įvaizdžiais; tačiau žymiai ankštesniu Švent- 
raščio istorijos ryšiu su istorine aplinka jis visiškai nesido- 
mi“.“ Tai svarbus numitinimo teorijos bruožas, būdingas, 
kaip vėliau regėsime, jos esmei, glūdinčiai evangelijų perpras- 
minine. Nes atkreipus dėmesį į geografiškai-istorinį evan- 
gelijų pasaulėvaizdį, su kuriuo jų Naujiena iš tikro yra ne- 
atskiriamai suausta, jokis numitinimas darosi negalimas. Juk 
jeigu Kristus mirė penktadienį devintą valandą ant kryžiaus, 
iškelto Įėruzalės priemiesčio vietoje, vadinamoje  Golgota 
(Kaukolė), tai šio visiškai geografiškai bei istoriškai konkre- 


117 


taus įvykio neįmanoma numitinti ir sakyti, Kristus mirštąs 
visą laiką ligi pasaulio pabaigos (B. Pascalis). 


Naujojo "Testamento pasaulėvaizdis — tiek kosmologi- 
nis, tiek geografiškai-istorinis — yra pasaulėvaizdis kasdie- 
ninio, normalaus žmogaus, kuriuo yra kiekvienas, net ir di- 
džiausias dabarties mokslininkas, palikęs tyrimų laboratoriją 
ir perėjęs iš įrankių pasaulio į pojūčių pasaulį. Ši dalyką 
žinojo jau šv. Tomas, atgaivinęs ir susisteminęs Aristotelio 
pasaulėvaizdį, todėl regėjęs aiškų skirtumą tarp viduramžiško 
tikrai triaukščio — anuo metu labai “mokslinio' — ir evan- 
gelijų paprasto kasdienos pasaulėvaizdžio. Jis teisingai sako, 
kad Šventraščio autoriai “laikėsi to, ką juslėmis pastebėjo“, 
naudodamiesi tokiais žodžiais bei posakiais, kurie buvo įpras- 
ti ne tik ano meto žmonėm, bet kuriuos “ir šiandien dau- 
geliu atvejų naudoja net mokyčiausi žmonės".*'" Tasai 'šian- 
dien' tinka ne tik tryliktajam, bet ir dvidešimtajam amžiui; 
jis tiks visiem laikam, nes visų laikų žmogus savoje kasdie- 
noje kalbės ne taip, kaip įrankiai tikrovę atskleidžia, bet 
kaip juslės ją mum rodo. Jis kalbės, kad saulė teka bei 
leidžiasi, kad dangumi debesys skrenda, kad lėktuvas kyla į 
viršų ir leidžiasi žemyn, nors moksliškai ir žinos, kad nėra 
jokio saulėtekio ir saulėleidžio, jokio dangaus, jokio viršaus 
ir apačios. Jis kalbės apie švelnias moters rankas ir bučiuos 
jas, nors ir žinos, kad, pažiūrėjus pro mikroskopą, šių ran- 
kų oda yra biauriai supleišėjusi, gruoblėta, pilna bakterijų 
ir net parazitų savo poruose. Jis ramiai remsis alkūnėmis 
ant savo rašomojo stalo, nors ir žinos, kad šio stalo atomai 
yra vienas nuo kito nutolę kaip Paukščių Tako žvaigždės ir 
kad todėl stalo plokštuma susideda iš didžiausių skylių. Jis 
džiaugsis meilės pergyvenimais, nors ir žinos, kad pagreitin- 
tas širdies plakimas šiuo atveju yra ne kas kita, kaip sim- 
patinės nervų sistemos pasėka, kilusi iš adrenalino įtakos, ku- 
rį išskiria antinkstinė liauka. Numitinti visus šiuos pergyveni- 
mus bei įspūdžius reikštų paneigti žmogaus jusles ir tuo būdu 


118 


padaryti jį tikrai nenormalų, nes niekas negyvena ir nesiel- 
gia taip, kaip mum tikrovę pateikia mokslas. 

Nenuostabu todėl, kad tie evangelijų autoriai pasaulį — 
jo gamtinę sąrangą bei istorinę eigą — regėjo taip, kaip jį 
mum rodo juslės bei kasdieninis patyrimas. O juslių bei pa- 
tyrimo pasaulis anaiptol nėra mitinis pasaulis. Jis nėra moks- 
linis — sutikime; jis yra didele dalimi naivus — irgi suti- 
kime; bet jis nėra išmonė ar mitas, kurį reiktų perprasmin- 
ti, atskleidžiant tikrąją jo reikšmę. ĮJuslių bei patyrimo pa- 
saulis yra, tiesa, aprėžtas; čia yra jo silpnybė. Iš kitos tačiau 
pusės jis yra normaliai žmogiškas pasaulis, todėl visiem pri- 
einamas bei suprantamas; čia yra jo stiprybė, padaranti, kad 
visų laikų literatūros paminklai mum yra šiuo atžvilgiu su- 
prantami ir vertingi, tuo tarpu "moksliniai" Babilonijos, grai- 
kų, viduramžių pasaulėvaizdžiai atrodo šiandien juokingi ir 
yra įdomūs tik istorikam. Numitinimo teorija kaip tik ne- 
pastebėjo, kad evangelijų autoriai nesivaikė jokio pasaulėvaiz- 
džio, kaip jis buvo formuluotas ano meto mokslininkų, o lai- 
kėsi tokio, kokį jiem rodė jų juslės ir kasdienos patirtys. Ir 
čia kaip tik glūdi pagrindas, kodėl mes Naująjį Testamen- 
tą galime suprasti, nors tarp jo atsiradimo ir mūsų yra jau 
buvę mažiausia ketvertas pasaulėvaizdžių (stoikų, Ptolomejo, 
Keplerio, Einšteino). Evangelijų Naujiena rymo ne ant ko- 
kio nors mitinio ar mokslinio pasaulėvaizdžio, bet ant tokio 
pasaulėvaizdžio, kurį žmogui sukuria jo juslinė patirtis, ku- 
ris todėl yra amžinas ir jokio numitinimo nereikalingas. Tai, 
ką Bultmannas ir jo sekėjai laiko Šventraščio pasaulėvaiz- 
džiu yra, kaip teisingai pastebi F. Flueckigeris, atsiradę tik 
viduramžiais kaip Aristotelio ir Ptolomejo sampratų mišinys. 
“Nė vienas kūrinijos aprašymas, randamas Šventraštyje, ne- 
pažįsta to kiauto, kurį Bultmannas laiko “mitiniu pasaulė- 
vaizdžiu', esančiu evangelijose“".** 

Pirmoji tad prielaida, kuria numitinimo teorija norėtų 
remti evangelijų perprasminimo reikalą, yra netikra: mitinis 

pasaulėvaizdis yra Bultmanno ir jo sekėjų perkeltas iš vidur- 
amžių į Naująjį Testamentą ir tuo būdu neteisėtas meto- 
diškai ir neturįs atitikmens evangelijose. 


Antroji evangelijų numitinimo prielaida, sakoma, glūdin- 
ti jų pobūdyje. Juk kas gi iš tikro yra evangelijos? — Ilgą 
laiką buvo manyta, kad evangelijos esančios Jėzaus asmens, 
Jo gyvenimo, Jo darbų ir Jo mokslo aprašymas, vadinasi, 
Kristaus istorija. Pagrindo šiai pažiūrai teikia Luko evan- 
gelijos įvadas, kuris aiškiai mini keturis dalykus: 1. jau ir 
anksčiau “daugelis mėgino“ raštiškai tvarkyti žodinę krikš- 
čionių tradiciją (ordinare narrationem) “apie įvykusius tarp 
mūsų dalykus“; 2. šie raštai buvo sustatomi taip, kaip šiuos 
dalykus yra pasakoję tie, kurie juos “nuo pat pradžios ma- 
tė“; 3. pats Lukas sąmoningai prisijungė prie ankstesnių au- 
torių ir surašė anuos įvykius “iš eilės“, tačiau visų pirma 
“rūpestingai ištyręs visa nuo pradžios“; 4. jis tai darė, kad 
pažintų “tikrumą tų dalykų“ tie, kurie jau buvę jų išmo- 
kyti (Lk. 1, 1-4). Šios įvadinės Luko pastabos liudija, kad 
jo evangelija yra ne kas kita, kaip rūpestingai patikrinta ir 
raštu išdėstyta pirminės Krikščionybės tradicija ryšium su Kris- 
taus gyvenimu bei veikimu. Luko nepasitenkinimas tuo, kas 
jau buvo parašyta, ir pastangos ištirti “visa nuo pradžios“ 
rodo, kad, matyt, minėtoje tradicijoje buvę ir abejotinų pa- 
sakojimų, ir kad kaip tik šios abejonės paskatinusios Luką 
pateikti savo mokiniui Teofiliui (plg. Lk. 1,3), o per jį ir ki- 
tiem Kristaus išpažinėjam, tikresnį — šiandien pasakytume: 
kritiškesnį — visų anų dalykų aprašymą. Peršasi tad išva- 
da, kad jau Luko laikais (1 šimt. viduryje) yra buvę ne- 
tikrų pasakojimų ir tuo pačiu netikrų arba apokrifinių raš- 
tų, liečiančių Jėzaus asmenį bei Jo veiklą. Bažnyčios parei- 
ga tad ir buvo skirti tikrovę nuo išmonės ir užrašyti šią 
tikrovę, kad ji paliudytų būsimosiom kartom, kas ir kaip 
realiai yra buvę. Kitaip sakant, evangelijų metodas yra istori- 
nis, atremtas į tyrimą bei kritinę atranką. Luko atveju tai 

visiškai aišku. Kadangi tačiau Mato ir Morkaus evangelijos 
savo turiniu ir savo vaizdavimo būdu yra labai panašios į 
Luko evangeliją (šios trys evangelijos ir yra vadinamos si- 
noptinėmis), todėl istorinis Luko metodas buvo pagrįstai lai- 
komas ir Mato bei Morkaus metodu, nors savo evangelijose 
juodu apie tai ir nekalba. Užtat šios trys evangelijos Baž- 
nyčios buvo jau labai seniai pripažintos tikrai istoriniais vei- 
kalais. Prie jų galop buvo prijungta ir šv. Jono evangelija, 
nors ji ir skiriasi nuo pirmųjų trijų — ne tiek savo turiniu, 
kiek vaizdavimo būdu, pridengiančiu aiškų istorinį Luko me- 
todą. Iš daugybės tad netikrų aprašymų (apokrifų) Bažny- 
čia išsijojo tik keturias evangelijas, pripažindama jas auten- 
tiškais Jėzaus asmens, Jo gyvenimo, Jo darbų ir Jo mokslo 
aprašymais. 


Tačiau tose pačiose evangelijose slypi ir kitas jų pobū- 
džio atžvilgis. Nors Lukas ir rūpestingai, vadinasi, kritiš- 
kai tyrė, kas pirminėje tradicijoje yra tikra, o kas netikra, 
tačiau jis tai darė ne objektyvaus mokslo reikalui, o tam, 
kad iš tradicijos gautas tikėjimas būtų paliudytas kaip tik 
šiuo užrašytu tyrinėjimu. Skirdamas savo evangeliją savam 
mokiniui Teofiliui, Lukas rašo: “Kad tu pažintumei tikru- 
mą tų dalykų, kurių esi išmokytas“ (Lk. 1,4). Teofolius jau 
buvo įtikėjęs; jis jau buvo išmokytas Jėzaus gyvenimo bei dar- 
bų. Tačiau jo tikėjimui sustiprinti bei pagilinti Lukas dar 
surašė visa tai “iš eilės" ir pateikė visumą iš karto. Istorinis 
Luko metodas buvo anaiptol ne priemonė atskleisti grynai 
objektyvinei praeičiai. Jis buvo priemonė tikėjimui, o jo kny- 
ga buvo šio tikėjimo liudijimas. Lukas rašė istoriškai, bet 
ne istorijai. Dar aiškiau evangelijų rašymo ryšį su tikėjimu 
randame vienoje Jono evangelijos vietoje. Jonas savo evan- 
geliją laiko tik nuotrupa. Jis laiduoja, kad tai, kas jo para- 
šyta yra tiesa: “jo liudijimas tikras“ (Jn. 21,24). Tačiau 
čia pat pastebi, “kad yra dar daug ir kitų dalykų, kuriuos 
Jėzus padarė“, kurie betgi jo liko neužrašyti, nes “jei kiek- 

vienas iš jų būtų skyrium aprašytas, tai... visas pasaulis ne- 
galėtų sutalpinti tų knygų" (21,25). Vadinasi, Jonas, kaip ir 
Lukas, darė atranką, bet irgi ne tam, kad pavaizduotų ob- 
įektyvinę praeitį. Tai jis aiškiai sako truputį aukščiau, taip 
pat primindamas, kad nevisi Jėzaus padaryti “mokytinių aki- 
vaizdoje“ stebuklai yra surašyti “šitoje knygoje“. O tai, kas 
užrašyta, padaryta tam, “kad tikėtumėte, jog Jėzus yra Kris- 
tus, Dievo Sūnus, ir kad tikėdami turėtumėte Jo vardu am- 
žinąjį gyvenimą“ (Įn. 20,30-31). Jono atranka yra taigi taip 
pat tikėjimo reikalui, ir jo knyga, kaip ir Luko, yra tikėjimo 
liudijimas. Kodėl tad turėtų būti kitaip su Mato ir Morkaus 
evangelijomis? Evangelijų autoriai juk yra buvę ne istorikai, 
bet apaštalai ar jų mokiniai, kiekvienu atveju “žodžio tar- 
nai", kaip juos vadina Lukas (1,2), vadinasi, Kristaus Nau- 
jienos skelbėjai “visam sutvėrimui“ (Mk. 16,15) ir “viso- 
se tautose“ (Lk. 24,47). Jie tad šiuo skelbimu visų pirma 
ir rūpinosi, kartais net sakramentų teikimą perleisdami ki- 
tiem, kas aiškiai matyti šv. Povilo atveju, kuris apie save 
sako: “Kristus mane siuntė ne krikštyti, bet Evangelijos skelb- 
ti" (1 Kor. 1,17). O ar šis skelbimas yra žodinis ar rašti- 
nis, nuo to jo esmė nesikeičia. Skirtumas tik tas, kad raštinis 
skelbimas nesiduoda taip lengvai ir greitai iškraipomas ir 
todėl saugiau paliudija “įvykusius tarp mūsų dalykus“ (Lk. 
1,1), negu žodinis skelbimas, reikalingas nuolatinės priežiū- 
ros, kas irgi aiškiai regėti šv. Povilo veikloje, kuris peikia 
galatus,  stebėdamasis, kaip greitai šie nukrypsta nuo tos 
Evangelijos, kuri juos pašaukė “į Kristaus malonę, prie ki- 
tos evangelijos“, žmonių iškreiptos ir todėl keliančios nerimo 
tikinčiuosiuose (Gal. 1,6-7). Nevienas užtat ir mėgino Kris- 
taus Naujienos skelbimą surašyti ir tuo būdu ją apsaugoti 
nuo iškraipymų. Evangelijos visiškai savaime įsiglaudžia į 
bendrą Kristaus Naujienos skelbimą ir virsta viena jo lyti- 
mi, būtent: rašytine. 


Ir štai, numitinimo teorija kaip tik ir susitelkia aplin- 

kui šį antrąjį evangelijų atžvilgį. Evangelijos jai yra visų pir- 
ma, skelbimas arba, graikiškai tariant, kerygma (pagal grai- 
kišką žodį “keryx-šauklys'). Tai išraiška pirminės krikščionių 
bendruomenės tikėjimo, kuriame Kristus gyvena ne kaip bu- 
vusis, bet kaip amžinai dabartinis, esąs šioje bendruomenė- 
je ligi pasaulio pabaigos ir ateisiąs regimu būdu šios pabai- 
gos įvykdytų. Tačiau kerygma nėra tik paprastas skelbimas 
pranešimo ar pasakojimo prasme. Kerygma yra įvykimas. 
“Nukryžiuotasis ir prisikėlusis Kristus yra mūsų pasitinka- 
mas skelbimo žodyje, niekur kitur“, sako Bultmannas. “Su- 
skambėjus (skelbimo) žodžiui, kryžius ir prisikėlimas tampa 
dabartinis".** Kerygma yra išganomojo Kristaus žygio su- 
dabartinimas. F. Gogartenas, gindamas Bultmanno keryg- 
mos sampratą, prašo visus pasvarstyti, kas gi yra Dievo žo- 
dis, kurį girdime skelbimo metu.“* Jo atsakymas: Dievo žo- 
dis yra ne garsų rinkinys, bet veiksmas (t.p.). Kaip Pra- 
džios knygoje aiškiai teigiama, kad, Dievui Kūrėjui tarus, 
“tebūnie — fiat“, atsirado šviesa, sausuma, žalumynai, gy- 
vūnai ir galop žmogus (plg. Pr. 1,3-26), taip lygiai ir Die- 
vui Išganytojui tarus, “Dievo Karalystė priartėjo" (Mk. 1,15), 
ji iš tikro priartėjo. Dievo žodis yra kuriamasis ir atperkama- 
sis. Jis nėra, kaip tai suvokė jau šv. Augustinas, vieno skie- 
mens skambėjimas po kito ir galop tyla, pastarajam nu- 
skambėjus, bet kūrinijos išraiška (plg. Conf. XI,6). Jeigu tad 
kerygma yra Dievo žodis, tai jo galia ir čia yra tokia pat. 
Girdėdamas skelbimo žodį, žmogus girdi ne pasakojimą apie 
kažkokį objektyvų įvykį ar teoriją, bet gyvą Viešpaties šauks- 
mą: “Darykite atgailą ir tikėkite Evangelijai" (Mk. 1,15). 
Tai kvietimas ne pasiklausyti, bet-pasikeisti. Kerygmos me- 
tu žmogus esti paliečiamas savo laisvės gelmėse ir pastato- 
mas prieš būtinybę apsispręsti. Štai kodėl kerygma ne pasako- 
ja, bet vykdo, būtent, vykdo tai, ką ir Kristus vykdė. 
Protestantų teologijoje ši kerygmos samprata yra sun- 
kiau suvokti bei pateisinti, kadangi jų teologija kreipia labai 

maža dėmesio į sakramentinį Krikščionybės pobūdį. Katali- 
kybėje betgi kerygma kaip įvykimas arba Kristaus veiksmo 
sudabartinimas gali būti gana gerai paaiškinta Mišių kon- 
sekracijos žodžiais. Šie žodžiai savo lytimi yra aiškus skelbi- 
mas: “Jis kančios išvakarėse ėmė duoną į savo šventas ir 
garbingas rankas ir, pakėlęs akis į dangų, į Tave, Dieve, sa- 
vo visagalį Tėvą, Tau dėkodamas, ją laimino, laužė ir davė 
savo mokiniam, sakydamas: Imkite ir visi jos valgykite, nes 
tai yra mano kūnas, kuris bus už jus išduotas. Taip pat, 
po vakarienės, jis ėmė ir šią brangiąją taurę į savo šven- 
tas bei garbingas rankas ir vėl, Tau dėkodamas, laimino ir 
davė savo mokiniam, sakydamas: Imkite ir visi iš jos ger- 
kite, nes tai taurė mano kraujo, naujosios ir amžinosios San- 
doros kraujo, kuris už jus ir visus žmones bus pralietas nuo- 
dėmėm atleisti. "Tai darykite mano atminimui“. Šie žodžiai, 
paimti iš sinoptinių evangelijų ir šv. Povilo pirmojo laiško 
korintiečiam (plg. 1, Kor. 11,23-25) neabejotinai pasakoja, 
kas įvyko Įėzaus kančios išvakarėse, valgant “pirmą Nerau- 
gintos Duonos dieną“ Velykų avinėlį (Mk. 14,12). Šis įvykis, 
buvęs Įėruzalėje, yra praėjęs. Bet štai, konsekracijos metu, 
kalbant kunigui minėtus žodžius, Kristaus veiksmas Įėruzalė- 
je virsta dabartimi, pakeisdamas duoną į Jo kūną ir vyną 
į Jo kraują. Skelbimas virsta įvykimu. Katalikų Bažnyčia šią 
skelbimo galią aprėžia betgi tik sakramentine praktika. Pro- 
testantų teologija, ypač numitinimo teorijoje, ją išplečia į vi- 
są skelbimą: kiekvienas pamokslas yra Kristaus sudabartini- 
mas. Ši pažiūra randa dabar nemaža pritarimo ir katalikų 
teologijoje ir atrodo, esanti atremta į II Vatikano Susirinki- 
mo mintis: Kristus “yra savo galia sakramentuose: kam nors 
krikštijant, krikštija pats Kristus. Jis yra savo žodyje, nes 
Jis pats kalba, kai Bažnyčioje skaitomas Šventasis Raštas“ 
I, 126). Jeigu tad evangelijos yra rašytinis skelbimas arba ra- 
šytinė kerygma, tai ir jom tinka visa, kas Bažnyčios taiko- 
ma skelbimui apskritai. 

Kokios betgi išvados plaukia evangelijų pobūdžio atžvil- 
giu, jei jos yra ne kas kita kaip pirminės krikščionių bend- 
ruomenės rašytinė kerygma? Kokiais principais vadovavosi 
jų autoriai, rašydami jas tikėjimui liudyti bei jam skelbti? 

Šiandien beveik visi egzegetai — tiek katalikai, tiek pro- 
testantai — sutaria, kad pagrindinis principas, pagal kurį 
evangelijos yra parašytos, yra žvilgis atgal — ne grynai for- 
maline prasme, kaip kiekvieno istoriko, bet pergyvenimo pras- 
me. Juk visiem yra aišku, kad tikėjimas į Kristų kaip Die- 
vo Sūnų ir Mesiją visa savo galia pasireiškė, tik Jam prisikė- 
lus, ir kad šis tikėjimas pagrindė pirmąją krikščionių bend- 
ruomenę, uždegė ją meilės ir aukos dvasia, ją stiprino vi- 
sokių negandų ir net persekiojimų metu. Egzegetai gali gin- 
čytis, ar sakysime, Petras, sakydamas Tėzui “Tu Kristus, gy- 
vojo Dievo Sūnus“ (Mt. 16,16), tikrai išpažino savo tikėjimą 
į Kristų kaip Dievo Sūnų ir ar jis suprato, ką šitoks išpaži- 
nimas reiškia“? Viena tačiau tikra, kad jei apaštalai bei 
mokiniai tokį tikėjimą ir turėjo, tai jis sudužo Jėzaus mirties 
valandą. Juk tasai pats Petras, kuris, pasak Mato, taip aiš- 
kiai paliudijo Kristų kaip Dievo Sūnų, griežtai priešinosi Tė- 
zaus nurodymam, kad “Jam reikia eiti į ĮTėruzalę, daug ken- 
tėti..., būti nužudytam ir trečią dieną prisikelti“ (Mt. 16,21). 
Šie pastarieji žodžiai — “trečią dieną prisikelti" —, atrodo, 
neturėjo Petrui jokios reikšmės, nes jis barė Tėzų, sakyda- 
mas: “Nieku būdu, Viešpatie, tai Tau neatsitiks“ (Mt. 16, 
22). Tėzus turėjo net sudrausti Petrą, tardamas: “Eik nuo 
manęs šėtone! Tu man papiktinimas, nes tu mėgsti ne tai, 
kas Dievo, bet kas žmonių" (Mt. 16,23). Įėzaus mokiniai ne- 
galėjo įsivaizduoti, kad jų Mokytojas, būdamas Mesijas, galė- 
tų būti žmonių nužudytas. O kai vis dėlto taip atsitiko, jie 
skirstėsi nuo Golgotos kalnelio apgauta viltimi, įspūdingai 
išreikšta dviejų į Emaus miestelį grįžtančių mokinių: “O mes 
tikėjomės, kad Jis atpirksiąs Izraelį“ (Lk. 24,21). Miręs Jė- 
zus nebegali nieko atpirkti. Tikėjimas juo kaip Mesiju yra 

žlugęs. Kas iš to, kad Jis “buvo pranašas, galingas darbais 
bei žodžiais Dievo ir visos tautos akivaizdoje" (Lk. 24,19). Bet 
jeigu jis neįstengė atsispirti savo paties mirčiai, tai jis buvo 
tik pranašas, kaip ir visi kiti pranašai, kurių nevienas irgi 
buvo nužudytas. Tačiau pranašas yra ne Mesijas, ne Atpir- 
kėjas ir ne Gelbėtojas. Jėzaus mirtis Jį nepaprastai pažemi- 
no Jo mokinių akyse. Todėl jie ir skirstėsi kas sau. 

Viskas betgi kinta iš pagrindų, jei Kristus prisikėlė. "Ta- 
da Jis yra daugiau negu pranašas. Tada Jis tikrai yra Die- 
vo Sūnus, Mesijas ir Išganytojas. "Tada reikia nustoti skirs- 
čiusis ir dar “tą pačią valandą“ grįžti atgal į Įėruzalę ir 
visiem skelbti šį nepaprastą įvykį (plg. Lk. 24,33). Tada rei- 
kia vėl susieiti draugėn, kurti bendruomenę, nes Jėzus yra 
gyvas: Jis vėl ateina pas savo mokinius, vėl su jais kalba- 
si, juos moko ir siunčia į pasaulį skelbtų Jo Evangelijos. Da- 
bar reikia Jo klausyti ir iš tikro į pasaulį eiti, nes Jis pasi- 
lieka kartu visus amžius; reikia skelbti Evangeliją ir už ją 
mirti, nes ji paliudyta prisikėlimu. Be prisikėlimo nebūtų 
buvę jokios krikščionių bendruomenės ir jokių evangelijų. 
"Tik prisikėlimas pagrindė Krikščionybę, įdiegė tikėjimą į Jė- 
zų kaip Dievo Sūnų bei Viešpatį ir paskatino Bažnyčią im- 
tis pasaulio perkeitimo. Todėl šv. Povilas, būdamas nuosek- 
lus, nė kiek neabejodamas, ir teigia: “Jei Kristus neprisikėlė, 
tai mūsų skelbimas yra tuščias, tuščias ir jūsų tikėjimas“ 
(1 Kor. 15,14). Be prisikėlimo visa būtų tik viena didžiulė 
apgaulė. 

Jeigu prisikėlimas turėjo tokios grindžiamosios reikšmės 
pirminei krikščionių bendruomenei, tai jis, be abejo, turėjo 
jos ir evangelijom. Juk kaip visas pirminės Bažnyčios skelbi- 
mas telkėsi apie Prisikėlusįjį, taip ir evangelijos, būdamos 
rašytinė kerygma, neturėjo kito tikslo, kaip skelbti prisikėlu- 
sijį Jėzų, Viešpatį ir Mesiją, ir paliudyti Jo darbus bei Jo 
garbę, apie kurią kalba šv. Įonas jau pačioje savo evange- 
lijos pradžioje: “Mes matėme Įo garbę, garbę kaip vienati- 

nio Sūnaus, pilno malonės ir tiesos“ (Jn. 1,14). Tasai žvilgis 
atgal, pagal kurį evangelijos buvo parašytos, yra tad žvilgis 
į prisikėlimą. Prisikėlusio regėjimas bei pergyvenimas yra 
principas, glūdįs evangelijų rašymo pagrinduose. “Evangeli- 
jų autoriai“, sako katalikų egzegetas R. Schnackenburgas, 
Vatikano teologų komisijos narys, “norėjo pateikti ne kokią 
nors istorinančią apžvalgą, bet tikėjimu persunktą pranešimą, 
kuris Velykų tikėjimo šviesoje vaizduoja Tėzaus istorijos fak- 
tus šiuo atžvilgiu imliam klausytojų rateliui“.*" "Tą patį tvir- 
tina ir kitas katalikų egzegetas H. Haagas: “Velykų tkėjimo 
pripildyti ir išaukštintojo Viešpaties galios patyrimu subran- 
dinti krikščionys žvelgia atgal ir nušviečia tai, “ką Jėzus darė 
ir mokė nuo pat pradžios iki tai dienai, kurią... buvo paim- 
tas į dangų" (Apd. 1,1-2). Tam reikalui evangelijų autoriai 
naudoja turtingą ir rūpestingai sutvarkytą, žodiškai perteiktą 
arba jau surašytą tradicijos lobį?.** Kadangi tačiau šis žvil- 
gis atgal yra ne žvilgis iš tolo, kaip istoriko darbe, bet žvil- 
gis iš tikėjimo nešamos dabarties, kurioje Jėzus švyti garbe 
bei galybe, todėl ir evangelijų rašymas virsta Prisikėlusiojo 
vaizdavimu bei skelbimu šios garbės bei galybės šviesoje. Že- 
miškasis Tėzaus gyvenimas — jo eiga, jo įvykiai, Kristaus 
darbai bei žodžiai — įgyja šioje šviesoje savotiško atspalvio. 
Evangelijų autorių jie yra ne tik paprastai aprašomi, bet ir 
aiškinami. "Tai, kas apaštalam prieš prisikėlimą buvo neaiš- 
ku arba nesvarbu, dabar įgyja naujos prasmės ir naujos 
svarbos. Jau savo gimimu Kristus pasirodo kaip Mesijas; Jo 
santykiai su žmonėmis ir su gamta darosi iškilūs, lydimi 
nuolatinių stebuklų bei įvairių nuostabių ženklų; Kristus, tie- 
sa, atėjo kaip žmogus, tačiau, pastebi K. Rahneris, kaip toks 
žmogus, “kuriame — esant trupučiui geros valios — tuo- 
jau būtų galima pastebėti dangišką jo kilmę“.“* Tis išniro iš 
tylaus kasdienybės gyvenimo Nazarete, tačiau prisikėlimo 
šviesoje evangelijų autoriai Jį jungia su Senuoju "Testamen- 


tu, regi Jame išpranašautąjį Mesiją ir Senąjį Testamentą aiš- 

kina To šviesoje, ką rodo daugybė evangelijose esamų ci- 
tatų iš Mozės knygų, psalmių, pranašų ir kitų Senojo "Tes- 
tamento vietų. Kaip pats Jėzus po prisikėlimo tapo Perkeis- 
tuoju, taip ir evangelijos šio perkeitimo šviesoj regi kiekvieną 
žemiškąjį Jėzaus žingsnį.“ "Trumpai tariant, evangelijos yra 
ne Kristaus istorija, bet Kristaus žemiškojo buvimo keryg- 
ma prisikėlimo šviesoje. 

Šis žvilgis atgal, kilęs iš Prisikėlusiojo garbės, betgi, nu- 
mitinimo teorijos pažiūra, stipriai sumenkinąs evangelijų is- 
torinį pobūdį. Tiesa, kerygma, kaip tai mokė ir pats Bult- 
mannas, “skelbia ne bendrą tiesą, ne kokią nors antlaikinę 
idėją, net jeigu ši būtų ir Dievo ar Išganytojo idėja, bet is- 
torinį faktą".*" Tačiau šis istorinis faktas kaip žemiškasis įvy- 
kis ar darbas pasidaro bereikšmis, nes, pasak Bultmanno, 
“ne istorinis Jėzus, bet Įėzus Kristus, skelbiamasis, yra Vieš- 
pats“ (t.p.). Todėl Bultmannas, o su juo ir visi numitini- 
mo teorijos šalininkai gana lengvai pastūmi šalin istorinį 
evangelijų aiškinimą, visą dėmesį sutelkdami apie vad. keryg- 
matinį Kristų. Kaip ten iš tikro yra buvę su istoriniu Tėzu- 
mi — ar Jis tai ir tai yra iš tikro padaręs, ar Jis tai ir tai 
iš tikro yra kalbėjęs, ar tai ir tai iš tikro yra su Juo įvykę —, 
esą mūsų tikėjimui be reikšmės arba mažų mažiausia neturį 
sprendžiamosios reikšmės. Istorinis Jėzus priklausąs dar Izrae- 
liui bei jo religijai, nes Krikščionybė prasidėjusi tik su pri- 
sikėlimu. Betgi prisikėlusis Kristus yra nebe istorjos, o tikėji- 
mo dalykas. Užuot tad nuolat klausus, kas ir kaip yra įvy- 
kę žemiškajame Jėzaus gyvenime, reikią mum įsiklausyti į 
kerygmos Kristų. “Mūsų uždavinys“, kaip šį numitinimo te- 
orijos nusistatymą gražiai išreiškia evangelikų teologas J. Te- 
remijas, “yra ne vaikytis istorinio Jėzaus šmėklą, bet aiškin- 
ti kerygmą, tai yra apaštalo Povilo mokslą apie nusidėjė- 
lio išteisinimą“.“* Katalikų teologai mėgina istorinį keryg- 
mos pagrindą kiek aiškiau pabrėžti bei vertinti. Tačiau ir jie 
yra jau atsisakę pažiūros, esą evangelijos esančios Kristaus 

istorija. Pastarasis Šventraščio tyrinėjimas, sako minėtasis H. 
Haagas, “iš pagrindų paneigė būdą skaityti bei suprasti evan- 
gelijas kaip "istorijos knygas? ir stipriai įpilietino pažiūrą, kad 
evangelijos esančios parašytos, vadovaujantis gyvu tikėjimo 
reikalu".“* Be abejo, tikėjimo reikalas dar nebūtinai turi 
neigti istoriškumą to, kas tikima. Vis dėlto tai, kas rašoma 
tikėjimo reikalui, rašoma kitaip, negu tai, kas rašoma istori- 
jos reikalui, norint atskleisti objektyvinę praeitį. Nuosekliai 
tad “Šventraštis niekados nekalba tik istoriškai" *, tvirtina 
olandų katalikų teologas fundamentalistas L. Bakkeris. “Jis 
vaizduoja praeitį tik tiek ir tik todėl, kiek ir kodėl jis turi reikš- 
mės dabartinei mūsų padėčiai. Todėl ir apie žemiškąjį Jėzaus 
gyvenimą jis kalba ne kaip apie gyvenimą kokio nors ne- 
gyvėlio, bet kaip tokio, kuris yra reikalingas klausytojui ar- 
ba skaitytojui“.** Kaip seniau buvo sakoma, kad evangelijos 
nėra gamtos knyga, taip dabar sakoma, kad jos nesančios 
nė istorijos knyga. Kaip Šventraščio autoriai aprašinėjo gam- 
tos reiškinius pagal savo jusles, nesistengdami jų tyrinėti moks- 
liškai, taip ir evangelijų autoriai rėmėsi istorija tik tiek, 
kiek jie tai rado reikalinga tikėjimui paliudyti ir toliau jam 
skelbti. "Todėl kaip negalima evangelijų matuoti gamtamoks- 
liu, taip lygiai jų negalima matuoti nė istorine metodologi- 
ja. Istorija yra tik bendri rėmai, kuriuose vyksta Kristaus 
Naujienos kerygma. 


Evangelijų kaip kerygmos samprata yra lengva suvokti 
ir, kaip matysime truputį vėliau, net pateisinti. Tačiau čia 
lieka dar neatsakytas klausimas, ką evangelijos kaip tikėjimo 
liudijimas bei skelbimas turi bendro su numitinimu. Kodėl 
reikia jas numitinti, jeigu jos yra ne istorijos knygos, o ti- 
kėjimo išraiška? Į tai būdingai atsako Bultmannas: “Kas Jė- 
Zus man yra, išsisemia ir išeina aikštėn ne tuo, kas Jis pasiro- 
do istoriniam tyrinėjimui. Nes į Jį reikia žiūrėti ne istorinės 
Jo kilmės, bet tikros Jo reikšmės atžvilgiu“. Ši gi reikšmė 
Kristaus istorijoje pasirodo tuo, “ką Dievas man per ją nori 

pasakyti“.** Bultmanno žodžiai reikalingi kiek paaiškinti. 
Skelbimas arba kerygma niekad nėra be ryšio su žmogumi. 
Dievas apsireiškia ir kalba ne taip sau, ne kokiam nors ob- 
jektyviam reikalui, bet tam, kad paliestų Žmogaus egzisten- 
ciją, ją sukrėstų ir perkeistų. Šia prasme ir evangelijos kaip 
kerygma yra žmogiškosios egzistencijos reikalui: jos prabyla 
į žmogų ir reikalauja iš jo apsispręsti Kristaus atžvilgiu. Ir 
čia kaip tik glūdi tiek jų esmė, tiek jų paskirtis. Bultmannui, 
kaip jo pažiūrą gražiai išreiškia A.E. Loenas, “Dievo žodis 
yra tik tai, kas prakalbina mūsų egzistenciją. Visa kita, kas 
mūsų egzistencijos neprabildo, yra mitinis Šventraščio pra- 
das".“* Numitinti šiuo atžvilgiu evangelijas reiškia suvesti 
jas į egzistencinį skelbimą arba aiškinimą. Visa, kas evange- 
lijose yra istoriška bei grynai objektyvu, yra nereikalinga 
priemaiša, pridengianti Dievo žodį kaip šauksmą, nukreiptą 
egzistencijos linkui. Reikia tad šias priemaišas pašalinti, kad 
Dievo žodis žmogaus egzistencijai pasidarytų grynesnis ir to- 
dėl įtakingesnis; pašalinti ne neigimo prasme, kaip tai darė 
"senoji istorinė kritika, bet peraiškinimo prasme. “Mitą reikia 
ne kritiškai eliminuoti, bet egzistencialiai interpretuoti“? — 
tai formula, kuria H. Zahrntas trumpai nusako visą numiti- 
nimo uždavinį evangelijų atžvilgiu.“ Nuosekliai tad ir šio 
aiškinimo tiesos matas yra ne gamtamokslis, ne istorija, bet 
“jo reikšmingumas egzistencijai“ (t.p.). Tas ar kitas evangeli- 
jų aprašomas įvykis yra teisingas ne tada, kai patikrinamas 
istorinėmis priemonėmis, bet tada, kai ataidi klausančiojo bei 
skaitančiojo sieloje. Visa, kas šio aido nesukelia arba jį net 
stelbia, yra neteisinga ir todėl arba perprasmintina arba vi- 
siškai išleistina. 

Ypač tai esą reikalinga modernaus žmogaus atveju, nes 
šis žmogus, kaip tai plačiau minėjome jau pirmame šios kny- 
gos skyriuje (plg. I,3), suvokia save ne tik kaip pasaulio 
apipavidalintoją bei šeimininką, bet ir kaip paties savęs val- 
„dovą. Savo metu F. Dostoevskis rašė, esą “velnias rungiasi 

su Dievu, o šių rungtynių laukas yra žmonių širdis“.“" Da- 
bartinis žmogus betgi tokių rungtynių savyje nepripažįstąs; 
jis pergyvenąs save “ne kaip antžemiškų realybių ir įtakų ko- 
vos lauką, ne kaip dviejų pasaulių rungtynių areną, bet 
kaip asmenį, kuris pats save apsprendžia, pats save tvarko, 
suvokia save kaip vienybę bei atsakingumą“.“* "Todėl kiek- 
vienas evangelijų aiškinimas, vaizduojąs žmogų kaip antgam- 
tinių jėgų susidūrimą, pažeidžiąs dabartinio žmogaus savimo- 
nę ir tuo būdu padaras evangelijas jam nesuprantamas. Rei- 
kią tad evangelijas kaip kerygmą išversti į modernaus žmo- 
gaus kalbą ir jų tiesas perkelti į šio žmogaus sąvokas. Mo- 
dernus žmogus esąs įpratęs kalbėti savos specialybės kalba, 
todėl evangelijų kalba jam skambanti mitiškai. Reikią tad 
evangelijų kerygmą numitinti jau iš pat pradžios, kad šis 
žmogus tuoj pat suprastų, apie ką čia iš tikro kalbama. Bū- 
dingą šios rūšies pavyzdį duoda K. Rahneris: “Ką gi galvoja 
modernus gydytojas“, sako jis, “jei mes, neišvertę čia pat, 
kalbame, kad esame atpirkti Jėzaus “krauju'? Visa tai turi 
jam atrodyti kaip atgyvenusi pasaka arba kaip gryna mitolo- 
gija. Nes jis neturi laiko, kaip mes kunigai, šalia savos kal- 
bos išmokti dar ir religinės kalbos. Todėl mes turime jam 
tai, ką norime skelbti, tuoj pat išversti, nors Šventraštis bei 
Tradicija ir kalbėtų apie Jėzaus “kraują? *.** Evangelijų kaip 
kerygmos numitinimas yra tad skelbimo išvertimas į moder- 
naus žmogaus sąvokas kaip kelią į jo egzistenciją. 

Stabtelėjome ties antrąja numitinimo prielaida kiek il- 
gėliau todėl, kad ši prielaida dabar stipriai įtaigoja jau ir 
katalikų teologiją ir kad jos atoaidžių girdėti dažname ypač 
jaunesniųjų kunigų pamoksle. Iš kitos betgi pusės, ši prielai- 
"da yra susilaukusi taip pat stiprios kritikos tiek iš protestan- 
tų, tiek iš katalikų, taip kad ir ji nėra jau toks stiprus nu- 
„ mitinimo pagrindas, kaip iš sykio galėtų atrodyti, nors joje 
"esama žymiai daugiau tiesos, negu vad. mitiniame evange- 

lijų pasaulėvaizdyje. Skirti tad šią tiesą nuo klaidų, perdėji- 
mų bei nesusipratimų ir bus tolimesnio svarstymo uždavinys. 


Kad evangelijos yra tikėjimo skelbimas arba kerygma, 
abejoti negalima, nes tai pripažįsta patys jų autoriai, pirmoje 
eilėje, kaip anksčiau sakyta, Lukas ir Jonas. Tačiau numiti- 
nimo teorijos šalininkai nėra išsprendę klausimo: kas gi yra 
skelbimas arba kerygma savyje? Bultmannas ir katalikiškieji 
jo sekėjai šiandien pabrėžia egzistencinį skelbimo pobūdį — ir 
visai teisingai: evangelijos sukrečia žmogaus egzistenciją. Ta- 
čiau kuo? Į tai atsako pats pirmasis Naujojo "Testamento 
aprašytas skelbimas, būtent šv. Petro kalba Sekminių dieną 
(plg. Apd. 2,14-36). Ši kalba turi visas savybes, kuriomis 
numitinimo teorija apibūdina kerygmą: ji žvelgia atgal ir kal- 
ba apie Jėzų kaip Viešpatį ir Kristų (2,36), ji skiriama klau- 
sytojų tikėjimui pažadinti (plg. 2,38-40), ji yra kalbančiojo ti- 
kėjimo liudijimas (plg. 2,32), galop ji sukrečia klausytojų 
egzistenciją, taip kad šie net klausia: “Ką mes turime dary- 
ti, vyrai, broliai?" (2,37). Bet ką gi Petras skelbia šia kalba? 
Ne kokias nors bendras tiesas, ne dorinius pamokymus bei 
paraginimus, bet “didžius Dievo darbus“, kaip jo kalbos turi- 
nį apibūdino patys klausytojai (2,11). Tis kalba apie Jėzaus 
gyvenimo įvykius: mirtį ir prisikėlimą (plg. 2,23-24; 32-36). 
Ir štai, šie įvykiai kaip tik sukrečia klausytojų egzistenciją, 
nes Petras drąsiai taria: “Tą Jėzų, kurį jūs prikalėte ant 
kryžiaus“ (2,36), “tą tai Jėzų Dievas prikėlė, ir mes visi 
esame to dalyko liudytojai“ (2,32). Ši taip primygtinai pa- 
brėžta nužudytojo (istorinio) ir prisikėlusiojo (kerygmatinio) 
Jėzaus tapatybė kaip tik ir buvo akstinas, sukėlęs gailesčio 
klausytojuose (“jie ėmė gailėtis savo širdyje“, 2,37) ir pažadi- 
nęs juos pasikeisti, priimant Krikštą, laikantis “apaštalų moks- 
lo, bendro duonos laužymo ir maldų“ (2,42). Petras kalbėjo 
ne istorijai, bet tikėjimui, tačiau jis kalbėjo apie istorinius 
įvykius. 

Kerygma nėra istorija, tačiau ji yra daugiau negu tik 

pamokymas bei dėstymas; ji yra pasakojimas, o kiekvienas 
pasakojimas reikalauja įvykių, kad būtų apie ką pasakoti, va- 
dinasi, kad kerygma turėtų savo objektą. Numitinimo šali- 
ninkai nepastebi, kad evangelijos kaip kerygma kalba ne tik 
apie Jėzaus žodžius, bet ir apie jo darbus — sinoptinės evan- 
gelijos net žymiai daugiau apie darbus, negu apie žodžius. 
Dievas Jėzuje apsireiškė ne tik kaip skelbėjas, bet ir kaip 
veikėjas: Jis ne tik kalbėjo, bet ir darė. “Jėzus Nazarėnas bu- 
vo vyras, jum Dievo paliudytas galingais darbais, stebuk- 
lais ir ženklais" (Apd. 2,23) — šitaip Jį apibūdina pats Pet- 
ras minėtoje kalboje. Skelbti tad šiuos galingus Dievo dar- 
bus kaip tik ir yra evangelijų uždavinys. Pastumti istoriją 
į šalį reiškia sužaloti pačią kerygmos esmę. "Teisingai tad 
sako H. Zahrntas, kritikuodamas Bultmanną: “Teologija vi- 
sados pasiekia tokį tašką, kur ji turi "pasakoti". Ir visados yra 
ta pati istorija, kurią ji pasakoja: tai istorija Jėzaus iš Naza- 
reto, Jo kelias nuo Jordano ligi Getsemanės ir Golgotos“.*? 
Numitinimo teorija yra teisinga, kiek ji evangelijas laiko 
kerygma. "Vačiau ji darosi neteisinga, kiek ji nepastebi, kad 
kerygma pačioje savo esmėje yra pasakojimas apie įvykius 
arba, krikščioniškai kalbant, apie “didžius Dievo darbus“. 
O šie darbai yra To padaryti mūsojoje istorijoje ir paliudyti 
tų, kurie buvo asmeniniai jų dalyviai. Mozės giesmė, perė- 
jus Izraeliui Raudonąją Tūrą, irgi yra kerygma. Tačiau ką gi 
ji skelbia, jei ne tai, kad Viešpats “raitelį ir žirgą nutėš- 
kė į jūrą" (Iš. 15,1). Šis įvykis sukrėtė Izraelio tautą, kaip 
kiekvienas kitas Dievo darbas sukrečia mūsų egzistenciją. 


Tokio pat numitinimo teorijos neapdairumo galima 
pastebėti ir evangelijų metodo atžvilgiu. Kaip sakyta, evan- 
gelijos yra parašytos pagal žvilgį atgal, o šis žvilgis yra žvil- 
gis į Jėzaus prisikėlimą: evangelijos yra parašytos Velykų per- 
galės šviesoje. "Tai taip pat abejoti negalima. Tuk būdamos 
tikėjimo liudijimas, evangelijos žadina tikėjimą ne į ką kitą, 
o į Prisikėlusįijį, nes į gyvenusį, kalbėjusį ir mirusį Jėzų 

tikėti nereikalinga: Jis buvo tuo metu dar nevienam pažįsta- 
mas arba tiesiog arba iš pasakojimo Jį mačiusiųjų bei girdėju- 
siųjų. Tėzaus gyvenimas bei mirtis buvo gryni faktai, nežadi- 
ną nei tikėjimo, nei netikėjimo. Tikėjimas į Tėzų prasideda 
tik tikėjimu į Jo prisikėlimą, nes tik prisikėlimas aną gryną 
faktą pavertė pasiuntinybe Jėzaus atžvilgiu ir perversmu žmo- 
gaus santykių su Dievu atžvilgiu. Šia prasme evangelijos 
tikrai yra Prisikėlusiojo skelbimas. Tačiau numitinimo teo- 
rija laiko tai savotiška evangelijų silpnybe. Žvilgis atgal, bū- 
damas žvilgis į Prisikėlusiojo garbę, metąs šviesos ir tokiem 
Jėzaus gyvenimo bei veikimo įvykiam, kurie neturėtų būti 
aprašomi kaip garbingi bei dieviški, pav. gimimas, gundy- 
mas dykumose, santykiai su fariziejais, stebuklai, galop kan- 
čia ir mirtis. Nes, prisikėlimo šviesoje aprašyti, visi šie įvykiai 
prarandą istoriškai žmogiškąjį pobūdį ir virstą daugiau ar 
mažiau mesijaniškais ženklais jau iš pat pradžios. Prisikėlimo 
šviesoje aprašytas žemiškasis Jėzaus gyvenimas bei veikimas 
netenkąs tapatybės su prisikėlusiuoju Kristumi. Žvilgio atgal 
vedamos, evangelijos suardančios šią tapatybę, taip kad evan- 
gelijų Kristus ir žemiškasis Tėzus išsiskirią: žemiškasis Tėzus 
evangelijose pasirodąs tarsi jau būtų Perkeistasis nuo pat sa- 
vo gimimo, kurį lydėję nuostabūs reiškiniai: “Gloria' gie- 
danti dangiška kariuomenė, (plg. Lk. 2,13-14), keistos žvaigž- 
dės pasirodymas ir išminčių atvykimas Jo pagarbintų (plg. 
Mt. 2,2), įspėjimas bėgti Egiptan nuo Erodo kėslų (plg. Mt. 
2,13-14) ir t.t. Evangelijos žemiškąjį Jėzaus gyvenimą, kaip 
jau aukščiau minėta, ne tik aprašančios, bet ir aiškinančios 
pagal Prisikėlusiojo garbę, tuo būdu perkeldamos šią garbę ir 
į visą žemiškąjį Jėzaus kelią. Tai kaip tik ir esanti evange- 
lijų metodo silpnybė.*! 

Šis betgi priekaištas, arčiau į jį pasižiūrėjus, pasirodė esąs 
ne kas kita kaip grynas prieštaravimas. Tuk jeigu Įėzaus pri- 
sikėlimas yra ne apaštalų išmonė, o tikras įvykis, jų pačių 
patirtas, ką jie nuolatos pabrėžia (plg. Įn. 21,24; Apd. 2,32; 

1 Kor. 15,4-7; 1 Petr. 5,1; 2 Petr. 1,16; 1 Jn. 1,1-3), tai 
būtų tikrai nuostabu, jei evangelijų autoriai Kristaus istoriją 
pasakotų be ryšio su šiuo įvykiu. Nes prisikėlimas — ir tik 
jis vienas — atskleidė, kas Jėzus iš tikro yra, būtent: pasau- 
lio Gelbėtojas. Tik prisikėlimo šviesoje paaiškėjo, kodėl savo 
gyvenime Tėzus taip, o ne kitaip kalbėjo, taip, o ne kitaip 
elgėsi. Visa, kas prieš prisikėlimą buvo pasilikę mįslinga (pav. 
persikeitimas Taboro kalne, pažadas duoti savo Kūną kaip 
valgį, o Kraują kaip gėrimą, siųsti "Tiesos Dvasią) po pri- 
sikėlimo pasidarė aišku. Kaip tad evangelijų autoriai būtų 
galėję savo knygas rašyti, jei ne šio visuotinio paaiškėjimo 
šviesoje? Argi evangelijos galėjo būti rašomos taip, tarsi Kris- 
tus nebūtų prisikėlęs ir tarsi apaštalai bei jų mokiniai vis 
dar būtų buvę neišmanėliai Kristaus žodžių bei elgesių aki- 
vaizdoje? Supratę prisikėlimo šviesoje žemiškąjį Jėzaus gyve- 
nimą, jie šį supratimą ir naudojo, aprašydami atskirus Jė- 
zaus kelio įvykius, nes visi šie įvykiai buvo ne atsitiktiny- 
bės, bet Jėzaus pasiuntinybės vykdymas. Jeigu Jėzus yra Vieš- 
pats ir Mesijas, tai Jis juo yra ne tik po prisikėlimo, bet Jis 
juo buvo ir prieš prisikėlimą. Prisikėlimas Jėzų ne padarė 
Dievo Sūnumi, bet tik Jo sūnystę galutinai apreiškė mirties 
“pergale. Kristus yra tikras Dievas ir tikras žmogus nuo pat 
| savo prasidėjimo Marijos įščioje. Įeigu šis Kristaus pobūdis po 
prisikėlimo buvo aiškiai suvoktas, kaip tad būtų buvę gali- 
ma rašyti evangelijas, jeigu ne šios mesijaninės sąmonės švie- 
soje? Kitaip rašomos, evangelijos būtų kaip tik iškreipusios 
Kristaus esmę. Žvilgis į prisikėlimą kaip evangelijų metodas 
yra tad vienintelis tikras jų rašymo principas, nes pats prisi- 
| kėlimas yra vienintelis tikras Kristaus žygio bei Jo kelio pa- 
1 grindimas bei nušvietimas. Kaip Kristus. tik prisikeldamas, 
| patvirtino tiesą to, ką Jis sakė bei darė, taip ir evangelijų 
autoriai tik Prisikėlusiojo šviesoje galėjo teisingai aprašyti Jo 
" žodžius bei darbus, atskleisdami tikrą jų prasmę. Be pri- 
" sikėlimo kaip įvykio Kristus būtų likęs tik moralizuojąs pra- 

našas; be prisikėlimo kaip metodo evangelijos būtų buvusios 
ne kerygma, o tik tamsiaprasmių atsitikimų netiksli ir ne- 
pilna kronika. Numitinimo teorija yra teisinga, kiek ji suvo- 
kia, kad evangelijos yra parašytos, vadovaujantis žvilgiu atgal 
ir tai žvilgiu į prisikėlimą. Tačiau ji yra neteisinga ir prieš- 
taraujanti pati sau, kiek ji šį žvilgį į prisikėlimą laiko evan- 
gelijų metodo silpnybe ar net Jėzaus istoriškumo iškreipimu, 
nes kas buvo istorinis Jėzus paaiški tik prisikėlusiojo ir tuo 
pačiu kerygmatinio Įėzaus šviesoje. Evangelijos ir yra šio pa- 
aiškėjimo aprašymas bei skelbimas. 

Ryšium su būtinybe surašyti pirminės Krikščionybės ke- 
rygmą Prisikėlusiojo šviesoje ir tuo atskleisti Jėzaus esmę, 
neįžiūrimą grynos istorijos akimis, aiškėja ir numitinimo te- 
orijos reikalavimas skelbti šiandien anuos “didžius Dievo dar- 
bus“ modernaus žmogaus sąvokomis. Pačią giliausią šio reika- 
lavimo prasmę mėginsime pasklaidyti tolimesniuose skyre- 
liuose, nagrinėdami klausimą, ką gi galų gale reiškia evan- 
gelijas numitinti. Šitoje vietoje norime tik atkreipti dėmesį 
į grynai formalinį nesusipratimą, lydintį aną reikalavimą. 

Kodėl numitinimo teorija reikalauja, K. Rahnerio žo- 
džiais tariant, išversti evangelijos skelbimą į modernaus žmo- 
gaus kalbą? Todėl, atsakoma, kad evangelijos šiam žmogui 
nieko nesakančios, nes jis mąstąs kitokiomis sąvokomis. Tarp 
evangelijų ir dabartinio žmogaus sąvokų bei kategorijų esąs 
plyšys. Numitinimo teorija norėtų užgrįsti šį plyšį, pritai- 
kindama evangelijas moderniam žmogui. Tačiau kodėl ne at- 
virkščiai? — klausia teisingai A. E. Loenas.“* Juk Krikščio- 
nybė jau iš pat pradžios reikalavo, kad žmogus pasikeistų 
pagal evangeliją, apsivilkdamas “Jėzumi Kristumi“ (Rom. 13, 
14), kaip apie tai plačiau esame kalbėję pirmame šios kny- 
gos skyriuje (plg. I,1). Šis betgi pasikeitimas (metanoia) 
reiškia ne tik kitokį dorinį elgesį, bet ir kitokį mąstymą: ki- 
tokias sąvokas bei kategorijas. Nes Krikščionybė niekad nėra 
prisiėmusi neperkeistų sąvokų bei kategorijų, jeigu jos neati- 

tiko skelbiamų tiesų. Ji visados yra dariusi atranką ir ne pati 
kitusi pagal tos ar kitos epochos mąstymą, bet šį mąstymą 
keitusi tarsi raugas pagal savo dvasią. Taip yra buvę hele- 
nistiniame tarpsnyje, taip yra buvę ir viduramžiais. Kodėl 
tad kitaip turėtų būti šiandien? Šv. Povilas, rašydamas ga- 
latams yra pabrėžęs: “Aš sakau jum, broliai, kad mano pa- 
skelbtoji Evangelija yra ne žmonių mokslas, nes ne iš žmo- 
gaus aš ją gavau ir išmokau, bet Tėzaus Kristaus apreiški- 
mu“ (Gal. 1,11). Kaip tad galėtų ši Kristaus apreikšta Evan- 
gelija būti pritaikinta kintančiom žmogiškom sąvokom? Ir 


kodėl? 


Yra paprasčiausia netiesa, kad modernus žmogus, įpra- 
tęs kalbėti savos specialybės kalba, nebegalįs suprasti evan- 
gelijų kalbos. Kaip joks žmogus — tai minėjome jau anks- 
čiau — nesielgia pagal mokslinį pasaulėvaizdį, taip lygiai 
joks žmogus nemąsto ir nekalba tiktai pagal savą specialy- 
bę. Aukščiau minėtas K. Rahnerio pavyzdys, esą modernus 
gydytojas negalįs suprasti mūsų atpirkimo Kristaus krauju, 
nes jam 'kraujas' reiškiąs visai ką kita negu evangelijom, 
yra gražus pavyzdys, kiek reikalavimas išversti evangelijas į 
modernaus žmogaus kalbą yra atitrūkęs nuo žmogiškosios 
tikrovės. Teigu modernus gydytojas, girdėdamas Evangelijos 
tiesą, kad esame atpirkti Jėzaus krauju, nepajėgiąs suvokti 
šios tiesos prasmės, todėl laikąs visa tai mitu, tai kodėl jis 
labai gerai supranta, ką reiškia, jei jaunas vyras paprašo jo 
dukters rankos? Juk ranka gydytojui yra tik kūno organas 
kaip ir kraujas. Kodėl tas pat gydytojas irgi labai gerai su- 
pranta, ką reiškia, jei karo metu tas ar kitas kunigas savo 
paties valia tapo įkaitu, pakeisdamas suimtą gausios šeimos 
tėvą, buvo šiojo vietoje sušaudytas ir tuo būdu jį išgelbėjo 
savo krauju? Žmogaus specialybė — vistiek kokia ji būtų — 
niekad nepersunkia jo būties tiek, jog jis netektų nuovokos, 
ką reiškia vaizdinė ar simbolinė kalba, kokios prasmės turi 
kasdienos posakiai (pav. guldyti galvą, pralieti kraują, dan- 

tis už dantį ir t.t.), arba nesuprastų, kad tas pats žodis che- 
mijoje gali turėti visai kitą reikšmę, negu religijoje (pav. žo- 
dis “substancija'). Priskirti šitokią negalią moderniam žmo- 
gui, kaip tai šiandien įprasta, reiškia jį nepaprastai pažemin- 
ti, jį nužmoginant ir paverčiant kažkokiu robotu, gyvenan- 
čiu daiktų paviršiaus plotmėje ir nepajėgiančiu pakilti į aukš- 
tesnę prasmenų plotmę. Laimei tokio žmogaus tikrovėje nė- 
ra. Jis yra tik numitinimo teologų išmonė. Štai kodėl ang- 
lų katalikų egzegetas Th. Worden ir įspėja mus nepriimti 
mum taip dažnai norimos įplepėti (aufschwatzen) netiesos, 
“kad modernus žmogus nebegalįs suprasti tikros Evangeli- 
jos“.“* Čia neskiriama netikėjimo nuo nesupratimo. Kad mo- 
dernus žmogus nenori tikėti evangelijom, tai savaime aišku. 
Bet kad jis jų negali suprasti, tai sąmoningas ar nesąmo- 
ningas įsikalbėjimas. Nenoras gi tikėti evangelijom yra am- 
žinas; jis nėra jokia ypatinga modernaus žmogaus žymė, nes 
šitokio nenoro buvo pilnas ir pirminės Krikščionybės tarps- 
nis. Mėginti evangelijas taip skelbti, jog jos būtų savaime 
priimtinos, reiškia kryžiaus paikybę paversti pasaulio išmin- 
timi ir tuo būdu sužaloti pačią Krikščionybės esmę (plg. 1 
Kor. 1,18-25). 


Ir štai, kaip tik čia, autoriaus įsitikinimu, ir glūdi pa- 
slėpta numitinimo esmė arba tasai aukščiau minėtas evan- 
gelijų perprasminimas, būtent: Krikščionybę kaip paikybę pa- 
gonim paversti išmintimi tiem patiem pagonim. Atskleisti, 
kad taip iš tikro yra ir kokiu būdu tai norima pasiekti, ir 
bus tolimesnių skyrelių uždavinys, kuriuose mėginsime pa- 
rodyti, kaip evangelijų numitinimas virsta galų gale jų sumi- 
tinimu. 

PV TTL 7 


2. NUMITINIMO ESMĖ 


Šiandieninio evangelijų numitinimo esmę galėsime tik- 
rai suprasti tik tada, kai žinosime, kaip šv. Povilo vadina- 
ma “pasaulio išmintis“ (1 Kor. 1,20) santykiavo su Krikš- 
čionybe jos pradžioje; kitaip sakant, kuo ano meto išmin- 
čiai bei filosofai laikė naują religiją ir ko jie iš jos reikala- 
vo, kad ji galėtų būti jiem priimtina. Nes šis santykis bei 
šie reikalavimai kaip tik ir pasikartoja mūsų amžiaus evan- 
gelijų numitinimo teorijoje. Senovės išminčių santykis su Krikš- 
čionybe buvo betgi ne kas kita, kaip tąsa jų santykio su 
sava religija, atremta į mitologiją. Todėl mum ir yra svar- 
bu patirti, ką anie išminčiai bei filosofai yra padarę su sava 
mitologija, nes tą patį mėgina dabar daryti su evangelijo- 
mis mūsojo pasaulio išminčiai. Šiam reikalui panagrinėsi- 
me vieną pavyzdį, paimtą iš Platono, kuris pirmas Vakarų 
dvasios istorijoje mitus numitino, sykiu tačiau jais gausiai ir 
naudojosi savam mokslui išreikšti. 


Šis pavyzdys liečia pasaulio atsiradimą. Pasak graikų mi- 
to, kaip jį mum pateikia Homeras, pasaulis yra kilęs iš dvie- 
jų jūros dievybių jungtuvių: "Tethės ir Okeano. Tethė yra 
pasaulio motina, Okeanas yra jo tėvas: taip juos Homeras 
ir vadina. Savo dialoge “Theaitetas" Platonas mini šį mitą. 
Tačiau kaip? Ar jis jį atmeta kaip juokingą išmonę? Ar jis 
nagrinėja jį ir kritikuoja? Ar palieka jį šalia ir duoda sa- 
vą atsakymą, kaip pasaulis yra atsiradęs? Ir štai, čia kaip tik 
ir pasirodo filosofijos arba pasaulio išminties santykis su mi- 
tiniu klausimų sprendimu: Platonas nė vienos iš minėtų ga- 
limybių nenaudoja. Vienoje ano dialogo vietoje jis nagri- 
nėja žinomą solisto Protagoro posakį, esą “žmogus yra vi- 
sų daiktų mastas“ (152B) ir mėgina parodyti, kad šis tei- 
ginys remiąsis pasaulio kaip tapsmo samprata. Pasaulyje ne- 
są “nieko pastovaus“; visi daiktai maišosi tarp savęs ir ju- 
da; mes niekad apie nieką negalime teigti, “kad tai yra“; 

greičiau turime sakyti, kad “visa tik tampa“ (152E). Šios 
nuomonės, pasak Platono, laikęsi “visi išminčiai, išskyrus 
Parmenidą"; šios nuomonės buvę “ir poetai“, kaip Epichar- 
mas ir Homeras (t.p.). Norėdamas parodyti, kad Homeras 
iš tikro atstovavęs visuotinio tapsmo minčiai, Platonas ci- 
tuoja vieną jo eilutę, liečiančią minėtą mitą: “Ašen tėvą re- 
giu Okeaną ir motiną Thetę“, čia pat pridurdamas: “Tuo 
jis nori pasakyti, kad visa yra kilę iš tėkmės ir judesio“ 
(t.p.). Vienas vienintelis sakinys! Ir vis dėlto šis sakinys su- 
ima savin visą filosofijos santykį su mitologija. Homeras 
kalba apie Okeaną kaip pasaulio tėvą ir apie Thetę kaip 
pasaulio motiną. Jis pasakoja apie pasaulio atsiradimą kaip 
gimdymo veiksmą, kilusį iš šių dievybių susijungimo. "T'a- 
čiau Platonas supranta šį pasakojimą nebe žodiškai: jis įžiū- 
ri slypinčią jame visuotinio tapsmo idėją. Kalbėdamas apie 
Okeaną ir Thetę kaip pasaulio gimdytojus Homeras norįs, pa- 
sak Platono, kaip tik šią idėją ir išreikšti, būtent, kad visa yra 
kilę iš tėkmės ir judesio. Ne Okeanas ir Thetė kaip asme- 
nybės, ne jų susijungimas kaip asmeninis veiksmas Plato- 
nui yra svarbu, bet idėja, kalbanti pro šias asmenybes ir 
jų gimdomąjį veiksmą, būtent, kad tai, “kas yra“, atsiranda 
“iudėsio, pasikeitimo ir maišymosi dėka“ (t.p.). Platonas Ho- 
mero minimo mito anaiptol neatmeta kaip nesvarstytinos iš- 
monės. Bet jis jo nė nesvarsto kaip lygiateisės filosofinės te- 
orijos. Jis elgiasi su juo visiškai kitaip: jis jį perprasmina ir tai 
tuo būdu, kad išlukštena bendrą idėją, esančią mitinio pasa- 
kojimo pagrinduose. 


Šitaip Platonas elgiasi ne tik su pasaulio atsiradimo mi- 
tu, bet ir su kitais mitais, palenkdamas juos savotiškai kri- 
tikai ir todėl juos numitindamas. Sakysime: savo knygoje 
“Politeia" jis peržvelgia, koki mitai turėtų būti tikroje vals- 
tybėje leidžiami ir kaip jie turėtų būti pasakojami. Visuo- 
se mituose, pasak jo, glūdinti paslėpta prasmė (plg. 379A). 
Todėl mito pasakojimas kaip tik turįs šią prasmę ne pri- 

dengti ar iškreipti, o kaip tik paryškinti: dievybės vaizdas 
turįs atitikti dievybės idėją. Dievybė gi, Platono supratimu, 
esanti gera; nuosekliai tad “šitaip ji turinti būti ir vaizduo- 
jama“ (379A). Jeigu tačiau mitai pasakoja apie dievus kaip 
apie juokdarius, apgavikus, melagius, svetimoterius, tai ši- 
toks jų vaizdavimas negalįs būti “valstybės pakenčiamas“ 
(378D), nes jis neatitinkąs dievybės idėjos. Kitaip sakant, fi- 
losofijos suvokta dievybės idėja iškyla aukščiau už mitologi- 
jos dievybės vaizdą ir virsta šio vaizdo mastu. "Todėl Plato- 
nas ir reikalauja, kad valstybė net įstatymais nustatytų, kaip 
“reikia apie dievus kalbėti ar poeziją kurti“ (383A). Trum- 
pai tariant, mitas yra numitinamas tuo, kad jame esti ran- 
dama bendra idėja, galima racionaliai išreikšti. O šitaip iš- 
reikšta idėja darosi ne tik suprantama, bet daugeliui be sun- 
kumų ir priimtina. Kad pasaulis yra kilęs iš Okeano ir "The- 
tės jungtuvių, vargu ar kas tai laikys tikrove. Tačiau jei šis 
mitas iš tikro reiškia ne ką kitą, o tik pasaulio kilimą iš vi- 
suotinio tapsmo, tai šią idėją priims visa eilė mąstytojų bei 
jų šalininkų, pradedant Heraklitu ir baigiant Teilhard de 
Chardinu. Filosofijos tad uždavinys yra mitą ne paneigti, 
bet jį perprasminti, atskleidžiant aną, Platono minimą, pa- 
slėptą jo prasmę. Šiuo atžvilgiu būdingai teigia ispanų kata- 
likų teologas ir egzegetas, rašęs ir marksistiniais klausimais, Į. 
M. Gonzalez-Ruiz: “Tikram numitinimui rūpi ne mitą pa- 
neigti, bet padaryti jį vėl perregimą. Nuosekliai tad yra ne 
tiek svarbu žiūrėti į patį mitą, kiek stengtis suvokti jam 
grąžintą perregimumą“.** Svarbu ne tai, ką mitas pasako- 
ja savo vaizdais, o tai, kas pro šiuos vaizdus regėti mito 
pagrinduose: ne tai, ką mitas sako, bet tai, ką jis reiškia. 


Tačiau kodėl visa tai yra galima ir net būtina? Ko- 
dėl yra galima pro mito vaizdą regėti jo prasmę? Kodėl 
reikia išvilkti mitą iš jo pasakojimo ir atskleisti jame bend- 
rą idėją? 

Kas yra mitas? — Šis klausimas buvo pateiktas gar- 

siam senovinės religijos ir klasikinių kalbų tyrėjui K. Kere- 
nyi 1965 m. viename suvažiavime Freiburge (Br.). Kerenyi 
atsakė į jį graikų mąstytojo Salliustijo (gyv. 4 šimt. po Kr. 
ir priklausiusio neoplatonikų krypčiai; nemaišyti jo su romė- 
nų istoriku Salliustiju, gyv. 1 šimt. po Kr.) žodžiais iš jo 
veikalo “Apie dievus ir pasaulį": Tai niekados neįvyko, bet 
tai yra visados“.** Šis posakis iš tikro išreiškia mito esmę, 
tačiau jis reikalingas paaiškinti. Kerenyi tai padarė, pasigau- 
damas visiem žinomo Antigonos mito. Antigona nėra niekad 
gyvenusi; jos mite pasakojamo žygio, esą ji palaidojusi savo 
brolį Poliniką prieš tirono valią, ji niekad nėra atlikusi (“tai 
niekados neįvyko“). Tačiau Antigona gyvena visados, kur 
meilė artimui susikerta su neteisingais įstatymais ir kur žmo- 
gus paklauso ne įstatymo, bet meilės. Antigona, kalbėjo Ke- 
renyi, “yra žmogiškosios egzistencijos pirmavaizdis“ (t.p.). 
Visur, kur tik ši žmogiškoji egzistencija virsta veiksmu, kur 
tik žmogus įvykdo Antigonos posakį “ne nekęsti, bet mylėti 
aš esu", visur ten Antigona virsta tikrove. Ji niekad nėra gy- 
venusi, bet visados yra gyva. Jos žygis niekad nebuvo at- 
liktas, bet jis esti atliekamas ir šiandien, kai partizanų ko- 
vose kritusių vyrų seserys ar žmonos naktį išvagia aikštėse 
pamestus lavonus ir juos palaidoja. Antigona ir jos žygis yra 
vaizdai, bet jie nėra įvykiai. Jie yra individualūs pasakoji- 
me, bet jie yra bendri patys savyje. Jie neturi tam tikrame 
laike ir tam tikroje vietoje atsitikusio įvykio pobūdžio ir to- 
dėl nėra vienkartiniai. Jie yra galimi pakartoti ir iš tikro yra 
nuolatos kartojami (“tai yra visados“). 


Tuo mitas kaip tik ir skiriasi nuo istorijos. Tai, ką Sal- 
liustijas teigė mito atžvilgiu: “tai niekados neįvyko, bet tai 
įvyksta visados“, istorijos atžvilgiu reikia kaip tik apkreipti: 
“tai įvyko tik sykį, ir to nebėra niekados“. Vienkartiškumas 
yra istorijos esmė. Bendrumas yra mito esmė. Mitas visados yra 
dabartinis, nes jo turinys yra dvasinė reikšmė, vadinasi, tai, 
kas stovi viršum laiko ir erdvės. Istorija yra visados praėju- 

si, nes ji yra įvykis laike ir erdvėje. Mitas yra vyksmas sąmo- 
nėje. Istorija yra įvykis šalia sąmonės. Todėl mitas niekados 
nėra būtinė, bet tik prasmeninė tikrovė: Antigona ne būna, 
bet tik reiškia. "Tuo tarpu istorija yra visados būtinė tikrovė: 
Napoleonas būna, bet ne reiškia. Be abejo, galima ir įs- 
torijoje rasti prasmės, tačiau ši prasmė tam ar kitam istori- 
niam įvykiui, tam ar kitam istoriniam asmeniui yra priski- 
riama tik vėliau, arba šis įvykis ar asmuo yra nuvienkar- 
tinamas ir tuo pačiu nuistorinamas, paverčiant jį mitu. Šiuo 
atveju įvykis ar asmuo netenka vienkartiškumo ir virsta bend- 
rybe. Kad tai iš tikro yra galima, rodo F. Dostoevskio ro- 
manas “Nusikaltimas ir bausmė“, kuriame Napoleonas yra 
suvokiamas kaip prievartinio žmogaus idėja. Šio romano vy- 
riausias veikėjas Rodijonas Raskolnikovas nori tapti Napole- 
onu ir, kad juo taptų, kad peržengtų savo kaip utėlės būtį 
ir pereitų į aukštesnio žmogaus plotmę, jis nužudo senutę 
palūkininkę. Raskolnikovas nori tapti anaiptol ne istoriniu 
Napoleonu, nes juo niekas tapti negali: istorinis Napoleonas 
yra vienkartinis. Tis yra buvęs vieną sykį, ir jo nebebus nie- 
kados. Kas yra visados, yra ne Napoleonas, bet šio vardo ne- 
šama bendra prievartos ir galios idėja. Dostoevskis istorinį 
Napoleoną nuistorina, paverčia idėja ir leidžia Raskolniko- 
vui mėginti šią idėją įkūnyti savame gyvenime. Tuo būdu 
Napoleono istorija virsta Napoleono mitu: Napoleonas daro- 
si gyvas visados ten, kur vienas žmogus mėgina valdyti ki- 
to žmogaus gyvybę, tapdamas jo buvimo ar nebuvimo teisėju. 
Šitoks istorijos pavertimas mitu yra didžios svarbos, kad su- 
prastume, kas dabartinėje numitinimo teorijoje daroma su 
Krikščionybe. 

Pati tad mito sąranga leidžia ir net reikalauja, kad jis 
būtų numitintas, vadinasi, kad būtų atskleista ana, kaip Pla- 
tonas sakė, jame glūdinti paslėpta prasmė. Tiesa, mitas sto- 
vi prieš mūsų dvasios akis kaip individualus vaizdas: kaip 
Antigona, kaip Prometejas, kaip Sizifas ir t.t. Kadangi ta- 

čiau šis vaizdas yra vaizdas ne kokios nors būtybės, o tik 
tam tikro prasmens, todėl mitas ir prašosi suvokiamas kaip 
prasmuo, vadinasi, kaip nurodymas į tam tikrą reikšmę. Jei 
mitas pasilieka suprastas kaip tikrovinė būtis, o ne kaip pras- 
muo, jis neatlieka savo uždavinio, kuriam jis buvo sukurtas. 
Nešdamas savyje paslėptą prasmę, jis ir nori šią prasmę at- 
skleisti bei joje gyventi. Antigonos mitas juk ne tai mum 
papasakoja, kad kažkada ir kažkur gyvenusi moteris Anti- 
gona, palaidojusi savo brolį, nepaisydama valdovo draudimo. 
Jeigu tokia moteris ir būtų gyvenusi, tai jos veiksmas bū- 
tų bereikšmis, jeigu jis neatskleistų ano, kaip Kerenyi sako, 
žmogiškosios egzistencijos pirmavaizdžio. Šį tad pirmavaizdį 
Antigonos mitas kaip tik ir stengiasi pasakoti bei perduoti 
iš kartos į kartą. Mitas nori gyventi kaip bendra idėja. Už- 
tat ir jo numitinimas yra ne jo žalojimas ar naikinimas, 
bet, priešingai, jo palaikymas ir atbaigimas. Jeigu mitas yra 
tai, kas niekados neįvyko, bet visados yra, tai šis “visados", 
ši nuolatinė jo dabartis kaip tik ir laikosi ne jo vaizdu, bet 
jo prasme. Jei Antigona niekad nėra gyvenusi, tai savaime 
klausiame, ką gi šis vaizdas reiškia. Numitinimas kaip tik 
patenkina mūsų klausimą ir tuo būdu mitą atbaigia, sykiu 
jį įtvirtindamas mūsų sąmonėje. Mitas gyvena tuo, kad jis 
esti nuolatos numitinamas, vadinasi, nuolatos išvelkamas iš 
vaizdinio jo apvalkalo ir paverčiamas idėja. 


Mito ir numitinimo santykių samprata yra mum būtinai 
reikalinga, kad įžvelgtume, kaip senovės išminčiai buvo nu- 
siteikę Krikščionybės atžvilgiu. Pasirodžius Krikščionybei he- 
lenistiniame pasaulyje, graikų filosofija buvo mitus jau nu- 
mitinusi; ji jau buvo paskaičiusi jų pagrinduose glūdinčias 
bendras idėjas ir jas net įėmusi į savas sistemas, aiški- 
nančias pasaulį bei žmogų. Be abejo, minios sąmonėje mi- 
tologija ir toliau tebegyveno savo vaizdais kaip tikrovinė 
būtis. Tačiau tai buvo laikoma nesubrendusiu, nekritišku, 
beveik vaikišku mitų pažinimu. Subrendęs ir kritiškas jų paži- 

nimas pro mito vaizdą regėjo paslėptą prasmę ir šią pras- 
mę kėlė aikštėn, visiškai nesidomėdamas, kokiu vaizdu ji bu- 
vo išreikšta. Helenistiniame tarpsnyje tikros mito prasmės at- 
skleidėjas buvo nebe kunigas ar auguras, bet filosofas arba 
išminčius. Kunigas ir auguras buvo pažeminti į minios ran- 
gą, kuria taip bodėjosi Horacijus, sakydamas, jos nekenčiąs 
ir ją nuo savęs stumiąs: “Odi profanum vulgus et arceo“'. 

Atėjus Krikščionybei į graikiškai lotyniškos kultūros erd- 
vę, senovės išminčiai galvojo, esą jie turį reikalo, tiesa, su 
nauja religija, tačiau esančia tokio pat pobūdžio, kaip ir vi- 
sos kitos religijos, kurių anuo metu nemaža keliavo iš Ry- 
tų ir ieškojosi šalininkų helenistiniame pasaulyje. Tie domė- 
josi šia nauja religija, kaip tai mum liudija Apaštalų Darbų 
knyga (plg. 17,18-20). Todėl ir Povilas, sąmoningai nešęs 
Evangeliją pagonim (plg. Gal. 2,9), kalbėjo ne tik Atėnų si- 
nagogoje tikėjimo atstovam, bet ir “miesto aikštėje“ pasau- 
lio išminčiam, ginčydamasis su epikurininkais ir stoikais, 
vadinasi, su vyraujančiomis ano meto filosofijos srovėmis 
(plg. Apd. 17,17-18). Šių srovių atstovai laikė Povilą “nau- 
jų dievų“ skelbėju ir todėl norėjo patirti, “koks tas naujas 
mokslas", kurį jis skelbiąs (Apd. 17,19-19). Tie tikėjosi, kad 
naujas tikėjimas pateiksiąs jiem ir naujų idėjų ir kad jie su 
šiuo nauju tikėjimu galėsią taip lygiai elgtis kaip ir su viso- 
mis esančiomis ar buvusiomis religijomis. Nes kiekviena jiem 
lig tol pažįstama religija atsinešdavo su savimi mitų, ku- 
riuos jie numitindavo ir tuo būdu atskleisdavo atitinkamos 
religijos idėjas bei sąvokas. Lygiai taip jie manė galėsią san- 
tykiuoti ir su Krikščionybe. 

Apaštalų Darbų knyga mum labai kukliai pasakoja, kaip 
stoikai ir epikurininkai pakvietę Povilą kalbėti Atėnų areo- 
page, vadinasi, rinktinių graikų tautos asmenų susirinkime. 
Tačiau šio pakvietimo pagrindas yra labai būdingas ir mū- 
sų klausimui nepaprastai svarbus: “Tu skelbi mūsų ausim 
kažinką nauja. Tad mes norime žinoti, kas tai būtų" (Apd. 

17,20). Šisai toks paprastas dėmesys yra savo esmėje betgi 
lygiai tokios pat prasmės, kaip ir Platono nusistatymas Ho- 
mero papasakoto mito atžvilgiu, būtent: senovės išminčiai 
anaiptol nenorėjo Povilo skelbimo suprasti žodiškai. Povilas 
jiem kasdien miesto aikštėje buvo skelbęs “Tėzų ir prisikėli- 
mą“ (Apd. 17,18). Tai buvo iš tikro negirdėti ir graikų filo-, 
sofų ausim kažkoki nauji dalykai. Tačiau ne jais šie filosofai 
domėjosi, nes iš Povilo lūpų jie manė girdį tik vaizdinį kaž- 
ko kito pasakojimą, kaip tai darė visos mitais pagrįstos religi- 
jos. Tačiau šiuo vaizdiniu apvalkalu jie buvo nepatenkinti, 
nes jie nežinojo, ką jis reiškia. Povilo pateiktuose jiem vaiz- 
duose jie ieškojo paslėptos prasmės, bendros idėjos, kaip ir 
Platonas Homero mite apie pasaulio atsiradimą. Štai kodėl 
jie pakvietė Povilą pakalbėti areopage. Čia, išmintingų, mo- 
kytų ir vadovaujančių asmenų akivaizdoje, Povilas kalbėsiąs 
nebe vaizdais, bet atskleisiąs jiem tikrąją savo mokslo pras- 
mę. Čia jis jiem aiškiai pasakysiąs, “kas tai būtų“ (Apd. 
17,20). Povilas į areopagą nuėjo ir kalbėjo. 

"Tačiau koks buvo visų anų išminčių nusivylimas, girdint, 
kad Povilas ir toliau dėsto jiem tąjį “kažinką nauja“ tik 
vaizdais, o ne idėjomis. Graikai galvojo, Povilas esąs filoso- 
fas, todėl miesto aikštėje, kalbėdamas miniai, galįs naudotis 
vaizdais ir mitais. Bet čia, akivaizdoje jam lygaus rango as- 
menų, jis turįs kalbėti kitaip; jis turįs aną Jėzų ir Jo prisi- 
kėlimą, skelbtą aikštėje, išvilkti iš vaizdinio konkretumo ir at- 
skleisti šiuo konkretumu pridengtą bendrą idėją. Betgi Povi- 
las savo kalboje ir toliau buvo visiškai konkretus: jis skel- 
bė, kad Dievas “nustatė dieną, kurią teis žemės rutulį tei- 
singai per Vyrą, kurį paskyrė. Jis padarė Jį patikimą vi- 
siem, prikeldamas Įį iš mirusiųjų" (Apd. 17,31). Tarp Povi- 
lo skelbimo Atėnų miesto aikštėje ir Atėnų areopage, vadi- 
nasi, tarp skelbimo paprastai miniai ir rinktiniam išmin- 
čiam nebuvo jokio skirtumo: ir vieniem ir kitiem jis skelbė 
Prisikėlusįjį visai konkrečiai, nepaversdamas Jo jokia bendra 

idėja. Areopago dalyvių nusivylimas buvo. didžiulis: vieni 
“ėmė tyčiotis“ iš Povilo, o kiti, mandagesnieji, jam sakė: 
“Pasiklausysime tavęs apie tai kitą kartą" (Apd. 17,32). Kas 
čia įvyko? Kodėl Povilas kalbėjo tiek miesto aikštėje, tiek 
areopage lygiai tą patį? Kodėl graikai savo lūkesčiuose, iš 
Povilo išgirsią kažką nauja, buvo apvilti? Ar dėl Povilo ne- 
sugebėjimo skelbti Evangeliją taip, kad ją suprastų helenis- 
tiškai mąstą žmonės? Ar dėl neatitikimo tarp kerygmos ir 
ano meto sąvokų bei kategorijų? O gal čia buvo paskelbta 
tai, kas jokioje vietoje — vistiek, ar ši vieta yra paprastos 
minios susibėgimas, ar išminčių susirinkimas — ir jokiu me- 
tu negali būt kitaip skelbiama? 


Areopago išminčių nusivylimo pagrindas slypėjo tame, 
kad jie Krikščionybę pergyveno lygiomis su visomis kitomis 
religijomis ir todėl manė, galį su ja taip lygiai ir elgtis. "Ta- 
čiau iš Povilo kalbos jie patyrė, kad jos skelbimas nesiduo- 
da perkeliamas į kitų religijų plotmę. Visos kitos graikų iš- 
minčiam žinomos religijos buvo ne kas kita kaip mitologi- 
jos. Jų skelbiami įvykiai niekados nebuvo įvykę, bet jie įvyk- 
davo visados, kai žmonės elgdavosi pagal tą ar kitą mitais 
išreikštą idėją. Visos religijos buvo tad esmėje ne kas kita, 
kaip etinės sistemos. Bet štai, ateina nauja religija, kuri skel- 
bia, kad jos įvykiai yra tikrai įvykę ir tai tik vieną vienintelį 
kartą, vadinasi, kad jie yra ne mitiniai, bet istoriniai. Jė- 
zaus gimimas Betlejuje, Jo gyvenimas Nazarete, Jo veikla 
Palestinoje, Jo mirtis ĮTėruzalėje, Jo prisikėlimas iš kapo, pri- 
klausiusio Juozapui iš Arimatejos — visa tai skelbė apašta- 
lai kaip tikrus ir nebepasikartojančius įvykius. Svarbiausia ta- 
čiau buvo tai, kad šie įvykiai turėjo liudytojų. Krikščiony- 
bės platintojai tvirtinte tvirtino, kad jie skelbia tai, ką gir- 
dėję, ką “savo akimis“ matę, į ką įsižiūrėję ir ką savo ran- 
komis čiupinėję (1 Įn. 1,1): “Ne gudriai pramanytomis pa- 
sakomis sekdami, mes paskelbėme jum mūsų Viešpaties Jė- 
zaus Kristaus galybę ir atėjimą, bet po to, kai buvome To 

didenybės regėtojais“ (2 Pet. 1,16). Joks mitų skelbėjas ne- 
galėjo šauktis liudytojų. Toks žmogus negalėjo teigti, esą ma- 
tęs kaip Antigona vogusi savo brolio kūną ir jį laidojusi; kaip 
Prometejas nešęs ugnį iš dangaus ir mokęs žmones menų 
bei mokslų; kaip Sizifas stūmęs uolą į kalną. Ne! Mitas ir 
liudijimas išskiria vienas kitą. "Tai žinojo visų mitologijų skel- 
bėjai bei aprašytojai, todėl jie niekados nemėgino savo skel- 
bimo grįsti liudytojais, kurie mitinius nuotykius būtų regėję 
ar buvę jų dalyviai. Nuosekliai tad visos mitais pagrįstos re- 
ligijos buvo istorinės tik ta prasme, kad jos buvo atsiradu- 
sios istorijos eigoje. Tačiau jos visos buvo neistorinės savo 
esme, nes savos tiesos jos negrindė istoriniais įvykiais. Tų 
tiesa glūdėjo tik toje ar kitoje idejoje. 

Visai priešingai yra su Krikščionybe. Ji rymo ne ant 
tos ar kitos idėjos — tegu ši idėja būtų ir kilniausia —, 
bet ant tam tikrų visiškai tikrovinių ir todėl istorinių įvykių: 
Jėzaus iš Nazareto gimimo, mirties ir prisikėlimo. Krikščio- 
nybės mokslas, susiklostęs tam tikra sistema, yra ne pirmykš- 
tis, o išvestinis dalykas. Jis yra tik išvada iš Žmogaus san- 
tykio su anais grindžiamaisiais įvykiais. Tai labai aiškiai re- 
gime mūsų jau kiek anksčiau nagrinėtoje Petro kalboje. Pet- 
ras Jėruzalėje, kaip ir Povilas Atėnuose, pasakojo klausan- 
tiesiems ne kokias nors naujas idėjas, bet “didžius Dievo 
darbus“, būtent: Jėzų ir Jo prisikėlimą. Tiktai pačioje kalbos 
pabaigoje, kai, šių įvykių klausant, buvo paliesta žmogaus 
egzistencija, žmonės klausė apaštalus: “Ką mes turime daryti, 
vyrai broliai?" (Apd. 2,37). Iš atsakymo į šį egzistencinį klau- 
simą savaime turėjo gimti dorinis mokslas, nurodąs, kaip 
žmogus turi elgtis, jei Jėzus yra prisikėlęs ir išaukštintas; ką 
žmogus turi daryti, jei Jėzus yra už jį kentėjęs ir miręs; kaip 
jis turi gyventi, jei šis mirusis ir prisikėlusis Tėzus yra gy- 
vas amžinai ir esti su mumis ligi pasaulio pabaigos. Betgi 
visi šie klausimai, kurie sudaro krikščioniškąją etiką, yra tik 
išvada iš tikėjimo į anuos tikrovinius bei vienkartinius įvy- 

kius, vadinasi, istorinius tikra šio žodžio prasme. Krikščiony- 
bė tuo ir skiriasi nuo visų kitų religijų, kad ji visų pirma 
skelbia ne teoriją, bet įvykį; kad ji visų pirma yra ne etika, 
bet didžių Dievo darbų kerygma. darbų, susitelkusių apie Jė- 
zaus asmenį ir jo gyvenimą. Dorinė teorija, be abejo, yra 
būtina. Tačiau ne ji yra Krikščionybei būdinga, kaip tai yra 
visose kitose religijose. Krikščioniškasis "privalo" plaukia iš tik- 
rovinio 'yra'. Krikščioniškoji etika yra pagrįsta ne kuria nors 
racionaliai suvokiama idėja, bet paliudytais istoriniais įvy- 
kiais. 

Šitas tad pagrindinis Krikščionybės bruožas kaip tik ir 
buvo graikų išminčiam nesuprantamas. Įeigu Povilas būtų 
kalbėjęs, esą Jėzus kasmet miršta ir prisikelia kaip Dionizas, 
areopago vyrai būtų jį supratę be sunkumų; jie būtų gal tik 
jį klausę, ką naujo šitokia Tėzaus “mirtis" ir šitoks To “prisi- 
kėlimas' mum teikia šalia Dionizo tokios pat "mirties" ir tokio 
pat "prisikėlimo". Tačiau pats skelbimas jiem būtų buvęs pri- 
imtinas be niekur nieko, nes tai būtų buvęs tik vaizdas, tu- 
ris prasmę, bet nesąs tikrovė. Povilas betgi skelbė Jėzaus 
mirtį bei prisikėlimą kaip vienkartinius ir tikrovinius įvykius: 
Jėzus mirė vieną sykį; daugiau jis nebemiršta (plg. Žyd. 9, 
25-28); Jis vieną sykį pasiaukojo už žmones, o antrą sykį 
pasirodys pasaulio teistų (plg. Apd. 17,31; Žyd. 9,28). Taigi 
tarp Jėzaus ir Dionizo nėra jokio panašumo. Dionizo ne- 
galima statyti šalia Povilo skelbiamo Jėzaus, nes Dionizas yra 
tik prasmuo, o Tėzus ir Jo prisikėlimas — tikrovė. Ką tad 
galėjo graikų išminčiai šitokio skelbimo akivaizdoje manyti? 
Čia yra galimi tik du atoveikos būdai: klausytojų Įėruza- 
lėje ir klaustyojų Atėnuose. Jėruzalės klaustytojai, girdėdami 
apie Jėzų, Jo mirtį ir prisikėlimą, klausė, ką jie turį daryti, 
nes Petro skelbimą jie suprato kaip įvykių kerygmą. Atėnų 
klausytojai, girdėdami tą patį skelbimą iš Povilo lūpų, ty- 
čiojosi ir skirstėsi kas sau, nes įvykių kerygmą jie laikė ne- 
sąmone. Jeigu Krikščionybė pačiuose savo pagrinduose yra ne 

idėja, bet įvykis, tai tik šie du atoveikos būdai ir yra ga- 
limi, nes arba skelbiamas įvykis yra tikrai buvęs arba pasako- 
jimas apie jį yra nesąmonė. O jei pasakotojas dar prisispy- 
ręs tvirtina, esą jis pats yra aną įvykį regėjęs, todėl jo pasa- 
kojimas esąs nepaneigiamas, tai belieka arba jam tikėti arba 
mandagiai tarti: “Apie tai pasiklausysime tavęs kitą sykį", tuo 
tyliai išreiškiant, kad skelbėjas yra laikomas bepročiu, kaip 
tai aiškiai Povilui pasakė romėnas Festas, išgirdęs jį kal- 
bant irgi apie Jėzų ir prisikėlimą (plg. Apd. 26,24). Štai 
kodėl Povilas ir rašė, kad krikščioniškoji Evangelija yra “pa- 
gonim paikybė“ (1 Kor. 1,23) ir tai tokia paikybė, jog ji, 
kaip pastebi K. Jaspersas, “graikų buvo laikoma tik keista 

ir todėl nediskutuotina". 

Kodėl betgi mitai graikų išminčių nebuvo laikomi pai- 
kybe? Tuk ar Homero pasakojimas apie Okeaną kaip pasau- 
lio tėvą ir Thetę kaip pasaulio motiną yra įtikimesnis, ne- 
gu Povilo pasakojimas apie Vyrą, prikeltą iš mirusiųjų ir pa- 
darytą pasaulio teisėju? Anaiptol! Povilo skelbimo paikybė 
glūdėjo, graikų pažiūra, tame, kad jis savo pasakojimo turi- 
nį skelbė kaip įvykį istorijoje, tuo tarpu Homeras pasakojo 
apie Okeaną ir Thetę kaip prasmenis sąmonėje. Jeigu mitas 
yra tos ar kitos idėjos vaizdas, tai šis vaizdas gali būti ir la- 
bai keistas, tačiau pati idėja galioja ir tokiu atveju. Pasau- 
lio išmintis arba filosofija net ir keisčiausio vaizdo atveju gali 
pajėgti atskleisti jame glūdinčią idėją, paties vaizdo perdaug 
nepaisydama ir jo keistumu nesipiktindama. Štai kodėl mitai 
graikų ir nebuvo laikomi paikybe, nors savo vaizdais jie ne- 
sykį yra labai keisti. Bet ką gali išminčius daryti su tokiu 
pasakojimu, kurį jis laiko keistybe, o pasakotojas — tikru įvy- 
kiu, turinčių net liudytojų? Jeigu Jėzaus gimimas yra Dievo 
tapimas žmogumi, jeigu šis žmogumi tapęs Dievas tikrai mirš- 
ta ir paskui tikrai prisikelia, tai visų šių įvykių akivaizdoje 
išminčius jaučiasi esąs sujukęs ir nežinąs, ką begalvoti. Kaip 
išminčius jis gali visa tai laikyti tik mitu, vadinasi, pasako- 

jimu, turinčiu tam tikrą reikšmę, bet ne tikrovinę būtį. Įei- 
gu betgi visa tai nėra mitas, o tikras įvykis, tai išmin- 
čius pareiškia, kad visa tai esanti nesąmonė, ir nusigręžia 
nuo jos, jos nesvarstydamas. Juk tikro ir vienkartinio įvykio 
negalima paversti teorine ir bendra idėja. Krikščionybės aki- 
vaizdoje pasaulio išmintis pasirodo esanti visiškai bejėgė. Tai 
graikų išminčiai patyrė areopage Povilo kalbos metu. "Tai 
patyrė ir mūsų amžiaus išminčiai, kai Bažnyčia griežtai pa- 
kartodama pasisakė už evangelijos aprašomų įvykių istoriš 
kumą. 

Pasaulio išminties bejėgiškumas Krikščionybės akivaiz- 
doje išeina aikštėn dar vienu atžvilgiu, kuris yra nemenkes- 
nės svarbos, kaip ir įvykių istoriškumas. Visi Krikščionybės 
įvykiai, ant kurių ji rymo, turi asmeninį subjektą, būtent: 
Jėzų iš Nazareto. Tai nėra bevardžiai įvykiai, kaip revoliuci- 
jos, karai, ūkinės krizės, epidemijos, kultūrų nuosmūkis ir “ 
tt. Šios rūšies įvykiai yra taip pat istoriniai, tačiau jie ne- 
turi aiškaus asmeninio subjekto, kuris būtų juos pažadinęs 
ir tuo būdu būtų jų autorius bei nešėjas. "Tuo būdu Krikš- 
čionybės viduryje stovi Jėzaus asmuo, į kurį visi įvykiai eina 
arba iš kurio jie išeina. Kristus yra tikrasis jų autorius. Be 
Jo jie būtų nereikšmingi ir neprasmingi. Nuosekliai tad ir 
evangelijos kaip įvykių kerygma telkiasi ne apie įvykius kaip 
tokius, bet apie Jėzų Kristų kaip tikrąjį visų šių įvykių pa- 
grindą, subjektą, tikslą. Ne tai pagrindė Krikščionybę, kad 
kažkas būtų buvęs prikeltas iš mirusiųjų arba kad prikėli- 
mas kaip toks būtų žmones sujaudinęs savo nuostabumu. 
Anaiptol! Krikščionybę pagrindė tai, kad ne kas kitas, o Jė- 
zus iš Nazareto prisikėlė iš mirusiųjų, pasiuntė apaštalus į 
visą pasaulį Evangelijos skelbtų ir buvo paimtas į dangų 
kaip Viešpats. Krikščionybės atstovai tai žinojo labai gerai. 
Jėzus prikėlė iš mirusiųjų Lozorių, vieną mergaitę ir vieną 
jaunikaitį (plg. Mt. 9,24-25; Lk. 7,11-15). Bet jei Jis pats 
būtų Juozapo iš Arimatejos kape supuvęs, nebūtų buvusios 

jokios Krikščionybės, nes kiekvienas skelbimas būtų tokiu at- 
veju buvęs tik mitinis pasakojimas, turįs reikšmę, bet nesąs tik- 
rovė. Todėl ir tikėjimas į tokį pasakojimą būtų buvęs tuš- 
čias, nes tai būtų buvęs tik įžvelgimas kokios nors šiame 
pasakojime glūdinčios bendros idėjos, kuri nieko neišgelbi: 
“Jei Kristus neprisikėlė, tai... jūs dar tebesate savo nuodė- 
mėse“ (1 Kor. 15,17), vadinasi, atpirkimas dar nėra įvykęs, 
ir Krikščionybė negali nieko daugiau žmogui duoti, ko ne- 
būtų davusios ir prieš ją buvusios religijos, būtent: keletą 
padoraus elgesio taisyklių. Taip yra ne tik su prisikėlimu, 
bet ir su visais kitais įvykiais. Visi jie yra Krikščionybės sie- 
jami su Jėzaus Kristaus asmeniu kaip Jo paties įvykiai. "To- 
dėl aiškiu atkritimu graikiškon mitologijon skamba K. Rah- 
nerio minimas pavyzdys, kaip vieno teologų suvažiavimo 
JAV metu kažkuris europietis teologas (Rahneris jo vardą 
nutyli) teigęs, esą jam niekas Krikščionybėje nepasikeistų, 
jei Jėzus iš Nazareto nebūtų iš viso gyvenęs.“" Pavyzdys ne- 
paprastai būdingas, nes jis rodo, kaip stipriai graikų areo- 
pago išminčių santykis su Krikščionybė yra prasiveržęs mo- 
dernioje sąmonėje. Tuk Jėzaus istorinio nebuvimo atveju visi 
Krikščionybės įvykiai netektų subjekto ir virstų tik mitiniais 
vaizdais, o Krikščionybė — mitologija, stovinčia toje pačioje 
plotmėje kaip ir visos kitos mitologijos. 

Būdamas Krikščionybės vienintelis pagrindas (plg. 1 
Kor. 3,11), Jėzus Kristus padaro, kad nėra jokios viena ku- 
ria idėja ar ištisa idėjų sistema išreikštos Krikščionybės es- 
mės. Nėra jokio krikščioniškojo mokslo, kuris neturėtų tie- 
sioginio ryšio su Kristaus asmeniu. “Krikščioniškosios Dievo 
sąvokos ir krikščioniškosios tiesos“, sako R. Guardini, “ne- 
galima atsieti nuo konkretaus Kristaus. Krikščioniškasis moks- 
las yra krikščioniškas tik tol, kol yra tarsi imamas iš Tė- 
zaus lūpų, kol yra gyvai suvokiamas tik ryšium su To bu- 
vimu bei veikimu. Nėra jokios nuo Jo atjungtos ir laisvoje 
sąvokų erdvėje išreikštos “Krikščionybės esmės'. Krikščionybės 

esmė yra Jis pats: tai, kas Jis yra; tai, iš kur Jis ateina 
ir kur eina; tai, kas Jame ir Juo gyvena“.“* Nuosekliai tad 
ir krikščioniškoji kerygma yra ne kokios nors dorinės ar 
socialinės teorijos dėstymas, bet žmogaus supažindinimas su 
Jėzaus asmeniu, tapusiu kaip ir mes (plg. Žyd. 2,17; Pilyp. 
2,7), kentėjusiu ir mirusiu mūsų “nuodėmėm pašalinti“ (Žyd. 
9,28) ir prisikėlusiu “kaip užmigusiųjų pirmonė“ (1 Kor. 
15,20). Ši kerygma iš esmės skiriasi nuo bet kurios kitos re- 
ligijos skelbimo, kaip tai pareiškė ir šv. Povilas, rašydamas 
korintiečiam: “Žydai reikalauja stebuklų, ir graikai ieško 
išminties, bet mes skelbiame Kristų prikaltąjį ant kryžiaus“ 
(1 Kor. 1,22). Žydiškas stebuklų reikalavimas yra būdingas 
pergyvenimui Dievo kaip galybės, kuri, tiesa, gali būti ir la- 
bai sukrečianti, tačiau nebūtinai turi būti asmeninė. Grai- 
kiškas išminties ieškojimas yra būdingas pergyvenimui Die- 
vo kaip idėjos, kuri, sakysime, Platono moksle susilieja su 
gėrio idėja, tačiau asmeninio pavidalo neįgyja. Izraelio re- 
ligija buvo Dievo-Stebukladario kerygma, kaip tai ryškiai ro- 
do Mozės giesmė (plg. Iš. 15,1-18), nes Dievo stebuklai Iz- 
raelio istoriją pagrindė ir ją nuolatos lydėjo. Todėl žydai 
buvo visiškai nuoseklūs, reikalaudami, kad ir krikščioniškoji 
kerygma būtų paliudyta stebuklais kaip Kristaus galybės ženk- 
lais. Graikiška religija buvo išminties kerygma, reiškiama mi- 
tais ir juose glūdinčiomis metafizinėmis ar etinėmis idėjo- 
mis. Todėl graikai taip pat buvo nuoseklūs, ieškodami Krikš- 
čionybėje išminties naujų idėjų pavidalu. Krikščionybės ats- 
tovai neneigė nei stebuklų, nei išminties. Tačiau tiek viena, 
tiek kita jie siejo su Jėzaus asmeniu ir todėl skelbė Jį kaip 
“Dievo galybę ir Dievo išmintį" (1 Kor. 1,24). Bet kaip tik 
tai buvo žydam papiktinimas, o graikam — paikybė (plg. 
1 Kor, 23). Papiktinimas todėl, kad Tėzus, kuris leidosi nu- 
kryžiuojamas ir išjuokiamas (“jei tu Dievo Sūnus, nuženk 
nuo kryžiaus“, Mt. 27,40), negalėjo būti, žydų pažiūra, Die- 
vo kaip Galybės apreiškimas ir todėl nė pasaulio gelbėtojas. 

Paikybė todėl, kad Jėzus, skelbiamas kaip tikrai gyvenęs as- 
muo, negalėjo, graikų pažiūra, būti bendra idėja ir tuo pa- 
čiu nė išmintis, nes išmintis visados yra bendrybė; ji nie- 
kad nėra vienos kurios asmenybės išraiška. O jeigu Jėzus 
pats apie save sako “aš esu tiesa“, tai graikam visa tai at- 
rodė tik kaip nesvarstytina paikybė — daugiau nieko. Jė- 
zaus Kristaus asmens konkretumas kaip tik ir neleido įjung- 
ti Krikščionybės nei į žydiškąjį, nei į graikiškąjį Dievo per- 
gyvenimą, nes krikščioniškasis Dievas buvo nebe galybė ir ne- 
be idėja, o visiškai asmeninė Dievo ir žmogaus sąjunga Jė- 
zuje Kristuje. 

Yra tad du dalykai, kaip matome, kurie saugo Krikščio- 
nybę, kad ji nebūtų paversta idėjine bendrybe, būtent: jos 
įvykių istoriškumas ir Jėzaus iš Nazareto kaip šių įvykių ne- 
šėjo asmeniškumas. Nėra jokios neistorinės Krikščionybės idė- 
jos prasme; yra tik istorinė Krikščionybė įvykio prasme. Iš 
kitos pusės, nėra taip pat jokios Krikščionybės bevardžio is- 
torinio vyksmo prasme; yra tik vardinė Krikščionybė Tėzaus 
Kristaus veikimo Bažnyčioje prasme. Šių dviejų dalykų — 
istoriškumo ir asmeniškumo — negalima iš Krikščionybės pa- 
šalinti ar pastumti į šalį, nesužalojus jos pačios, nes juodu 
yra Krikščionybei ne prijungti iš šalies, ne atsiradę joje at- 
sitiktiniu būdu, bet juodu yra šaltiniai, iš kurių Krikščiony- 
bė yra ištekėjusi ir savo būtyje nuolatos maitinama. 

Bet kaip tik šie abu dalykai ir yra pasaulio išminčių 
pergyvenami kaip paikybė — ne tik Atėnų areopage, bet 
ir šiandien. Dabartinis žmogus, kaip teologai mūsų laikais 
teigia, nusisuka nuo Krikščionybės lygiai tuo pačiu pagrin- 
du, kaip ir Atėnų areopago nariai: jam yra nesvarstytinas 
krikščioniškasis paikybės pobūdis. “Šiandien žmogus“, sako 
K. Rahneris, “daugybę teologinių teiginių pergyvena kaip 
mitinius dalykus (Mythologeme) ir todėl rimtai mano ne- 
galįs juos tikėti“? Tokios pat nuomonės yra ir Th. Sar- 
torys: “Šiandienos žmogui, kritiškai skaitančiam Šventraštį ir 

susipažinusiam su astronomijos, geologijos, evoliucijos teori- 
jos, antropologijos, palyginamojo religijų mokslo duomeni- 
mis visas dieviškasis išganymo planas atrodo toks atstumian- 
tis, jog jau pats jo pasakojimas daro jam piktos išjuokos 
įspūdį“.“" Tokių pasisakymų galima šiandien teologinėje li- 
teratūroje rasti iki valios. Visi jie liudija, kad nusigrįžimas 
nuo Krikščionybės giliausia prasme glūdi ne Bažnyčios kaip 
įstaigos nepajėgume susidoroti su socialiniais reikalais, ne 
jos didesniame ar mažesniame nutolime nuo pasaulio, ne 
jos viršininkų autoritetizme, kaip šiandien dažnai girdime 
sakant, bet pačios krikščioniškosios kerygmos esminėje paiky- 
bėje. Pergyvenama kaip nesvarstytinas dalykas dėl paikaus 
savo pobūdžio, ši kerygma kaip tik ir neranda atgarsio mo- 
derniame žmoguje. Paikybės pobūdis dabar yra pati didžiau- 
sia kliūtis Evangelijai pasiekti mūsų amžiaus išminčių širdį, 
kaip kad ji yra buvusi ir apaštalų laikais. 


. 


3. KRIKšČIONYBĖS SUMITINIMAS 

Tuo būdu savaime prieiname prie paties svarbiausio 
klausimo: kaip būtų galima pašalinti šį paikybės pobūdį ir 
tuo būdu padaryti Krikščionybę moderniam žmogui priim- 
tiną arba bent svarstytiną? Atsakydami į šį klausimą, no- 
rėtume eiti ne atotraukos keliu, bet — kaip ir numitinimo 
atveju — panagrinėti keletą būdingų pavyzdžių, kuriuose 
aiškiai glūdi minėtos savybės — asmeniškumas ir istorišku- 
mas —, kurie tačiau yra perprasminami ir kaip tik todėl 
netenka ano paikybės pobūdžio. Šie pavyzdžiai liečia Kris- 
taus asmenį ir du pagrindinius To gyvenimo įvykius: gimimą 
ir prisikėlimą. Juos renkamės visai sąmoningai, nes jie la- 
biausiai moderniam žmogui atrodo esą paikybės. Todėl jų 
apvalymas nuo šios paikybės kaip tik geriausiai ir gali mum 
parodyti, kas gi iš tikro yra ana numitinimo teorija. Taip 

pat saąmoningai šiuos pavyzdžius imame: pirmą iš moder- 
niosios filosofijos, antrą iš katalikų kerygmos, trečią iš pro- 
testantų teologijos, kad parodytume, jog kelias paikybės po- 
būdžiui nugalėti visose linkmėse yra vienas ir tas pat. 


Pirmas pavyzdys liečia, kaip sakyta, Jėzaus Kristaus as- 
menį. Krikščioniškajam tikėjimui Kristus yra žmogumi ta- 
pęs Dievas, vadinasi, tikras Dievas ir tikras žmogus, nešinas 
tiek dieviškąja, tiek žmogiškąja prigimtimi, jungiamom vieno 
dieviškojo Logos asmens. K. Jaspersas, garsus egzistencinės 
filosofijos atstovas, rodos, yra vienintelis tarp moderniųjų 
mąstytojų, kuris į Kristų mėgino pažvelgti filosofiškai. Reikia 
pripažinti, kad krikščioniškąjį mokslą apie Kristų Jaspersas yra 
gerai supratęs ir jį trumpai, bet tiksliai nusakęs: “Krikščio- 
niškajam tikėjimui yra būdinga, kad Dievas tik šį vieną sy- 
kį yra įsikūnijęs žmoguje ir kad šis įsikūnijimas yra tapęs 
Dievo, žmogaus ir pasaulio sampratų vidurkiu. Bet krikš- 
čioniškajam tikėjimui yra ypač būdinga štai kas: Dievas da- 
bar yra tikrai kūniškai asmeniniu pavidalu čia pat (gegen- 
waertig); jis yra visiškai žmogus, kartu betgi ir visiškai Die- 
vas... Tai, kas čia įvykę, yra visų pirma ne mokslo, įsta- 
tymo, nurodymo ar vadovavimo perteikimas, bet pirmoje ei- 
lėje ir esmingai pačios Dievo esmės apsireiškimas Jo veiksmu, 
kuriuo Jis tampa žmogumi ir įsijungia į pasaulį, kad pa- 
sirodytų jame žemiausiu pavidalu ir didžiausia kančia. Šisai 
Dievo veiksmas tikėjimui yra istorinė tikrovė“.*' Tasperso 
žodžiai aiškiai rodo, kad krikščioniškoji Kristaus samprata 
modernaus žmogaus gali būti visiškai teisingai suvokta bei iš- 
reikšta ir kad todėl dažnos kalbos apie šio žmogaus nepa- 
jėgumą suprasti tai, ką Evangelija sako apie Jėzų, yra pra- 
simanymas. Tačiau ar pats Jaspersas tiki į tai, ką jis anais 
savo žodžiais taip tiksliai išreiškė? Anaiptol! Truputį aukš- 
čiau jis rašo: “Žmogumi tapęs Dievas Kristus filosofiškai yra 
negalimas" (p. 225). Kodėl? Į tai Jaspersas atsako: “Apreikš- 
tajam tikėjimui yra tikrovė, kad objektyvaus faktiškumo pa- 

saulyje pats Dievas tampa istorija tuo, kad Jis laike atlieka 
eilę apreiškimo veiksmų. Ši amžinojo ir nekintamojo Die- 
vo tikrovė laike, tiesa, nėra pažįstama kaip visiem galiojan- 
ti, tačiau tikėjimui ji yra neabejotina. Bet kaip tik čia ir 
pasirodo nepergalimos nesąmonės. Pirma: tikrovė, jeigu ji 
tikrovė, yra surandama kiekvieno proto, o ne tik tikėjimo 
kaip jo turinys. Antra: Dievas kaip transcendencija — “Am- 
žinasis — nėra tampantis Dievas ir neturi jokios istorijos“ 
(p. 253). Tai reiškia: Dievas kaip transcendencija negali 
būti laike, negali įeiti į pasaulį ir todėl negali turėti isto- 
rijos. Teigu betgi Tis tapo žmogumi Kristuje, tai tuo pačiu Jis 
įėjo į pasaulį, būna laike ir turi istoriją. Tai esą, Tasperso 
pažiūra, prieštaravimas. Arba Dievas yra transcendencija, 
tada Jis negali įsikūnyti, arba Kristus kaip žmogumi tapęs 
Dievas yra nesąmonė bei paikybė. "Todėl Taspersas ir sako, 
kad Kristus kaip “tikras Dievas“ yra “pasibaisėtinas daly- 
kas“ (eine Ungeheuerlichkeit) (p. 227). Jeigu tačiau krikš- 
čioniškasis tikėjimas vis dėlto tvirtina, kad Kristus yra tikro- 
vė ir tai vienkartinė istorinė amžinojo ir nekintamojo Dievo 
įsikūnijimo tikrovė, tai filosofijai nebelieka nieko kito, kaip 
tik šį tvirtinimą paskelbti nesvarstytina paikybe arba, Jas- 
perso žodžiais tariant, absurdu (plg. p. 253). 


Ar tad nėra filosofijai jokio kelio į Kristų? Yra, ir Tas- 
persas mano tokį kelią kaip tik suradęs. Kristus kaip žmo- 
gumi tapęs Dievas yra “filosofiškai negalimas“ (p. 225). Ta- 
čiau “Jėzus kaip savotiškas šifras“ gali mum kalbėti ir mus 
įtaigoti (t.p.). Kitaip sakant, Kristus kaip vienkartinis ir tik- 
rovinis transcendencijos apsireiškimas yra neigiamas, bet 
Kristus kaip galimas šios transcendencijos šifras pripažįsta- 
mas (plg. p. 227). Todėl Jaspersas ir verčia mus apsispręsti: 
“Jėzus kaip šifras arba Jėzus kaip įsikūnijęs (leibhaftiger) 
Dievas“ (p. 227). Krikščioniškasis tikėjimas apsisprendžia už 
Kristų kaip įsikūnijusį Dievą, vadinasi, apsisprendžia už prieš- 
taravimą bei absurdą ir todėl darosi filosofiškai nesvarstytinas. 

Filosofija, Jasperso pažiūra, apsisprendžia už Kristų kaip šil- 
rą ir tuo būdu padaro Jį galimą ne tik svarstyti, bet ir Jį 
priimti kaip giliai mus įtaigojantį. — Ką tai visa reiškia? 

Šifras nėra pati transcendencija, “bet jos kalba“, sako 
Jaspersas'* ir gražiu pavyzdžiu paaiškina šilro esmę. “Tik- 
rovinė jūra yra mum neišmatuojamybės šifras" (p.788). Jūra 
pati savyje anaiptol nėra neišmatuojama: ji turi aprėžtą plotį ir 
gylį. "Tačiau susidūrimas su ja, jos pergyvenimas mūsų vi- 
duje leidžia mum neišmatuojamybę pajausti. Taip esą su 
kiekvienu šifru. Pats šifras nėra transcendencija, kaip jūra nė- 
ra neišmatuojamybė (plg. p. 796). Tačiau jis padaro, kad 
“transcendencija žmogui tampa dabartine“ (p. 816). Šifras 
yra “tarpininkas... tarp egzistencijos ir transcendencijos“ (p. 
793) arba, paprasčiau kalbant, tarp žmogaus ir Dievo. Nes 
transcendencija, pasak Jasperso, negali būti patirtimi prieina- 
ma ir todėl jokiu įrodymu pažinta kaip tikra (plg. p. 847). 
Betgi šifras gali mum padėti peržengti mūsąją egzistenciją 
ir tuo būdu leisti trancendenciją nujausti, pergyventi, savo 
vidumi ją lyg ir užčiuopti. Šia prasme visa gali būti trans- 
cendencijos šilrai: gamta ir istorija, žmogus ir jo egzistencija. 
Šia prasme toks transcendencijos šifras gali būti ir Jėzus iš 
Nazareto: “Jėzus kaip žmogus gali mus įtaigoti kaip ir kiti 
žmonės“, sako Jaspersas,“ vadinasi, Jis gali, suprastas kaip 
šifras, leisti mum nujausti transcendenciją. Tačiau jis pats 
kaip asmenybė nėra transcendencija arba Dievas. Jis yra tik 
žmogus, kitų žmonių pakeltas į šifro rangą. Kadangi šifras 
neturi jokio logiškai verčiamojo pobūdžio — visa gali būti 
šifras, bet niekas nėra būtinai šifras —, todėl ir Jėzus yra 
ne būtinas, bet tik galimas trancendencijos šifras. Vienam 
Jis gali leisti transcendenciją nujausti, kitam — ne. Pa- 
čiam Taspersui, sakysime, Tėzus nėra joks trancendencijos šif- 
ras: “Mūsų filosofavimui“, sako jis, “yra neįmanoma mąstyti 
Kristų kaip šifrą“ (p. 227). Jaspersas transcendenciją nu- 
jaučia egzistencijos dužlume, o ne Tėzuje iš Nazareto. "Tiem 
betgi, kurie pajėgia Kristų mąstyti kaip šifrą, jis virsta tarpi- 

ninku tarp jų egzistencijos ir transcendencijos, pats šia trans- 
cendencija nebūdamas. Tuo būdu Kristus įsijungia į eilę vi- 
sų tų dalykų, kurie, kaip sakyta, leidžia mum transcenden- 
ciją nujausti bei pergyventi. Šia prasme Kristus yra filo- 
sofiškai galimas, svarstytinas, prasmingas ir įdomus. Supras- 
tas kaip šifras, Tis netenka ano absurdiškumo, kuriuo Jis esti 
pažymimas, suprastas kaip Dievas. Nuosekliai Jaspersas dar 
sykį kartoja aukščiau minėtą reikalą apsispręsti Jėzaus aki- 
vaizdoje: “Sprendžiamasis taškas yra: šifras ar tikrovė?“ (p. 
253). 

Ir štai, čia kaip tik ir pradeda mum aiškėti, kokiu bū- 
du būtų galima pašalinti paikybės pobūdį Krikščionybėje. 
Kristaus asmens atveju paikybė esanti pašalinama tuo, kad 
Kristus yra suprantamas kaip Dievo šifras. Kristus kaip žmo- 
gumi tapęs Dievas esąs paikybė, logiškai negalima ir todėl 
ontologiškai nereali. "Tačiau Kristus kaip Dievo šifras yra 
filosofiškai įmanomas ir todėl svarstytinas. Jeigu tad Krikš- 
čionybė norinti Kristų padaryti moderniam žmogui suvokia- 
mą bei priimtiną, tai ji turinti jį skelbti kaip Dievo šifrą, o 
ne kaip įsikūnijusį Dievą. Iš tikro, šis polinkis šiandien yra 
pastebimas ne tik teologijoje, bet net ir evangelijų skelbime. 
Tiesa, nevisados Kristus yra vadinamas Dievo šifru, kaip tai 
daro Jaspersas, nes šis pavadinimas skamba labai atitrauktai, 
sunkiai suprantamas ir todėl tiek katalikiškoje, tiek protestan- 
tiškoje kerygmoje paprastai vengiamas. Užuot jo esti dabar 
vartojami kiti Kristaus pavadinimai: tarpininkas, atstovas, 
mokytojas, pasaulio išsisvystymo prasmė, absoliutinė prasmė, 
Dievo "taip" žmogaus atžvilgiu, Dievo pažadas pasauliui, Die- 
vo apsireiškimo vieta, žmogaus esmės pratęsimas ir t.t. Visi 
betgi šie pavadinimai slepia savyje šifro esmę: Kristus yra 
tasai, kuris tuo ar kitu būdu į transcendenciją nurodo. Kad 
Jis yra pati transcendencija, įėjusi į mūsų prigimtį ir į isto- 
riją, joje pasilikusi ir veikianti ligi pasaulio pabaigos, — ši 
Kristaus samprata yra stropiai vengiama. Jasperso dilema 

“šifras ar tikrovė“ dabar vis labiau persisveria pirmosios pu- 
sės arba šifro naudai. 

"Tačiau kas gi yra šis Kristus kaip šifras? Kitaip sakant, 
kas įvyksta su tikėjimo Kristumi, jei mėginame padaryti Jį 
filosofiškai galimą? Kaip atrodo tasai nuo paikybės pobūdžio 
apvalytasis Kristus? 

Visų pirma Kristus kaip šifras praranda savo vienkar- 
tiškumą. Nes, kaip minėta, kiekvienas daiktas ir kiekvienas 
žmogus gali būti šifras. “Šifras, sako Jaspersas, yra įžvelgia- 
mas (einsehbar) kaip bendrybė“.“* Ir iš tikro! Tuk jeigu 
šifras yra tarpininkas tarp egzistencijos ir transcendencijos, 
tai savaime aišku, kad tasai objektas, kuris yra laikomas šif- 
ru, yra ne kas kita, kaip bendros tarpininkavimo idėjos įkū- 
nijimas arba išraiška. Ši gi tarpininkavimo idėja gali būti įkū- 
nyta bei išreikšta labai įvairiai. Vienkartiškumo ji nereika- 
lauja. Visa gali vaidinti tarpininko vaidmenį, jeigu tik mes 
į visa tai žiūrėsime tam tikru žvilgiu. Pritaikius šį žvilgį 
Kristui, Jis atrodo irgi galįs būti transcendencijos šifras. "Ta- 
čiau dėl to Jis nebūtinai turįs būti vienkartinė, nepakeičia- 
ma ir nepakartojama asmenybė. Būdamas šifras, jis neša sa- 
vyje tarpininkavimo idėją taip lygiai, kaip ir visi kiti šifrais 
laikomi daiktai bei žmonės. Galima sutikti, kad Tis, kaip 
Jėzus iš Nazareto, būdamas Marijos ir Juozapo sūnus, yra 
vienkartinis, kaip ir visi žmonės yra vienkartiniai. Tačiau 
ne šiuo vienkartiškumu Kristus virsta šifru, bet tuo, kad Jis 
yra idėjos nešėjas ir todėl bendrybė kaip ir visi šifrai. Nuo- 
sekliai tad šiandien vienon plotmėn ir statomi Sokratas, Pla- 
tonas, Kristus, Liuteris, Gandhis, Kingas, vadinant juos di- 
džiaisiais žmonijos mokytojais, naujos etikos grindėjais, re- 
voliucininkais religijos ir visuomenės srityje. Tai visiškai su- 
prantama ir pateisinama, jei Kristus yra šifras, nes šiuo at- 
veju Jis nėra Vienintelis ir Vienkartinis, bet tik vienas tarp 
daugelio, tik viena bendros idėjos apraiška, vistiek ar ši idėja 
vadintųsi žmoniškumu, ar dorove, ar meile, ar reforma, ar 

revoliucija. Šiuo atveju Kristus skiriasi nuo kitų tik laipsniu, 
tik būdu, tik priemonėmis. Gal Jis ir yra buvęs tobuliausia 
apraiška vienos kurios idėjos, bet gal ir ne. Gal istorijos ei- 
goje atsiras kitas tos pačios idėjos nešėjas, kuris aną idėją 
net tobuliau išreikš ir todėl bus tobulesnis šifras, negu Kris- 
tus. Niekas negali šios galimybės paneigti, jeigu ĮTėzus yra 
šifras. Tikėjimo skelbimas, esą Kristus yra “Alfa ir Omega, 
pirmasis ir paskutinis“ (Apr. 22,13), netenka tokiu atveju 
prasmės. 


Žlugus tačiau Kristaus vienkartiškumui, dingsta ir Jo 
istoriškumas. "Tai anaiptol nereiškia, kad Kristus nebūtų bu- 
vęs konkreti, Palestinoje gimusi, gyvenusi ir mirusi asme- 
nybė. Nei Jaspersas, nei kiti Kristaus kaip šifro skelbėjai 
to neneigia. Tačiau Kristus, kaip sakyta, virsta šifru tuo, 
kad savo buvimu bei veikimu išreiškia tam tikrą idėją, bū- 
tent, transcendencijos nuojautą. O šiai idėjai istoriškumas yra 
visiškai nesvarbus. Kas šiandien, pavyzdžiui, skelbia, esą po- 
litinės bei socialinės reformos yra galimos įvykdyti ir be 
prievartos, savaime mąsto apie Gandhi. Gandhi yra virtęs 
pasyvaus pasipriešinimo šifru. Niekas neneigia, kad Gandhi 
yra gyvenęs tam tikrą laiką ir tam tikroje erdvėje. Tačiau 
ne ši jo istorinė egzistencija yra čia svarbi, bet Gandhi kaip 
pasyvaus pasipriešinimo idėjos nešėjas, pralaužęs laiko bei 
erdvės sienas ir virtęs galiojančiu šifro prasme visiem lai- 
kam ir visiem kraštam. Tas pat yra ir su Kristumi kaip 
šifru. Greičiausiai Jis yra tikrai gyvenęs ir, būtent, taip, kaip 
aprašo evangelijos. To neigti nėra reikalinga. Tačiau visa 
tai nevaidina jokio vaidmens. Svarbu tik, kad Kristus būtų 
suvokiamas bei pergyvenamas kaip nešąs tam tikrą idėją. 
O ar Jis konkrečiai tai ir tai padarė, ar Jis konkrečiai tai 
ir tai pasakė, čia neturi reikšmės. Kristui kaip šifrui reikš- 
minga yra tik tai, kad jo egzistencija savo visumoje yra lai- 


„koma transcendencijos nuojauta. Dar daugiau: jei Kristus 


ir nebūtų buvęs istorinis asmuo, Jo kaip šifro reikšmė dėlto 

nė kiek nenukentėtų, nes ana Jo nešama idėja ir šiuo at- 
veju pasiliktų gyva bei darytų įtakos visiem, kurie Kristų — 
tegu ir neistorinę asmenybę — laikytų šifru, kaip kad Anti- 
gonos idėja nenustoja reikšmės, nors šios idėjos nešėja niekada 
nėra gyvenusi. Štai kodėl anas Rahnerio minimas europietis 
teologas ir galėjo teigti, esą jam niekas Krikščionybėje ne- 
pasikeistų, jei Kristus ir nebūtų gyvenęs. Kristumi kaip šif- 
ru pagrįsta religija virsta idėjų sistema, kuriai visiškai nes- 
varbu, ar jos šifras yra atremtas į istorinę asmenybę ar į 
žmogaus vaizduotės sukurtą padarą. 


Ir štai, čia mum staiga paaiškėja, kas gi iš tikro yra ta- 
sai šifru laikomas Kristus. Tai mitu paversta būtybė. Tau 
anksčiau esame sakę, kad istorinė asmenybė gali būti pa- 
versta mitine būtybe ir kaip pavyzdį minėjome Napoleoną 
Dostojevskio romane “Nusikaltimas ir bausmė“. Čia Napo- 
leonas yra ne istorinė asmenybė (nors jo istoriškumo Dos- 
tojevskis anaiptol neneigia), bet "aukštesnio" žmogaus šifras, 
kuris Raskolnikovui leidžia šį “aukštesnį žmogų nujausti ir 
net pamėginti šiuo "aukštesniu" žmogumi tapti. Konkretūs 
Napoleono žygiai čia visiškai nesvarbūs. Svarbi tik idėja, 
kurią Napoleonas kaip šifras neša, būtent: “aukštesnio? žmo- 
gaus idėja. Raskolnikovas bando šią idėją įvykdyti kirvio smū- 
giu į senos palūkininkės galvą ir tuo būdu virsti Napoleonu. 
Lygiai tas pat yra ir su Kristumi kaip šifru. Konkretus Jo gy- 
venimas bei veikimas nėra neigiami, bet paliekami nesvars- 
tyti kaip nesvarbūs, nes šio gyvenimo bei veikimo — kaip 
ir Napoleono atveju — juk nebėra. Tai, kas gyvena ir to- 
liau, yra tiktai idėja. Ši idėja yra Kristuje kaip šifre įžvel- 
giama ir išreiškiama. Ji yra mūsų sąmonės suvokiama ir to- 
dėl gali būti mūsų būtyje įvykdoma: tai ir yra sekimas 
Kristumi, arba apsivilkimas Kristumi, arba subrendimas ligi 
Kristaus amžiaus pilnybės, kaip apie tai kalba apaštalų, ypač 
šv. Povilo, laiškai. Kitaip tariant, Kristuje kaip šifre yra 
svarbu ne To būtis, bet Jo prasmė; ne tai, kas Jis yra, bet tai, 

ką Jis reiškia. Jeigu Kristaus būtis ir yra buvusi reali, tai 
jos dabar vistiek jau nebėra. Dabar tebegyvena tik Kristus 
kaip idėjos nešėjas, vadinasi, kaip prasmuo. Mito sąranga 
Kristuje kaip šifre pasirodo labai aiškiai: Jis, kaip ir visos 
kitos mitinės būtybės, turi nebe realią būtį, o tik suvokiamą 
prasmę. Todėl Jis ir yra galimas statyti vienon plotmėn ne tik 
su Sokratu, Liuteriu ar Gandhi, bet ir su Prometeju, Sizifu, 
Dionizu ar Hermesu, nes visos šios būtybės yra jungiamos 
prasmės kategorijos vienon rūšin. Visos jos yra mum svarbios 
ne kaip tikrovės, o kaip prasmens arba reikšmens. "Trumpai 
tariant, Kristaus kaip šifro atveju asmens vienkartybė virsta 
idėjos bendrybe. Ir ši bendrybė “yra visados“ kaip ir kiek- 
viename mite. Kai B. Pascalis savo metu rašė, esą “Kris- 
tus miršta ligi pasaulio pabaigos“ (Pensėes, nr. 554), tai 
tuo jis kaip tik ir pavertė Jėzaus mirtį, aną vienkartinį is- 
torinį įvykį, mitiniu, niekad nesibaigiančiu vyksmu žmogaus 
sąmonėje. Tiesa, Pascalis tai padarė dar nesąmoningai. Są- 
moningai tačiau tai daroma šiandien, teigiant: “Kristaus įvy- 
kis įvyksta ir šiandien: Jis ir šiandien ateina“.?* Įei šie žo- 
džiai reiškia ne tuščią frazę, o rimtą teiginį, tai jie yra aiš- 
kus Kristaus pavertimas mitine būtybe. 

Kas tada yra šis paikybės pobūdžio netekęs ir šifru vir- 
tęs Kristus? Visų pirma Tis yra nebe vienkartinė asmenybė, 
o idėjinė bendrybė; toliau, Jis yra nebe būtis, o prasmė; ga- 
lop, Jis yra nebe istorinis asmuo, o mitinė būtybė. Kitaip 
sakant, Kristus kaip šifras yra nebe krikščioniškojo tikėjimo 
Kristus. Paikybės pobūdžio pašalinimas Kristaus asmens atžvil- 
giu yra visiškas Jo asmens nutikrovinimas. Virtęs filosofiš- 
kai galimu, Kristus darosi religiškai negalimas. Krikščionybė 
juk niekados nesutiks, kad Kristus netektų savo vienkartiš- 
kumo, savo istoriškumo, savo tikroviškumo ir sykiu pasiliktų 
pasaulio Išganytojas. Tai aiški nesąmonė, nes idėjinė bendry- 
bė, kuria Kristus virsta šifro atveju, nieko neišgano. Kas tad 
apsisprendžia laikyti Kristų ne Dievo įsikūnijimo tikrove, o 

transcendencijos šilru, tas anaiptol nesutaiko krikščioniško- 
sios kerygmos su pasaulio išmintimi bei modernaus žmogaus 
pergyvenimu; tas tik sunaikina šią kerygmą pačioje jos esmėje. 


Kristaus kaip šifro samprata liečia betgi ne tik Jį patį. 
Ji liečia ir Krikščionybę kaip religiją pačiuose jos pagrinduo- 
se. Jau anksčiau esame primygtinai teigę, kad Krikščionybės 
esmę sudaro ne kokia nors viena idėja ar idėjų sistema, bet 
Jėzaus Kristaus asmuo. Tai reiškia, kad Krikščionybė visų 
pirma yra ne teorija, bet giliausių žmogaus santykių su Die- 
vu atstatymas ir šių atstatytų santykių išraiška. Dievo tapi- 
mas žmogumi keičia pačią žmogaus būtį. Todėl Krikščiony- 
bė kaip religija yra ontologinio pobūdžio savo esme, nes Die- 
vas įsikūnijo žmoguje ne sociologiškai, ne psichologiškai, ne 
doriškai, bet ontologiškai, sujungdamas dvi būtiniu atžvilgių 
esmingai skirtingas prigimtis: dieviškąją, kuri kuria bei grin- 
džia, ir žmogiškąją, kuri yra kuriama bei grindžiama. Visa 
tai įvyko Kristuje kaip žmogumi tapusiame Dievuje. Teigu 
tačiau Kristus nėra įsikūnijęs Dievas, o tik transcendenci- 
jos šifras, vadinasi, idėjinė bendrybė, tai tada ir Krikščio- 
nybė kaip religija rymo ne ant Kristaus kaip vienkartinės 
asmenybės, bet ant idėjos, kurią Kristus tik neša bei reiškia. 
Tada Krikščionybė nėra atstatytas ontologinis santykis žmo- 
gaus su Dievu, bet tiktai teorija, tik idėjų bei sąvokų sis- 
tema, tik dorinis mokslas arba etika. Tasai ypatingas pobū- 
dis, kuris Krikščionybę skiria nuo kitų religijų, Kristaus kaip 
šifro atveju dingsta, nes etika niekados negali būti “alfa ir 
omega“: ji juk tvarko žmogaus elgesį, kuris visados yra is- 
torinis, vadinasi, apspręstas laiko ir vietos aplinkybių. Etika 
gali šauktis savo nelygstamumo tik tada, jei ji yra atremta 
į nelygstamą būtį — nekintamą ir nepraeinamą, kaip tai 
ir yra Jėzuje Kristuje, jei Tis yra įsikūnijęs Dievas. Kaip Kris- 
tus, būdamas neišardoma Dievo ir žmogaus sąjunga, yra ne- 
pralenkiamas ontologiškai, taip Tuo atremta dorovė yra ne- 
pralenkiama etiškai. Tai Krikščionybė kaip tik ir skelbia, ka- 

dangi ji jaučiasi grindžiama Kristaus kaip įsikūnijusio Dievo. 
Jeigu betgi Kristus yra tik transcendencijos šifras, tai krikš- 
čioniškosios etikos nelygstamumas dingsta, nes šiuo atveju ji 
yra ne Kristaus asmens, bet tik vienos kurios idėjos išraiška, 
galinti būti lygi kitai idėjai ar šios net pralenkiama. Kal- 
bėti šiuo atveju apie Krikščionybę kaip galutinę religiją ar- 
ba kaip paskutinį žmogaus su Dievu santykio laipsnį yra 
tik putlumas — daugiau nieko. Krikščionybė kaip neperžen- 
giamas, nes aukščiausias ir todėl paskutinis, žmogaus santykis 
su Dievu yra galima tik tuo atveju, jei Kristus yra neper- 
žengiamas, nes galutinis ir giliausias Dievo ir žmogaus susi- 
jungimas asmeninėje Logo vienybėje. Šiai vienybei dingus, 
dingsta ir visa Krikščionybės šviesa žmonijos kelyje. Krikš- 
čioniškoji religija tada yra lygiai toks pat žmogaus graba- 
liojimasis tamsoje, kaip ir visos kitos religijos. 

Todėl darosi visiškai suprantamas Jasperso pakartotinas 
reikalavimas apsispręsti Jėzaus atžvilgiu, kas Jis yra: “šifras 
ar tikrovė?“ Nes nuo šio apsisprendimo priklauso tiek mūsų 
tikėjimas subjektyviai, tiek Krikščionybė objektyviai. Apsi- 
sprendus vienaip ar kitaip, visa kinta iš pagrindų. Įėzaus 
kaip tikrovės ar kaip šifro akivaizdoje nelieka akmens ant 
akmens nei mūsų asmeniniame tikėjime, nei Krikščionybėje 
kaip istorinėje religijos formoje. Pirmojo pavyzdžio sklaida 
tai kaip tik ir norėjome parodyti, būtent, kas atsitinka, jei 
mėginame apvalyti Kristaus asmenį nuo paikybės pobūdžio 
ir padaryti Įį svarstytiną ne tik Atėnų, bet Paryžiaus, Niu- 
jorko ar net ir Maskvos areopage. 

Antras pavyzdys, kurį čia norime pasvarstyti, liečia jau 
nebe Kristaus asmenį, bet Jo atėjimą pasaulin arba gimimą. 
Apie šį įvykį tikėjimas sako: Jėzus “nužengė iš dangaus, Šven- 
tosios Dvasios veikimu iš Mergelės Marijos priėmė kūną ir 
tapo žmogumi“ (Mišių “Tikiu"). Tai teigiamas šio įvykio 
nusakymas. Nusakant jį neigiamai, jis reiškia, kad Tėzus buvo 
pradėtas Marijos įščioje, vyrui nedalyvaujant: Tėzus turi že- 

miškąją Motiną, bet Jis neturi žemiškojo tėvo. Jo tėvas yra 
dangiškasis Tėvas, iš kurio Jis gema “prieš visus amžius“ 
kaip Dievas iš Dievo ir šviesa iš šviesos. Šio dangiškojo "Tė- 
vo Dvasia padarė, kad Jėzus priėmė žmogiškąją prigimtį Ma- 
rijos kūne “ne iš vyro valios, bet iš Dievo“ (Jn. 1,13). Baž- 
nyčia šį įvykį laiko, tiesa, vienkartiniu, tačiau visiškai tikro- 
viniu, vadinasi, istoriniu, galimu patirti ir žmogiškosiomis 
priemonėmis, būtent: Marijos nustebimu, esą ji pradėsianti 
kūdikį, nepažinusi vyro (plg. Lk. 1,34), ir aiškiu Juozapo 
kaip Marijos vyro pasisakymu, kad jis jos nepažino nei prieš 
Jėzaus pradėjimą, nei vėliau (pig. Mt. 1,18-25). Bažnyčia 
šiais liudijimais neabejoja ir todėl Tėzaus pradėjimą be vyro 
laiko ne tik grynai tikėjimo, bet ir istorinio pažinimo turiniu. 
Kristaus gimimas iš Mergelės yra vienas iš anų pagrindinių 
įvykių, ant kurių rymo Krikščionybė kaip naujas Žmogaus 
santykis su Dievu. Reikia pridurti, kad šį įvykį tiki visos 
krikščioniškosios konfesijos, neišskyrus nė protestantizmo, ku- 
ris šiaip neteikia Marijai didesnės kultinės reikšmės. 


Pasaulio betgi išminčiam, šiuo atveju biologijos mokslui, 
Įėzaus pradėjimas be vyro yra taip lygiai negalimas, kaip ir 
Tasperso filosofijai Dievo tapimas žmogumi apskritai. Krikš- 
čioniškosios kerygmos teiginys, kad Kristus buvo pradėtas iš 
Šventosios Dvasios, yra biologijai tokia pat nesvarstytina ne- 
sąmonė, kaip ir filosofijai transcendencijos įėjimas į istoriją 
Kristuje. Štai kodėl šiandien, kaip tai autorius yra kėlęs ki- 
toje vietoje,"“ vis labiau linkstama manyti, esą Jėzus yra kū- 
ninis Juozapo sūnus, arba prigalvojama visokiausių teorijų, 
liečiančių Jėzaus pradėjimą be Juozapo žinios (pav. Marijos 
išprievartavimas, jai keliaujant Elzbietos aplankytų), nes, sa- 
koma, modernus žmogus negalįs Įėzaus gimimo “ne iš vyro 
valios“ laikyti tikrove, kaip tai skelbia tikėjimas. Nuostabu, 
kad ši modernaus žmogaus negalimybė šiandien yra gana 
stipriai paplitusi ir tarp katalikų; paplitusi žymiai labiau 
negu netikėjimas į Jėzaus prisikėlimą. Net ir tie, kurie į as- 

meninį Jėzaus prisikėlimą dar tiki, mano galį šį tikėjimą 
suderinti su Jėzaus gimimu “iš vyro valios“, tarsi šiuodu įvy- 
kiai stovėtų vienoje ir toje pačioje plotmėje. Kaip tad būtų 
galima apvalyti Jėzaus gimimą nuo paikybės pobūdžio? Kaip 
būtų galima tikėjimo skelbiamąjį įvykį “Šventosios Dvasios 
veikimu iš Mergelės Marijos priėmė kūną“ padaryti priei- 
namą moderniam žmogui? Gražų ir mūsų klausimui labai 
būdingą tokių pastangų pavyzdį randame garsiajame Olan- 
dų Katekizme, pavadintame “Naujasis katekizmas. "Tikėjimo 
skelbimas suaugusiem“ (Utrecht 1966). Šis katekizmas buvo 
paruoštas Olandijos vyskupų noru Nijmegeno Katechetikos 
Instituto, sukėlė daug ginčų savo naujoviškumu, popiežiaus 
paskirtos 6 kardinolų komisijos buvo pripažintas daugelyje 
vietų taisytinu, tačiau pirmykštis tekstas pataisytas nebuvo; 
pataisos buvo išleistos tik atskiru leidiniu,“ o dabartiniuose 
vertimuose į svetimas kalbas jos dedamos knygos gale. Todėl 
ir Čia naudojamas Jėzaus gimimo aprašymas yra imamas iš 
pirmykščio teksto, kuris nepakeistas leidžiamas ir toliau. Ka- 
tekizmo pratartyje Olandijos vykupai rašo, esą šiame kate- 
kizme “visas tikėjimas pasiliko tas pat. Naujas tačiau yra 
priėjimo būdas, naujas yra žvilgsnis į visumą“. "Todėl 
mes ir klausiame: kaip yra naujai prieinama prie Jėzaus gi- 
mimo? Kaip žvelgiama į šį įvykį ir kaip jis moderniam žmo- 
gui aiškinamas? 

Olandų katekizmas aiškiai pažymi, kad evangelijos kal- 
ba apie dvilypę Tėzaus kilmę: “Tiek Jo kilmę iš žmonijos, 
tiek Jo kilmę iš Dievo“ (p. 83). Kilmė iš žmonijos evangeli- 
jų yra išreiškiama tuo, kad Matas (plg. 1,1-17) ir Lukas 

(plg. 3,23-28) pateikia mum Jėzaus giminės knygą — nuo 
Abraomo ligi Juozapo. Be abejo, ši knyga yra ne kokio nors 
didiko genealogija, bet tik nurodymas, kad Įėzus ateina į 
pasaulį iš pačių istorijos gelmių ir todėl yra Žmogaus Sū- 
nus tikra šio žodžio prasme. Kadangi šiandien Jėzaus žmo- 
giškumu niekas neabejoja, todėl ir Jo įsišaknijimas žmoni- 

joje nesudaro jokio sunkesnio klausimo. Visai kitaip yra su 
Tėzaus kilme iš Dievo. Kokia prasme Jo kilmė yra dieviška? 
Kodėl Tėzų galima vadinti ne tik Žmogaus sūnumi, bet ir 
Dievo Sūnumi, kaip juo Jį yra pavadinęs šv. Petras (plg. 
Mt. 16,16)? Olandų Katekizmas atsako į šį klausimą tokiu 
būdu. “Apie Senojo Testamento didžiuosius vyrus dažnai yra 
pasakojama, kaip jie buvo išprašyti. Žmonių moterystės, ku- 
rį laiką buvusios bevaikės, po ilgesingo troškimo, maldos ir 
Dievo pažado tapo galop vaisingos. Taip buvo išmaldauti 
Izraelio protėviai Izaokas ir Įokūbas, taip Simsonas, Samu- 
elis ir vaikas iš Achazo namų, buvęs Dievo ištikimybės ženk- 
las sunkiais laikais. Taip ir Jonas Krikštytojas. Šiuose pasa- 
kojimuose esti ypatingai išreiškiama tai, kas gyvena kiekvie- 
noje tėvystėje, būtent: naujas... žmogus galų gale pradedamas 
tik iš Dievo. Kasdieninė mūsų kalba nusako šį dalyką gana 
tiksliai, tardama, kad tėvai vaiko greičiau "susilaukia", o ne 
tiek jį "pagimdo". "Tarp visų betgi vaikų, Viešpaties pažadėtų 
Izraeliui, Tėzus sudaro viršūnę. To atėjimas pasaulin buvo iš- 
maldautas visos tautos ir pažadėtas visos istorijos. Tai buvo 
pažadėtasis Kūdikis kaip nė vienas kitas! Tai buvo giliausias 
visos žmonijos troškimas! Tis gimė visiškai iš malonės, vi- 
siškai iš pažado: “pradėtas iš Šventosios Dvasios“. Dievo do- 
vana žmonijai. Tai kaip tik ir išreiškia evangelistai Matas ir 
Lukas, sakydami, kad Įėzus atsirado ne iš vyro valios. Jie 
skelbia, kad šis gimimas be galo pralenkia bet kurio kito 
Žmonių kūdikio gimimą ir stovi aukšiau viso, ką žmogus pa- 
jėgia pats iš savęs. Tai ir yra giliausia prasmė tikėjimo 
išpažinimo punkto “gimė iš Mergelės“ (p. 84-85). — Taip 
tad aprašo Olandų Katekizmas Jėzaus pradėjimą iš Švento- 
sios Dvasios ir Jo gimimą iš Mergelės Marijos. Stabtelkime 
dabar truputį prie šio aprašymo. 


Visų pirma tuoj pat krinta mum į akį lygiagretė, tie- 
siama tarp nevaisingų Senojo Testamento moterysčių, tapu- 
sių vėliau Viešpaties malone vaisingomis, ir Jėzaus gimimo. 

Šia lygiagrete Katekizmo autoriai užtrina Jėzaus gimimo vien- 
kartiškumą ir įjungia ji į eilę visų anų kūdikių, kurie “bu- 
vo išprašyti"“, nors Lukas labai aiškiai pažymi, kad Marija 
jokio kūdikio iš Dievo neprašė; priešingai, ji nustebo, išgir- 
dusi iš angelo, esą ji pradėsianti ir pagimdysianti sūnų (plg. 
Lk. 1,31). Ontologiškai betgi tai neturi reikšmės, nes kūdi- 
kio gimimui “iš Dievo“ Katekizmo prasme yra visai vistiek, 
ar jis yra išprašytas savo tėvų, ar visos tautos, ar net visos 
žmonijos. Kiekvienu atveju toks išprašytas kūdikis gema kaip 
ir visi kiti. Kiekvienu atveju jis skiriasi nuo kitų tik prašy- 
mo laipsniu, jo įtampa, jo apimtimi, bet ne iš esmės kito- 
kiu gimimo būdu. Todėl Katekizmas Jėzų ir vadina “paža- 
do kūdikiu“ — pavadinimas, tinkąs daugybei Senojo Testa- 
mento kūdikių. Galimas daiktas, kad išganymo istorijos atž- 
vilgiu šis pavadinimas atitinka ir Įėzaus tikrovę: Jėzus tik- 
rai buvo Dievo pažadėtas ir tautos laukiamas. Tačiau tai 
anaiptol dar nieko nepasako, kokiu būdu šis Dievo pažadas 
buvo įvykdytas. Katekizmo vedama lygiagretė tarp Senojo 
Testamento pažadėtų kūdikių ir Tėzaus įtaigoja mintį, esą ir 
Tėzus atėjo pasaulin tokiu pat būdu, kaip visi kiti Dievo 
pažadėti kūdikiai. Tikėjimo skelbiamas Įėzaus gimimas iš 
Mergelės Marijos, pradėjusios savo kūdikį iš Šventosios Dva- 
sios, netenka vienkartinio ir nepakartojamo pobūdžio. Supras- 
tas kaip “išprašytas kūdikis“, Tėzus nebėra vienintelis savo 
pradėjimo bei gimimo atžvilgiu. 

Toliau Katekizmas aiškina neigiamą šios tikėjimo tiesos 
pusę, būtent, kad Jėzus buvo pradėtas be vyro. Ir čia štai 
pasirodo, kaip lengva pašalinti pasaulio išminčiai ir biolo- 
gijos mokslui nepriimtiną Evangelijos paikybę. Evangelijų 
autoriai, skelbdami, kad Įėzus gimė “ne iš kūno valios, ne 
iš vyro valios“ (Įn. 1,13), norį, pasak Katekizmo, pasakyti, 
“kad šis gimimas... stovi aukščiau viso, ką žmogus pajėgia 
pats iš savęs" (p. 85): tai esanti giliausia prasmė tikėjimo 
tiesos “gimė iš Mergelės“ (t.p.). Kitaip tariant, gimti iš Mer- 

gelės reiškia žmogaus negalią Dievo akivaizdoje: jei Dievas 
žmogaus pradėjime neveikia, joks vyro veiksmas neneša vai- 
sių. Vyras iš savęs nieko negali. Visa ateina iš Dievo kaip 
Jo dovana. Kiekvienas kūdikis yra lauktas ir iš Dievo gau- 
tas. Šia prasme ir apie Jėzų galima sakyti, kad Jis gimė 
ne iš vyro valios, o iš Dievo. — Tačiau lengva suvokti, 
kad šitoks “gimimas' be vyro yra nebe įvykis, bet idėja, 
būtent, visuotinės Dievo veiklos arba Jo Apvaizdos idėja. 
Ontologinis Šventosios Dvasios veikimas, kuriuo, kaip tikėji- 
mas moko, Marija pradėjo Jėzų savo įščioje be Juozapo kaip 
vyro, Olandų Katekizmo, tiesa, nėra neigiamas, bet tik nu- 
tylimas kaip nesvarbus ir nereikalingas. Jėzaus gimime Ka- 
tekizmas įžvelgia tam tikrą idėją, būtent, žmogaus nepajė- 
sumo ir Dievo visagalybės idėją, ir laiko ją giliausia prasme 
evangelijų pasakojimo, kad Marija pradėjo Jėzų iš Šventosios 
Dvasios (plg. Lk. 1,35). Katekizmas neklausia, ar šis pasa- 
kojimas yra tikrovė; jis tik klausia, ar jis yra prasmuo, va- 
dinasi, ką jis reiškia. Ar Juozapas kaip vyras Jėzaus gimi- 
me dalyvavo, ar nedalyvavo, Katekizmui neturi svarbos, nes 
kiekvienu atveju Dievo visagalybės idėja išeina aikštėn. Kiek- 
vienu atveju ir kiekvienas kūdikis yra pradedamas giliau- 
sia prasme iš Dievo. Taip yra buvę prieš Kristų Senajame 
"Testamente, taip yra buvę su Kristumi, taip yra ir po Kris- 
taus. Kiekviena moteris, prašydama Viešpati kūdikio ir jo su- 
silaukdama, pradeda jį “iš Šventosios Dvasios". 


Šitaip suprastas ir išaiškintas Jėzaus gimimas virsta mi- 
tu: visi mito sąrangos pradai išeina čia aikštėn nuostabiai 
ryškiai. Ar tai kada nors įvyko? Nesvarbu. Svarbu, kad tai 
įvyksta visados, nes Dievo visagalybės ir žmogaus negalios 
idėja yra amžina. Ji įvyksta visur, kur tik žmogus kreipiasi 
į Viešpatį ir kur tik Viešpats atsako į šį jo kreipimąsi. Įvykio 
vietą užima idėja. Vienkartybę pakeičia bendrybė. Ontolo- 
ginis veiksmas būtyje virsta etiniu vyksmu sąmonėje. Šitaip 
perprasmintas, vadinasi, netekęs savo vienkartiškumo, tikro- 

viškumo ir istoriškumo, Jėzaus pradėjimas iš Šventosios Dva- 
sios bei gimimas iš Mergelės savaime netenka ir paikybės 
pobūdžio. Krikščioniškasis skelbimas, kad Tėzus buvo Mari- 
joje tikrai pradėtas be vyro, veikiant Šventajai Dvasiai, esan- 
ti nesvarstytina paikybė. Tačiau skelbimas, kad Įėzus buvo 
pradėtas iš Šventosios Dvasios žmogiškojo prašymo ir dieviš- 
kojo išklausymo prasme, darosi suprantama net ir didžiau- 
siam biologui, nes čia eina kalba ne apie ontologinį įvykį, o 
tik apie etinę šio pasakojimo reikšmę. Kadangi reikšmė nie- 
kad nėra paikybė, todėl ir perprasmintas Jėzaus pradėjimas 
“iš Dievo" yra galimas priimti be didesnių sunkumų. Gal 
tik ateistui visa tai atrodys nesąmonė; kadangi jam Dievo 
nėra, tad bet koks Jo šaukimasis esąs beprasmis. Tačiau kiek- 
vienas, kuris į Dievą tiki — vistiek, ar jis būtų budistas, 
ar mahometonas, ar Mozės religijos šalininkas —, galės su- 
tikti, kad Olandų Katekizmo prasme Įėzus yra dieviškosios 
kilmės. Jėzaus gimimo apvalymas nuo paikybės pobūdžio ei- 
na, kaip matome, tuo pačiu keliu, kaip ir Jėzaus asmens 
apvalymas: nuo įvykio prie idėjos, nuo vienkartybės prie 
bendrybės. Paverstas bendra idėja, įvykis — tegu jis būtų ir 
nuostabiausias —, nustoja būti nesvarstytinas ir tampa pri- 
imtinas pasaulio išminčiai. 

Trečias pavyzdys, kurį čia norime panagrinėti, liečia 
Kristaus prisikėlimą, be kurio mūsų tikėjimas būtų tuščias, 
o jo skelbimas — apgaulė, nes patys skelbėjai tokiu atveju 
būtų “netikri Dievo liudytojai“ (1 Kor 15,15). Kaip anks- 
čiau sakyta, prisikėlimas buvo jau iš pat pradžios laikomas 
paikybe. Paikybe jis liko ir mūsų laikam. Užtat ir yra įdo- 
mu pažvelgti, kaip šiandien norima prisikėlimą perprasminti, 
kad jis išsivilktų iš paikybės pobūdžio ir taptų priimtinas 
moderniam žmogui. Šių pastangų pavyzdį imame iš protes- 
tantų teologijos, kurios atstovas W. Marxsenas bus, tur būt, 
aiškiausiai parodęs, kokiu būdu prisikėlimas galėtų tapti mo- 
dernaus žmogaus suprastas ir priimtinas. Savo pažiūras Marx- 

senas yra išdėstęs vienoje iš savo knygų," sukėlusioje pro- 
testantuose nemažesnio sąmyšio, kaip Olandų Katekizmas ka- 
talikuose. Šių pažiūrų esmę Marxsenas yra betgi labai vaiz- 
džiai suėmęs viename interview su “Westfalijos Žinių" (1968 
m. Velykų numeryje) korespondentu.“? Šiuo interview čia ir 
pasinaudosime. 


Visų pirma Marxsenas neigia prisikėlimą kaip istorinį 
įvykį, nes, sako jis, “istorinio įvykio esmę sudaro tai, kad 
jis gali būti prieinamas istorinio tyrinėjimo priemonėmis. "Ta- 
čiau Jėzaus prisikėlimo atveju kaip tik to nėra... Užtat mano 
atsakymas ir skamba: ĮTėzaus prisikėlimas nėra istorinis įvy- 
kis". Šis teiginys reikalingas betgi truputį paaiškinti, nes jis 
iš vienos pusės šiandien randamas ir katalikų teologų raš- 
tuose, iš kitos — jis turi prisikėlimo atveju specifinę pras- 
mę. Tame pačiame “Vestfalijos Žinių" numeryje greta Marx- 
seno pasisakymo yra paskelbtas ir katalikų egzegeto J. Gnil- 
kos pasisakymas tuo pačiu klausimu. Gnilka taip pat vadina 
prisikėlimą neistoriniu, nes jis išsprūstąs iš istorinio tyrinė- 
jimo rankų. Dar aiškiau bei griežčiau šiuo reikalu rašo kata- 
likų dogmatikas K. Lehmannas: “Nė vienas Tėzaus mirtį 
mačiusiųjų negalėjo nustayti, kad Jis mirė “už mus' arba “už 
mūsų nuodėmes'. Niekas nebuvo liudytojas to įvykio, kurį 
Raštas vadina “prisikėlimu'. Mes taip pat tiksliai nežinome, 
ką mokiniai "regėjo", Kristui pasirodant... Todėl mum reikia 
iš pagrindų atsisveikinti su visomis mūsų dievobaimingomis 
ar nedievobaimingomis “sampratomis', kurias ligi šiol nešiojo- 
mės“.“! Kitaip tariant, Kristaus mirties tikslas (žmonijos at- 
pirkimas), Jo prisikėlimas (sielos grįžimas į mirusį kūną 
ir šio kūno perėjimas į kitą būseną), apaštalų bei mokinių 
santykis su Prisikėlusiuoju (jo regėjimas, palytėjimas, valgy- 
mas su Juo, kalbos su Juo, Jo pamokymai ir apaštalų iš- 
siuntimas į visą pasaulį) — visa tai virsta tik dievobaimin- 
gomis sampratomis, kadangi visa tai negali būti patvirtin- 
ta istoriniais šaltiniais ar prieita istorinio tyrinėjimo prie- 

monėmis. "Tuo norima pasakyti, kad prisikėlimas yra grynai 
tikėjimo dalykas, neatremtas į istorinį įvykį. — Ką tai reiškia? 


Niekas ir niekad nėra tvirtinęs,kad Jėzaus prisikėlimas, 
įvykdytas dieviškąja galybe, galėtų būti kokiu nors būdu 
prieinamas istoriniam tyrinėjimui. Būdamas antgamtinis, jis 
nėra pasiekiamas jokiomis gamtinėmis priemonėmis. Tai ga- 
lioja ne tik prisikėlimui, bet ir Jėzaus gimimui iš Mergelės, 
ir Jo dangun žengimui, ir Jo pasilikimui Bažnyčioje, ir Jo 
buvimui Šv. Sakramente, ir Jo antrajam atėjimui. Tai galio- 
ja visiem krikščioniškosios kerygmos skelbiamiem įvykiam, 
kaip pasaulio sukūrimas, žmogaus puolimas, žmogaus atpir- 
kimas, sakramentų veikimas ir t.t. Visi šie veiksmai yra ant- 
gamtiniai, todėl jokiam mokslui neprieinami — nei istorijai, 
nei fizikai, nei chemijai, nei astronomijai. Jokia kosmologi- 
nė teorija neatseks pasaulio atsiradimo iš nebūties. Jokia so- 
ciologija neatras, kad pakrikštytas žmogus įsijungia į naują 
išganytosios žmonijos bendruomenę. Jokia chemija neras Kris- 
taus Kraujo ir Kūno konsekruotoje duonoje ir vyne. Taip 
lygiai jokia istorija neprieis Kristaus prisikėlimo. Gal Švent- 
raštis todėl ir palieka šį įvykį nakties tamsoje, kad išreikštų 
žmogaus visišką negalią šiuo atžvilgiu. Todėl dabarties teo- 
logų pabrėžimas, esą prisikėlimas yra neistorinis įvykis, ne- 
pasako nieko naujo. Jis reiškia lygiai tą patį, ką ir posa- 
kiai: pasaulio sukūrimas yra nefizikinis įvykis, pasaulio atpir- 
kimas yra nesociologinis įvykis, duonos ir vyno perkeitimas 
Mišių metu yra necheminis įvykis ir t.t. Visa tai yra savai- 
me suprantami dalykai. Kodėl tad prisikėlimas taip ryškiai 
išskiriamas iš visų kitų įvykių? Kodėl taip labai pabrėžiamas 
jo neistoriškumas? Todėl, kad šiandien neistoriškumas reiš- 
kia ir netikroviškumą. Kas istoriniam tyrinėjimui neprieina- 
ma, to esą iš viso nėra įvykę. Istoriškumo sutapdymas su 
tikroviškumu kaip tik ir yra ta specifinė prasmė, glūdinti 
teiginyje: Tėzaus prisikėlimas nėra istorinis įvykis. Kas neis- 
toriška, tas ir nerealu. | 


Bet kaip tik čia ir išeina aikštėn logiškai metodinė šios 
specifinės prasmės klaida. Visa, kas nerealu, yra kartu ir 
neistoriška. Tačiau nevisa, kas neistoriška, jau tuo pačiu yra 
ir nerealu. Istorijos mokslo negalia užčiuopti prisikėlimą kaip 
įvykį dar anaiptol nereiškia, kad jo ir nebuvo. Pabrėžti, kad 
tas ar kitas dalykas istorijai yra neprieinamas, yra tik pri- 
pažinti istorijos mokslo silpnybę — daugiau nieko. Tiek gam- 
toje, tiek žmonijoje esama eibės įvykių, kurių istorija ne- 
pasiekia: pirmųjų žmonių pasirodymas žemėje, daugybės me- 
no veikalų sukūrimas, nevienos garsios asmenybės gimimas 
pradingsta amžių tamsoje. Bet tai nereiškia, kad šie istorijai 
nepasiekiami dalykai būtų ir nerealūs. Reikia griežtai skirti 
istorijos mokslo galimybę tą ar kitą įvykį pasiekti nuo pa- 
ties šio įvykio. Daugeliu atvejų istorija tokios galimybės ne- 
turi, o pats įvykis vis dėlto yra realiai įvykęs. Kas tada pa- 
liudija jo įvykimą? Ne kas kita, o tos esminės sąjos, be kurių 
šis įvykis nebūtų iš viso galimas. Sakysime: jei kalėjimo tar- 
nautojas staiga susitinka gatvėje mirti pasmerktą kalinį, jis 
nelaukdamas aliarmuoja policiją, kad kalinys pabėgo. Niekas 
jo pabėgimo nematė; net ir pabėgimo ženklų gali būti ne- 
likę. Tačiau tasai faktas, kad kalinys eina gatve, yra jo pa- 
bėgimo įrodymas. Pats pabėgimas kaip veiksmas istorijai pa- 
silieka neprieinamas. Tačiau kas drįstų neigti, kad dėlto jo 
iš viso nėra buvę? Argi kitaip yra ir su Kristaus prisikėlimu? 
Jei apaštalai primygtinai tvirtina, kad jie po Jėzaus mirties 
yra Jį matę, su juo kalbėję, valgę, To žaizdas lytėję, — ir 
tai ne vieną, bet daugelį kartų, — kokios svarbos yra tada 
teigimas, esą “niekas nebuvo liudytojas to įvykio, kurį Raš- 
tas vadina prisikėlimu“ (K. Lehmann)? Argi galima su mi- 
rusiuoju kalbėtis, valgyti, jį lytėti, jeigu jis ir toliau pasilie- 
ka negyvas? Čia nenorime dėstyti prisikėlimo egzegezės. Čia 
tik norime pažymėti, kaip nelogiškai galvoja tie, kurie pa- 
ties įvykio neistoriškumą tapatina su jo netikroviškumu, Esa- 
ma sąjų kaip išvadų iš įvykio, kurios kaip tik ir nurodo į 

paties įvykio tikrovę. Tokių sąjų yra pilnas tiek gamtinis, 
tiek istorinis mūsų gyvenimas. "Todėl nors pats dalykas isto- 
rijai ir būtų neprieinamas, jo buvimą atskleidžia kiti dalykai, 
esmingai sų juo susiję. Tei šios sąjos žinomos, žinomas tada 
yra ir pats įvykis, nors jo niekas ir nebūtų matęs. Tarp is- 
toriškumo ir tikroviškumo esama didžiulio skirtumo. 


“Vestfalijos Žinių“ korespondentas savaime jautė šį skir- 
tumą, todėl išgirdęs Marxseno teigimą, esą “Tėzaus prisikė- 
limas nėra istorinis įvykis“, jį paklausė: “Ar tada jis iš 
viso buvo įvykis?" "Tuo buvo paliesta pati ano pokalbio es- 
mė, nes Krikščionybei yra ne tai svarbu, ar istorijos moks- 
las savomis priemonėmis gali prisikėlimą pasiekti, bet tai, ar 
prisikėlimas yra realus įvykis. Kitaip sakant, ar Kristus, mi- 
ręs Golgotos kalne minių akivaizdoje ir tris dienas gulėjęs 
kape, tapo gyvas, ar supuvo, kaip ir visi mirusieji? Štai pa- 
grindinis klausimas. Ir šį klausimą laikraščio korespondentas 
dabar Marxsenui kaip tik ir pateikė. Marxsenas į tai atsakė: 
“Į klausimą, ar prisikėlimas buvo įvykis, turiu šitaip atsa- 
kyti: To aš nežinau“. Bet ką tada reiškia tikėjimas į prisi- 
kėlimą? Todėl laikraščio korespondentas nenusileido ir klau- 
sė toliau: “Bet ką gi jie (apaštalai) tada tikėjo? Tuk jie ti- 
kėjo į Prisikėlusįjį?" — “ Teisingai", atsakė Marxenas. “Aš 
irgi tikiu į prisikėlusijį Tėzų. Tačiau ką tai reiškia?“. Iš tik- 
ro, ką reiškia šis tikėjimas, jei prisikėlimas yra neistorinis 
įvykis ir jeigu nežinia, ar jis iš viso buvo įvykis? Ir Čia 
Marxsenas išdėstė savo tikėjimo pobūdį, kuris mūsų klausi- 
mui kaip tik ir turi pagrindinės reikšmės. “Jei aš sakau, 
kad Prisikėlusis yra mano Viešpats, tai šis posakis lieka gry- 
nai formalus tol, kol neišreiškiu, kaip gi šis Jėzaus viešpata- 
vimas manyje konkrečiai atrodo. Tėzus iš Nazareto žemiškojo 
savo gyvenimo metu pažadėjo žmonėm Dievo vardu nuodė- 
mių atleidimą. Jis reikalavo visą gyvenimą patikėti vienam 
Dievui ir rytdienos rūpesčius iš tikro palikti rytdienai. Jis. 
reikalavo visiškai pasiaukoti artimui, net statant pavojun sa- 

vo gyvybę. Jis reikalavo vykdyti taiką net ten, kur, žmogiš- 
kai žiūrint, atrodo esą pavojinga, nes reikia atsisakyti savų 
teisių. Ir Tis pažadėjo žmonėm, kad jie, vykdydami šiuos rei- 
kalavimus, laimės gyvenimą Dievuje. ĮTeigu tad aš dabar šiuos 
reikalavimus vykdau, jei esu savam artimui atviras, jei jį 
myliu ir jam atsidedu, jei savimi nesirūpinu ir savęs nepa- 
brėžiu, tai tikiu į Jėzų. "Tada Jis yra mano Viešpats. Tada 
(bet tiktai tada) aš patiriu, kad Jis yra gyvas. Tada galiu 
ir išpažinti: Tis tikrai prisikėlė“. Kiek žemiau Marxsenas su- 
traukė savo pažiūras į vieną sakinį: “Patenkindami Tėzaus 
reikalavimus, patiriame, kad Jis gyvas, vadinasi, kad yra pri- 
sikėlęs““. 

Ši prisikėlimo samprata sudaro tam tikrą silogizmą: Tė- 
zus paskelbė savo mokslą ir mirė. Šiandien mes vykdome 
Jo mokslą, ir šiuo vykdymu Jėzus kaip tik gyvena tarp mū- 
sų; gyvendamas savo moksle bei jo vykdyme, Jis tuo pačiu 
yra prisikėlęs. Nuosekliai tad Marxsenas ir baigia savo in- 
terview raginimu: “O kad Jis būtų mumyse visuose prisikė- 
lęs! Kaip dažnai mes patys kliudome, kad Jis prisikeltų! O 
turėtume leisti Prisikėlusiajam prisikelti!“ Kitaip tariant, Tė- 
zaus mokslo nevykdymas prailgina Jo mirtį ir neleidžia Jam 
prisikelti, nes Jėzų kaip Gyvąjį patiriame tik tada — “ir tik- 
tai tada", pabrėžia Marxsenas —, kai vykdome Jo reikala- 
vimus. Kristaus prisikėlimas yra, pasak Marxseno, ne pra- 
džioje kaip pagrindas, bet pabaigoje kaip išvada. Tėzus yra 
gyvas, vadinasi, prisikėlęs, jo mokslo vykdymu mūsų pačių 
rankomis. Prisikėlimas yra vyksmas žmogaus sąmonėje. Ar 
jis yra įvykis būtyje, Marxsenas, o su juo ir visa numitini- 
mo teorija nežino arba tai net aiškiai neigia. 

Mito sąranga šiame pavyzdyje išeina aikštėn taip pat visu 
ryškumu. Jėzaus prisikėlimas kaip vienkartinis ontologinis įvy- 
kis yra paliekamas tamsoje — “to aš nežinau“, etinė jo da- 
bartis žmogaus gyvenime pastatoma pačiame priekyje. Ar tai 
įvyko kada nors, nesvarbu. Svarbu, kad tai visados yra. “Man 

rūpi“, sako pats Marxsenas, “kad, tai išpažindami, nespoksotu- 
me vis į istorinį įvykį, į Jėzaus prisikėlimą, bet kad įžvelgtu- 
me, jog visa tai liečia dabartinį mūsų gyvenimą“. Kadan- 
gi tačiau Jėzaus prisikėlimas dabartiniame mūsų gyvenime 
yra galimas tik dorine prasme, todėl jis ir yra paverčiamas 
grynai etine vertybe. Čia, kaip ir kiekviename mite, svarbu 
ne būtis, bet reikšmė; ne tai, kas prisikėlimas yra pats sa- 
vyje, bet tai, ką jis reiškia dabartiniam mūsų gyvenimui, 
nes tik šia reikšme Kristus yra gyvas, vadinasi, prisikėlęs. 
Kaip Antigona prisikelia visur, kur yra vykdoma brolio mei- 
lė, nežiūrint įstatymų draudimo; kaip Sizifas prisikelia visur, 
kur atliekamas darbas be prasmės; kaip Gandhi prisikelia 
visur, kur priešinamasi neprievartiniu būdu, — taip ir Kris- 
tus prisikelia visur, kur laikomasi To įsakymų, patarimų, nu- 
rodymų.  Reikalavęs pakeisti visą žmogiškąją būseną, Jė- 
zus dabar ir gyvena šioje būsenoje, šioje žmogiškoje metanoia. 
Mitinių būtybių prisikėlimas stovi toje pačioje plotmėje kaip 
ir Jėzaus prisikėlimas. Kristaus prisikėlimo samprata Marxseno 
teologijoje yra lygiai tokia pat, kaip Jėzaus asmens sampra- 
ta Jasperso filosofijoje ir Kristaus gimimo samprata Olandų 
Katekizme. Visuose šiuose pavyzdžiuose glūdi mito sąranga 
ir visuose juose Krikščionybė yra suprantama ne kaip įvy- 
kis, bet tik kaip mokslas. Mes esame krikščionys ne todėl, 
kad tikime į Tėzaus dievažmogiškumą, Jo gimimą iš Mergelės, 
Jo prisikėlimą kaip būtinius įvykius, bet todėl, kad priimame 
Kristaus mokslą savo sąmone ir jį vykdome savo veikimu. 


Šių trijų pavyzdžių sklaida kaip tik ir atsako į skyrelio 
pradžioje keltą klausimą: kaip būtų galima pašalinti paiky- 
bės pobūdį evangelijų skelbime, padarant jį priimtiną mo- 
derniam žmogui? Atsakymas į tai, kaip matome, yra gana 
aiškus: paikybės pobūdis Krikščionybėje nyksta tada, kai jos 
įvykius suvokiame ne istoriškai, bet mitiškai. Ligi šiol nagri- 
nėti pavyzdžiai patvirtina tai visu plotu. O tokių pavyzdžių 
galima šiandien teologinėje literatūroje rasti, kiek norima. 

Visi jie vienkartybę paverčia bendrybe; visi jie nevertina įvy- 
kio arba jį net neigia; visi jie pirmenybę teikia idėjai; visi 
jie perkelia Salliustijo posakį “tai niekados neįvyko, bet tai 
visados yra“ į krikščioniškąją plotmę, tikėdamiesi tuo apva- 
lysią ją nuo nesvarstytinų įvykių ir apvilksią ją priimtino- 
mis idėjomis. Šitokios persvaros — nuo įvykio į idėją — 
laukė graikai, kviesdami Povilą kalbėti Atėnų areopage; 
tos pačios persvaros laukia ir mūsų amžiaus išminčiai iš 
Krikščioniškosios kerygmos, mėgindami ją perprasminti idėjos 
naudai. Todėl klysta K. Rahneris ir nevienas kitas teolo- 
gas, manydami, esą dabartinis žmogus daugybę krikščioniš- 
kujų tiesų pergyvenąs kaip mitinius dalykus ir todėl negalįs 
jų rimtai svarstyti. Iš tikro yra visai priešingai. Šiandieninis 
žmogus mano negalįs rimtai žiūrėti į krikščionybės kerygmą 
kaip tik todėl, kad ji savo turinį skelbia kaip tikrus ir istori- 
nius įvykius, o ne kaip mitus. Mūsų amžiaus žmogui paikybė 
yra istorinis Krikščionybės pradas. Jei krikščioniškoji kerygma 
šio prado atsisakytų ir savo turinį pateiktų ne kaip tikrus 
įvykius, o kaip tas ar kitas idėjas reiškiančius mitus, tai to- 
kia kerygma modernaus žmogaus būtų taip lygiai rimtai 
sutikta bei nagrinėjama, kaip šiandien yra nagrinėjami Anti- 
gonos, Prometejo ar Sizifo mitai. Šiandien yra atmestas ne 
mitiškumas, bet kaip tik istoriškumas bei tikroviškumas. Kad 
Jėzus miršta ir prisikelia ligi pasaulio galo, tai ši idėja yra 
galima svarstyti visokiuose sambūriuose. Bet kad Jėzus tik vie- 
ną sykį mirė Golgotos kalne ir tik vieną sykį prisikėlė iš 
užanstpauduoto ir saugojamo kapo, tai šis įvykis yra atme- 
tamas kaip paikybė. Paikybės pobūdis glūdi ne Krikščiony- 
bės mitiškume, bet kaip tik jos istoriškume ir iš jo plaukian- 
čiame vienkartiškume. Salliustijo posakio apvertimas Krikš- 
čionybės atveju “tai įvyko tik vieną sykį ir to nebėra nie- 
kados“, — štai kas piktina dabarties žmogų. 

Jeigu tačiau paikybės pobūdis glūdi Krikščionybės įvykių 
istoriškume, tai numitinimo teorija pasirodo esanti ne kas 

kita, kaip didžiulis Krikščionybės nuistorinimo vyksmas. Ki- 
taip sakant, numitinimo teorija Krikščionybės ne numitina, 
bet kaip tik ją sumitina. Kaip šio skyrelio pradžioje sakyta, 
žodis “numitinimas" turėtų reikšti, kad čia Krikščionybė esan- 
ti apvaloma nuo mitinio prado, stiprinant ir išryškinant is- 
torinį jos pradą. Iš tikro tačiau numitinimo teorija eina kaip 
tik priešingu keliu. Numitinimas atsieja Krikščionybę nuo 
istorijos, nuo jos įvykių vienkartiškumo bei tikroviškumo, 
žiūrėdamas į visa tai kaip į bendrą idėją, apvilktą evange- 
lijų pasakojamais vaizdais bei prasmenimis. Betgi šitokia 
nuistorinta, nuvienkartinta ir nutikrovinta Krikščionybė yra 
ne kas kita kaip mitologija. Pasišovusi apvalyti evangeliją nuo 
mitinio prado, numitinimo teorija baigia tuo, kad pradeda 
kurti krikščioniškųjų mitų, nes tai, kas tikėjimui yra tikras 
ir vienkartinis įvykis, numitinimo teorijoje virsta bendrybe, 
slepiančia tą ar kitą idėją. Ši idėja esti išlukštenama ir pa- 
teikiama kaip tikrasis krikščioniškosios kerygmos turinys, ta- 
čiau jau ne kaip įvykis, bet kaip idėja. Modernus žmogus, be 
abejo, idėjai nesipriešina ir jos neatmeta iš anksto kaip ne- 
svarstytinos, ką jis šiandien taip mielai daro su evangelijų 
skelbiamais įvykiais. Jis šias idėjas nagrinėja ir net mėgina 
savo elgesiais vykdyti, manydamas tuo būdu gyvenąs krikš- 
čioniškai. Bet tai pasiekiama tik tada, kai evangelijos esti 
paverčiamos šifrais, vaizdais, literatūriniais žanrais, kurie, tie- 
sa, kalba apie įvykius, bet turi galvoje idėjas. Numitinimo 
uždavinys todėl ir esąs evangelijos įvykius laikyti prasme- 
nimis ir atskleisti jų, Platono žodžiais kalbant, paslėptą reikš- 
mę. Giliausia tad savo esme ir savo tikslu numitinimo teo- 
rija yra ne kas kita, kaip Krikščionybės pavertimas mitolo- 
gija. Tai, ką Platonas padarė su Homero mitu, kalbančiu 
apie pasaulio atsiradimą, tai daro dabar numitinimo teori- 
ja su visais evangelijų pasakojimais apie “didžius Dievo dar- 
bus“: ji juos perprasmina, įvykį istorijoje paversdama idėja 
sąmonėje. Štai kodėl pradžioje ir sakėme, kad numitinimas 

yra atvirkštinė sąvoka: ji reiškia ne tai, ką ji sako. Ji sako 
“numitinimas", o reiškia “sumitinimas" arba Krikščionybės 
sutapdymas su mitologija, turinčia prasmę, bet nebeesančia 
būtimi... Tr tik suvokus šį esminį numitinimo teorijos pobūdį, 
galima suprasti ir ja pagrįstą dabartinę kerygmą, išsivilku- 
sią iš kryžiaus paikybės. 


4. NEGALIMYBĖ KRIKščIONYBĖS SUMITINTI 


Šiame skyriuje keliamos mintys buvo autoriaus skaity- 
tos Muensterio universiteto klaustyojams 1968 m. vasaros 
semestro kurse “Filosofija ir tikėjimas“. Užbaigus klausimą 
apie filosofijos santykius su mitologija, kuriame numitinimo 
teorija užėmė svarbiausią vietą, buvo surengtos diskusijos. 
Pagrindinis rūpestis, išėjęs aikštėn šių diskusijų metu, buvo 
įžvalga, kad paikybės pobūdžio Evangelijoje negalima pa- 
šalinti kitaip, kaip tik pavertus Krikščionybę mitologija. Ne- 
pašalinus gi šio pobūdžio, esą neįmanoma prieiti prie moder- 
naus žmogaus taip, jog šis krikščioniškąja kerygma susido- 
mėtų ir ją bent rimtai pasvarstytų. Buvo jausti, kad susi- 
daro padėtis be išeities, filosofijoje vadinama aporijos vardu: 
Krikščionybė nesileidžia sumitinama, o nesumitinta Krikščio- 
nybė yra nepriimama modernaus išminčiaus, kaip ji buvo 
neprimta ir senovinio filosofo. Tada atsistojo jaunas vyrukas 
ir paklausė: “O kodėl gi Krikščionybė negalėtų tapti mitolo- 
gija?" Diskusijų dalyviai sušiūravo kojomis, norėdami tuo 
parodyti, kad jau pats klausimas yra nesąmonė. Autorius 
trumpai atsakė: “Be abejo, Krikščionybė galėtų tapti mitolo- 
gija, bet tada ji nebebūtų Krikščionybė“. Tačiau klausėjas 
nenusileido: “Kodėl?". Autoriaus atsakymas buvo: “Todėl, 
kad ji tada prarastų savo esmę". Tada klausėjas pratęsė sa- 
vo mintį toliau: “Argi būtinai Krikščionybės esmę turi su- 
daryti įvykis?“ 

Šituo klausimu buvo pataikinta į patį diskusijų ir apskri- 
tai šios problemos centrą. Visi šiandieniniai ginčai teologijoje, 
visos naujybės krikščioniškojoje teorijoje ir praktikoje, visokia 
autoriteto bei struktūrų kritika esmėje sukasi — sąmoningai 
ar nesąmoningai — apie aną klausimą: argi būtinai Krikš- 
čionybės esmę turi sudaryti įvykis? Kažkaip savaime visi jau- 
čia, kad įvykis nesileidžia permąstomas, peraiškinamas, per- 
prasminamas, pertvarkomas. Tikrai buvęs ir vienkartinis įvy- 
kis pasilieka amžinai toks, koks įvyko. Jame nieko negalima 
pakeisti paprasčiausiai dėl to, kad negalima laiko atsukti at- 
gal: laikas yra neapgręžiamas. Jeigu tad Krikščionybės es- 
mė glūdi įvykyje, tai ši esmė pasilieka amžinai tokia, kokia 
ji yra ano įvykio sukurta. Negalimybė pakeisti įvykio yra kar- 
tu ir negalimybė pakeisti Krikščionybės esmės. Bet tada ky- 
la kitas klausimas: ką gi reiškia anie šiandien nuolatos kar- 
tojami reikalavimai Krikščionybę iš naujo permąstyti ir per- 
tvarkyti? Tada jie reiškia arba nesusipratimą arba paviršiaus 
pagražinimą. Nesusipratimą todėl, kad įvykis, kaip sakyta, 
negali būti nei permąstomas, nei pertvarkomas. Kas mėgin- 
tų iš tikro įvykį keisti, paverstų jį idėja ir tuo pačiu pražu- 
dytų Krikščionybės esmę, glūdinčią kaip tik įvykyje. Belieka 
tad tik paviršiaus pagražinimas, nes Krikščionybė, rymoda- 
ma ant įvykio, neleidžia paliesti savos esmės. Šitoks pagra- 
žinimas turi būti, be abejo, laikas nuo laiko daromas, kaip 
kad nublukęs namas turi būti vis iš naujo nudažomas. Ta- 
čiau šiuo atveju bet koks pakeitimas yra tik lygstamas, dėl 
kurio neverta nei perdaug sielotis, nei ypač kovoti. Betgi 
ana aistra, kuri dabartines pakaitas Krikščionybėje nuolatos 
lydi, aiškiai rodo, kad jų vykdytojai jas supranta žymiai gi- 
liau, negu tik paviršiaus pataisymą arba perdažymą. Dabar- 
tinės pakaitos mėgina brautis ligi pačios esmės. Bet čia jos 
kaip tik atsidaužia į šią esmę nešantį įvykį, negalimą pakeis- 
ti jokiomis reformomis. Įvykis kaip Krikščionybės esmė pastoja 
kelią bet kokiam permąstymui ar pertvarkymui. Čia tad ir 

glūdi pagrindas, kodėl krikščioniškoji sąmonė dabar yra taip 
sujukusi ir kodėl krikščioniškoji praktika dabar taip pasime- 
tusi. Čia taip pat yra priežastis, kodėl ano studento klausi- 
mas šiandien, nors ir nevisada garsiai ištartas, kybo beveik 
ant kiekvieno tikinčiojo lūpų: argi iš tikro Krikščionybės es- 
mė glūdi įvykyje? 

Giliausia prasme šis klausimas reiškia: kaip būtų lengva 
Krikščionybę mąstyti bei tvarkyti, jeigu jos esmė būtų ne įvy- 
kis, o idėja. Tada jos permąstymas bei pertvarkymas būtų 
ne tik galimas, bet ir būtinas. Juk istorijos eigoje nuolat 
kintąs žmogus savaime keičia ir idėjas, kad jos liktų jam savos 
ir jo egzistencijai reikšmingos. Krikščioniškoji idėja čia nesu- 
darytų jokios išimties: ji irgi kistų, ji irgi būtų nuolatos pri- 
taikoma pasikeitusiam žmogui. Tada nebūtų prasmės kalbėti 
apie amžiną Krikščionybės esmę. Krikščionybė tada būtų tik 
viena religinio gyvenimo lytis, reikalinga nuolatos iš naujo 
pripildyti atitinkamu istoriniu turiniu, kaip to reikalingos 
yra visos žmogiškojo gyvenimo lytys, pavyzdžiui, valstybė ir 
ūkis. Tiesa, šios lytys kaip tokios yra amžinos: žmonija, pa- 
vyzdžiui, niekad nebuvo ir nebus be valstybės ar be ūkio. 
"Tačiau šių lyčių turinys kinta taip, jog jis nesykį išsivys- 
to net į savo priešingybę: demokratinė valstybė virsta dikta- 
tūrine, kapitalistinis ūkis virsta komunistiniu, vadinasi, pa- 
neigimu to, kas anksčiau yra buvę. Peršasi tad įkyri mintis, 
kad gal ir su Krikščionybe gali taip atsitikti. Gal ir Krikš- 
čionybė gali išsivystyti į savo priešingybę? Ši mintis būtų 
visiškai pateisinama ir net būtina, jei Krikščionybės esmę su- 
darytų idėja arba idėjų sistema. Tada Krikščionybė kaip sa- 
monės lytis būtų savaime reikalinga kiekvieną sykį naujo tu- 
rinio, istorijos pateikto ir jos apspręsto. Tada visos šiandie- 
ninės pakaitos pasirodytų iš tikro prasmingos, nes jos būtų 
ne apiblukusio Krikščionybės fasado nudažymas nauja spal- 
va, bet krikščioniškosios sąmonės kaip idėjinės lyties pripil- 
dymas nauju turiniu. Štai kas, autoriaus pažiūra, nesąmo- 

ningai glūdi anoje aistroje, kurios yra lydimos visos dabar- 
tinės pakaitos Bažnyčioje. Kiekvieno permąstymo bei pertvar- 
kymo pagrinduose slypi įsitikinimas, kad Krikščionybės esmę 
sudaro idėja. Kodėl tad Bažnyčios vadovai — popiežius ir 
vyskupai — nesykį taip griežtai priešinasi šios idėjos keiti- 
mui? Juk jeigu kinta visos idėjos, kodėl turėtų likti pastovi 
krikščioniškoji idėja? Likusi nepakeista, ji iš tikro būtų tik 
archeologinė seniena, o ne raugas, perskverbiąs visą tešlą. 

Štai kodėl anas studento klausimas ir atskleidžia šio sky- 
riaus problematikos gelmę, nes nuo atsakymo, kodėl Krikš- 
čionybės esmė būtinai turi būti įvykyje, o ne idėjoje, pri- 
klauso tiek mūsų pačių tikėjimas, tiek Bažnyčios išvaizda 
istorijoje. Minėto kurso eigoje autorius stipriai pabrėžė, kad 
Krikščionybės esmė glūdi įvykyje, būtent: kad Dievas tapo 
žmogumi, mirė ir prisikėlė; kad šis įvykis yra ne bevardis, 
bet turi savo autorių — Jėzų iš Nazareto; kad todėl kiek- 
vienas, kuris Krikščionybės esmės ieško idėjoje, neišvengiamai 
palieka krikščioniškąją plotmę ir pereina į mitologinę. T'a- 
čiau autorius liko klaustyojam skolingas atskleisti būtinybę 
tarp Krikščionybės ir įvykio kaip jos esmės. Diskusijų metu 
ši spraga kaip tik ir išėjo aikštėn, pažadinusi ano studento 
klausimą: argi būtinai Krikščionybės esmę turi sudaryti įvy- 
kis? Autorius jaučia, kad ir šios knygos skaitytojam minė- 
tas klausimas nėra svetimas, kad ir jie, visą laiką įtaigojami 
įvykio svarbos krikščioniškajam tikėjimui ir krikščioniškajai 
sąrangai, galų gale ryžtasi klausti, kodėl yra būtina laikyti 
įvykį Krikščionybės esme ir kodėl negalima būtų Krikščio- 
nybės paversti mitologija, taip lengvai išaiškinama moder- 
niam žmogui. Šios nuojautos vedamas autorius ir norėtų da- 
bar savo skaitytojam pateikti tą patį atsakymą, kokį jis davė 
anam studentui ir kartu visiem savo klausytojam. 

Krikščionybė laiko save išganymo religija. Tai nėra ko- 
kia išimtina jos savybė, nes visos religijos supranta save 
kaip išganymo nešėjas: kiekviena religija žadanti žmogui am- 

žiną laimę. Šiuo atžvilgiu Krikščionybė formaliai nesiskiria 
nuo kitų religijų. Skelbdamasi esanti išganymo religija, ji 
turi bendrą plotmę su visomis kitomis religijomis ir šioje 
plotmėje gali net rasti bendrą su jomis kalbą, kaip to pa- 
geidavo ir II Vatikano Susirinkimas (plg. II, 284). Tačiau 
išsanymas arba atpirkimas nėra pirmykštis dalykas — nei as- 
meninėje egzistencijoje, nei žmonijos istorijoje: jis atsiremia 
į puolimą, į nuodėmę, į kaltę. Nesant puolimo, būtų nepras- 
minga kalbėti apie atpirkimą; nesant nelaimės, nesusiprati- 
mas būtų vesti žmogų į laimę; nesant kaltės, nesąmonė bū- 
tų teikti nuodėmių atleidimą. Nuosekliai tad visos religijos 
žvelgia į dabartinę žmogaus būklę kaip į puolusią, nelai- 
mingą, nuodėmingą ir kaltą. Tai taip pat yra bendra visom 
religijom. Skirtumas prasideda tik tada, kai reikia atsakyti 
į klausimą, kame glūdi tasai puolimas, nuo kurio reikia 
žmogų išganyti; kas yra ta nelaimė, nuo kurios jį reikia 
gelbėti; kas ta nuodėmė, kurią jam reikia atleisti. Nuo atsa- 
kymo į šį klausimą priklauso ir atsakymas, kame glūdi iš- 
ganymo bei atpirkimo esmė, o tuo pačiu ir atitinkamos re- 
ligijos esmė. Budizmo pavyzdys gali gerai paaiškinti mum vi- 
są šį dalyką. 


Pagal budizmą dabartinė nelaiminga žmogaus būklė ky- 
lanti iš visų daiktų praeinamumo, nes nieko nėra pastovaus. 
Tai kelia žmoguje rūpesčio bei skausmo ir tai padaro jį 
nelaimingą. Todėl išganymas ir esąs ne kas kita, kaip žmo- 
gaus išvadavimas iš rūpesčio bei skausmo. "Tačiau kaip? Po 
šešerių metų gilaus bei įtempto mąstymo Buddha suvokė iš- 
ganymo esmę, pavadindamas ją “anatta' arba “anatman", tai 
yra: "Ne-Aš'. Jei žmogus sava išmintimi supranta, kad daik- 
tai yra nepastovūs, pilni kančios ir bevardžiai, tai jis jų 
nepaiso, nesileidžia jų įtaigojamas, nepasiduoda jų įtakai, ne- 
vertina jų ir tuo pačiu eina apsivalymo keliu. Žmogaus iš- 
ganymas glūdi io išvadavime iš rūpesčio bei kančios: išva- 
davimas iš rūpesčio bei kančios glūdi betgi savo ruožtu įžval- 

goje arba apšvietime (prajna). Vadinasi, budizmo pradžioje 
stovi ne įvykis, bet idėja, kuri savotiškai aiškina pasaulį ir 
šiuo aiškinimu vaduoja žmogų iš nelaimingos jo būklės. Bu- 
dizmo išganymas yra teorinės arba idėjinės rūšies. Todėl ne- 
vienas budizmą laiko ne religija, bet savotiška filosofija — 
kaip ir Sokrato atveju, kuris ilgėjosi mirties kaip išvadavi- 
mo iš apgaulės pasaulio ir perėjimo į tikros būties pasaulį: pa- 
sak Sokrato, visi, kurie atsideda filosofijai arba išminties mei- 
lei, turį “siekti tiktai mirti“, vadinasi, įeiti į pasaulį, lais- 
vą “nuo klaidos ir nežinojimo, nuo baimės ir laukinės mei- 
lės ir nuo visų kitų žmogiškųjų blogybių“ (Phaidonas, 80D- 
81C). Budizmo tad (kaip ir sokratizmo) esmė glūdi ne įvy- 
kyje, bet idėjoje, kuri yra skelbiama kaip išmintis ir kurios 
graikai jokiu būdu nebūtų laikę paikybe. Jie juk, kaip saky- 
ta, ieškojo išminties, ir Buddha savo mokslu apie daiktų pra- 
einamumą būtų jiem šios išminties kaip tik pasiūlęs. Be abe- 
jo, galima budistinę kerygmą kritikuoti, atidengiant jos silp- 
nybes ar prieštaravimus, tačiau jos negalima vadinti paiky- 
be ir praeiti pro ją kaip iš viso nesvarstytiną. 


Visai kitaip atrodo nelaiminga žmogaus būklė Krikščio- 
nybėje. Krikščioniškoji religija regi šios būklės priežastį ne 
bendrame daiktų praeinamume, vadinasi, ne bendroje jų 
prigimtyje, žmogaus pažinimu paverstoje idėja, bet tam tik- 
rame įvykyje, kuris suardė pirmykštį žmogaus santykį su Die- 
vu. Iš šio suardymo kaip jo pasėkos ir kilo rūpestis, kan- 
čia bei mirtis. Nelaiminga būklė, kurioje dabar visi esame, 
pasak Krikščionybės, ne koks nors likimas, bet paties žmo- 
gaus elgesio padaras: tai nuodėmė, tačiau suprasta ne gry- 
nai moraline ar sociologine prasme, bet ontologine. Nuodėmė 
yra ne tik klaidinga samprata, klaidinga idėja ar klaidin- 
gas mokslas, bet klaidingas buvimas. Nusidėjėlis ne tik el- 
giasi klaidingai, bet ir klaidingai būna. Klaidingas gi bu- 
vimas vyksta nebūties linkui. Klaidingai būti reiškia būti, at- 
sigręžus į nebūtį. Todėl šv. Augustinas nuodėmę ir vadino 

“inelinatio ad nihilum — polinkis nebūtin“. Šis polinkis ne- 
būtin susiklosto mirties pavidalu ir randa joje giliausią anos 
nelaimingos būklės išraišką. Mirtis kaip įvykis kyla iš nuo- 
dėmės kaip įvykio. Nelaiminga arba puolusi žmogaus būk- 
lė yra ne kas kita, kaip šio nuodėmingo įvykio virtimas 
istoriniu vyksmu. 

Kas tada yra šitaip suprastos žmogaus būklės atžvil- 
giu išganymas? Ne kas kita, kaip ano suardyto žmogaus 
santykio su Dievu atstatymas. Kadangi tačiau žmogaus san- 
tykio su Dievu suardymas buvo įvykis, todėl ir jo atstatymas 
turi būti įvykis. Jokia idėja ir joks mokslas, jokia teorinė 
įžvalga ar apšvietimas negali įvykio nugalėti ir jo pašalinti: 
vienas įvykis gali būti pakeistas tik kitu įvykiu. Jei nelaimin- 
gos žmogaus būklės pradžia buvo įvykis, tai išganymo pra- 
džia gali būti irgi tiktai įvykis: “unde mors oriebatur, inde 
vita resurgeret — iš kur kilo mirtis, iš ten turės kilti ir iš- 
ganymas“, kaip tai prasmingai skelbia šv. Kryžiaus Mišių 
prefacija. Mirtis kaip kraštutinis anos nelaimingos žmogaus 
būklės susiklostymas gali būti pergalėta tik karštutiniu iš- 
ganymo išraiškos susiklostymu. Šį kraštutinį ir galutinį išga- 
nymo susiklostymą Krikščionybė vadina prisikėlimu. "Tačiau 
kadangi mirtis yra įvykis — ne idėja, ne prasmuo, ne teori- 
ja, bet vienkartinis tikras įvykis —, todėl išganymas nuo jos 
arba prisikėlimas gali būti taip pat tiktai tikras ir vienkarti- 
nis įvykis: prisikeldamas, Kristus nugalėjo savą asmeninę 
mirtį ir kartu pagrindė visuotinį žmonių prisikėlimą kaip ga- 
lutinę išganymo išraišką, tapsiančią taip pat įvykiu istorijos 
pabaigoje. Išganymas Krikščionybės skelbimu yra ne koks at- 
skiras veiksmas, bet ištisas istorinis vyksmas. Tačiau jis pra- 
sideda įvykiu — Kristaus prisikėlimu — ir baigiasi taip pat 
įvykiu — visuotiniu prisikėliimu. 

Visa tai mum kaip tik ir paaiškina, kodėl Krikščiony- 
bė niekad negali nustoti įvykio pobūdžio, nes tai iš esmės su- 
siję su išganymo pobūdžiu, o išganymo pobūdis yra taip pat 

iš esmės susijęs su puolusios žmogaus būklės pobūdžiu. Įei 
žmogaus puolimas yra įvykis, ardąs santykį su Dievu ir tuo 
pačiu būtį, tai Krikščionybė kaip išganymo religija savo es- 
mėje turi būti irgi įvykis, atstatąs šį sanykį ir tuo pačiu 
apardytą būtį. Visa Krikščionybės istorija yra ne kas kita 
kaip šio visuotinio atstatymo vyksmas. Norėdami Krikščiony- 
bės esmę regėti ne įvykyje, o idėjoje, ne būtyje, o reikšmė- 
ie, turėtume ir nelaimingą arba puolusią žmogaus būklę 
suprasti ne kaip įvykį, o kaip kitaip, vadinasi, nekrikščio- 
niškai. Ši būklė būtų ne nuodėmės pasėka, o kažko ki- 
to išraiška, kas kyla ne iš žmogaus laisvės, bet iš bendros 
daiktų prigimties. Nuosekliai tada ir pats žmogus būtų ne 
nuodėmingas, prieš Dievą sukyląs ir net su juo kovojąs pa- 
daras, bet palenktas bendriem pasaulio dėsniam ir todėl ne- 
kaltas savo gelmėse. "Tuomet nuodėmė reikštų ne paties žmo- 
gaus apsisprendimą, bet svetimą jo apsprendimą iš lauko ar- 
ba iš vidaus, už kurį jis nebūtų atsakingas ir todėl kaltas. 
Tai būtų iš pagrindų kitokia žmogaus samprata, neturinti 
savyje nuodėmės bei kaltės, nes dabartinė nelaiminga ar puo- 
lusioji jo būklė reikštų tik jo įglaudimą į bendrus pasaulio 
dėsnius arba į visuotinę kosmo sąrangą. Pašalinus betgi iš 
žmogaus sampratos nuodėmę bei kaltę kaip laisvą atsisaky- 
mą nuo Dievo, išganomoji religijos pasiuntinybė netektų pras- 
mės, nes jokia religija kosmo dėsnių nekeičia. "Tokiu atveju 
išganymas netektų savo objekto: nenuodėmingas bei nekal- 
tas padaras juk jokio išganymo nėra reikalingas, net jeigu 
jo veiksmai ir būtų objektyviai blogi. Kaino santykis su Abe- 
liu, baigęsis šiojo nužudymu, būtų tuomet lygus liūto santy- 
kiui su stirna, kurios gyvenimas irgi baigiasi liūto letenos 
smūgiu. Tačiau būtų nesąmonė kalbėti apie liūto atpirkimą, 
nes yra nesąmonė liūto smūgį vadinti nuodėme. Sutapdžius 
gi nuodėmę su bendruoju pasaulyje esančiu blogiu — tokio 
sutapdymo pradmenų esama jau ir katalikų teologijoje ** —, 
Krikščionybė būtų ne suardytų žmogaus santykių su Dievu 

atstatymas, vadinasi, išganymo religija, bet tik psichinė te- 
rapija tiem, kurie nesugeba suvokti, kad žmogiškoji būklė yra 
tik kosmo sąrangos suindividualinimas asmeninėje būtybėje. 
Štai kodėl įvykis, o ne idėja sudaro Krikščionybės esmę. Re- 
gėdama puolimą įvykyje, ji ir išganymą regi įvykyje. Atsisa- 
kiusi įvykio išganyme, Krikščionybė turėtų atsisakyti jo ir 
puolime ir tuo pačiu kurti naują antropologiją — antro- 
pologiją be kaltės. Užuot nuolatos kartojusi Kristaus žodžius 
“darykite atgailą ir tikėkite Evangelijai? (Mk. 1,15), ji tu- 
rėtų tada savo kerygmos gaire padaryti Putino dvieilį: 


“Nebėr daugiau šventos maldos 


Nei nuodėmės"““, 


paneigdama tuo pačiu ir savo esmę. Todėl numitinimo te- 
orijos kritikai iš pat pradžios teisingai nujautė, kad ši teorija 
kėsinasi ne prieš evangelijų mitinį pradą, kurio evangelijose 
nėra, bet prieš Krikščionybę kaip įvykį ir tuo pačiu prieš 
pačią jos esmę. 

Įvykio tad esmingumas Krikščionybėje nėra kokia nors 
teologinė teorija, kurią laikui bėgant, būtų galima pakeisti 
kita, bet pats jos pagrindas. Krikščionybė be įvykio būtų mi- 
tologija. Bet ji negali ja būti, nes mitologija skelbia tik idė- 
ją, nepajėgiančią puolimo tikrovės pakeisti išganymo tikrove. 
Mitologija yra tik išganymo troškulys, tik žmogaus atodūsis 
Dievop, tik tasai Senojo Testamento minimas “rorate coeli 
desuper — rasokite, dangūs, iš aukštybių“, vadinasi, tik žmo- 
gaus atsivėrimas išganymui, bet ne pats išganymas. Išgany- 
mo tikrovei reikia, kad pats Dievas nusileistų iš anų “aukš- 
tybių', kad Jis iš tikro būtų 'išrasotas' kaip atsakymas į žmo- 
gaus troškulį bei maldavimą. Krikščionybė ir yra šitoks Die- 
vo nusleidimas į mūsąją būtį Jėzuje Kristuje. Kitaip sakant, 
Krikščionybė yra ne kokios nors idėjos paskelbimas, bet įvy- 
kis tikriausia šio žodžio prasme. Kas šio įvykio nepastebi, 

kas jo nevertina arba jį nuvertina, tas atkrinta į mitologinį 
lūkestį, pasilikdamas grynai žmogiškojoje plotmėje ir neregė- 
damas, kad ši plotmė yra atsakyta iš Dievo pusės Kristumi 
kaip istorine asmenybe ir kad todėl išganymas esmėje jau 
yra įvykęs: jis reikalingas dabar tik priimti asmeniškai ir plės- 
ti istoriškai, tikint į Kristų ir Jo darbus bei veiksmus, ku- 
rie sakramentine Bažnyčios veikla keičia puolimo tikrovę į 
išganymo tikrovę. 

"Toks tad buvo autoriaus atsakymas anam studentui, ne- 
pajėgusiam ar nenorėjusiam suvokti, kad Krikščionybės esmę 
sudaro ir turi sudaryti įvykis. Galima čia tik pridurti, kad 
atoveikis į Bultmanno numitinimo teoriją ir pačiame pro- 
testantizme yra, kaip H. Zahrntas pastebi, “istorinio Jėzaus 
atradimas“,** vadinasi, atradimas įvykio esmingumo mūsų 
tikėjimui. Ir protestantų teologija (E. Kaesemann, G. Ebeling, 
H. Gollwitzer ir k.) pastaruoju metu pradeda suvokti, kad 
evangelijos, nors ir būdamos kerygma, vis dėlto yra istorinio 
Įėzaus skelbimas ir tuo pačiu “mito atmetimas“ (G. Born- 
kamm). “Būdamos pasakojimas“, sako Zahrntas, “evangeli- 
jos reiškia, kad tikėjimas laikosi ne pats savimi, bet kažkuo 
pirmesniu ir kad šis pirmesnis dalykas yra istorija, būtent 
istorija Tėzaus iš Nazareto. Kitaip tariant, Dievas veikė pir- 
miau, negu mes įtikėjome (p. 332)... Pirminės krikščionių 
bendruomenės kerygma kybo ne ore, bet rymo ant paties 
Jėzaus istorijos. Tarp istorinio Jėzaus ir kerygmatinio Kris- 
taus esama tęstinumo. Žemiškasis Tėzus ir išaukštintasis Kris- 
tus yra vienas ir tas pats. Tai reiškia, kad tikėjimas į Kristų 
yra pagrįstas pačiu Jėzumi. Krikščionybės pradžioje stovi ne 
mitas, ne idėja, ne prasmuo, bet viena asmenybė ir jos li- 
kimas“'.** 

Šiais žodžiais H. Zahrntas gražiai išreiškia tiek pačios 
Krikščionybės kaip įvykio esmę, tiek numitinimo teorijos atsi- 
daužimą į šią esmę ir tuo pačiu galutinį jos nepasisekimą, 
nors ji šiandien ir būtų dar labai madinė. Nes ši teorija, 

kaip didžiumoje ir visa moderninė egzegezė, mėgino aplenk- 
ti Kristaus asmenybę kaip pradžią ir tuo būdu neišvengiamai 
pateko į neišbrendamą klystkelį. Pradėdamas laišką žydam, 
jo autorius pastebi, kad “Dievas daug kartų ir tūleriopu bū- 
du kalbėjo kitados tėvam per pranašus“, paskiausiai tačiau 
Jis prabilo “mum per Sūnų“ (Žyd. 1,1-2). Ir čia pat jis pa- 
aiškina, kas tasai Sūnus yra: tai Dievo “garbės atšvaita ir 
Jo esmės paveikslas“; per Tį yra padarytas pasaulis; Jis neša 
“visa savo jėgos žodžiu“; Tis apvalė “mus nuo nuodėmių“ ir 
“sėdosi didenybės dešinėje aukštybėse“ (Žyd. 1,3), tapdamas 
“dėl mirties kentėjimo“ apvainikuotas “garbe ir šlove" (Žyd. 
2,9). Šitas tad Dievo Sūnus paskiausiai kalbėjo žmonėm, ir 
šį tad Sūnų skelbia dabar Naujasis Testamentas. Kitaip ta- 
riant, tarp Kristaus ir Naujojo Testamento esama vidinio 
ryšio: Naujasis Testamentas yra Kristaus kerygma. Be Kristaus 
kaip Dievo garbės atšvaitos ir Jo esmės paveikslo, be Jo 
kaip pasaulio Kūrėjo ir Išganytojo, be To kaip mirusio už 
mūsų nuodėmes ir todėl tapusio išaukštintu, — be viso to 
Naujasis "Testamentas būtų neįmanomas. "Tai reiškia: ne 
Naujasis Testamentas pagrindžia tikėjimą į Kristų, bet tikė- 
jimas į Kristų kildina Naująjį Testamentą. Kristus yra pir- 
miau tiek laiko, tiek esmės atžvilgiu (tempore et natura 
prius), negu Naujasis Testamentas. 


Tai nepaprastai svarbi įžvalga, nors paprastam tikin- 
čiajam ji ir atrodo savaime suprantama. Tačiau numitini- 
mo teorija kaip tik nepastebėjo ar nenorėjo pastebėti, kad 
Kristaus pirmenybė keičia priėjimą prie visų Naujojo Testa- 
mento knygų: ne Naujasis Testamentas atskleidžia mum Kris- 
tų, bet Kristus nušviečia Naująjį Testamentą. Naujasis Tes- 
tamentas yra tik Kristaus vaizdo nuotrupa. Kristus neišsiten- 
ka, kaip savo metu prasmingai pastebėjo rusų mąstytojas P. 
Čaadaevas, “tarp dviejų knygos viršelių“;“" Jis gyvena Baž- 
nyčios Sakramentuose, malonėje, socialiniuose bei labdarin- 
guose darbuose, mokyme. Todėl ir priėjimas prie Naujojo 


190 


Testamento gali būti tiktai kristologinis, vadinasi, vykdomas 
Kristaus šviesoje, nes ne nuotrupa išreiškia pilną vaizdą, bet 
vaizdo pilnatvė įprasmina bei suprasdina nuotrupą. Atvirkš- 
čias kelias, kuriuo dabar nesykį eina Šventraščio tyrinėji- 
mas, paverčia Naujojo Testamento egzegezę gryna pasauline 
hermeneutika (kritine teksto sklaida), kuri savo priemonėmis 
Kristaus neranda, kaip kad Jo neranda nė konsekruotos os- 
tijos cheminė analizė. Prie Naujojo Testamento galima priei- 
ti tik tada, kai šis priėjimas yra atremtas į Kristų kaip Die- 
vo Sūnų, vadinasi, tiktai kristologiniu tikėjimo keliu. Kaip 
nėra nekonfesinės religijos psichologijos," taip nėra nė nete- 
ologinės egzegezės. Kaip religijos psichologija reikalauja tikė- 
jimo į tyrinėjamų reiškinių tikrovę — kitaip ji virsta tik 
religinio paviršiaus aprašymu —, taip evangelijų egzegezė rei- 
kalauja tikėjimo į jų pasakojimo objektą, būtent, Jėzų Kris- 
tų. Kaip Kristus yra pirmiau, negu Naujasis Testamentas, 
taip ir tikėjimas į Jį turi būti pirmesnis, negu evangelijų moks- 
linis tyrimas. Paneigus šį tikėjimą arba bent motodiškai ati- 
dėjus jį į šalį, niekas mum negali pasakyti, kad knyga, vadi- 
nama “Naujasis Testamentas“ yra dieviškasis žodis. Iš kur 
gi galėtume tai patirti? 

Ir štai, čia kaip tik ir aiškėja pagrindinė numitinimo te- 
orijos klaida: ji niekad ir niekur neišsiaiškino, koks yra san- 
tykis tarp Naujojo Testamento ir Bažnyčios. Ji sklaidė šią 
knygą taip, tarsi ji egzistuotų pati savyje be ryšio su Baž- 
nyčia tiek savo kilme, tiek prasme, tiek verte; tarsi Bažny- 
čia Naująjį Testamentą būtų gavusi iš kažkeno kito, o ne 
pati jį mum davusi kaip rašytinę savos kerygmos lytį; tarsi 
Bažnyčia rymotų ant Naujojo Testamento, o ne Naujasis 
Testamentas būtų įsišaknijęs Bažnyčioje; tarsi Naujasis Tes- 
tamentas išsemtų Bažnyčios būtį, o ne Bažnyčia papildytų 
ir skleistų Naująjį "Testamentą. Tačiau kaip nekristologinė 
Naujojo Testamento egzegezė padaro jį tuščią turinio atžvil- 
giu, taip neekleziologinis su juo santykis iškreipia jį jo vaid- 

mens atžvilgiu. Naujasis Testamentas yra Kristaus kerygma 
(gen. obiectivus) ir todėl yra palenktas Kristui kaip savam ob- 
įektui. Sykiu tačiau Naujasis Testamentas yra Bažnyčios ke- 
rygma (gen. subiectivus), todėl yra palenktas Bažnyčiai kaip 
savam subjektui. Bažnyčia yra Naujojo Testamento nešėja ir 
todėl jo apsprendėja. 

Savo metu A. Chomjakovas (19 šimt.), rusų teologas ir 
religijos filosofas, yra sukūręs formulą, labai tiksliai išreiš- 
kiančią Šventraščio santykius su Bažnyčia: “Be kanono nėra 
Šventraščio, o be Bažnyčios nėra kanono“.“ "Tai reiškia: 
Bažnyčia sustato sąrašą knygų, kurios yra autentinis Dievo 
apsireiškimas žodžiu; ji yra vienintelė, kuri tarp daugybės 
raštų atrenka tai, kas gali ir turi būti vadinama Šventuoju 
Raštu. Štai kodėl, sako S. Bulgakovas, vienas iš didžiausių 
rusų teologų emigrantų, pratęsdamas Chomjakovo mintį, 
“joks atskiras žmogus negali iš naujo pagrįsti Šventraščio ka- 
noniškumo. Jis turi, tiesa, jį kiekvieną sykį atrasti pats sau 
ir maitintis Dievo žodžiu, tačiau jis turi Šventraštį visų pir- 
ma priimti iš Bažnyčios rankų“.“? Šiandien, kaip anksčiau 
minėta, labai pabrėžiama, kad Naujasis Testamentas yra pir- 
minės krikščionių bendruomenės kerygma. Tai aiškiai suvokė 
jau Chomjakovas, sakydamas: “Šventraštis yra bendruomenės 
minčių, jos tikėjimo išraiška“ (p. 303). Tačiau šiandieninė 
egzegezė pabrėžia, kad Šventraštis yra kerygma, pamiršda- 
mas, kad ji turi būti keno nors kerygma — tiek objektyviai 
(turi ką nors skelbti), tiek subjektyviai (turi būti keno nors 
skelbiama), "Tuo tarpu Chomjakovas pabrėžia, kad Šventraštis 
yra bendruomenės kerygma ir todėl visiškai nuosekliai tvir- 
tina, kad ten, kur nėra bendruomenės, nėra nė Šventraščio, 
“nors biblija kaip daiktas, vadinasi, kaip knyga ten ir būtų" 
(t.p.). 

Numitinimo teorija, atsiedama Naująjį Testamentą nuo 
Bažnyčios kaip tik ir prarado jį kaip Šventraštį ir sklaidė jį 
tik kaip negyvą daiktą knygos pavidalu. Todėl jai ir atro- 

dė, kad visi šioje knygoje aprašyti dalykai yra tik vaizdai, 
tik prasmens ir mitai, kuriuose reikią ieškoti bendros, dar 
ir šiandien galiojančios idėjos. Ti šią idėją rado, kaip kad 
mes ją randame graikų mitologijoje arba indų Vedantoje. 
Tačiau numitinimo teorija nerado evangelijose istorinių įvy- 
kių, nes šių įvykių sąmonė gyveno ir tebegyvena Bažny- 
čioje. Bažnyčia yra pirmesnė negu Naujasis Testamentas, to- 
dėl ir ana įvykių sąmonė yra pirmesnė, negu jos užrašymas. 
Kas užrašymą nuo šios sąmonės atsieja, kas Naująjį Testa- 
mentą atskiria nuo Bažnyčios, tas laiko rankoje tik negyvą 
daiktą, kuris jam yra tik tekstas — daugiau nieko. Švent- 
raštis — mūsų atveju evangelijos — įgyja gyvybės ir pra- 
kalba į mus tik kaip Bažnyčios gyvenimo dalis, kaip jos pra- 
das, įjungtas į jos visumą ir semiąsis iš šios visumos pras- 
mės bei vertės. Todėl ką kuris nors Naujojo Testamento ap- 
rašymas reiškia, gali autentiškai pasakyti ne egzegetas, bet 


tik mokomasis Bažnyčios autoritetas. Iš Bažnyčios gelmių 
kilęs, Naujasis "Testamentas tik šių gelmių šviesoje ir atsklei- 
džia tai, ką jis skelbia. Ne Naujasis Testamentas moko Baž- 
nyčią, kaip ji turinti jį suprasti, bet Bažnyčia apsprendžia 
jo prasmę, nes ji yra tiesioginė jo autorė ir todėl vienintelė 
autentinė jo aiškintoja. Kiekvienas evangelijų atsiejimas nuo 
Bažnyčios yra jų pobūdžio iškreipimas. Iškreipus gi šį pobūdį, 
ir visa egzegezė nueina klystkeliais, ką numitinimo teorija 
yra parodžiusi labai akivaizdžiai. Šventraštis gali būti teisin- 
gai suprastas ir išaiškintas ne ryšium su jo tekstu, ne šau- 
kiantis ano meto rašymo būdo, ne tyrinėjant geografines ir 
socialines helenistinio amžiaus sąlygas (visa tai yra geri daly- 
kai, bet ne sprendžiamieji!), bet tik santykiuose su Bažny- 
čios visuma — tiek jos mokslo, tiek jos istorijos atžvilgiu. 
Kaip išsiskleidusio ąžuolo negalima suvesti į mažytę gilę, taip 
išsivysčiusios Bažnyčios negalima apspręsti pirminės bendruo- 

menės rašytine kerygma, nes ši kerygma yra taip lygiai išau- 
gusi, kaip ir anoji Kristaus minima garstyčios sėkla. Štai 
kas šiandien pamirštama — ir evangelijų atveju. 

TREČIASIS SKYRIUS 


EVOLIUCIJA 
IR RELIGIJA 


ėra abejonės, kad senas ginčas tarp 
evoliucijos ir religijos mūsų laikais 
iš naujo įsižiebė ryšium su Pierre 
Teilhard de Chardin S] (1881-1955) 
asmenimi. Jeigu anksčiau evoliucijos ir religijos santykių klau- 
simas buvo keliamas dilemos pavidalu: “evoliucija arba re- 
ligija', tai dabar tikima, esą šios dvi sritys pasiekusios vie- 
nybės, ir todėl anas klausimas galįs būti jau reiškiamas san- 
dėrio būdu: "evoliucija ir religija'! O tai kaip tik ir esąs 
Teilhardo nuopelnas. Užtat šis mokytas, giliai maldingas ir 

klusnus vienuolis, negalėjęs gauti leidimo savo veikalam iš- 
leisti, būdamas gyvas, po mirties tapo savotišku prasmenimi, 
pasiekusiu nuostabaus populiarumo “pačia silpniausia drą- 
saus savo proveržio puse“, būtent: pastanga suvesti sintezėn 
“mokslą ir tikėjimą, antropologiją ir kosmologiją, eschato- 
logiją ir tikėjimą į pažangą,“ vadinasi, tokius dalykus, kurie 
yra skirtingi savo esme. Todėl visiškai nenuostabu, kad "Teil- 
hardo idėjos yra radusios įvairiopo atbalsio. Vieni — P. 
Chauchard, I. Lepp, H. de Lubac, K. Rahner, C. Tresmon- 
tant, p. Schoonenberg ir k. — priima jas kaip naują kelią, 
kuriuo Krikščionybė žengia į gamtamoksliškai suprastą visatą, 
įtraukdama ją į išganomąjį savo veikimą. Kiti — H. U. von 
Balthasar, E. Benz, S. Daecke, H. F. Hengstenberg, J. Meu- 
rers, L. Scheffczyk ir k. — laiko šias idėjas religiniais svai- 
čiojimais, paskandinančiais Krikščionybės įvykius neaprėpia- 
muose visatos toliuose ir todėl netenkančiais išganomojo po- 
būdžio. Treti — šiuo atveju marksistiniai mąstytojai, kaip 
R. Garaudy, ]. Levada, Z. Tordaj, — įžiūri Teilhardo teo- 
rijoje “teologijos išsivystymo pakrikimą“ ir tikisi galį paversti 
šią teoriją “keliu į ateizmą“? Tačiau kiekvienu atveju Teil- 
hardu domisi visi. Jau yra susidariusi ištisa knygija jo rei- 
kalu; jau yra susikūręs visus kraštus apimąs teilhardinis są- 
jūdis. Ypač naujoji kat. teologija yra Telhardo mintimis su- 
sižavėjusi: ji bando net pačius pagrindinius Krikščionybės 
pradus peraiškinti šių minčių šviesoje.“ Šiuo atžvilgiu mėgi- 
na neatsilikti ir lietuviškoji filosofija bei teologija: jau esama 
ir lietuviškosios teilhardistikos.* 


Šis betgi madinis Teilhardo populiarumas pastaruoju 
metu pradeda vis labiau įgristi ir virsti, kaip vienas apžval- 
gininkas pastebi, tiesiog “Teilhardo nuobodžiu“ dėl dviejų 
priežasčių. Neaprėpiama, tačiau dažniausiai menko lygio kny- 
gų bei straipsnių eibė stumte stumia rimtus mokslininkus 
nuo Teilhardo: šie pradeda abejoti jo moksliškumu net ir 
paleontologijos srityje, nekalbant jau apie jo filosofiją ir te- 

ologiją. Iš kitos pusės, Teilhardo minčių gulstinis dėstymas 
visoje šioje literatūros jūroje temdo bei apsunkina pagrin- 
dinių jo teorijos stulpų statmeninį išryškinimą bei įvertini- 
mą tikrovės — gamtinės, loginės, religinės — mastu, taip 
kad “tikrasis jo nagrinėjimas prasideda tik dabar“,* kai pa- 
mažu atslūgsta tiek jo minčių tarsi kokio pranašiško regėji- 
mo piršimas, tiek jų grindimas subjektyviu "Ueilhardo mal- 
dingumu bei tikėjimu, kas abiem atvejais anaiptol dar nieko 
nepasako apie jo teorijos pagrindų tiesą. Ar Teilhardo moks- 
las savo esmėje iš tikro yra pasaulio bei žmogaus sampra- 
ta, žiūrint iš Dievo-Omegos pusės, kaip skelbia jo gerbėjai 
bei šalininkai, ar pakopa į ateizmą, kaip tai jaučia marksis- 
tai, — visa tai galės paaiškėti, tik pasvarsčius pačius šios 
teorijos pagrindus bei jos prielaidas, ant kurių ji visa su sa- 
vo išvadomis rymo. 


1. PASAULIO EVOLIUCIJA IR PASAULIS KAIP 
TAPSMAS 


Evoliucijos teorijoje reikia skirti mokslinį, tiksliau kal- 
bant, gamtamokslinį, jo pagrindą nuo filosofinio ar teologi- 
nio šio pagrindo aiškinimo, nes evoliucijos ir religijos san- 
tykių klausimas kyla ne ryšium su anuo moksliniu pagrin- 
du, o kaip tik ryšium su šiuo ano pagrindo aiškinimu. Moks- 
linis evoliucijos pagrindas, kaip ir kiekviena kita mokslinė 
sritis, yra Dievui, o tuo pačiu ir religijai kaip žmogaus san- 
tykiui su Dievu, abejinga, nes mokslas Dievo užčiuopti ne- 
gali ir apie žmogaus santykį su šiuo neapčiuopiamu Dievu 
nieko pasakyti nepajėgia. Užtat neabejingas yra evoliucijos 
mokslinio pagrindo filosofinis ar teologinis aiškinimas. Jis 
Dievo ir religijos klausimą liečia jau tiesiog. Todėl su šiuo 
aiškinimu Teilhard de Chardino atveju mum kaip tik ir rei- 
kia turėti reikalų. Pats Teilhardas kaip žmogus ir vienuolis 

yra buvęs giliai religingas: tai pabrėžia visi jo biografai ir 
jį arčiau pažinusieji jo draugai.“ "Todėl Dievas jo pasaulė- 
žiūroje yra pradžia ir pabaiga — Alfa ir Omega, kaip jis 
pats Jį nuolatos vadina. Vis dėlto asmeninis "Teilhardo reli- 
gingumas dar nėra įrodymas, kad Dievas ir religija — bent 
krikščioniškąja prasme — iš tikro randa vietos ir idėjinėje 
io minčių sistemoje, nes šioje sistemoje yra likęs neatsakytas 
pagrindinis klausimas: kas yra tasai evoliuciją pradedąs, ją 
vedąs ir ją atbaigiąs Dievas? Koks yra žmogaus santykis su 
šiuo evoliucijos Nešėju? O nuo atsakymo į šiuos klausimus 
kaip tik ir priklauso mum čia rūpimas dalykas, būtent: ar 
Teilhardo idėjiniai pagrindai išsilaiko krikščioniškosios kritikos 
šviesoje. Evoliucijos kaip mokslo ir evoliucijos kaip filosofijos 
ar teologijos skyrimas yra pirmas žingsnis šios kritikos keliu. 


Mokslinis evoliucijos teorijos pagrindas yra labai pa- 
prastas. Teilhardas suima jį į vieną vienintelį sakinį: “Gyvybės 
lytys sudaro prigimtą junginį daiktų, taip vienas su kitu susi- 
jusių, jog galime įsivaizduoti jų atsiradimo bei išplitimo is- 
toriją“.* Kitaip tariant, “gyvieji padarai yra priderinti vie- 
nas prie kito. Savo atsiradimo eigoje jie taip apsprendžia 
vienas kitą, jog nei žmogus, nei arklys, nei pirmoji ląstelė 
negalėjo pasirodyti nei anksčiau, nei vėliau, kaip kad yra 
pasirodę" (IV, 36). Tad evoliucijos teorijos kaip mokslo es- 
mė glūdi tam tikrame laiko sąryšyje, kuris apsprendžia gy- 
vybės rūšių pasirodymą žemėje. Suvesta į šį “esminį turinį“ 
(IV,40), evoliucijos teorija šiandien, pasak Teilhardo, “ne- 
bėra tik paprasta hipotezė“, bet jau “bendras darbo meto- 
das, praktiškai visų mokslininkų priimtas“ (IV,223). Jei čia 
dar ir esama ginčų, tai jie liečia “tik antrinius klausimus“ 
(IV, 223), o ne evoliucijos esmę. Tačiau nė pats Teilhar- 
das niekur neteigia, kad evoliucija būtų gamtamoksliškai pa- 
tvirtintas faktas. Faktas yra tik tai, kad tarp gyvybės rū- 
šių esama ryšio. Tai ir viskas. O šiam ryšiui išaiškinti vie- 
na iš hipotezių bei darbo metodų ir yra gyvūnų išsivysty- 

mas vienas iš kito. Kitaip tariant, faktas, kad tarp gyvūnų 
esama ryšio, mėginama išaiškinti prielaida, esą jie yra 
vienas iš kito išsivystę, todėl ir siejasi vienas su kitu. "Ta- 
čiau ši prielaida nėra ir negali būti gamtamoksliškai pa- 
tvirtinta, nes gamtos mokslai negali gyvūnų išsivystymo 
nei patirti žemės istorijoje, nei jo pakartoti laboratorijose. 
Galimas daiktas, kad anam ryšio faktui išaiškinti išsivysty- 
mas yra pati geriausia ir aiškiausia hipotezė. Tačiau ją ir 
toliau reikia laikyti hipoteze bei darbo metodu, kurie, kaip 
teisingai pastebi P. Overhage, gali būti, laikui bėgant, pa- 
keisti arba net ir visiškai paneigti. Šiuo metu evoliucijos te- 


orija yra tik “bandymas duoti atsakymą į atvirą klausimą“'.? 


Tai ir viskas, ką evoliucijos teorija kaip mokslas gali 
ir nori pasakyti. “Moksliškai žiūrint“, rašo Teilhardas net 
pabrėždamas, “transformizmas nori išdėstyti tik istoriją, t.y. 
nubrėžti, fotografuoti galimų faktų bei ryšių visumą. Kaip 
mūsų patyrimas rodo, kiekvienas daiktas yra kito daikto įve- 
damas: jis 'gema' * (IV,224). Daugiau teigti evoliucijos te- 
orija kaip mokslas nepajėgia. Ti neduoda jokio filosofinio 
šių ryšių arba vienos būtybės gimimo iš kitos aiškinimo. 
“Kokia vidine įėga šis gimimas įvyksta ir kokio “ontologinio? 
prieauglio linkme jis vyksta, to mokslas nežino; apie tai spręs- 
ti yra filosofijos reikalas“ (IV,224). H.E. Hengstenbergas, 
paryškindamas ši bendrą "Teilhardo principą, teisingai pas- 
tebi, kad evoliucijos teorija kaip mokslas, nieko negali pasa- 
kyti nei apie gyvybės išsivystymo pažangą, nei apie šio išsi- 
vystymo ateitį!" Kas stovi aukščiau: ameba ar bezdžionė. 
evoliucijos teorija kaip mokslas nežino, nes nuspręsti, kas že- 
miau, o kas aukščiau, kas tobuliau, o kas netobuliau, reikia 
mato arba kriterijaus, o tokio mato mokslas teikti negali, 
nes kiekvienas matas yra vertybinis sprendimas( Werturteil), 
mokslas gi teikia tiktai būtinių sprendimų (Seinsurteil): jis 
tik nustato, kad yra — taip ar kitaip. Teikti vertybinių 
sprendimų yra filosofijos (religijos srityje: teologijos) daly- 

kas, nes vertinti yra daugiau negu tik paprastai nustatyti, 
kad šitai yra; vertinti reiškia aiškinti, kaip turi būti. Ka- 
dangi pažanga savo esmėje yra vertybinė sąvoka, todėl evo- 
liucijos teorijai kaip mosklui ji ir yra neprieinama. Ne- 
paisant fakto, kad evoliucija kasdienos mąstyme nuolatos 
yra tapatinama su pažanga, teisinga yra A.G.M. van Mel- 
seno pastaba, jog “terminai "evoliucija" ir "pažanga" nieku 
būdu nesutampa“; “evoliucija nebūtinai nurodo į tokį išsi- 
vystymą, kuris turėtų būti vertinamas kaip pažanga, kaip iš- 
sivystymas geresniojo ir aukštesniojo linkui“; “kas vėliau pasi- 
rodo, dar nėra savaime geresnis dalykas“." Kiekviena pa- 
žanga yra išsivystymas, bet ne kiekvienas išsivystymas yra 
pažanga. Kad išsivystymas taptų pažanga, reikia, kad jis tu- 
rėtų bei apreikštų tam tikrų vertybinių savybių, kurias ap- 
sprendžia jau nebe mokslas, bet filosofija ar teologija. Tad 
kas evoliuciją tapatina su pažanga, nesąmoningai pereina 
iš mokslo į filosofiją ar teologiją ir tuo būdu sujaukia šias 
taip skirtingas sritis. 


Tas pat tinka ir evoliucijos ryšiui su gyvybės išsivysty- 
mo ateitimi: ir apie išsivystymo ateitį evoliuicjos teorija ne- 
gali nieko pasakyti. H.E. Hengstenbergas pagrįstai kreipia 
mūsų dėmesį į tai, kad evoliucinės lytys yra laiko lytys 
(Zeitgestalten), vadinasi, kad jos yra laiko, ne erdvės api- 
brėžiamos, o “laiko lytys nesiduoda iš anksto atspėjamos“',* 
nes pats laikas nesiduoda aprėpiamas: žmogus savo pažini- 
mu gali apimti tik praeitį ir iš dalies dabartį, bet niekados 
ne ateitį. Todėl jis ir negali pasakyti, kad dabarties vyks- 
mas būtinai eis tokiu ar kitokiu keliu ir kad jis būtinai 
sukurs tokių ar kitokių pasėkų, galimų jau dabar apibrėžti. 
"Todėl evoliucijos teorija kaip mokslas gali parašyti tik gam- 
tos praeities istoriją, kiek jai yra prieinami šios praeities pa- 
laikai. Bet ji negali nusakyti gamtos išsivystymo ateities. O 
jei kuris nors evoliucijos mokslininkas “tai daro“, pastebi 
Hengstenbergas, “jis virsta netikru pranašu. Evoliucijos teore- 


202 


tikas, statąs pasauliui prognozę, yra mokslininko išjuoka“.* 
Negalėdama nustatyti pasauliui prognozės, evoliucijos teori- 
ja kaip mokslas negali nieko žinoti nė apie evoliucijos pras- 
mę bei tikslą. Visi šie klausimai peržengia mokslo galią: 
visi jie priklauso filosofinei ar teologinei išsivystymo inter- 
pretacijai, o ne fotografuoti galimiem faktam bei jų ryšiam, 
kaip to pats Teilhardas reikalauja iš evoliucijos teorijos. Be 
abejo, kiekvienas evoliucijos teoretikas gali ir turi teisės brėžti 
pasaulio išsivystymui ateities gaires. Jis gali skelbti radęs 
visatos išsivystymo prasmę ir tokį ar kitokį šio išsivystymo 
tikslą. Tačiau tai jis darys ne kaip mokslininkas, išeidamas 
iš turimų bei patikrinti galimų duomenų, bet kaip filoso- 
fas ar teologas, atsiremdamas į savo mąstymo ar tikėjimo 
prielaidas. Nesusipratimas tad yra, sakysime, priekaištauti šian- 
dienos biologijai, esą ji, tiek daug kalbėdama apie žmo- 
gaus gyvybę ir tiek plačiai bei giliai ją tirdama, nieko ne- 
pasako apie žmogaus gyvenimo prasmę ir esanti šiuo atžvil- 
giu “tiesiog akla“.'* Šitoks priekaištas gali kilti, tik užtri- 
nant ribas tarp mokslo, filosofijos ir teologijos ir verčiant 
biologą virsti filosofu ar teologu, kuriuo jis dažniausiai ne- 
nori, o gal net nė nepajėgia būti. 


Šitaip suprasta, evoliucijos teorija yra, kaip jau minėta, 
visiškai abejinga tiek filosofijai, tiek teologijai. Tai teigia ir 
Teilhardas: “Mokslinis transformizmas, griežtai imant, nie- 
ko nesako nei už, nei prieš Dievą. Jis tik nustato ryšių 
buvimą tikrovėje“ (IV,37). Šis gi ryšių buvimas kaip faktas 
visados pasilieka kosmologinėje pasaulio plotmėje ir nieka- 
dos negali pasiekti nei filosofijos ontologinės, nei apreiškimo 
antgamtinės plotmės. Kaip ir bet kuri kita gamtamokslio ša- 
ka evoliucijos teorija šių pastarųjų plotmių nepaliečia ir to- 
dėl jokio derinio nei su fėlosofija, nei su religija nėra rei- 
kalinga. Nesusipratimas ir net prietaras yra nuolatos kalbėti 
tiek apie buvusią priešybę tarp mokslo ir religijos, tiek apie 
dabartinę jų santaiką, nes tarp šių dviejų sričių, objekty- 

viai į jas žiūrint, nėra nei priešybės, nei santaikos; tarp 
jų vyrauja visiškas abejingumas. Biologijai yra visiškai vis- 
tiek, ar Kristus prisikėlė, ar neprisikėlė, nes prisikėlimas yra 
antgamtinis įvykis, ir biologija jo gamtinėje gyvybės sąran- 
goje neranda. Religijai yra visiškai vistiek, ar visatos erdvė 
yra tiesi ar kreiva, nes Dievas gyvena anapus bet kokios 
erdvės, ir žmogaus santykis su Juo vyksta dvasioje bei tie- 
soje (plg. Jn 4,23). Tai tinka kiekvienam mokslui; tai tinka 
ir evoliucijos teorijai kaip mokslui. Kiek evoliucijos teorija 
yra gamtamokslis, tiek ji nedaugiau paliečia religiją, kaip 
Einsteino reliatyvinės ar Plancko kvantų teorija. Kaip šios 
dvi teorijos pakeitė medžiaginio pasaulio vaizdą, nė kiek ne- 
kliudydamos ir nė kiek nepadėdamos religijai, taip evoliu- 
cijos teorija pakeitė gyvybinio pasaulio vaizdą, irgi nesusi- 
durdama su religija nė iš tolo. Mes galų gale pradedame su- 
vokti tai, kas buvo aišku jau šv. Tomui Akviniečiui, kuris 
nuostabiai moderniai teigė, esą regimo pasaulio pažinimui 
nėra reikalo prileisti Dievo buvimą: “nulla igitur neces- 
sitas est ponere Deum esse“ (S. Th. I, g. 2, a. 3). Kadangi ta- 
čiau kiekvienas mokslas tiria tik pasaulio regimybę, todėl 
jam Dievas kaip hipotezė ir nėra reikalingas.“ Kiek tad 
evoliucijos teorija yra mokslas “fotografuoti galimus faktus 
bei ryšius" (Teilhard de Chardin), tiek ji su religija netu- 
ri nieko bendro. 


Sunkenybės ir net maišatis prasideda betgi tada, kai 
evoliucijos teorija peržengia mokslo sienas ir virsta evoliu- 
cijos filosofija ir net teologija; kitaip tariant, kai ji ima 
aiškinti tai, ką evoliucijos teorija pateikia arba nustato. Griež- 
tai žiūrint, ši teorija, kaip sakyta, teikia labai nedaug: tik 
gyvybėssryšių faktą laiko atžvilgiu. Tačiau galima šį ryšių 
faktą aiškinti filosofiškai ar teologiškai; galima iš šių aiški- 
nimų kurti ištisą sistemą; galima kelti klausimą, kas yra gi- 
liausia anų ryšių priežastis, koks yra jų tikslas bei prasmė; 
galima kalbėti apie anų ryšių tėkmę laike ir brėžti šiai tėk- 

mei ateities gaires. Visa tai yra galima ir šiandien jau įvykę. 
Šiandien turime ne tik evoliucijos teoriją kaip mokslą, bet 
ir evoliucijos teoriją kaip filosofiją, kaip teologiją ir net kaip 
mistiką — su jos regėjimais bei maldomis. Be abejo, kiek- 
vienas giliau mąstantis žmogus turi teisės ir gal net pa- 
reigos aną ryšių buvimą gamtoje aiškinti ir giliausių jo prie- 
žasčių ieškoti. Tačiau jis turi nepamiršti, kad, imdamasis fi- 
losofinės ar teologinės interpretacijos, jis palieka mokslo sritį 
ir žengia į visai kitokio pažinimo plotmes, būtent: į filoso- 
finio ir teologinio pažinimo, vykstančio pagal kitokį metodą 
ir atsiremiančio į kitokias prielaidas. O jei taip, tada ir šios 
tokio mąstytojo interpretacijos gali ir turi būti patikrintos 
filosofinėmis ar teologinėmis priemonėmis ir metodais. Nes 
mokslo duomenų interpretacija niekados nėra mokslas. In- 
terpretacija yra mokslo peržengimas. Biologas, klausdamas gy- 
venimo prasmės, peržengia biologiją; fizikas, klausdamas pa- 
saulio kilmės, peržengia fiziką; astronomas, klausdamas pa- 
saulio ateities, peržengia astronomiją ir t.t. Jei kas tai pa- 
miršta ir, mokslo duomenis interpretuodamas, manosi vis dar 
tebeeinąs mokslo keliu, sujaukia pažinimo plotmes ir nusi- 
kalsta pačiam pažinimui. Tai pabrėžiame todėl, kad evoliu- 
cijos teorijoje šitokios plotmių sąjaukos esama beveik kiek- 
viename žingsnyje. 


Pavojingiausia šiuo atžvilgiu sąjauka yra neskirti pasau- , 
lio evoliucijos nuo pasaulio kaip tapsmo. Kilus ginčam, ar 
Teilhard de Chardino evoliucijos filosofija ir teologija (ne 
mokslas!) yra galimos suderinti su Krikščionybės pagrindais, 
paaiškėjo, kad, suprantant pasaulį kaip būtį ir žiūrint į jį 
kaip daiktų savyje arba substancijų sistemą, "Teilhardo evo- 
liucijos filosofija kritikos neišlaiko, o jo teologija toli gražu 
nesiduoda įjungiama į krikščioniškąjį mokslą. Betgi čia pat ki- 
lo klausimas: ar būtina Teilhardo mąstymą matuoti pasau- 
lio kaip būties filosofija arba substancijos ontologija? Tuk 
šalia šios pasaulio sampratos jau Heraklito filosofijoje išėjo 

aikštėn ir kitokia pasaulio samprata, būtent: pasulis yra ne 
būtis, bet tapsmas; ne substancijų sistema, bet procesų arba 
vyksmų ryšulys. Ši mintis, nors ir užgožėta Platono, Aristo- 
telio, šv. Augustino, šv. Tomo Akviniečio filosofijos, neužge- 
so Vakarų mąstymo istorijoje. Ti ruseno visą laiką ir galop 
įsižiebė bei pamažu įsiliepsnojo nominalizme, Descarto, Ni- 
kalojaus Kuzaniečio, Spinozos, Pascalio, Leibnico, Kanto, He- 
gelio filosofijoje, prasiverždama visu ryškumu dabartyje iš 
vienos pusės dialektiniame materializme, iš kitos — mūsų 
dienų struktūralizme.'* Tad ši kitokia pasaulio samprata kaip 
tik ir pasisiūlė būti mastu Teilhardui suprasti bei vertinti. 
“Teilhardo filosofija“, sako A. Paškus, “yra proceso (evoliu- 
cijos) filosofija, todėl ji ir turėtų būti analizuojama proceso 
kategorijų šviesoje“.!" Tai visiškai teisinga įžvalga, nes iš tik- 
ro “nedera vienos sistemos matuoti kitos sitemos kategorijo- 
mis“ (t.p.). Teigu tad iš tikro Teilhardas įsijungia į pasau- 
lio kaip tapsmo sampratą, tai jam substancijos ontologija 
visiškai netinka, nes jis ją neigia, kaip ir visi kiti proceso 
filsofofijos šalininkai. Tačiau kas gi yra ši proceso filosofi- 
ja? Kas yra tasai pasaulis kaip tapsmas? 


A. Paškus šią proceso filosoliją visiškai teisingai ir su- 
prantamai yra sutraukęs į tokius posmus: 1. Senesnėje sub- 
stancijos filosofijoje buvo skiriami pats vyksamas nuo to, 
keno šis vyksmas yra; kitaip sakant, vyksmas turėjo savo 
subjektą, tąjį "ką nors", kas vyko arba tapo. "Tuo tarpu “evo- 
liuciniame kontekste to “ko nors* nėra. Tas “Kas nors' yra 
pats procesas. Procese subjekto nelieka. Todėl procesas ir ne- 
gali būti ontologiškai analizuojamas, kad jame nėra pasilie- 
kančio subjekto“ (t.p.). — 2. Senojoje filosofijoje kiekvie- 
nas vyksmas arba tapsmas buvo perėjimas iš galimybės į 
tikrenybę (de potentia ad actum), suprantant šią galimybę 
kaip tikrenybės jau esančią esmę, skleidžiančią tapsme ne 
save pačią, bet tik savo regimybę; todėl tapsmas buvo ga- 
limas tik kosmologinėje, bet ne ontologinėje plotmėje: gilėje 

buvo ąžuolas savo esme tas pat, kaip ir po šimto metų jo 
augimo; apvaisintame kiaušinėlyje buvo žmogus savo esme 
tas pat, kaip ir savo senatvėje. Tuo tarpu “procese augimas 
vyksta pačios egzistencijos (buvimo prasme, Mc.) plotmėj. 
"Tai vidinis, kuriantis, pačią būties esmę paliečiąs vyksmas. 
Užtat procesas ir yra esminis būties išsiskleidimas. Procese, 
sakytume, būtis ieško savo esmės ir prasmės. Procesas yra 
dar ne-būtis“ (p.195). — 3, Substancijos filosofijoje daik- 
to — tegu ir tampančio — esmė visados pasiliko ta pati, 
nes ji glūdėjo viršum tapsmo; čia daiktas visados buvo tas 
pat, nors ir nevisados toks pat; tapatybės dėsnis buvo pagrin- 
dinis — ne tik logikoje, bet ir tikrovėje; juo buvo grindžia- 
mas pasaulio pažinimas. Tuo tarpu “evoliuciniame pasaulė- 
vaizdy šis dėsnis nebegalioja, nes čia daiktai nėra tuo, kuo jie 
yra. Jo vietą čia užima paradokso (tiksliau: prieštaravimo 
arba priešingybės, Mc.) principas (daiktas nėra tuo, kuo jis 
yra)" (p. 196). — 4. Senojoje filosofijoje vyksmas buvo ne- 
šamas to, keno jis buvo, nes jis turėjo savo subjektą; šio 
subjekto arba savo savybes skleidžiančios esmės ryšys su kitu 
subjektu buvo neneigiamas, bet jis neturėjo pagrindinės reikš- 
mės.“ Gi būti procese reiškia būti sujungtam, būti vieny- 
bėje su "kitu". Procesas savo esme reikalauja vienybės. Kur 
yra tapsmas, visur randame susijungimą to, kuris yra taps- 
me, su savo “Pagrindu", su savo "kitu". Nerandame pasauly- 
ie pavyzdžio, kur procesas būtų savęs paties pagrindu. Ne- 
galime padaryti išimties ir makrokosminiam procesui. Jei 
visata yra evoliucijoje (procese), tai ji privalo turėti ir savo 
pagrindą, kurį mes vadiname Dievu, o Teilhardas — Ome- 
ga“ (p. 197).* 

Tai tikslus proceso filosofijos arba pasaulio kaip tamps- 
mo sampratos santraukinis apibūdinimas: pasaulis kaip taps- 
mas neturi subjekto, jis yra dar ne-būtis, jame galioja ne 
tapatybės, o prieštaravimo dėsnis, jis turi pagrindą — Die- 
vą. Tai, kas betgi šioje proceso filosofijoje reikalauja patai- 

sos bei papildo, yra visų pirma jos tapatinimas su evoliu- 
cijos sąvoka ir, antra, neįžvelgimas, kad pasaulis kaip tapsmo 
samprata yra arba panteizmas arba nesąmonė. 

"Tapsmas yra daug platesnė sąvoka, negu evoliucija arba 
išsivystymas. Kiekviena evoliucija yra tapsmas, bet ne kiek- 
vienas tapsmas arba procesas yra evoliucija. Kad kuris nors 
tapsmas virstų evoliucija, jis turi turėti tam tikrų savybių, jis 
turi būti specifinis tapsmas. Visų pirma evoliucinis tapsmas 
turi subjektą, vadinasi, tai, kas išsivysto. Šitoje vietoje mum 
yra visiškai nesvarbu, kaip šį subjektą pavadinsime: pasau- 
liu, pirmine medžiaga, medžiaga apskritai, energija, gyvybe, 
sąmone ar kaip kitaip. Kiekvienu atveju čia bus tai, kas iš- 
sivysto. Kur subjekto nėra, kaip tai regėti pasaulio kaip taps- 
mo sampratoje, ten negali būti nė išsivystymo. Tuk kas gi 
tada išsivysto? Kas tada dar nėra pasiekęs “savo būties pil- 
numo“ (p. 196)? Kas tada “išsiskleis tik omegos taške“ (t.p.)? 
Jei kalbama apie pilnumą, išsiskleidimą, pasiekimą galo bei 
tikslo, tai savaime aišku, kad turi būti tai, kas šios pilnu- 
mos siekia, kas skleidžiasi, kas į tikslą eina. Jeigu proceso 
filosofijoje yra pilnuma, išsiskleidimas, galas, atbaiga, tiks- 
las, tai yra ir subjektas. O jeigu subjekto nėra, tai nėra nė 
visų šių kategorijų. Štai kodėl H. Rombachas ir sako, kad 
tapsmo filosofijoje “netenka prasmės skirtumas tarp vienio ir 
daugio, tarp savitumo ir kitoniškumo, tarp pagrindo ir pa- 
sėkos, tarp būtinybės ir atsitiktinybės; apskritai čia netenka 
prasmės visi skirtumai, ant kurių rymo klasikinė ontologi- 
ja. Galop dingsta ir skirtumas tarp būties ir niekio“.* O 
dingus šiam skirtumui, tikrovė virsta “grynu vyksmų“, ne- 
turinčiu jokių kategorijų, jokios pradžios ir jokios pabaigos, 
nes neturinčiu nei laiko, nei erdvės: laikas čia yra akimir- 
ka, ir erdvė čia yra taškas. H. Rombachas cituoja rašyto- 
ją Musil, kuris sako: “Turinys sklinda belaikiu būdu; tiesą 
sakant, visa yra vienu sykiu čia pat“.*? 

Štai kodėl pasaulis kaip tapsmas nėra tas pat, kas ir 


208 


išsivystantis pasaulis arba evoliucija, ir štai kodėl tapsmo fi- 
losofija negali būti evoliucijos filosofija. “Išsivystymas yra iš 
tikro substancinė kategorija. Išsivystymas yra tik ten, kur yra 
entelecheja, o entelecheja yra tik ten kur yra substancija“, 
teisingai pastebi H. Rombachas.“" Nuosekliai tad evoliuci- 
jos filsofija, kiek ji yra evoliucijos teorijos kaip mokslo pa- 
tiektų duomenų aiškinimas, priklauso būties filosofijai. Tuk 
jeigu kalbama, kad proceso gale pasirodys išsivystančios bū- 
ties pilnuma, tai šis teiginys yra prasmingas tik tada, jei 
pasaulis yra ne besubjektis tapsmas, bet būtis, kuri yra būtis 
tiek pradžioje, tiek pabaigoje: būtis, o ne niekis, ne “dar 
ne-būtis"“, nes kalbėti apie išsivystantį niekį iš tikro yra dau- 
giau negu nesusipratimas. Tad kas prileidžia išsivystymą, 
prileidžia tuo pačiu pradžią bei pabaigą ir šioje pabaigoje 
apsireiškiančią pasėką, prileisdamas kartu ir išsivystymo sub- 
iektą. Evoliucijos filosofija yra tad visai kitokia pasaulio 
samprata, negu tapsmo filosofija. Užtat evoliucijos teorijos 
ir negalima matuoti tapsmo filosofijos kategorijomis, nes ši 
filosofija iš viso jokių kategorijų neturi ir negali turėti: juk 
kategorija yra statinė sąvoka. Kaip tad galima būtų gryną 
dinamiką suimti į statines sąvokas — vistiek kaip jos va- 
dintųsi? A. Paškus labai teisingai sako, kad procesas negali 
būti “ontologiškai analizuojamas",?* nes jame nėra ko ana- 
lizuoti, kadangi jame nėra subjekto arba to, kas tampa. Dar 
daugiau: procesas be subjekto negali iš viso būti filosofiš- 
kai pažįstamas, nes jame nėra ne tik tampančio, bet nė pa- 
Žistančio subjekto. Pasaulis kaip tapsmas gali būti tik apra- 
šomas, bet ne interpretuojamas. Štai kodėl, kaip pastebi H. 
Rombachas, visur ten, kur vyrauja tapsmas grynos dinami- 
kos prasme, vadinasi, besubiektinis tapsmas, filosofija laiko- 
ma netekusia prasmės bei galimybės.** 


Ši pataisa yra reikalinga todėl, kad dabar dažnai ma- 
noma, esą pritaikius tapsmo filosofiją Teilhardo teorijai, ši 
pasirodysianti ne tik logiškai pateisinama, bet net ir teo- 

logiškai priimtina. Tačiau yra kaip tik priešingai. Galimas 
daiktas, kad Teilhard de Chardinas nesąmoningai linko į 
sampratą pasaulio kaip tapsmo. Galimas daiktas, kad gryna 
dinamika be subjekto yra ta giliausia nuotaika, tasai neregi- 
mas užnugaris, iš kurio kilo Teilhardo mąstymas ir net jo 
vizijos. Betgi tai yra tik prielaida, gal net tik nuojauta, ku- 
rios mes įrodyti negalime. Nuosekliai tad nėra įmanoma 
teigti, esą Teilhardo filosofija yra proceso filosofija, nes tai, 
ką jis yra sąmoningai parašęs, prieštarauja proceso filosofi- 
jai visu plotu. Teilhardas juk kalba apie pasaulio išsivysty- 
mo pradžią, nurodo priežastis, vaizduoja jo eigą, skelbia jo 
ateitį ir galą kaip pilnatvės atbaigą. Dar daugiau: jis sude- 
da pasaulio išsivystymą į žmogaus rankas ir tuo būdu pa- 
daro šį išsivystymą sąmoningu veikimu. Kaip tad būtų gali- 
ma šitokioj filosofijoje kalbėti apie tapsmą be subjekto, be 
tapatybės dėsnio, be ateities ir be pažangos, kas kaip tik 
ir yra būdinga besubjektinio tapsmo filosofijai. Jeigu iš tikro 
Teilhardo filosofija būtų tapsmo filosofija, tai ji virstų lo- 
giškai nebesuvirškinama mišraine, nes mąstytų tapsmą bū- 
ties sąvokomis. Tuk tokios sąvokos, kaip pradžia (alfa), pa- 
baiga (omega), pilnatvė, tikslas, medžiaga, sąmonė, asmuo, 
galop susijungimas su Dievu yra būtinės sąvokos. Jos yra ga- 
limos, suprantant pasaulį kaip būtį, išsivystančią tam tik- 
ra linkme (orthogenezė), bet jos yra negalimos, suprantant 
pasaulį kaip besubjektinį tapsmą. O ant visų anų sąvokų 
kaip tik ir rymo Teilhardo filosofija ir teologija. Tad jeigu 
darome skirtumą tarp išsivystymo arba evoliucijos ir tapsmo 
arba proceso, tai Teilhardą reikia laikyti evoliucijos, bet ne 
tapsmo filosofu ir teologu. Kadangi tačiau, kaip sakėme, evo- 
liucija pačia savo esme reikalauja subjekto arba to, kas išsi- 
vysto, todėl ji yra substancinė kategorija, o jos filosofinis 
aiškinimas savaime pasilieka būties filosofijos rėmuose. Štai 
kodėl kalbėti apie Teilhardą būties filosofijos šviesoje anaip- 
tol nereiškia vienos sistemos matuoti kitos sistemos katego- 

rijomis, nes būties filosofijos kategorijos kaip tik ir yra evo- 
liucijos filosofijos kategorijos, kuriomis Teilhardas naudojasi 
visuose savo raštuose. Tuo tarpu pritaikius besubjektinio taps- 
mo "kategorijas", kaip jos šiandien, sakysime, išeina aikštėn 
struktūralizme, visa Teilhardo teorija virsta viena didžiule ne- 
sąmone. 


Papildo reikalauja tapsmo filosofijos taikymas Teilhardo 
teorijai dar ir ta prasme, kad pasaulis kaip gryna dinami- 
ka be subjekto yra, kaip minėta, arba panteistinis pasaulis 
arba loginė nesąmonė. Kitaip tariant, pasaulis kaip besub- 
jektinis tapsmas yra arba Dievo tapsmas arba jo visiškai 
nėra: jis yra tik išmonė. Šiandien labai dažnai yra teigia- 
ma, esą nereikia ir negalima Krikščionybės tapatinti nė su vie- 
na filosofine sistema. Teiginys visiškai teisingas ir net savai- 
me aiškus, skelbtas jau pop. Pijaus XII jo enciklikoje “Hu- 
mani generis“ (1950), kurioje jis aiškiai sako, kad Bažny- 
čia “negali rištis su kuria nors trumpaamže filosofijos siste- 
ma“; sąvokos bei išraiškos, kuriomis ji nusako savo tikėjimo 
mokslą, kad jis būtų suprastas, rymo “ant principų ir są- 
vokų, išvestų iš tiesą atitinkančio sukurtojo pasaulio pažini- 
mo“ ($ 16). Šie gi principai arba sąvokos galimos įvairiose 
filosofinėse sistemose. Taip pat visos filosofinės sistemos, pa- 
lyginus jas su Bažnyčios nepraeinamumu ligi istorijos galo, 
gali būti iš tikro vadinamos trumpaamžinės. Visa tai negin- 
čijama. Tačiau čia dažnai pamirštamas vienas dalykas: tei- 
ginys "Bažnyčia negali rištis nė su viena filosofine sistema" 
negali būti apkreiptas, tvirtinant, kad “Bažnyčia gali rištis 
su kiekviena filosofine sistema". Be abejo, teologija kaip ap- 
reiškimo aiškinimas bei tyrinėjimas yra filosofijos būtinai rei- 
kalinga. Betgi nuspręsti, kokia filosofine sistema ar krypti- 
mi teologija gali pasinaudoti krikščioniškajam mokslui su- 
prasti, gali tik pati Krikščionybė. Tik apreikštoji tiesa kaip 
tokia yra matas, ar ta bei kita filosofinė sistema Krikščio- 
nybei tinka būti priemone, ar netinka. Todėl yra visa eilė 

filosofijų, kurios Krikččionybės istorijoje buvo paliktos šalia 
teologijos, nes principinės jų sampratos neigė Krikščionybės 
pagrindus arba bent juos iškraipė. Sakysime: kaip gali Krikš- 
čionybė rištis su Plotino sistema, kurioje pasaulis yra ne Die- 
vo kūrinys iš nieko, bei paties Absoliuto išplauka (emanaci- 
ja); arba su Kanto filosofija, kuriam daiktas savyje (vadi- 
nasi, nei žmogus, nei Dievas, nei gėris ir t.t.) nėra ir negali 
būti pažintas; arba su Hegelio filosofija, kurioje pasaulis yra 
tik Absoliuto antitezė, o žmogus — tik to paties Absoliuto 
savisąmonė; arba su Jasperso filosofija, kuriai Dievas kaip 
transcendencija gali būti pažįstamas tik šifro keliu, negali 
įeiti į istoriją, vadinasi, negali įsikūnyti ir kuriai todėl krikš- 
čioniškasis įsikūnijęs Dievas arba Kristus, kaip apie tai pla- 
čiau kalbėjome antrame skyriuje, yra “pasibaisėtinas daly- 
kas", vadinasi, loginė nesąmonė? Visas šias filosofines siste- 
mas galima susieti su Krikščionybe tik tada, kai paneigia- 
mi pagrindiniai jų principai, vadinasi, kai jos yra “sukrikš- 
čioninamos", nustodamos būti tuo, kuo yra pačios savyje. 

Šia prasme galima būtų net teigti, kad savo istorijoje 
Krikščionybė niekados nėra buvusi susirišusi nė su viena 
kuria filosofine autentine sistema. Ir platonizmą, ir aristote- 
- ližmą, ir stoicizmą, ir plotinizmą Krikščionybė perdirbo pa- 
gal savą ontologiją, nes ji tokią ontologiją turi. Ir juo la- 
biau Krikščionybė, kaip pastebi C. Tresmontant, “suvokia 
savus principus, savą metafizinę struktūrą“ arba “savą me- 
tafizinę prigimtį“, juo drąsiau ji artinasi prie filosofinių sis- 
temų ir juo giliau ji jas keičia.“* Krikščionybėje, pasak to 
paties Tresmontant, “slypi metafizinė struktūra, būtent: visiš- 
kai aprėžta, o ne bet kokia struktūra“; Krikščionybė “yra 
savarankiška metafizika“; jos dogmatika “turi metafizinį pag- 
rindą" ir todėl sudaro “metafizinių tezių sistemą“; tezių, 
kurios “yra visiškai tiksliai aprėžtos ir visiškai aiškios“; jau 
pats Šv. Raštas atskleidžia “sistemą tezių ir teorijų, kurias 
galima vadinti tik metafizinėmis, nes jos liečia būtį ir ski- 

ria sukurtąją būtybę nuo nesukurtosios Būties, vienį nuo dau- 
gio“; jos kalba apie “tapsmą, medžiagą, laiką, žmogų, Žmo- 
giškąją sielą ir kūną, laisvę, mąstymą, veikimą ir t. t.?'.** 
Todėl Tresmontant ir tvirtina, kad esama krikščioniškosios 
filosofijos ir kad ši filosofija yra tik viena (plg. p. 9). Tad 
visa, kas šiai krikščioniškajai filosofijai, tam tikru būdu būtį 
suvokiančiai, priešinasi, negali būti susieta su Krikščionybe. 
Ir atvirkščiai, visa, kas su šia filosofija galima suderinti, ri- 
šasi su Krikščionybe ir gali būti jos prisiimta. Todėl yra 
visiškai įmanoma, kad Krikščionybė susiriš ir su kaikuriomis 
dabarties filosofinėmis sistemomis arba todėl, kad šios siste- 
mos sutars su Krikščionybės pagrinduose glūdinčia ontolo- 
gija, arba todėl, kad jos bus “sukrikščionintos', atmetant tai, 
kas su krikščioniškąja būties samprata nesiderina. Filosofijos 
atžvilgiu Krikščionybė yra taip lygiai anas Kristaus minimas 
raugas, kaip ir visose kitose žmogiškojo gyvenimo srityse. Ji 
perskverbia savimi bet kokią pasaulio sampratą, ją keisdama 
pagal savą ontologiją. O jei kas nors keičiamas nesiduoda, tas 
paliekamas lauke. Filosofinių sistemų atžvilgiu irgi tinka Kris- 
taus žodžiai: “Jei kas nors jūsų nepriimtų... išeidami... nusi- 
kratykite dulkes nuo savo kojų“ (Mt. 10,14). 


Šios pastabos yra reikalingos todėl, kad atitiestume aną 
naivią pažiūrą, esą tapsmo filosofijos šviesoje Teilhard de 
Chardino teorija atskleidžia ir Dievą Kūrėją ir žmogaus san- 
tykį su dieviškuoju Tu. Iš tikro betgi turi būti kaip tik prie- 
šingai. Pati tapsmo filosofija turi būti visų pirma išmatuota 
krikščioniškosios ontologijos principais, jeigu norima ją sieti 
su krikščioniškuoju mokslu ir jos šviesoje permąstyti šį moks- 
lą. Kiekviena filosofinė sistema gali, be abejo, praturtinti 
Krikščionybę — ne turinio, bet įžvalgų į šį turinį prasme. 
Tačiau pagrindinė yra sąlyga, kad tokia filosofija sutartų su 
krikščioniškąja ontologija arba bent leistųsi sutardinama, nors 
dėl to ir nustotų savo autentiškumo. Jeigu betgi bent pro- 
bėgomis žvilgterėsime į tapsmo filosofiją, kaip ją aukščaiu 

apibūdinome A. Paškaus žodžiais, lengvai galėsime pastebė- 
ti, kad tarp jos ir Krikščionybės tvylo bedugnė. "Tapsmas, 
kaip minėta, iš vienos pusės neturi “pasiliekančio subjekto“, 
vadinasi, to, kas tampa; iš kitos — jis turi “savo pagrin- 
dą, kurį mes vadiname Dievu“. jis turi šį pagrindą todėl, 
kad tapsmas visados reikalauja “kito? kaip savo pagrindo: 
niekur nėra proceso, “kuris būtų savo paties pagrindu“. O 
kadangi pasaulis kaip tapsmas yra ne substancijų, bet pro- 
cesų sistema, tai vienas procesas nurodo į kitą kaip į savo 
pagrindą ir šio "kito" reikalauja. Suvokiant pasaulio visumą 
tapsmo prasme, šis 'kitas' gali būti tik Dievas. Dievas tad 
ir virsta pasaulio kaip tapsmo pagrindu. 


Tai visai logiška. Tačiau lengva pastebėti, kad šios 10- 
gikos kelias yra lygiai toks pat, kaip ir tomistinio judėjimo 
kelias Dievo linkui (Dievo buvimo įrodymas ex motu): ka- 
dangi pagal Aristotelį, o paskui ir pagal šv. Tomą Akvinietį, 
visa kas juda, yra kito judinama, tai, einant šia linkme, pri- 
einama prie visatos, kuri kaip visuma nebeturi šalia savęs 
jokio kito judintojo, išskyrus Dievą. Ir vis dėlto esama di- 
delio skirtumo tarp šių dviejų kelių Dievop; skirtumo ne 
gnoseologinio, bet ontologinio: logika čia lieka ta pati, bet 
"kinta ontologija. Mat, tiek Aristoteliui, tiek šv. Tomui Akvi- 
niečiui judėjimas turi subjektą arba tai, kas juda. Įeigu Dievas 
yra pasaulio kaip visatos judintojas, tai Jis judina ją kaip 
savarankišką būtį, nesusiliedamas su ja, kadangi ši būtis yra 
substancija, vadinasi, daiktas esąs savyje ir savimi. "Todėl 
tiek aristotelinėje, tiek tomistinėje filosofijoje skirtumas tarp 
pasaulio ir Dievo ileka labai aiškus. Visai kitaip yra tapsmo 
filosofijoje. Kadangi tapsmas čia neturi subjekto arba to, kas 
tampa, o turi tik pagrindą, kuris tapsmą neša, tai šis pa- 
grindas neišvengiamai virsta ir tapsmo subjektu, nes kitaip 
tapsmas iš viso būtų negalimas. Juk tapsmas be subjekto yra 
plaukimas be plaukėjo, bėgimas be bėgiko, mąstymas be mąs- 
tytojo ir t.t. Tai gryna išmonė, nes šitokio pasaulio nėra 

ir negali būti. Nėra plaukimo be to, kas plaukia; nėra bėgi- 
mo be to, kas bėga; nėra mąstymo be to, kas mąsto. Panei- 
gus gi subjektą tapsme, reikia būtinai šauktis tapsmo pa- 
grindo, kuris kaip tik ir atsistoja subjekto vietoje. Kadangi 
šis pasaulio kaip visatos pagrindas yra Dievas, tad Dievas ir 
virsta visatos tapsmo subjektu. Pasaulio visatos tapsme tam- 
pa ne kas kita, kaip pats Dievas. Pasaulio procesas yra tad 
Dievo procesas. Skirtumas tarp pasaulio ir Dievo nyksta. 
Pasaulis tapsmo filosofijoje virsta paties Dievo dinamika. 
Tai panteistinė pasaulio samprata — visiškai logiška ir ne- 
išvengiama, jei tapsme paneigiamas pasiliekantis subjektas ir 
jeigu norima tapsmą laikyti realiai vykstančiu, nes tapsmas 
be tampančiojo yra nesąmonė. Jeigu tad šis tampantysis 
yra ne substancija, ne būtis, tai tada jis yra pats Dievas. 
Štai kodėl net ir dialektinis materializmas, kuris irgi yra sa- 
votiška tapsmo filosofija, suprato šią neišvengiamybę ir todėl 
tapsmo subjekto nepaneigė: jam šis subjektas yra medžiaga. 
Dialektiniame materializme visa kinta bei praeina, tačiau 
“mes esame tikri“, rašo Fr. Engelsas, “kad medžiaga visose 
savo kaitose pasilieka amžinai ta pati“.“* Pripažindamas me- 
džiagą visados turinčią tą pačią esmę ir todėl valdomą ta- 
patybės dėsnio, dialektinis materializmas išvengia panteizmo, 
bet užtat patenka į būties filosofijos rėmus ir todėl esti šios 
filosofijos kategorijomis vertinamas, neišlaikydamas kritikos 
šių kategorijų šviesoje. Tuo tarpu tapsmo filosofija, atmetu- 
si bet kokį subjektą, atsiduria panteizme arba skelbia tapsmą 
grynos dinamikos prasme kas yra loginė nesąmonė. Pa- 
saulis kaip tapsmas yra arba Dievo tapsmas, vadinasi, pan- 
teistinis pasaulis, arba gryna išmonė. Kitokios išeities šiai fi- 
losofijai nebelieka. 


Norint tad tapsmo filosofiją susieti su Krikščionybe, rei- 
kia įvesti į ją tampantį subjektą, kuris nebūtų Dievas, nes 
tik tokiu atveju ši filosofija nusikratytų panteistiniu savo po- 
būdžiu ir būtų galima pateisinti logiškai. Tačiau įvedus sub- 

jektą, dingsta gryna dinamika; tapsmo filosofija įsijungia į 
būties filosofiją ir leidžiasi apsprendžiama šiosios  kategori- 
jomis, nes tapsmas yra tada suprantamas kaip būties taps- 
mas, o ne kaip procesas be subjekto. Šitaip supratus tapsmo 
filosofiją, įi lengvai leidžiasi susiejama su Krikščionybe, nes 
ir minėta krikščioniškoji ontologija yra ne kas kita kaip taps- 
mo filosofija. Apreiškimas juk skelbia ne parmenidišką stati- 
ką, kurioje kiekvienas tapsmas yra tik pojūčių apgaulė, bet 
didžiulį vyksmą, prasidėjusį pasaulio sukūrimu ir einantį per 
žmogaus puolimą, jo atpirkimą, šio atpirkimo skleidimąsi 
Bažnyčioje į visatos perkeitimą, liečianti net medžiagos są- 
rangą (kūno prikėlimas). Šiandien nuolatos girdimas prie- 
kaištas, esą Krikščionybė yra įsivilkusi į statines kategorijas 
ir atsirėmusi į statinį pasaulėvaizdį, yra nesusipratimas, ro- 
das menką Krikščionybės pažinimą. Tau anksčiau autorius 
yra nurodęs, kad Krikščionybė pergalėjo graikiškaią laiko 
kaip ėjimo ratu sampratą, pavertė laiką vienkartiniu ir tuo 
būdu suteikė istorijai nepaprasto dinamizmo: likimo vieto- 
je atsistojo prasmės dinamika?" Krikščionybė yra taip ly- 
giai nesuderinama su Parmenido gryna statika, kaip ji yra 
nesuderinama nė su Heraklito gryna dienamika. Krikščiony- 
bė yra tampančios būties ontologija, kurioje yra ir sub- 
įektas ir kurioje galioja tapatybės dėsnis. Paneigus subjektą, 
visi Krikščionybės skelbiami įvykiai — pasaulio sukūrimas, 
jo atpirkimas, jo perkeitimas — darosi beprasmiai, nes čia 
nėra nei ko kurti, nei ko atpirkti, nei ko perkeisti. Panei- 
gus tapatybės dėsni, dingsta nuodėmė, atsakingumas, laisvė, 
vadinasi, žmogus kaip dieviškasis "Tu, už kurį Kristus yra 
miręs. 

Kokia tad tapsmo filosofija reikia matuoti Teilhard de 
Chardino teoriją: krikščioniškai suprasto tapsmo, vykstančio 
nuo pasaulio sukūrimo, per pasaulio atpirkimą į pasaulio 
perkeitimą, turinčio subjektą ir palenktą tapatybės dėsniui, 
ar moderniškai suprasto tapsmo kaip grynos dinamikos, netu- 

rinčios subjekto, nepažįstančios tapatybės dėsnio ir nedaran- 
čios skirtumo tarp būties ir niekio?Atsakymas visai aiškus. Jei 
norime patirti, ar Teilhard de Chardino teorijos atitinka krikš- 
čioniškuosius principus, iai ir turime šias teorijas išmatuoti 
Krikščionybėje glūdinčia ontologija. Tai tinka kiekvienai fi- 
losofinei sistemai, norimai susieti su Krikščionybe, tai tinka 
ir Teilhardo evoliucijos filosofijai. Tad šiuo keliu dabar ir 
mėginsime eiti, svarstydami "Teilhardo pateiktą evoliucijos 
filosofinę ir teologinę interpretaciją. 


2. TEILHARD DE CHARDINO METODAS 
IR MASTYSENA 


Teilhardas yra mažiau evoliucijos mokslininkas, daugiau 
evoliucijos filosofas, o daugiausiai evoliucijos teologas ir net 
mistikas. Evoliucijos kaip mokslo srityje jis nėra nieko ypa- 
tingai originalaus nuveikęs. Net vad. “homo pekinensis“, kaip 
pastebi E. Benzas, “buvo Teilhardo ne atrastas, o tik apra- 
šytas".?* Abejonių gamtamoksline jo raštų puse kelia šian- 
dien net toki žinomi mokslo žmonės, kaip Į. Rostandas ir 
Nobelio premijos laureatas. P. B. Medawaras.“? Tai pamini- 
me čia todėl, kad madinis Teilhardo populiarumas yra iš- 
kėlęs į viršūnes jį net ir kaip paleontologą. Užtat neginči- 
jamas yra originalumas jo kaip evoliucijos filosofo ir teolo- 
go. Tiesa, istoriškai žiūrint, ji yra pranokęs VI. Solovjovas, 
kuris mažiausia 60 metų anksčiau esmėje yra teigęs tą patį, 
ką šiandien girdime iš Teilhardo. Solovjovas savo jaunystėje 
studijavo irgi gamtos mokslus (paleontologiją ir biologiją), 
buvo darvinistas ir materialistas. Kai vėliau, vėl sukrikščio- 
nėjęs, pamėgino evoliuciją interpretuoti filosofiškai bei teolo- 
giškai, priėjo tų pačių išvadų kaip ir Teilhardas: chaosas 
kaip Dievo priešingybė, kūrimo iš nebūties stoka, kūrimas 
kaip vienijimas, Kristus kaip šios vienybės nešėjas ir todėl 

kosmo centras bei išsivystymo tikslas, laisvas žmonijos susi- 
jungimas su Dievu — tai Solovjovo idėjos, dažnai išreikš- 
tos net tais pačiais terminais, kaip ir Teilhardo raštuose. Kas 
yra skaitęs Solovjovo veikalus, ypač jo “Paskaitas apie dieva- 
žmogiškumą“ (1877-81) ir “Dvasinio gyvenimo pagrindus“ 
(1882-84), tam Solovjovo evoliucijos filosofijos esminė ta- 
patybė su Teilhardo evoliucijos filosofija yra neabejotina.*? 
"Tačiau neturime jokių duomenų, kad Teilhardas būtų bu- 
vęs susipažinęs su Solovjovo pažiūromis. Susipažinti jis, ob- 
įektyviai žiūrint, be abejo, galėjo, nes abu minėti Solovjovo 
veikalai yra buvę išversti vokiečių kalbon jau 1922 metais. 
Bet Teilhardas niekur Solovjovo net nė vardo nemini. Ži- 
nant gi, kad Teilhardas yra buvęs tiesus bei atviras žmo- 
gus, vargu būtų galima prileisti, kad jis būtų Solovjovo įta- 
ką nuslėpęs. Greičiausiai tas pats išeities taškas ir ta pati 
pasaulio bei Dievo samprata bus abu šiuos mąstytojus pri- 
vedę ir prie tų pačių išvadų. Subjektyviai tad Teilhardas 
savo originalumo nepraranda, nors objektyviai jis ir yra So- 
lovjovo pralenktas. 

Kokiu keliu Teilhardas yra prie savo pažiūrų ėjęs ir kas 
būdinga visai jo mąstysenai? 

Norint suprasti Teilhardo metodą, reikia turėti prieš akis 
jo paties įspėjimą: “Nepainioti transformizmo teorijoje moksli- 
nės plotmės (patiriamos tėkmės laike) su filosofine plotme 
(gilesniu priežastingumu)“ (IV, 224). Šį įspėjimą Teilhar- 
das vadina net vienu iš transtormizmo principų (t.p.). Ir 
visai teisingai, nes mokslinė transformizmo plotmė, būtent, 
patirtimi prieinama gyvybės formų tėkmė bei jos ryšiai yra 
visai kas kita, negu filosofinė plotmė, būtent, šios tėkmės 
bei šių ryšių interpretacija, ieškanti tėkmės bei ryšių kilmės, 
prasmės, tikslo arba ano, pasak Teilhardo, “gilesnio priežas- 
tingumo“. Švarus metodinis šių dviejų plotmių skyrimas yra 
būtinas, kad evoliucijos teorija kaip idėjinė sistema būtų ga- 
lima kurti ir paskui kritiškai svarstyti bei vertinti. Esmėje 

šis metodinis, paties Teilhardo keliamas reikalavimas yra ne 
kas kita, kaip mūsų aukščiau minėtas skirtumas tarp evo- 
liucijos teorijos kaip mokslo ir evoliucijos teorijos kaip fi- 
losofijos ar teologijos. 


Tačiau kas atsitinka su Teilhardo metodu jo paties prak- 
tikoje? — Visuose savo veikaluose, ypač akivaizdžiai vėles- 
niuose, jis be perstogės maišo mokslinę plotmę su filosofine 
bei teologine. Jis nuolatos ieško anos galutinės jėgos, kuri 
naujų gyvybės lyčių pasirodymą ontologiškai pagrįstų, jų atsi- 
radimą išaiškintų, jų išsivystymo linkmę apspręstų. Jis regi 
evoliucijoje aiškią pažangą ir tuo būdu teikia vertybinių 
sprendimų. Jis nepaliaujamai kalba apie išsivystymo ateitį 
ir nustatinėja jai prognozę: ištisi ateities planai kyla iš Teil- 
hardo sistemos (plg. Iv. 334). Be abejo, — tai pabrėžiame 
dar sykį —, jis turi teisės tai daryti. Jis turi teisės inter- 
pretuoti evoliucijos teoriją kaip mokslą, paversdamas ją filo- 
sofija ar net ir teologija. Betgi darosi, skaitant jo raštus, 
nebepakenčiama, kai Teilhardas nepastebi ar nenori paste- 
bėti, kad sava interpretacija jis jau seniai yra palikęs mokslą 
ir perėjęs į filosofinę bei teologinę pažinimo plotmę; kad evo- 
liucijos pagrindo, krypties, prasmės, tikslo, ateities klausimai 
negali būti mokslo keliami bei atsakomi; kad šie klausimai 
yra mokslo srities peržengimas ir kad todėl jų svarstymas 
bei atsakymas negali būti vykdomas moksliniu būdu. 
Tuo tarpu Teilhardas tiki pats ir nori skaitytoją įtikinti, esą 
jo filosofinė bei teologinė evoliucijos teorijos interpretacija 
esanti ne kas kita kaip mokslo pratęsimas, todėl atsiremian- 
ti į mokslą ir tuo būdu kurianti vienybę tarp mokslo, fi- 
losofijos ir teologijos. Sakysime, piešdamas žmonijos ateities 
vaizdą, kaip ir iš atskirų smegenų susidarys visuotinė sme- 
geninė, jo vadinama “noosfera", Teilhardas sako: “Tuo bū- 
du galime, atsirėmę į kosminės pilnatvės bei tikrumo duo- 
menis, nustatyti, kokia linkme žygiuosime, būtent: vis la- 
biau visa apvaldydami ir vis labiau visa jungdami" (IV,334). 

Tai reiškia: pasaulio ateities kelias nėra pranašiškas regėji- 
mas, bet į tam tikrus “pilnatvės ir tikrumo duomenis“ at- 
remta išvada. Kaip K. Marksas, sklaidydamas kapitalizmo 
apraiškas, manė suradęs duomenų, kurie jam leidžia nustaty- 
ti prognozę visuomeninėje srityje, taip Teilhardas, sklaidyda- 
mas biologinių ryšių apraiškas, taip pat mano radęs tikrų 
duomenų, leidžiančių jam kalbėti apie tai, “Ką mes veik- 
sime anais bilijonais šimtmečių, kurie astronomų nuomone 
žmonijos dar laukią“ (t.p.). Tai nėra vizija arba pranašiš- 
kas regėjimas, kaip daugelis tai aiškina; anaiptol, pačiam 
Teilhardui tai neginčijama mokslinė išvada. Štai kodėl 
šiandien jam ir daromas priekaištas, kad jis pranašystę pa- 
vertęs prognoze.“ Kaip pranašas Teilhardas gali kalbėti apie 
pasaulio ateitį kiek tinkamas. Tačiau jis kaip tik kratosi pra- 
našo charizma. Pranašauti jis anaiptol nenori: “Aš nesu pra- 
našas“, pabrėžia jis pats (V,98). Tis nori būti mokslininkas 
ir todėl skelbti žmonijos tolimesnio išsivystymo kelią kaip 
moksliniais duomenimis pagrįstą išvadą. 


Tai jis aiškiai pareiškia savo straipsnyje “Nauja dvasia“ 
(1942): “Pastarųjų metų eigoje aš mėginau ilgoje savo straips- 
nių eilėje filosofuoti, išeidamas ne iš Absoliuto, bet kaip gam- 
tos tyrinėtojas arba fizikas (m. pbr.) ir tuo būdu kelti aikš- 
tėn bendrą reikšmę įvykių, į kuriuos esame apčiuopiamai 
įjungti"? (V,113). Šis sakinys yra Teilhardui ypač būdingas. 
Jis nori filosofuoti kaip gamtininkas arba fizikas ir kelti 
aikštėn bendrą įvykių prasmę, visiškai nesuvokdamas, kad 
gamtamokslis — vistiek, ar jis bus fizika ar biologija — 
visiškai nieko apie bendrą mus supančių įvykių bei daiktų 
prasmę pasakyti negali; negali todėl, kad gamtamokslio ob- 
jektas yra ne bendra įvykių reikšmė, bet patys šie įvykiai 
kaip faktas. Gamtamokslio pastangos kaip tik šiuo faktišku- 
mu ir išsisemia. O jei Teilhardas nori ką nors tarti ir apie 
bendrą įvykių prasmę, tai jis turi šį faktiškumą peržengti 
ir tuo būdu pereiti iš gamtamokslio į filosofijos ir teologi- 

jos sritis, vadinasi, kalbėti nebe “kaip gamtos tyrinėtojas ar- 
ba fizikas“, bet kaip filosofas ar teologas. Skirtumą tarp šių 
plotmių, kaip minėta, Teilhardas teoriškai pažįsta ir pripa- 
žįsta. Tačiau praktiškai jis jo nesaugo ir mėgina sąmonin- 
gai kalbėti kaip gamtininkas ten, kur jis gali kalbėti tiktai 
kaip filosofas ar teologas. Visa tai neigiamai ataidi visoje Teil- 
hardo filosofijoje ir klaidina jo skaitytojus: šie mano skai- 
tą mokslo veikalus, iš tikr: » betgi jie turi reikalo su gamtos 
įvykių bei duomenų mistifikacija. Pabrėžti, kad "Teilhardas 
filosofuojąs “neišeidamas iš Absoliuto" (V,113), reiškia sakyti 
aiškią netiesą — tegu gal ir nesąmoningai —, nes visa jo 
interpretacija yra Absoliuto kaip Alfos ir Omegos nešama. 
K. Loewithas teisingai kreipia mūsų dmėsį į tai, kad visi 
Teilhardo moksliniai norai “yra persunkti eschatologija“, va- 
dinasi, tikėjimu į išsivystymo atbaigą, kurią šis pasieks Ome- 
gos taške, vadinasi, Absoliute, nes, palikus Absoliutą šalia, 
ir visa evoliucija darosi beprasmė.?* Teilhardas filosofuoja, 
išeidamas iš Absoliuto, o ne iš gamtinių duomenų. Kartais 
jis net šaiposi iš gamtininkų, kurie medžiagą ima tokią, ko- 
kią ją mum rodo patyrimas ar mūsų įrankiai: “Aš laimi- 
nu tave, medžiaga, ir sveikinu tave“, rašo Teilhardas žino- 
mame “Himne medžiagai“, “ne taip, kaip garbingi mokslo 
ponai ir dorybių pamokslininkai tave aprašo, iškreipdami ir 
sumenkindami, vadindami tave žiaurių jėgų ir žemų polin- 
kių santalka, bet taip, kaip tu man šiandien pasirodei — 
savo visumoje ir tiesoje“.“* Tai poetinis ar gal net ir misti- 
nis medžiagos pergyvenimas, tik jau jokiu būdu ne gamta- 
mokslinis. 


Tad šis jaukinys, atrodo, ir bus Teilherdui atvėręs du- 
ris į plačius šiandieninės visuomenės sluogsnius, kurie yra 
pasiilgę mistikos, kurie tačiau norėtų, kad ši mistika būtų 
“moksliškai" pagrįsta. "Teilhardas, sujaukdamas abi plotmes, 
kaip tik ir patenkina šį ilgesį. To paties jaukinio yra pa- 
žadinta ir nuomonė, esą Teilhardas padaręs, kad religija šian- 

dien virtusi moksline, o mokslas — religiniu; nuomonė, 
gražiai skambanti savo išraiška, tačiau nesąmonė savo turi- 
niu. Teilhardo atžvilgiu ji nusako visą jo tragiką: teoriš- 
kai reikalavęs mokslinės plotmės nemaišyti su filosofine bei 
teologine, praktiškai betgi šias plotmes nuolatos maišęs, "Teil- 
hardas dabar yra savo šalininkų paskelbiamas tokios maiša- 
ties šaukliu, nes “mokslinė? religija ir “religinis* mokslas yra 
kaip tik visos maišaties apvainikavimas. Ši maišatis betgi vi- 
lioja daugelį, kurie nepakelia tikėjimo kaip laisvo apsispren- 
dimo ir bijo mokslo šviesoje tikėti į paikybę (plg. 1 Kor. 
1. 23). Todėl jie ieško “mokslinio'? savam tikėjimui pagrin- 
do ir džiūgauja, esą tokį pagrindą radę Teilhardo sistemo- 
je. Džiaugsmas yra suprantamas, nes iš tikro lengva tikėti, 
jei tikėjimas išauga iš mosklo ir yra net šiojo pratęsimas. 
"Tačiau kas suvokia tikėjimo ir mokslo esmes, tam "Teilhar- 
do elgesys, išeinąs aikštėn anuo metodinių jaukiniu, yra ne 
kas kita kaip tiek tikėjimo, tiek mokslo nuosmūkis, užtrinąs 
iš vienos pusės tikėjimo kaip malonės pobūdį, iš kitos moks- 
lo kaip autonominės žmogaus srities veiklą. 

Dar savotiškesnė yra Teilhardo mąstysena, apie kurią 
nuostabiu būdu beveik niekas niekur nekalba, kuri betgi yra 
raktas jo idėjom suprasti. Savo knygoje apie teologines "Teil- 
hardo pažiūras prancūzų evangelikų teologas G. Crespy yra 
pastebėjęs, kad “fizika yra prielaida Teilhardo mistikai“.?* 
"Tuo Crespy, gal nė nenujausdamas, atskleidė pagrindinę Teil- 
hardo mąstysenos savybę, būtent: jos kiekybiškumą. Nes fi- 
zikos objektas, kaip savo metu teisingai aptarė H. Richertas 
yra “kiekybinė individualybė“.** Fizika nagrinėja tik kieky- 
bę. Tiesa, ji bando apčiuopti ir kokybę, bet visados kaip 
kiekybiškai matuojamą dydį. Visa, kas nesiduoda kiekybiškai 
išreiškiama, lieka šalia fizikos. "Todėl kiekvienas, kuris mąsto 
kokybiškai, mąsto esmėje nefiziškai. Čia glūdi pagrindas, ko- 
dėl Goethė taip atkakliai neigė Newtono spalvų teoriją. Tai 
nebuvo dviejų fizikos teorijų ginčas; tai buvo sankirtis dviejų 

mąstymų: kokybinės ir tuo pačiu nefizikiškos (Goethė) ir 
kiekybinės ir tuo pačiu fizikškos (Newtonas). Goethės mąs- 
tysenoje pasaulis buvo kokybiškai įvairus. Spalva įam buvo 
daikto savybė, išreiškianti pasaulio gyvybingumą bei prasmin- 
gumą: per spalvą kaip savo savybę kalbanti pati daikto es- 
mė. Tuo tarpu Newtonui spalva yra šviesos bangų ilgis, va- 
dinasi, gryna kiekybė. Tai, ką mūsų pojūčiai sugauna kaip 
spalvas ir mum įtaigoja, esą jos esančios daiktų savybės, yra 
apgaulė: nėra jokių spalvų kaip kokybių, yra tik spalvos 
kaip kiekybės, pojūčių sugaunamos kaip šviesos bangų tiks- 
liai išmatuojamas ilgis. Tuo būdu Newtono mąstysenoje pa- 
saulis buvo išvilktas iš kokybinio savo įvairumo ir paverstas 
gryna kiekybinių dydžių sistema. Tai ir supurtė Goethę ligi 
gelmių.“" Šis pavyzdys aiškiai rodo, kuo skiriasi kiekybinė 
ir kokybinė mąstysenos viena nuo kitos. Kas mąsto kieky- 
biškai, mąsto esmėje fizikiškai, vistiek ar jis būtų gamtinin- 
kas, ar filosofas, ar teologas, ar galop net mistikas. 

Tai meta nelauktos šviesos ir Teilhardo teorijai. Juk jei 
Teilhardo mistikos prielaida, kaip teigia Crespy, yra Lizika, 
tai reiškia, kad jo mąstymas savo pagrinduose yra apspręs- 
tas kiekybės. Tuomet kiekybės kategorija yra pagrindinė kate- 
gorija visoje jo sistemoje. Ir staiga mum pasidaro aiški eibė 
Teilhardo sąvokų bei sampratų. Skaitydami jo raštus, beveik 
kiekviename jų puslapyje užtinkame tokių posakių kaip: tel- 
kimasis, tirštėjimas, molekulėjimas, sudėtingumas, suma, ele- 
mentai, energija, taškas — ir tai ne tik aprašant kūninę 
pasaulio plotmę, bet ir aiškinant dvasinę bei religinę sritį. 
Keletas pavyzdžių. Žmogaus pasirodymą pasaulyje Teilhar- 
das nuolatos vadina “žmogiškosios molekulės“ atsiradimu. 
Žmogiškąją asmenybę jis laiko “kosminės tikrovės sutirštė- 
jimu“. Žmonių sielos jam yra “dvasiniai pasaulio atomai“. 
Kristaus įsikūnijimą jis aiškina kaip Jo visuotinio pasaulyje 
buvimo “santalką mažu kūdikiu“. Dangus ir pragaras jam 
yra “dvi tos pačios energijos apraiškos“. Predestinacija yra 

“blogų pasaulio elementų išskyrimas“. Antrasis Kristaus atė- 
jimas esąs “ilgesio susitelkimas“. Ir t.t. ir tt. Ypač jo vei- 
kalas “Le milieu divin" mirgėte mirga tokiais posakiais, taip 
kad jį skaitant, atrodo, tarsi skaitytum kokį fizikos vadovė- 
lį, kuris tik kažkaip netyčiomis kalba apie dieviškąją sritį, 
kurdamas tuo būdu savotišką “dieviškąją fiziką“. 

Visų šių posakių nenorime vertinti dogmatiškai. Mum 
čia tik rūpi parodyti, kad jie visi yra kiekybinio pobūdžio, 
vadinasi, kad kiekybės kategoriją "Teilhardas išplečia visai 
būčiai — vistiek ar ji būtų kūninė, ar dvasinė, ar dieviško- 
ji. Todėl jam nė galvon neateina, kad žmogus kaip Aš, va- 
dinasi, kaip absoliučiai vientisas (ens simplex), jokiu atveju 
negali būti molekulė, vadinasi, sudėtingas (ens compositum); 
kad žmogaus asmenybė kaip dorinė ir visuomeninė asmens 
lytis negali būti tirštėjimas. kad Kristaus įsikūnijimas anaip 
tol nėra visuotinės Logo prezencijos pasaulyje santalka ir 
pasirodymas kūdikio pavidalu, bet Jo kaip Asmens nusilei- 
dimas į žmogiškąją prigimtį; kad dangus ir pragaras nėra 
dvi tos pačios energijos rūšys, bet du priešingi žmogaus ap- 
sisprendimai Dievo atžvilgiu. Tačiau kadangi Teilhardas vi- 
sur ir visados mąsto kiekybiškai, tai jis net ir tokius dalykus, 
kaip asmuo, asmenybė, įsikūnijimas, dangus, pragaras, pre- 
destinacija, apvelka kiekybinėmis sąvokomis ir mėgina nusa- 
kyti kiekybiškais posakiais. Nėra jokios abejonės, kad visų šių 
dalykų mes niekad tiksliai neišreikšime, nes jie yra paslap- 
tys. Tačiau fizikos terminų vartojimas šiom paslaptim išsaky- 
ti yra Teilhardui ypač būdingas. Fizika yra jam priemonė 
kalbėti apie tokius dalykus, kurie neturi savyje jokio dydžio, 
todėl pačia savo esme nesileidžia kiekybiškai išreiškiami, net 
jeigu šią išraišką ir laikytume tik analogija. Kodėl tad Teil- 
hardas šias kiekybines sąvokas taip mėgsta? 

Tai nėra atsitiktinybė ar Teilhardo filosofijos negriež- 
tumas. Teilhardas ne todėl mąsto bei kalba kiekybiškai, kad 
yra buvęs gamtininkas. Nevienas gamtininkas filosofuoja 

(pav. P. Jordan, H. Weizsaecher, J. Meurers, F. Dessauer 
ir kt.). Tačiau filosofuodami, jie išsivelka iš fizikos ir ne- 
perkelia fizikinės-kiekybinės kategorijos į ontologinę ar net 
antgamtinę plotmę. Tai daro mūsų laikais tik "Teilhardas ir 
jo sekėjai. Užtat ir norime klausti, kodėl jis tai daro? Tai 
nėra jo mąstymo nepajėgumas. Tai jo mąstymo sąranga, ku- 
rios pagrinduose glūdi tam tikra būties samprata. Kiekybi- 
nė mąstysena į šią sampratą kaip tik nurodo ir net ją pa- 
»odo. Tuk kokia gi būtybė gali ir turi būti kiekybiškai mąs- 
toma? Ne kuri kita, kaip tik medžiaga. Tik medžiaga lei- 
džiasi kiekybiškai išsakoma. Tad kas mąsto kiekybiškai, no- 
rom nenorom atskleidžia, kad jo būties samprata yra ma- 
terialistinė. Ir tik ši materialistinė samprata įgalina "Teil- 
hardą kalbėti kiekybiškai apie žmogų, Kristų, dangų, pra- 
garą, blogi ir daugybę kitų, mūsų pažiūra, kiekybės nepa- 
siekiamų dalykų. Teilhardas yra mistikas, tačiau jis yra me- 
džiagos mistikas. "Vai labai gražiai atskleidžia jo jau anks- 
čiau mūsų minėtas “Himnas medžiagai“. Šiame himne Teil- 
hardas laimina medžiagą ne tik kaip “nevaisingą dirvą, kie- 
tą uolą“, kuri “mus verčia dirbti, kai norime valgyti“'; ne 
tik kaip “nežabotą aistrą, kuri mus praryja, jei jos nesukaus- 
tome“, bet jis laimina medžiagą ir kaip “nesulaikomą išsi- 
vystymą, vis iš naujo gemančią tikrovę“, kuri “kiekvieną 
akimirką sprogdina mūsų rėmus, mus versdama ieškoti tie- 
sos vis toliau ir toliau"; jis laimina ją kaip tąją, kuri “mum 
apreiškia Dievo plotmes“, kuri “mus įėga įves į širdį to, kas 
yra“; jis vadina medžiagą “mūsų sielų syvais, Dievo ranka, 
Kristaus Kūnu“, “skaidriu kristalu, iš kurio kyla Naujoji Je- 
ruzalė", “dieviškąja aplinka“, “dvasios judinamu okeanu“, 
“isikūnijusio Žodžio minkomu ir įsielintu moliu“, galop “to- 
kiu judriu ir perregimu kūnu, jog mes jos nebeskiriame nuo 
dvasios“.*" Visa, ko ankstesnieji mistikai laukė iš dvasios — 
tiesos ieškojimas, Dievo atskleidimas, susilietimas su pačia 
būtimi —, Teilhardas laukia iš medžiagos, tiki medžiagą 

ir laimina ją kaip jo lūkesčių vykdytoją. Medžiaga valdo jo 
pažiūras į būtį ir todėl išeina aikštėn kiekybiniu pavidalu vi- 
soje jo sistemoje. Medžiagos vizijų pagautas, Teilhardas ne- 
pajėgia suprasti, kad esama dalykų, kurie yra ne kiekybi- 
niai, o kokybiniai, kaip : laisvė, apsisprendimas, tiesos ieškoji- 
mas, išganymas, pasaulio atbaigimas. Mėgindamas kalbėti 
apie šiuos dalykus ir juos įtraukti į savo teoriją, jis paver- 
čia juos kiekybiniais dydžiais ir tuo būdu sunaikina pačią 
jų esmę bei prasmę. Juk iš tikro kokios reikšmės turi nepa- 
kartojamas žmogaus asmenybės individualumas bei origina- 
lumas, jei asmenybė yra “kosminės tikrovės sutirštėjimas“? 
Kur yra ta visų mūsų jaučiama bei nešama blogio tragika 
ir su ja susijusi išganymo drama, jei blogis yra tik nepavy- 
kę kosminio išsivystymo bandymai arba evoliucijos atmatos, 
pagal principą: obliuojant lentas, turi būti ir drožlių? Jeigu 
tad Krikščionybė sava būties samprata yra atremta į koky- 
bę (metanoia) — apsivilkti nauju žmogumi pagal Kristų 
kaip Dievažmogį, tai jau iš anksto galima stipriai abejoti, 
ar kiekybinė "Teilhardo mąstysena ir materialistinė būties 
samprata gali būti įimta į krikščioniškąjį mokslą. 

Tiek pats Teilhardas, tiek jo šalininkai yra įsitikinę, 
esą kiekybinė mąstysena bei kalbėsena galinti moderniam 
žmogui geriau atskleisti tikėjimo paslaptis ir todėl esanti 
kaip tik mūsų laiko kalba. Seniau buvę kalbama apie ti- 
kėjimo dalykus “mitiškai'; fizikinė "Teilhardo kalba suteikusi 
tikėjimo turiniui "realios" išraiškos. Tačiau ar iš tikro taip yra? 
Be abejo, juokinga kalbėti apie žmogaus atsiradimą žemėje 
kaip jo nulipdymą iš molio, įpučiant jam pro nosį gyvybės 
kvapo. Tačiau ar ne taip lygiai juokinga kalbėti apie žmo- 
gų kaip molekulę, kilusią iš pasaulio elementų tirštėjimo? 
Juokinga kalbėti apie dangų, esantį kažkur aukštai žvaigždy- 
nuose, 0 apie pragarą, tūnantį kažkur žemės viduriuose. Bet 
ar ne taip lygiai yra juokinga kalbėti apie šiuos du žmo- 
gaus apsisprendimus kaip apie dvi tos pačios energijos ap- 

raiškas arba kaip apie statybinius visatos elementus? Abi 
kalbėsenos yra naivios, nes abi sumedžiagina, suerdvina, su- 
daiktina tai, kas nėra nei medžiaga, nei erdvė, nei daiktas. 
Skirtumas tarp šių dviejų kalbėsenų yra tik tas, kad senoji 
kilo iš paprasto, neišlavinto, pirmykščio pergyvenimo, todėl 
savo naivume buvo nekalta ir net poetiškai graži, kaip kiek- 
vienas kūdikio švebeldžiavimas yra nekaltas ir gražus. "Tuo 
tarpu naujoji — fizikinė, kiekybinė — yra kilusi iš gamta- 
mokslio, atremto į medžiagą kaip kiekybės kategorijos objek- 
tą ir teisėtas gamtamokslio sąvokas neteisėtai išplėtusi į visas 
kitas pažinimo bei buvimo sritis. Todėl ši kalbėsena dvelkia 
nebe nekaltų naivumu, bet materializmu ir tuo pačiu savo- 
tišku atkritimu į primityvumą, nes materialistinė ontologija, 
kaip savo metu pastebėjo jau Solovjovas, visados yra min- 
ties suprimityvėjimas. Tad jeigu kiekybinė mąstysena bei kal- 
bėsena, liečianti tikėjimo dalykus, būtų moderniam žmogui 
iš tikro geriau suprantama, negu kuri kita, tai būtų ženklas, 
kaip labai šis žmogus yra suprimityvėjęs savo dvasia. Tokiu 
atveju nusileisti ligi suprimityvėjusio lygmens reikštų tiek Baž- 
nyčiai, tiek teologijai su filosofija duoti didžiulį šuolį atgal. 


3. MEDŽIAGOS IR DVASIOS TAPATYBĖ 


Nuosekliai tad mum dabar ir reikia atskleisti aną už 
kiekybinės Teilhardo mąstysenos slypintį ontologinį užkuli- 
sį, ant kurio Teilhardas visa stato ir kuriuo jis mėgina visa 
aiškinti. Ryškiausiai šis Teilhardo užkulisis išeina aikštėn ten, 
kur jis kalba apie medžiagos ir dvasios santykį, nes šis san- 
tykis yra kiekvienos filosofijos — sąmoningai ar nesąmo- 
moningai — veidrodis: jame atsispindi patys šios filosofijos 
pagrindai. Kaip tad šis santykis yra suprantamas Teilhardo 
teorijoje? 

Savo straipsnyje “Evoliucinės pažiūros pagrindai ir bran- 

duolys* (1926) Teilhardas teigia, esą “dvasia ir medžiaga 
yra tik du poliu, sujungtu vienos srovės“ (IV,195). Žodis 
“polius? yra statinis ir Teilhardo minties aiškiai neišreiškia. 
"Tačiau jau ir jis nurodo į tai, kad medžiaga ir dvasia Teil- 
hardui yra kažkaip viena. Neaiški šiame posakyje yra ir 
“srovė", jungianti dvasią ir medžiagą. Visus šiuos neaiškumus 
pašalina betgi kita Teilhardo raštų vieta: “Konkrečiai yra ne 
medžiaga ir dvasia, o egzistuoja tik medžiaga, tampanti dva- 
sia (devenant ėsprit). Pasaulyje nėra nei medžiagos, nei 
dvasios: visatos medžiaga yra dvasia-medžiaga. Ir tik ši subs- 
tancija galėjo pagaminti žmogiškąją molekulę“ (IV,74). Šių 
žodžių šviesoje tuojau daros aišku, kad toji srovė, kuri jun- 
gia dvasią ir medžiagą, yra ne kas kita, kaip medžiagos tapi- 
mas dvasia. "Tapsmo srovenimas apima tiek medžiagą, tiek 
dvasią ir riša šiuodu poliu vieną su kitu, tačiau ne kaip 
jau esančiu iš pat pradžios skyrium, bet kaip tampančiu 
vienas kitu. Tiek medžiaga, tiek dvasia yra palenktos anai 
pirminei substancijai (“dvasiai-medžiagai"), kurios tapsmas 
kaip tik ir kildina tiek medžiagą, tiek dvasią kaip dvi šio 
tampsmo būsenas. 

Šią Teilhardo pagrindinę prielaidą gražiai paryškina K. 
Rahneris, mėgindamas apvalyti jo filosofiją nuo kiekybinių 
sąvokų ir tuo būdu ją pagilinti ontologiškai. Savo studijoje 
“Hominizacija kaip teologinė problema“ Rahneris sako, kad 
medžiagą esą galima mąstyti “tik kaip dvasios momentą“.?* 
Šis posakis tučtuojau nušviečia visą evoliucijos ontologiją. 
Juk “momentas' yra laiko sąvoka. Įei Teilhardo “polius 
yra dar erdvinis ir statinis, tai Rahnerio "momentas" jau yra 
aiškiai laikinis ir todėl dinaminis. Jis išreiškia aną tapsmo 
srovę žymiai geriau, negu terminas “polius', nes ir pats taps- 
mas juk yra laiko sąvoka. Jeigu tad tapsmo srovė jungia 
medžiagą ir dvasią, tai tiksliau yra kalbėti apie medžiagą 
ir dvasią kaip apie du momentu, o ne kaip apie du poliu. Ši 
Rahnerio pataisa leidžia jam visiškai nuosekliai teigti, “kad 

medžiaga yra ne kas kita kaip apsiribojusi, savotiškai “suša- 
lusi"? dvasia“ (p. 51-52). Apsiribojimas ar sušalimas yra bet- 
gi laiko būsenos. Ateina laikas, medžiaga atsiriboja ir at- 
šyla; ji pereina į kitą būseną: tai ir yra dvasia kaip kitas 
to paties anos pirminės substancijos tapsmo momentas. Rah- 
nerio aiškinime darosi mum suprantama, kodėl Teilhardas 
kalba ne apie dvi ontologiškai skirtingas substancijas (me- 
džiagą ir dvasią), jų buvimą, kaip sakyta, net aiškiai neig- 
damas (“pasaulyje nėra nei medžiagos, nei dvasios“), bet 
apie vieną substanciją, kurią jis vadina “visatos medžiaga“ 
ir kuri vieną momentą yra medžiaga, o kitą momentą — 
dvasia. Šiuo ontologiniu monizmu "Teilhardas mėgina per- 
galėti dabar taip nemėgstamą dualizmą tarp medžiagos ir 
dvasios ir išaiškinti dvasios kilmę iš medžiagos. Ontologinio 
skirtumo tarp medžiagos ir dvasios, vadinasi, skirtumo pačio- 
je jų būtyje, Teilhardui nėra, nes, tokiam skirtumui esant, 
tuojau atsiranda nebeužgrindžiama praraja, ir dvasia negali 
būti kildinama iš medžiagos kaip šios momentas. 


Tasai tad užkulisis, kurio ieškome Teilhardo sistemoje, 
yra ne kas kita, kaip ontologinis monizmas. Būtis savo gel- 
mėse yra vieninga; nėra jokio ontologinio skirtumo tarp bū- 
tybių, nes jos visos yra tik tos pačios “visatos medžiagos“ 
apraiškos, momentai, poliai. Ši gi “visatos medžiaga“ yra 
viena ir ta pati visur. Ji nėra nei medžiaga skyrium nuo 
dvasios, nei dvasia skyrium nuo medžiagos. Ji yra pirmes- 
nė, negu šis skirtumas. Tiek medžiaga, tiek dvasia kyla iš 
“visatos medžiagos" kaip jos būsenos tapsmo eigoje. Galima 
šį ontologinį monizmą vadinti materialistiniu, galima vadin- 
ti jį ir spiritualistiniu: jo esmė nuo to nekinta. Jeigu me- 
džiaga yra “sušalusi dvasia“, tai dvasia yra atšilusi medžia- 
ga. Skiriasi būsenos, bet ne esmė. Vienas vienintelis on- 
tologinis pagrindas, iš kurio visa išauga ir kuriame visa lai- 
kosi, keičia, tiesa, tapsmo eigoje savo išvaizdą, bet ne savo 
esmę. Štai kodėl ir M. Wredes, labai aiškiai išdėstęs "Teil- 

hardo ontologijos monistinį pagrindą, iš sykio vadina jį “fe- 
nomenaliniu materializmu“ (p. 22). Kadangi tačiau Teil- 
hardo teorijoje medžiagos ir dvasios vienybė yra mąstoma 
kaip reali (plg. p. 34) ir kadangi šis realumas yra galimas 
tik tuomet, jei dvasia ir medžiaga yra dvi tos pačios “visa- 
tos medžiagos“ būsenos, tai anas fenomenalinis materializ- 
mas galų gale virsta “fenomenaliniu spiritualizmu“ (p. 42), 
nes Teilhardas visatos medžiagą suvokia kaip energiją, teik- 
damas jai dvasinio pobūdžio.“? Evoliucinė Teilhardo teorija, 
užuot vedusi į materializmą, kaip tai dažniausiai daro ki- 
tos teorijos, baigiasi galų gale spiritualizmu. 


Tačiau spiritualistinis monizmas savo ruožtu greitai virs- 
ta materialistiniu monizmu, kaip tai yra įvykę Hegelio at- 
veju ir kaip tai būtinai įvyksta ir Teilhardo atveju. Tuk jei- 
gu atsiminsime, kad kalbėti apie dvasią galima tik tada, kai 
ji suprantama kaip asmeninė dvasia, nes neasmeninė dva- 
sia yra loginė nesąmonė ir todėl egzistuoti iš viso negali, 
tai tuomet anoji “visatos medžiaga“ negalės būti dvasinė 
jokia prasme ir jokiu atveju, net jeigu ją vadintume ir ener- 
gija. O tai pripažinus, kiekvienas ontologinis monizmas pasi- 
rodo esąs materialistinis. Jeigu medžiaga yra “sušalusi dva- 
sia“, tai iš šios “dvasios mes statomės juk namus, mes ją 
raikome ir valgome, ją dėvime ir ja avime, ją kalame savo 
kūjais ir tirpdome savo krosnyje. Kodėl visa tai reiktų vadin- 
ti spiritualizmu, ir kokios prasmės turėtų šitoks pavadini- 
mas? Kas tad medžiagą ir dvasią laiko dviem tos pačios 
substancijos būsenom, dviem to paties tapsmo momentais, 
dviem tos pačios srovės poliais, jokiu būdu neišgelbsti dva- 
sios kaip ontologiškai skirtingos nuo medžiagos. Medžiaga 
kiekviename monizme sunaikina dvasios savarankiškumą, nes, 
būdama esmėje asmeninė, dvasia nesiduoda paverčiama kaž- 
kokia bendrybe, kuri realiai egzistuotų dar prieš asmens pa- 
sirodymą pasaulyje, kaip tai norėtų Teilhardas, vadindamas 
“visatos medžiagą“ dvasios ir medžiagos vienybe (“dvasia- 

medžiaga"). Dvasios buvimas yra realus tik asmeniniu bū- 
du, vadinasi, tik tada, kai dvasia turi skirtingą nuo medžia- 
gos tiek esmę, tiek kilmę ontologiniu atžvilgiu. "Todėl aną 
ontologinį Teilhardo užkulisį mes ir vadiname materializ- 
mu. Materialistinis monizmas yra tai, kas apsprendžia "Teil- 
hardo mąstyseną, kalbėseną, evoliucijos aiškinimą, jo filoso- 
fiją ir teologiją. Jo spiritualizmas čia nieko negelbsti, nes, 
būdamas monistinis, jis susilieja su materializmu medžiagos 
naudai. Teilhardas savo vizijose, kaip anksčiau sakėme, va- 
dina medžiagą “tokiu judriu ir perregimu kūnu, jog mes jos 
nebeskiriame nuo dvasios“. Tai būdingas posakis, išreiškiąs 
visą Teilhardo sampratą dvasios atžvilgiu: dvasia jam susi- 
lieja su medžiaga todėl, kad jis dvasios esmę regi ne jos as- 
meniškume, o jos judrume bei perregimume, vadinasi, ma- 
terialistinėse savybėse, patiriamose ypač energijos atveju. Čia, 
kaip ir daug kur kitur, prasikiša tas pats loginis nenuosek- 
lumas ir net loginė klaida. Kiekviena dvasia yra energija 
veiklos prasme. Tačiau nekiekviena energija yra dvasia. Kad 
kuri nors energija kaip veikimas būtų galima vadinti dva- 
sia, ji turi turėti specifinę savybę, būtent: ji turi būti asme- 
ninė. Štai ko Teilhardas neregi ir į savo sistemą neįtrau- 
kia, nes asmuo jo filosofijoje bei teologijoje, kaip matysime 
vėliau, yra nuvertintas ligi pereinamojo bendrybės taško kaip 
ir Hegelio atveju. 


Šios užkulisinės ontologijos šviesoje darosi suprantames- 
nė ir Teilhardo teorija, liečianti žmogaus pasirodymą pasau- 
lyje. Tau pakartodami minėjome, kad Teilhardas vadina žmo- 
gų molekule ir teigia, esą tik ana “visatos medžiaga“, ku- 
rioje dar nėra išsiskyrusios medžiaga ir dvasia, galėjo kildin- 
ti “žmogiškąją molekulę" (VI,74). Žmogaus pavadinimas 
molekule turi gilios prasmės. Juk žmogus, pasak Teilhardo, 
yra atsiradęs kaip pasėka anos visuotinės ir vieningos sub- 
stancijos susitelkimo (complexion) ir todėl visiškai teisingai 
gali būti vadinamas molekule, nes molekulė juk ir yra ne 

kas kita, kaip atomų susitelkimas į tam tikrą vienetą. Mi- 
nėta kiekybinė Teilhardo mąstysena čia išeina aikštėn la- 
bai ryškiai ir trunka visą laiką, kol jis aiškina žmogaus at- 
siradimo vyksmą. Štai trumpas to vyksmo aprašymas. 
Pagrindinė sąlyga, kad žmogus kaip sąmoninga bei lais- 
va būtybė galėtų kilti kosminio išsivystymo keliu, yra sąmo- 
nės buvimas medžiagoje. "Teilhardas gerai žino, kad jei są- 
monės nėra pradiniame evoliucijos taške (alfa), tai jos ne- 
bus nei evoliucijos galiniame taške (omega). Todėl jis nesi- 
vaduoja dialektiniu priešingybės dėsniu ir medžiagoje ieško 
ne “ne-sąmonės", bet kaip tik sąmonės, teigdmas: “Visiškai 
neveiklios, visiškai grubios medžiagos nėra. Kiekvienas pa- 
saulio elementas turi tam tikrą vidaus gyvenimo ir savai- 
mingumo , t.y. sąmonės diegą, tegu ir be galo mažu laips- 
niu“ IV,327). Šis sąmonės diegas medžiagoje yra toks ma- 
žytis, jog “mum yra nepastebimas, tarsi jo ten iš viso nebū- 
tų" (t.p.). Tačiau jis yra. Tai išeities taškas visai Teilhardo 
antropologijai; taškas, kuris kaip tik patvirtina tai, ką aukš- 
čiau esame sakę, būtent, kad Teilhardo filosofija yra evo- 
liucijos, o ne besubjektinio tapsmo filosofija, nes jis prilei- 
džia sąmonę kaip jau esančią pačioje medžiagoje, vadinasi, 
priima išsivystantį subjektą, kuris evoliucijos eigoje tik iš- 
siskleidžia, o ne atsiranda iš niekio. Sąmonės buvimą me- 
džiagoje priėmus, tolimesnė žmogaus atsiradimo eiga vyksta 
beveik savaime. Kompleksijos arba telkimosi vidun dėsniui 
veikiant, kiekvienas kūnas didina aną Teilhardo minimą 
vidaus gyvenimą bei savaimingumą arba sąmonę. Radiali- 
nės energijos stumiama, “visatos medžiaga“ tirštėja; iš jos 
kyla atomai ir molekulės kaip viršiniai šio tirštėjimo pavi- 
dalai. Tačiau tos pačios energijos įtakoje tirštėja ir medžiagos 
vidaus gyvenimas arba anas sąmonės diegas. Ateina laikas, 
kai šis tirštėjimas įgyja tokio laipsnio, jog darosi “mūsų 
patirčiai prieinamas“ (IV, 327). Tokį pirmą patiriamą sąmo- 
nės pavidalą Teilhardas regi virusuose.“? Bet vyksmas eina 

toliau, kol galop ši kompleksija pasieka žmoguje “mąstymo 
formą ir nuo dabar virsta vyraujančia“ (IV, 328). Tai įga- 
lina Teilhardą, sekant Į. Huxley, teigti, esą žmogus yra “ne 
kas kita, kaip savisąmonės pasiekusi evoliucija“, o visą 
išsivystymo kelią vadinti ne kitaip, kaip “tik sąmonės augi- 
mu“ (p. 210). Tuo būdu, sako Teilhardas, “sąmonė nu- 
stoja buvusi atsitiktiniu, nuostabiu, tolimu visatos įvykiu. 
Priešingai, ji virsta normalia ir visuotine apraiška" (IV,330). 
Pasaulio evoliucija esmėje yra ne kas kita, kaip ano me- 
džiagoje glūdinčio neregimo bei nepatiriamo, bet realaus są- 
monės diego išsivystymas ligi žmogiškosios savisąmonės. 
“Chronologiniu ir struktūriniu atžvilgiu žmogus yra neabe- 
jotinai paskiausiai susidėsčiusi, labiausiai komplikuota ir sy- 
kiu labiausiai į vidų sutelkta (centrėe) molekulė“ (IV, 331). 

Savo veikale “Le Phėnomėne humain“ (1947) Teilhar- 
das tiek tapatina žmogų su evoliucija, jog šisai virsta visų 
prieš jį buvusių pradų santalkine išraiška: laiko ir erdvės ga- 
lios “tarsi koks subtilus fluidas įsiveržia į mūsų sielą, ją 
pripildo ir apsprendžia; jos maišosi su sielos jėgomis, taip 
kad ši vargu ar žino, kaip ji anas galias galėtų skirti nuo 
savųjų" (p. 210); todėl “sielos virpėjimai išreiškia evoliuci- 
jos pažangą“ (p. 210); net ir tasai veiksmas, “kuriuo mūsų 
dvasia savo plonyčiais čiuptuvėliais įsiskverbia į Absoliutą“, 
Teilhardo yra vadinamas “emergencijos fenomenu“ (p. 210), 
vadinasi, proveržiu to, kas yra jau pačioje evoliucijoje. Vi- 
sas minėtas Teilhardo veikalas yra ne kas kita kaip pastanga 
“atsekti žingsnis po žingsnio sąmonės pažangą besiorgani- 
zuojančioje medžiagoje“ (p. 211). Šios pažangos viršūnė yra 
žmogus. Pasiekęs savo aprašymu šios viršūnės išnirimą iš vi- 
suotinės evoliucijos sriauto, Teilhardas atsigrįžta atgal ir tarsi 
nuo kalno apžvelgia visą išsivystymo kelią, nerasdamas žmo- 
guje nieko, ko jis neregėtų jau buvus visuose šio kelio tarps- 
niuose, tegu ir be galo mažu kiekiu: sąmonė ir laisvė (plg. 
IV, 328), meilė ir visuomenė (“biologinio fenomeno vir- 

šūnė"), technika ir išradimai. “Argi iš tikro esama tokio jau 
labai didelio skirtumo, žvelgiant gyvybės plėtojimosi požiū- 
riu, tarp stuburinio gyvūno, skleidžiančio savo plunksnuo- 
tus sąnarius, ir lakūno, skriejančio sparnais, kuriuos jis pa- 
sigamino savo išradingumo dėka?“ klausia Teilhardas... “Ar- 
gi baisingas ir neišvengiamas mūsų širdies galių žaismas yra 
fiziškai mažiau tikras negu visuotinė traukos jėga?... Kas gi 
yra kultūriniai, psichiniai, teisiniai padarai savo esmėje, jei- 
gu ne grynai gamtiniai, fiziniai ir organiniai dalykai sužmo- 
ginta lytimi?". | Žiūrint gamtinės istorijos atžvilgiu, visoki 
skirtingumai “netenka vertės“; tam, kurio dvasia suvokia 
“evoliucijos prasmę, neišaiškinamas panašumas virsta tapaty- 
be. 

Tik probėgomis, nesileidžiant čia į gilesnį šios “tapaty- 
bės' vertinimą, reikia pastebėti, kad Teilhardui išsprūdo iš 
akių vienas dalykas, būtent: kultūriniai kūriniai yra suręsti 
pagal visiškai kitą principą negu gamtiniai daiktai; mėgin- 
damas savo kūrinius kildinti pagal gamtinį principą, žmo- 
gus nieko nepasiekia; kol jis bandė sparnus rištis prie savo 
kūno ir, jais plasnodamas, skristi paukščio būdu, aviacija bu- 
vo neįmanoma. Taip yra todėl, kad kiekvienas gyvūnas pri- 
taiko save prie jo gyvenamos aplinkos, o kiekvienas žmogus 
gyvenamąją aplinką pritaiko prie savęs; vadinasi, žmogaus 
ir gyvulio elgesys pasaulyje eina priešingomis kryptimis. Štai 
ko Teilhardas nepastebėjo, aiškindamas mąstymą, meilę, vi- 
suomenę, techniką ir apskritai visą kultūrą ne kaip lūžį su 
biologija, o kaip biologijos išskleidimą ligi aukščiausio laips- 
nio. Kiekvienas žmogaus įrankis yra ne organų pratęsimas, 
bet jų išskyrimas bei peržengimas. Ir juo įrankis yra tobu- 
lesnis, juo šis išskyrimas bei peržengimas yra aiškesnis. Mo- 
derniojoje technikoje tai vyksta labai akivaizdžiai. Juo giliau 
suvokiame kultūros esmę, juo aiškiau mum darosi, kad pir- 
minių įrankių panašumas į organus yra grynai jų pavir- 
šiaus panašumas, esmėje rodąs ne į tapatybę, bet kaip tik 

į priešingybę. Ir tik pavertęs šią priešingybę savo įrankių 
principu, žmogus atveria duris į begalinę pažangą kultūros 
srityje. 

Laikant žmogų evoliucijos kelio santalka bei šio kelio 
viršūne, nuosekliai ir dvasia yra ne medžiagos priešingybė, 
o irgi tik jos viršūnė arba aukščiausias išsiskleidimas, nes 
ji taip pat yra kilusi iš anos “visatos medžiagos“. Anksty- 
vesnę vad. santūraus evoliucionizmo mintį, esą žmogaus kū- 
nas yra išsivystęs iš gamtos, tačiau žmogaus siela esanti Die- 
vo tiesiog sukurta iš nebūties, Teilhardas atmeta. Pasak jo, 
žmogus visas kyla iš gamtos. “Kūnu ir siela jis išnyra iš 
ano nuostabaus kūrybinio darbo, kuriame dalyvauja daiktų 
visuma“ (IV, 201). Sielai negali būti daroma įokios išim- 
ties, nes “mūsų visatoje kiekviena būtybė dėl savo medžia- 
ginės sąrangos yra surišta su visa praeitimi. Visa yra es- 
mėje viena ir vienintelė istorija... Mažiausia išimtis iš šios 
taisyklės sugriautų visą mūsų patirties statinį? (Iv. 40). Ki- 
taip tariant, jeigu siela būtų Dievo tiesiog sukurta iš ne- 
būties, tai reikštų, kad ji nepriklauso visatos istorijai, 0 yra 
jon atėjusi iš "anapus", iš kažkokios antistorijos ir todėl esan- 
ti visatai svetima. Kodėl šitaip negalėtų būti — bent lo- 
giškai —, Teilhardas nepaaiškina. Tis tik iš anksto teigia, 
esą visata turi vieną vienintelę istoriją ir todėl neleidžia, kad 
kas nors būtų kilęs ne iš šios istorijos. Nuosekliai jis atme- 
ta ir sielos tiesioginio kūrimo mintį. “Kūrėjas nenusviedė 
jos vieną gražią dieną į pasaulį, dirbtiniu būdu paruoštą 
jai priimti. Greičiau jis leido jai gimti taip lygiai pirmą sy- 
kį, kaip ir dabar kiekvieną dieną, būtent: iš nuostabaus vi- 
satos veikimo“ (IV, 199-200). Teilhardo sistemoje tai labai 
logiška. Juk jeigu ši medžiaga pati savyje yra sąmoninga, te- 
gu ir labai mažu kiekiu, tai siela ir yra ne kas kita, kaip 
šio sąmonės tirštėjimo pasėka arba “dvasinis pasaulio ato- 
mas“. 

Bet kaip tik šitoje vietoje užčiuopiame Teilhardo prieš- 

taravimą Krikščionybės mokslui sielos kilmės atžvilgiu. Šį 
mokslą pop. Pijus XII yra šitaip trumpai nusakęs: “Katali- 
kiškasis tikėjimas įpareigoja mus laikyti tikra, kad sielos yra 
Dievo tiesiog (immediate) sukuriamos“ (enc. “Humani ge- 
neris“, $ 36). Tiesa, Katalikų Bažnyčia niekad nėra skelbu- 
si, kaip tai įvyksta ir koks yra šio kūrimo santykis su žmo- 
gaus gimimu iš tėvų. Įvairios tiek senųjų, tiek naujųjų teo- 
logų teorijos, mėginančios šį santykį išaiškinti, reikia laikyti 
tik bandymais, ne daugiau. Jų negalima tapatinti su Baž- 
nyčios pagrindine tiesa, kad siela kyla tiesiog iš Dievo ku- 
riamuoju Jo veiksmu. Žodis “tiesiog"? reiškia tarpininko sto- 
ką: tiesioginis sąlytis yra sąlytis be tarpininko; tiesioginis kū- 
rimas yra kūrimas be tarpininko. Tai primename todėl, kad 
dabar, vyraujant sąvokų mišiniui, ir toks aiškus žodis kaip 
“tiesiog"* pradedamas suprasti “kitaip, nei tradicinėj teorijoj“", 
pasikliaujant tuo, esą “Bažnyčia nepasako, kaip tą terminą 
suprasti“,** lyg, tai būtų terminas, o ne savaime supranta- 
mas būdo prieveiksmis. Mūsų klausimo atveju šis prieveiks- 
mis reiškia: 1. Dievo atžvilgiu, kad Jis kuria sielą, nesinau- 
dodamas jokiomis antrinėmis priežastimis arba biologinėmis 
jėgomis; vadinasi, kad tarp Dievo kaip Kūrėjo ir sielos kaip 
kūrinio nėra nieko, kas galėtų būti vadinama sielos atsi- 
radimo veiksniu: vienintelis veikėjas čia yra Dievas; 2. sie- 
los atžvilgiu, kad ji kyla ne iš kokios nors esančios būty- 
bės, bet iš nebūties niekio prasme; vadinasi, kad tarp Dievo 
ir sielos nėra nieko, kas galėtų būti laikoma sielos šaltiniu: 
vienintelis šaltinis čia yra nebūtis. Dievas ir nebūtis yra tai, 
kas apsprendžia sielos pasirodymą pasaulyje tiek pradžioje, 
tiek ir dabar. Stoka tarpininko kaip veikėjo ir stoka tarpi- 
ninko kaip šaltinio sudaro prasmę ano paprasto žodelio “tie- 
siog“* sielos kilimo atžvilgiu. 

Šis Bažnyčios mokslas turi aiškų pagrindą Šventrašty- 
je, kuris žmogaus kūrimą kaip tik aprašo dialektiniu būdu: 
žmogus esąs sukurtas iš žemės dulkių, tačiau jam yra paties 

Dievo įkvėptas gyvybės kvapas (plg. Pr. 2,7). Tai, be abe- 
jo, vaizdas. Tačiau jis kaip tik ir atskleidžia savotišką dia- 
lektiką žmogaus atsiradimo atveju. Iš vienos pusės žmogus 
siejasi su pasauliu (“žemės dulkės“), iš kitos jis tiesiog sie- 
jasi su Dievu (“gyvybės kvapas“). Žmogus tampa žmogumi 
ne tuo, kad jis yra paimamas iš žemės, bet tuo, kad jam 
Viešpats tiesiog įkvepia gyvybės kvapą. Šios dialektikos per- 
maža paiso ne tik Teilhardas, bet ir juo sekantieji moder- 
nieji teologai, manydami esą “Dievo veikimo būdas, kuriuo 
Jis sukuria žmogaus sielą, visiškai nesiskiria nuo to veikimo 
būdo, kuriuo Jis sukuria gyvulio sielą“.“* Tik šio vienodo 
veikimo padarinys esąs “toks skirtingas, kad užsitarnaująs 
tiesioginio sielos sukūrimo iš nebūties vardo“ (t. p.). Kitaip 
tariant, tiesioginis kūrimas iš nebūties čia yra rišamas ne 
su sielos kilme, bet su jos esme, ir tuo būdu visas klausi- 
mas esti sumenkinimas, paverčiant tiesioginį Dievo kūrimą 
metafora. Juk jeigu visas būtybes Dievas kuria vienodu sa- 
vo veiksmu, tai kodėl vienai tinka vardas “tiesiog sukurta“, 
o kitai — ne? Kūrinio esmė čia neturi reikšmės, nes mes 
šiuo atveju klausiame, ne ką Dievas kuria, bet kaip jis kuria, 
būtent, tiesiog ar netiesiog, realiai ar tik metaforiškai? Nes 
apie netiesioginį kūrimą tikra šio žodžio prasme negali bū- 
ti nė kalbos (apie tai kiek vėliau). Jeigu žmogaus siela Die- 
vo atžvilgiu kyla lygiai taip kaip ir gyvulio siela ir tik dėl 
savo vertingumo gali būti laikoma sukurta “tiesiog iš ne- 
būties', tai šis posakis yra lygiai tokios pat reikšmės, kaip 
dažnos motinos pasakymas apie savo vaiką, esą jis toks gra- 
žus, lyg būtų tiesiog "iškritęs iš dangaus“. Abu posakiai yra 
metaforos — daugiau nieko. Tuo tarpu Šventraštis labai aiš- 
kiai skiria Viešpaties kūrimą kitų padarų, kuriuose anos dia- 
lektikos nėra (plg. Pr. 1,3-25), ir žmogaus, kuriame ši dialek- 
tika aiškiai pasirodo; vadinasi, kuriame išeina aikštėn kaž- 
koks specifinis Dievo veiksmas, anasai gyvybės kvapo kvėpi- 
mas, Bažnyčios suprantamas tiesioginio sielos sukūrimo pras- 

me. Deja, Teilhardo sistemoje šitaip suprasto sielos kūrimo 
nėra ir negali būti, nes, kaip matysime vėliau, šioje siste- 
moje nebūties nėra. 

Žmogaus pasirodymu pasaulyje evoliucija betgi nesibai- 
gia. Nors Teilhardas nuolatos teigia išsivystymo orthogenezę, 
vadinasi, jo kryptį, einančią žmogaus linkme ir siekiančią 
žmogaus kaip savo tikslo, tačiau, pasiekęs šio tikslo, vyksmas 
einąs vis toliau, žmogų peržengdamas ir kildindamas vėl 
kažką nauja. Ar žmogus yra “visatos viršūnė"? — klausia 
Teilhardas (IV, 333). Ar galima būtų prileisti, kad telkimo- 
si arba tirštėjimo vyksmas eitų ir toliau? "Teilhardas į tai 
atsako teigiamai, nors sykiu ir pastebi, kad negalįs pateikti 
įrodymų bei išvystyti smulkmenų (plg. t.p.). Betgi ligšiolinė 
pasaulio eiga įtaigojanti mintį, kad žmogus esąs tik pumpu- 
ras, iš kurio turįs išsiskleisti kažkas daugiau negu žmogus 
(plg. IV, 333). Žmogus esąs tiktai strėlė (kaip ir Nietzschės 
antropologijoje), rodanti į kažką dar labiau sutelktą, sutirš- 
tėiusį, komplikuotą, negu jis pats (t.p.). Juk “esama atomų, 
kurie yra branduolių ir elektronų sumos; esama moleku- 
lių, kurios yra atomų sumos; esama celių, kurios yra mole- 
kulių sumos. Kodėl tad būtų negalima žmonija, kuri būtų 
organizuotų asmenų suma?“ (IV, 333). Tai būtų “nepapras- 
ta hipercelė, smegens iš smegenų, talpiną savyje visokios 
dvasios žemės paviršiuje nuaustą '£noosferą? * (IV, 334). 

Ši Teilhardo prielaida logiškai plaukia iš visos jo siste- 
mos. Atsiminkime tik, kad žmogų jis vadina molekule, kilusia 
iš medžiagos vidaus gyvenimo tirštėjimo. Tad kodėl ši žmo- 
giškoji molekulė negalėtų jungtis su kitomis žmogiškomis 
molekulėmis ir tuo būdu sukurti kažkokią naują celę, kaip 
kad organinės molekulės yra sukūrusios gyvą celę? Kadangi 
žmogiškoji molekulė yra kilusi iš sąmonės tirštėjimo, tai ši 
nauja celė arba "hypercelė', kaip ją Teilhardas vadina, bū- 
tų ne kas kita, kaip individualinių sąmonių junginys arba 
“noosfera? (gr. nous — protas arba dvasia). Atskiro žmogaus 

sąmonė būtų peržengta ir pralenkta. Tai būtų naujas evo- 
liucijos tarpsnis, nuosekliai einąs po visų kitų tarpsnių. “Ge- 
ogenezė pereina į biogenezę, kuri galų gale yra ne kas kita 
kaip psichogenezė... Psichogenezė mus atvedė ligi žmogaus. 
Dabar betgi ji pasitraukia, nes atsiranda aukštesnė funkci- 
ja, kuri ją įtraukia į save: tai yra gimimas ir išplitimas dva- 
sios arba noogenezė“.“* Paprasčiau kalbant, medžiagos gi- 
mimas pereina į gyvybės gimimą, gyvybės gimimas pereina 
į psichės gimimą, psichės gimimas pereina į dvasios gimi- 
mą . Šis gi perėjimas glūdi vienijimesi: “Evoliucija yra są- 
monės kilimas; sąmonės kilimas yra vienijimosi vyksmas... 
Todėl juo daugiau telkimosi, juo daugiau ir sąmonės" (p. 
235-36). Teilhardas stengiasi mus įtikinti, kad šitoks vyks- 
mas dabar jau apima visą žmoniją, visus mąstančius asme- 
nis, visus psichobiologinius veiksmus ir veda į “savotišką 
mega-sintezę" (p. 236). Šio vyksmo šviesoje žmogaus asmuo 
atrodo Teilhardui esąs “specifiškai kūninė ir praeinanti sa- 
vybė — kalėjimas, iš kurio reikia ištrūkti" (p. 251). Tai la- 
bai nuoseklu, jei evoliucija, kaip sakyta, yra nuolatinis są- 
monės kilimas ir jei šis kilimas glūdi vienijimesi. Pasiekęs 
asmeninės sąmonės žmoguje, vienijimosi vyksmas eina toliau 
ir apima asmenis, spausdamas juos į naują vienybę. "Todėl 
Teilhardas ir teigia: “Evoliucija turi savo gale baigtis kaž- 
kokia aukščiausia sąmone“ (p. 252). Ši aukščiausia sąmonė 
pajėgtų dvasiškai žymiai daugiau, negu ir pats didžiausias 
genijus, sykiu tačiau ji įgalintų kiekvieną individualinę są- 
monę išvystyti savo pajėgumą ligi aukščiausio laipsnio. 
Žmonių kaip asmenų sujungimas į šią hipercelę arba mega- 
sintezę būtų jų didžiausios laisvės ir didžiausio kūrybiškumo 
sąlyga. Kokiu būdu visa tai reikštųsi, šiandien pasakyti “dar 
neįmanoma ir net pavojinga“ (IV, 334). Viena betgi aišku, 
kaip šia linkme eina visos žmonijos išsivystymas, kurį liu- 
dijąs pasaulio vienijimasis įvairiose srityse: “Nuo Rytų lig 
Vakarų darbuojasi evoliucija vis turtingesniame ir kompli- 

kuotesniame savo veiklos lauke; iš visų dvasių visumos ji 
steigia vieną dvasią“. Asmeninė sąmonė virsta molekule 
arba cele, įsijungiančia į visuotinę dvasinę hipercelę arba 
į “ištisą sąmonės sluogsnį" (p. 281). 

Tai vaizdas vyksmo, iš kurio kyla žmogus. Jis, kaip ma- 
tome, yra gana paprastas: medžiagoje glūdinti sąmonė arba 
anas “įsielintas molis“, kaip medžiagą vadina "Teilhardas,“? 
telkiasi vis labiau vidun, išvysto vis tobulesnių sąmoningu- 
mo pavidalų, kol galop gyvybė “duoda šuolį į Aš-sąmonę"',“ 
pasiekdama tuo būdu savisąmonės ir apsireikšdama žmogiš- 
kojo asmens lytimi. Ši gi lytis kaip dvasinė molekulė esti 
dabar vis labiau įjungiama su kitomis tokiomis pat moleku- 
lėmis, kol iš jų susidarys noosfera arba aukščiausia vienin- 
gos žmonijos sąmonė. Kelias iš tikro labai nuoseklus: jame 
nėra jokių pertraukų, jokio įsikišimo iš "anapus", jokių katast- 
rofų bei puolimų, palyginus jį su Krikščionybės vaizduoja- 
mu žmonijos keliu. Viskas čia yra nuosekliai sudėstyta ir 
sukabinta; viskas atsiranda savu laiku; niekas negali “pasi- 
rodyti nei anksčiau, nei vėliau" (IV,36). Net ir viso šio ke- 
lio atbaiga "Teilhardui atrodo būsianti “galutinis evoliucijos 
jėgų pražydimas žmogiškosios pažangos prasme“.*? Pasaulio 
galas kaip katastrofa, kuri žmoniją nušluotų nuo žemės pa- 
viršiaus, teoriškai, tiesa, yra galima, tačiau praktiškai “ji nie- 
kados neįvyks“ (p. 270), nes tuo būdu “žlugtų visatos pas- 
kirtis", o tai esą, pasak Teilhardo, nesąmonė (p. 271). Žmo- 
gus “turi pasiekti tikslą“, nors ir ne gamtiniu būtinumu, 
“tačiau neklystamai“ (t.p.). Taip pat yra galima hipotezė, 
kad dalis žmonių atsisakytų šio tikslo, paneigtų Omegą ir 
tuo būdu įvykdytų vieningos noosferos skilimą (plg. p. 284- 
85). Tačiau ir ši hipotezė, “artimesnė tradicinei apokalip- 
sei"* (p. 285), pagal Teilhardą, prieštarauja noogenezės arba 
dvasios gimimo prigimčiai( t.p.), todėl yra tik gryna gali- 
mybė. Tad belieka tik nuojauta, esą blogis paskutiniame 
žmonijos tarpsnyje bus sumažėjęs ligi menkniekių, išnyks 

neapykanta ir kovos, ligos ir badas; visoje noosferoje vieš- 
pataus vienybė ir taika (plg. p. 284). Tai skaidrus ir vil- 
tingas vaizdas. “Bet ar tuo būdu nėra viskas mum žymiai 
aiškiau mūsojoje visatoje?“, — klausia Teilhardas. Be abejo! 
Čia viskas yra taip aišku, jog žmogus pradedi net abejoti 
šio aiškumo tiesa. Juk kiekvienoje monistinėje ontologijoje 
yra viskas labai aišku — vistiek ar ši ontologija būtų Plo- 
tino, ar Hegelio, ar Teilhardo, ar dialektinio materializmo. 
Priėmus bet kurios ontologijos pagrindinį principą — Teil- 
hardo atveju sąmonės buvimą medžiagoje —, visa kita išsi- 
vysto savaime ir pasiekia nuostabaus aiškumo. Lieka tik ne- 
atsakytas klausimas, ar anas pagrindinis principas yra tiesa; 
vadinasi, ar jis atitinka tikrovę ir ar yra pajėgus šią tikrovę 
išaiškinti jos visumoje. Tai dabar ir mėginsime patikrinti, 
klausdami Teilhardo sistemą, ar ji pajėgia išaiškinti žmo- 
gų jo visumoje: iš vienos pusės jį pati savyje kaip asmenį, 
iš kitos — jo santykį su Dievu. 


4. KŪRIMO IR IšSIVYSTYMO SUKEITIMAS 


Pirmas klausimas, kurį pateikiame Teilhardo evoliuci- 
jos filosofijai ir teologijai, yra: ar galima Teilhardo sistemo- 
je rasti kūrimą iš nebūties? Keliant šį klausimą, autoriui vi- 
sados ateina į galvą viena žinomo biologo J. Uexkuellio at- 
siminimų vieta, kur jis aprašo Estijoje gyvenusių vokiečių 
baronų šventę dar caro laikais (pats Uexkuellis yra iš Esti- 
jos kilęs vokietis). Vieną sykį į šventę buvo pakviestas Ru- 
sijos didysis kunigaikštis ir Petrapilio metropolitas. “Visi su- 
sėdo už stalo. Didysis kunigaikštis barono Dellinghauseno 
kaip šeimininko dešinėje, metropolitas — kairėje. Staiga di- 
dysis kunigaikštis pasilenkė prie metropolito ir tarė: “Šven- 
tenybe, gal teiksitės sukalbėti maldą'. Metropolitas atsistojo 
ir paklausė Dellinghauseną: “Kur kabo ikonos?'. Šventės da- 

lyviai neteko žado. Kadangi visi baronai buvo liuteronai, 
tai niekam nė į galvą neatėjo pakabinti puotos salėje ko- 
kį nors šventą paveikslą. Kas bus dabar, kai metropolitas 
patirs, kad jokios ikonos salėje nėra? Skandalas atrodė ne- 
išvengiamas. Visi sužiūro į Dellinghauseną, laukdami, ką 
šis atsakys. Bet Dellinghausenas nieko neatsakė, tik ramiai 
ranka mostelėjo į vieną salės kampą, taip labai išpuoštą ža- 
lumynais, jog jie turėjo pridengti bet kokį paveikslą. Metro- 
politas nusilenkė nurodytai kertei, persižegnojo ir sukalbėjo 


maldą. Visi atsiduso“.*? 


Simboliškai ši scena kartojasi kiekvieną sykį, kai klau- 
siame Teilhardo: “Kur slypi kūrimas jo filosofijoje?“ Tis nie- 
ko neatsako, o tik mostelia evoliucijos linkui. "Teilhardo 
šalininkai nusilenkia nurodyta kryptimi, persižegnoja, ir vi- 
si lengvai atsidūsta. Evoliucijos žalumynai tiek dengia nu- 
rodytą kryptį, jog ten nieko neregėti. Visi mano, esą toje ker- 
tėje slypi dieviškasis kūrimas. Įeigu tačiau Petrapilio metro- 
politas būtų palikęs savo vietą prie stalo, nuėjęs į parodytą 
kertę ir arčiau pasižiūrėjęs, tai būtų pastebėjęs, kad ten jo- 
kios ikonos nėra ir kad jis nusilenkė tuštumai. Gal tai nieko 
nekenkia maldingumui, tačiau tai nepakenčiama filosofijai. 
Filosofija netiki tokiem rankos mostam. Ji nori pati patirti, 
ar tai, į ką nurodoma, yra tikrovė ar tuštuma. Tai ne tik 
filosofijos teisė, bet ir jos pareiga. Todėl ir mes netikime 
Teilhardo mostam, nors jis kiekviename žingsnyje jų mum 
teikia, nuolatos kalbėdamas apie kūrimą. Bet kaip tik šis 
toks dažnas kūrimo minėjimas ir darosi įtartinas. Mes tad 
dar sykį neatlaidžiai klausiame: “Ar galima "Teilhardo sis- 
temoje rasti kūrimą iš nebūties?" Ne bet kokį 'kūrimą'; ne 
vienos būtybės išsiskleidimą ligi savo pilnatvės; ne sąmonės 
telkimąsi, — bet kūrimą iš nebūties tikra šio žodžio prasme. 
Juk jeigu Teilhardas pats apie save sako: “Aš gyvenu Krikš- 
čionybės širdyje“,'* tai kūrimas iš nebūties jam negali ne- 
rūpėti, nes jis yra viena iš krikščioniškojo tikėjimo dogmų, 

vadinasi, nepajudinamų viso Krikščionybės pastato stulpų. 
Krikščionybei anaiptol nevistiek ne tik tai, ar Dievas sielą 
kuria tiesiog ar leidžia jai gimti biologinių įėgų veikimu, 
bet ir tai, ar pasaulio pradžioje yra nebūtis, iš kurios Vieš- 
pats pašaukia būtį (vistiek, kokia ji būtų), ar “kas nors, 
iš kurio laiko eigoje išrieda visa pasaulio sąranga. Kiekviena 
ontologija, kurioje nebūties nėra, vadinasi, kurios pradžioje 
stovi amžinas “kas nors', yra nekrikščioniška. Todėl teisingai 
A.G. van Melsenas priekaištauja tiem, kurie nesistengia aiš- 
kinti kaip tik pradinio evoliucijos taško: “medžiaga papras- 
čiausiai yra — ir baigta“.?* Šis priekaištas tinka Teilhar- 
dui visu svoriu, nes jis nuolatos kalba apie “visatos medžia- 
gą“, kuri esanti “dvasia-medžiaga", vadinasi, neišsiskyrusi 
dvasios ir medžiagos vienybė, niekur nepaaiškindamas, koks 
yra šios “visatos medžiagos“ kilmės šaltinis, ir ar ji iš viso 
turi kokią nors kilmę. “Visatos medžiaga" paprasčiausiai yra 
— ir baigta. Štai kas mūsų nepatenkina ir štai kodėl mes 
leidžiamės ieškoti kūrimo iš nebūties Teilhardo sistemoje, mė- 
gindami kiek griežčiau pažvelgti į aną pradinį išeities tašką. 

Vienoje savo raštų vietoje Teilhardas šitaip aiškina žmo- 
gaus veikimą: “Savo veikime aš jungiuosi su kūrybine Die- 
vo jėga, tampu su ja viena, tačiau ne tik kaip jos įrankis, 
bet ir kaip jos pratęsimas“ (VI,46). Šis posakis apibūdina 
visą Teilhardo sampratą, kuria jis nusako Kūrėjo santykį su 
kūriniu: kūrinio veikimas yra Kūrėjo veikimo tęsinys. Užtat 
kūrinio veikimas ir vadinasi kūrimas. Tai kartoja Teilhar- 
das labai dažnai. “Pirmoji Priežastis savo veikimu įsijungia 
ne į pasaulio pradus, bet tiesiog įtaigoja gamtą, taip kad 
galima sakyti: Dievas mažiau daiktus kuria, o daugiau lei- 
džia jiem patiem kurtis“ (IV,40). Kitoje vietoje: “Dievas lei- 
džia daiktam darytis“ (VI.225). Sąvokos kurtis", “darytis? yra 
pagrindinės, kuriomis Teilhardas reiškia savą kūrimo sampra- 
tą. Dievas gyvena daiktų gelmėse ir “leidžia jiem patiem 
dalyvauti savo dieviškume“ (IV, 197). Bet kadangi dieviš- 

kumas visų pirma reiškiasi kūryba, tai ir daiktai, veikdami 
kaip dalyviai dieviškume, pratęsia dieviškąją kūrybą. Tarp 
dieviškojo kūrimo ir daiktų veikimo nėra tad esminės trū- 
kos (cezūros): tai, ką daiktai pagamina, yra Dievo sukuria- 
ma, nes daiktų veikimas juk esąs dieviškojo kūrimo tęsinys. 
"Todėl Teilhardas ir teigia: “Dievas mus sukuria, veikdamas 
į mus per evoliuciją“ (V, 109). Nuosekliai tad jis ir atme- 
ta tokią kūrimo sampratą, kuri ieško daikto buvimo pradžios. 
Jam šitokia samprata esanti “neleistinas fenomenalinės plot- 
mės užteršimas metafizine“ (IV, 197), tarsi daiktų dalyva- 
vimas dieviškume ir jų veikimas kaip dieviškojo kūrimo pratę- 
simas iš tikro būtų fenomenalinė, t.y. apraiškų sritis, o ne 
metafizinė ir net teologinė hipotezė! Kūrimas, pasak Teilhar- 
do, vyksta visur ir visados. Jis yra įliejamas į antrinių prie- 
žasčių veikimą. Dieviškojo kūrimo niekur negalima užčiuop- 
ti kaip dieviškojo, o tačiau jis yra visur (plg. t.p.). Ta- 
čiau kodėl ši pažiūra nėra metafizinė? Tuk jeigu naujų da- 
lykų kilimo pasaulyje niekur negalima apčiuopti kaip die- 
viškojo kūrimo, tai aiškinti šį kilimą kaip tik dieviškojo kū- 
rimo prasme ir reiškia žiūrėti į šį kilimą ne fenomenologi- 
niu, bet metafiziniu atžvilgiu. Fenomenologiškai žiūrint, čia 
nematyti jokio kūrimo. Dievo ryšys “su mokslam žinomu 
faktų pasauliu““* niekados negali būti parodytas be metafi- 
zikos jau pačioje pradžioje, o ne gale arba aname Omegos 
taške. Tuk jeigu kas tvirtintų, esą inžinieriaus pagamintas 
automobilis yra Dievo sukurtas, tas turėtų savą metafiziką 
(ir labai keistą!), visiškai neįmanomą išvesti iš inžinieriaus 
veiklos, vadinasi, iš fenomenalinės srities. Teigu tad mes žvel- 
giame į pradinį evoliucijos tašką ir klausiame, kokiu veiks- 
mu evoliucija prasidėjusi (nes amžina evoliucija yra logi- 
nis prieštaravimas), tai čia nėra neleistinas fenomenalinės 
srities užteršimas metaflizine, kaip ginasi Teilhardas, bet bū- 
tinas klausimas. Nes tik šį klausimą išaiškinus, atsiskleis tiek 
pati evoliucijos esmė, tiek jos atbaiga aname Omegos taške. 

Koks tad yra santykis tarp kūrimo ir išsivystymo Teil- 
hardo sistemoje? Kadangi, kaip sakyta, daiktų veikimas yra 
dieviškojo kūrimo pratęsimas, o šis veikimas yra evoliuci- 
nio pobūdžio, tai gauname visiškai nuoseklią išvadą, kad 
išsivystymas yra dieviškojo kūrimo būdas. Išsivystymas ir kū- 
rimas yra esmėje tas pat dalykas, tik svarstomas vis iš ki- 
tos pusės. Sakydami “kūrimas', turime prieš akis daugiau 
Dievą; sakydami “išsivystymas', kreipiame dėmesio daugiau 
į daiktą. Tačiau abu šie atžvilgiai susibėga viename veiksme, 
kuris galų gale yra Dievo veiksmas. Štai kodėl šiandien, Teil- 
hardo įtakoje, ir pradeda įsigalėti sąvoka “evoliucinis kūri- 
mas' arba kūrimas laiko eigoje, tęstinis kūrimas, kai daiktas 
pamažu tampa tuo, kuo yra, arba, kaip A. Paškus gražiai 
sako, “būtis ieško savo esmės ir prasmės“.?* Evoliucija kaip 
tik ir yra tokio tęstinio kūrimo arba esmės ieškojimosi bū- 
das. Leisdamas daiktam išsivystyti, Dievas juos kuria ne iš 
sykio arba staiga, kaip buvo anksčiau manyta (plg. šv. 
Tomas, S. Th. I, 45,3), bet kuriamąjį savo veiksmą pratęs- 
damas laike. Seniau kūrimas buvo suprantamas kaip antlai- 
kinis Dievo veiksmas, kuriuo prasideda ne tik būtis, bet ir 
pats laikas (plg. šv. Augustinas, Conf. XI,13). Tuo tarpu 
dabar kūrimas yra atsiejamas nuo laiko pradžios, perkelia- 
mas į jo eigą ir padaromas laikui imanentiniu: tęstinis kū- 
rimas yra iš esmės laiko sąvoka. Galimas daiktas, kad kaip 
tik čia glūdi pagrindas, kodėl šiandien laiko ilgis (bilijo- 
nai metų!) virsta savotiškai nepriklausomu veiksniu, turin- 
čiu jėgos kildinti visas pasaulio būtybes, keičiant jų ontologi- 
nę plotmę: “bilijonų metų perspektyvoj“ pastovumas neten- 
ka galios“* tarsi ne kintanti būtybė kildintų laiką, o kaž- 
koks nepriklausomas nuo būties laikas keistų būtybę, neleis- 
damas jai likti pastovia. 


Ir štai, čia susiduriame su staigmena. Visą laiką buvo 
manoma, kad kūrimas yra visiškai kas kita negu išsivysty- 
mas; dar daugiau, kad išsivystymas yra kūrimo priešingy- 

bė. H.E. Hengstenbergas net teigia, kad “evoliucionizmo san- 
kirtis su ontologija esmėje yra jo sankirtis su kūrimo teori- 
ja"? Tuo tarpu dabar, Teilhardo pažiūrų šviesoje, staiga 
mum įtaigojama, esą skirtumas tarp kūrimo ir išsivystymo 
yra nesusipratimas. Sąvokos “evoliucinis kūrimas', "kūrybinė 
evoliucija', “tęstinis kūrimas', “daiktų kūrimasis' kaip tik nai- 
kinančios šį skirtumą. Evoliucija nereikalinga jokio sandė- 
rio su kūrimu, nes ji esanti kūrimo būdas. Tai, kas anks- 
čiau atrodė labai sunkiai išsprendžiamas klausimas, dabar 
pasidarė staiga savaime aiškus dalykas. Naujoji teologija 
džiaugsmingai sutiko šį paaiškėjimą, nes dabarties Žmogui, 
kuris evoliuciją priima jau net kaip faktą, nereikią laužyti 
galvos, kaip ją suderinti su Krikščionybės skelbiamu kūri- 
mu, nes, priimdami evoliuciją, tuo pačiu pripažįstame ir 
kūrimą, kadangi Dievas kuriąs daiktus išvystydamas. Kadai- 
se šv. Augustinas apie kūrimą sakė: “Tu kuri ne kitaip, 
kaip tik sakydamas — nec aliter guam dicendo facis“ (Conf. 
XI,7). Dabar reiktų šią Augustino mintį nusakyti šitaip: “Tu 
kuri ne kitaip, kaip tik išvystydamas — nec aliter guam 
evolvendo facis“. Dabar net mėginama teigti, esą “yra di- 
dingiau ir dieviškiau leisti daiktam patiem darytis, negu juos 
daryti".“" Evoliucijoje kaip dieviškosios kūrybos formoje iš- 
einanti aikštėn Viešpaties galybė visu savo didingumu. Štai 
kodėl P. Smulders, olandų katalikų teologas, ir mėgina nu- 
raminti visus, kurie evoliucijoje vis dar norėtų regėti kūri- 
mo paneigimą: “Evoliucijos mokslas nieku būdu neardo ti- 
kėjimo į kūrimą“ (p.70). 

"Tačiau čia pat Smulders jaučiasi priverstas pridurti: 
“Žinoma, čia (vad. evoliucijos filosofijoje, Mc.) smarkiai pa- 
kinta kūrimo samprata“ (t.p.). Tai esminis prisipažinimas, 
kuriame kaip tik ir glūdi visa šios filosofijos sunkenybė. 
Kas priima Teilhardo evoliucinę filosofiją bei teologiją, gali 
ramiai sakyti, kad priima ir kūrimą. Betgi jis turi niekad 
nepamiršti, kad kūrimas šioje filosofijoje reiškia visai ką ki- 

tą negu Krikščionybėje. Kūrimo sąvoka yra "Teilhardo, kaip 
sakyta, vartojama nuolatos. Tačiau jos turinys yra visiškai 
kitoks: žodis “kūrimas jam turi kitą prasmę, negu krikš- 
čioniškojoje ontologijoje. Mūsų dienų nelaimė ir yra ta, kad 
esame — tyčiomis ar netyčiomis — pasilaikę eilę senų ter- 
minų, į kuriuos dedame jau visiškai kitą turinį. Kaip šios 
knygos antrame skyriuje sakyta, evangelikų teologo W. Mar- 
xseno teorijoje Kristaus prisikėlimas irgi yra pripažįstamas. 
Kas tad priima šią teoriją, tuo pačiu priima ir prisikėli- 
mą. Tačiau Marxsenui prisikėlimas reiškia, kad Jėzaus reika- 
las istorijoje nežlugo. Bet “Jėzaus reikalo? nežlugimas ir Jėzaus 
kaip mirusio asmens pažadinimas iš kapo yra du visiškai skir- 
tingi dalykai. Tuo tarpu abu šie dalykai reiškiami vienu ir tuo 
pačiu žodžiu "prisikėlimas". Tai tikrai babiloniška sąvokų mai- 
šatis. Tas pat įvyksta ir su kūrimu. Kas sako "kūrimas", o 
mano 'išsivystymas", tas teikia šiam terminui visai kitą pras- 
mę. Kodėl tad šią naują prasmę dėti į seną terminą? Ar 
tam, kad patys neišsigąstume ir kitų neišgąsdintume? Jei šis 
sąvokų mišinys teologijoje vartojamas kaip priemonė tikin- 
tiesiem apraminti, tai čia nusikalstama net ir tiesumui, ir 
tokia teologija užsitarnauja priekaišto, kad ji mulkina žmo- 
nes, kalbėdama apie kūrimą, prisikėlimą, Jėzaus gimimą iš 
Mergelės visiškai kita prasme, negu žmonės yra tai tikėję. 
Juk Krikščionybės tiesos glūdi ne pasilaikyme to paties žo- 
džio, bet pripažinime to paties turinio arba tos pačios pras- 
mės. Todėl dabar mum ir reikia išsiaiškinti, ką "Teilhar- 
das supranta, vartodamas terminą “kūrimas'. Kas yra šis jo 
"kūrimas", jeigu jis gali vykti išsivystymo būdu? 
Krikščioniškojo kūrimo samprata yra atremta į nebūtį: 
kur nėra nebūties, ten negali būti nė kūrimo krikščionišką- 
ja prasme. Tad kiekviena ontologija, kuri savo pagrinduose 
nepažįsta arba nepripažįsta nebūties, neturi ir negali turėti 
kūrimo sąvokos. Kiekviena šitokia ontologija yra nekrikščio- 
niška, nors ir kalbėtų krikščioniškais terminais, nes vieno 

termino "kūrimas" čia neužtenka. Kad kūrimo samprata bū- 
tų krikščioniška reikia kalbėti ne tik apie kūrimą apskritai, 
bet ir apie kūrimą iš nebūties. Tai savaime aišku, taip kad 
plačiau apie tai kalbėti nėra reikalo. Belieka tik pasižvalgy- 
ti, ar Teilhardo filosofija pažįsta nebūtį ir daiktų kilimą ne 
tik iš jo prileidžiamos “visatos medžiagos“, bet ir iš nebūties, 
nes tik tokiu atveju jo pasaulėžiūra gali atitikti Krikščio- 
nybės ontologiją. 

Nevienoje savo raštų vietoje Teilhardas kalba apie nie- 
kį (le nėant). Tačiau ši jo kalba yra labai savotiška: jis pri- 
kergia niekiui kokį nors būdvardį kaip pažyminį (determi- 
natio). Jis vadina niekį “fizinis niekis (Ie nėant physigue)“, 
“tikras niekis (Ie vrai nėant), “kurti galimas niekis (le nėant 
crėable) ir t. t. Šis neva “tikslesnis? niekio aptarimas būdvar- 
džiais iš karto krinta į akį ir kelia nuostabos. Tuk niekis 
kaip toks neturi ir negali turėti jokio tikslesnio apibrėži- 
mo. Niekis nėra nei fizinis, nei psichinis, nei dvasinis; nie- 
kis nėra nei tikras, nei netikras; niekis nėra nei galimas 
kurti, nei negalimas. Niekis yra paprasčiausiai niekis — bū- 
ties stoka, kuri negali būti nei laipsniuojama, nei kaip nors 
tiksliau aptariama. Scholastinėje filosofijoje vad. “absoliuti- 
nis niekis (nihilum absolutum)“ yra loginė kategorija: tai 
prieštaravimas (contradictio in terminis), kuris su ontologine 
niekio arba nebūties sąvoka neturi nieko bendro. Prieštara- 
vimas negali būti sukurtas net ir paties Dievo, kadangi čia 
Dievas tuo pačiu veiksmu turėtų būtybę iš nebūties šaukti 
ir kartu naikinti. Ši kategorija nurodo ne būtybės kilmę, 
bet tik jos pobūdį — viena kitą neigiančias jos savybes 
(medinė geležis), kurios padaro šią būtybę negalimą egzis- 
tuoti net ir kūrybine Dievo galia. Taip pat scholastikoje žino- 
ma “galimo pasaulio (mundus intelligibilis)'* sąvoka irgi ne- 
turi nieko bendro su nebūtimi, nes ir ši sąvoka nurodo tik 
į galimos sukurti būtybės prigimtį (susiderinančias jos savy- 
bes), o ne į tai, iš kokio šaltinio ši būtybė kyla. Todėl 

nėra įmanoma scholastikos “galimo pasaulio“ tapatinti su 
Teilhardo “niekiu', nes Teilhardo "niekis" reiškia tai, iš ko 
pasaulis kyla: jis reiškia šaltinį arba pradmę, tuo tarpu scho- 
lastikos “galimas pasaulis“ pažymi tik pasaulio prigimtį arba 
jo esminį pobūdį loginiu atžvilgiu. Scholastikos “galimas pa- 
saulis"“ (kaip ir negalimas dėl prieštaravimo) yra loginė ka- 
tegorija, Teilhardo "niekis" — ontologinė. Tų tad maišyti ne- 
dera ir vieną kita aiškinti negalima, kaip tai mėgina dary- 
ti Teilhardo šalininkai, norėdami Teilhardo “niek supras- 
ti krikščioniškąja prasme.“ Aptardamas niekį įvairiais būd- 
vardžiais, Teilhardas kalba ne apie tai, ar pasaulis logiškai 
yra galimas ar negalimas, bet apie tai, iš ko jis realiai atsira- 
dęs. Ir šitą pasaulio pradmę Teilhardas kaip tik ir vadina 
anuo būdvardžiuotiniu “niekiu'. Tačiau kodėl jis naudoja 
būdvardžius, kalbėdamas apie tai, kas jokiu pažyminiu ne- 
gali būti specialiau aptarta? Atsakymą į šį klausimą randa- 
me Teilhardo sampratoje, kuria jis apibūdina patį kūrimą. 
Kūrimą Teilhardas aptaria šitaip: “Kurti yra vienyti 
— crėer s'est unir“ (VI, 304). "Tai visiškai kitokia kūrimo 
aptartis negu ta, kuri yra kilusi iš Krikščionybės ir įsitvirti- 
nusi visoje ankstesnėje metafizikoje. Anksčiau kūrimas buvo 
suprantamas kaip daikto kildinimas iš nebūties: productio rei 
ex nihilo sui et subjecti.  Daiktas, kurio anksčiau nebuvo 
nei kaip tokio (nihilum sui), sakysime: kaip medžiagos, kaip 
gyvūno, kaip žmogaus ir t.t., nei kaip medžiagos, iš kurios 
jis būtų pagamintas (nihilum subjecti), sakysime: iš kokios 
nors energijos ar materijos, ar gyvybės, ar sąmonės — šis 
daiktas staiga yra ir būna. Nebūtis yra pakeičiama būti- 
mi; būtybė realiai yra. Prieš kūrimą jos absoliučiai nebuvo 
jokia prasme, o dabar ji yra. Štai kas yra kūrimas, kuriuo 
remiasi Krikščionybė, vadindama Dievą “dangaus ir žemės 
Kūrėjų". Todėl kūrimo metafizika visados yra būties metafi- 
zika, nes klausimas čia sukasi aplink būtį, kylančią kūrimo 
veiksmu iš nebūties. Tuo tarpu Teilhardas kūrimą kaip kil- 

dinimą iš nebūties pakeičia vienijimu arba jungimu (unir). 
Teilhardas mąsto ne tai, kad būtybė, absoliučiai nebuvusi, 
pradeda būti, bet tai, kad būtybė įgyja vieningą pavidalą. 
Šį vienijimo vyksmą jis ir vadina kūrimu. Tai nėra termi- 
no netikslumas. "Tai sąmoningas pakaitalas. Pats Teilhar- 
das tvirtina, esą “reikia vienijimo metafiziką pastatyti vieto- 
je būties metafizikos“ (VI, 305). Kitaip tariant, reikia pa- 
grindinį filosofijos klausimą “kad yra“ pakeisti klausimu 
“kaip yra". Ne tai esąs stebuklų stebuklas, kaip pastebi Hei- 
deggeris, kad šis tas yra, bet tai, kad anasai "šis tas' vienin- 
gai yra. Problema “kad' Teilhardo metafizikoje yra pakei- 
čiama problema “kaip'. Pačios metafizikos Teilhardas anaip- 
tol nebijo, nors nevienoje vietoje jis ją ir neigia, mėginda- 
mas šauktis grynai fenomenologinio aprašymo. Tačiau jis mė- 
gina, kalbėdamas apie kūrimą, būties metafiziką, atremtą į 
būtybės kilimą iš nebūties, pakeisti vienijimo metafizika, at- 
remta į būtybės kilimą iš jungimo. 

Šitaip tačiau apvertus pagrindinį filosofijos klausimą, 
nėra jokio kelio, vedančio į nebūtį. Įeigu kūrimas yra vie- 
nijimas, tai jis nėra kildinimas iš nebūties, nes nebūties ne- 
galima vienyti. Jau pati vienijimo sąvoka reikalauja, kad bū- 
tų tai, kas vienijama. Kūrimas kaip būties kildinimas iš ne- 
būties yra pats pirmykštis dalykas, pati pradžia: už jo toliau 
eiti net ir mintimis nebegalima, nes nebegalima prašokti ne- 
būties. "Tuo tarpu vienijimas esmėje yra antrinis dalykas, 
nes jis reikalauja kažko, kas yra pirmesnis (bent savo pri- 
gimtimi, nors ir nebūtinai laiku) už vienijimą. Šis kažkas" 
— bent logiškai — jau yra, nes tik tada jis gali būti vie- 
nijamas. Jeigu betgi vienijimas vadinamas kūrimu, tai ši- 
taip suprastas kūrimas nėra pati pradžia, nes už jo stovi ir 
turi stovėti anas “kažkas'? kaip pirmesnis dalykas, kaip pa- 
grindas vienijimui, kaip jo išeities taškas. Kūrimas vieniji- 
mo prasme atsiremia ne į nebūtį, bet į aną “kažką'. Ne- 
būtis juk negali būti vienijama, nes būties stokoje nėra ko 

vienyti. Būties stokoje galima tik, Absoliutui veikiant, pa- 
daryti, kad būtybė paprasčiausiai būtų. Jeigu betgi norime 
vienyti, tai tuo pačiu norime duoti ne būtį, bet pavidalą bū- 
čiai, jau esančiai ir vienijimo veiksmu įgyjančiai tokią ar ki- 
tokią išvaizdą. Apipavidalinimas kaip vienijimo pasėka yra 
todėl visai kas kita negu buvimas kaip kildinimo iš nebū- 
ties pasėka. Kūrimo kaip vienijimo samprata veda mus, kaip 
matome, ne į nebūtį, bet į aną "kažką", kuriuo viskas prasi- 
deda ir kuris vienijimo išsivystyme arba, Teilhardo žodžiais 
tariant, augime kaip tik ir reiškiasi įvairių įvairiausiais pa- 
vidalais. 

Kas yra anasai paslaptingas “kažkas'? Teilhardas elgia- 
si visiškai logiškai, vadindamas jį “daugiu — le multiple', nes 
tik daugis gali būti vienijamas. Jei šis "kažkas" būtų 'vienis", 
tai vienio vienijimas būtų tik tautologija savo išraiška ir ne- 
susipratimas savo turiniu. Kaip nebūties negalima vienyti 
todėl, kad ten nėra ko vienyti, taip negalima vienyti nė 
vienio, nes jau pati jo sąvoka išreiškia visišką jo vienybę. 
Vienyti galima tik daugį. Nuosekliai tad Teilhardas vieni- 
jimo objektą ir vadina “daugiu', prikergdamas jam, kaip 
įprasta, dar ir pažyminį “pur — grynas'. Tai reiškia: kūrimas 
yra gryno daugio vienijimas. Tačiau kaip tik čia ir kyla 
pats sunkiausias klausimas: ar šis kūrimo aptarimas yra tos 
pačios prasmės, kaip ir krikščioniškasis aptarimas? Teilhardo 
ordino bendrabrolis H. de Lubacas deda didelių pastangų 
įrodyti, esą Teilhardo filosofijoje “vienijimas" atitinka krikš- 
čioniškąjį kūrimą, nes Teilhardo “daugis' atitinka nebūtį.“ 
Gindamas Teilhardą nuo ontologinio monizmo priekaištų, 
padarytų Ch. Journet, M.L. Gučrard des Lauriers ir kt. (plg. 
p. 281), Lubacas cituoja eilę posakių, kurie turį parodyti, 
kad Teilhardas anaiptol neneigė kūrimo: “Dievas gali išsi- 
versti ir be pasaulio“, “Jam pakanka Jo paties“, “Kūrėjas 
laisvai pasirinkęs“ kurti pasaulį, “Dievas buvo vienas“ ir t.t. 
(p.282,284). Tačiau visi šie posakiai nė kiek neliečia mū- 

sų klausimo, nes jie tik teigia, kad pasaulis nėra kažkokios 
dieviškos būtinybės, bet dieviškos laisvės padaras. Visi šie po- 
sakiai betgi nepaaiškina, kokiu būdu Dievas pasaulį kūrė: 
kildindamas jo būtį iš nebūties ar vienydamas jau esantį 
“kažką", aną “daugį'? Į šį klausimą galima atsakyti tik tada, 
kai išsiaiškinsime, kas gi yra tasai “daugis': įau esąs "kažkas" 
ar nebūtis būties stokos prasme? 

H. de Lubacas mėgina Teilhardo “daugį" aiškinti nebū- 
ties prasme ir cituoja jo žodžius: “Ten, kur esama visiškos 
nevienybės visatos medžiagoje (be galo nutolusiai nuo Ome- 
gos), nieko nėra“ (p. 283). Šodis "nieko? yra pabrėžtas pa- 
ties Teilhardo. Sutikime, kad tai tiesa, kad pradžioje iš tikro 
yra niekis. Kodėl betgi šis niekis Teilhardo taip atkakliai 
yra rišamas su nevienybe visatos medžiagoje? Tuk jeigu ten 
nieko nėra, tai nėra nei anos visatos medžiagos, nei ne- 
vienybės joje, nei nutolimo nuo Omegos arba Dievo. Tei- 
gu nieko nėra, tai kodėl reikia kalbėti apie šio niekio vie- 
nijimą? Kodėl reikia būties kilimo metafiziką norėti keis- 
ti vienijimo metafizika, kurią sukurti  "Teilhardas svajojo, 
kaip tai pastebi ir H. de Lubacas (plg. p. 282)? Lubaco liu- 
dijimu Teilhardas savo laiškuose nesykį yra prisipažinęs, kad 
jo sąvoka “kūrybinis vienijimas' yra reikalinga pataisų pa- 
saulio pradžios ir žmogaus sielos atžvilgiu (plg. p. 289). Ta- 
čiau jis pats šių pataisų nesiėmė daryti. Priešingai, jis pasi- 
liko prie kūrimo kaip vienijimo visą laiką. O pasiliko to- 
dėl, kad, atsisakęs vienijimą tapatinti su kūrimu, Teilhardas 
būtų sugriovęs visą savo sistemą, kadangi vienijimas yra jam 
pagrindinė išsivystymo forma, pradedant anuo “grynu daugiu' 
ir baigiant sąjunga su Omega. Tai aiškiai matyti jo veika- 
le “Le Phėnomėne humain“: “Pasaulį kurti, jį atbaigti ir iš- 
gelbėti, tai skaitome jau Povilo ir Jono raštuose, reiškia Die- 
vui pasaulį vienyti ir jį su savimi suvienyti“.“? Dar įdo- 
mesnis yra Teilhardo atsakymas į jo paties pastatytą klau- 
simą: “Kokiu būdu Jis jį vienija?" Šis atsakymas skamba: 

“Tuo, kad Jis savo esmės dalimi pasineria į daiktus; tuo, 
kad Jis pasidaro “elementu? ir tada, dėka medžiagos širdyje 
rasto atramos taško, perima vadovavimą ir planą to, ką šian- 
dien vadiname evoliucija“ (p. 290). Šie žodžiai kaip tik ir 
nusako tikrąją Teilhardo mintį: vienijimas yra ne tik kūrimas, 
bet ir išganymas ir atbaigimas; šis vienijimas vyksta tuo, kad 
pats Dievas nusileidžia į daiktus, virsdamas jų pradu, ir, 
atsirėmęs į medžiagą, veda pasaulio išsivystymo vyksmą. Jei- 
gu šią Teilhardo mintį dar galima pateisinti išganymo at- 
veju, suprantant jį kaip Kristaus įsikūnijimą ir Jo gyvenimą 
malonės pavidalu, tai, pritaikinta kūrimui, ji atskleidžia aiš- 
kią būtinę ano “daugio" sampratą, neleisdama “daugį" aiškin- 
ti nebūties prasme. Tik pasvarstykime! Kūrimas yra vieniji- 
mas. Gi vienijimas yra Dievo pasinėrimas “savo esmės da- 
limi"* į daiktus, kuriuos vienijama. Nuosekliai tad ir ano 
“gryno daugio' vienijimas yra Dievo pasinėrimas į jį, Die- 
vo pasidarymas jo "elementu" ir perėmimas vadovauti jo iš- 
sivystymui. Kaip tad galima būtų šį “daugį" suprasti nebū- 
ties prasme? Juk nesąmonė yra kalbėti apie Dievo pasinė- 
rimą į nebūtį, apie Jo virtimą nebūties 'elementu?, apie va- 
dovavimą nebūties išsivystymui! Kur “nieko nėra“, kaip pats 
Teilhardas sako, ten negali būti jokio nusileidimo, jokio vir- 
timo "elementu", jokio vadovavimo, nes visos šios sąvokos 
savaime reikalauja to, į ką būtų nusileidžiama, keno “ele- 
mentu' būtų virstama, kam būtų vadovaujama. Įeigu tad 
Teilhardo “daugis' stovi pačioje pradžioje, tai jis negali būti 
nebūtis, bet jau esantis <kažkas' arba šis tas“. 

Tolimesnis paties Teilhardo aiškinimas, kaip šis daugis 
santykiuoja su Dievu, dar labiau paryškina negalimybę su- 
prasti jį kaip nebūtį. Teilhardas vadina Dievą “būties po- 
liumi"', aplinkui kurį viešpataujanti “rami vienybė“. Tačiau 
kaip priešingybė šiam būties poliui stovis Dievo akivaizdo- 
je kitas polius, aplinkui kurį viešpataujanti visiška nevieny- 
bė arba anasai Teilhardo nuolat kartojamas daugis. Šisai 

Dievui priešingas polius esąs “galimybė (virtualitė)“. “bū- 
ties prašymas“, kuriam Dievas tarsi negalįs atsispirti: jis vie- 
nijąs šį pakrikusį polių ir tuo būdu kurias.“ Svarbiausia 
betgi, kad Teilhardas šį daugį padaro Dievui priešingu po- 
liumi: kurdamas, Dievas kaip tik “būtinai veikia šį priešingą 
polių"; Jis net “kovoja savo kūrimu“ su šiuo poliumi “kaip 
priešingybe ir iššūkiu" (p. 103-104). Dar daugiau: “Dievas 
egzistuoja“, sako Teilhardas, “griežta prasme tik save vieny- 
damas“ (p. 102). Vadinasi, vienijimas yra ir Dievo buvi- 
mo pagrindas. “Tačiau tai neviskas. Tuo faktu, kuriuo Ji save 
vienija, kad egzistuotų, Pirmoji Būtis ipso facto kildina kitą 
priešybę — ne savyje pačioje, bet kaip priešingybę sau pa- 
čiai (aux antipodes de lui mėme)“ (p. 103). Tai ir yra ana- 
sai daugis. Tačiau Teilhardas pamiršta, kad Dievas neturi 
ir negali turėti jokio priešingo poliaus, į kurį Jis kreiptų 
savo veikimą. Tai žinojo jau šv. Augustinas, sakydamas: “Ni- 
hil ergo habet Deus contrarium“ (plg. De fide et symbo- 
lo, 7). Net ir nebūtis nėra Dievui priešingas polius, nes ir 
ji yra Jam palenkta bei To įgalinta: Dionizijus Areopagita 
net kalba, kad nebūtis esanti Dievo “sukurta'; posakis, be 
abejo, metaforinis, tačiau prasmingas kaip nurodymas, kad 
bet kokia Dievo priešingybė esanti nesusipratimas. Jeigu tad 
Teilhardas 'gryną daugį' laiko Dievui priešingu poliumi, 
tai jis atkrinta į aną mitologinę Aristotelio “pirminę medžia- 
gą“ (protė hylė), kurią Krikščionybė savo mokslu apie kū- 
rimą iš nebūties kaip tik ir yra paneigusi. Teilhardas grįžta 
prie jos kitu keliu ir vadina ją kitu vardu. Esmėje betgi ji 
lieka visados ta pati, būtent, kažkoks pirmykštis pradas, sto- 
vįs šalia Dievo kaip Jo priešingybė, iš kurios vienijimo veiks- 
mu ir yra kuriamas pasaulis. 

Šitoje tad vietoje kaip tik ir atsiveria didžiulė praraja 
tarp kūrimo sampratos, kaip ją pateikia krikščioniškasis ti- 
kėjimas, ir Teilhardo sampratos, kaip ją suvokia jo evoliuci- 
nė filosofija. H. de Lubacas stropiai mėgindamas Teilhardo 

sampratą suderinti su krikščioniškąja samprata, galų gale yra 
priverstas pastebėti: “Pripažinkime, kad jis nepriėjo ligi tol, 
jog savo mintį išreikštų visiškai aiškiai ir visiškai nuosekliai. 
Galimas daiktas — ir tai beveik tikra —, kad jis norėjo 
pateikti perdaug paprastą visų daiktų sintezę, kitaip tariant, 
perdaug fiziškai prieinamą“.“* P. Smulders prikiša Teilhardui, 
esą šis savo kūrimo teorijoje leidosi suviliojamas “erdvinių 
fantazijos įvaizdžių“,*“* mes pasakytume: kiekybinės savo mąs- 
tysenos. Tačiau geriausiai Teilhardo kūrimo sampratą, aną 
prieštaraujantį “gryno daugio' aiškinimą, yra apibūdinęs tas 
pats Smulders kitoje vietoje: “Tikėjimas į kūrimą verčia jį 
teigti, kad absoliutinis daugis yra niekis; tačiau jo metafizi- 
ka padaro iš šio daugio vistiek šį tą" (p.104). Būdamas krikš- 
čionis, Teilhardas subjektyviai pripažino kūrimą iš nebūties. 
Būdamas evoliucijos filosofas, jis betgi negalėjo pradėti nebū- 
timi, nes tokiu atveju būtų netekęs prasmės kūrimas kaip 
vienijimas ir griuvusi visa sistema, suręsta iš įvairių pakopų 
kaip vienijimo pasėkų. Todėl Teilhardo posakis, kad grynas 
daugis esąs niekis, yra padiktuotas ne jo metafizikos, bet jo 
tikėjimo; jis kyla ne nuosekliai iš jo filosofijos, bet yra į 
ją įspraustas iš viršaus, kaip priedas, norint apsiginti nuo 
priekaištų — taip lygiai kaip toks priedas yra Teilhardo pa- 
aiškinimai apie blogį“* Nebūtis, blogis ir laisvė nesudaro 
Teilhardo filosofijos organinių pradų, todėl jis jų nė nenagri- 
nėja. Jis juos užsimena tik tada, kai jam prikišama, esą jo 
sistema esanti monistinė, naiviai optimistinė ir deterministi- 
nė. Tačiau šios užuominos bei paaiškinimai nėra jo metafi- 
zikos nuoseklus išvystymas, bet tik mėginimas krikščioniškus 
pradus įsprausti į evoliucinę sistemą, kas krikščioniškai mąs- 
tančiojo žmogaus anaiptol nepatenkina ir neįtikina. 

5. DIEVAS KŪRĖJAS AR DIEVAS ŽIEDĖJAS? 


Jeigu Teilhardo ontologijoje nėra nebūties ir jeigu kūri- 
mas yra daugio vienijimas, kas tada yra Dievas pasaulio 
atžvilgiu ir pasaulis Dievo atžvilgiu? Kas yra Dievas aname 
visuotinio išsivystymo vyksme? Pats Teilhardas visur vadina 
Ji Kūrėju. Tai daryti jį verčia, kaip sakėme, krikščioniška- 
sis tikėjimas. Tačiau ar Dievas yra Kūrėjas ir Teilhardo fi- 
losofijoje? Mes galime be niekur nieko sutikti, kad Dievas 
yra galutinė evoliucijos sąlyga arba evoliuciją įgalinąs pa- 
grindas, kaip kad Tis yra ir kiekvienos būtybės buvimo ga- 
lutinis pagrindas. Bet tai dar nereiškia, kad Dievas kaip, 
sąlyga ar pagrindas jau tuo pačiu yra ir Dievas Kūrėjas. 
Evoliuciją įgalinti arba ją grįsti dar anaiptol nereiškia kurti 
iš nebūties, nes jokia evoliucija neina iš nebūties į būtį. Evo- 
liucija ir Teilhardo sistemoje eina iš pradinio daugio į suvie- 
nytus jo pavidalus. Kas tad yra Dievas, kuris šį vienijimo 
vyksmą grindžia ir veda? 

Vienoje vietoje Teilhardas yra Dievą pavadinęs “Dievu 
— Išvystytoju (Dieu ėvoluteur)“ (VII, 254). Jo raštų tyrinė- 
tojai pastebi, kad šis Dievo pavadinimas pasitaiko tik vie- 
ną vienintelį kartą“? Tačiau jis kaip tik ir yra būdingas 
visai Teilhardo sampratai, liečiančiai Dievo santykius su pa- 
sauliu. Juk jeigu kūrimas, kaip tai neatlaidžiai tvirtina pats 
"Teilhardas, yra pradinio daugio vienijimas, tai Dievas pra- 
deda savo santykį su pasauliu ne šiojo sukūrimu iš nebū- 
ties, bet anuo daugiu, į kurį kaip tik ir krypsta vienijama- 
sis Dievo veiksmas. Visos būtybės kyla Teilhardo sistemoje 
ne iš nebūties, bet iš daugio kaip suvienyti jo pavidalai. 
Galime priimti Teilhardo hipotezę, kad Dievas, šį daugį vie- 
nydamas, teikia jam dvi energijos rūšis: tangentinę (skirs- 
tomąją) ir radialinę (jungiamąją). Šių dviejų energijos rū- 
šių valdoma “visatos medžiaga“ ir pradeda išsivystyti. Ta- 
čiau ši hipotezė nė kiek neliečia kūrimo esmės. Ji tik apra- 

šo (tiksliau kalbant, tik spėja), kaip dieviškasis kūrimas vyks- 
ta, nieko nepasakydama, kas jis yra savyje. Be abejo, yra 
visiškai tiesa, kad kosmologinėje arba fenomenologinėje sri- 
tyje mes visados turime reikalo tik su kūriniais, bet ne su pa- 
čiu kūrimu ir kad todėl mokslas visai teisėtai nei kūrimo 
iš nebūties, nei Dievo Kūrėjo kaip hipotezių išaiškinti pasau- 
lio apraiškom nėra reikalingas. Visai kas kita betgi yra su 
filosofija ar (juo labiau) su teologija. Jeigu ji kalba apie 
pasaulį kaip kūrinį, tai ji turi jau iš pat pradžios žinoti, ko- 
dėl ji ji kūriniu" vadina. Nes nekiekvienas pasaulis gali būti 
vadinamas kūriniu, pav. Plotino ontologijoje, kurioje būtybės 
yra paties Absoliuto išplaukos, arba dialektiniame materia- 
lizme, kur būtybės yra tos pačios amžinos medžiagos prie- 
šingybinės apraiškos. Todėl teisinti Teilhardą, esą jis “pasi- 
rinko parodyti Kūrėją Omegos taške“,“* vadinasi, evoliuci- 
jos pabaigoje, yra negalima, nes ir šiame taške Dievas, pa- 
sak Teilhardo, pasirodo irgi tik kaip vienytojas: Omegos taš- 
ke Dievas viską sujungia su savimi. Tau esame anksčiau ci- 
tavę Teilhardo žodžius, kad pasaulį kurti Dievo atžvilgiu reiš- 
kia vienyti jį patį ir galop jį suvienyti su savimi.“ Kitaip 
tariant, evoliucijos vyksme Dievas pasaulį vienija savyje, o 
"evoliucijos gale Jis jį suvienija su savimi. Kur tad čia gali- 
“ma rasti Dievą Kūrėją, kuriantį iš nebūties? Visur yra tik 
Dievas Vienytojas. Štai kodėl mes kaip tik ir kreipiamės į pra- 
dinį tašką, į aną Teilhardo Alfą, ir klausiame: gal gi čia 
"esama Dievo Kūrėjo, nebe vienijančio, bet kuriančio tikra 
"prasme iš nebūties. Bet To kaip Kūrėjo nerandame ir Čia, 
"nes ir čia Teilhardas kalba tik apie daugio vienijimą. Vie- 


| nijimas yra tad pasaulinio proceso lytis — nuo pradžios 
| ligi galo. Įokiame taške nerandame nė Dievo Kūrėjo. Sek- 
"dami Teilhardu ir eidami evoliucijos keliu — tiek priekin, 


| tiek atgal — atsidaužiame arba į visuotinę vienybę Omegos 
taške arba į gryną daugį Alfos taške. Todėl Teilhardas nuo- 
sekliai ir teigia, kad vienas daiktas yra į pasaulį įvedamas 

kito daikto (plg. IV, 224). Kad kas nors kiltų iš nebūties, 
vadinasi, kad kas nors būtų į pasaulį įvedamas nebe kito 
daikto, o paties Kūrėjo, Teilhardas savo filosofijoje nežino, 
nes jis nežino nebūties kaip būties stokos. 


Iš viso to plaukia svarbi išvada Dievo sampratos atžvil- 
giu. Jeigu evoliucija, kaip anksčiau sakėme, yra Teilhardui 
ir jo šalininkam dieviškojo kūrimo būdas ir jeigu šis būdas 
yra ne kas kita kaip vienijimas, tai tada kūrimas išsisemia 
vieno daikto žiedimu į kitą. Veikdamas per minėtas abi ener- 
gijos rūšis, Dievas, tiesa, keičia daiktus, bet jis jų nekildina 
iš nebūties. Alfos taške arba pradžioje stovi daugis, išskidęs 
savo įvairybėje, chaotiškas ir belytis. Dievas jį vienija ir tuo 
būdu kildina tvarką, lytis ir pavidalus. Štai kodėl Teilhar- 
das evoliuciją ir vadina “įrengimo vyksmu (processus d'ar- 
rangement)* (VI, 117). Šis posakis primena mum Šventraš- 
čio pasakojimą, kaip Viešpats įrengė rojų ir jame apgyven- 
dino žmogų (plg. Pr. 2, 8-20). Kaip Pradžios knygos vaiz- 
duose pasaulis iš sykio yra buvęs tuščias: jame neaugę nei 
žolių, nei krūmų, tik ūkanos sklidusios pakraščiais (plg. Pr. 
2, 5-6), taip ir Teilhardo ontologijoje iš sykio yra buvęs tik 
grynas daugis, o paskui pasaulis buvęs pamažu įrengtas, tap- 
damas vis vieningesnis, vis darnesnis, vis gražesnis, vis 1a- 
biau persunktas meilės ir taikos. Šis pasaulio įrengimas nesąs, 
pasak Teilhardo, pasibaigęs; jis vykstąs ir toliau, todėl ir 
kūrimas nesiliaująs. Tai, kas Šventraštyje pasakojama vaizdais, 
Teilhardo sistemoje virsta metafizinėmis sąvokomis; tai, ką 
Pradžios knyga aprašo po to, kai Viešpats “pradžioje sukūrė 
dangų ir žemę“ (Pr. 1,1), Teilhardas perkelia į visą Dievo 
veikimą santykiuose su pasauliu. Pradžia kaip kilimas iš ne- 
būties Teilhardui dingsta, nes kurti reiškia įrengti. Nuosek- 
liai tad Teilhardas niekur nė nekalba apie Dievo “tebūnie 
— fiat“, kurio atobalsis būtų būtis. Jis kalba tik apie vieni- 
jimą, jungimą, įrengimą, tirštėjimą, telkimąsi, vadinasi, to- 
kius veiksmus, kurie tiek logiškai, tiek ontologiškai reikalau- 


258 


ja jau esančios būties. Dar daugiau: jie reikalauja medžia- 
ginės būties, vadinasi, kiekybinės būties, nes tik šitokia būtis 
gali būti vienijama. Dvasinė asmeninė būtis, būdama vien- 
tisa (ens simplex) pačia savo esme, negali būti vienijama 
iš viso. Vadinasi, jau ir kūrimo sampratoje išeina aikštėn 
materialistinis Teilhardo monizmas ir kiekybinė jo mąstysena. 

Kas tad yra tasai Dievas, kuris gryną daugį vienija, 
pasaulį įrengia ir nuolatos kuria, atsiremdamas į dvi ener- 
gijos rūšis arba, metafiziškai kalbant, į “antrines priežastis'? 
Ne kas kita kaip platoniškasis demiurgas. Kaip Platono fi- 
losotfijoje demiurgas nekildina daiktų iš nebūties, o juos tik 
žiedžia vieną iš kito, gamindamas tuo būtu “nesuskaitomą 
kūnų įvairybę“ (Timajas, 57c), taip ir Teilhardo ontologi- 
joje Dievas veikia pirminį daugį ir išvystydina iš jo vis nau- 
jų pavidalų. Tarp Platono Dievo ir Teilhardo Dievo esama 
didesnio panašumo, negu lig šiol pastebėta. Skaitant pasau- 
lio kilimo aprašymą "Timajo dialoge, tiesiog sunku nusikra- 
tyti įspūdžių, kad Teilhardas tik išplėtė ir kiek abstrakčiau 
nusakė tai, ką Platonas teigė sutrauktai ir vaizdingai. Plato- 
nas juk prileidžia, kad pirmapradžiai elementai nebuvę “nei 
vienas į kitą panašūs, nei nebuvę pusiausviroje“, bet “netai- 
syklingai svyrinėję į visas puses“ (Teilhardo sistemoje: gryno 
daugio nevienybė); nepanašiausi elementai “sklidę kuo toliau- 
siai vienas nuo kito“ (Teilhardo sistemoje: tangentinė arba 
skirstomoji energija); “panašiausi elementai telkęsi kuo ar- 
čiausiai prie vienas kito vienoje vietoje“ (Teilhardo siste- 
moje: radialinė jungiamoji energija arba tirštėjimas); “pridė- 
jęs ranką visatai apipavidalinti, Dievas suteikė (visam tam, 
Mc.) tam tikrų pavidalų pagal skaičių ir lytį“ (Teilhardo 
sistemoje: vienijimas arba kūrimas) (Timajas, 53a). Kaip 
matome, tiek išeities taškas (sąmyšis , nevienybė, daugis), 
tiek energijos bei jėgos (skirstomoji ir jungiamoji), tiek Die- 
vas kaip vienytojas bei apipavidalintojas anų sumišusių jė- 
gų bei pradų yra bendri tiek Platonui, tiek Teilhardui. To- 

dėl nei Platono, nei Teilhardo filosofijoje nėra nebūties kaip 
pradžios: jiem abiem pasaulio kilimas yra ne kūrimas iš ne- 
būties, bet tik pradinės maišaties (Platonas) arba gryno dau- 
gio (Teilhardas) vienijimas įvairiausiais pavidalais. Teilhar- 
do Alfa yra platoniškoji Alfa. Teilhardo Dievas yra Platono 
demiurgas: abu yra ne pasaulio kūrėjai, bet tik pasaulio žie- 
dėjai. Tuo tarpu sąvokos “pasaulio kūrėjas“ ir “pasaulio žie- 
dėjas' yra, kaip H. Heimsoethas teisingai pastebi, “iš es- 
mės skirtingos sąvokos“.“ Dievas, kuris pasaulį žiedžia iš 
sumišusių elementų arba iš paskidusio daugio nėra Dievas, 
kuris pasaulį kuria iš nebūties. 

Tad nieko nepadeda nuolatinė Teilhardo pastanga ro- 
dyti į Dievą kaip į evoliucijos pradžią bei pabaigą, vadi- 
nant Jį Alfa ir Omega, nes visi šie nurodymai veda tik į 
Dievą žiedėją, bet ne į Dievą Kūrėją. Dievas žiedėjas arba 
išvystytojas bei vienytojas stovi, be abejo, kaip ir Platono 
demiurgas, pasaulio vyksmo pradžioje ir gali būti pavadin- 
tas “Alfa? kaip pradžios simboliu. Dievas žiedėjas veikia taip 
pat evoliucijos eigoje ir todėl gali būti pavadintas “evoliu- 
cijos galva“, kaip tai Teilhardas ir daro. Galop Dievas žie- 
dėjas veda pasaulio išsivystymą savęspi, jungia visa su savi- 
mi kaip su galutiniu tikslu ir todėl gali būti vadinamas “Ome- 
ga' kaip atbaigos simboliu. Tačiau visos šios Dievo funkci- 
jos, kurias jis vykdo evolicuijos atžvilgiu, nėra kūrimas iš ne- 
būties, o tik anos Teilhardo “visatos medžiagos“ apipavidali- 
nimas. Nuosekliai tad Dievas, kuris nekuria iš nebūties įo- 
kiame pasaulio buvimo taške, o tik jungia, vienija, apipavi- 
dalina ir tuo būdu pasaulį 'irengia?, tegali būti vadinamas 
demiurgu arba žiedėju, bet jokiu būdu ne Kūrėju krikščio- 
niškąja prasme. 

Šitoje vietoje reikia pastebėti, kad krikščioniškoji kūrimo 
iš nebūties samprata reiškia žymiai daugiau, negu tik tai, 
“kad visa, be jokios išimties, yra Dievo darbas“; “kad visi 
daiktai pašaukti į būtį laisva Dievo iniciatyva“ (p. 199); 

“kad pasaulis nieko neturi, kas nepriklausytų Dievo kuria- 
majam veiksmui“.“? Tai yra neteisėtai susiaurinta kūrimo 
sąvoka, nes visa tai tinka ir platoniškajam demiurgui arba 
Dievui žiedėjui. Ir Dievas žiedėjas kildina daiktus laisva ini- 
ciatyva; ir jie visi priklauso jo veikimui; ir be demiurgo pa- 
saulis neturėtų nieko vieningo bei apipavidalinto. Jeigu tad 
kūrimo iš nebūties samprata tuo ir išsisemtų, kuo tada krikš- 
čioniškasis Dievas Kūrėjas skirtųsi nuo platoniškojo Dievo žie- 
dėjo? Iš kitos pusės ši samprata yra neteisėtai išplėsta ir todėl 
naikina tiek gamtos dėsnių veiklos būtinybę, tiek Žmogaus 
veiklos laisvę. Kosmologinėje pasaulio plotmėje esama eibės 
dalykų, kurie kaip tik nėra “Dievo darbas“, bet būtina gam- 
tos dėsnių veikimo pasėka: žvaigždžių kilimas ir irimas, pla- 
netų atsiradimas ir jų santykis su sava saule, vandenynų pot- 
vyniai ir atoslūgiai, žemės drebėjimai, jos plutos susidėsty- 
mas bei kaita, ugniakalnių išsiveržimai ir t.t. ir t.t. Visa tai 
vadinti “Dievo darbu“ galima tik perkelta prasme, nes Die- 
vas nėra visų šių dalykų autorius nei kūrimo, nei žiedimo 
atžvilgiu. Štai kodėl mokslas, šiuos reiškinius bei padarus aiš- 
kindamas, ir nesišaukia Dievo. Dar aiškiau tai regėti žmo- 
gaus laisvės veikloje. Visi veikalai kilę iš žmogaus laisvės, 
nėra “Dievo darbai", nes jie labai dažnai yra kaip tik nu- 
kreipti prieš Dievą, neigdami To Valią arba net ir Jį patį. 
Sakyti tad, kad “visa, be jokios išimties, yra Dievo darbas“, 
reiškia padaryti Dievą autoriumi ne tik neigiamų, bei net ir 
nuodėmingų dalykų, sunaikinant tuo būdu tiek žmogaus lais- 
vę, tiek ir patį Dievą, kuris prieštarautų pats sau, vieną sy- 
kį tą patį teigdamas, kitą sykį tą patį neigdamas. 

Šitoks neteisėtas kūrimo iš nebūties iš vienos pusės su- 
siaurinimas, iš kitos išplėtimas įvyksta Teilhardo bei jo šali- 
ninkų mąstyme todėl, kad jie išleidžia iš akių pagrindinę 
Krikščionybės mintį kūrimo atveju, būtent: kūrimas Krikš- 
čionybei reiškia ne tik tai, kad pasaulis yra Dievo darbas 
(toks jis yra ir Platono filosofijoje), bet visų pirma tai, kad 

šis darbas neturi jokio kito šaltinio kaip tik nebūtį arba niekį. 
Štai kas yra Krikščionybei sava ir specialu jos kūrimo samp- 
ratoje. Kūrimas iš nebūties yra ne tiek pasėkos kiek kilmės 
sąvoka. Iš ko pasaulio būtis yra Dievo pašaukta: iš jau 
esančio ko nors ar iš niekio? — Štai klausimas, kurį Krikš- 
čionybė kelia ir į kurį ji atsako savo tiesa, kad Dievas yra 
“dangaus ir žemės Kūrėjas“. Krikščionybei yra antrinis daly- 
kas, kad pasaulio išsivystymo vyksme nuolatos atsiranda nau- 
jų būtybių; kad “kūrinys gali kildinti (produzieren) naują 
tikrovę“ ir kad ši tikrovė esanti “būties prieauglis“.“? Krikš- 
čionybei yra svarbiausia, ar šios naujos būtybės yra sukurtos 
iš nebūties ar nužiestos iš kokios nors jau esančios būties, 
vistiek kaip ją vadintume; ar anas “būties prieauglis“ yra 
jau esančio daikto išvystymas ligi jo kosmologinės pilnat- 
vės ar kilęs ontologiškai iš nebūties. Nes tik atsakius į šį 
klausimą, paaiškės, ar Dievas pasaulio atžvilgiu yra krikščio- 
niškasis Kūrėjas ar tik platoniškasis jo žiedėjas. Teilhardas 
šio klausimo niekur nekelia ir todėl jo neatsako. Priešingai, 
jis, kaip aukščiau minėta, net vengia kalbėti apie pirmapra- 
dę kilmę, tarsi kilmė būtų tiek pasaulio, tiek ypač žmo- 
gaus sampratai abejingas dalykas; tarsi filosofiškai būtų vis- 
tiek, ar anasai pradinis daugis stovi Dievo akivaizdoje kaip 
Jam priešingas polius, kaip Jo iššūkis, kurio kilmė lieka mįs- 
linga, ar jis irgi yra kilęs kuriamuoju Dievo “tebūnie" iš 
nebūties. taip pat tarsi antropologijai būtų vistiek, ar žmo- 
gus kaip vienkartis ir nepakeičiamas asmuo yra Dievo su- 
kurtas iš nebūties, nedalyvaujant jokiam tarpininkui, ar išsi- 
vystęs iš visuotinės sąmonės tirštėjimo, tegu ir Dievui "lei- 
džiant" ar net "norint". Kilmės klausimas yra nemenkesnės 
filosofinės ir teologinės vertės kaip ir esmės klausimas, nes 
tarp šių dviejų dalykų esama neperskiriamos jungties: kil- 
mė nurodo į esmę, ir tam tikra esmė reikalauja atitinka- 
mos kilmės, pav., kaip matysime vėliau, žmogaus asmuo. 

Apeidamas kilmės klausimą, Teilhardas savo evoliucijos filo- 
sofijoje neįstengia išaiškinti nė esmės klausimo. 

Suvokiant, kad kūrimo iš nebūties sampratoje visas svoris 
gula ant kilmės, t.y. ant nebūties, bus lengva įvertinti ir 
vad. “evoliucinį' arba “tęstinį kūrimą, kuriuo dabar papras- 
tai remiasi Teilhardo šalininkai, mėgindami kūrimą kaip 
gryno daugio vienijimą aiškinti kūrimo kaip kildinimo iš ne- 
būties prasme. — Kas tad yra šis “evoliucinis kūrimas? ir 
ar jis iš viso yra galimas? 

“Evoliucinis kūrimas' yra staigaus kūrimo priešingybė. 
Staigaus kūrimo samprata yra gražiai išreikšta šv. Tomo 
Akviniečio posakiu, kad Dievas kuria “be judėjimo“ (S. Th. 
I, 45, 3). Kitaip tariant, kūrimas iš nebūties yra veiksmas, 
bet ne vyksmas; aktas, bet ne procesas. "Vai nuostabiai gili 
įžvalga, paaiškinanti mum kūrimo prigimtį. Kūrimas yra 
galimas tik kaip dieviškasis aktas, bet ne kaip kūriniškasis 
procesas. Todėl jis ir yra “be judėjimo“, vadinasi, ne tęsti- 
nis, bet staigus; vykstąs ne laike, bet amžinojoje dabarty- 
je, kurioje nėra jokios eigos, bet visa yra kartu. Visa, kas yra 
judėjimas visokiariopa prasme, priklauso jau kūriniui kaip jo 
reiškimasis, bet ne kūrimui kaip dieviškajam “tebūnie-fiat“. 
Nuosekliai tad šv. Tomas ir pastebi, kad kūrimą galima 
suprasti tik negatyviai, būtent, atitraukiant nuo kūrinio bet 
kokį pasikeitimą, judėjimą, išsivystymą; tada pasilieka “tik 
grynas kūrinio santykis su Kūrėjų“? (S. Th. I, 45, 3c).7 
Kas sudaro šį santykį? Ne kas kita, kaip kūrinio buvimas. 
Šv. Augustinas, apmąstydamas savo “Išpažinimuose" pasau- 
lio sukūrimą, prasmingai šaukdina dangų ir žemę: “Esa- 
me todėl, kad esame sukurti — ideo sumus guia facti su- 
mus“ (Conf. XI, 4). Buvimas yra kūrimo pasėka. Tai reikia 
ypatingai pabrėžti, nes mes dažnai įsistebime į kūrimo pa- 
sėkos prigimtį, jos sąrangą, jos pavidalą, o ne į jos buvimą 
kaip tokį. Kūrimo veiksmu Viešpats taria savą “fiat, ir kaip 
atsakymas į šį šūksnį išnyra iš nebūties buvimas. Svarstant 

kūrimą krikščioniškąja prasme ne tiek svarbu, koks šis buvi- 
mas yra, bet tai, kad jis yra. Būties anksčiau nebuvo nei kaip 
tokios ar kitokios, nei kaip medžiagos, ir štai dieviškuoju 
“fiat — ji yra. Buvimas užtat ir yra anas “grynas kūrinio 
santykis su Kūrėjų", nes buvimą galima gauti tik iš Dievo. 
Todėl šv. Augustinas ir leidžia šaukti dangui bei žemei: “Prieš 
mūsų buvimą mūsų nebuvo, todėl mes ir negalėjome savęs 
patys pasidaryti" (Conf. XI, 4). Daiktas gali sau daug ko 
pasidaryti: jis gali išvystyti savo galimybes, kurių ribos mes 
nežinome; jis gali net, atrodo, peržengti savo paties esmę, 
kaip tai prileidžia ir scholastinė filosofija sava “substancijos 
kitimo (mutatio substantialis)" sąvoka, virsdamas ne tuo, kuo 
jis buvo ligi šiol. Visa tai filosofiškai galima. Tačiau vieno 
dalyko daiktas negali pasidaryti, būtent: kad jis būtų. Aną 
tad dangaus bei žemės šauksmą Augustinas ir vadina savaime 
aiškiu dalyku — “ipsa evidentia“ (t.p.). Buvimas ontologiš- 
kai reikalauja kūrimo ir į šį būtinai nurodo. 

Ar gali dieviškasis “fiat? būti tęstinis arba evoliucinis? 
Atsakymas į šį klausimą priklauso nuo kito klausimo, bū- 
tent: ar gali buvimo kildinimas iš nebūties vykti dalimis? 
Bet vos tik ištariame šį klausimą, tuojau pat paaiškėja jo 
nesąmonė. Buvimas juk yra nedalomas: būtis arba yra arba 
jos nėra. Buvimas yra visas kartu. Jis negali būti laipsniuo- 
jamas. Visa pasaulio daiktuose galima laipsniuoti, vadinasi, 
skaidyti ir vykdyti dalimis, išskyrus buvimą. Niekas negali 
būti daugiau ar mažiau. Buvimas yra vienintelis sukurtosios 
būties dalykas, kuris vienaprasmiškai tinka tiek smėlio grūde- 
liui, gulinčiam pajūryje, tiek serafinui, stovinčiam prieš Vi- 
sagalio sostą (plg. Apr. 4,8): abu jie paprasčiausiai yra, nors 
jų esmės ir labai skiriasi viena nuo kitos. Buvimas yra ne- 
buvimo pakeitimas Dievo galia. Kaip tad šis pakeitimas ga- 
lėtų būti tęstinis? Ir ką jis tada reikštų? Kad būtis yra dar 
ne-būtis? Kad ji yra dar tik pusiau-būtis? Kad ji yra dar 
neatbaigta būtis? Visi šie posakiai buvimo atžvilgiu yra ne- 

sąmonės. Visi jie tinka būties esmei, kuri iš tikro skleidžia- 
si ir išvysto bei įvykdo savo galimybes. Bet visi jie netinka 
būties buvimui, kuris kaip nebūties pakeitimas yra visas iš 
sykio ir todėl negali būti nei papildytas, nei išskleistas, nei 
atbaigtas. Būdamas betgi negalimas vykdyti dalimis, buvimas 
padaro, kad ir jo kildinimas iš nebūties arba kūrimas gali 
būti tik visas iš karto arba staigus. Tęstinis kūrimas arba 
evoliucinis kūrimas reikštų, kad Dievas būties buvimą išvys- 
to iš nebūties pamažu, bilijonais metų, vadinasi, laiko ei- 
goje. Koks nesusipratimas! Nebūtis kaip būties stoka neturi 
savyje nieko, iš ko būties buvimas galėtų būti išvystomas. 
Nebūtis kaip būties stoka gali būti tik iš karto pakeista bū- 
ties buvimu. Nuosekliai tad tęstinio arba evoliucinio kūri- 
mo savoka kūrimui iš nebūties visiškai netinka ir jo neišreiš- 
kia. Ti tinka ne kūrimui iš nebūties, o tik išvystymui jau 
esančios būties. Tačiau išvystymas arba išsivystymas nėra 
tas pat, kas kūrimas. Todėl terminas “kūrimas? ir neturėtų 
būti vartojamas, nes jis čia yra tik klaidinanti metafora: 
kūrimą iš nebūties ji pridengia išsivystymu iš ko nors. "To- 
dėl “evoliucinis kūrimas? yra ne staigaus kūrimo sampratos 
pakaitalas, bet tik madinė sąvoka, neturinti ontologinio pa- 
grindo, nes prieštaraujanti tiek kuriamajam Dievo veiksmui, 
kuris niekad negali virsti vyksmu laike, tiek iš nebūties ki- 
lusiam buvimui, kuris visados yra visas kartu ir todėl nie- 
kad negali virsti evoliuciniu. Nuosekliai tad ir pati evoliuci- 
ja nėra ir negali būti dieviškojo kūrimo būdas . Evoliucija 
ir kūrimas iš nebūties stovi kiekvienas visiškai kitoje plotmėje 
ir negali būti vienas kitu pakeisti. Teigu tad Teilhardas tei- 
gia, esą Dievas leidžiąs daiktam “patiem kurtis“ (IV, 40), 
tai šis daiktų “kūrimasis? gali būti įmanomas tik išsivystymo, 
o ne kilimo iš nebūties prasme. Tai išskleidimas (ar gal net 
ir pakeitimas) esmės;'* bet ne kūrimas buvimo. Leisti daik- 
tam kurtis iš nebūties reikštų padaryti daiktus "dievais". Kur- 
ti iš nebūties gali tik Absoliutas kaip Būties Pilnybė. Ta- 

čiau absoliutybės deleguoti negalima. Anas Teilhardo mi- 
nimas "leidimas" irgi yra tik metafora, kaip ir daugeliu kitų 
atvejų. 

Staigaus kūrimo samprata tačiau neturi nieko bendro 
su statiniu pasaulėvaizdžiu, teigiančiu esą “Dievas sukūrė 
žmones, gyvulius ir augalus tokioj formoj, kokioj jie dabar 
yra; Dievas vienu staigiu aktu sukūrė visa, kas laiko bėgy- 
je iš visatos galėtų išsivystyti“. "Tai tvirtino net ir toksai 
garsus gamtos tyrinėtojas kaip Linnė, sakydamas, kad “tiek 
yra rūšių, kiek pradžioje buvo sukurta — tot sunt species 
guot ab initio creatae sunt“. Tačiau visi šie teiginiai liečia 
ne ontologinį kūrimo veiksmą, kuris teikia būčiai buvimą vi- 
są kartu, bet kosmologinę jau esančios būties padėtį. Ar vie- 
nu aktu staiga sukurta ir todėl jau esanti būtis liks pasto- 
vi, ar ji kis laiko eigoje, tai priklausys ne nuo to, kad ji 
yra, bet nuo to, kokia ji yra. Net ir įvairių galimybių 
išsivystyti pilna būtis turi gauti savo buvimą iš Kūrėjo stai- 
ga, nes ir tokios būties buvimas, kaip sakyta, yra nedalo- 
mas. Ir išsivystanti būtis kaip esanti (gua ens) visados yra 
savo buvime visa kartu. Staigaus kūrimo samprata liečia kū- 
rimo, o ne kūrinio prigimtį ir todėl nieko nesako apie su- 
kurtojo pasaulio pastovumą ar nepastovumą, užbaigimą ar ne- 
užbaigimą. Ji tik sako, kad būties buvimas kyla iš nebūties 
Viešpaties galybe vieną akimirką visas kartu. Štai prasmė 
šv. "Tomo minties, kad Dievas kuria “be judėjimo“. Staigus 
kūrimas nėra nei statinė, nei dinaminė kategorija. Tai ant- 
laikinis paties Dievo veiksmas, kuris su pasaulio vyksmu lai- 
ke neturi nieko bendro. Antlaikinis gi veiksmas niekados 
negali būti tęstinis, nes tęstinumas atsiranda tik su laiku ar- 
ba laike, vadinasi, tik tada, kai būtis jau yra gavusi savo 
buvimą. "Todėl tęstinumas ir liečia ne Dievo veiksmą, bet 
kūrinio vyksmą arba jo esmės skleidimąsi ir visiškai ne- 
prieštarauja staigaus kūrimo sampratai. 

Nėra tad dviejų kūrimo teorijų. Yra tik viena kūrimo 


266 


teorija, būtent staigaus kūrimo. "Tęstinio kūrimo teorija yra 
ne kūrimo, o išsivystymo teorija, mėginanti ir Dievą įjung- 
ti į pasaulio vyksmą. Tačiau ši pastanga yra labai abejoti- 
nos vertės, nes vargu ar galima būtų logiškai pagrįsti, kad 
Dievas yra būtinas pasauliui išsivystyti. Kad Jis yra būtinas 
pasauliui būti, tai savaime aišku, nes buvimą gali teikti 
tik Absoliutas. Tačiau kad Absoliutas būtų būtinas evoliu- 
cijai, vadinasi, jau esančios būties įvairiopam kitimui, galima 
stipriai abejoti. Ten, kur viena būtybė kyla iš kitos, ten, 
atrodo, pakanka gamtos dėsnių ar žmogaus proto bei jo va- 
lios jėgų. Šauktis Dievo išvystytojo, kaip tai daro Teilhar- 
das savo teorijoje, yra tas pat, kas ant ledo paslydusiam ir 
susižeidusiam žmogui tvirtinti, esą jam velnias pakišęs koją. 
Senas metodinis mąstymo dėsnis, “kas perdaug įrodo, nieko 
neįrodo — gui nimis probat, nihil probat“* — tinka ir Die- 
vo santykiui su pasauliu. Kur nėra nebūties, ten nėra nei 
kūrimo iš nebūties, nei Dievo Kūrėjo krikščioniškąja prasme. 
O Dievas žiedėjas ar išvystytojas yra nereikalinga, nes nieko 
neišaiškinanti, hipotezė. 


6. ASMENS NUVERTINIMAS 


Kodėl tačiau mes taip atkakliai ieškome nebūties ir kū- 
rimo iš nebūties? Juk, kaip A. Paškus teisingai pastebi, 
“žmogaus protas labai sunkiai nuryja absoliutinės pradžios 
(ex nihilo) sąvoką“.“* Kodėl tad Krikščionybė šią absoliuti- 
nę pradžią taip stipriai pabrėžia, jog ji Dievą Kūrėją su- 
pranta tik kaip kūrėją iš nebūties, o ne kaip platoniškąjį 
demiurgą? Juk, atrodo, esą vistiek, ar Dievas pasaulį kildina 
iš nebūties ir todėl yra jo kūrėjas vispusiška prasme, ar Jis 
jį kildina iš kokios nors būties (gryno daugio, visatos me- 
džiagos, pradinės medžiagos...) ir todėl yra jo žiedėjas, — 
pats pasaulis kiekvienu atveju yra Dievo padaras. Kodėl tad 

krikščioniškojoje ontologijoje nebūtis yra viena iš pagrindinių 
sąvokų, nepaisant to, kad jos teigiamai mąstyti iš viso nėra 
galima? — Atsakymą į tai duoda žmogus. Kitiem daiktam 
— medžiagai, augalui, gyvuliui — iš tikro yra vistiek, ar jie 
Dievo sukurti iš nebūties, ar nužiesti iš kokios nors kitos 
būties, ar galop išsivystę visatos jėgų veikiami. Tų esmė, kiek 
ji mum pažįstama, nereikalauja, kad jie būtinai būtų Dievo 
tiesiog sukurti iš nebūties, vadinasi, būtų Dievo padarai be 
tarpininko. Tačiau žmogui tai anaiptol nevistiek, nes žmogus 
yra ne daiktas, bet asmuo, vadinasi, nelygstamas padaras. 
“Žmogus kaip asmuo savo esmės vienkartiškume negali bū- 
ti nei pakeičiamas, nei pakartojamas“;" kaip jį giliai bei 
prasmingai apibūdina A. Paškus. Žmogus kaip asmuo yra 
vienkartinis. Tis neturi rūšies, todėl ir nėra jos individualinė 
išraiška, kaip kartais asmuo yra maišomas su individu, ku- 
riuo yra kiekvienas gyvis ir net medžiagos gabalas. 

Tačiau kaip tik visos šios asmens savybės — nepakei- 
čiamumas, nepakartojamumas, vienkartiškumas, buvimas 
pats sau tikslu — ir reikalauja, kad asmuo būtų sukurtas iš, 
nebūties, o ne nužiestas iš kokios nors “visatos medžiagos“ 
ar radialinės energijos išvystytas iš visuotinės sąmonės jos 
tirštėjimu bei telkimusi vidun. Kodėl? 

Nebūtis, kaip jau nekartą sakyta, yra būties stoka: tai 
ontologinė tuštuma. Jeigu tad žmogus kyla iš šios tuštumos, 
tai reiškia, kad jis nekyla iš ko nors. Kitaip tariant, kil- 
damas iš nebūties, jis neturi už savęs absoliučiai nieko, ką 
galėtų vadinti sava pradžia bei savo kilmės šaltiniu. Tokiu 
atveju jis pasirodo pasaulyje iš tikro kaip visiškai originali, 
vienkartinė būtybė, jokia prasme nebuvusi anksčiau kaip dai- 
gas, ar sėkla, ar padėlys, nes nebūtyje nėra jokių daigų, 
jokių sėklų, iokių padėlių. Iš nebūties išniręs, asmuo yra toks 
padaras, kuriam visiškas naujumas bei vienkartiškumas yra 
savaime suprantamos ir būtinos savybės. Ir priešingai! Jei 
žmogus kyla ne iš nebūties, bet iš ko nors — čia nesvarbu 

kaip šį “ką nors“ suprasime —, tai jis minėtų savybių kaip 
tik negali turėti, nes tokiu atveju jis yra tik ano "ko nors“ 
perdirbimas, apipavidalinimas, pratęsimas. "Tokiu atveju žmo- 
gus negali būti nė asmuo, nes asmuo kaip pati vienkartybė 
negali būti išvystytas iš ko nors arba iš ko nors nužiestas. 
Tokiu atveju žmogus gali būti tik vienas iš daugybės šio 
apipavidalinto “ko nors" egzempliorių. Tei tad žmogus nekyla 
iš nebūties, tai jis yra tik individas, kaip ir visi kiti daiktai, 
o ne asmuo absoliučios vienkartybės prasme. Žmogaus nu- 
vertinimas ligi individo yra neišvengiama pasėka kiekvienos 
ontologijos, kuri nepažįsta nebūties ir tuo pačiu kūrimo iš 
nebūties. 

Teilhardo šalininkai šio būtino santykio tarp vienkar- 
tybės ir kūrimo iš nebūties kaip tik nesuvokia, todėl jiem ir 
atrodo, esą žmogus būtų galimas kaip asmuo ir jo išsivysty- 
mo atveju. Šiuo atžvilgiu yra būdingas A. Paškaus klausi- 
mas “Kas atsitiktų, jei, pvz., Dievas sukurtų akmenį tiesiog 
iš nebūties, iš ontologinės tuštumos? Ar tada tas akmuo virs- 
tų asmeniu, vienkartiniu, nepakartojamu, nelygstamu pada- 
ru?" Ir priešingai: “Kas gi atsitiktų tada, jei Dievas, pvz., 
iš akmens sukurtų žmogų? Tada jau kūrimo iš nebūties ne- 
būtų? (Ar būtų?). Ar toks žmogus būtų asmuo?“.“* Tačiau 
šitoks klausimas gali kilti tik iš loginės klaidos. Nekiekvie- 
nas padaras, sukurtas iš nebūties, turi būti asmuo, bet 
kiekvienas asmuo turi būti sukurtas iš | ne- 
būties. Ne nebūtis reikalauja vienkartybės, bet vienkartybė 
reikalauja nebūties. Dievas gali iš nebūties prikurti to paties 
akmens egzempliorių, kiek [is nori, nepaversdamas jų tuo 
pačiu asmenimis. Tačiau jeigu Jis nori sukurti asmenį kaip 
vienkartybę savyje, tai Jis net ir sava visagalybe negali su- 
kurti jo iš akmens, nes vienkartybė ir akmuo yra priešta- 
raujantieji dalykai. Akmuo yra valdomas būtinybės, asmuo 
yra valdomas laisvės. Kurti asmenį iš akmens reikštų kurti 
laisvę iš būtinybės. Tai reikštų sunaikinti būtinybę, pavers- 

ti ją nebūtimi, ir iš šios nebūties kildinti laisvą asmenį. 
Vadinasi, net ir šiuo įsivaizduotu atveju kūrimas asmens 
vyktų ne iš akmens, bet iš nebūties. Kaip jau anksčiau sa- 
kyta, tam tikra esmė reikalauja ir tam tikros kilmės. Ir štai, 
asmens vienkartybė kaip esminė jo savybė ir reikalauja 
nebūties kaip savos kilmės bei šaltinio. Kas tad asmenį kil- 
dina ne iš nebūties, padaro negalimą jo vienkartybę ir tuo 
pačiu paverčia jį individu, vadinasi, kokios nors bendrybės 
arba rūšies egzemplioriumi. 

Tai kaip tik ir įvyksta Teilhardo sistemoje. Aprašyda- 
mi žmogaus kilmę, esame minėję, kad Teilhardas prileidžia 
sąmonės visuotinumą: visa turi “sąmonės diegą“ (IV, 327). 
Radialinei arba telkimosi energijai veikiant, šis diegas auga 
— "Teilhardas evoliuciją visur vadina “sąmonės augimu" —; 
nepastebima, tačiau medžiagoje esanti sąmonė tirštėja, trau- 
kiasi vidun, kol galop šis tirštėjimas bei traukimasis pasie- 
kia tokio laipsnio, jog jis atsigrįžta pats į save, virsdamas 
tuo būdu savisąmone arba Aš-sąmone, Tai ir yra asmens pa- 
sirodymas pasaulyje. Asmuo Teilhardo sistemoje yra ne kas 
kita, kaip individualinė visuotinės sąmonės išraiška. Tis yra 
šios visur esančios sąmonės apipavidalinimas vidinės san- 
talkos lytimi. Tis laikosi šioje sąmonėje ir yra jos apspren- 
džiamas. Kokiu tad būdu jis galėtų būti vienkartinis? Ir iš 
kur jis būtų šią vienkartybę gavęs? Juk būdamas visuotinės 
sąmonės santalka, jis yra lygiai toks pat kaip ir visos kitos 
šios rūšies santalkos, vadinasi, kaip ir visi kiti žmogiškieji 
asmens. Manyti, kad aš esu vienintelis ir todėl nepakarto- 
jamas, reiškia nesuprasti pagrindinės Teilhardo minties, kad 
žmogus yra savisąmonės pasiekusi evoliucija. Ši savisąmonė 
manyje yra betgi lygiai tokia pat, kaip ir visuose kituose 
žmonėse. Kokiu tad būdu aš galėčiau būti vienkartinis bei 
vienintelis? Niekas nėra vienintelis, jei jis turi rūšį. O asmuo 
Teilhardo sistemoje kaip tik ir turi rūšį, būtent, aną visuo- 
tinę sąmonę, kurią jis tik individualiai bei tobuliausiai iš- 

reiškia. Nuosekliai tad Teilhardas apie asmenį kaip vienkar- 
tybę niekur nė nekalba. 

Nebūdamas vienkartinis, asmuo Teilhardo sistemoje nė- 
ra nė nepakeičiamas. Priešingai, Teilhardas aiškiai pabrė- 
žia, kad žmogus kaip atskiras asmuo yra pakeičiamas: “Jei 
vienas individas žlunga, nors ir nelaiku, tai visados atsiran- 
da kitas individas, kad jį pakeistų. Gyvenimo tąsai jo žlug- 
tis nėra neatstojama“.“ "Tiesa, čia pat Teilhardas priduria, 
kad “žmogus yra neatstojamas“ (p. 271), tačiau ne asmens, 
o rūšies prasme: tik žmonijos kaip rūšies žlugimas paverstų 
visatos išsivystymą beprasmybe, nes, Teilhardo pažiūra, “že- 
mė apsisiautė gyvybe tik vieną vienintelį kartą, taip lygiai 
tik vieną vienintelį kartą gyvybė pamėgino duoti šuolį į Aš 
—sąmonę" (t.p.). Kitaip sakant, vienkartinis yra ne asmuo, 
bet gyvybės ir žmonijos pasirodymas pasaulyje: tik šios dvi 
išsivystymo lytys yra neatstojamos bei nepakartojamos. Tik 
jų žlugimas reikštų visos evoliucijos galutinį nepasisekimą. 
Kadangi tai, Teilhardo nuomone, įvykti negali, todėl jis ir 
kalba labai optimistiškai apie galutinį evoliucijos tikslą, ku- 
rį visata pasieksianti, nes “sustojimas ar atžanga yra negali- 
mi“? (p. 222). Evoliucija einanti aiškiu pažangos keliu, o 
“pažanga savo esme yra viskas arba niekas“ (p. 224). Ats- 
kiras asmuo čia nevaidina jokio ypatingesnio vaidmens. 


Būdamas pakeičiamas bei atstojamas, asmuo tuo pačiu 
darosi ir peržengiamas. Teilhardas niekad nėra supratęs, kad 
savisąmonė kaip atsigrįžimas į save (re-flexio)  nesiduoda 
pratęsiama: savisąmonės peržengti neįmanoma. Kaip psicho- 
loginė refleksija, nukreipta į kokį nors psichinį veiksmą, čia 
pat šį veiksmą sustabdo (pvz. negalima prie mirusios mo- 
tinos karsto liūdėti ir sykiu refleksiškai stebėti, kaip čia da- 
bar aš 'graudinuosi'; negalima prieš altorių melstis ir sy- 
kiu save tyrinėti, kaip čia dabar vyksta mano “malda' ir 
tt.), taip lygiai refleksija virtusi ontologine būtybės struktū- 
ra padaro šią struktūrą negalimą toliau išsivystyti. Savisąmo- 

nė yra kiekvienos evoliucijos galas. Tai gerai suvokė Hegelis, 
kuris, padaręs žmogų absoliutinės dvasios savisąmonės apraiš- 
ka, sustabdė dialektinį tapsmą kaip tik žmoguje: suvokusi 
pati save, absoliutinė dvasia gali pradėti tik naują to pa- 
ties vyksmo ratą, bet nieku būdu įi negali eiti priekin. Pa- 
siekusi savisąmonės, evoliucija gali tik kartotis, bet nebegali 
kildinti naujų tarpsnių bei lyčių. Teilhardas viso to kaip 
tik nesuprato ir todėl skelbė visatos asmenėjimą (persona- 
lisation) ir po asmens pasirodymo pasaulyje, tarsi asmuo bū- 
tų ne galas, bet tik viena iš tolimesnių pasaulinio vyksmo 
pakopų. Kaip jau anksčiau sakyta, pasaulyje kuriasi, "Teil- 
hardo pažiūra, vad. noosfera arba vartai “į antžmogišku- 
mą, atsiverią ne privilegijuotiesiem, ne vienai vienintelei 
tautai kaip išrinktajai tarp kitų tautų“; anaiptol, “vartai atsi- 
veria tik tada, kai visi kartu veržiasi į vieną tikslą“ (p. 237). 
O šis tikslas yra “darnus sąmonės kolektyvas, prilygstąs tam 
tikros rūšies ant-sąmonei. Žemė apsidengia ne tik miriado- 
mis mąstymo vienetų (t.y. atskirų asmenų, Mc.), bet ji ap- 
sisupa ir vieningu mąstančiu apdangalu, tuo būdu sudary- 
dama vieną vienintelį ir visa apimantį kosminio dydžio ato- 
mą“ (p. 244). Pasak Teilhardo “esama ant-sielos viršum 
mūsų sielų“ (p. 224), ir šios ant-sielos linkui kaip tik ir 
eina visatos išsivystymas, peržengiąs asmenį ir kuriąs savo- 
tišką ant-asmenį arba ant-žmogį. Pasak "Teilhardo, esanti 
klaida manyti, esą noosferos susidarymas galįs baigtis ne- 
asmeniškumu. “Visuotinė ateitis gali būti tik ant-asmeniš- 
kumas“ (p. 253). Panašumas į Nietzschę yra nepaneigia- 
mas. Kaip Nietzschės Zarathustra skelbia antžmogį todėl, 
kad kiekviena gyvių rūšis yra kildinusi kažką už save aukš- 
tesnį, taip tokį už save aukštesnį padarą turinti kildinti ir 
žmonija. Šis padaras — Nietzschė jį taip pat vadina “ant- 
žmogiu' — kaip tik ir būsiąs “žemės prasmė“"."* 

Nuostabiausia betgi yra tai, kad Teilhardas asmens per- 
žengimą regi ne tik savisąmonės, bet ir meilės — šio asme- 

niškiausio dalyko — atžvilgiu. Bet tai irgi plaukia nuosek- 
liai iš visos jo sistemos. Teilhardui yra visuotinė ne tik są- 
monė, bet ir meilė: “Bent pradine savo būkle ji yra kiekvie- 
noje būtybėje“ (p. 258). Nes “jeigu jau molekulėje — tegu 
ir nepaprastai menku užuomazginiu laipsniu, tačiau vis dėl- 
to užbrėžtu — nebūtų linkimo jungtis, tai meilės pasirody- 
mas aukštesniame laipsnyje žmogiškąja jos lytimi būtų fiziš- 
kai neįmanomas“ (p. 258). Kitaip tariant, meilė, jungianti 
vieną asmenį su kitu (aš su tu), yra ne kas kita, kaip “dau- 
giau ar mažiau tiesioginis pėdsakas, kurį visata psichiniu 
atsigrįžimu pati į save yra įbrėžusi kiekvieno elemento šir- 
dyje"“ (p. 259). Kaip savisąmonė yra tik bendros sąmonės 
aukščiausia santalka, taip ir meilė yra tik ano visiem įbrėžto 
pėdsako tobuliausias išsivystymas. Ir šiuo atžvilgiu asmuo yra 
tik individualinė visuotinio “linkimo jungtis“ išraiška. Todėl 
Teilhardas ir teigia, kad “meilė nėra aprėžta tik žmogumi" 
(p. 258): ji nėra sava tik asmeniui. Ji yra visuotinis daly- 
kas, asmens nešamas individualine lytimi. Nuosekliai tad ir 
meilė, pasak Teilhardo, yra palenkta evoliucijai; ir ji išsi- 
vysto, kaip ir sąmonė, nuo anos pradinės būklės kiekvieno- 
je būtybėje ligi tokio laipsnio, kai “mūsų meilės jėga apima 
žmonių ir žemės visumą“ (p. 260). Teilhardo pažiūra, mei- 
lė neišsisemia vyro ir žmonos, vaikų, draugų, tėvynės meile, 
nes jai stinga “kaip tik pagrindinės lyties“, būtent “kosmi- 
nio jausmo“ (p. 260) arba “visuotinės meilės" (p. 261), ku- 
ri, pasak, Teilhardo, yra “ne tik psichologiškai galima, bet 
sudaro vienintelę pilnutinę ir atbaigtą mūsų meilės galios 
būdą“ (t. p.). Be abejo, Teilhardas supranta, kad “bevar- 
džiam skaičiui negalima savęs atiduoti“ (t.p.), vadinasi, su- 
eiti su juo į meilės santykį, tačiau jis tiki, kad “kai tik visata 
įgis veidą ir širdį, kitaip sakant, kai tik ji suasmenės" (t.p.), 
tuomet “padidėjusio besivienijančios žemės spaudimo dėka 
atsipalaiduos nepaprastos ir dar vis snaudžiančios žmogiš- 
kųjų molekulių traukos jėgos“ (t.p.) ir suves juos vieną su 

kitu į visuotinę meilės bendruomenę. Užtat Teilhardas ir 
klausia: kodėl meilės atveju “vieną dieną negalėtų pasikar- 
toti visos žemės plotu tai, ką ji kasdien vykdo mažu mas- 
tu?“ (p. 259). Kaip sąmonės išsivystymas veda į noosferą 
arba į “mąstantį apdangalą“, taip meilės išsivystymas ve- 
da į “individų ir tautų sintezę“ (p. 259), kai “visatos ele- 
mentai vienas kitam puls į glėbį" (p. 260). 


Be abejo, galima būtų visas šias Teilhardo mintis pa- 
vadinti svaičiojimais ir nekreipti į jas dėmesio, jeigu jo ša- 
lininkai neregėtų jose tokios filosofijos, “kuri apgaubia žmo- 
gų svaiginančia laisve ir atsakomybe, kuri žemės piligrimui 
nurodo aiškią kelionės kryptį ir kilnius uždavinius“ ir todėl 
užsitarnauja “personalistinės filosofijos vardo“.“? Tačiau argi 
iš tikro taip yra? Argi konkretus, dabartinis žmogaus asmuo 
gali savo žemės kelionėje suvokti savą kryptį ir savus užda- 
vinius anos būsimos ant-sąmonės ir ant-meilės perspektyvo- 
je? Šveicarų mokslininkas A. Portmannas atsako į tai nei- 
giamai. Jis abejoja, ar anos “milžiniškos laiko perspektyvos, 
glūdinčios Teilhardo sistemoje, gali kildinti paskatų, kurių 
laukia jis pats ir kurios turi pajėgiai apspręsti mūsų veiki- 
mą ir mūsų sugyvenimą“.“? Priešingai, “vienas milijonas, 
du milijonai metų kaip perspektyva — tai yra antžmogiški, 
beveik, sakyčiau, nežmogiški mąstai, pasilieką anapus bet ko- 
kio tikrovinio supratimo; tai skaičiavimo mąstai“, neišven- 
giami mokslininkui. Tačiau “milijonai metų" — ką jie reiš- 
kia konkrečiam žmogaus gyvenimui? “Šiuo atžvilgiu“, sako 
Portmannas, “kiekvieno iš mūsų džiaugsmas ir skausmas da- 
rosi bereikšmis, ir atskiro žmogaus likimas visiškai pradings- 
ta", nes mes esame gimę ir gyvename siaurame pasauly- 
je (t.p.). “Man atrodo, kad tasai žvilgis, kurį mum atveria 
evoliucija Omegos linkui glūdi anapus mūsų gyvensenos. 
Ir aš bijau, kad šis žvilgis į neaprėpiamus laiko tolius ma- 
ža mum padės ten, kur reikės apspręsti artimuosius mūsų 
ankšto gyvenimo istorijos tikslus“ (p. 60). Ar šie Portmanno 


274 


žodžiai nėra teisūs? Pažiūrėkime tik kiek arčiau į konkretaus 
asmens reikšmę Teilhardo filosofinėje sistemoje. 

Visų pirma Teilhardas niekur aiškiai nekalba nei apie 
atskiro asmens nemirtingumą, nei apie pomirtinį jo likimą. 
Tiesa, jis yra įsitikinęs, kad ateityje esama ne tik tolimesnio, 
bet ir aukštesnio mūsų gyvenimo“, tačiau čia pat priduria: 
“kažkokia bent kolektyvine lytimi“.** Asmeninis nemirtingu- 
mas jam lieka neaiškus ir net neįdomus. “Kas liečia mane 
pati“, rašo Teilhardas, “tai aš visiškai maža domiuosi, ar aš 
mirtį pergyvensiu. Tei mano gyvenimo vaisiai bus nemirtin- 
gi, tai man visai vistiek, ar aš pats šiame nemirtingume 
dalyvausiu ar ne. Sakau tai visai nuoširdžiai: mano asmeni- 
nis išganymas manęs nedomina. Esu laimingas, žinodamas, 
"kad geriausia mano dalis gyvens kažkame, kas yra gražesnis 
ir didesnis“ (VI, 153). Tai lygiai tas pat, ką jau Horacijus 
yra išreiškęs žinomame savo eilėraštyje “Pastačiau paminklą 
— Exegi monumentum“, kalbėdamas apie savo poeziją, ku- 
rioje jis tikisi gyvensiąs amžinai: “Nevisas mirsiu, gyvens 
mano dalis“. Išmąstytas tačiau ligi galo, šis nesidomėjimas 
savo paties likimu po mirties kaip tik ir paskandina asme- 
nį objektyvinėje pasaulio eigoje: arba biologinėje kartų tą- 
soje (vaikai ir vaikų vaikai), arba kultūrinės kūrybos vyks- 
me (mokslo bei meno kūriniai). Šioje eigoje žmogus gyvena 
toliau arba kaip biologinis pradininkas arba kaip kultūrinis 
savo idėjų objektyvuotojas, bet nieku būdu ne kaip vienkar- 
tinis aš asmenine būtimi. Teilhardas čia betgi pamiršta, kad 
tiek žmonija kaip biologinė rūšis, tiek kaip kultūros kūrėja 
yra mirties visiškai realiai grąsoma. Kritikuodamas pozity- 
vistinę pažangos teoriją, Teilhardas teisingai pastebi: “Kas 
tuo laimima, jei evoliucijos priekyje yra atrandamas koks 
nors židinys, jeigu tačiau šis židinys vieną dieną gali ir tu- 
ri sudužti?*“** Bet ar ši pastaba netinka ir jo paties evoliu- 
cijos teorijai? Tiesa, Teilhardas mėgina Omegą išskirti iš vi- 
suotinės žlugties: ji turinti būti “nepriklausoma nuo evoliu- 

cijos iėgų nuopolio“ (t.p.). Tačiau kas gi yra ši paslaptinga 
Omega? Jeigu ji yra Dievas, tai savaime aišku, kad Jis yra 
nežlungamas. Įeigu betgi ji yra galutinis visatos evoliucijos 
taškas, tai kaip įrodyti, kad šis taškas nebus visuotinė katast- 
rola? Kur tada gyvens ana “geriausia mano dalis“, jeigu 
aš pats negyvensiu? Ir kaip iš viso galima logiškai kalbėti 
apie visatos atbaigimą Olmegos taške, nesprendžiant atskiro 
asmens likimo? Kas gi ten bus atbaigiama, jei man visiš- 
kai yra vistiek, ar aš pats šiame atbaigime dalyvausiu ar ne? 


Be abejo, Teilhardo nesidomėjimą pomirtiniu savo pa- 
ties likimu būtų galima suprasti ne ontologiškai, bet socio- 
logiškai, aiškinant jį kaip stiprų socialinį polinkį, kuris žmo- 
gų tiek paskandina visuomeninėje veikloje, tiek persunkia 
rūpesčiu kitais, jog jo paties asmuo tarsi pradingsta iš akių: 
jis visas tokiu atveju savo artime bei šiojo meilėje. Tačiau 
šitokia samprata griūva, prisiminus Teilhardo laiškus, ra- 
šytus pirmojo pasaulinio karo metu, kuriame ir jis pats daly- 
vavo. Iš šių laiškų aiškiai matyti, kad Teilhardas nevertina 
ne tik savo paties, bet ir kitų asmens. Karas jam atrodo 
esąs parama gamtos išsivystymui; jis pats jaučiąs didelę gar- 
bę kare dalyvauti ir tuo prisidėti prie šio išsivystymo; jis 
apgailestauja, kad kaip kunigas turįs eiti sanitaro pareigas, 
vadinasi, tikrai vykdyti meilės pareigą kito asmens atžvilgiu; 
jis betgi “šimtą kartų mieliau mėtytų granatas ir šaudytų 
iš kulkosvaidžio" ir “tuo būdu būtų daugiau kunigas“, ne- 
gu tvarstydamas sužeistųjų žaizdas“? Ir čia pat Teilhardas 
pateikia sukrečiantį klausimą: “Argi kunigas nėra tasai, kuris 
išlaiko gyvenimo pusiausyvrą?“ (t.p.). Šio teiginio prasmė yra 
ta, kad mirtis ir gyvybė turinčios būti pusiausvyroje. Karas 
kaip mirties skleidimas sunaikina eilę nereikalingų gyvybių 
ir todėl šią pusiausyvrą palaiko, įsijungdamas tuo būdu į vi- 
suotinę evoliuciją. Tei tad karas yra prasiveržęs, tai kunigo 
uždavinys yra ne gelbėti gyvybę, bet ją naikinti ir tuo būdu 
savo veikla prisidėti prie gyvenimo pusiausvyros išlaikymo. 

Todėl Teilhardas ir nori šimtą kartų mieliau žudyti, mė- 
tydamas granatas ir šaudydamas, bet ne gelbėti sužeistuo- 
sius ir tuo būdu būti “atliekamas", kaip jis žodiškai vadi- 
na sanitarinį savo darbą (t.p.). Jis kalba net apie “karo 
estetiką“, kurią tačiau galįs patirti tik tada, “kai kvėpuotų 
stipria pirmųjų linijų atmosfera“: todėl jį nuolatos pagau- 
nąs “fronto ilgesys" (t.p.). Einant karui į galą, Teilhardas 
yra parašęs specialų rašinį “Fronto ilgesys — La nostalgie 
du Front“ (1917). 

Tai nėra nei Teilhardo socialinis polinkis, nei “evoliu- 
cijos komisaro jausmų šaltis“, kaip tai jam prikiša E. Ben- 
zas“* "Tai tik visiškai logiška išvada iš blogio sampratos, 
kaip ją randame Teilhardo sistemoje. Piešdamas savo vei- 
kale “Le Phėnomėne humain“ visatos išsivystymą arba, kaip 
jis pats sako, pateikdamas “visatą apimančią apžvalgą“** jis 
“niekur neištarė žodžio skausmas ar kaltė“ (p. 308). Tai 
prisipažįsta jis pats. Bet kaip tik tai davė pagrindo šios kny- 
gos skaitytojam nustebti ir jo “optimizmą laikyti naiviu ar 
net perdėtu“ (t.p.). Todėl leisdamas naują minėto veikalo 
laidą (1948), jis prikergė trumputį priedą, pavadinęs jį “Ke- 
letas pastabų apie blogio rangą bei vaidmenį evoliuciniame 
pasaulyje“ (p. 308-311). Tau pats šių pastabų trumpumas 
yra būdingas Teilhardo nusistatymui. Blogio klausimas yra 
toks sunkus, jog jis savaime kiekvienoje filosofijoje pažadi- 
na ilgų ilgiausius svarstymus. Tuo tarpu Teilhardui jis su- 
telpa trijuose puslapiuose. Juo susidomi jis tik tada, kai jo 
vizijom padaromas priekaištas, esą jos esančios naivios. "Tada 
jis ginasi ir teigia, esą “blogis tiesiog kyšote kyšo iš visų jo 
atstovaujamos sistemos skylučių, plyšių ir sunėrimų" (p. 308). 
Tačiau ir vėl: blogiu Teilhardas vadina evoliucijos mėgini- 
mus, jos formų dingimą, augimą, mąstymo atbudimą “tam- 
sioje visatoje“ (p. 309) ir kitus išsivystymo netobulumus. 
Jis mini taip pat, kad “vidun besitelkianti visata“ savaime 
reikalauja “vargo visatos, nuodėmės visatos, skausmo visa- 

tos", nes už “tvarką ir vidun linkimą“, kaip ir už “lipimą 
kalnų viršūnėn“ arba už “oro erdvės apvaldymą“ reikia 
“brangiai užmokėti" (p. 310). Todėl visiškai nuosekliai 'Teil- 
hardas ir daro išvadą: “Skausmas ir kaltė, ašaros ir krau- 
jas yra ištisai antriniai produktai, pagaminti noogenezės jos 
veikimo metu“ (p. 310). Kokio tad ypatingo vaidmens ga- 
lėtų turėti šie antriniai produktai? Ir kodėl reiktų dėl jų 
jaudintis? Svarbu tik, kad pirminis produktas, būtent, visuo- 
tinė evoliucija kaip sąmonės augimas ir noosferos kūrima- 
sis bei jos atbaigimas Ommegos taške būtų pasiekiamas. O 
tai, pasak, Teilhardo, yra tikra. Todėl ką gi reiškia “tiek 
daug nelaimių, palyginus jas su vienu vieninteliu šventuo- 
ju“ (p. 309). Teilhardas net cituoja Kristaus žodžius (p. 
309): “Neišvengiamas dalykas, kad neatsirastų papiktinimų“ 
(Lk. 17,1). Tačiau tolimesnės Kristaus pastabos, “bet var- 
gas tam, per kurį jie ateina“ (t.p.) jau nebėra, nes tai yra 
pasmerkimas, netelpąs Teilhardo sistemon. Juk kaip galima 
būtų smerkti evoliucijos antrinius produktus? Argi jie kalti, 
kad yra antriniai, o ne pirminiai? Argi kalta evoliucija, 
kad nepajėgianti iš sykio pagaminti anų pirminių produktų 
be atmatų? Krikščioniui visa tai skamba labai keistai, nes, 
šitaip sumenkinus nuodėmę bei kaltę, ir Kristaus mirtis at- 
rodo tarsi koks nesusipratimas: Kristus mirė dėl antrinių 
produktų, dėl obliuojamos lentos skiedrų, nesuvokęs, kad vi- 
sa tai neverta ne tik mirties, bet net nė gilesnio svarstymo... 


Jeigu betgi klaustume, iš kur Teilhardo sistemoje kyla 
šis blogio sumenkinimas ir tuo pačiu žiaurus kenčiančio bei 
puolusio žmogaus nepaisymas, tai atsakymas būtų tik vie- 
nas: iš evoliucinės pažangos. Viename laiške iš Pekino (1941) 
"Teilhardas rašo, kad esame atsidūrę akivaizdoje didžiulio 
žmonijos skilimo, pažadinto “tikėjimo ar netikėjimo į dva- 
sinę kolektyvinę žemės pažangą“: vieni šią pažangą tikį ir 
todėl apsisprendžią už ateitį, kiti šia pažanga netikį ir todėl 
telkiąsi apie dabartį. Teilhardas, be abejo, laiko save “pa- 

žangos idėjos bei tikrovės gynėju“ ir ryžtasi “pasipriešinti 
kiekvienam, kuris šią pažangą neigtų religiniais ar pasauli- 
niais motyvais“.*" Tis eina su visais, kurie pažangą pripa- 
žįsta, vistiek ar jie būtų krikščionys ar nekrikščionys, nes 
visi šie žmonės sudarą “vienalytę kategoriją“ (V, 110): tai 
“Sventoji Sąjunga" arba “bendras frontas“ tų, “kurie tiki, 
ad visata žengia priekin ir kad esame pašaukti šią jos pa- 
žangą įtaigoti“ (t.p.). Kame ši pažanga glūdi, esame jau mi- 
nėję (plg. III, 3). Čia galima būtų tik papildyti, kad Teil- 
hardas, aprašinėdamas pirmą atominės bombos sprogdinimą 
Arizonos smėlynuose, dideliu užsidegimu piešia evoliucinės 
pažangos vaizdą, kuris bombos žybtelėjimu jam išsklaidęs 
“visas abejones" (V, 193). Štai šio vaizdo santrauka: 1. me- 
džiagos įgyvybinimas, sudarant ant-molekules, 2. žmogaus 
organizmo pertvarkymas hormonais, paveldėjimo bei lyties 
kontrole, 3. vidinis sielos laisvėjimas psichoanalitinių jėgų 
pagalba, 4. pažadinimas bei apjungimas protinių jėgų, snau- 
džiančių žmonių masėje (kažkas panašaus į kiniečių “kultū- 
rinę revoliuciją'). Žmogus vis labiau suvokiąs, kad jam reikią 
ne tik daugintis bei turtėti mechaniškai, bet ir “biologiš- 
kai save didinti bei atbaigti“ (V, 192-93). Kad tai žmogus 
pasieks, Teilhardas nė kiek neabejoja. "Tiesa, esama galimy- 
bės, kad žmogus nuo šio pašaukimo nusisuktų ir tuo būdu 
žengtų į “kolektyvinę mirtį“ (V, 393). Tačiau tai esanti 
tik galimybė. Tos išraiška esąs nuobodis. Be abejo, nuobo- 
dis yra, pasak Teilhardo, evoliucijos “priešas nr. 1* (V, 194). 
Juk viso pasaulio viltis telkiasi žmoguje. Užtat žmogus ne- 
galėtų sustoti ar susmukti, nesužlugdydamas tuo pačiu ir vi- 
satos. O tai esąs, pasak Teilhardo, absurdas.*" 

Šiame tikėjime į visuotinę pažangą kaip tik ir glūdi 
konkretaus asmens nuvertinimo šaknys. Sutikime valandėlę, 
kad žmonija tikrai eina pažangos keliu ir kad ji po mili- 
jonų metų — Teilhardas nuolatos pabrėžia, kad dar turime 
prieš save milijonus metų ir kad žmogus kaip visatos ap- 

raiška yra dar labai jaunas (plg. V, 95, 99) — pasieks ant- 
žmogišką savo išsivystymo laipsnį. Tačiau čia pasilieka neat- 
sakytas klausimas: kas atsitinka su visais tais asmenimis, 
kurie jau yra mirę ir kurie anų milijonų metų eigos metu 
dar mirs, būsimo antžmogiškumo nepasiekę, noosferoje neda- 
lyvavę ir todėl evoliucijos pralenkti? Jeigu jie yra dingę — 
"Teilhardas, kaip sakyta, asmeninio nemirtingumo niekur ne- 
pabrėžia —, tai asmuo tada yra tik priemonė, tik trąša sau- 
jelei išrinktųjų evoliucijos pabaigoje. Tačiau kuo anie iš- 
rinktieji yra vertesni už visus kitus buvusius žmones, jei 
asmuo yra vienkartinis, nepakeičiamas, pats sau tikslas? Ar 
tokiu atveju gali vienas asmuo būti trąša kitam asmeniui? 
Čia kaip tik ir išeina aikštėn tai, ką N. Berdjaevas vadi- 
na “istorijos gundymu".** Tai gundymas paaukoti asmenį 
kokiam nors “kilniam? reikalui, turinčiam bendruomeninės 
ar net visuotinės reikšmės; gundymas, kurį gražiai išreiškė 
Kaifas, reikalaudamas, kad Kristus, nors ir nekaltas, būtų nu- 
žudytas žydų tautos labui (plg. Jn. 11, 47-53). Šiam gun- 
dymui pasiduoda kiekviena pažangos teorija, vistiek ar ji 
būtų Apšvietos ar marksizmo. Šiam gundymui yra pasidavu- 
si ir Teilhardo teorija, nespręsdama klausimo, koks likimas 
ištinka tuos, kurie lieka šalia anos visuotinės smegeninės 
kaip visiško žinojimo ir pilnutinės laisvės laido. Teilhardo 
šalininkų atsakymas, esą šie žmonės po savo mirties “susi- 
jungs meilėje su Omega“? yra krikščioniškas, bet ne teil- 
hardiškas. Krikščionybė, nesiremdama jokia evoliucija, atskiro 
asmens likimą sudeda į jo paties sąžinės ir į Kristaus at- 
pirkimo rankas. Todėl jei žmogus gyvena pagal savo sąži- 
nę, tai po Kristaus jis iš tikro, baigęs savo žemiškąją kelio- 
nę, susijungs meilėje su Dievu, vistiek ar jis būtų Naujosios 
Gvinejos laukinis ar kokios nors amerikietiškos kolegijos psi- 
chologijos profesorius. Tačiau Teilhardo sistemoje šitoks at- 
sakymas yra sprogdinantis visą jo filosofiją. Tuk jeigu asmens 
likimas priklauso nuo Kristaus (objektyviai) ir nuo paties 

žmogaus sąžinės (subjektyviai), tai kam tada yra reikalinga 
visa ta evoliucija? Kokios reikšmės turi tada anos noosferos 
kūrimasis ir asmenų įjungimas į šią visuotinę ant-sąmonę 
ir ant-meilę? Ką anoj "hipercelėj' ir “megasintezėj' dalyvau- 
ją asmens turės daugiau, negu mes, kurie joje nedalyvau- 
jame? Ir štai, Teilhardas čia kaip tik ir atsiduria prieš di- 
lemą: arba išganymas priklauso nuo Kristaus ir Žmogaus 
sąžinės ir tada visi asmens yra lygūs, pradedant pirmuoju 
žmogumi ir baigiant paskutiniuoju, arba jis priklauso nuo 
evoliucijos eigos, ir tada visi buvusieji bei būsimieji asmens 
ligi anos “megasintezės" yra tik pakopa išrinktiesiems. Pirmo- 
ji šios dilemos dalis yra krikščioniškas atsakymas, antroji — 
teilhardiškas, nes loginiu būtinumu plaukiąs iš visos jo sis- 
temos. Todėl net ir Teilhardo šalininkai sutinka,kad evoliu- 
ciją “veda mažiau nei 2 procentai; kiti tik dirvą paruošia“.*? 
Bet kaip tik čia ir pasirodo, kiek šiuo atžvilgiu "Teil- 
hardas yra nutolęs nuo Krikščionybės, kuri atskiro bei kon- 
kretaus asmens likimą laiko pirmaeiliu savo rūpesčiu ir jį 
sprendžia čia pat jo gyvenimo pabaigoje, nelaukdama mili- 
jonų metų, kol susikurs “mąstantis apdangalas“ ar meilė įgis 
“individų sintezės“ lygį. Krikščionybei yra visiškai nesvarbu, 
ar mes aną noosferą pasieksime. Jai tik svarbu, ar mes jau 
šiandien pavalgydinsime alkaną, pridengsime nuogą, pagir- 
dysime alkstanti, aplankysime ligonį ir kalinį (plg. Mt. 25, 
34-46). Šį mąstą Krikščionybė taiko ne tik dabar atskiram 
žmogui, bet ji laiko jį paties Kristaus paskelbtu mąstu ir ta- 
da, kai Jis ateis kaip Teisėjas, vadinasi, kai pasaulis jau bus 
atsidūręs Omegos taške. O tai Krikščionybė daro todėl, kad 
jai kiekvienas asmuo turi nelygstamos vertės. Tuo tarpu 
Teilhardo sistemoje ši vertė nublunka, nes asmuo joje yra 
tik evoliucijos bangų telkinys, o ne vienkartinis tikslas pats 
sau. Argi nebūdinga, kad Teilhardui asmuo arba, kaip jis 
sako, “tai, kas žmoguje vadinama jo "Aš", yra ne kas kita 
kaip į save pačią atomiškai reflektuojanti banga“ (V, 193). 

Tada, žinoma, žmogiškieji asmens tarsi potvynio bangos atei- 
na ir praeina, nesudarydami ypatingos problemos ir nerei- 
kalaudami ypatingo sprendimo, nes šios bangos neturi nė 
ypatingos vertės: jos yra tik evoliucijos potvynio individu- 
alinė, pranykstanti, kintanti išraiška. Juokinga juk būtų jūros 
bangai teikti kažkokios nelygstamos reikšmės. Reikšminga yra 
tik pati jūra, o ne banga, kuri į krantą “ripuliuodama dy- 
la" (Putinas). Tačiau šitokia sistema, kurioje asmuo yra tik 
banga, ir užsitarnauja to paties priekaišto, kurį Berdjaevas 
daro kiekvienai pažangos teorijai: “Ji sukelia prieš save reli- 
ginę bei dorinę Žmonijos sąmonę“, todėl “nėra ir negali 
būti pripažinta kaip teisinga“."* "Tuo labiau ji negali būti 
pripažinta krikščioniška. Teilhardo šalininkų pažiūra, esą 
“cal nė viena filosofija savo pagrinduose taip neiškėlė žmo- 
gaus, kaip Teilhardo“,?* yra dviprasmė: Teilhardo filosofija 
iškėlė žmogų kaip rūšį (phylum), tačiau ji nepaprastai jį su- 
menkino kaip asmenį. Argi Teilhardas nežinotų, kad, ko- 
lektyvui augant bei stiprėjant, mažėja tiek asmens mąstymo 
originalumas, tiek jo apsisprendimo laisvė? O vis dėlto jis 
būsimuoju žmonijos kolektyvu gėrisi ir jo laukia, tarsi jis 
nejaustų, kad šis visuotinis kolektyvas vieną dieną gali virs- 
ti diktatūra, užgniaužiančia kiekvieną asmens mintį ir kiek- 
vieną jo laisvą elgesį. O tikėtis, esą ana “megasintezė" būsian- 
ti vadovaujama išminties bei meilės pilnų vyrų, reiškia arba 
Dievo Karalystės įvykimą perkelti į istorijos eigą arba užliū- 
liuoti save naiviomis, bet pavojingomis išmonėmis. Štai ko- 
dėl aukščiau minėtasis A. Portmannas ir bijosi, kad mūsojo 
pasaulio tamsios jėgos tikisi “iš tokių teorijų išvesti jom pa- 
tinkamą determinizmą ir jį, pridengusios gryno mokslinio 
tyrinėjimo apvalkalu, įjungti į savo pražūtingą darbą“; pra- 
žūtingą todėl, kad šių jėgų sukurtame pasaulyje kaip rie- 
dančiame būtinybės keliu “nebėra jokios vietos laisvam ap- 
sisprendimui“': žiuo atžvilgiu, pasak, Portmanno, Teilhardas 


mus palieka “neramia širdimi“'.** 

7. RELIGIJOS NUVERTINIMAS 


Kokios išvados religijai plaukia iš to, kad Dievas Teil- 
hardo sistemoje yra ne Dievas Kūrėjas, bet tik Dievas iš- 
vystytojas arba žiedėjas? Krikščionybė grindžia religiją tuo, 
kad žmogus kaip asmuo yra tiesioginis Dievo kūrinys, va- 
dinasi, sukurtas iš nebūties be tarpininko ir todėl turįs on- 
tologinį sąlytį su Dievu kaip su savo buvimo autoriumi ir 
pagrindu. Bet ar gali žmogus būti vadinamas Dievo kūriniu 
Teilhardo sistemoje? Be abejo, kasdieniškai kalbant, galima 
jį šitaip vadinti, kaip kiekvieną švarką galima vadinti siu- 
vėjo "kūriniu'. Tačiau kaip yra pačia giliausia, t.y. ontologine 
šio žodžio prasme? Teilhardas mėgina šį klausimą, kaip jau 
esame užsiminę ir aukščiau, apeiti tuo būdu, kad visą klau- 
simo svorį perkelia ne į žmogaus kilmę, o į jo esmę: “Ga- 
lų gale nesvarbu, kaip žmogus yra atsiradęs; svarbu tik kad 
laiduojama jo transcendencija“ (IV, 231). Juo seka ir jo 
šalininkai, teigdami, esą “gal žmogus ir pasilieka žmogumi, 
nesvarbu, kaip jis būtų atsiradęs“.“* "Tačiau įeigų Žmogaus 
kilmė iš tikro būtų tokia nesvarbi, tai kokios prasmės tada 
turėtų visas Teilhardo darbas? Juk visi jo veikalai kaip tik 
ir sprendžia klausimą, kaip žmogus yra iš anos “visatos me- 
džiagos“ kilęs ir kaip jis toliau vis dar kilsiąs, kadangi jis 
dar nėra baigtas. Apie žmogaus transcendenciją arba apie 
jo buvimą kaip esmės skleidimąsi Teilhardas kalba kuo ma- 
žiausia. Iš kitos pusės: kaip galima laiduoti žmogaus trans- 
cendenciją, paliekant šalia jo kilimo klausimą? Juk puodas 
kaip tik todėl nėra molio transcendencija, kad jis yra iš 
to paties molio! O kad molio gabalas yra tuščiaviduris, kad 
jis yra apvalas ar pailgas, kad jis turi rankenėlę ir snapelį, 
— visa tai dar nėra puodo transcendentinės savybės. Kilmė 
— tai pabrėžiame dar sykį — nurodo į esmę, ir tam tikra 
esmė reikalauja tam tikros kilmės. Tai tinka kiekvienam 
padarui, tai tinka ir žmogui. Kaip gali žmogus iškilti savo 

esme viršum gamtos (o tame kaip tik ir glūdi jo transcen- 
dentiškumas), jeigu jis savo kilme išnyra “iš kosminę sub- 
stanciją apimančios srovės“, kuri visur esančią sąmonę jun- 
gia “į vis aukštesnius molekulių telkinius“ (IV, 330)? Ko- 
dėl šis aukštesnis molekulių telkinys turėtų būti transcenden- 
tinis, palyginus jį su žemesniu tų pačių molekulių telki- 
niu? Kodėl tad ši “žmogiškoji molekulė“, kaip žmogų Teil- 
hardas visur vadina, kurioje “medžiaga yra pasiekusi didžiau- 
sią vidinį sudėtingumą ir labiausiai centralizuotą organizaci- 
ią“ (IV, 331), turėtų turėti kažkokią “transcendenciją'? Aukš- 
čiau minėtas olandų teologas P. Smulders mėgina Teilhar- 
do evoliucinę antropologiją pateisinti prielaida, esą Žmogus 
turįs “tiesioginį sąlytį su Dievu ir priklausąs tiesiog nuo 
Dievo“.“* Bet kuo gi yra ši prielaida Teilhardo atveju pa- 
grįsta? Kur gi slypi tasai tiesioginis žmogaus sąlytis su Dievu 
ir toji tiesioginė jo priklausomybė nuo Dievo, jeigu žmogus, 
kaip ir pats Smulders pripažįsta, “atsiranda kaip tikras ir 
vidinis gyvybės srovės tęsinys“ (t.p.)? Gyvybės srovės pra- 
tęsimas žmoguje ir žmogaus samprata kaip šios srovės san- 
talkos pastato jį juk toje pačioje plotmėje, kurioje stovi ir 
visos kitos būtybės, kilusios iš šios visuotinės srovės. Galimas 
daiktas, kad ši srovė yra veikiama Dievo jai įdiegtų ener- 
gijos rūšių (tangentinės ir radialinės). Tačiau ji yra tos ener- 
gijos veikiama visose būtybėse. Kodėl tad žmogus turėtų tu- 
rėti tiesioginį sąlytį su Dievu, o visos kitos būtybės tik ne- 
tiesioginį? Šis Teilhardo sistemoje nieku nepateisinamas žmo- 
gaus išskyrimas kaip tik ir parodo, kad nepakanka šauktis 
žmogaus esmės transcendentiškumo (iš kur mes žinome, kad 
žmogus turi transcendentinę esmę?), aplenkiant jo atsiradi- 
mo klausimą arba aiškinant šį atsiradimą kaip lygų su visų 
kitų būtybių atsiradimu. Jeigu žmogus savo esme yra trans- 
cendentinė būtybė, tai jis yra tada ir transcendentinės kil- 
mės. Ir priešingai, jeigu žmogus nėra transcendentinės kil- 
mės, tai tada jis neturi nė transcendentinės esmės. Iš šios 

dilemos nėra jokios išeities, nes iš kur gi žmogus galėtų gau- 
ti savo transcendentinę esmę, nebūdamas kilęs iš pačios 
Transcendencijos? Žmogaus transcendentiškumas gali būti 
laiduojamas tik tuo atveju, jeigu jis yra Dievo sukurtas iš 
nebūties, vadinasi, yra tiesioginis To kūrinys be jokio tarpi- 
ninko. Teilhardo sistemoje betgi viso to kaip tik nėra. 


1 


Kaip tad santykiuoja su Dievu ši “iš kosminės substan- 
cijos srovės“ (IV, 330) išnirusi “žmogiškoji molekulė“? Kaip 
jau sakyta, Teilhardo sistemoje žmogus nėra sukurtas iš ne- 
būties, nes šioje sistemoje nebūties iš viso nėra, tuo pačiu 
negali būti nė kūrimo iš nebūties. Toje yra tik ano pirmi- 
nio daugio apipavidalinimas, šį daugį vienijant. Žmogus yra 
irgi tik viena šio vienijimo apraiška. Jis kyla iš “visatos me- 
džiagos“ tarpiškai ir iš “gyvybės srovės“ netarpiškai arba tie- 
siog. Kitaip tariant, tarp žmogaus ir Dievo stovi trečias pra- 
das kaip tarpininkas. Sutikime, kad Dievas veikia per minė- 
tas energijos rūšis aną tarpininką, ir šis išvysto iš savęs 
žmogų. Tačiau tokiu atveju žmogus kyla ne iš tiesioginio 
Dievo veiksmo (kūrimas iš nebūties), o iš tiesioginio kokios 
nors energijos, ar medžiagos, ar gyvybės veikimo. Sutikime, 
kad Dievas yra visų šių veiksmų sąlyga ir galutinis pagrin- 
das, nes jei Dievo nebūtų, tai nieko nebūtų. Tačiau Jis stovi 
užnugaryje, veikia tik per energiją, medžiagą, gyvybę, kurios 
jau pačios išvysto žmogų. Dievas Teilhardo sistemoje nestovi 
betgi prieš žmogų taip, jog Jis jį savo veiksmu tiesiog 
paliestų, pašaukdamas jį netarpiškai iš nebūties. Be to 
Dievo veikimas per energiją, medžiagą ir gyvybę on- 
tologiškai yra labai abejotinos vertės. Tai tik hipotezė. Bet 
kam gi Dievas kaip hipotezė yra reikalingas? Juk jeigu visa 
yra “visatos medžiagos“ telkiniai bei suvienyti pavidalai, jei- 
gu šioje medžiagoje veikia dvi energijos rūšys, tai kodėl ne- 
pakanka visų šių jėgų kilti gyviam ir žmogui? Kokiam rei- 
kalui čia dar prikergiamas Dievas? Ar tai nėra nesąmonin- 
gas atkritimas į senąją sampratą, kai buvo manoma, esą 

Dievas reikalingas išaiškinti kiekvienam gamtos įvykiui, kiek- 
vienam naujo padaro pasirodymui pasaulyje, tarsi pasaulis 
neturėtų savos autonomijos, o būtų tik paties Dievo veiklos 
erdvė? Iš tikro, jeigu atidžiau pasklaidytume Teilhardo on- 
tologiją ryšium su dieviškąja veikla pasaulyje, rastume labai 
primityvų šios veiklos supratimą, nes jis įjungia Dievą į kos- 
mologinę pasaulio plotmę, padarydamas Jį evoliucijos pradi- 
ninku, evoliucijos galva ir evoliucijos atbaigėju. Viskas tada 
yra dieviškasis kūrimas, ir kiekvienas padaras yra tiesioginis 
Dievo kūrinys. Šitaip galima kalbėti psichologiškai ir mora- 
liškai. Ontologiškai betgi visa tai yra didžiulis primityvu- 
mas arba — panteizmas. 

"Tiesioginis žmogaus sąlytis su Dievu yra galimas tik ta- 
da, kai žmogus yra Dievo kūrinys iš nebūties, vadinasi, kai 
jo kilmė yra dieviška ne kosmologine, bet ontologine pras- 
me. Kildamas iš nebūties, žmogus esti taip surišamas su Die- 
vu, kad Dievas jam tampa artimesnis negu jis pats sau (šv. 
Bonaventūra). Kadangi tačiau Teilhardo sistemoje žmogus 
nekyla iš nebūties — tai pripažįsta ir Teilhardo šalinin- 
kai: “deja, čia nėra žmogaus kūrimo iš nebūties“ ** —, tai 
jis turi turėti tarpininką, kuris stovi tarp jo ir Dievo ir tik 
per kurį jis patiria Dievo veikimą. Tiesioginio žmogaus są- 
lyčio su Dievu, vadinasi, sąlyčio be tarpininko, "Teilhardo 
sistemoje nėra ir negali būti. Šioje sistemoje žmogus susilie- 
čia tiesiog tik su gyvybės srove, iš kurios jis kyla kaip didžiau- 
sia jos santalka ir kaip labiausiai koncentruota jos moleku- 
lė, Tiesa, kažkur evoliucijos pradžioje glūdi Dievas-Alfa, bet 
žmogus neturi su Juo tiesioginio sąlyčio, nes tarp žmogaus 
ir anos Alfos stovi neaprėpiama daugybė visokių visokiau- 
sių evoliucijos laipsnių. Kažkur evoliucijos gelmėse veikia 
Dievas — “evoliucijos Galva“, bet žmogus ir su šia Galva 
neturi tiesioginio sąlyčio, nes tarp jo ir anos Galvos stovi 
radialinė energija, gamtos dėsniai, gyvybės srovė ir t.t. Kaž- 
kur evoliucijos gale laukia Dievas-Omega, bet nė su juo 

žmogus neturi tiesioginio sąlyčio, nes šį Dievą-Omegą pa- 
sieks tik anasai antžmogis kaip visuotinės smegeninės apraiš- 
ka, o ne atskiri dabarties žmoneliai, kurie evoliucijos eigo- 
je gema ir miršta kaip visuotinės srovės bangos. Nesusipra- 
timas tad yra Teilhardo sistemoje norėti rasti tiesioginį žmo- 
gaus sąlytį su Dievu, žmogaus kaip konkretaus asmens. Juk 
jeigu žmogus visas kyla iš gyvybės sriauto, tai jis ir susisie- 
kia tiesiog tik su šiuo sriautu, o ne su Dievu. 

Tiesioginio sąlyčio su Dievu stoka Teilhardo sistemoje 
turi lemiančios reikšmės ir religijai kaip žmogaus santykiui 
su Dievu. Juk religija, visų pirma krikščioniškoji, yra ne kas 
kita kaip dviasmeninis santykis; vadinasi, santykis tarp žmo- 
gaus kaip asmens ir Dievo kaip asmens: santykis tarp Aš ir 
Tu. Religijoje Dievas yra žmogaus Tu, ir žmogus yra Dievui 
"Tu. Tačiau šis Aš-Tu santykis išskiria bet kokį tarpininką, 
nes ten, kur santykiauja du asmens, negali būti jokio tre- 
čiojo, kuris juodu jungtų. Aš-Tu santykis yra pati tiesiogi- 
nybė. Kad kito asmens “aš taptų manuoju “tu, reikia, kad 
šis “aš man atsivertų, kad mane į save priimtų, kad savo 
egzistenciją sulietų su manąja. Aš-Tu santykis yra esmėje 
susijungimas, kurį vadiname meile. Lyčių santykyje jis eina 
ligi kūnų susijungimo, Dievo ir žmogaus santykyje ligi Die- 
vo ir žmogaus susijungimo Kristuje ir ligi gyvybės paauko- 
jimo už žmogų. Kristus įvykdė šį susijungimą arba meilę 
aukščiausiu laipsniu kaip tik tuo, kad mirė už mus, nes 
“niekas neturi didesnės meilės, kaip ta, kad kas guldo savo 
gyvybę už savo prietelius“ (Jn. 15,13). Krikščionis taip pat 
įvykdo šį santykį aukščiausiu laipsniu, jei gyvena Kristuje 
ir miršta už Kristų. Kur tad čia gali būti vietos kokiam nors 
trečiam pradui, kuris stovėtų tarp žmogaus ir Dievo, tarp 
žmogaus ir Kristaus? O jei toks pradas vis dėlto yra, kaip 
tai ryšku Teilhardo filosofijoje bei teologijoje, tai šis trečia- 
sis pradas kaip tik ir sunaikina aną Aš-Tu santykį. Juk 
negalima mylėti per tarpininką, nes per tarpininką negali- 

ma atsiverti ir kito priimti į save. Jeigu religija yra Aš-Tu 
santykis tarp žmogaus ir Dievo, tai šis santykis reikalauja 
tiesioginio sąlyčio, vadinasi, sąlyčio be tarpininko. Kur toks 
tarpininkas yra, ten tiesioginio sąlyčio nėra. O kur nėra tie- 
sioginio sąlyčio, ten nėra nė Aš-Tu santykio, vadinasi, re- 
ligijos. Tarpininko gi nėra tik tada, jei žmogus yra Dievo 
sukurtas iš nebūties. Todėl tik kūrimo iš nebūties atveju yra 
galimas tiesioginis sąlytis, vadinasi, Aš-Tu santykis arba reli- 
gija. Užtat Teilhardo atveju ir galioja dilema: arba Dievas 
kuria žmogų iš nebūties tiesioginiu savo paties veiksmu, ir 
žmogus tada grindžia religiją ontologiniu sąlyčiu su Dievu, 
arba Dievas leidžia žmogų kildinti kokiam nors tarpininkui 
(energijai, visatos medžiagai, gyvybei), ir tada žmogus ne- 
turi tiesioginio sąlyčio su Dievu, neturėdamas tuo pačiu su 
Juo nė Aš-Tu santykio arba religijos. Teilhardo sistemoje, 
nesant kūrimo iš nebūties, religija netenka ontologinio pag- 
rindo ir yra galima tik kaip psichologiškai-moralinis nusitei- 
kimas. Tačiau grynas psichologinis santykis, neturįs ontolo- 
ginio pagrindo, nėra nei krikščioniškas, nei vertas žmogaus di- 
dybės. 

Šis betgi psichologiškai-moralinis žmogaus apsisprendi- 
mas kaip tik ir klaidina Teilhardo šalininkus, kurie subjek- 
tyvinį religingumą maišo su objektyviniu ano religingumo 
pagrindu arba su religija. Religingumas išauga iš religijos, 
o ne priešingai. Religingumas juk yra ne kas kita, kaip on- 
tologinio žmogaus sąlyčio bei sąryšio suvokimas, pažinimas, 
pripažinimas ir jo vykdymas kasdienoje. Jeigu tad kokioje 
nors filosofinėje sistemoje tokio ontologinio pagrindo nėra, tai 
ir religingumas pakimba ore. Nuosekliai tad Krikščionybė nie- 
kad neremia religijos subjektyviu pasivedimu Dievui, net jei- 
gu šis pasivedimas siektų ir mistinių viršūnių. Krikščionybė 
reikalauja, kad pasivedimas Dievui būtų išraiška to, kad žmo- 
gus yra Dievo kūrinys iš nebūties, vadinasi, išraiška santy- 
kio tarp Kūrėjo ir kūrinio, išraiška ontologinio sąlyčio tarp 

Aš ir "Tu, nes tik tokiu atveju Dievo meilė yra objektyviai 
pagrįsta ir subjektyviai garbinga. Kitaip kodėl gi žmogus tu- 
rėtų mylėti Dievą, jei Dievas nėra Jo Kūrėjas, jei jis ne- 
turi su Juo tiesioginio sąlyčio ir todėl nėra jam "Tu? Žino- 
ma, žmogus gali Dievą ir tokiu atveju pamilti, kaip pamils- 
tama bet koks daiktas ar idėja. Betgi šitokia Dievo "meilė" 
kaip tik ir nėra krikščioniška, nes ji yra savyje tuščia, o, nu- 
kreipta Dievo linkui, net klaidinga. Krikščionybė kaip tik 
ir yra stipri tuo, kad ji nesileidžia būti nuvedama į subjek- 
tyvius klystkelius, bet reikalauja psichologiškai-moralinį san- 
tykį su Dievu arba žmogaus konkretų pasivedimą Dievui 
atremti į ontologinį Kūrėjo-kūrinio santykį, ko "Teilhardo 
sistemoje kaip tik nėra. 

Tiesioginio sąlyčio su Dievu nebuvimas kaip tik ir ver- 
čia Teilhardą maža paisyti, kaip jau minėta, pradžios, o visą 
dėmesį telkti apie pabaigą; maža kalbėti apie Dievą mumy- 
se, apie dabarties Dievą, o labai daug apie Dievą priešais 
mus arba apie ateities Dievą. Dievas kaip mūsų kilmės au- 
torius dingsta evoliucijoje nesurandamai. Užtat labai ryškiai 
šviečia Dievas kaip evoliucijos galas, kurio linkui žygiuoja 
visata. Tai Dievas-Omega, kuriam Teilhardas skiria gražiau- 
sius savo raštų puslapius. Šis Dievas-Omega traukia į save 
gamtą ir žmoniją. Tai lyg atnaujintas Aristotelio “pirmasis 
Judintojas', tačiau visa judinąs “iš priekio“, kaip pats Teil- 
hardas sako: “Šaka kyla ne kamieno nešama, bet traukia- 
ma to, kas bus“ (III, 323). Tai būdingas posakis, kuriame 
yra sutraukta visa teilhardinė religijos samprata. Dievas, su 
kuriuo žmogus santykiuoja, yra ateities Dievas, stovįs visa- 
tos kelio pabaigoje. Religija yra Teilhardui “laukimo ir vil- 
ties jėga" (IV, 337). Be abejo, tai skamba labai gražiai ir 
beveik krikščioniškai, nes ir Krikščionybė kalba apie Dievą 
kaip Atbaigėją, kurio laukiame “dūsaudami ir vaitodami šia- 
me ašarų klonyje“ (Salve, Regina; plg. Rom. 8, 23-24). Ta- 
čiau šis mūsų lūkestis bei viltis yra pagrįsti tik tada, jei esa- 

me su Dievu susieti tiesioginiu būdu; vadinasi, jei esame ki- 
lę tiesioginiu Jo veiksmu ir todėl esame tiesioginiai Jo kū- 
riniai tikra šio žodžio prasme. Jeigu betgi savo kilme nesa- 
me susieti su Dievu netarpiškai, jei liečiamės su Juo tik per 
kokį nors tarpininką, tai kokiu būdu susijungsime su Tuo 
meilėje evoliucijos pabaigoje? Kas mus suriš tiesiog su Dievu 
ateityje, jei tokio ryšio su Juo neturime dabartyje? Be to, 
ką gi reiškia man šis “Dievas priešais mus" arba “ateities Die- 
vas', jeigu ašen kaip konkretus dabartinis asmuo To nepa- 
siekiu — paprasčiausiai todėl, kad mirsiu pirma, negu su- 
siformuos ana hipercelė bei megasintezė kaip evoliucijos at- 
baiga? Ką gi reiškia tasai Dievas-Omega visiem tiem bilijo- 
nam žmonių, kuriuos evoliucijos sriautas jau yra pralenkęs 
ir toliau vis labiau pralenks? Koks jų likimas? "Teilhardas 
ir jo šalininkai pamiršta, kad savisąmonė yra visų pirma 
klausimas atkreiptas į manąjį Aš. Tai žvilgsnis į save patį, 
o ne į kažkokį neaprėpiamą tolį; tai atsigręžimas į mano 
absoliutinę dabartį, o ne nusikreipimas į absoliutinę ateitį. 
Savisąmonė yra visų pirma mano paties likimo sąmonė. Ir 
kol šis mano paties likimas man pačiam nėra išspręstas, 
tol bet koks nurodymas į būsimuosius amžius, į anuos bili- 
jonus metų, kurie dar žmonijos laukią, lieka man be jokios 
prasmės. Dievas priešais mane yra mano Dievas tik tuo at- 
veju, jei Jis visų pirma yra Dievas manyje, vadinasi, ma- 
no dabarties Dievas. Teilhardo sistemoje šio “Dievo manyje“ 
arba “dabarties Dievo? kaip tik nėra. O Jo nesant, anasai 
“Dievas priešais mus' arba "ateities Dievas' darosi toks toli- 
mas, tarsi žiūrėtum į Jį pro apverstą teleskopą, kaip teisin- 
gai pastebi E. Benzas.“" 

Nukėlus Dievą į evoliucijos pradžią, į evoliucijos gel- 
mes ir į evoliucijos galą, padarius Jį evoliucijos sąlyga bei 
pagrindu, bet atitraukus Jį nuo atskiro žmogaus kaip asmens 
kilmės, darosi negalimas nė minėtas Aš-Tu santykis su tokiu 
Dievu. Kokiu būdu šis Dievas gali būti mano Tu? Juk aš 

net nežinau, ar jis iš viso yra asmeninis! Evoliucijos sąly- 
ga, veiksnys ir galas nebūtinai turi būti asmeninis, nes pati 
evoliucija nėra asmeninis vyksmas. Kaip tad galėčiau aš šią 
evoliucijos sąlygą garbinti? Kaip galėčiau šiam evoliucijos 
veiksniui nusikalsti ir prašyti jį atleidimo? Kaip galėčiau 
anam evoliucijos galui aukotis ir jaustis jo įpareigotam sa- 
voje sąžinėje? Visi šie religiniai veiksmai darosi prasmingi 
tik tada, jei Dievas yra mano Tu: mano Kūrėjas ir mano 
Viešpats, mano Tėvas ir mano Draugas. Visi jie tačiau lieka 
absurdiški, jei Dievas yra evoliucijos Dievas; vadinasi, jei 
Jis pasiekia mane tik per kokį nors tarpininką, nes toks Die- 
vas nėra man Tu, ir ašen nesu Jam Tu. Jeigu žmogus Teil- 
hardo sistemoje ir galėtų turėti kokią nors religiją, tai ji bū- 
tų ne Aš-Tu santykis su Dievu, bet kažkoks bendras santy- 
kis su anuo tarpinininku, per kurį Dievas mane veikia, bū- 
tent: santykis su medžiaga. 

Šitokios "religijos" pradų kaip tik ir žymu Teilhardo pa- 
saulėžiūroje, o ypač jo mistikoje, kurioje Dievas kaip žmo- 
gaus Tu ištirpsta kažkokiose bendrybėse, virsdamas visuoti- 
niu fluidu, viską, tiesa, perskverbiančiu, tačiau kaip tik todėl 
neasmeniniu. Net ir Kristus Teilhardo vizijose netenka as- 
meninių bruožų. Mistiniame savo rašinyje “Pasaulio Mišios" 
Teilhardas regi Kristaus krūtinėje “tiktai žėrinčią krosnį“. 
Toliau žodiškai: “Ir juo labiau aš įsižiūriu į šią degančią 
liepsną, juo labiau man atrodo, kad Tavo Kūno apibrai- 
žos tirpsta, kad jos vis labiau plečiasi be ribų, kol galų gale 
Tavyje neregiu jokių kitų bruožų, o tik liepsnojančio pasau- 
lio pavidalą“. Kristaus susiliejimas su pasauliu čia išeina 
aikštėn visu ryškumu — tegu ir mistinėje vizijoje, kuri bet- 
gi yra ne kas kita kaip Teilhardo ontologijos iliustracija. 
Tai nėra joks Kristaus išleidimas “iš aristotelinio narvo“ ir 
Jo sugrąžinimas “į šv. Povilo Jam nurodytą vietą — visa- 
tos centrą“,** kaip norėtų visas šias vizijas aiškinti "Veilhar- 
do šalininkai. Nes visų pirma Bažnyčia niekad nebuvo Kris- 

taus į tokį narvą uždariusi(plg. viduramžių pasaulėvaizdį, 
kur Kristus kaip tik yra visatos centre), o antra, Kristus yra 
visatos centras anaiptol ne kosmologine, vadinasi evoliucijos 
prasme, kaip tai gražiai pastebi vokiečių dogmatikas L. Schef- 
fczykas, kritikuodamas "Teilhardo “kosminį Kristų“: Kristus 
“kaip galutinis kūrybinis visatos pagrindas kaip tik neprivalo 
būti suprastas kosmologiškai, o kaip antpasaulinė galybė bei 
tikrovė".'“? Kitaip tariant, Jis neprivalo ištirpti pasaulyje, 
virsdamas jo pavidalu. Mistinės vizijos turi savo prasmę, 
o ši prasmė atsiskleidžia mistiko ontologijoje ir dogmatikoje. 
Teilhardas yra, tur būt, vienintelis krikščionis, parašęs 
maldą medžiagai. "Vai žinomos maldos “Anima Christi, 
sanctifica me“ perdirbimas: “Medžiaga, kuri žavi ir stiprini; 
medžiaga, kuri glamonėji ir grūdini; medžiaga, kuri turtini 
ir griauni, — pasitikėdamas dangiškąja įtaka, padariusia ta- 
vo vandenis kvepiančius bei švarius, aš pasiduodu tavo ga- 
lingiem sluogsniam. Kristaus jėga yra įėjusi į tave! Tad pri- 
trauk mane savo trauka, maitink mane savo gyvybės sulti- 
mis, stiprink mane savo stangrumu! Savo šėlsmu išvaduok 
mane! Ir galop sudievink mane savimi pačia“ (II, 122). Tai 
anaiptol ne piktažodžiavimas. Tai Teilhardo teologijos sant- 
rauka. Dieviškoji Kristaus jėga yra perėjusi į medžiagą, ją 
apvaliusi (nuo ko?) ir perkeitusi. Todėl dabar žmogus ir 
mezga santykį su šia “visagalinčia' medžiaga, melsdamas ją 
įvykdyti tai, ko krikščionis paprastai prašo iš Dievo, būtent: 
jį stiprinti, vaduoti, laisvinti ir sudievinti. Ir tai labai nuo- 
seklu. Tiesiog iš medžiagos kilęs ir esmingai joje laikąsis, 
žmogus jaučia sąlytį su savo kilme bei nešėju taip stipriai, 
jog šis sąlytis, išgyventas ligi galo, virsta religiniu garbini- 
mo santykiu. Medžiaga atsistoja Dievo vietoje ir Dievui 
atstovauja. Ti nėra, kaip šv. Pranciškaus Asyžiečio “Saulės 
Giesmėje", nurodymas į Dievą: “De Te, Altissimo, porta 
significatione“. Ne! Teilhardui medžiaga yra Dievo vietinin- 
kė. Tai tasai tarpininkas, stovįs tarp žmogaus ir Dievo. To- 

dėl į jį ir krypsta visų pirma žmogaus religingumas. Aukš- 
čiau minėta loginė būtinybė, kad žmogus, kilęs iš medžiagos 
ar iš gyvybės, gali turėti tiesioginį ir tuo pačiu religinį san- 
tykį tik su šiuo savo šaltiniu, o ne su Dievu, Teilhardo 
maldoje medžiagai kaip tik ir pasitvirtina egzistenciniu pa- 
vidalu. 

Bet kaip tik todėl Teilhardas ir apverčia aukštyn kojo- 
mis visa, kas Krikščionybėje priskiriama Dievui. “O Galinga- 
sis ir Dieviškasis, sakyk, koks Tavo vardas?“, klausia "Teil- 
hardas savo vizijose. Atsakymas: “Aš esu ugnis, kuri degina; 
vanduo, kuris verčia; meilė, kuri atveria; tiesa, kuri praeina 
(nuostabus tiesos pavadinimas, Mc.). Aš esu visa, kas ver- 
žiasi; visa, kas atsinaujina; visa, kas atsipalaiduoja; visa, kas 
susijungia; aš esu jėga, patyrimas, pažanga; aš esu Medžia- 
ga — štai, kas esu“.'"!" Ar tai neprimena mum Mozės klau- 
simo, kai šis išvydo dykumose degantį ir nesudegantį erš- 
kėtkrūmį? Tačiau koks milžiniškas atsakymų skirtumas. Die- 
vas Mozei atsakė: “Esu, kurs esu" (Iš 3,14). Šiame atsaky- 
me krikščioniškoji tradicija matė Dievo esmę: būti yra Dievo 
esmė. Dievas tuo ir peržengia kiekvieną būtybę kad To esmė 
yra buvimas ir kad todėl Jis yra pati Būtis (ipsum esse). 
Atsakydamas Teilhardui, Dievas pasivadina medžiaga ir susi- 
lieja su jos tapsmu (atkreipkime dėmesio į visus tuos vyksmo 
veiksmažodžius, kuriuos Dievas sau priskiria!). Tai ontologi- 
nis monizmas, kuriame nėra dviejų plotmių, nėra ontologi- 
nio skirtumo tarp būtybės ir Būties, tarp kūrinio ir Kūrė- 
jo. Čia yra tik viena vienintelė plotmė, būtent: visa apiman- 
čios ir išsivystančios medžiagos plotmė. Medžiaga yra tiek 
Dievo vardas, tiek tasai šaltinis, iš kurio plaukia visos pasau- 
lio būtybės, pradedant atomu ir baigiant žmogaus asmeni- 
mi. Visos jos yra vienos vienintelės medžiagos tirštėjimo mo- 
lekulės. O kai ši išsivystanti medžiaga “žmogiškojoje moleku- 
lėje' pasiekia savisąmonės laipsnio, tai sava refleksija ji atsi- 
grįžta pati į save ir išvysta savo didybę bei jėgą. Tada žmo- 

gus — ši sąmoninga “molekulė — ir taria savam šaltiniui: 
“O Medžiaga, tu matai, kaip dreba mano širdis! Sakyk man, 
ko nori, kad ašen daryčiau? (p. 77). Tai šv. Povilo klau- 
simas, kai šis, kelionėje į Damaską apakintas “šviesos iš dan- 
gaus", sukniubęs ant žemės girdėjo Kristaus balsą ir todėl 
Ji klausė: “Viešpatie, ko nori, kad daryčiau?“ (Apd. 9, 3-6). 
Kristaus atsakymas Povilui skambėjo: “Kelkis, eik į miestą, 
tenai tau bus pasakyta, kas tau reikia daryti" (Apd. 3,6). 
Povilas buvo pasiųstas į Bažnyčios bendruomenę. Medžiagos 
atsakymas į tą pati klausimą Teilhardo vizijose skamba: “At- 
verk savo būtį mano įkvėpimui; priimk gelbstinčią žemės 
dvasią" (t.p.). Teilhardas yra siunčiamas į gamtinę visatą. 
Povilui gelbėjimas ateina iš Bažnyčios, Teilhardui iš žemės. 
Gelbstinti dvasia jam yra žemės dvasia. Jeigu betgi Dievo 
vardas yra Medžiaga, tai Dievo Dvasia ir žemės dvasia susi- 
lieja į vieną: “Dievas šviečia medžiagos viršūnėje, kurios sriau- 
tai Jam atnešė dvasią" (p. 87). Išganymas įsijungia į evoliu- 
ciją ir virsta viena jos funkcija. Tokio lūžio su Dievu, jo- 
kio nuodėmės demoniškumo, jokios tragikos istorijos eigoje, 
jokios grėsmės iš anų šv. Povilo minimų tamsybės valdovų 
bei piktybės dvasių (plg. Ef. 6, 12). Dramatinė ir asmeni- 
nė išganymo sąranga bei eiga Teilhardui yra visiškai išsprū- 
dusi iš akių. Jos vietą užima nuoseklus išsivystymas kosmo- 
loginėje plotmėje, kurios sriautai savaime iškelia Dievą iš 
medžiagos gelmių tarsi žvaigždę Kalėdų eglutės viršūnėn. Su 
Kryžiaus drama, prasidėjusia Kalvarijos kalne ir trunkančia 
visą istorijos metą, tai turi labai maža ką bendro. 

Užbaiga 


DIDŽIŲJŲ KLAUSIMŲ REIKŠMĖ 


Šios knygos skaitytojai bus, be abejo, jau pastebėję, kad 
anie trys dabarties klausimai čia buvo svarstomi gana kri- 
tiškai. Autorius mėgino “ištirti dvasias“, kitaip tariant, neti- 
kėti “kiekvienai dvasiai“, kuri sakosi esanti “iš Dievo“, ku- 
rios tačiau pasaulis mielai klausosi (plg. 1 Įn. 4, 1-5). Juk 
Kristus, būdamas “ženklas, kuriam bus prieštaraujama“ (Lk. 
2, 34), niekad nėra pasaulio priimamas užsidegus, nes Evan- 
gelija ne tik skelbia, kad “Dievo Karalystė priartėjo" (Mk. 
1, 15), vadinasi, kad išaušo naujas istorijos metas, bet sy- 
kiu ji ir šaukia: “Darykite atgailą“ (t.p.), vadinasi: “Pasikeis- 
kite“. Naujam istorijos metui reikia ir naujo žmogaus. Ir 
štai, šio atgailos šauksmo, šio vidinio pasikeitimo pasaulis 
kaip tik ir nenori priimti. Tai paliudija visa dvitūkstantme- 
tė Krikščionybės praeitis. Jeigu tad kuriuo nors metu neįpras- 
tai susižavima viena ar kita religine teorija, tai dažniausiai 
dėl to, kad joje Kristus esti skelbiamas ne tik kaip ramybės, bet 
ir kaip kalavijo nešėjas, vadinasi, kaip toks, kokiu Jis pats 
nenorėjo būti (plg. Mt. 10, 34-36). Pasauliui mielas, tačiau 
netikras, Kristus paprastai ir esti tokio susižavėjimo pagrin- 
das. Nūn tiek pasaulio sekuliarizacija, tiek evangelijų nu- 
mitinimas, tiek Teilhard de Chardino evoliucinė filosofija bei 
teologija yra pasidarę šiandien pasauliui taip priimtini, jog 
tik šis vienas dalykas jau verčia mąstantį krikščionį suabejoti 
visų anų teorijų pagrindais ir pabandyti juos giliau patyrinėti 
Krikščionybės šviesoje. Tai ir buvo šios knygos uždavinys. 

Baigdamas savo darbą, autorius norėtų dabar valandėlę 
stabtelti, žvilgtelti, tarsi nuo kalnelio viršūnės, atgal ir pa- 
klausti: Ką visa tai reiškia? Ką reiškia, kad mūsų dienomis 
pasaulis nudievinamas, evangelijos paverčiamos idėjų rinki- 
niu, evoliucija paskelbiama mūsosios egzistencijos lytimi? Vi- 
sa tai juk nėra atsitiktinybė. Tai greičiau kažkokio gilesnio 
dvasios perversmo proverža. Ką tad reiškia ši proverža? Į ką 
ji nurodo? Ko ji iš mūsų reikalauja? — Štai klausimai, ku- 
rie savaime kyla ir prašosi knygos gale bent trumpai atsa- 
komi, kad kritinė minėtų teorijų sklaida būtų pervesta į to- 
limesnį kūrybinį mūsų ryžtą. 


Pasaulio sekuliarizacija, kaip sakyta, stipriai linksta į 
ateizmą — ne tuo, kad ji nudievina pasaulį kosmologinė- 
je jo plotmėje, bet tuo, kad ji atitraukia jį nuo Dievo onto- 
logiškai, vadinasi, paskelbia jį esant autonominį pačiu savo 
buvimu. Pasaulis kaip Viešpaties kūrinys čia dingsta. To vie- 
tą užima pasaulis kaip niekeno daiktas, kurį žmogus pasii- 
ma kaip savo nuosavybę. Nuosekliai tad pasaulio sekuliari- 
zacijos akivaizdoje visu svoriu ir išnyra Dievo problema. Tie- 
sa, šiandien daug kalbama apie tikėjimą — apie jo vidinį 
patyrimą asmens viduje ir viršinį reiškimąsi visuomenės tvar- 
koje —, bet labai maža apie Dievą kaip tikėjimo objektą 
bei pagrindą. Viltinga religijos ateitis grindžiama tuo, esą 
krikščionija jau pasukusi visiškai kita linkme: ji nepasitenki- 
nanti malda bei sakramentais, atgaila bei gerais darbais, bet 
reikalaujanti teisingumo socialiniuose ir tarptautiniuose žmo- 
nių santykiuose, kovojanti už žemiškojo gyvenimo gerinimą 
bei jo sąrangos keitimą ir veikliai remianti pagrindinių žmo- 
gaus teisių vykdymą. Tai regi ir pripažįstą net ateistai. 

Visa tai, be abejo, tiesa. Pakitusios krikščionių sąmonės 

neigti negalima. O vis dėlto čia lieka neatsakytas pats pa- 
grindinis klausimas: kokios reikšmės visa tai turi, jei Dievo 
nėra? Ir atvirkščiai. Sutikime, kad krikščionys minėtų darbų 
nedirbą, kad jie gyveną užsidarę, kad pasaulio svetimybės 
priekaištas juos liečiąs teisingai. Šis priekaištas šiandien juk 
daromas tiek krikščionijos praeičiai, tiek tiem jos dabarties 
atstovam, kurie veiklą kultūrinėje bei socialinėje srityje men- 
kai tevertina arba yra jai net priešingi. Sutikime, kad visa 
tai irgi tiesa. Tačiau ir vėl: kokios reikšmės visa tai turi, 
jei Dievas yra? Tuk krikščionių veikla pasaulyje Dievo nesu- 
kuria, jei Jo nėra. Ir priešingai, kirkščionių neveikla pasau- 
lyje Dievo nesunaikina, jei Jis yra. Ateistai klysta, mėginda- 
mi krikščionių nuodėmėmis grįsti Dievo nebuvimą ir religijos 
neigimą. Tikintieji klysta, mėgindami krikščionių dorybėmis 
grįsti Dievo buvimą ir religijos reikšmę bei ateitį. Visi šie 
abiejų pusių mėginimai yra tik tada prasmingi, jei visų pir- 
ma išsprendžiame klausimą: Yra Dievas ar Jo nėra? Ir štai, 
šitoje vietoje mum kaip tik ir aiškėja, kad Dievo proble- 
ma turi būti keliama bei sprendžiama visiškai kitaip. "Ta- 
čiau kaip? 

Pasaulio sekuliarizacija kaip tik ir atskleidžia šitąjį "kaip". 
Visų pirma neigiamu atžvilgiu. Būdama pasaulio nudievi- 
nimas kosmologinėje bei antropologinėje plotmėje ir šiuo at- 
žvilgiu (bet tiktai šiuo!) pripažinta II Vatikano Susirinki- 
mo (plg. I, 235-36), sekuliarizacija rodo, kad pasaulio re- 
gimybė nėra kelias į Dievą, nes šioje regimybėje Dievas, 
būdamas nereikalingas, nesireiškia ir todėl negali būti joje 
nė randamas. Pasaulio regimybė susiklosto pagal būtinybės 
ir laisvės pradus, kurių pakanka išaiškinti šios regimybės 
kilmei, pavidalam ir kaitai. Šia prasme sekuliarizacija reiš- 
kia dvasios įžvalgą, kur Dievo rasti neįmanoma ir kur anks- 
tesnis mąstymas klydo, To ieškodamas. Tai įžvalga, kad jo- 
kia pasaulio regimybės sritis — nei kilusi iš būtinybės (gam- 
ta), nei iš laisvės (žmoagus kūriniai) — savęs pačios neper- 

žengia ir todėl objektyviai transcendencijos neapreiškia. Sub- 
jektyvaus gi pergyvenimo — sakysime: gamtos grožio ar arti- 
mo meilės — nepakanka, kad jis galėtų būti pagrindas Die- 
vo buvimui. Ir Dievui nesant, nėra jokio loginio prieštara- 
vimo gamta grožėtis ar artimą mylėti. 

Būdama betgi pasaulio nudievinimas ontologinėje srity- 
je, vadinasi, neigdama pasaulį kaip Dievo kūrinį ir šiuo 
atžvilgiu (tačiau irgi tiktai šiuo!) II Vatikano Susirinkimo 
atmesta (plg. I, 15, 204, 210, 211), sekuliarizacija jau vi- 
siškai teigiamai mum rodo, kur Dievo ieškoti, būtent: pa- 
saulio kūriniškume. Tuk jeigu tiesa, kad pasaulį Viešpats su- 
kūręs iš nebūties, tai tokiu atveju Dievas kaip tik ir turi 
būtinu būdu atsiskleisti kūriniškoje pasaulio būties struktū- 
roje, nes kūrinys yra logiškai negalimas be Kūrėjo. Kūri- 
nys yra santykinė sąvoka. Esant vienam šio santykio nariui 
— mūsų atveju pasauliui kaip kūriniui —, turi būtinai bū- 
ti ir kitas jo narys — mūsų atveju pasaulio Kūrėjas arba 
Dievas. Nuosekliai tad atidengus kūriniškąją struktūrą pa- 
saulio būtyje, savaime atsiskleidžia ir Dievo kaip Kūrėjo 
buvimas. Šia prasme sekuliarizacija yra didžiulis mąstančio 
krikščionies iššūkis: ji verčia mus ontologiškai teigti tai, ką 
ji ontologiškai neigia. Ji skatina mus nuo pasaulio regimy- 
bės eiti į pasaulio gelmes, į pačią jo būtį ir joje ieškoti vei- 
kalo sąrangos. Kaip Dievo kūrinys pasaulis juk būna kūri- 
niškai, vadinasi, jis būna kaip veikalas. 

Tai ir yra išeities taškas Dievo problemai. Tai mūsų 
meto kelias į Dievą; tiesa, naujas kelias, tačiau sekuliari- 
zacijos akivaizdoje vienintelis, jeigu norime šį dvasios reiš- 
kinį ne tik kritiškai vertinti, bet ir kūrybiškai nugalėti. Kos- 
mologinės bei antropologinės pasaulio sklaidos šiandien ne- 
pakanka, nes šioje srityje sekuliarizacija yra teisi. Šiandien 
mum reikia ontologinės pasaulio sklaidos, jo būties kaip santy- 
kinės sklaidos, kuri ir turėtų iškelti dienos švieson šios būties 
kūriniškąją struktūrą. Atskleidus gi šią struktūrą, atsiskleis 

ir pasaulio sakrališkumas, nes kūrimas kaip tiesioginis kūri- 
nio santykis su Dievu padaro kūrinį šventą jo būtyje. Pa- 
saulis nėra sakralinis savo regimybėje, bet jis yra sakralinis 
kaip kūrinys. Pasaulis nėra Dievas, bet pasaulis yra Dievo. 
O visa, kas yra Dievo, yra šventa savaime. Tačiau Dievo yra 
pasaulis ne savo apraiškomis, bet savo būties gelme kaip kū- 
rinys. "Todėl kaip kūrinys pasaulis ir yra šventas. Atmesda- 
ma pasaulį kaip kūrinį, sekuliarizacija paneigia šį pačios bū- 
ties šventumą ir tuo būdu viską suveda į vieną pilką, kas- 
dieninę sritį, kurią vadiname profanine: sekuliarizacija virsta 
pasaulio profanizacija. Šiuo atžvilgiu ji yra irgi didžiulis iš- 
šūkis, skatinąs krikščionį atstatyti pasaulio šventumą (consec- 
ratio mundi), tačiau randant jį ne kosmologinėje ar antro- 
pologinėje, bet ontologinėje srityje, vadinasi, ten, kur pasau- 
lis yra grynas santykis su Dievu, vadinasi, kur jis būna kaip 
Viešpaties veikalas, o ne kaip gamtinės būtinybės ar žmo- 
giškosios laisvės padaras. 


Evangelijų numitinimas yra pastanga suprasti Krikščio- 
nybę ne kaip įvykį, bet kaip idėją: įvykis čia turįs mitinio 
pobūdžio ir todėl reiškiąs ne tikrovę, o tik tą ar kitą mintį, 
galimą kartoti bei vykdyti tam tikru elgesiu visur ir vi- 
sados. Šia prasme numitinimas susikerta su pačiu Krikščio- 
nybės pagrindu, būtent: su Dievo tapimu žmogumi Įėzuje 
Kristuje. Pabrėždamas evangelijų istoriškumą, II Vatikano Su- 
sirinkimas tuo pačiu paneigė numitinimo teoriją, vadinasi, 
mėginimą evangelijose pasakojamus įvykius laikyti vaizdiniu 
idėjų apvalkalu, o ne tikroviniais faktais (plg. I, 115-116). 
Literatinių formų — istorinis aprašymas, pranašystė, poezi- 
ja, parabolė — pripažinimas Šventajame Rašte neturi nieko 
bendro su mitu, nes ir literatinės formos gali kalbėti apie 

tikrovinius įvykius, nė kiek nesumenkindamos jų tikrovišku- 
mo, nors ir nebūdamos tokios tikslios kaip grynas istorinis 
aprašymas. Sakysime, “Eiliuotinė Livonijos Kronika“ (13 
šimt. pabaigoje) savo forma yra irgi poezijos kūrinys, pil- 
nas stilistinių ano meto formulų ir nešamas šv. Augustino 
dviejų santvarkų — civitas Dei et civitas diaboli — idėjos. 
Ir vis dėlto jos “autorius niekada sąmoningai nenukrypo 
nuo teisybės ir negalėjo sugalvoti naujų dalykų... Kronikos 
tekstas rodo, kad jos autoriui buvo žinoma daugiau faktų, 
nei jis savo poezijoje apdainavo“ (Z. Ivinskis,Liet.Enciklo- 
pedija V, 397). Argi ne tas pat yra ir su evangelijomis? 
Literatinė forma dažnai įvykį ne tik aprašo, bet ir aiškina, 
ieškodama gilesnės jo prasmės ir egzistencinės jo reikšmės, 
tačiau ji pati savimi anaiptol nepaverčia įvykio idėjos vaiz- 
du arba mitu. Nuosekliai tad formalinė Šventraščio sklai- 
da, taip labai įsipilietinusi dabarties egzegezėje, ir' negali 
nieko esmingo pasakyti apie pagrindinę evangelijų pastangą 
liudyti “įvykusius mūsų tarpe dalykus“ (Lk. 1, 1) bei pa- 
brėžti, kad šis “liudijimas tikras“ (Jn. 21, 24). Šaukdamasi 
literatinių Šventraščio formų kaip įrodymo numitinimo rei- 
kalui, numitinimo teorija nepastebi šios pagrindinės evan- 
gelijų pastangos — skelbti ne idėjas, bet įvykius, nors ir 
nušviestus prisikėlusiojo Jėzaus šviesa. 

Numitinimo akivaizdoje užtat visu aštrumu iškyla ap- 
reiškimo problema. Kas yra apreiškimas: žodis ar įvykis? — 
štai klausimas, kuris virsta krikščionies iššūkiu numitinimo 
atžvilgiu ir kuriam spręsti numitinimas gali būti taip pat 
gera gairė, nurodanti tiek neigiamą, tiek teigiamą šio spren- 
dimo pobūdį. 

Neigiamu atžvilgiu numitinimo teorija kreipia mūsų dė- 
mesį nuo žodžio į įvykį. Mes taip labai jau esame įpratę 
apreiškimą vadinti “Dievo žodžiu“, jog dažnai nė nejaučiame 
kad šis “Dievo žodis' anaiptol nėra idėja ar mintis, bet įvykio 
skelbimas arba pats įvykis kaip toks. Kitaip tariant, žodinė 

apreiškimo lytis yra išstūmusi mūsų sąmonėje įvykinį ap- 
reiškimo turinį. Numitinimo teorija kaip tik ir yra įvykio są- 
monės aptemimo viršūnė. Suvesdama evangelijų turinį į tam 
tikrų idėjų kerygmą, ši teorija taip labai pabrėžia žodį, jog 
jis virsta vieninteliu apreiškimo būdu, iškreipdamas tuo ir 
patį apreiškimą, kaip jis yra Viešpaties duotas žmonijai. Čia 
todėl ir glūdi numitinimo teorijos reikšmė: ji skatina krikš- 
čionį iš naujo atsikreipti į apreiškimą ir iš naujo jį persvars- 
tyti, patikrinant jo turinį. Vykdant šį uždavinį, galima gana 
lengvai pastebėti, kad apreiškimo tarpsnių pradžioje visados 
esama įvykio ir kad Viešpaties nurodymai, įsakymai, pabari- 
mai, grasinimai yra tik išvados iš ano pirmykščio įvykio. 
Apreiškime žmonija esti pastatoma įvykio akivaizdoje ir turi 
jo atžvilgiu apsispręsti. O šiam apsisprendimui Viešpats nu- 
rodo būdų bei priemonių. Jose esama, be abejo, įvairų min- 
čių bei idėjų, tačiau jos niekad nėra be ryšio su anuo įvy- 
kiu. — Štai keletas trumpų pavyzdžių. 

Pats pradinis apreiškimo dalykas yra žmogaus puolimas, 
apsprendęs tiek jo prigimtį, tiek jo žemiškąją istoriją. Gali 
teologai bei egzegetai svarstyti ir ginčytis, kame glūdinti šio 
puolimo esmė ir kokiu būdu jis apimąs visus žmones net 
ir tuo atveju, jei šie būtų kilę iš nevienos poros. Tačiau joks 
krikščionis negali neigti, kad apreiškimas čia perteikia ne fi- 
losofinę idėją, esą blogis yra visuotinis dalykas, bet pasako- 
ja apie visiškai konkretų įvykį (plg. Pr. 3, 1-5), kuriuo blo- 
gis kaip tik ir įsiveržęs į žmogaus gyvenimą (plg. Pr. 4, 5-8). 
Tarp Viešpaties kūrimo, kuris buvęs “geras" (Pr. 1, 10-13), 
net “labai geras“ (Pr. 1, 31), ir žmogaus veikimo, kuris pa- 
sidaręs vargingas, skausmingas (plg. Pr. 3, 1-17) ir kaltas 
(plg. Pr. 4, 13), kaip tik ir glūdi anas mįslingas įvykis, 
vadinamas puolimu arba pirmaprade nuodėme. — Tas pat 
yra ir Nojaus atveju. Jeigu jo religiją, kaip kalbėta pirma- 
me šios knygos skyriuje, ir laikome gamtine religija, tačiau 
ir šiuo atveju Viešpaties apsireiškimas vyko įvykio būdu. 

Dievas paskelbė Nojui besiartinantį tvaną (plg. Pr. 6, 17), 
vadinasi, ne kokią nors idėją, bet tikrą gamtinę katastrolą, 
kuri nusiaubė ano meto žemės plotus. Tis sudarė su Noju- 
mi ir visa gamta savotišką sutartį ir nurodė į vaivorykštę 
kaip šios sutarties bei jos ištikimybės ženklą (plg. Pr. 9, 
12-17), vadinasi, taip pat į įvykį, tegu ir grynai gamtinio 
pobūdžio. — Tas pat yra ir Viešpaties sąjungoje su Abraomu. 
Ir čia Viešpats kalba ne apie kokias nors bendras idėjas 
ar dorinius pamokymus, bet pažada Abraomui kildinti iš jo 
didžią tautą ir duoti jai ištisą kraštą kaip jos gyvenvietę ir 
jos istorijos erdvę (plg. Pr. 15, 4-7), vadinasi, skelbia įvykius, 
nors Abraomas ir nelabai buvo linkęs visa tai tikėti (plg. 
Pr. 15, 8). — Mozės pasiuntinybė yra ištisa istorinių įvy- 
kių grandinė — nuo jo pašaukimo dykumose iš degančio, 
bet nesudegančio erškėtkrūmio (plg. Iš. 3,2), iš kurio Vieš- 
pats taip pat skelbė ne kilnias mintis, bet liepė eiti pas fa- 
raoną ir išvesti tautą iš Egipto (plg. Iš. 3, 10), ligi pat jo 
mirties Nebo kalne, nuo kurio Viešpats jam parodė “Visą 
žemę“ (Atk. 34, 1), kadaise pažadėtą “Abraomui, Izaokui ir 
Jokūbui" (34, 4), vadinasi, kaip anos pradinės sąjungos įvyk- 
dymą. Visa tolimesnė Izraelio tautos istorija buvo ne kas 
kita kaip įvairių įvykių pynė, per kuriuos Viešpats reiškėsi, 
savo tautą čia globodamas bei laimindamas, čia atiduodamas 
priešam bei bausdamas. — Apreiškimo perkėlimas iš istorijos 
į asmenį taip pat prasideda įvykiu, būtent, Jėzaus Kristaus 
gimimu, patraukusiu paskui save kitus įvykius, kaip Erodo 
baimę netekti sosto ir iš to išplaukusias žudynes (plg. Mt. 
2, 3-19), vėliau farizejų bei žydų vyresniųjų sąmokslą prieš 
Kristų (plg. Mt. 21, 15; 26, 4; Mk. 11, 18; Lk. 11, 54. 22, 2), 
Kristaus nužudymą ir To prisikėlimą. Tolimesnė Bažnyčios, 
kaip ir anksčiau Izraelio tautos, istorija irgi yra ne kas kita 
kaip šių įvykių plėtimasis laike bei erdvėje, reikalaująs iš 
žmonių apsisprendimo jų atžvilgiu, kaip kad jo buvo reika- 


302 


laujama iš Adomo, Nojaus, Abraomo ir Mozės su visais jo 
tautiečiais. 

Dievo apsireiškimas žmonijai yra santykis, kuriame vei- 
kia ir Dievas ir žmogus; tai įvykio santykis. "Todėl yra per- 
maža ir net klaidinga apreiškimą vadinti “žodžio klausymu“. 
Viešpaties žodis skelbia įvykį ir reikalauja veiklaus apsispren- 
dimo šio įvykio atžvilgiu. Žodis čia yra arba įvykio paskel- 
bimas, arba jo kaip jau įvykusio pranešimas, arba išvada 
iš šio įvykio, nurodanti žmogaus elgesį jo atžvilgiu. Apreiš- 
kimo žodis niekad nėra žodis be įvykio, t.y. grynai filosofi- 
nė ar dorinė idėja, paskelbta atitrauktine lytimi viršum erd- 
vės bei laiko. Šiuo atžvilgiu numitinimo teorija, stumdama ša- 
lin Evangelijos įvykių tikroviškumą, virsta didžiule teigiama 
krikščionies paskata šį tikroviškumą kaip tik pabrėžti ir ap- 
reiškimą esmėje suprasti kaip įvykį, o ne tik kaip žodį. Tai 
ir yra mūsų meto kelias į Šventraštį; kelias nevisiškai nau- 
jas, nes ir anksčiau buvo kreipiama daugiau dėmesio į tai, 
ką evangelijos apie Kristų pasakoja, o ne į tai, kaip jos 
pasakoja. Tačiau šiandien šisai “ką? numitinimo akivaizdoje 
yra pasidaręs ypatingai svarbus. Juk Šventraščio reikšmė bei 
vertė šiandien yra nuolatos keliama, jį atsidėjus tiriant moks- 
liškai, jį platinant kiekviena proga (net viešbučiuose!), jį 
skaitant tiek pamaldų metu (Dievo Žodžio liturgija), tiek 
studijų būreliuose. Tačiau čia dažnai pamirštama, kad Švent- 
raštis yra reikšmingas bei vertingas ne tiek tuo, kad jis mum 
skelbia eilę dorinių bei socialinių idėjų, kiek tuo, kad jis 
mum pasakoja eilę tikrovinių įvykių, apsprendžiančių tiek 
asmeninį mūsų pačių, tiek visos žmonijos likimą. Užtat da- 
bartinis kirkščionies uždavinys ir yra Šventraščio esmę, reikš- 
mę bei vertę regėti kaip tik šiuose įvykiuose, o jo žodį su- 
prasti kaip šių įvykių perteikimą naujom kartom. Tik at- 
gaivinus įvykio sąmonę Šventraščio atžvilgiu ir šia sąmone 
pagrindus kelią į Šventraštį, numitinimo teorija galės būti 
ne tik kritiškai įvertinta, bet ir kūrybiškai pergalėta. 

Evoliucijos ir religijos santykis taip pat yra krikščionies 
iššūkis ir sykiu paskata šį santykį iš naujo permąstyti ir jį 
giliau suvokti, negu tai regime P. Teilhard de Chardino 
teorijoje. Evoliucija šiandien yra skelbiama egzistencijos lyti- 
mi: ne tik gamta, bet ir žmonija būna išsivystydamos. "Tai 
reiškia: jos būna vyksme, bet ne atbaigtame būsme. Tačiau 
tą patį skelbia juk ir Krikščionybė. Ir jai žemiškasis gyveni- 
mas yra buvimas pakeliui — in via, vadinasi, neatbaigtas, 
kintąs, siekiąs tam tikro tikslo ir tuo skiriąsis nuo amžinojo 
gyvenimo kaip nekintančio būsmo — in termino. Užtat 
čia ir kyla klausimas: kas yra šis "pakeliui" evoliucinei teori- 
jai ir kas jis yra Krikščionybei? Atsakymas, formaliai žiū- 
rint, yra gana lengvas. Evoliucinei teorijai pasaulio vyksmas 
yra nuolatinė pažanga, apsireiškianti visatos vienijimu tiek 
pažinimo, teik meilės srityse. Krikščionybei pasaulio buvimas 
pakeliui yra išganymas — pirmoje eilėje mūsų pačių, o per 
mus ir viso gamtinio pasaulio (plg. Rom. 8, 19-23). Ta- 
čiau šis atsakymas tučtuojau pažadina tolimesnį ir jau patį 
svarbiausią klausimą: kas yra išganymas ir koks jo santykis 
su pažanga? Kalbėdami apie išsivystymo ir kūrimo santykį 
evoliucinėje teorijoje, matėme, kad kūrimas yra supranta- 
mas kaip išsivystymo būdas: Dievas kuria daiktus, juos iš- 
vystydamas arba, tiksliau kalbant, leisdamas jiem išsivystyti 
ir tuo būdu kurti save pačius. "Ten pat matėme, kad šitokia 
kūrimo samprata negali atsispirti nei krikščioniškajai-religi- 
nei, nei filosofinei kritikai. Betgi šis kūrimo ir išsivystymo 
tapatinimas kaip tik ir skatina mus pažvelgti į kitą evoliu- 
cinės teorijos idėją, būtent, į išsivystymo pažangą ir pasvars- 
tyti, kaip ši imanentinė pažanga santykiuoja su Krikščiony- 
bės skelbiamu pasaulio išganymu. 

Evoliucinė teorija, laikydama pasaulio vyksmą pažanga, 
savaime yra nukreipiama į ateitį. Visas jos dėmesys darosi 

sutelktas ne apie tai, kas buvo ar yra, bet apie tai, kas 
dar bus: išsivystymo atbaiga yra pagrindinė šios teorijos idė- 
ja. Šia prasme evoliucinę teoriją galima iš tikro laikyti escha- 
tologine, nes galo (eschaton) sąvoka čia vaidina sprendžia- 
mąjį vaidmenį. Juk tik atbaigos šviesoje galima kalbėti apie 
blogi kaip nepavykusios evoliucijos bandymus, nepaisyti ats- 
kirų nelaimių, nepabrėžti atskiro asmens vertės ir net nesi- 
domėti savu išganymu. Laimingo galo akivaizdoje visa tai 
nublunka, nustoja vertės ir net išnyksta, kaip yra išnykusios 
žemėje dinozaurų rūšys. Pati pažangos sąvoka reikalauja, kad 
pasaulio vyksmas būtų suprastas kaip nuolatinis kilimas aukš- 
tyn, nuolatinis tobulėjimas, kuris vis labiau apimąs pasau- 
lį ir galop pasiekiąs aukščiausio laipsnio, viską sujungdamas 
su Omega kaip galutiniu savo eigos tašku. Nuosekliai tad 
evoliucijos teologijai Dievo Karalystė įvyksta istorijoje. Kaip 
kad kūrimas yra pačių daiktų veiksmas, kaip žmogus net ir 
savuoju Aš “gema" iš visatos medžiagos, taip ir pasaulio at- 
baigimas arba, religiškai kalbant, išganymas esti pažangos įvyk- 
domas kaip šiosios atbaigimas. Evoliucinė eschatologija yra 
imanentinė pačia savo esme. Pasaulio pažanga yra išgany- 
mo būdas, kaip kad išsivystymas yra kūrimo būdas. Štai 
kodėl šiandien taip viltingai ir net džiugiai kalbama, esą 
reikia tik, kad krikščionys taptų tikrais krikščionimis, ir pa- 
sauliui gresią pavojai praeisią savaime, nes Bažnyčia savo 
veikla palenksianti visa Kristui kaip Galvai (A. Hulsbusch). 
Nauja žemė, apie kurią kalba Naujasis Testamentas (plg. 
2 Petr. 3, 13; Apr. 21, 1), evoliucinei teologijai išnyra iš 
pačios istorijos kaip aukščiausias jos pažangos vaisius. Jokio 
staigaus istorijos galo, kurį tiek pats Kristus (plg. Mt. 24, 43), 
tiek apaštalai (plg. 2 Petr. 3, 10) vaizdavo vagies įsilau- 
žimo prasmenimi ir kuris turįs žemėje visa sunaikinti (plg. 
2 Petr. 3, 10), evoliucinė teologija nežino, nes ši mintis yra 
su pažanga nesuderinama. Pažanga yra prasminga tik tada, 
kai ji yra nuolatinė bei pasiliekanti. Todėl evoliucinė escha- 

tologija ir regi istorijos pabaigą lėtame pažangos atbaigime, 
o ne staigioje bei visa griaunančioje katastrofoje. 

Tačiau kaip tik šia istorijos pabaigos samprata evoliuci- 
nė teorija ir skiriasi nuo Krikščionybės. Tiek evangelijos, 
perteikdamos Kristaus pranašavimą apie pasaulio galą (plg. 
Mt. 24, 20-31; 25, 31-46; Mk. 13, 24-37; Lk. 21, 25-28), 
tiek šv. Jono Apreiškimas, vaizduodamas mūsosios istorijos 
eigą bei jos išsimezgimą, kalba apie tris dalykus: 1. apie 
vis didėjantį Bažnyčios stūmimą iš viešojo gyvenimo ir net 
apie jos augantį persekiojimą, 2. apie gamtinės ir kultūrinės 
santvarkos sudužimą ir su juo susijusius įvairius negandus 
ir 3. apie Kristaus kaip Teisėjo pasirodymą ir žmoniją per- 
skiriantį Jo sprendimą. "Tai esminiai krikščioniškosios escha- 
tologijos pradai. Šie pradai betgi aiškiai sako, kad išganymas 
kaip vyksmas anaiptol nėra nuolatos auganti pasaulio pa- 
žanga meilėje bei pažinime, taikoje bei sutarime, bet, at- 
virkščiai, tai auganti įtampa tarp tų, kurie apsisprendžia už 
Kristų, ir tų, kurie apsisprendžia prieš Jį. Jokios visa api- 
mančios pažangos žemiškajame gyvenime Krikščionybė ne- 
pažįsta, nes ji nuolatos atsimena Kristaus žodžius: “Tarnas 
nedidesnis už savo valdovą: jei jie mane persekiojo, perse- 
kios ir jus“ (Jn. 15, 20). Bažnyčios santaikos su pasauliu 
tarpsniai yra trumpi ir apgaulingi. Jų metu Bažnyčia daž- 
niausiai tiek supasaulėja, jog darosi visiem priimtina ir net 
miela. Tačiau kai tik ji atsimena tikrąją savo pasiuntiny- 
bę ir pamėgina supasaulėjimu nusikratyti, tuojau pat susi- 
laukia ujimo, priespaudos ir persekiojimų. Ir juo pasaulis 
darosi vieningesnis, juo Bažnyčios priespauda darosi planin- 
gesnė bei sistemingesnė. Religinio ekumenizmo akivaizdoje 
auga ir antireliginis ekumenizmas. Kas to neregi, tas iš tikro 
nesuvokia krikščioniškosios eschatologijos. Istorijos eigos ir jos 
galo atžvilgiu evoliucijos teorija yra gal labiausiai nutolusi 
nuo religijos tikrovės. Įsisąmoninti šį skirtumą ir išmąstyti 


306 


ji ligi pat pačių galutinių išvadų ir yra vienas iš dabarti- 
nių krikščionies uždavinių evoliucinės teorijos akivaizdoje. 


Kokia tada yra didžiųjų dabarties klausimų reikšmė? Vi- 
sų pirma ta, kad jie mus nuteikia kritiškai, ragindami mus 
persvarstyti pagrindus visų tų teorijų, kurios šiandien pasau- 
lio priimamos beveik be jokios kritikos, būtent: pasaulio nu- 
dievinimą ligi pat jo būties gelmių, evangelijų pavertimą 
vien dorinių idėjų rinkiniu ir išsivystymo sutapdymą su kū- 
rimu, 0 pažangos — su išganymu. Iš kitos pusės anie visi 
klausimai nuteikia mus kūrybiškai, skatindami mus atsigręž- 
ti į visa tai, ką jie neigia, ir mėginti šį neiginį paversti pa- 
grįstu bei išvystytu teiginiu. Konkrečiai kalbant, sekuliari- 
zacija mus skatina iš naujo kelti bei spręsti Dievo problemą 
ir tuo būdu teigiamai spirtis vis labiau plintančiam ateizmui 
— ne tik psichologinio dialogo, bet ir ontologinio svarsty- 
mo būdu; evangelijų numitinimas skatina mus suvokti Švent- 
raštį kaip įvykių skelbimą ir kelti šį įvykinį jo turinį aikš- 
tėn visais galimais būdais, keliant tuo pačiu iš naujo apreiš- 
kimo problemą; evoliucijos teorija ragina mus visu griežtu- 
mu svarstyti išganymo problemą, įžvelgiant skirtumą tarp 
evoliucinės ir krikščioniškosios eschatologijos ir suabejojant 
dabar taip madiniu optimizmu ateities atžvilgiu. Tai pagrin- 
dinės problemos, kurios anų klausimų yra savaime pažadi- 
namos ir kurios laukia teigiamo bei išsamaus sprendimo kū- 
rybiniu mūsų darbu. 

Šias problemas nurodyti vertė autorių du dalykai. Visų 
pirma jis nenorėjo susilaukti priekaišto, esą jis tik kritikuo- 
jąs dabarties teorijas, nepateikdamas savo pozityvaus spren- 
dimo. Be abejo, kritiškai vertinant tą ar kitą pažiūrą, nėra 
galima jos spręsti visu plotu. Nuosekliai tad ir ši knyga jau 

iš pat pradžios neturėjo tikslo pasaulio sekuliarizaciją, evan- 
gelijų numitinimą ir evoliucijos bei religijos santykį svarstyti 
pozityviu atžvilgiu, kalbant ontologiškai apie pasaulį kaip 
Viešpaties kūrinį, sklaidant egzegetiškai Šventraštį kaip įvy- 
kių kerygmą ir nagrinėjant teologiškai išganymą kaip Vieš- 
paties malonę bei teismą. Ir vis dėlto reikėjo visus šiuos 
klausimus bent trumpai paminėti. Skaitytojas turėjo patirti, 
kad pozityvaus anų visų dalykų sprendimo iš tikro esama 
ir kad šis sprendimas kaip tik yra mūsų laiko reikalavimas, 
jei norime ne tik murmėti, bet ir kurti. Didieji dabarties 
klausimai, kaip sakyta, yra pakitusios dvasios proverža; dva- 
sios, linkstančios į ateizmą, į moralizmą ir į progresizmą. 
Užtat mum ir kyla pareiga atsakyti į šią proveržą Dievo 
tikrovės, apreiškimo turinio ir išganymo pobūdžio sklaida. 
Kokia linkme ši sklaida turėtų būti vykdoma, autorius kaip 
tik ir norėjo nurodyti užbaigos žodyje. Įvado žodyje jis nu- 
rodė savo darbo metodą. Užbaigos žodyje jis nurodo toli- 
mesnio uždavinio turinį, organiškai kylantį iš anų klausimų 
svarstymo. 

Antras dalykas, kuris nulėmė šių problemų paminėji- 
mą, buvo autoriaus noras sudominti jomis mūsų jaunus mąs- 
tytojus — filosofus, o ypač teologus. Savo metu St. Šalkauskis 
yra teigęs, kad tauta pergali liaudinį savo kultūros laipsnį 
ir pakyla į nacijos rangą tik tada, kai pradeda dalyvauti 
anttautinių problemų sprendime. Šiam reikalui yra visai ne- 
svarbu, ar tauta yra didelė ar maža, nes ir maža tauta — 
ir net jos dalis — gali teikti savo įnašą anų problemų spren- 
dimui ir tuo būdu pergalėti gryną savinimąsi to, ką kiti yra 
sukūrę. Tai tinka visom problemom. Tai tinka ir religinėm 
problemom. Ir religinės problemos yra anttautinės, nepaisant 
to, kad Bažnyčia savo regimomis lytimis šiandien ir tautėja. 
Todėl ir religinių problemų sprendimas padaro tautą nacija, 
išvesdamas ją iš pirminio liaudies tarpsnio, kurio metu daug 
savinamasi, o maža kuriama. Olandija yra ryškus tokio daly- 

vavimo ir todėl tautinio subrendimo pavyzdys. Olandijos kata- 
likai, ilgus laikus buvę tik pasyvūs pasisavintojai svetimų 
vertybių, pastaruoju metu nuostabiai kūrybiškai atbudo reli- 
ginėje srityje ir pasiekė tokio laipsnio, jog jų teologija šian- 
dien yra iš tikro Europoje pirmaujanti. Galima nesutik- 
ti su atskirais šios teologijos sprendimais, tačiau negalima 
neigti jos kūrybinio pobūdžio ir tuo pačiu jos įnašo ant- 
tautinėm problemom. Olandijos pavyzdys kaip tik ir patvir- 
tina Šalkauskio mintį, kad tautos didumas ar mažumas čia 
yra antrinis dalykas. Svarbiausia yra ryžtas pralaužti gryno 
pasisavintojo padėtį ir imtis kūrybiškai jungtis į bendrą žmo- 
nijos darbą. 

Į tą tad ryžtą autorius ir nori užbaigos žodžiu paska- 
tinti visus mūsų mąstančiuosius krikščionis, pirmoje eilėje 
tuos, kurie specialiai religinę sirtį tyrinėja arba apie ją mąs- 
to. Mes turime jau gražų būrelį kultūrininkų, kurie dalyvau- 
ja įvairių kitų anttautinių problemų sprendime — gamta- 
mokslio, psichologijos, kalbotyros, literatūros, meno, — ta- 
čiau vargu ar galėtume kalbėti apie dalyvavimą anttauti- 
nių problemų sprendime religinėje srityje. "Tuo tarpu ši sri- 
tis šiandien nėra nė kiek mažesnės vertės tiek žmonijai, tiek 
pačiai mūsų tautai. II Vatikano Susirinkimas, atvėręs naujų 
kelių Bažnyčiai, buvo ne tik kitiem, bet ir mum. "Todėl ir 
mum reikėtų ne tik pasyviai įsisąmoninti, kas šiuo Susirinki- 
mu pradėta, bet ir kūrybiškai išvystyti jo mintis, atsiliepiant 
į visa tai, kas šiandien yra keliama anttautinėje plotmėje, 
sykiu nesibijant didesnių užmojų bei drąsesnių sprendimų. 
Šiam uždaviniui naujoji mūsų mąstytojų karta, išaugusi už- 
sienyje, vadinasi pasisavinusi kitų laimėjimus ir atsivėrusi 
kelią į šiuos laimėjimus studijų platumu bei kalbų turtin- 
gumu, kaip tik ir yra geriausiai pasiruošusi ir tuo pačiu 
labiausiai pajėgi. Sykiu ji yra šiam uždaviniui pašaukta ir 
net įpareigota: tai vienas iš patriotinių jos uždavinių. Dau- 
giau negu prieš 35-rius metus šios knygos autorius yra pa- 

rašęs žodžius, kuriais jis norėtų prabilti į mūsų naująsias 
kartas ir tuo pačiu užsklęsti šią knygą: “Žmonijos gyveni- 
mas rymo ant tam tikrų idėjų, kurios istorijos vyksme pa- 
mažu skleidžiasi ir nuo kurių priklauso vienoks ar kitoks 
žmonijos likimas. Subrendusi tauta negali nedalyvauti jų 
aiškinime ir vykdyme, nes jų išsprendimas jos pačios gyveni- 
mui duoda kryptį bei prasmę. Kaip žmogaus asmuo pilnai 
subręsta ir įprasmina savo gyvenimą, tik dirbdamas ant- 
asmeniniam tikslam, taip tauta pateisina savo buvimą ir 
įprasmina savo kultūrą, tik aktyviai dalyvaudama anttauti- 
nių uždavinių vykdyme. Visuotinės reikšmės problemų spren- 
dimas atbaigia tautos tapimą nacija“. O kasgi galėtų neigti, 
kad religinės problemos yra netekusios visuotinės reikšmės? 
Kas galėtų atsitverti nuo jų sprendimo ir tikėtis, kad toks 
atsitvėrimas nekenkia tautiniam reikalui? Šios tad įžvalgos 
ir šio kūrybinio ryžto mes ir tikimės sulauksią iš naujosios 
mūsų mąstytojų kartos. 

nizmas, “Aidai" 1969, nr. 8, p. 341-44. 

Otto Semmelroth, Saekularisierung als Frage an die Theolo- 
gie, “Stimmen der Zeit“ 1968, nr. 12, p. 388. 

Ši skirtumą bandyta nusakyti ir dviem terminais: “sekuliari- 
zacija' ir “sekuliarizmas" (plg. Friedrich Gogarten, Verhaeng- 
nis und Hoffnung der Neuzeit. Die Saekularisierung als the- 

ologisches Problem, Stuttgart 1953). Kalbiniu tačiau atžvil- 
giu tarp jų yra tik tapsmo-būsmo skirtumas: “sekularizmas* 


yra "sekuliarizacijos" pasėka (plg. atomizacija — atomizmas, 
pauperizacija, — pauperizmas). Gal dėl to “sekuliarizmas? an- 


tikristinės sekuliarizacijos prasme ir neįleido šaknų teologinėje 
literatūroje, nors retkarčiais jis dar ir šiandien tebėra vartoja- 
mas (plg. Enrigue Dussel, Von der Saekularisierung zum 
Saekularizmus der Wissenschaft, “Concilium" 1966, nr. 8-9, 
p. 536-47). Šioje knygoje vartojame mum įprastą terminą 
*sekuliarizacija", pabrėždami betgi dvejopa jo prasmę. 


„Plg. Hermann Libbe, Saekularisierung. Geschichte eines 


ideenpolitischen Begrills, Freiburg —Br. 1965, p. 109. 


„Peter Wust, Gesammelte Werke, Muenster 1966, t. VIL,p. 


107, 301. 


„ Peter Wust, op. cit. t. III-1, p. 36. 
„Plg. Alfred Mūller-Armack, Das Jahrhundert ohne Gott. Zur 


Kultursoziologie unserer Zeit, Muenster, 1948; Michael Pilieg- 
ler, Die religioese Situation, Graz 1948. 


„ Bernard Deligauw, Geschichte als Fortschritt, Koeln 1966, 


t. III, p. 131. 


„ Johann Baptist Metz, Die Zukunft des Glaubens in einer 


hominisierten Welt, sudėt. veikale “Weltverstaednis im Glau- 
ben", Mainz 1966, p. 46, 54. 


„ Plg. Johann Baptist Metz, op. cit. p. 51. 
„ Joseph Comblin, Saekularisierung: Mythen, Realitaeten und 


Probleme, “Concilium" 1969, nr. 8-9, p. 550. 


„ Joseph Comblin, op. cit. p. 549-50. 
„Tai aiškiai pripažįsta ir II Vatikano Susirinkimas, kalbė- 


damas apie žmogaus veiklą pasaulyje: “Daugelį gėrybių, ku- 
rių žmogus kitados laukė iš nežemiškų galių, šiandien pa- 
sirūpina savo paties apsukrumu“ (I, 201). 


„Plg. Johann Baptist Metz, op. cit. 51 p., Enrigue Dussel, 


op. cit. p. 536-37; Robert Ledogar, Tischgebet und Eucha- 
ristie, “Concilium" 1970, nr. 2,p. 131. 

II Vatikano Susirinkimo dokumentai, I, 201. 

Sakysime: galima teisėtai abejoti, ar iš tikro šiandien “žmo- 
nių bendruomenės likimas darosi vienas ir jau nebesiskaldo 
tarsi į atskiras įvairias istorijas“ (I, 173). Juk tiek komu- 
nizmo valdomos šalys, tiek atbudusios Azijos bei Afrikos tau- 
tos kaip tik mėgina išvystyti savas istorijas, sąmoningai at- 

sisiedamos nuo Vakarų istorijos. Taip pat abejotina, ar “biolo- 
ginių, psichologinių ir visuomeninių mokslų pažanga... pa- 
deda žmogui geriau pažinti save“ (t.p.). Nes visi šie moks- 
lai žmogaus asmens gelmių (žmogaus kaip aš) nepasiekia, 
o be šių gelmių savęs pažinimas visados lieka paviršuti- 
niškas. Šios knygos autorius drįstų net teigti, kad Sokratas, 
Augustinas ar Bonaventūra žymiai giliau pažino žmogų negu 
J. Rostandas (biologas), S. Freudas (psichologas) ar J. Mar- 
cuse (sociologas). 

Tokio sankirčio pavyzdžiu mūsų laikais yra laikoma pop. 
Pijaus XII enciklika “Humani generis“ (1950), kurioje šian- 
dien taip madinė evoliucijos teorija yra vadinama “dar ne- 
įrodyta nesugriaunamai — nondum invicte probatum“ ($ 5), 
o šv. Tomo Akviniečio metodas skelbiamas kaip “prašoks- 
tąs visus kitus — singulari praestantia eminere“ ($31) — 
teiginiai, kuriem nenusilenkią nei gamtininkai, nei filosofai 
(plg. Ignace Lepp, Le Monde chrėtien et ses malfacons, Pa- 
ris 1956). Tokio sankirčio regima ir pop. Pauliaus VI encik- 
likoje “Humanae vitae“ (1968), kurią Tuebingeno u-to kat. 
teologijos profesorius H. Kūngas tiesiog pavadino “antruoju 
Galilejaus atveju“ ir kuriai prikišama, esą jos argumentai 
neatitinką šiandienos mokslų pažangos (plg. Zur Problema- 
tik einer paepstlichen Entscheidung, “Herder-Korrespondenz" 
1968, nr. 9, p. 393-99). Tačiau, gretinant šias dvi encik- 
likas, pamirštama, kad pop. Pijaus XII teiginiai, liečią evo- 
liuciją ar filosofijos metodą, nėra nei tikėjimo, nei dorovės 
dalykai, todėl verti tiek, kiek paremti įrodymais. Tuo tarpu 
pop. Pauliaus VI skelbimas, kad “tyčiomis nevaisingu pa- 
darytas moterystės veiksmas yra nedoras pačiu savimi (intrin- 
sece)“ ($ 14), yra dorinis dėsnis savo esme ir todėl atsiremia 
ne į mokslo įrodymus, bet, kaip pats popiežius pastebi, į 
jam “Kristaus paliktos pareigos galią“ ($6). Tikėjimo ir do- 
ros dėsniai kaip įpareigoją sąžinę gali būti skelbiami tiktai 
Dievo vardu, nes tik Dievas gali sąžinę įpareigoti. Tačiau 
Dievas neargumentuoja: Jis tik skelbia. Todėl ir Bažnyčios 
skelbiamų tikėjimo tiesų ir dorinių dėsnių šaltinis yra ne 
koks nors mokslas — tegu ir pažangiausias —, bet Viešpa- 
ties apreiškimas ir šio apreiškimo autentinis aiškinimas bei 
išvystymas mokomąja Kristaus perteikta Bažnyčiai galia. Baž- 
nyčios skelbime naudojami "argumentai" gali būti ir labai 

silpni (kartais net klaidingi), tačiau paties skelbimo jie ne- 
sugriauna, nes ne jie yra šio skelbimo pagrindas. Tai šian- 
dien dažnai pamirštama, kritikuojant ne tik popiežiaus po- 
litines, socialines ar ekonomines pasiūlas, bet ir dorinių dės- 
nių skelbimą; dėsnių, kuriuos popiežius neišranda ir nesu- 
kuria, o tik paskelbia. 

Otto Semmelroth, op. cit. p. 393. 

Įoseph Comblin, op. cit. 549. 

Apie šią svarbą yra autorius rašęs straipsnyje “Kultūros 
prasmė Krikščionybėje“ (“Aidai“ 1963, nr. 10, p. 425-34) 
ir šioje knygoje anų minčių nekartoja, nenorėdamas su- 
sprogdinti jos rėmų. 

Mintį, esą kultūra sudaro medžiaginį religijai pagrindą, kaip 
gamta tokį pagrindą sudaro kultūrai, skelbė jau Stasys Šal- 
kauskis daugiau negu prieš 40 metų (plg. Kultūros filosofi- 
lijos metmens, Kaunas 1926, p. 85 - 88). 

Helmut Thielicke, Der Mensch des Saekularismus, “Universi- 
tas" 1946, nr. 9, p. 1069. 

Hans Urs von Balthasar, Die Gotteslrage des heutigėn Men- 
schen, Wien 1956, p. 149. 

Johann Baptist Metz, op. cit. p. 47, 48, 62. 

Hans Urs von Balthasar, Gott begegnen in der heutigen 
Welt, sudėt. veikale “Weltverstaendnis im Glauben“, Mainz 
1966, p. 13. 

Plačiau apie šį pranciškonišką ir esmėje krikščionišką pa- 
saulio daiktų kaip Viešpaties ženklų pergyvenimą autorius 
rašo “Saulės giesmėje", Brooklyn 1954, p. 22-29. 

Karl Rahner, Wissenschaft als Konfession? Gott, seine Offen- 
barung und das moderne Weltbild, “Wort und Wahrheit“ 
1954, nr. 11, p. 812. 

Otto Semmelroth, op. cit. p. 389. 

G. Tabidze, Narod, “Družba narodov“, Moskva 1957, nr. 
1, p. 38. 

plg. A. Maceina, Didysis inkvizitorius, Schweinfurt 1950,.p.73 
Ludwig Feuerbach, Das Wesen des Christentums, Berlin 
1956, t. II, p. 409. 

G.V. Plechanov, Izbrannye filosofskie proizvedenija, Moskva 
1957, t. III, p: 277 

Plg. Karl Rahner, Gegenwart des Christentums, Freiburg— 
Br. 1963, p. 38-39; Karl Rahner, Glaube, der die Erde liebt. 

Christliche Besinnung im Alltag der Welt, Freiburg—Br. 
1966, p. 88-94; Įohannes Baptist Metz, Der Unglaube als 
theologisches Problem, “Concilium*" 1966, nr. 6, p. 484-92. 

Paul Overhage ir Karl Rahner, Das Problem der Hominisa- 
tion, Freiburg—Br. 1961, p. 373. 

Evoliucijos teorija to padaryti negali kaip tik todėl, kad, kaip 
P. Overhage pastebi, “šis sprendžimasis išeities taškas nėra 
pagrindžiamas iškasenomis“ (op. cit. p. 368). 

Kaip šį didžiai vargingą Žmogaus išsivystymą suderinti su 
pirmykšte malonės būsena, vadinama rojumi, yra sunkus te- 
ologijos uždavinys (plg. Paul Overhage ir Karl Rahner, op. 
cit. p. 84-907), šiandien mėginamas išspręsti tuo, kad iš 
naujo permąstoma gimtosios nuodėmės esmė (plg. Piet Schoo- 
nenberg, Theologie der Suende, Einsiedeln 1966; Karl-Heinz 
Weger, Theologie der Erbsuende, Freiburg—Br. 1970; Urs 
Baumann, Erbsuende?, Freiburg—Br. 1970). Šiame permąsty- 
me betgi dažnai linkstama gimtąją nuodėmę aiškinti dori- 
nio pritarimo ar pasekimo prasme, atsidaužiant tuo būdu į 
krikšč. dogmą, skelbiančią, kad ši nuodėmė yra perteikiama 
ne pasekimu, bet gimimu: “non imitatione, sed generatione". 

K. Klohstermeier, Das Problem des Ursprungs der Reliogion, 
sudėt. veikale “Ursprung der Religion“, Berlin 1961, p. 15. 
Atrodo, kad šį kitimą turi galvoje ir laiško žydams autorius 
rašydamas: “Dievas, daug kartų ir tūleriopu būdu kalbė- 
jęs kitados tėvam per pranašus, paskiausiai, šiomis dieno- 
mis kalbėjo mum per Sūnų" (Žyd. 1, 1-2). Vadinasi, Ap- 
reiškimo tūleriopumas yra paliudijamas paties Šventraščio 
(plg. sudėt. veikalą “Mysterium  Salutis. Die Grundlagen 
heilsgeschichtlicher Dogmatik“, red. Johannes Feiner ir Mag- 
nus Lėhrer, Einsiedeln 1965, t. I, p. 162-69). 


Savo mintis Įean Daniėlou yra išdėstęs savo knygoje “Essai 
sur le mystėre de V'Histoire" (Paris 1953), kuria čia ir nau- 
dojamės. Trumpai jis jas yra sutraukęs ir kitose savo studi- 
jose: “Le mystėre du salut des nations“ (Paris 1952), “Chris- 
tentum und die nichtchristlichen Religionen“ (sudėt. veikale 
“Kuenltige Aufgaben der Theologie“, Muenchen 1967, p. 
134-156). 

Įean Daniėlou, Essai sur le mystėre de U'Histoire, p. 24. 

II Vatikano Susirinkimo dokumentai, II, 283. 

Plg. Soren Kierkegaard, Furcht und Zittern, Gesammelte 
Werke, Duesseldort 1950, t. IV, p. 7-22. 

Plačiau apie šv. Jono Krikštytojo kaip pirmatako ryšį su 
Kristumi plg. A. Maceina, Dievo Avinėlis p. 1-24. 

Plg. Karl Rahner, Chancen der Priestergruppen, “Stimmen 
der Zeit'' 1970, nr. 3, p. 176. 

Michel Meslin, Kirchliche Institutionen und Klerikalisierung 
in der fruehen Kirche, “Concilium* 1969, nr. 8-9, p. 497; 
plg. p. 512-19. 

Arnold E. Loen, Saekularisierung, p. 12. 

Šis pavyzdys yra ypač būdingas. Kai prieš keliolika metų, so- 
vietiniai gydytojai Rusijoje paskelbė suradę priemonių be- 
skausmiam gimdymui, tai italų gydytojai katalikai kreipėsi į 
pop. Pijų XII, klausdami, ar jie kaip krikščionys galį šiomis 
priemonėmis naudotis ir tuo būdu nuimti paties Dievo mo- 
teriai uždėtą bausmę, išreikštą Šventraščio pradžioje: “Aš 
padidinsiu tavo sunkenybes neštumo metu, ir tu gimdysi 
skausmuose" (Pr. 3, 16). Pop. Pijaus XII atsakymas buvo 
teigiamas kaip gamtos sekuliarizacijos išvada: gimdymo skaus- 
mai nebėra Viešpaties bausmės ženklas, o paprastas biologi- 
nio gamtos dėsningumo reiškinys. 

Plg. Sergej Bulgakov, Ikona i ikonopočitanie, Paris 1933; V. 
Losskij, Der Sinn der Ikonen, Bern 1952. L. Ouspensky, 
Essai sur la thčologie de Ticon dans Vėglise orthodoxe, Paris 

Arnold E. Loen, op. cit. p. 54; plg. Henricus Fortmann, 
Der Primitive, der Dichter und der Glaeubige. Randbemer- 
kungen zur Psychologie der Saekularisation, “Concilium" 1969, 
nr. 8-9, p. 505. 

Enrigue Dussel, op. cit. p. 536. 

Platonizmo, vyravusio viduramžių mąstyme visą priešscho- 
lastinį tarpsni (plg. Endre v. Ivanka, Plato christianus, Ein- 
siedeln 1964, p. 309), nenugalėjo šiuo atžvilgiu nė aristo- 
telizmo įsitvirtinimas scholastikos pavidalu, nes, kaip teisingai 
pastebi filosofijos istorikas J. Hirschbergeris, “metafiziniai Aris- 
totelio pradai visad yra platoniški; todėl atsidėti metalizikai 
pagal Aristotelį esmėje reiškia visados eiti Platono keliu 
(platonisieren)'' (Johannes Hirschberger, Geschichte der Phi- 
losophie, Freiburg—Br. 1949, t. I, p. 177). 


61. 
62. 


Plg. Hans Urs von Balthasar, Die Gottesfrage des heutigen 
Menschen, p. 149. 

Plg. Jourdain, Bishop, “Die “Gott-ist-tot' Theologie, Duessel- 
dorf 1968. 


„ Plg. Heinz Zahrnt, Gott kann nicht sterben. Wider die fal- 


schen Alternativen in "Theologie und Gesellschaft, Muenchen 
1970: “Teologija be Dievo yra arba gryna antropologia arba 
— nesąmonė" (p. 57). 


„ Heinz Zahrnt, op. cit. p. 55. 
„ Nikolai Berdiajew, Wahrheit und Luege des Kommunismus, 


Baden-Baden 1957, p. 11. 


II skyrius: EVANGELIJŲ NUMITINIMAS 


„ Rudolf Bultimann, Neues Testament und Mythologie: Offen- 


barung und Heilsgeschehen, Muenchen 1941; ši paskaita yra 
prieinama rinkinyje “Kerygma und Mythos“, Hamburg 1952, 
t. I, p. 15-48. 


„ Heinz Zahrnt. Die Sache mit Gott. Die protestantische Theolo- 


gie im 20 Jahrhundert, Muenchen 1966, p. 275. 


„ Plg. Heinz Zahrnt, op. cit. p. 277. 
„Plg. G. Hasenbūttl, Der Glaubensvollzug. Eine Begegnung 


mit Rudolf Bultimann aus katholisshem Glaubensverstaendnis, 
Essen 1963. Šiai knygai pats Bultmannas yra parašęs įvadą, 
pastebėdamas, esą jos autorius yra jo mintis ne tik supratęs, 
bet ir atskleidęs toli siekiantį atitikimą tarp numitinimo ir 
katalikų tikėjimo sampratos! 


„ Heinrich Fries, Entmythologisierung und theologische Wahr- 


heit, sudėt. veikale “Gott in Welt“ (leidinys, skirtas Karl 
Rahnerio 60 m. sukakčiai), Freiburg—Br., 1964, t. I, p. 
366-67. 


„ Šios knygos autorius vartoja terminą 'numitinimas', 0 ne 


"numitologinimas", nes “mitologija? reiškia arba mitų sistemą 
arba mitų mokslą ir todėl neturi nieko bendro su mūsų 
klausimu. Evangelijas galima tik numitinti, jeigu jos yra mitai, 
o ne 'numitologinti'. Štai kodėl net ir vokiečių teologai (F. 
Gogarten, H. Zahrnt) laiko terminą “Entmythologisierung" ne- 
vykusiu ir naudoja pastaruoju metu jau "Entmytisierung". 


„ Karl Barth, Das Wort Gottes und die Theologie, Muenchen 


1924, p. 28; plačiau apie K. Barthą ir dialektinę teologiją 
plg. Heinz Zahrt, Die Sache mit Gott, p. 13-65. 


317 


30. 


318 


„ Karl Barth, Der Roemerbrief, Zuerich 1954, p. V. 

. Heinz Zahrnt, Die Sache mit Gott, p. 275-76. 

„ Heinz Zahrnt, op. cit. p. 265. 

. Friedrich Gogarten, Entmythologisierung und Kirche, Stutt- 


gart 1953, p. 19; plg. p. 21-22; plg. Heinrich Fries, Entmy- 
thologisierung und theologische Wahrheit, p. 366. 


. Pg. Heinz Zahrnt, op. cit. 281-84. 
„ Rudolf Bultmann, Neues Testament und Mythologie, cit. 


Kerygma und Mythos, Hamburg 1951, t. I, p. 15. 


„ Rudolf Bultmann, Kerygma und Mythos, t. I, p. 136; plg. 


Heinz Zahrnt, op. cit. p. 279. 


„ Heinz Zahrnt, op. cit. p. 309. 

„ Plg. Heinz Zahrnt, op. cit. p. 310. 

„ Plg. Heinz Zahrnt, t.p. 

. Felix Fliūchiger, Existenz und Glaube. Wuppertal 1966, p. 


86-87. 


„ Arnold E. Loen, Saekularisation, p. 19. 
„ Felix Flūchiger, op. cit. p. 84. 
„S. Th. I, ą. 70, a 1. ad 3; plg. pop. Pijaus XII encikliką 


“Divino afflante Spiritu“ (1943), nagrinėjančią Šventraščio 
tyrinėjimą bei studijas ($ 1). 


„ Felix Flūchiger, op. cit. p. 90. 

„ Rudolf Bultmann, Kerygma und Mythos, t. I, p. 46. 

„ Friedrich Gogarten, Entmythologisierung und Kirche, p. 70, TI. 
„Plg. Rudolf Schnackenburg, Christologie des Neuen "Testa- 


mentes, sudėt. veikale “Mysterium Salutis“, t. III-1, p. 230-32. 


„ Rudolf Schnackenburg, op. cit. p. 231; tikėjimas į prisikėli- 


mą kaip evangelijų rašymo principas yra, pasak Schnacken- 
burgo, pabrėžiamas ne tik pastarųjų Naujojo Testamento 
tyrinėtojų, bet pripažintas ir Romos Biblinės Komisijos in- 
strukcija 1964 m. bal. 21 d. (plg. p. 231, išnaša 5). 


„ Herbert Haag, Die Buchwerdung des Wortes Gottes in der 


Heiligen Schrilt, sudėt. veikale “Mysterium  Salutis“, t. I, 
p. 331. 


„ Karl Rahner, Das Problem der Entmythologisierung, “Con- 


cilium" 1968, nr. 3, p. 167. 


„ Plačiau apie tai plg. Anton Vėgtle, Offenbarung und Ge- 


schichte, “Concilium" 1967, nr. 1, p. 20-22. 
Rudolf Bultimann, Glauben und Verstehen, Tuebingen 1933, 
t. I, p. 208. 


51. 


32. 
29 


34, 
35. 
36. 
37, 
38, 
39. 


4() 
41, 


42. 
43, 


44, 
45, 
46. 
47. 
48. 
49, 


50. 
51. 


Įoachim Įeremias, Der Gegenwaertige Stand der Debatte um 
das Problem des historischen Jesus, sudėt. veikale “Der his- 
torische Jesus und der kerygmatische Christus“, Berlin 1962, 
p. 17. 

Herbert Haag, op. cit. p. 331. 

Leo Bakker, Welche Rolle hat der Mensch im Olfenbarungs- 
geschehen?, “Concilium* 1967, nr. 1, p. 15. 

Rudolf Bultmann, Kerygma und Mythos, t. I, p. 45. 

Arnold E. Loen, Saekularisation, p. 14-15. 

Heinz Zahrnt, Die Sache mit Gott, p. 283. 

F.M. Dostoevskij, Sobranie sočinenij, Moskva 1958, t. IX, p.139. 
Heinrich Fries, Entmythologisierung und theologische Wahr- 
heit, p. 377. 

Karl Rahner, Das Problem der Entmythologisierung, p. 163. 
Heinz Zahrnt, Die Sache mit Gott, p. 325. 

Plačiau apie tai plg. Anton Vėgtle, Das neue Testament 
und die neuere Katholische Exegese, Freiburg—Br. 1966, p. 
68-72; Anton Vėgtle, Offenbarung und Geschichte, p. 19-22; 
Rudolf Pesch, Neuere Exegese. Verlust oder Gewinn? Frei- 
burg—Br. 1968. 

Plg. Arnold E. Loen, Saekularisation, p. 176-77. 

Thomas Worden, Herr, zu wem sollen wir gehen?, “Con- 
cilium“ 1969, nr. 12, p. 788-89. 

Įosė-Maria Gonsalez-Ruiz, Entmythologisierung der “anima se- 
parata', “Concilium" 1969, nr. 1, p. 37. 

Plg. Weltliches Sprechen von Gott. Arbeitsgemeinschalt “Welt- 
gespraech', Freiburg—Br. 1967, t. I, p. 58. 

Karl Įaspers, Der philosophische Glaube angesichis der Of- 
fenbarung, Muenchen 1963, p. 227. 

Plg. Karl Rahner, Chancen der Priestergruppen, “Stimmen 
der Zeit“ 1970, nr. 3, p. 178. 

Romano Guardini, Christlisches Bewusstsein. Versuche ueber 
Pascal, Muenchen 1962, p. 35. 

Karl Rahner, Allgemeine Grundlegung der Protologie und the- 
ologische Anthropologie, sudėt. veikale “Mysterium Salutis“, 
t. II, p. 411. 

Cit. W. Weyemann-Weye, Revolution im christlichen Den- 
ken, Freiburg—Br. 1967, p. 42. 

Karl ĮJaspers, Der philosophische Glaube angesichts der Of- 
fenbarung, p. 226. 


319 


52. 
53. 
54. 
55. 


56. 


57. 


58. 


59. 


60. 
61. 


62. 


63. 
64. 
65. 
66. 


67. 


Karl Įaspers, Philosophie, Berlin 1948, p. 786. 

Karl Jaspers, Der philosophische Glaube, p. 227. 

Karl Įaspers, op. cit. p. 253. 

W. Weyemann-Weye, Revolution im christlichen Denken, p. 
278. 

Plg. A. Maceina, Tikėjimo krizė ir pasauliečiai, “Aidai" 1969, 
nr. 1, p. 7-8. 

Pataisų leidinio tiražas olandų kalba buvo tik 15.000, tuo 
tarpu paties katekizmo jau pirmaisiais 10 mėnesių buvo par- 
duota per 400.000 egzempliorių. Anksčiau išėjusieji vertimai 
anglų, prancūzų ir vokiečių kalbomis šių pataisų priedo 
iš viso neturi. 

Plg. Glaubensverkuendigung fuer Erwachsene. Deutsche Aus- 
gabe des Hollaendischen Katechismus, Freiburg—Br. 1969, 
p. V. 


Plg. Willi Marxsen, Die Auferstehung ĮJesu als historisches 
und theologisches Problem, Guetersloh 1965. 

Westfaelische Nachrichten, Muenster 1968 (Osternummer). 
Karl Lehmann, Zumutung des Glaubens, “Publik" 1969, nr. 
8, p. 25; dar įsakmiau apie tai kalba ir prisikėlimą kaip 
istorinį įvykį neigia kat. religijos filosofas Heinz-Rudolf Schlet- 
te, Ephiphanie und Geschichte, Muenchen 1966; platesnę 
šio klausimo apžvalgą randame straipsnyje “Zur Diskussion 
um die Aulerstehung“, “Herder-Korrespondenz** 1968, nr. T, 
p. 322-28. 

Plg. Herbert Haag, Kommt das Boese vom Teufel?, “Wort 
und Wahrheit“ 1970, nr. 2, p. 99-113; taip pat visas “Con- 
cilium“ 1970 m. nr. 6-7 yra skirtas dorinio blogio santy- 
kiui su krikščioniškuoju tikėjimu. 

Vincas Mykolaitis-Putinas, Raštai, Vilnius 1959, t. I, p. 257. 
Heinz Zahrnt, Die Sache mit Gott, p. 226. 

Heint Zahrnt, op. cit. 344. 

Cit. Bernhard Schultze, Russische Denker, Wien 1950, p. 37. 
Šią negalimybę yra savo metu iškėlęs M. Scheleris, pabrėž- 
damas: “Niekas negali aprašyti sielos pergyvenimų maldin- 
go kataliko, klausančio šv. Mišių, jei pats netiki į realų 
Kristaus buvimą Šv. Sakramente“ (Max Scheler, Vom Ewi- 
gen im Menschen, Werke, Bern 1954, t. V, p. 155). 


68. 


Alexeį Chomjakov, Izbrannye sočinenija, New York 1955, p. 
281; plg. Serge Boulgakoff, L'Orthodoxie, Paris 1958, p. 15-17. 


69. Serge Boulgakoff, op. cit. p. 17. 


1. 


2. 


3. 


4, 


10. 


Trečias skyrius: EVOLIUCIJA IR RELIGIJA 


Plg. Paul Overhage ir Karl Rahner, Das Problem der Ho- 
minisation, p. 5-6. 

Karl Lėwith, Vortraege und Abhandlungen. Zur Kritik der 
christlichen Ueberlieferung, Stuttgart 1966, p. 156. 

Plg. Teilhard de Chardin im Dialog zwischen Katholiken 
und Marxisten, “Herder-Korrespondenz" 1967, nr. 5, p. 215. 
Plg. A. Hulsbosch, Die Schoepfung Gottes. Schoepfung, 
Suende und Erloesung im evolutionistischen Weltbild, Frei- 


burg—Br. 1965. 


„Plg. “Aidai" 1968, nr. 5 ir 1969, nr. 5; “Draugas" 1967, 


kovo mėn. 13 d. ir 1968, kovo mėn. 28 d. — Lietuviškųjų 
teilhardininkų mintis šios knygos autorius mėgina organiš- 
kai įjungti į bendrus svarstymus ir juos taip lygiai kritiš- 
kai vertinti kaip ir paties Teilhardo idėjas. 


„Plg. Schriften zum Verstaendnis Teilhards, “Die Welt der 


Buecher. Literarische Beihefte zur Herder-Korrespondenz“ 
1968, nr. 10, p. 512, 526. Teilhardo filosofijos pagrindų 
pavyzdiniu gvildenimu apžvalgininkas laiko studiją Michael 
Wrede, “Die Einheit von Materie und Geist bei Teilhard 
de Chardin“, Limburg—Lahn 1964. 


„Plg. Henri de Lubac, La Pensče religieuse du Pėre Teil- 


hard de Chardin, Paris 1962. 


„ Pierre Teilhard de Chardin, Werke, Freiburg—Br. 1961-67, 


t. I-VII. Šis leidimas ir yra čia naudojamas, nurodant to- 
mą ir puslapį. Teilhardo raštai, nejėję į šį leidimą arba 
jame dar nepasirodę, cituojami skyrium, nurodant pilną bib- 
liografinį jų pavadinimą. 


„Paul Overhage ir Karl Rahner, Das Problem der Homi- 


nisation, p. 371; plg. taip pat p. 372-73. 

Plg. Hans-Eduard Hengstenberg, Evolution und Schoepfung. 
Eine Antwort auf den Evolutionismus Teilhard de Chardins, 
Muenchen 1965, p. 17. 


321 


322 


„ Andreas G. M. van Melsen, Evolution und Philosophie, 


Koeln 1966, p. 12; plg. Karl Loewith, Vortraege und Ab- 
handlungen, p. 139. 


„ Hans-Eduard-Hengstenberg, op. cit. p. 30. 
„ Hans-Eduard Hengstenberg, op. cit. p. 31. 
„ Norbert A. Luyten, Teilhard de Chardin. Eine neue Wissen- 


schaft? Freiburg—Br. 1966, p. 71. 


„Plg. Ernst Borne, Gott ist nicht tot. Ueber das Aergernis 


und die Notwendigkeit des Atheismus, Graz 1966, p. 34;An- 
tanas Maceina, Bažnyčia ir pasaulis, Chicago 1970, p. 128-134. 


„ Perėjimą Vakarų mąstyme nuo substancijos (būties) prie 


struktūros (tapsmo) ontologijos išsamiai vaizduoja Heinrich 
Rombach, Substanz, System, Struktur. Die Ontologie des 
Funktionalismus und der philosophische Hintergrund der 
modernen Wissenschaft, Freiburg—Br. 1965-66, 2 tomai. 


.„ Antanas Paškus, Teilhardo Dievas. Keletas pastabų A. Ma- 


ceinos “Religijos ir evoliucijos“ klausimu, “Aidai" 1969, nr. 


5, p. 194. 


„ Antanas Paškus, op. cit. p. 194-97. 
„ Heinrich Rombach, Substanz, System, Struktur, t. II, p. 


4817-88. 


. Heinrich Rombach, op. cit. p. 508-509. 

„ Heinrich Rombach, op. cit. p. 508. 

„ Antanas Paškus, op. cit. p. 194. 

„ Heinrich Rombach, op. cit. p. 508. 

„ Claude Tresmontant, Les Idčes maitresses de la Mėtaphysigue 


chrėtienne, Paris 1962, p. 7; plg. Claude Tresmontant, La 
Mėtaphysigue du Christianisme et la Naissance de la Philo- 
sophie chrėtienne, Paris 1961. 


„ Claude Tresmontant, Les Idėes maitresses... p. 10. 
„ Friedrich Engels, Dialektik der Natur, Karl Marx-Friedrich 


Engels Werke, Berlin 1962, t. XX, p. 327. 


„ Plačiau apie šį krikščionybės dinamizmą plg. Antanas Ma- 


ceina, Dievo Avinėlis, p. 206-208. 


„ Ernst Benz, Schoeplungsglaube und Endzeiterwartung. Ant- 


wort auf Teilhard de Chardins Theologie der Evolution, 
Muenchen 1965, p. 242. 


„ Plg. “Aidai" 1965, nr. 5, p. 195; Ernst Benz, op. cit. p. 300. 
„ Tai pradedama pastebėti ir Vakaruose; plg. Karl Vladimir 


Truhlar, Teilhard und Solowjew. Dichtung und reiligioese 
Erfahrung, Freiburg—Br. 1966. 


„ Plg. Peter Schitz, Charisma Hoffnung. Von der Zukunft 


der Welt, Hamburg 1962, p. 56. 


„ Karl Lėwith, Vortraege und Abhandlungen, p. 176. 
„P. Teilhard de Chardin, Lobgesang des Alls, Olten 1961, 


p. 89. 


„ Georges Crespy, Das theologische Denken Teilhard de Char- 


dins, Stuttgart 1963, p. 63. 


„ Heinrich Rickert, Kulturwissenschaft und Naturwissenschaft, 


Tuebingen 1926, p. 115. 


„ Plg. Theodor Litt, Naturwissenschalt und Menschenbildung, 


Heidelberg 1963, p. 44-47. 


„ P. Teilhard de Chardin, Lobgesang der Alls, p. 87-90. 
„ Paul Overhage ir Karl Rahner, Das Problem der Homi- 


nisation, p. 81. 


„Plg. Michael Wrede, Die Einheit von Materie und Geist 


bei Teilhard de Chardin, Limburg—Lahn 1964, p. 22, 34, 42. 


„ Šveicarų biologas A. Portmannas taip pat pastebi, kad ne- 


vienas evoliucijos teoretikas regis virusuose tarpininką tarp 
medžiagos ir gyvybės. “Tačiau tikrieji gamtininkai yra atsar- 
gesni", nes virusai “juk yra parazitai: savo buvimui ir dau- 
ginimuisi jie yra reikalingi aukštesnių gyvybės formų. Visi 
stebėjimai nuolatos patvirtina, kad šie akimi neregimi pa- 
darai gali išsivystyti tik kitame organizme — augale ar 
gyvulyje, bet niekados ne patys vieni“ (Adolf Portmann, 
Alles fliesst. Wege des Lebendigen, Freiburg—Br. 1967, p. 
81. Parazitinė būtybė niekados negali būti pirmykšte todėl, 
kad ji reikalauja kitos būtybės, kuri ją jos buvime palai- 
ko. Tad Teilhardo spėjimas, esą virusai yra pirmoji gyvybės 
forma, kurioje sąmonė pasirodžiusi apčiuopiamu pavidalu, 
nėra biologijos patvirtinamas. 


„P. Teilhard de Chardin, Der Mensch im Kosmos (Le Phė- 


nomėne humain), Muenchen 1959, p. 211. 


„ P. Teilhard de Chardin, op. cit. 212-213. 
„ Antanas Paškus, Teilhardo Dievas, p. 203. 
„ Antanas Paškus, op. cit. 203. — Šitoje vietoje A. Paškus 


seka K. Rahneriu, plg. Das Problem der Hominisation, p. 
59-60. 
P. Teilhard de Chardin, Der Mensch im Kosmos, p. 168. 


323 


46. 
47. 
48. 
49. 
50. 


51. 
52. 
53. 
54, 
55. 
56. 
57. 


58. 
59. 


60. 
61. 
62. 
63. 
64. 


65. 
66. 
67. 
68. 


69. 
70. 


71. 


[2 
13; 
74. 
T. 
76. 
TI. 
78. 


324 


P. Teilhard de Chardin, op. cit. 273. 
P. Teilhard de Chardin, Lobgesang des Alls, p. 89. 
P. Teilhard de Chardin, Der Mensch im Kosmos, p. 271. 
P. Teilhard de Chardin, op. cit. 272. 
Takob' von Uexkill, Niegeschaute Welten, Hamburg 1957, 
. 90. 
P. Teilhard de Chardin, Der Mensch im Kosmos, p. 288. 
Andreas G. van Melsen, Evolution und Philosophie, p. 167. 
Antanas Paškus, Teilhardo Dievas, p. 201. 
Antanas Paškus, op. cit. 195. 
Antanas Paškus, op. cit. 194. 
Hans-Eduard Hengstenberg, Evolution und Schoeplung, p. 91. 
Pierre Smulders, Theologie und Evolution. Versuch ueber 
Teilhard de Chardin, Essen 1963, p. 71. 
Plg. Antanas Paškus, Teilhardo Dievas, p. 200. 
Plg. Henri de Lubac, La Pensėe religieuse du P. Teilhard 
de Chardin, p. 281-89. 
P. Teilhard de Chardin, Der Mensch im Kosmos, p. 289-90. 
Cit. Pierre Smulders, "Theologie und Evolution, p. 103. 
Henri de Lubac, op. cit. p. 106. 
Pierre Smulders, op. cit.. p. 106. 
Plg. P. Teilhard de Chardin, Mensch im Kosmos, p. 308- 
311. 
Plg. Pierre Smulders, op. cit. 74. 
Antanas Paškus, Teilhardo Dievas, p. 201. 
Plg. P. Teilhard de Chardin, Der Mensch im Kosmos, p. 290. 
Heinz Heimsoeth, Sechs grosse Themen der abendlaendischen 
Metaphysik, Stuttgart 1964,p. 24. 
Antanas Paškus, op. cit. 200-201. 
Paul Overhage ir Karl Rahner, Das Problem der Homini- 
sation, p. 63. 
Plg. Hans-Eduard Hengstenberg, Evolution und Schoeplfung, 
p. 29. 
Plg. Karl Rahner, op. cit. 65-67. 
Antanas Paškus, op. cit. p. 199. 
Antanas Paškus, op. cit. p. 206. 
Antanas Paškus, op. cit. 204. 
Antanas Paškus, t.p. 
P. Teilhard de Chardin, Der Mensch im Kosmos, p. 270. 
Plg. Friedrich Nietzsche, Also sprach Zarathustra, I, 3. 


79. 
80. 


81. 
82. 
83. 


84, 
85. 
86. 


87. 
88. 


89. 
90. 
91. 


92. 
93. 
94, 
95. 
96. 
97. 


98. 
99. 
100. 


101 


Antanas Paškus, op. cit. p. 199. 

Adolf Portmann, Der Pfeil des Humanen. Ueber P. Teil- 
hard de Chardin, Freiburg—Br. 1960, p. 59. 

P. Teilhard de Chardin, Der Mensch im Kosmos, p. 225. 

P. Teilhard de Chardin, op. cit. 264. 

P. Teilhard de Chardin, Genėse d'une pensėe. Lettres 1914 - 
1919, Paris 1961, p. 222 (laiškas 1917 m. vas. 15 d.). 

Ernst Benz, Schoeplungsglaube und Endzeiterwartung, p. 249. 
P. Teilhard de Chardin, Der Mensch im Kosmos, p. 2. 

P. Teilhard de Chardin, Pilger der Zukunft. Neue Reise- 
briefe 1939-1955, Freiburg—Br. 1962, p. 53-54. 

Plg. P. Teilhard de Chardin, Der Mensch im Kosmos, p. 271. 
Nicolas Berdiaeff, De VEsclavage et de la Libertė de VHom- 
me, Paris 1946, p. 285. 

Antanas Paškus, Teilhardo Dievas, p. 206. 

Antanas Paškus, t.p. 

Nicolai Berdiajew, Der Sinn der Geschichte, Tuebingen 1950, 
p. 279-280. 

Antanas Paškus, op. cit. p. 205. 

Adolf Portmann, Der Pfeil des Humanen, p. 60-61. 

Antanas Paškus, op. cit. 204. 

Pierre Smulders, Theologie und Evolution, p. 100. 

Antanas Paškus, op. cit. p. 204. 

Plg. Ernst Benz, Schoeplungsglaube und Endzeiterwartung, 
p. 249. 

P. Teilhard de Chardin, Lobgesang des Alls, p. 37. 

Antanas Paškus, op. cit. p. 205. 

Leo Scheffczyk, Die “Christogenese' Teilhard de Chardins 
und der kosmische Christus bei Paulus, “Tuebinger Theolo- 
gische Ouartalschrift" 1963, nr. 2, p. 162. 

„ P. Teilhard de Chardin, Lobgesang des Alls, p. 37. 


TURINYS 


Autoriaus žodis 


I skyrius: 


l. 


EN 


II skyrius: 
B 


2. 
2 
4, 


Pasaulio sekuliarizacija: 
Krikščionies buvimas pasaulyje 


„ Sekuliarizacijos dviprasmiškumas 
„ Sekuliarizacijos pagrindas 

„ Sekuliarizacijos tiesa 

„ Sekuliarizacijos netiesa 


Evangelijų numitinimas: . 
Evangelijų numitinimo prielaidos 
Numitinimo esmė 
Krikščionybės sumitinimas . 
Negalima Krifkščionybės Sgaštiusii 


III skyrius: Evoliucija ir religija: . 


i 
„ Teilhard de Chardin metodas ir mąstysena 
„ Medžiagos ir dvasios tapatybė 


26 KB MN 


Užbaiga: 


Išnašos 


Pasaulio evoliucija ir pasaulis kaip ievos 


Kūrimo ir išsivystymo sukeitimas 


„ Dievas Kūrėjas ar Dievas žiedėjas? . 
„ Asmens nuvertinimas 
„ Religijos nuvertinimas . 


Didžiųjų klausimų reikšmė . 


KUN. VINCENTAS PUIDOKAS 
Wetsfieldo, Mass., lietuvių parapijos klebonas, 
šios knygos mecenatas 


KUN. VINCENTAS PUIDOKAS 


Gimė 1903 m. gegužės mėn. 22 d.Jaučiūnų kaime, Gas- 
čiūnų parapijoje (tada Joniškio parapijos filija), Šiaulių aps., 
Lietuvoje. 1910 - 1914 lankė parapijos klebonijoje veikiančią 
Gasčiūnų pradžios mokyklą. 1920 m. Šiauliuose išlaikė eks- 
ternu dviejų klasių egzaminus. Vienerius metus vėl privačiai 
pasiruošęs, 1921 m. įstojo į Šiaulių gimnazijos V-ją klasę. 
Tą baigęs, 1922 metais buvo priimtas į Kauno kunigų semi- 
nariją. Per trejus metus ten baigė gimnaziją, kartu išeidamas 
reikiamą filosofijos kursą. 1925 - 1929 metais studijavo teolo- 
giją Lietuvos Universiteto teologijos - filosofijos fakultete ir 
1929 m. gegužės mėn. 27 d. buvo įšventintas kunigu. Porą 
metų vikaravęs Kauno arkivyskupijoje, 1931 m. vasarą atvyko 
į JAV aplankyti savo giminių. Esant čia stokai lietuvių kuni- 
gu, pasiliko ilgiau, o paskui ir visam laikui. Nuo 1931 m. lie- 
pos iki 1934 m. balandžio mėn. buvo Worcesterio, Mass., 
lietuvių Aušros Vartų parapijos vikaras, o nuo 1934 m. ba- 
landžio mėn. iki dabar yra Westfieldo, Mass., lietuvių pa- 
rapijos klebonas ir sėkmingai joje darbuojasi. Tis gyvai domisi 
lietuviškuoju gyvenimu ir gausiomis aukomis remia lietuviš- 
kuosius reikalus, ypač lietuviškąsias vienuolijas ir spaudą. 
Paskutiniuoju laiku finansavo savo mokytojo vysk. Pranciš- 
kaus Būčio, M.I.C., atsiminimų du tomus, II Vatikano Susi- 
rinkimo dokumentų 3 d., L.K.M. Akademijos Metraštį V t. ir 
tuo būdu, šalia “Krikščionio Gyvenime“, įsijungė į stambiuo- 
sius Lietuvių Katalikų Mokslo Akademijos rėmėjus. 

KNYGŲ SERIJOS LEIDINIAI 


„ II Vatikano Susirinkimo dokumentai, 


I dalis. Konstitucijos. 

II Vatikano Susirinkimo dokumentai, 
II dalis. Dekretai ir pareiškimai. 

II Vatikano Susirinkimo dokumentai. 
III dalis. Popiežių kalbos ir raštai. 
Stasys Yla, Šiluva Žemaičių Istorijo- 
je, I dalis. 

Antanas Maceina, Didieji dabarties 
klausimai. 


T. Stasys Žilys, Gyvoji Liturgija. 


